
שר המשפטים
יו"ר ועדת השרים לענייני ביקורת המדינה
בהתאם להוראות סעיף 16(א) לחוק מבקר המדינה התשי"ח-1958 [נוסח משולב], אני מתכבד להניח על שולחן הכנסת את "הערות ראש הממשלה" לדין וחשבון השנתי מספר 61ב' של מבקר המדינה. 
דוח 61ב' מכיל שישים ושניים נושאים, ביניהם שלושה פרקים רוחביים הנוגעים למספר גופים מבוקרים: הטיפול במחלוקות בין משרדיות מתמשכות, ועדות איתור בשירות הציבורי, ופיתוח התיירות באילת. חמישה פרקים מוקדשים להיבטים בתחום הטיפול בצורכי הקשישים. שלושה פרקים מתייחסים להגרלות והימורים. הדוח מכיל ארבעה פרקים המתייחסים למערכת הביטחון. פרק אחד הוגדר כמסווג ולא יפורסם. לראשונה מכיל הדוח שתי חוות דעת בנושאים: מניעת אבדנות אסירים ועצורים, וסוגיות העבודות בהר הבית. 
חשיבות רבה נודעת לטיפול בנושאים מערכתיים, הנופלים "בין הכיסאות" של מספר משרדי הממשלה או גופים נוספים. קביעת תחומי אחריות וסמכות מוגדרים, והגדרת שיתוף פעולה הכרחיים ליצירת ממשלה הפועלת לטובת כלל אזרחיה. 
פעמיים בשנה חושף מבקר המדינה שורה ארוכה של ליקויים ושל פעולות שאינן עולות בקנה אחד עם טוהר המידות ועם עקרונות החיסכון והיעילות. פעולה זו מהווה מעין "ניעור המערכת והארת פינות החשוכות". 
הטיפול בליקויים, אשר לא דווח על תיקונם, יימשך, והם יפורסמו בספר ה"מעקבים" הבא. 
עוד טרם פרסום דוחות מבקר המדינה, פנה המפקח הכללי באגף המפקח הכללי לענייני ביקורת המדינה שבמשרד ראש הממשלה אל מנכ"לי משרדי הממשלה וראשי הגופים המבוקרים, וביקש תגובותיהם לממצאי הביקורת והפעולות שננקטו או המתוכננות להינקט לתיקון הליקויים. תגובות אלו מפורטות במסמך "הערות ראש הממשלה" שלהלן. כוונת דוח המבקר לגרום תחושה ברורה אצל המבוקרים כי אין כוונה לוותר ולהקל ראש. שיטת המעקב החדשה הנהוגה באגף הינה ממוחשבת ומונעת שקיעתם של ליקויים שטרם תוקנו אל תהום הנשייה. 
במשרד ראש הממשלה נקבעו מספר מבחנים שעל פיהם ייבחרו הנושאים לדיון בוועדת השרים לביקורת המדינה, וביניהם: משמעותו הציבורית של הנושא, פגיעה בביטחון, בבטיחות ובבריאות הציבור, פגיעה בטוהר המידות, היבטים הנוגעים לתיאום הבין משרדי ועבודת המטה של הממשלה, ייעול, חסכון ושיפור השירות לציבור. יש להתייחס לא רק למשרד המבוקר ולתיקון מעשי של הליקוי, אלא יש ללמוד ממצאי הביקורת ולהפיק לקחים לכלל המערכת הממשלתית. 
ועדת השרים לענייני ביקורת המדינה שבראשותי דנה ואמורה לדון בקרוב בנושאים אשר עלו בדוחות 61א ו-61ב של מבקר המדינה, וביניהם: השימוש של צה"ל בקרקעות המדינה ופינוי מחנות צה"ל ממרכזים עירוניים. בישיבות ההכנה שהתקיימו באגף המפקח הכללי עלו לדיון נושאים הבאים: העתקת יחידות צה"ל לנגב, פעילות המעברים בין ישראל ובין איזור יהודה ושומרון, היבטים בפעולות היחידה לפיקוח על הצומח והחי, פיקוח על מכוני הרישוי והמוסכים, גביית חובות מס, ושיבוץ תלמידות בבתי הספר במגזר החרדי. חלקם של נושאים אלה יידונו בוועדת השרים לענייני ביקורת המדינה. 
ועדת השרים תתכנס אחת לחודש במטרה לעקוב באופן סדיר אחר תיקון הליקויים העולים מדוחות מבקר המדינה. לישיבות הוועדה יוזמנו מנכ"לי הגופים אשר אינם פועלים כראוי לתיקון הליקויים. 
ועדת השרים לביקורת המדינה תעמיק ותרחיב פעולותיה, תבסס מנגנוני בקרה ומעקב, תסייע בגיבוש הרפורמות המתבקשות ותביא לידיעת הציבור תוצאות פעולותיה. כל זאת במטרה לחזק את מערכות הממשל ולהעלות קרנן בעיני הציבור הרחב. 
ברצוני להודות למבקר המדינה ולעובדי משרדו, על עבודתם היסודית והכנת הדוח המפורט העוסק בנושאים מהותיים ביותר, ומאמצם הניכר להביא לייעול עבודת משרדי הממשלה. הוקרת התודה הינה גם לשרי הממשלה ולמנכ"לי הגופים המבוקרים על עבודתם המסורה לשינוי פני המינהל הציבורי בישראל.
תודה מיוחדת לעובדי אגף המפקח הכללי לענייני ביקורת המדינה שבמשרד ראש הממשלה בראשות מר יעקב זלצר, אשר בזכות פעילותם המסורה והמקצועית, עולה בידינו לקיים חובתנו בכל הקשור לקידום תיקון הליקויים, ואשר הצליחו לעמוד במשימה המורכבת של הכנת "הערות ראש הממשלה" תוך אילוצי הזמן.  

                                                                                                                                                          בברכה  

תגובות המבוקרים

לדוח 61ב' של מבקר המדינה

פרק ראשון

מטלות רוחב

מטלת רוחב
הטיפול במחלוקות בין-משרדיות מתמשכות
הגופים המבוקרים: משרד ראש הממשלה, משרד המשפטים, משרד הבינוי והשיכון, משרד הבריאות, משרד החינוך, משרד החקלאות ופיתוח הכפר, משרד הרווחה והשירותים החברתיים והתעשייה, משרד המסחר והתעסוקה.
ליקוי
1.
ממצאי דוח זה מלמדים גם כי המנגנונים הקיימים לטיפול במחלוקות בין-משרדיות אינם מספקים. אמנם האחריות לפתרון המחלוקות מוטלת על המשרדים והשרים, כל אחד בתחומו, ואם אין הם מצליחים בכך עליהם להביאן לידיעת ראש הממשלה; אולם גם הממשלה מחויבת, מתוקף אחריותה המשותפת, לפעול באופן יזום לאתר מחלוקות מתמשכות אשר פוגעות בציבור ולהביא לפתרונן, בכל דרך שתראה לנכון. 

לנוכח ממצאי דוח זה, נדרש דיון מעמיק של הממשלה וקבלת החלטה לטיפול בבעיה הקיימת באמצעות הסדרת הליך ליישוב מחלוקות בין-משרדיות, הגורמות לפגיעה באזרחים שאינם זוכים לקבל את השירותים שלהם הם זכאים ולנזקים כלכליים-מנהליים. 
תגובה

משרד ראש הממשלה

1. 
האחריות לפתירת המחלוקות או להבאתן בפני ראש הממשלה או וועדות שרים מונחת לפתחם של השרים.  המשרד  סבור כי הקושי המרכזי אינו בהיעדרם של מנגנונים כי אם בהיעדר שימוש מספק במנגנונים אלו. 


באשר לאפשרות שמעלה הדוח למנגנוני פתרונות אלטרנטיביים אופציונאליים, דוגמת מפשרים מן החוץ, המשרד סבור כי מנכ"ל המשרד או מזכיר הממשלה, הינם הגורמים היכולים להביא להכרעה במחלוקות בין משרדיות מהותיות, ככל שיתבקשו על-ידי הממשלה או ראש הממשלה לעשות זאת, לאור ההיכרות המעמיקה שלהם עם סדרי העדיפויות של הממשלה, ובעיקר כיוון שיש להם את המנדט של ראש הממשלה להכריע במחלוקות, ולכפות הכרעה, או להביא את הכרעתם לאישור ראש הממשלה או הממשלה.  

נוסף על המנגנונים הסדורים, מנכ"ל המשרד רואה חשיבות רבה בפורומים בין-משרדיים המקדמים ערוצי הידברות פתוחים, דוגמת פורום המנכ"לים, ופורומים נוספים שהוקמו על ידי השרים והמנכ"לים. בהחלטות ממשלה רבות, היזומות על-ידי משרד ראש הממשלה, המשרד מקים ועדה בין-משרדית ליישום החלטה, מקום בו המשרד מזהה   פוטנציאל למחלוקת בין-משרדית. המשרד בדעה שיש לייצר פורומים כאלו שימנעו כניסה למצב של מבוי סתום. 


במרחב שבין התנהלות המשרדים בינם לבין עצמם באמצעות וועדות משותפות, ישיבות משותפות של שרים ומנכ"לים, הפניית מחלוקות על ידי השרים לוועדות שרים, לממשלה, לראש הממשלה וליועץ המשפטי לממשלה בהתאם למנגנונים המוסדרים בתקנון, וטיפול במחלוקות במנגנונים לא סדורים בסיוע משרד ראש הממשלה ומשרדי מטה אחרים, מתקבל מגוון רחב של דרכים להתמודד עם מחלוקות בין משרדיות שניתן וראוי לעשות בו שימוש מוגבר. שימוש בכל המנגנונים שהמערכת מעמידה לרשות הנוגעים בדבר יביא חלק גדול מהמחלוקות לסיומן, ובפרקי זמן לצמצומן. 


מנכ"ל המשרד יביא את הסוגיה בפני השרים, באמצעות מזכיר הממשלה, ובפני מנכ"לי משרדי הממשלה, על מנת לעמוד על הצורך ועל הכלים העומדים לרשותם לפתרון מחלוקות.  

תגובה

משרד הבריאות

1.
מטבעו המבנה הפורמאלי המפצל בין משרדי הממשלה, סמכויותיהם ותקציביהם, יהיו תמיד נושאים בקו התפר שבין המשרדים שיהוו עילה למחלוקת ובדרך כלל מחלוקת קשה וממושכת עד למציאת הפיתרון הראוי.


אין מנגנון מובנה אחיד שיבטיח את הטיפול במניעת מחלוקות או כלי שיאתר כל מחלוקת אפשרית.


קיימים מספר מנגנונים המהווים חלק מניהול שוטף של משרד שתפקידם לאתר את נקודות הממשק ואת הבעיות הנמצאות בפער שבתחומי המשרדים השונים.


בשל מגבלת התקציב יהיה תמיד תהליך של "TURFING" בו מנסה כל ארגון "לגלגל" את הבעיה למגרשו של המשרד השני.


יחד עם זאת, במקביל, נוצרים פתרונות מתמשכים ופתרונות אד-הוק לאיתור ופיתרון מחלוקות בין משרדיות כגון:


הקמת צוותים, ועדות ומועצות בין משרדיות או רב-משרדיות. דוגמאות בולטות לכך בתחום הבריאות הם: 


מועצת המזון העליונה הדנה באופן מרכזי במחלוקות וממשקים מול משרד החקלאות.


מועצות לאומיות: על פי חוק: מועצה לשיקום נפגעי נפש בקהילה; מועצות על פי החלטת ממשלה: מועצה לבריאות בתעסוקה, ומועצות שהוקמו מכוח החלטה של משרד הבריאות.

ליקוי

2. בעקבות מחלוקות לא סיפקו משרדי ממשלה לקבוצות אוכלוסייה מסוימות שירות שהיו זכאיות לו, ובכך גרמו להן נזקים ישירים בתחומים שונים, כמודגם להלן: (1) סיכון בריאות הציבור - בשל מחלוקת מתמשכת בין משרד הרווחה למשרד הבריאות, הנמשכת למעלה מ-15 שנה, לא קיבלו ילדים ובני נוער השוהים במוסדות של משרד הרווחה לאחר אשפוז פסיכיאטרי מענה ראוי לבעיות טיפוליות מורכבות. (2) פגיעה בעקרון השוויון - בשל מחלוקת בין משרד החינוך למשרד הבריאות, במשך לפחות שלוש שנות לימודים לא מימנה המדינה ליווי רפואי לחלק מהתלמידים בעלי צרכים בריאותיים מורכבים הזקוקים להשגחה רפואית צמודה בשעות הלימודים וזכאים למימון זה על פי חוק. בשל כך חלקם לא השתתפו באופן סדיר בלימודים.
משרד מבקר המדינה מעיר כי היה על מנהלי משרד החינוך ומשרד הבריאות לפעול באופן מהיר יותר למציאת פתרון למחלוקת על מנת להבטיח מימון רציף של הליווי הרפואי לכל התלמידים הזכאים לכך. 

תגובה

משרד החינוך

1,2. המשרד מציין כי החל מ- 1 בספטמבר 2010, פועלת ועדה בינמשרדית באחריות משרד החינוך, לפתרון כל הבעיות הקשורות בתלמידים במערכת החינוך. הוועדה הרחיבה את הקריטריונים לקבלת סיוע והוסיפה קריטריון למצבים מסכני חיים. כמו כן, נמצא פתרון לתלמידים המשולבים בבית הספר בכיתות רגילות. המשרד מבצע בקרה על הסייעות לתלמידים, באמצעות דוחות המוגשים על ידי בתי הספר וגני הילדים.

תגובה

משרד הבריאות

2.
מימון ליווי רפואי לתלמידים: במפגש מסכם עם מנכ"ל משרד החינוך והמשנה למנכ"ל משרד הבריאות ובהשתתפות משרד האוצר סוכם שהליווי במסגרות רגילות של ילדים הזקוקים לפיקוח רפואי ולפעולות פולשניות ימשך במלוא ההיקף.


לגבי תלמידים הזקוקים להשגחה כדי להימנע ממצבים מסכני חיים, סוכם שהמימון יתחלק בין ארבעה גורמים: משרד האוצר, הרשויות המקומיות, משרד החינוך ומשרד הבריאות וכל מקרה יבחן לגופו של עניין כדי לתת מענה הולם. מימוש התוכנית: במהלך שנת הלימודים הנוכחית (תשע"א).


מענה פסיכיאטרי לנוער פוסט אשפוזי במוסדות משרד הרווחה - לא ניתן לדבר כיום על "מחלוקת" הגם שהבעיה קיימת. מדובר בסטאטוס שאינו בגדר אשפוז ולכן האחריות הטיפולית היא על המערך המרפאתי. הפסיכיאטריה בכלל והפסיכיאטריה המרפאתית בפרט  מצויה במשבר משאבים כרוני ועמוק.


הפתרונות האפשריים הינם כדלקמן:


א. מימוש הרפורמה הביטוחית והעברת המשימה והאחריות האמבולטורית לקופות-החולים עם הגדלת משאבים.


ב. בניית מערך מקביל לאמבולטורי המכוון בלעדית למוסדות אלה, המשרד תמחר את עלותו אולם טרם נמצא מקור תקציבי למימונו.
תגובה

משרד הרווחה והשירותים החברתיים

2.
הנושא הועלה לאחרונה בדיון שהתקיים ב-25/10/1010 בין מנכ"ל משרד הבריאות למנכ"ל משרד הרווחה. מנכ"ל משרד הבריאות ביקש ללמוד את הנושא, להכין תוכנית הנותנת מענה לצורך הרפואי, דרך הפעולה הרצויה לרבות המשמעויות התקציביות.


בישיבה נוספת שהתקיימה ביום 2/2/2011 בין מנכ"לי המשרדים  רווחה ובריאות הנושא נדון בשנית. ראש שרותי בריאות הנפש במשרד הבריאות, דיווח כי בכוונתו להגיש את המלצותיו בנושא, על מנת לייצר את המענה הרפואי/פסיכיאטרי לאוכלוסייה הנדונה. הנושא יעלה לדיון מסכם בישיבת המנכ"לים האמורה להתכנס בחודש אפריל 2011. 

ליקוי

3.
מקור המחלוקת בין משרד הבריאות ומשרד החקלאות בנוגע לסמכות הפיקוח על מזון רפואי לבעלי חיים שמהם ניזון האדם, והיא נמשכת יותר מעשר שנים. שני המשרדים הללו מטילים זה על זה את האחריות לביצוע הפיקוח בנושא המזון הרפואי הניתן לאותם בעלי חיים, ובפועל אף אחד מהמשרדים לא מפקח על הנושא. מהאמור לעיל עולה כי ציבור הצורך מזון שמקורו בבעלי חיים הניזונים ממזון רפואי נחשף לסיכונים בריאותיים. 

תגובה

משרד הבריאות

3.
טיוטת התקנות טרם הבשילה ומחייבת את התייחסותם של גורמי מקצוע ותעשיה כדי להשלים את התקנות וזאת טרם  העברתם למשרד המשפטים. בשל סדר עדיפויות בתחום החקיקה של המשרד, הנושא לא הוכלל בתוכנית העבודה החקיקתית לשנת 2011. 
ליקוי

4.
אי-שימוש במנגנונים שנקבעו לטיפול במחלוקות: נמצאו מקרים בהם השרים 
והמנכ"לים לא הביאו את המחלוקות המהותיות לפני המנגנונים שנועדו לטפל בהן -משרד רה"מ והיועץ המשפטי לממשלה. למשל, בעניין מחלוקת בין משרד הרווחה למשרד הבריאות שבעטייה לא סיפקה המדינה ככלל אביזרי עזר שיקומיים, כגון כיסאות גלגלים, לנכים אשר שהו במוסדות תומכים של משרד הרווחה; עוד בתקופת כהונתה של הממשלה ה-31 העלה שר הרווחה דאז, ח"כ יצחק הרצוג, את המחלוקת לדיון עם שר הבריאות דאז, ח"כ יעקב בן יזרי, ובהמשך, ביוני 2009, העלה את המחלוקת לדיון עם סגן שר הבריאות, ח"כ יעקב ליצמן. מאחר שלא עלה בידי שר הרווחה דאז לפתור את המחלוקת עם שר הבריאות בתוך 30 יום, היה עליו להביאה לפני ראש הממשלה כפי שנקבע בתקנון הממשלה, ולא להחזירה לטיפול מנכ"ל משרדו מול מנכ"ל משרד הבריאות, כפי שעשה בפועל. 

תגובה

משרד הרווחה והשירותים החברתיים

4.
הנושא נדון בין מנכ"לי משרדי הרווחה והבריאות ביום 2/2/2011.

בישיבה זו חודדו הסוגיות הקשורות לאחריות המשרדים.

משרד הבריאות מממן כיום אביזרי עזר לאנשים עם מוגבלויות ברשויות המקומיות. משרד הרווחה טען בדיון שהמסגרות החוץ ביתיות לאנשים עם מוגבלויות הם "הבית לחיים" של אוכלוסיות אלו, ולכן יש להתייחס אליהם כשוהים בקהילתם. סוכם בדיון שיש למפות את המסגרות החוץ ביתיות למסגרות חוץ ביתיות קהילתיות ומסגרות חוץ ביתיות מוסדיות. הכיוון המסתמן לפתרון הבעיה הוא שמשרד הבריאות יקבל על עצמו את האחריות לאספקת אביזרי עזר למוגבלים במסגרות החוץ ביתיות הקהילתיות, ומשרד הרווחה יקבל את האחריות לאספקת אביזרי עזר לאנשים עם מוגבלות במסגרות החוץ ביתיות המוסדיות. נקבע עוד שהמשנה למנכ"ל משרד הרווחה, וראש מינהל הרפואה במשרד הבריאות, יבחנו  דגמים שונים של מסגרות, ויקבעו את עמדתם. מיד לאחר מכן יוחזר הנושא לוועדת המנכ"לים. תהליך קביעת הקריטריונים, המיפוי והחלטת המנכ"לים אמור להסתיים בתוך שלושה  חודשים.

ועדות איתור בשירות הציבורי
הגופים המבוקרים: נציבות שירות המדינה, משרד ראש הממשלה, משרד המשפטים,משרד התעשייה, המסחר והתעסוקה (תמ"ת), משרד האוצר, משרד הבינוי והשיכון
ליקוי 
1.
ועדת האיתור היא מנגנון ראוי, אולם גמישותו טומנת בחובה חשש לפגיעה בהזדמנות השווה של המועמדים הן בשלב המיון הראשוני לקראת הזימון לוועדה, שנעשה על סמך הטפסים שהגישו בלבד ללא כלים מקצועיים תומכי החלטה, והן כאשר השר בוחר במועמד אחד ממספר מומלצים, כמפורט בהמשך; על כן צריך להציב סכרים לשימוש בוועדת איתור, אך הדבר לא נעשה.

ליקוי
2.
כפועל יוצא מהחלטה 345 היה על הנציבות, בשיתוף משרד המשפטים ומשרדי הממשלה הנוגעים בדבר, לעשות עבודת מטה לקביעת המשרות שיאוישו באמצעות ועדת איתור, ואולם הנציבות לא עשתה כן, ולפיכך לא נקבעו מגבלות לשימוש בוועדות איתור: כשהוקם מנגנון ועדת האיתור, החילה אותו הממשלה על תשע משרות בשירות המדינה, ואילו עד מועד סיום הביקורת מספרן גדל פי אחד עשר - רשימת המשרות בשירות המדינה שהממשלה אישרה לאיישן באמצעות ועדת איתור כללה כ-100 משרות. זאת ועוד, נמצא שרק מיעוטן (30%) היו במקור פטורות ממכרז - סוג המשרות שעבורו נועד מנגנון זה מלכתחילה; יתר על כן, כ-30% מהמשרות שאוישו במועד הביקורת באמצעות ועדת איתור אוישו בעבר באמצעות מכרז. בפועל, כפי שאף עולה מדברי מנכ"ל משרד ראש הממשלה והמשנה ליועץ המשפטי לממשלה (ייעוץ) , מאז הקמת מנגנון ועדת האיתור ראתה הממשלה בהליך זה את דרך המלך לאיוש משרות בכירות בשירות המדינה.

תגובה
נציבות שירות המדינה
2. עמדת מבקר המדינה לפיה נציבות שירות המדינה יחד עם משרד המשפטים לקבוע אמות מידה מפורטות למשרות פוטנציאליות בשירות המדינה שיש לאיישן באמצעותן של ועדות איתור, מקובלת עקרונית על נציבות שירות המדינה. הנציבות תפעל להסדרה כוללת של מנגנון ועדות האיתור באופן שיעשה בו שימוש מבוקר ומידתי במטרה לשמור על האיזון הראוי בין איוש משרות באמצעות מכרזים פומביים כנדרש על-פי חוק המינויים לבין איוש משרות באמצעות ועדות איתור הפטורות ממכרז על-פי חוק ועל בסיס החלטות הממשלה.

תגובה
משרד המשפטים 
2. 
המשרד יסייע לנציבות שירות המדינה כאשר זו תחל בביצוע עבודת המטה לקביעת המשרות שיאוישו באמצעות ועדות איתור. המשרד ישקול פרסום הנחיה להסדרה כוללת של מינוי בכירים בתאגידים סטטוטוריים באמצעות ועדות, בין היתר, מתוך התחשבות בשאלת התקדמות חקיקת תאגידים סטטוטוריים.

ליקוי
3.
מבקר המדינה בדק את המשרות שאושרו לאיוש באמצעות ועדות איתור ולא באמצעות מכרז. הבדיקה העלתה כי לא היה להן מכנה משותף: לא כל המשרות שאושרו לאיוש באמצעות ועדות האיתור היו משרות בכירות ביותר; לא הייתה אחידות במינוי למשרות מקבילות במשרדים שונים, כדוגמת משרת המבקר הפנימי - חלקן אוישו במכרזים, חלקן - באמצעות ועדות איתור, וחלקן - אף בפטור מלא ממכרז. המינוי ל-15 משרות בכירות ביותר בשירות המדינה הפטורות ממכרז ואינן משרות המכונות משרות אמון, לא היה באמצעות ועדת איתור. יצוין כי לחלקן  מאפיינים  זהים לאמות המידה שקבעה הממשלה בהחלטה 345 למשרות הפטורות ממכרז שיש לאיישן באמצעות ועדת איתור.

ליקוי
4. 
בבדיקה נמצא כי 16 מ-70 (כ-23%) ועדות האיתור המוסדרות בשירות המדינה שנבדקו המליצו על יותר ממועמד אחד. עוד נמצא שכמה ועדות איתור וולונטריות (בתאגידים סטטוטוריים ובשירות המדינה) המליצו על שלושה מועמדים. בהמליצן על כמה מועמדים בלי ציון היתרונות והחסרונות של כל אחד העבירו הוועדות לשר את הבחירה של המועמד ואפשרו לו לשקול גם שיקולים שאינם בהכרח מקצועיים גרידא. לפיכך פגעו למעשה הוועדות האלה במטרה שלשמה הוקמו.

תגובה
נציבות שירות המדינה
4. החלטת הממשלה 2541 מספטמבר 2002 שנסמכה על עבודת המטה של נציבות שירות המדינה ומשרד המשפטים קבעה את העיקרון לפיו ועדת האיתור תמליץ לשר על מועמד אחד באם מצאה מועמד אחד מתאים יותר והשר בהליך פורמאלי ממנה את המועמד למשרה, אולם נקבע באותה החלטה שהוועדה רשאית להציע לשר שניים או שלושה מועמדים. לימים התגבשה, בתקופת שרי המשפטים פרידמן ונאמן תפיסה אחרת לפיה ועדת האיתור היא ועדה ממיינת שתפקידה להמליץ לשר על יותר ממועמד אחד ועד שלושה מועמדים בליווי נימוקים על כל מועמד באופן שהבחירה הסופית של מועמד למשרה תיעשה על בסיס שיקול דעת של השר. כמצוין בדוח, אימוץ השינוי המוצע על-ידי שרי המשפטים יש בו כדי לשנות באורח מהותי את החלטת הממשלה מספר 2541 מספטמבר 2002. לדעת הנציבות קודם הטיפול ביישום השינוי המוצע יש מקום לבחון היטב המשמעויות וההשלכות האפשריות על אופי  ודרך עבודתן של ועדות האיתור. זאת ועוד, שינוי מהותי כזה ממילא מחויב להיות מובא לדיון מיוחד בממשלה שהיא היחידה המוסמכת לקבל החלטות מסוג זה. ההכרעה בעניין מהותה וסמכויותיה של ועדת האיתור מחייבת ליבון וקבלת החלטה בממשלה ולכשזו תתקבל הנציבות תפעל לפיה.

ליקוי
5. 
הדיון המהותי על דרכי המינוי של בכירי שירות המדינה התקיים אפוא בפברואר 2009 בוועדת שירות שהרכבה היה חסר ולא עלה בקנה אחד עם הוראות חוק המינויים. יתר על כן, אף כי ההחלטה מנובמבר 2009 הייתה מנוגדת להחלטה הקודמת של הממשלה, לא העבירה ועדת השירות החדשה להחלטת הממשלה את המלצתה לקבל את הצעת השר נאמן בטרם נקטה צעדים ליישומה: היא הקימה צוות מצומצם של שלושה מחבריה, שלא הורכב בצורה מאוזנת, בניגוד לתקנונה ובנוכחות השר נאמן בדיון בוועדת השירות.

ליקוי
6. 
משמעות ההכרעה בין שתי התפיסות: החלטות הממשלה שקבעו הסדרים לקציבת כהונתם של בכירים בשירות המדינה  עולות בקנה אחד עם שיטת השירות הציבורי הנהוגה בישראל שבה תקופת כהונתו של נושא משרה בכירה אינה תלויה בחילופי שלטון. מנגד, התפיסה שוועדת האיתור היא ועדה ממליצה גרידא, אינה עולה בקנה אחד עם החלטות הממשלה על קציבת כהונה, שכן אילו סברה הממשלה שמינוי למשרה בכירה מסוימת צריך להיות על דעת השר הממונה על נושא המשרה, לא הייתה קוצבת את משך כהונתו בה אלא הייתה מוצאת דרך לאפשר לשר החדש להחליף את נושאהּ. לדעת משרד מבקר המדינה, קבלת ההצעה לשינוי כללי ועדת האיתור כך שתמליץ על שלשה מועמדים ולא אחד עלולה להשפיע על מהות תפיסת שירות המדינה, שכן הדבר עלול להוביל להפיכת שירות המדינה בישראל, בפרט ממלאי התפקידים הבכירים, לשירות הנתון לאמון הדרג הפוליטי; על כן מתבקש דיון ציבורי רחב בכנסת שיבחן את משמעויות ההצעה.

ליקוי
7. 
לנוכח תפקידיו של התאגיד הסטטוטורי, מן הראוי כי הליך המינוי למשרות הבכירות בו יהיה בהליך תחרותי ושוויוני שנועד להבטיח את בחירת המועמד הטוב ביותר למשרה באמצעות מכרז או ועדת איתור . בשנת 2005 המליץ בג"ץ להסדיר הסדרה כוללת את מינויָם של בכירים בתאגידים הסטטוטוריים, אולם נמצא כי משרד המשפטים או הכנסת טרם עשו זאת. בבדיקת משרד מבקר המדינה נמצא כי רק בכ-62% מהתאגידים שנבדקו התמנה המנכ"ל באמצעות ועדת איתור, בתאגיד אחד (כ-5%) - באמצעות מכרז פומבי, ובשאר התאגידים (כ-33%) - במינוי אישי של השר. לדעת משרד מבקר המדינה, על היועץ המשפטי לממשלה לשקול פרסום הנחיה להסדרה כוללת של מינוי בכירים בתאגידים סטטוטוריים באמצעות ועדות איתור עד סיום הליכי חקיקת חוק כולל לתאגידים הסטטוטוריים.

ליקוי
8. 
הביקורת העלתה כי לכל ועדת איתור וולונטרית קבע השר שמינה אותה כללים אד-הוק לפעולתה, ואלו לא תמיד עלו בקנה אחד עם עיקרי הכללים שקבעה הממשלה לעבודתן של ועדות איתור. אי-האחידות בפעילות ועדות האיתור הוולונטריות והגמישות של כללי עבודתן עלולים לפתוח פתח לשימוש לרעה במנגנון ועדת האיתור למינויים של מקורבים או למינויים פוליטיים.

ליקוי
9. 
מועמדים, למרות שהיו בין המועמדים שהומלצו מועמדים בעלי זיקה לשר, והשרים בחרו למשרה את המועמדים שהייתה להם זיקה אליהם. שומרי הסף של הוועדות - נציגי הנציבות או היועצים המשפטיים - לא הנחו את הוועדות להמליץ על מועמד אחד בלבד, כאמור בהנחיית היועץ המשפטי לממשלה.

ליקוי
10. מצג של הקמת ועדות איתור ברוח החלטת הממשלה: ההודעות לציבור על הקמת שתי הוועדות הוולונטריות בשירות המדינה יצרו בו תחושה והבנה כי לכאורה הן פועלות ברוח הכללים שקבעה הממשלה, אולם, כאמור, הוועדות לא פעלו כך, ויש בכך כדי לפגוע באמון הציבור במנגנון ועדות האיתור, ובפרט באנשים שהגישו את מועמדותם למשרות בהנחה שמדובר בהליך תחרותי והוגן - ולא היא.
ליקוי
11. 
אי-מימוש העדפה מתקנת: בחוק שיווי זכויות האשה, התשי"א-1951, נקבע כי בנסיבות שבהן למועמדים משני המינים יש כישורים דומים, תועדף אישה. בבדיקה נמצאו ארבע ועדות איתור בשירות המדינה שהמליצו על כמה מועמדים בעלי כישורים דומים ובהם נשים, אך הן לא העדיפו אותן ולא המליצו רק עליהן, כנדרש בחוק.

ליקוי
12. 
יישום החלטות הממשלה: לאחר שהממשלה החליטה על הפעלת מנגנון ועדת האיתור בשנת 1999, היה ראוי שהנציבות תגבש בסמוך לכך כללים פרטניים לעבודתן ותנסח נוהל שישמש להן תשתית. רק במאי 2009, במהלך הביקורת של משרד מבקר המדינה, עשור לאחר החלטת הממשלה בעניין ועדות האיתור ולאחר שכבר פעלו ועדות איתור רבות, הפיץ הנציב דאז נוהל בעניין הקמת ועדות איתור והפעלתן. ואולם בחלק מהנושאים הנוהל אינו עולה בקנה אחד עם העקרונות שנקבעו בחקיקה, בהחלטות הממשלה, בהנחיות היועץ המשפטי לממשלה ובפסיקה. אילו הוכן נוהל ראוי בעבר, אפשר שהיו נמנעים חלק מהליקויים בעבודת ועדות האיתור המתוארים להלן: בארבע ועדות בשירות המדינה שנבדקו, לא מינתה הנציבות נציג מקרב עובדיה הבכירים, אף כי ייצוג זה הוא המאפשר לנציב למלא את תפקידו כשומר סף בוועדות האיתור; לכמה ועדות מונו חברים שכישוריהם לא תאמו את הכישורים המקצועיים שקבעה הממשלה כדי שהן תוכלנה לבחון באופן מקצועי את המועמדים למשרות.

ליקוי
13. 
לדעת משרד מבקר המדינה, מן הראוי כי כל ועדת איתור בשירות הציבורי תפעל בהתאם לעקרונות היסוד ולעיקרי הכללים שקבעו הממשלה והיועץ המשפטי לממשלה, בין שהוקמה על פי החלטת ממשלה ובין שהיא וולונטרית. בהיעדר חובה להקמת ועדת איתור לאיוש משרה מסוימת בהחלטת ממשלה, רשאי הגורם הממנה להסתייע במנגנון שונה לבחירת המועמד שימונה למשרה, ובלבד שיינקט הליך תחרותי ראוי והוגן. אולם בעת שנעשה שימוש במונח "ועדת איתור" להליכי בחירה שונים, יש בו כדי להטעות את הציבור על ידי יצירת מראית עין של שימוש במנגנון תחרותי והוגן שכללי עבודתו נקבעו בהחלטות הממשלה - ולא היא.

ליקוי
14.
בשנת 1999 קידמו משרד המשפטים והנציבות את הרעיון של ועדת איתור, שמטרתו לשמר את הליך הבחירה נטול השיקול הפוליטי למשרות הבכירות ביותר, מנגנון שנועד לעצור את מגמת הגידול המהיר במשרות במינוי אישי. אולם גם למנגנון זה מגרעות, ועל כן היה צריך לתחם את השימוש בו באופן ברור. מממצאי דוח זה עולה כי במשך עשור של פעילות של ועדות האיתור לא קבעו הנציבות ומשרד המשפטים אמות מידה מפורטות למשרות בשירות המדינה שיש לאייש בדרך זו, ולא בחנו באופן שיטתי מהן המשרות המתאימות לכך. לדעת משרד מבקר המדינה, למרות היתרונות הניכרים של מנגנון ועדת האיתור שימוש לא מבוקר ולא מידתי בו חותר תחת עקרונות היסוד של חוק המינויים, והחלתו על משרות נוספות ללא הסדרה כוללת פירושם שינוי דרך המלך למינויים בשירות הציבורי באופן העוקף את החקיקה.

הצעת שר המשפטים לשינוי מהותן של ועדות האיתור בשירות המדינה לוועדות שממליצות לשרים על שלושה מועמדים, מציבה את שירות המדינה לפני פרשת דרכים של בחירה בין שתי תפיסות בעניין מינוי בכירים. לפי האחת, המעוגנת בחוק המינויים, הפקידות הבכירה ביותר בשירות המדינה היא רובד של נושאי משרות מקצועיים הממונים על פי כישוריהם, נוהגים על פי מדיניות הממשלה ומכהנים תקופה קצובה מראש. האחרת רואה בפקידות הבכירה ביותר בשירות המדינה רובד של נושאי משרות אמון שיכולותיהם וכישוריהם נבחנו אמנם בידי ועדה מקצועית, אולם לשר הממונה נותרת אפשרות בחירתם - שלעתים עלולה להיות מושפעת לא רק מכישורי המועמד אלא גם משיקולים אחרים כגון התאמה לתפיסת עולמו, והם יסיימו את כהונתם עם חילופי השלטון; קידום תפיסה זו עלול להפוך את שירות המדינה בישראל לנתון לאמון הדרג הפוליטי, בפרט בכל הנוגע לנושאי משרה בדרגות הבכירות. הכרעה בין שתי תפיסות אלו משמעותה עיצוב פני שירות המדינה במדינת ישראל, ועל כן מתבקש דיון ציבורי רחב בכנסת כדי לבחון את משמעויות ההצעה.

ועדות איתור וולונטריות, שבהן נעשה שימוש במגזר הציבורי, לעתים אינן פועלות על פי עיקרי הכללים שקבעה הממשלה. לדעת משרד מבקר המדינה, בהיעדר חובה להקמת ועדת איתור בהחלטת ממשלה לאיוש משרה מסוימת רשאי הגורם הממנה להסתייע במנגנון שונה לבחירת המועמד למשרה, ובלבד שיינקט הליך תחרותי ראוי והוגן. אולם אם נעשה שימוש במונח "ועדת איתור" להליכי בחירה שונים, יש בו כדי להטעות את הציבור על ידי יצירת מראית עין של שימוש במנגנון תחרותי והוגן שכללי עבודתו נקבעו בהחלטות הממשלה - ולא היא. על כן, עם קבלת החלטה על הקמת ועדת איתור, יש להחיל עליה את העקרונות המנחים את ועדות האיתור בשירות המדינה, בין שהיא וולונטרית ובין שהיא מוסדרת, בין שהיא בשירות המדינה ובין שהיא בתאגידים סטטוטוריים.

תגובה
משרד ראש הממשלה
14.
הדוח מציג שתי תפיסות עיקריות למינוי בכירים בשירות המדינה: האחת – בה תומכת הביקורת – "רואה בפקידות הבכירה בשירות המדינה שכבה של נושאי משרות מקצועיים הממונים על פי כישוריהם, נוהגים על פי מדיניות הממשלה ומכהנים תקופה קצובה מראש". השנייה – לכאורה הינה התפיסה העומדת מאחורי התיקון המוצע של שר המשפטים פרופ' יעקב נאמן למנגנון ועדת האיתור [להלן: התיקון המוצע] – ולפיה "הפקידות הבכירה ביותר בשירות המדינה הינה שכבה של נושאי משרות אמון שיכולותיהם וכישוריהם נבחנו אמנם בידי ועדה מקצועית, אולם לשר הממונה נותרת אפשרות בחירה שלעתים עלולה להיות מושפעת לא רק מאיכות כישורי המועמד בלבד אלא גם משיקולים של התאמה של תפיסת עולמו של המועמד לזו של השר, ובהתאם לכך הם מתחלפים עם חילופי השלטון."
על-פי החלטת הממשלה 2451 מיום 14.9.1999, קבעה הממשלה כי ועדת האיתור תגיש לאישור השר הממונה מועמד אחד אם נמצא על ידה מועמד אחד מתאים ביותר, ואולם רשאית היא להציע לשר שניים או שלושה מועמדים. 
על-פי התיקון המוצע, ועדת האיתור תגיש לשר הממונה שלושה מועמדים שמצאה אותם מתאימים לתפקיד, ובנוסף תצרף המלצותיה, ותפרט את המאפיינים, הכישורים הרלבנטיים, וכן יתרונותיו וחסרונותיו של כל מועמד ומועמד. כלל זה לא יחול על רשימת משרות אשר תקבע ועדת השירות [עפ"י המלצת צוות המשנה] ובהם תמליץ ועדת האיתור על מועמד אחד בלבד. כמו כן, במקרים בהם לא תהיה באפשרות הוועדה להעביר לידי השר 3 מועמדים – יועברו פחות מועמדים. תיקון מוגבל זה מוצג בדוח כאקוויוולנטי לשינוי שיטת המינויים לזו הנהוגה בארה"ב ולראיית מינוי הבכירים כמשרות אמון. מדובר בהפרזה שאין לה כל הצדקה, על רקע הגבלות מנגנון ועדת האיתור, תיחום התיקון המוצע, וכן על רקע השקיפות הגוברת ככל שמדובר דווקא בבחירת מועמד אחד מבין מספר מועמדים. על כל פנים, לא ניתן לייחס לתיקון המוצע שינוי כזה, המבטל במחי יד את קיומה ועבודתה של ועדת האיתור, ומשווה את הדבר מהותית למשרות אמון. הצגה זו גם אינה עקבית מצד הביקורת, המציגה במקומות אחרים את ועדות האיתור כמנגנון ראוי שיש לדבוק בו ואילו כאן הוא הופך למנגנון "להכשרת השרץ".

המשרד דוחה את הטענה, לפיה מבטא התיקון המוצע תפיסה הרואה בפקידות הבכירה בשירות המדינה שכבה של נושאי משרות אמון. התיקון נשען על תפיסה של סמכות לצד אחריות, לפיה השר הממונה מופקד על ענייני משרדו, גם המקצועיים, ומינוי בכיריו יזכה למשפט הציבור. יודגש, אין מתן סמכות מוגבלת לצד אחריות מלאה  משמעה מינויים פוליטיים. בידי השר, בוודאי בקונסטלציה המוצעת, לבחור מועמד מקצועי וראוי ללא זיקה פוליטית.
 
הביקורת טוענת כאמור לתפיסת יסוד, לפיה שירות המדינה מבוסס על שיטת המינוי של המכרז, בהתבסס על עקרונות השיטה הבריטית של שירות ציבורי ממשלתי נטול זיקה פוליטית. בהמשך הדוח מפורטות המגמות המשתנות שחלו בשירות המדינה, תוך מיקודו אך ורק בהרחבת מינויי הבכירים בשיטת ועדות האיתור והתיקון המוצע ביישום מנגנון זה.

ואולם במקביל לתפיסת היסוד, השירות הציבורי השתנה ללא היכר ומטוטלת הכוח נעה מהשר לפקיד הבכיר. פקידים בכירים בשירות המדינה, אשר נותרו בתפקידיהם עם חלוף הממשלות צברו כוח רב ועצמאות, ולנוכח מגמות נוספות של משפטיזציה ובירוקרטיה מסועפת הורחבו סמכויותיהם באופן המגביל מהותית את יכולת משילותו של שר בממשלה ואת יכולתו ליישם את המדיניות, אשר לשמה נבחר. על אף תנועת המטוטלת אין צורך לזעזע את אמות הסיפים של השירות הציבורי, אולם קפיאה על השמרים [גם משנת 1999] משמעה נזק לשירות הציבורי ולמדינת ישראל. 

תיאור צר וחד צדדי של המגמות שחלו בשנים האחרונות גורם לדעת המשרד עוול משמעותי לשרי הממשלה המדברים מפיו של שר המשפטים, לגורמים המבוקרים בדוח זה ואף לבחינת תפיסת המינוי המהותית שיש להחיל בשירות המדינה. לא ניתן להתייחס להגברת השימוש במנגנון ועדות האיתור וכן לשינויים המוצעים בו מבלי להתייחס בד בבד לשינוי שחל מהותית במבנה הסמכויות בשירות המדינה, בעיית משילותה של הממשלה וכן לקיומן של ועדות איתור וולונטריות, אף כאשר אין הדבר נדרש. לא ניתן לייחס משמעות כל כך מהפכנית לתיקון המוצע במנגנון ועדת האיתור מבלי להתייחס במקביל לשינוי בתפיסת הביקורת הציבורית והמשפטית שחלה כיום על נבחרי הציבור.
נוכח הרחבת סמכויותיהם של פקידים במשרד (היועץ המשפטי, החשב המשרדי), וכן הסטת קביעת המדיניות והתוויתה מהשר לפקידי משרדו, אין זה מפתיע, שקמו בשנים האחרונות ועדות מקצועיות, בראשות בכירי שירות המדינה, אשר עסקו הן בהגדרת תפקידו של היועץ המשפטי, והן בצורך של קציבת כהונתם של בכירים בשירות המדינה (ראו דוח אברמוביץ' – דוח הצוות הבינמשרדי לבחינת סוגיות הנוגעות למערך הייעוץ המשפטי למשרדי הממשלה, מיום 10.9.08; דוח הצוות לסיווגן וקציבת כהונתן של המשרות הבכירות בשירות המדינה, מיום 28.1.09 והחלטות הממשלה בנושא: החלטה מס' 4062 מיום 7.9.08, החלטה מס' 4470 מיום 8.2.09, החלטה מס' 4528 מיום 1.3.09, החלטה מס' 1154 מיום 27.12.09). 

המבקר טוען כי נושא קציבת כהונתם של בכירים בשירות המדינה צועד יד ביד עם "תפיסה כוללת המבטיחה כי בעלי תפקידים במשרות הבכירות ביותר בשירות המדינה יהיו מינויים מקצועיים ובלתי תלויים בדרג הפוליטי ויכהנו תקופת זמן משמעותית ומוגדרת, וכך יוכלו להטביע את חותמם המקצועי ללא תלות בממשלה". 
בחינת המלצות הצוות המקצועי לקביעת כהונתם של נושאי משרה בכירים בשירות המדינה מעידה כי מניעת היווצרות תלות בין הגורם הממנה לעובד הבכיר, הייתה אחת הסיבות להסדרת קציבת הכהונה, ולא תפיסה משלימה לקיומו של שירות מדינה נטול זיקה פוליטית. 

בהמלצותיו ציין הצוות המקצועי הבינמשרדי בראשות המשנה לנציב שירות המדינה את קביעת כהונתם של נושאי משרה בכירים בשירות המדינה,  כדלקמן:

"קציבת כהונתם של בעלי תפקידים מסוימים בשירות הציבורי מקדמת תכליות ואינטרסים ראויים. ראו לעניין זה בג"צ 5464/04 עו"ד יורם זריפי נ' שר המשפטים ואח' ...אשר עסק בסיום כהונה בתפקידים סטטוטוריים בשירות הציבורי, שם נקבע:

'...ישנה חשיבות רבה למניעת מצב שבו הנושאים בכהונה בתפקידים מסוימים – ובמקרה זה חברים בוועדה סטטוטורית – יכהנו בתפקידם תקופת זמן ארוכה בלא הגדרת משך הכהונה מראש. קציבת זמן לכהונה, ובכללה החלת שיטה של קדנציות, המאפשרת מינוי חוזר מוגדר בזמן, מבטיחה התחדשות בהליכי המינויים והערכה מחודשת מעת לעת של הרמה התיפקודית וההתאמה של ממלאי התפקידים לכהונותיהם. היא מונעת הנצחת תקופות כהונה לשנים רבות, העלולה להביא לשחיקתו של ממלא התפקיד, ועלולה בנסיבות מסוימות גם להקשות על שמירת מידת הניתוק מגורמי לחץ והשפעה של נושאי המשרה. היא מגדילה סיכוייהם של כוחות חדשים לאייש משרות שונות, ומקדמת בכך את ערך ההזדמנויות במערכת המינויים.' (פס' 6 לפסק דינה של השופטת פרוקצ'יה).

דברים שנאמרו ביחס לתפקיד של חבר בוועדה סטטוטורית יפים, ואף ביתר שאת לעניין כהונת עובדים בכירים בשירות המדינה, אשר קציבת כהונתם עשויה לשרת במיוחד תכליות של רענון השורות והזרמת דם חדש למערכת, מניעת שחיקת העובד, יצירת אפשרויות קידום במערכת השירות הציבורי וקידום עקרון שוויון הזדמנויות, מניעת קפיאה על השמרים, מניעת היווצרות תלות בין הגורם הממנה לעובד הבכיר והגדלת עצמאותו, הקטנת החשש ליצירת תלות מוגזמת בין בעל הסמכות לבין גופים המפוקחים על-ידו או התלויים בהחלטותיו, ומניעת צבירת כוח רב וריכוזו בידי העובד הבכיר לתקופה ממושכת.

ברקע לעיגון הסדר קצובת הכהונה עומדת עתירה שהגישה התנועה לאיכות השלטון נגד ממשלת ישראל ונציב שירות המדינה (בג"צ 5606/06 התנועה לאיכות השלטון נ' ממשלת ישראל ואח'). בעתירה דרשה העותרת להביא לסיום כהונתו של נציב שירות המדינה וכן לקצוב את משך כהונתו, נוכח משך כהונתו הארוך בצורה חריגה בתפקיד (אז כ- 10 שנה), ונוכח הליקויים הקשים בתפקודו ובתפקודה של הנציבות בראשותו, כפי שעולה מדוחות מבקר המדינה.

במסגרת עתירה זו, התקיים דיון, ביום 25.12.06, בעקבותיו הסכימה העותרת למשוך את עתירתה, מבלי שנדונו טענותיה כנגד נציב שירות המדינה לגופן, זאת לאור התחייבות המדינה לגבש אמות מידה לקציבת כהונת בכירים בשירות המדינה, כנדרש בעתירה ולשקול את החלתן על נושאי משרה מכהנים ובכלל כך על נציב שירות המדינה. עתירה זו מוכיחה את הכוח הרב שיכול להצבר בידי פקיד ציבור והשפעתו הרחבה על מדיניות הממשל.

לאור האמור לעיל הרי מדובר בתפיסה משלימה לשיפור מנגנון המכרז, ובמידה ויתקבל התיקון המוצע ידרש יהיה לשנות את ההחלטות על קציבת כהונה ובוודאי מדובר בהסדר אשר אינו עולה בקנה אחד עם התיקון המוצע. 

הביקורת כפי שבאה לידי ביטוי בדוח עדיין גורסת ומניחה הנחות יסוד, לפיהן מינויים המבוצעים על-ידי נבחרי ציבור הינם בבחינת מינויים פוליטיים גרידא, אין בידם לבחור "בטוב ביותר", וכי כל השפעה פוליטית של נבחרי ציבור - האמונים על משרדיהם כלפי הציבור - על בחירת מועמדים הינה בבחינת רע ומשחית.

מהותית, מחד המשרד דוחה מכל וכל הנחת יסוד זו, ומאידך סבור כי נהליה של ועדת האיתור, כפי שגובשו במהלך השנים (קביעת הרכבי הוועדות בתקשי"ר לכלל המשרות, בהם נתחמו מגבלות ברורות למינוי אותם נציגי ציבור או עובדי מדינה, שאינם עובדי משרד, ונהלים מפורטים אשר נקבעו על-ידי נציבות שירות המדינה יחד עם משרד המשפטים לאופן התנהלותה של ועדת איתור) מטילה ספק רב במידת מעורבותם של שיקולים שאינם מקצועיים בבחירת המועמד הטוב ביותר. יודגש, כי הביקורת השיפוטית והציבורית על הליכי מינויים של פקידים בכירים הובילו זה מכבר להליך הפוך בו מועברות משרות במינוי אישי של השר למינוי במנגנון ועדת איתור [ראו בג"ץ 756/08 התנועה למען איכות השלטון בישראל נ' ראש הממשלה ואח'; בג"ץ 5259/08 עדי אלדר נ' ראש הממשלה וכן דברי היועץ המשפטי לממשלה, פרוטוקול ועדת השירות, עמ' 8]
יוער, כי לאורך כל הדוח מוצג ה"סחף" במינוי בכירים בשירות המדינה כתהליכים לא חוקיים. המשרד מציין כי אישור המינויים במנגנון ועדת האיתור עבר את אישורו של היועץ המשפטי לממשלה, אשר אף הוא נוכח להבין את המגמות המשתנות של השירות הציבורי ומאפייני בכיריו. 

לסיום, המשרד מציין כי יש לבצע עבודת מטה כוללת על מיפוי המשרות הבכירות בשירות המדינה ואופן מינויים. אולם, יש לעשות כן נוכח כלל המגמות שחלו בשירות המדינה, מתוך מטרה לשמור על בחירת הטוב ביותר בד בבד לחיזוק משילותה של הממשלה בביצוע מדיניותה.

פיתוח התיירות באילת
הגופים המבוקרים: משרד התיירות; משרד האוצר; מינהל מקרקעי ישראל; עיריית אילת; החברה לפיתוח חוף אילת בע"מ; משרד ראש הממשלה; משרד התחבורה והבטיחות בדרכים; משרד התעשייה, המסחר והתעסוקה; משרד הביטחון; משרד הפנים – רשות האוכלוסין, הגירה ומעברי הגבול; שירות התעסוקה הישראלי; החברה הממשלתית לתיירות; חברת נמלי ישראל פיתוח ונכסים בע"מ.
ליקוי
1. לפני יותר מ-15 שנה סיימה החברה לפיתוח חוף אילת בע"מ לכרות בחוף הצפוני בעיר לגונה מזרחית שנועדה לשמש לרחצה, לספורט ימי ולנופש. ממ"י ואגף התקציבים במשרד האוצר (להלן - אג"ת) לא מימנו את הפעולות הנדרשות להשמשת מי הלגונה לרחצה כפי שנקבע בתכנית המתאר המקומית המפורטת שאושרה בשנת 2003, וכך הפכה הלגונה למפגע סביבתי. כמו כן לא נקטו ממ"י ומשרד התיירות צעדים אופרטיביים כדי לממש את ההחלטות שהתקבלו משנת 2004 ואילך בדבר שיווק הקרקעות שמסביבה.
תגובה
משרד התיירות
1.
הסמכות הבלעדית לשווק את הקרקעות האמורות נתונה בידי מינהל מקרקעי ישראל. למשרד אין סמכות חוקית להתערב בנושא. המשרד קיים מספר ישיבות עם מינהל מקרקעי ישראל, ובמסגרת הוועדה המשותפת, התקבלו מספר החלטות לאור דרישת המשרד, לשווק קרקעות בשטחי הלגונה. ההחלטות טרם יושמו עקב המחלוקת שנתגלעה בין מינהל מקרקעי ישראל ובין החברה הממשלתית לפיתוח חוף אילת.

בימים אלה בודק המשרד את נושא שיווק הלגונה המזרחית מול משרד האוצר ומינהל מקרקעי ישראל להפריט את החברה לפיתוח חוף אילת בע"מ.

המשרד ומינהל מקרקעי ישראל סיכמו על תחילת עבודת התכנון לפתרון והשמשת מי הלגונה לרחצה על ידי החברה הממשלתית לתיירות, אשר הונחתה לפעול בהתאם. בימים אלה תצא פנייה לחברות תכנון בינלאומיות במטרה לקדם את הפתרון הנכון לסוגיה.

קיים שיתוף פעולה ותיאום בין החברה לפיתוח חוף אילת בע"מ והמשרד להכנת אומדני פיתוח למגרשים בלגונה המזרחית, ולהשלמת הפיתוח בלגונה המערבית, על מנת לאפשר לקדם מימון על ידי משרד האוצר ומינהל מקרקעי ישראל, ולאפשר גביית היטלי הפיתוח של הלגונה המזרחית מהיזמים במטרה לייצר התשתית הנדרשת לפיתוח ולשיווק האזור המזרחי ולהשלמת האזור המערבי.

בעקבות בדיקת התב"ע שבוצעה על ידי המשרד, (התב"ע מתנה פיתוח ושיווק המגרשים במציאת פתרון לגוף המים בלגונה המזרחית, ולניקוז דרך תעלת הקינט), התקיימה פגישה עם מינהל מקרקעי ישראל מחוז דרום ועם לשכת התכנון של הוועדה המחוזית, בה נדונו האפשרויות השונות לשיווק המתחם.
ליקוי
2. לדעת משרד מבקר המדינה, נוכח הערכותיהם של משרד התיירות ומשרד האוצר בנוגע לתוספת החדרים הדרושה לעיר, ונוכח החלטותיה של הוועדה המשותפת לשיווק קרקעות לבניית בתי מלון חדשים על מגרשים באזור הלגונה המזרחית, על משרד התיירות ומשרד האוצר לשקול מחדש את הצורך בהכללתה של העיר ברשימת אזורי הפיתוח ולבחון את הצורך ליזום הצעה לתיקון הצו. 
תגובה
2.
החל משנת 2007 נכללה אילת במפת אזורי פיתוח לתיירות להקמת אטרקציות תיירותיות, אך בפועל, בשל התנגדותו של משרד האוצר לתקצב סיוע לאטרקציות תיירותיות, משרד התיירות מנוע מלפעול ליישום החוק. בימים אלה נערכים דיונים מול משרד האוצר בנושא האמור אך טרם הושגה הסכמה. לאחרונה נערך גם דיון בנושא אצל ראש הממשלה.
ליקוי
3.
משרד התיירות, ממ"י, אג"ת ורשות החברות הממשלתיות במשרד האוצר לא עשו די כדי ליישם את ההחלטה לפירוק החברה לפיתוח חוף אילת בע"מ והעברת פיתוח החוף הצפוני בכלל, והלגונה המזרחית בפרט, לידי גוף אחר.
תגובה
3.
החלטה על הפרטת החברה לפיתוח חוף אילת בע"מ התקבלה בוועדת השרים לענייני הפרטה ביום 6.12.10. בימים הקרובים יקיים המשרד פגישה עם רשות החברות הממשלתיות במטרה להטמיע את החברה לפיתוח חוף אילת בע"מ בחברה הממשלתית לתיירות.


המשרד פנה ביום 20.3.2011 למנהל מינהל מקרקעי ישראל בבקשה להעברת ההרשאה של החברה לפיתוח חוף אילת בע"מ לתכנון ופיתוח באילת באזור ההרשאה, לחברה הממשלתית לתיירות והנושא יידון בישיבה ביום 27.3.2011.
ליקוי
4. בצו האחרון המגדיר אזורי פיתוח במסגרת החוק לעידוד השקעות הון, התשי"ט-1959, (שתחולתו מסוף שנת 2006) לא נכללה אילת לצורך הקמה או הרחבה של בתי מלון. זאת למרות הצורך בחדרי מלון נוספים בעיר, ובניגוד להחלטות משרד התיירות וממ"י בדבר שיווק מגרשים באזור הלגונה המזרחית לשם הרחבת ההיצע המלונאי. 
תגובה
4.
בשנת 2006 דרש המשרד להכליל את אילת במפת אזורי הפיתוח לתיירות עבור הקמת מלונות, אך משרד האוצר התנגד. לאורך כל התקופה ועד להיום, מתקיימים דיונים בין המשרדים במטרה לכלול את אילת ברשימת אזורי עדיפות לאומית לצורך הקמת בתי מלון. נכון להיום, אין הסכמה עם משרד האוצר בנושא. הנושא הגיע לדיון אצל מנכ"ל משרד ראש הממשלה להכרעה.

לדעת המשרד באילת חסרים בתי מלון, שכן בשנה האחרונה ניסו סיטונאי תיירות בינלאומיים גדולים ליצור קשר עם המלונאים באילת על מנת להביא טיסות שכר מאירופה, ומפאת היעדר חדרי מלון בתקופת השיא של תיירות הפנים לא התאפשרה הבאת טיסות אלה.
ליקוי
5. משרד האוצר ומשרד התיירות גם לא פעלו ליישום החוק על ידי תקצוב ההטבות הקבועות בו כדי להקים ולהרחיב אטרקציות תיירותיות.
תגובה
5.
המשרד עושה את המירב לתרום לפיתוחה ולקידומה של העיר. יחד עם זאת, המשרד אמון רק על קידום התיירות בישראל. היעדר היכולת להכליל את אילת במפת אזורי עדיפות בתיירות למתן מענקים בהתאם לחוק לעידוד השקעות הון, והיעדר מסלול תקצוב באישור משרד האוצר לנושא אטרקציות, מקשה על פיתוחה וקידומה של העיר. הנושא נמצא בדיונים מול משרד האוצר, אך טרם הושגה הסכמה.
ליקוי
6. לדעת משרד מבקר המדינה, על הגופים הממשלתיים הנוגעים בדבר - משרד התחבורה, משרד התיירות וממ"י - לגבש מתוך ראייה כוללת תכנית מוסכמת בנוגע להקצאת הקרקעות, לאופן פיתוח התשתיות, לפינוי רצועת החוף של אילת לצרכי תיירות ולניצול נכסי המדינה; תכנית שתביא תועלת מרבית לציבור ולעתידה של העיר. 
תגובה
משרד התחבורה
6.
המשרד משקיע מאמצים רבים לקידומה של העיר אילת. מושקעים משאבים בשיפור כביש 90, בקטע הצמוד לאילת, כאשר קטע באורך של כ- 30 ק"מ הוכשר לנסיעה במסלול כפול, וקטעים נוספים יבוצעו בקרוב.

מתוכנן הקמת מחלף על כביש 90 שיחבר את הכביש לשדה התעופה בתמנע. נסלל כביש עוקף מזרחי מעל מסלול אחד. המשרד העביר תקציב לעירייה לתכנון וקידום כביש עוקף מערבי. 

המשרד הוציא התחייבות לעירייה בסוף שנת 2010 לצורך שיפור כביש 90 בקטע הדרומי (קטע בתוך העיר אילת) על מנת לשפר את הגישה לנמל ולשפר הכביש בכיוון טאבה.

בנוסף, מתוקצבים פרויקטים בטיחותיים רבים בעיר. כמו-כן המשרד בשיתוף משרד האוצר והגורמים הרלוונטיים מקדם הקמת שדה תעופה נוסף באילת שיביא לעלייה בכמות התיירים הנכנסת לעיר.
ליקוי
7.
במשך שנה, מפברואר 2005, לא ניצל ממ"י את האפשרות שניתנה לו בחוק רשות הספנות והנמלים, התשס"ד-2004 לבחון את האפשרות להשתמש לצורכי תיירות בשטחים שאינם דרושים לפעילות הנמל. כמו כן, במועד סיום הביקורת טרם נחתם הסכם בין מינהל מקרקעי ישראל לחברת נמלי ישראל בנוגע לחכירת שטחי הנמלים בישראל (ובהם נמל אילת) - הסכם שהיה אמור להיחתם כבר בשנת 2005. 
ליקוי
8. לדעת משרד מבקר המדינה, לאחר עיון בהמלצות החברה החיצונית, על משרד התיירות לוודא כי רשימת הפרויקטים הרב-שנתית שאושרה בוועדת ההשקעות (שכמה מהם כבר בשלבי ביצוע שונים) תותאם להמלצות החברה החיצונית, כפי שיאומצו בחלקן או במלואן - על ידי משרד התיירות. 
תגובה
משרד התיירות
8.
התכנית למיצוב אילת נעשתה כעבודה מקצועית על ידי החברה המבצעת הנבחרת, בשיתוף מלא של עיריית אילת והתאחדות המלונות באילת. מסקנות סופיות ותכנית פעולה מומלצת הוגשו באוגוסט 2010. עבודת החברה מצויה עתה בשלב של בחינה במשרד. בעקרון, המשרד יגביר את פעילותו באילת בשנים 2011 ו-2012, וישקיע רבות במיצוב העיר, הן מבחינת השקת המיתוג החדש, והן מבחינת הגדלת ההשקעה התקציבית באירועים (ספורט, תרבות, מוסיקה). 

המשרד בודק מעת לעת את הפרויקטים המבוצעים, בהתייחס לסביבה המשתנה. בימים אלה מתנהל מערך משותף של משרד התיירות ועיריית אילת, במטרה לבחון את הצרכים המשתנים. במסגרת האמור, נלקח נושא מיצובה של העיר, על רקע העלייה בתחרות אל מול מדינות האזור.

בימים אלה מתגבשת עם משרד האוצר, תכנית לשיפור תשתית התיירות בעיר, בהיקף של 103 מיליון ש"ח לשנים 2011-2014 לעומת 60 מליון שסוכמו עד כה.
ליקוי
9. לדעת משרד מבקר המדינה, הטיפול בסוגיית כוח האדם בענף המלונאות, בעיקר במקצועות "הצווארון הכחול", חיוני לקיומה ולהמשך פיתוחה של תעשיית התיירות בעיר, והוא מקבל משנה תוקף נוכח הכוונה להגדיל בכרבע את היצע החדרים בבתי המלון בעיר. לפיכך על משרד התיירות, משרד האוצר, משרד התמ"ת ורשות האוכלוסין לפעול לאלתר למציאת פתרון מוסכם, ישים וארוך-טווח לבעיית כוח האדם בענף המלונאות בעיר.
תגובה
9.
המשרד תומך במסקנות למציאת פתרון מוסכם, שיהיה מקובל על כלל הגורמים הנוגעים בסוגיית כוח האדם במלונות. הנושא אף נדון בעבר בפגישות עם ראשי המשרדים הרלוונטיים, לאור שינוי מדיניות הממשלה לגבי המסתננים מאפריקה. הכיוון המסתמן הינו הכנת תוכנית חדשה אותה מוביל משרד האוצר.
ליקוי
10. לדעת משרד מבקר המדינה, בעיותיה המורכבות של אילת, ריחוקה הגאוגרפי, הישענותה הכמעט בלעדית על תעשיית התיירות והתחרות האזורית הגוברת, כל אלה מחייבים את משרד התיירות ואת משרד ראש הממשלה לטפל במגוון הסוגיות הדורשות פתרון, לבחון את כל ההיבטים של התחרות האזורית ולהפיק את הלקחים הנדרשים. זאת כדי לעצור את דעיכתה של אילת כעיר תיירות ולדאוג להמשך קיומה ופיתוחה של תעשיית תיירות משגשגת בעיר. 
תגובה
10.
המשרד אמון על קידום התיירות בישראל. יחד עם זאת, על מנת לבצע פעילות כוללת ומקיפה בעיר אילת, יש לרכז את מכלול הסמכויות בידי משרד התיירות.

המשרד גורס כי האתגרים אותם מציבה העיר אילת הינם לאומיים וחוצי משרדים, כדוגמת הקמת שדה תעופה חדש והזזת הנמל. לפיכך יש לרכז את הסמכות בידי משרד ראש הממשלה.


בתקופה הקרובה אמורה להיחתם תכנית רב שנתית עם עיריית אילת, אשר תכלול בתוכה את כלל הנושאים הקשורים לקידום התיירות בעיר, כגון: תכנית המיצוב, לצד טיפול בתשתיות,  תחזוקת האתרים,  הגדלת האירועים בעיר ועוד.
ליקוי

11. תמ"א 13 קובעת כי הנמל הצבאי יועתק לשטחו של הנמל האזרחי, ושטחי החוף של הנמל הצבאי יפונו לצורכי תיירות. בהחלטת ועדת השרים לענייני הפרטה מדצמבר 2010 לא נכללה החלופה של העתקת הנמל הצבאי, אולם מדברי ההסבר עולה כי העתקת הנמל הצבאי לא תבוצע בשנים הקרובות. 
תגובה
צבא הגנה לישראל
11.
א.
עמדת צה"ל כפי שגובשה לקראת אישור תמ"א 13, אילת מצדדת באופן חד משמעי בהעתקת בסיס חיל הים באילת לתחום הנמל האזרחי. האמור קיבל ביטוי במספר רב של מסמכי עמדה שאושרו ותוקפו בעמדת צה"ל על ידי סגן הרמטכ"ל.
ב.
מדינת ישראל פועלת להפרטת חברת נמלי אשדוד חיפה ואילת, באמצעות רשות החברות הממשלתיות, הרואה קושי בהפרטת נמל אילת בשל אפשרות העתקת הנמל הצבאי לצפון הנמל האזרחי בהתאם לתמ"א  13 אילת.
3. בדיון שהתקיים בינואר 2010, התחייב מנכ"ל משרד הביטחון, כי חלופת ההעתקה לא תמומש עד ינואר 2025. כמו כן יבחנו המשמעויות מחלופת התכנסות בסיס חיל הים במקומו (בחלקו המערבי של המחנה) ביחס להעתקה לעורף הנמל האזרחי.
4. מסיבות שאינן תלויות בצה"ל, בחינת חלופת ההתכנסות טרם הושלמה ותושלם במהלך שנת 2011. במקביל מתקדם במהירות מהלך ההפרטה, העשוי להגביל את היכולת לממש את החלופה המועדפת על צה"ל ומערכת הביטחון, קרי, זו 
הקבועה בתמ"א 13 אילת.
5. נושא ההפרטה נדון ביום 6.12.10 בוועדת השרים לענייני הפרטה. בדברי ההסבר להחלטה שהתקבלה צוינה התחייבות משרד הביטחון לאי מימוש העתקה ב- 15 השנים הקרובות עם אופציה להרחבה נוספת לפי שיקול המדינה. וועדת השרים אמורה להתכנס לקבלת החלטה נוספת לקראת תחילת הליך המכירה לרוכש הפוטנציאלי.
6. לאור האמור וכהיערכות לדיון מסכם בסוגיית ההפרטה הצפוי להתקיים בוועדת השרים לענייני הפרטה בקרוב, תוקפה עמדת צה"ל על ידי סגן הרמטכ"ל.
7. עמדה זו הוצגה על ידי מנכ"ל משרד הביטחון כעמדת מערכת הביטחון למנכ"ל משרד התחבורה בפגישה שהתקיימה בין המנכ"לים ביום 2.3.2011 ובה סוכם כדלהלן:
מגמות הפיתוח של העיר אילת בראייה ארוכת טווח אינן מאפשרות חלופה אחרת מזו שקובעת תמ"א 13 אילת.
ניתן לעמוד בהתחייבות מנכ"ל משרד הביטחון לאי מימוש ההעתקה ב- 15 השנים הקרובות (ינואר 2025), אך יש לוודא כי הפרטת חברת נמל אילת לא תמנע את אפשרות מימוש תמ"א 13 אילת, בתחילת שנת 2025.
בהנחה והדבר אינו מתאפשר יש להעלות הנושא להכרעת ממשלה.
היתכנות חלופת ההתכנסות בהיבטיה הפיזיים תתבהר במהלך אפריל 2011 
ולאחריה תידרש בחינה נוספת בהיבטים סטטוטוריים ותקציביים כדי לאשרה 
כחלופת ביניים, עד מימוש המעבר בהתאם לתמ"א 13 אילת.
8. סוכם בין מנכ"לי משרד הביטחון והתחבורה על הקמת צוות משותף (שיכלול גם את נציגי רשות החברות ונציגי מינהל התכנון), אשר יבחן את הדרכים למימוש תמ"א 13 (מימוש מעבר בסיס חיל הים לצפון הנמל האזרחי בינואר 2025) בד בבד עם מימוש הפרטת חברת נמל אילת. הצוות טרם התכנס. 
ליקוי
12. נמצא כי בניגוד להסכם שנחתם בין אג"ת, משרד התמ"ת והתאחדות המלונות בישראל שתוקפו היה לחמש שנים ולפיו יוחלפו עובדים זרים בעובדים ישראלים - הפסיק משרד האוצר באופן חד-צדדי את תקצובו כעבור שנה וחצי בלבד, ואף על פי שהיעדים שנקבעו לו עדיין לא הושגו. 
ליקוי
13. המלונאים בבתי המלון בעיר מעסיקים כ-1,500 מסתננים ממדינות אפריקה שנכנסו לישראל שלא כחוק דרך גבול מצרים (להלן - מסתננים). היעדר מדיניות אכיפה ברורה ועקבית של המדינה בנוגע להעסקתם של המסתננים מעודדת אותם להגיע אל העיר. אמנם יש בכך משום סיוע בטווח הקצר לפתרון מצוקת כוח האדם בבתי המלון, אולם שהייתם הבלתי מוסדרת גורמת בעיות לעיר ולמוסדותיה, והיא עלולה לפגוע בעקיפין בשירותים שהעירייה מספקת, לרבות לתעשיית התיירות.
פרק שני

היבטים בתחום הטיפול 

בצורכי הקשישים

היבטים בתחום הטיפול בצורכי הקשישים

הקשיש בקהילה - טיפולי בית שמספקות קופות החולים לקשישים
הגופים המבוקרים: משרד הבריאות, שירותי בריאות כללית, קופת חולים מאוחדת, מכבי שירותי בריאות,  לאומית שירותי בריאות, ביטוח לאומי

ליקוי
1. 
החוק קובע כי "ביטוח הבריאות הממלכתי לפי חוק זה, יהא מושתת על עקרונות של צדק, שוויון ועזרה הדדית". אשר על כן, חשוב שפיתוח היחידות בכל קופה יאפשר מתן שירות שווה, בכל רחבי הארץ, לכל מבוטחי הקופה. הביקורת העלתה כי בקופות הכללית, מאוחדת ולאומית קיימים הבדלים ניכרים בין מחוז למחוז מבחינת שיעור הקשישים המטופלים על ידי היחידות מכלל הקשישים המבוטחים במחוז, ונמצא כי בפריפריה שיעור הקשישים המקבלים שירות זה קטן משיעורם במרכז הארץ. הבדלים אלה הם משמעותיים ומשקפים לכאורה פגיעה בעקרון השוויון שנקבע בחוק. 

לדעת משרד מבקר המדינה, על הקופות והמשרד למצוא דרכים לצמצם פערים אלו בין הפריפריה למרכז ועל המשרד לשקול מתן תמריצים ייעודיים לקופות לשם כך. כמו כן על המשרד והקופות לפעול ליידוע הציבור על שירות הטיפול בבית על יתרונותיו. 
תגובה

שירותי בריאות כללית

1.        ההנחה עליה מבוססת הערת הביקורת, לפיה שיעור הקשישים משפיע על שיעור המטופלים ביחידה, אינה נכונה. יחידת השירות הבסיסית בכללית, הינה מרפאה ראשונית המורכבת מצוות רב מקצועי המוכשר ומיועד להעניק שירות כוללני למטופל ומשפחתו באמצעות משאבים הקיימים במרפאה ובקהילה בה המרפאה פועלת. הצוות במרפאה הראשונית כולל רופאים, אחיות, רוקחים, עובדים סוציאליים, דיאטניות, מקדמות בריאות ועוד. הצוות מקיים ביקורי בית בקרב מבוטחי המרפאה המרותקים, על פי הצורך.היחידה להמשך טיפול מהווה גורם מסייע ותומך לשרות הניתן על ידי המרפאות הראשוניות ומידת השימוש במשאב זה משתנה ממחוז למחוז וממרפאה למרפאה ותלוי בגורמים רבים, ביניהם: מיומנות הצוותים במרפאות הראשוניות, מוכנות המטופל ומשפחתו וגורמי תמיכה קהילתיים בסביבה. 

תגובה

קופת חולים מאוחדת

1. באותם אזורים, שהינם בדרך כלל בפריפריה, בהם למאוחדת מספר מועט מאוד של מבוטחים, השירות לקשישים בביתם ניתן על ידי צוותי המרפאות במקום ולא באמצעות יחידה ייעודית לטיפולי בית. בחציון ראשון של 2011 יוקם במרכז הקופה מדור גריאטריה שיפעל לניהול אחיד של פעילות היחידות לטיפולי בית במחוזות, אחידות במבנה הצוותים ובציוד, והטמעת השימוש במחשבים ניידים לאחידות ברישום הנדרש, כולל בבית המטופל. עד סוף שנת העבודה 2011 יורחב השירות בבתי המטופלים, יופעלו אמצעי ניטור בבתי הסובלים מאי ספיקת לב כדי לייצב מצבם, לסייע בשמירה על מצב בריאות אופטימלי ולמנוע התדרדרות המחייבת אשפוז.

ליקוי

2. 
בדיקה ראשונית של מטופל בית: חשוב כי עם קליטתו של המטופל ביחידה, הטיפול בו בביתו יהיה טיפול המשך לטיפול שקיבל במסגרת הרפואית הקודמת שבה שהה (בדרך כלל חדר מיון או מחלקת אשפוז בבית חולים), וכי בדיקה ראשונית של אותו מטופל תיעשה בתוך פרק זמן סביר שיאפשר שמירה על הרצף הטיפולי. הביקורת העלתה שאמנם כל הקופות, למעט הכללית, קבעו תקן לזמן המרבי עד ביצוע הבדיקה הראשונית, ואולם הן לא הקפידו לעמוד בו, והבדיקה הראשונית נעשתה לעתים רק לאחר עשרה ימים עד שלושה שבועות מההפניה ליחידה. עוד נמצא כי בכללית, שכאמור לא קבעה תקן לכך, חלק מהמטופלים נבדקו לראשונה רק יותר מחודש לאחר הפנייתם ליחידה, ובכך יש סכנה להידרדרות במצבו הרפואי של החולה.
על קופות החולים לבצע בקרות על סדרי פעולתן של היחידות כדי להבטיח את פעילותן על פי נוהלי הקופות. כמו כן על הקופות לעגן בנהלים את כל היבטי פעילות היחידות. בכלל זה, על הנהלות הכללית, מכבי ולאומית לקבוע מפתחות תקינה ותקני כוח אדם ליחידות.
תגובה

לשכת בריאות כללית

2.        במהלך שנת 2011, מתוכנן להתבצע עדכון התורה לטיפולי בית כולל קביעת סטנדרט לזמן תגובה לפנייה והכנסת השירות -  שני ימי עבודה לתגובה ושלושה ימי עבודה להכנסת שירות. לאחר עדכון הסטנדרט, יידרש זמן להטמעה. 

תגובה

מכבי שירותי בריאות

2.        מכבי מגבשת נייר עבודה מקיף בנושא טיפול בית, כולל תקינה. יעד לסיום: ינואר 2012.

ליקוי

3. 
הפרדה בין תפקידי ביצוע ובין תפקידי פיקוח בכללית: בניגוד לכללי מינהל תקין, נוהלי הכללית מאפשרים מצב שבו אותו בעל תפקיד ימלא גם תפקיד ביצועי-רפואי באחת המינהלות וגם את תפקיד הפיקוח הרפואי מטעם הנהלת היחידה המחוזית על פעילותו שלו באותה מינהלה.
על הכללית לבחון את הצורך להוציא למחוזות וליחידות הנחיות שיבטיחו את הפרדת התפקידים הנדרשת במבנה הארגוני ביחידות.

תגובה

שירותי בריאות כללית

3. 
המקרה הספציפי שהועלה בדוח הביקורת טופל על ידי הנהלת המחוז הרלוונטי. לכללית נוהל בעניין הצהרה על ניגוד עניינים. הכללית מקבלת את המלצת הביקורת ותבחן את הצורך להוציא למחוזות וליחידות הנחיות שיבטיחו את הפרדת התפקידים במבנה הארגוני ביחידות.
ליקוי

4. 
קביעת דרגת החומרה של המצב הרפואי ותכנית טיפול: כדי לייעל את הטיפול, חשוב שבעת קבלת מטופל ליחידה תיקבע דרגת החומרה הרפואית של מצבו ותוכן תכנית טיפול הנגזרת ממנה, ובה יצוינו, בין השאר, יעדים רפואיים, תמהיל אנשי הצוות המטפל ותדירות טיפוליהם וביקוריהם. אולם הבדיקה העלתה כי במחוז דרום של לאומית לא נקבעו דרגות חומרה רפואיות ותוכניות טיפול למטופלים.
נוכח מצוקת האשפוז בבתי החולים, על המשרד לקבוע מדיניות לאומית לפיתוח תחום טיפולי הבית שתתבסס בין השאר על בחינת היעילות הכלכלית והרפואית של פעולות היחידות לטיפולי בית; על המשרד והקופות לפעול להאחדת הפעילות והמידע בתחום זה, ובין השאר לקביעה אחידה של דרגות החומרה הרפואיות של החולים ביחידות, כדי לאפשר ניתוח של המידע והשוואה בין הקופות, קיום פיקוח ובקרה, וחלוקת תמריצים לפי מדדים קבועים. 
ליקוי

5. 
תדירות הביקורים של רופאים ואחיות אצל מטופלי הבית: המשרד הכיר בחשיבות קביעת מספר מזערי של ביקורי רופאים ואחיות (להלן - הצוות המטפל או המטפלים) לכל אחת מדרגות החומרה הרפואיות. המשרד קבע, במסגרת מבחני תמיכה, כי חולה הנמצא בדרגת חומרה רפואית שהטיפול בבית מהווה עבורו תחליף לאשפוז יזכה לתדירות ביקורים של רופא לפחות 6 פעמים בחודש או יותר מכך, בהתאם למצבו הרפואי. אולם המשרד לא פרסם הנחיות מחייבות בנוגע למספר הביקורים המזערי של הצוות המטפל לכל מטופלי הבית, גם בדרגות החומרה הרפואיות האחרות. 
תגובה

מכבי שירותי בריאות

5.        במגמה לשפר את הטיפול ולעמוד בסטנדרטים נוספו ליחידה לטיפולי בית במהלך השנה האחרונה שלושה רופאים עצמאיים, מתוכם רופא בתחום הגריאטריה, ובימים אלה נקלט ליחידה רופא נוסף, מומחה באונקולוגיה. בנוסף, הוחלט על תגבור מערך הבקרה במכבי על ביקורי רופאים אצל מטופלי היחידה, תוך היעזרות במערכת מחשוב ייעודית. 
ליקוי

6. 
הכללית ולאומית קבעו בנוהליהן לכל דרגות החומרה תדירות אחידה של ביקורים בלי קשר לחומרת מצבו של המטופל, תדירות הנמוכה במידה ניכרת מהתדירות שקבע המשרד במבחני התמיכה למטופלים שהטיפול בהם בביתם הוא תחליף אשפוז. כמו כן בכללית, במכבי ובלאומית נמצאו מקרים שבהם לא נעשו ביקורים בתדירות הנדרשת על פי נוהלי הקופות עצמן. 
על הקופות לפעול לאבחון מוקדם וטיפול במחלות אופייניות לקשישים גם אצל קשישים המטופלים בביתם, גם אם הדבר כרוך בהפעלת רופאים מומחים בבתיהם של החולים.

תגובה

שירותי בריאות כללית

5,6.  
לאחר בדיקה חוזרת של הנהלת המחוז בו התקיימה הביקורת, נמצא שנקבעו דרגות חומרה למטופלים, אך הממצאים לא תועדו במערכת הממוחשבת כנדרש. לדברי הנהלת המחוז, הנושא טופל. בהתאם להנחיות, תוכניות הטיפול נקבעות בהתאם לדרגת החומרה של החולים ועל פי שיקול דעת קליני. עם הטמעת מערכות המידע הממוחשבות, ישתפר תהליך התיעוד של תוכניות הטיפול. הכללית הגדירה תדירות אחידה לביקורי בית רק עבור חולים הנמצאים במסגרת יחידת אשפוז הבית המחוזית. ככלל, תוכניות ההתערבות נקבעות בהתאם למצבים קליניים והנחיות מקצועיות ובהתאם לשיקול דעת של הגורמים המקצועיים.
ליקוי

7. 
קבלת החלטות רפואיות ותיעודן: נוהלי הקופות קובעים את החובה לקיים ישיבות צוות ואת תדירותן, על מנת להבטיח רצף טיפולי בין המטפלים השונים, העברת מידע ועדכון תכנית הטיפול בהתאם לשינויים במצבם של המטופלים. בניגוד לכך נמצא כי במחוזות מרכז ודרום של לאומית לא מתקיימות ישיבות צוות. הועלה גם כי בחלק מהיחידות בכללית ובמאוחדת ישיבות הצוות תועדו בתיקי פרוטוקולים באופן מרוכז ולא בתיקיהם הרפואיים של המטופלים. גם בחלק מתיקי המטופלים שנבדקו במכבי לא נמצא תיעוד על ישיבות צוות. עקב כך התיקים הרפואיים של מטופלי הבית אינם משקפים את מלוא ההחלטות שהתקבלו בעניינם.
תגובה

 7.
עם הטמעת הרשומה הממוחשבת ביחידות להמשך טיפול, בוצע עדכון הגיליון באופן שיאפשר תיעוד הדיונים בישיבות הצוות, בגיליון הרפואי.

ליקוי

8. 
תיעוד רפואי ממוחשב ביחידות: נמצא כי קופות החולים עדיין לא עברו למחשוב מלא של הרשומות ביחידות. חלק מהקופות עשו פעולות בתחום זה, אך הן לא הושלמו, וכך נמצאו יחידות שבהן חלק מאנשי הצוות הרפואי משתמשים בתיק ממוחשב וחלק בתיק ידני. כך למשל ביחידה במחוז מרכז של הכללית נמצא כי כל המידע הרפואי נרשם ידנית בתיקים פיזיים שנמצאים רק בבית המטופל בלא העתק ביחידה המחוזית או במחשב המרכזי של הקופה. 
על הקופות להשלים את מחשובן המלא של היחידות ואת הסדרת הטיפול ברשומה הרפואית.

תגובה

8. 
מאז הביקורת, מתקיים תהליך למחשוב היחידות להמשך טיפול בכללית, תוך אפיון תיק ייחודי ליחידות. בנוסף, הוחל בהטמעת מחשוב נייד לחלק מהצוותים המטפלים ביחידות, כפיילוט. קיימת תוכנית לאפיון תיק מטופל בבית במהלך 2011,  והתאמת מחשוב נייד לחולים בהוספיס בית.

ליקוי

9. 
קביעת תקני כוח אדם רפואי ליחידות: חשוב לקבוע תקני כוח אדם ליחידות, בין השאר כדי למנוע הבדלים בין השירות של יחידות שונות באותה קופה העלולים לפגוע בעקרון השוויון שנקבע בחוק. ואולם בביקורת עלה כי מלבד מאוחדת, שקבעה תקני כוח אדם ברורים, הכללית ומכבי לא קבעו תקנים כאמור, ולאומית קבעה תקן אך לא עיגנה אותו בנוהל כתוב והוא אינו מיושם. כך לדוגמה היחידה של לאומית בקריית גת, אינה עומדת בנוהלי הקופה בדבר תדירות הביקורים המזערית וגם לא בתקן הזמן המרבי שקבעה הקופה לבדיקה ראשונית, בין היתר נוכח העובדה שלא נקבע נוהל כאמור. 

על המשרד לקבוע תקנים לפעולת היחידות כדי להבטיח שירות מיטבי והולם למטופלי הבית, וכדי שיוכל לפקח על פעולות הקופות בתחום טיפולי הבית ולעודד את הקופות להרחיב את השירות על בסיס נתונים אמינים גם באמצעות מתן תמריצים. בכלל זה, על הקופות להשלים את מחשובן המלא של היחידות ואת הסדרת הטיפול ברשומה הרפואית. 

תגובה

9. 
על פי תפיסת הכללית, היחידה להמשך טיפול מהווה גורם מקצועי מסייע ותומך לצוותי המרפאות הראשוניות בטיפול בחולים מרותקים, מורכבים, סופניים, מונשמים ועוד.
מבנה היחידות, היקפן, דגשים מקצועיים, פריסה וכן הלאה, מהווים נגזרת של הסביבה בה פועלות היחידות הן בהיבט הדמוגרפי, הן בהיבט הגיאוגרפי והן מבחינת זמינות שירותים חלופיים באזור.

תגובה

מכבי שירותי בריאות

9. 
קיימים רופאים כחלק אינטגראלי של יחידות ההוספיס גם אם לא הוגדרה תקינה. 

בכל היחידות המחוזיות של הקופה, משולבים גריאטריים ובחלק מהמחוזות כגון: ירושלים והשפלה, דרום ומרכז, והגריאטריים מהווים חלק ניכר מהצוות הרפואי ביחידות. לאחרונה נוספו תקני גריאטריים ושעות ססיות לגריאטריים במחוז השפלה. 
ליקוי

10. 
מתן הסכמה לטיפול בבית: הטיפולים המבוצעים בבית כוללים לעתים פעולות רפואיות מורכבות. ועדה של המשרד שפעלה בשנת 1995 המליצה בטיוטת קובץ תקנים שכתבה כי קבלת מטופל ליחידה תהיה רק בתנאי שהוא או האפוטרופוס שלו הביעו מראש בכתב את הסכמתם לטיפול זה. הביקורת העלתה כי הקופות (למעט הכללית) לא בחנו את הצורך בחתימת מטופלי הבית על טופסי הסכמה, גם כאשר מדובר בטיפולים מורכבים או בחולים שנמצאים בטיפול בבית כתחליף לאשפוז.

על המשרד לקבוע תקנים לפעולת היחידות כדי להבטיח שירות מיטבי והולם למטופלי הבית, וכדי שיוכל לפקח על פעולות הקופות בתחום טיפולי הבית ולעודד את הקופות להרחיב את השירות על בסיס נתונים אמינים גם באמצעות מתן תמריצים. בכלל זה, על הקופות להשלים את מחשובן המלא של היחידות ואת הסדרת הטיפול ברשומה הרפואית. 
תגובה

קופת חולים מאוחדת

10. 
יוצאו לאלתר הנחיות ליחידות לטיפולי בית להקפדה על החתמת המטופל או האפוטרופוס על הסכמה לטיפול בבית.

ליקוי

11. 
היעדר מידע אחיד על טיפולי הבית: כדי לאפשר למשרד השוואה בין קופות החולים מהיבטים שונים של שירות טיפולי הבית לשם קביעת מדיניות בנושא, על הקופות לקבוע באופן דומה את דרגות החומרה של מצבם הרפואי של מטופלי הבית. ואולם בביקורת עלה כי יש שוני מהותי בין הקופות בקביעת דרגת החומרה ביחידות וכן בהגדרת ייעודן של היחידות בנוהלי הקופות. בשל כך המשרד אינו מקבל דיווחים מהקופות במתכונת אחידה, ולכן הוא מתקשה לקיים פיקוח ובקרה הולמים ורגולציה נאותה בתחום זה. לפיכך המשרד גם אינו יכול לתגמל את הקופות בהתאם להישגיהן ובהתאם לעמידתן באמות המידה שקבע. 

נוכח מצוקת האשפוז בבתי החולים, על המשרד לקבוע מדיניות לאומית לפיתוח תחום טיפולי הבית שתתבסס בין השאר על בחינת היעילות הכלכלית והרפואית של פעולות היחידות לטיפולי בית; על המשרד והקופות לפעול להאחדת הפעילות והמידע בתחום זה, ובין השאר לקביעה אחידה של דרגות החומרה הרפואיות של החולים ביחידות, כדי לאפשר ניתוח של המידע והשוואה בין הקופות, קיום פיקוח ובקרה, וחלוקת תמריצים לפי מדדים קבועים. 
תגובה

שירותי בריאות כללית

11. 
בנוסף לקביעת דרגת חומרה על-פי המצב הקליני שכבר קיים היום,במסגרת עדכון התורה בעניין מטופלי בית בכללית, הוחל בבחינת שילוב דרגת מצב התפקודי של המטופל באמצעות כלי אומדן ע"ש BARTEL, ובמצבים הדורשים שיקום, אומדן באמצעות כלי FIM.  שני כלים אלו קיימים במערכת "קליקס" המותקנת ביחידות. 

סוגיית העברת המידע למשרד הבריאות בנוגע למטופלי היחידות להמשך טיפול ראוי שתיבחן לאור הערך אשר קיים בהעברת מידע מסוג זה אל מול עקרון השמירה על הסודיות. 

ליקוי

12. 
בשנים 2010-2008 חילק המשרד לקופות שלושה תמריצים בסך כולל של כ-20 מיליון ש"ח שיועדו לביצוע פעולות מוגדרות ובהן פעולות בתחום טיפולי הבית. אך בביקורת עלה כי חלוקת כספי התמריצים לקופות החולים לא תאמה את החלטות הממשלה והמשרד במלואן, ובכך נפגעה הסדרת הנושא. כמו כן קיים חשש שהקופות לא עשו די פעולות לפיתוח נושא טיפולי הבית כפי שנדרשו בעקבות התמריצים שקיבלו.
נוכח מצוקת האשפוז בבתי החולים, על המשרד לקבוע מדיניות לאומית לפיתוח תחום טיפולי הבית שתתבסס בין השאר על בחינת היעילות הכלכלית והרפואית של פעולות היחידות לטיפולי בית; על המשרד והקופות לפעול להאחדת הפעילות והמידע בתחום זה, ובין השאר לקביעה אחידה של דרגות החומרה הרפואיות של החולים ביחידות, כדי לאפשר ניתוח של המידע והשוואה בין הקופות, קיום פיקוח ובקרה, וחלוקת תמריצים לפי מדדים קבועים. 
תגובה

12.
המדינה קצבה חמישים אחוז מהחיסכון בעלויות קודים סיעודיים בשנת 2009 (סך של 17 מלש"ח). בשנת 2010 קצבה המדינה רק 30 אחוז מהחיסכון בעלויות עקב  דרישות דיווח שאינן סבירות (סך של 20.6 מלש"ח).

ליקוי

13. 
כדי לשפר את מצבם הבריאותי של מטופלי הבית, למנוע אשפוזים ואף להשיג את החיסכון הכלכלי הנובע מכך, על הקופות להפנות את מטופלי הבית לבדיקות המיועדות למניעה ואבחון של מחלות האופייניות לקשישים ולתת להם את הטיפול הנדרש. נמצא כי הקופות אינן שולחות את מטופלי הבית הקשישים לבדיקות חיוניות של צפיפות העצם. כמו כן נמצא כי מלבד יחידה אחת של מאוחדת, היחידות בכל הקופות אינן מבצעות בדיקות עיניים לחולי סוכרת בביתם כדי לאבחן בזמן תהליך של התעוורות.

על הקופות לפעול לאבחון מוקדם וטיפול במחלות אופייניות לקשישים גם אצל קשישים המטופלים בביתם, גם אם הדבר כרוך בהפעלת רופאים מומחים בבתיהם של החולים.

תגובה

13.
בדיקות עיניים מבוצעות לקשישים חולי סוכרת, באופן רציף ובמסגרת תוכנית המדדים הלאומית. בדיקות אלו נעשות גם לחולים המוגדרים כמרותקים. צפיפות העצם הינה בדיקה המבוצעת על פי שיקול דעת רפואי והיא אינה כוללת בדיקת סריקה.

תגובה

קופת חולים מאוחדת

13. 
היחידות לטיפול בית עושות כל בדיקה נדרשת לצורך הטיפול בקשיש המרותק לביתו ומשתמשים ברופאים מומחים, בתחומים שונים הנדרשים לטיפול בו. הקופה תגביר את פעילותה בתחום בדיקות העיניים הנדרשות אצל המטופלים. 

ליקוי

14. 
בארץ מתים בכל שנה כ-10,000 חולי סרטן. גישת הטיפול הפליאטיבי (palliative care) בחולים הנוטים למות הוכרה בידי ארגון הבריאות העולמי כטיפול שמשפר את איכות החיים של חולים סופניים ושל בני משפחותיהם, באמצעות מניעת סבל והקלת הכאב על ידי זיהוי מוקדם ואיתור הכאב והבעיות, לרבות הסימנים הפיזיים, הפסיכולוגיים, החברתיים והרוחניים שלהם, וטיפול בכל אלה. ואולם בשנים 2009-2004 לא גדל מספר מיטות האשפוז המיועדות לחולים הנוטים למות (הוספיס) בישראל ומספרן היה 76 בלבד - כ-20% מהדרוש לפי הצרכים שנקבעו עוד ב-2005 על ידי ועדה שפעלה בנושא. 
ליקוי

15. 
ביולי 2009 פרסם המשרד חוזר מנכ"ל בנושא "הפעלת שירות פליאטיבי (הוספיס) בקהילה, בבית חולים כללי ובמוסד סיעודי" שקבע בין השאר כי על הקופות להקים מערך פליאטיבי ייעודי שייתן את השירות בבית המטופל ויהיה זמין 24 שעות ביממה. 
ואולם ברוב היחידות - מלבד היחידות במחוז דרום שבקופות הכללית ומכבי - ניתנו טיפולי הבית על ידי צוותים שאינם ערוכים לתת את השירות הפליאטיבי 24 שעות ביממה לחולים הנוטים למות כנדרש בחוזר. כמו כן הועלה כי היחידות אינן די מיומנות במתן טיפול פליאטיבי. 
על הקופות לפעול למתן שירות הוספיס בית על ידי יחידות ייעודיות לכך כנדרש בחוזר המשרד ולקיים פיקוח ובקרה על היחידות שהן מפעילות ועל הגופים החיצוניים שמהם הן רוכשות שירותים בתחום זה. 

תגובה

משרד הבריאות

15. 
על פי האמור בחוזר מנכ"ל בנושא, על המחלקות הסיעודיות המורכבות הקיימות להתמקצע בטיפול פליאטיבי לחולים סופניים, כמצוין גם בחוזר מינהל רפואה בנושא, מס' 4/2010. בהתאם, המחלקות הסיעודיות המורכבות יידרשו להקים צוותים ייחודיים לקידום הטיפול הפליאטיבי במוסד. הנושא של גיבוש צוותים ייעודיים לנושא במחלקות סיעוד מורכב ונמצא כבר בתוכנית העבודה של אגף הגריאטריה לשנת 2011 וקרוב לוודאי ימשך גם בשנת 2010. הנושא של מתן הדרכה והכשרה – עתיד להימשך ברצף בשנים הקרובות. 


לעניין הסדרת פעילותן של היחידות להוספיס בית ופיקוח על השירות במסגרת הבקרות שמשרד הבריאות מקיים בקופות, הסדרת הנושא תהיה במסגרת הסדרת טיפולי הבית לסוגיהם.

תגובה

שירותי בריאות כללית

15. 
בחלק מהמחוזות קיימות יחידות אונקולוגיות וטיפול פליאטיבי. במסגרת התוכניות לשנת 2011, צוותי המרפאות הראשוניות ויחידות להמשך טיפול יעברו הכשרה בתחום ייעודי זה. בנוסף, נחתמו הסכמים עם ספקים פרטיים למתן שירותי הוספיס בית.

תגובה

קופת חולים מאוחדת

15.
במהלך השנים 2012-2011 הקופה תשלים את הכשרת צוותי היחידות לטיפולי בית בנושא הטיפולים הפליאטיביים.

תגובה

מכבי שירותי בריאות

15. 
הוספיס ייחודי קיים ופועל במחוז הדרום של מכבי. במהלך השנים 2011, 2012 יתווספו יחידות הוספיס גם בשאר המחוזות. 
מאז הביקורת הסתיימו קורסי העשרה במכבי בשיתוף אוניברסיטת בן גוריון. 22 מטפלים נוספים השתתפו בקורס פליאטיבי. בשנת 2011 מתוכננות עוד שתי הכשרות לצוותים רב-מקצועיים. 
ליקוי

16. 
כדי להבטיח שכל מי שזכאי לשירות טיפולי הבית יקבל אותו, יש לפרסם מידע בדבר השירות בקרב ציבור המבוטחים. נמצא כי משרד הבריאות לא קבע כי מחובתן של הקופות לפרסם מידע זה, וכי הוא אינו מפרסם בעצמו את שירותי טיפולי הבית שנותנות הקופות ואת הדרכים לקבלתם. אשר לפרסום בידי הקופות - באתרי האינטרנט של הכללית ומכבי לא נמצא מידע על השירות.
תגובה

משרד הבריאות

16. 
המשרד יפעל לחיוב את הקופות לפרסם שירותים אלה, באותה מתכונת בה הקופה מפרסמת את כלל השירותים שהיא מציעה למבוטחיה.  לו"ז לביצוע: סוף שנת 2011. 

תגובה

שירותי בריאות כללית

16. 
אתר הכללית מספק מידע נרחב וכוללני לבני 65 ומעלה כולל פורומים ומענה לשאלות, על ידי גריאטר מומחה וצוות רב מקצועי, מענה טלפוני למקרים חריגים על ידי רכזת גריאטריה ארצית, מוקד מידע טלפוני על ידי אחיות מומחיות 24 שעות ביממה, ועוד. הכללית שותפה לאתר "מוטקה" שהינו אתר ייעודי לקשישים.  בימים אלו, הכללית נמצאת בתהליכי הכנת  הסכם לשיתוף פעולה עם אשל ורעות, לחיבור בין אתרי אינטרנט של שלושת הגופים המספקים מידע לקשישים, על כלל השירותים הקיימים למענם, כולל שירותים במסגרת טיפולי בית. בנוסף, קיים פרסום בנוגע למועדי שירותי היחידות, פריסת השירותים ושעות המענה הטלפוני.

תגובה

מכבי שירותי בריאות

16.
באתר האינטרנט של מכבי יופיע מידע על שירות טיפולי הבית החל מתאריך 1 באפריל 2011.
ליקוי

17. 
נמצא כי לאומית ומאוחדת אינן מפעילות תכנית מקיפה ושיטתית לאיתור יזום של קשישים הזקוקים לטיפול רפואי בביתם ואף אינן פועלות לגיבוש תכנית כאמור. מכבי מסרה שבכוונתה להפעיל בשנת 2011 תכנית כזו על פי נתונים שיש בידיה על הקשישים המבוטחים אצלה, והכללית מסרה שהיא מבצעת פעולות לאיתור קשישים הזקוקים לטיפולי בית. 
על קופות החולים לשקול לאמץ תכנית מקיפה ושיטתית לאיתור יזום של אוכלוסיית הקשישים המתאימה לטיפולן של היחידות, במיוחד לקשישים לאחר אשפוז, ולפנות אליהם ואל בני משפחותיהם במטרה לשלבם במערך הטיפול של היחידות. לשם כך על הקופות להתבסס, בין היתר, על מידע מהמוסד לביטוח לאומי.
תגובה

קופת חולים מאוחדת

17. 
קופת חולים מאוחדת שוקדת על איתור קשישים הרתוקים לביתם כדי לסייע בטיפול ביומיום ולצורך פינויים בשעת חירום. הקופה תרענן הנהלים ותעקוב אחר ביצועם.

תגובה

מכבי שירותי בריאות

17. 
החל מחודש אפריל 2011 מופעל רשם גריאטריה הכולל את נתוני המוסד לביטוח לאומי, אשר מסייעים לאיתור קשישים בסיכון, שחלקם מתאימים לטיפולי בית. 
ליקוי

18. 
המוסד לביטוח לאומי העביר במשך כשנה בכל רבעון לכל אחת מהקופות מידע על קשישים סיעודיים שייתכן שחלקם מתאימים לקבלת שירות טיפולי הבית. ואולם מלבד הכללית אף אחת מהקופות לא השתמשה במידע ולא פנתה ביוזמתה לקשישים אלו. כמו כן נמצאו טעויות בנתונים שמעביר המוסד לביטוח לאומי לקופות.
על קופות החולים לשקול לאמץ תכנית מקיפה ושיטתית לאיתור יזום של אוכלוסיית הקשישים המתאימה לטיפולן של היחידות, במיוחד לקשישים לאחר אשפוז, ולפנות אליהם ואל בני משפחותיהם במטרה לשלבם במערך הטיפול של היחידות. לשם כך על הקופות להתבסס, בין היתר, על מידע מהמוסד לביטוח לאומי.
תגובה

קופת חולים מאוחדת

18. 
בוועדות הביטוח הלאומי לקביעת זכאות לסיעוד הקשישים, יושבות אחיות של קופת חולים הכללית ומכאן יכולתן לאתר קשישים הזקוקים לשירות. בעת האחרונה נעשות פעולות לשיפור העברת המידע מהוועדות גם לאחיות בקופת חולים מאוחדת.

תגובה

מכבי שירותי בריאות

17,18. 
הקופה מפתחת כלי מחשוב ייחודי (חני"ת) לאיתור קשישים בסיכון ותפנה אותם ליחידות טיפול בית או להערכה גריאטרית. יעד לסיום: דצמבר 2011. 
תגובה

המוסד לביטוח לאומי

18.  
המוסד גילה את בעיית אי ההתאמה בנתונים שהועברו לקופות החולים עוד במהלך הביקורת. ביום 12.9.2010 נשלחה הזמנת עבודה למינהל תמ"מ לפתרון הבעיה. עד סוף 30.3.2011 תבוצע הפגשה חד פעמית של קובץ סיעוד עם קובץ מבוטח, לאיתור אי התאמות בשם קופת חולים ויתבצע תיקון אוטומטי של שם קופת החולים בקובץ, במקרים בהם קיימת אי התאמה. עד סוף שנת 2011 יתבצע עדכון אוטומטי ורוטיני של קובץ סיעוד בשינויים שיחולו בשם קופת חולים אצל הזקן, על פי המידע מקובצי המוסד, במסגרת "הצלבות חכמות".
ליקוי

19. 
לטיפול הרפואי בבית יתרונות רבים על פני אשפוז במוסד או בבית חולים, ובהם מניעת חשיפה לזיהומים; שהיית המטופל בסביבה מוכרת לו, דבר המונע מצבים של בלבול, דיכאון ואי-התמצאות (דיס-אוריינטציה) העלולים להתלוות לאשפוז בסביבה שאינה מוכרת למטופל; מתן אפשרות תמיכה רציפה של בני המשפחה; הפחתת העומס במחלקות האשפוז הפנימיות בבתי החולים שברבות מהן מצוקת אשפוז ומחסור בכוח אדם רפואי וסיעודי; ככל הנראה גם הפחתת ההוצאה הלאומית על שירותי בריאות. כדי שמערך הטיפול הרפואי הניתן בבית יאפשר את מילוי כל צורכי המטופלים, על כל קופה להיערך בהתאם, ובין היתר להקצות לכך צוות רפואי הכולל מטפלים במגוון של מקצועות רפואיים.
תגובה

שירותי בריאות כללית

19.
הכללית רואה חשיבות רבה במתן השירותים הנרחבים לכלל הקשישים ולמרותקי הבית בפרט. הכללית הינה קופת החולים הראשונה אשר הקימה בתחילת שנות ה-70 את מערך היחידות להמשך טיפול והמשיכה לפתח ולספק שירותים באמצעות היחידות, לאורך השנים, לאלפי חולים על רצף קבוצות הגיל, במחלות שונות וברמות חולי שונות ביניהם מונשמים, חולים עם צנתרים מרכזיים וטיפולים תוך ורידיים בבית.
כיום, משמשת היחידה להמשך טיפול כמשאב תומך למרפאה הראשונית, מסייעת בשיפור איכות החיים והטיפול בחולה המרותק, מהווה תחליף לאשפוז ומסייעת למניעת התדרדרות של חולים למצבים סיעודיים. אי לכך, היקף צוותי היחידות והרכבן, הינו פועל יוצא של המציאות בה פועלת היחידה בהיבטים של קירבה לבתי חולים, מאפייני האוכלוסייה ומצאי כוח האדם באזורן.

ליקוי

20. 
נוכח מצוקת האשפוז בבתי החולים, על המשרד לקבוע מדיניות לאומית לפיתוח טיפולי הבית שתתבסס בין השאר על בחינת היעילות הכלכלית והרפואית של פעולות היחידות לטיפולי בית; על המשרד והקופות לפעול להאחדת הפעילות והמידע בתחום זה, ובין השאר לקביעה אחידה של דרגות החומרה הרפואיות של החולים ביחידות, כדי לאפשר ניתוח של המידע והשוואה בין הקופות, פיקוח ובקרה, וחלוקת תמריצים לפי מדדים קבועים. על המשרד גם לקבוע תקנים מזעריים לפעולת היחידות כדי להבטיח שירות מיטבי והולם לחולים. 
תגובה

משרד הבריאות

20. 
המשרד אמור לגבש אמות מידה למתן טיפול רפואי בבית, באמצעות נוהל מחייב לקופות, אשר יכלול, בין היתר, את התחומים המצוינים בדוח הביקורת. בשל ריבוי המשימות הנושא לא נכלל בתוכנית עבודה של האגף לשנת 2011. הנושא יועלה שנית וייכלל בתוכנית העבודה לשנת 2012. במידה והאשפוז הסיעודי יעבור לאחריות קופות החולים, כפי שפועל המשרד כיום, יהיה לקופות תמריץ כלכלי לפתח טיפולי בית כחלופה לאשפוז סיעודי. 

ליקוי

21. 
על המשרד להקפיד על חלוקת תמריצים לעידוד טיפולי הבית, בהתאם להחלטות הממשלה ובהתאם למבחנים שייקבעו על בסיס אותן החלטות, כדי לעודד את הפעילות של הקופות בתחום זה ולהקל את העומסים במערכת האשפוז. 
תגובה

21. 
נוסח החלטת הממשלה אינו מפרט את נושא טיפולי בית. המבחנים יכללו, בין היתר הוראות לעניין מדדי איכות של שירותי בית השיקום, שיינתנו על ידי קופות החולים, ואשר יהיה בהם כדי לשפר את איכות הטיפול בקשישים בקהילה, כפי שייקבע בידי צוות משותף למשרד הבריאות, למשרד האוצר ולנציג השר לענייני גמלאים, בהתאם, גיבוש תחומי המבחנים היה בסמכות המשרד, ועל כן לא הוכלל תחום טיפול הבית, שבו היה צורך לפיתוח מערך דיווח על ידי הקופות. עם זאת, באמות המידה שגיבש המשרד לשנת 2011 נדרשו הקופות לדווח על היקפי טיפולי הבית הניתנים על ידן, כתנאי למתן התמריץ. התכנון הינו כי לאחר מיפוי המצב התחלתי של שירות זה, יידרשו הקופות גם להרחיב את טיפולי הבית הניתנים על ידן ולעמוד בדרישות איכות כתנאי להמשך קבלת התמריץ.

ליקוי

22. 
לדעת משרד מבקר המדינה, על המוסד לביטוח לאומי לשקול לחדש את העברת המידע כדי שהקופות יוכלו להיעזר בו לאיתור קשישים הזקוקים לטיפול היחידות. 

תגובה

המוסד לביטוח לאומי
22.
היום המוסד מעביר מידע על דירוג הסיעוד של מבוטחים רק לקופת חולים כללית, עמה הוא קשור בהסכם לביצוע ביקורי בית. המוסד פועל כיום לחתימת הסכמים עם כל הקופות לביצוע ביקורי בית. עם חתימת ההסכמים לביצוע הביקורים יועבר המידע לכל קופות החולים. 

טיפול מרובה תרופות לקשישים
הגופים המבוקרים: משרד הבריאות, שירותי בריאות כללית, מכבי שירותי בריאות, קופת חולים מאוחדת, לאומית שירותי בריאות, המועצה הלאומית לגריאטריה

ליקוי

1.
ראוי שהמשרד וקופות החולים יבדקו את פשר השונות הגדולה בין הקופות; הבדיקה חייבת להיעשות בכל הרמות: במחוזות, בסניפים ואף אצל רופאים. כן ראוי שהמשרד יבחן פיתוח שיטות לבדיקת הצורך בתרופות הרבות שהחולים בכלל והקשישים בפרט נוטלים ויגבש המלצות מתאימות בעניין. 
*הפערים בין הקופות בשיעור הקשישים הצורכים שמונה תרופות או יותר מחייבים את המשך הבירור של המשרד וקופות החולים כדי להגיע למסקנה בעניין זה. 

כל קופה נוקטת שיטה שונה בטיפול בחולים הנוטלים תרופות רבות. לדעת משרד מבקר המדינה, על המשרד ועל קופות החולים, בשיתוף האיגודים המקצועיים, לבחון פיתוח שיטות לבדיקת איזון הטיפול התרופתי בחולים הנוטלים תרופות רבות, במיוחד הקשישים, ולגבש המלצות מתאימות. יש לבחון את האפשרות לקביעת מדד מטרה, למשל שיעור החולים בני 75 ומעלה שיצרכו שמונה תרופות או יותר, ולשאוף להגיע אליו בתוך תקופה מסוימת שתיקבע. יש לקבוע גם מדדים נוספים אשר יבדקו אם השימוש בתרופות הוא ראוי בהתחשב בצורך הרפואי ויכללו גם בקרה על אי-שימוש בתרופות במקרים שבהם הן נדרשות.

תגובה

משרד הבריאות

1. 
בעידן הנוכחי החולה הכרוני הקשיש מטופל בתרופות רבות, כגון: נגד יתר לחץ דם, סוכרת, שומנים בדם, מחלת לב כלילית, מחלת ריאות חסימתית ועוד. יש מקום לניטור החולה מהתרופות שהוא נוטל באופן ממושך והשפעתן עליו. קיימות גישות שונות לבצע זאת. בכל מקרה האחריות חלה על הרופא המטפל. גישה אחת טוענת שתפקיד הרופא המטפל להיות מודע לטיפול שמקבל החולה המטופל, לרבות טיפול הניתן על ידי רופאים יועצים, ובדיקת מכלול הטיפול כל אימת שחל שינוי במצבו, או כל פעם שיש צורך לשנות את התרופה וכו'. גישה אחרת טוענת שבכל מקרה על הרופאים הראשוניים חלה חובה לערוך סקר עיתי מידי תקופה ולבדוק את הטיפול שמקבל החולה. הגישה הנכונה הינה שילוב בין שתי הגישות ובכל מקרה זו חובתו ואבן יסוד בעבודת הרופא הראשוני ("מנהל המקרה" כפי שהוא מכונה) בעבודתו מול חוליו.

בנושא רפואה גריאטרית מייעצת (שניונית): הייעוץ הגריאטרי וההערכה הגריאטרית הכוללנית בקהילה, כמסגרות מומחות, אינן מיועדות לענות על כלל סוגיית הטיפול התרופתי בקשישים בקהילה, אלא לייעץ לרופאים הראשוניים במקרים מורכבים. 
פיתוח עתידי: במסגרת המועצה הלאומית לגריאטריה, כבר פועלת כיום ועדה מקצועית בנושא הטיפול בתרופות מרובות בקרב הקשישים בקהילה והדרכים להתמודדות עם הנושא – "טיפול מרובה תרופות בקהילה". המשרד יבחן את האפשרויות ליישומן של המלצות הוועדה.  

תגובה

שירותי בריאות כללית

1. 
מהביקורת עולה כי קיימים פערים גדולים בין הקופות במספר החולים המוגדרים כ-polypharmacy. ייתכן שהדבר נובע מביצוע שאילתא במחשב שאינה מוגדרת כנכונה. 

תגובה

קופת חולים מאוחדת

1.        בנוסף למרפאות להערכה גריאטרית, מאוחדת מפעילה במחוז מרכז מרפאה ייחודית רב מערכתית לטיפול בחולים בעלי מספר חריג של תרופות. היות ומרבית החולים, בקטגוריה זו מטופלים באורח שוטף ומשביע רצון על ידי הרופא הראשוני, מרפאה זו, מטפלת יחסית במספר חולים קטן. אגף הרפואה מנטר באורח קבוע את פעילות המרפאה כדי לבחון את הצורך בהפעלת מרפאות דומות במקומות נוספים. 
ליקוי

2. 
המשרד דרש מהקופות נתונים על קשישים הנוטלים תרופות רבות לפני שיקיים על כך ביקורת במחוזות הקופות, ואולם במהלך הביקורות הוא לא בדק אם יש בתיקיהם הרפואיים של החולים עדות לקיום דיונים בריבוי התרופות. מנגד, משרד מבקר המדינה מצא כי בבקרה של המשרד באמצעות לשכות הבריאות המחוזיות במוסדות גריאטריים, המשרד בדק את הטיפול התרופתי בכלל ואת ההתייחסות בתיקי החולים לריבוי תרופות בפרט.
על המשרד ועל קופות החולים לתת את הדעת להרגלי השימוש בתרופות של חולים קשישים וחולים כרוניים שנוטלים תרופות רבות. לחולים כאלה, בעיקר לקשישים, קשה להסתגל לדברים חדשים, והחלפת התרופה יכולה להיות מקור לבלבול ולסיבוכים. מן הראוי אפוא לספק להם מידע תרופתי ברור ולהשתדל שלא להחליף להם את התרופות בתדירות גבוהה. 

תגובה

משרד הבריאות

2. 
בקרות המשרד לא נועדו להנחות את רופאי הקהילה בדרכי הרפואה הנכונה, אלא בנושאי ארגון ונהלים. מנקודת ראות זו, המשרד כבר בודק נושא זה במהלך הבקרות המתבצעות בקהילה בתחום הגריאטריה, וימשיך לערוך בדיקות אלה. עיקר ההתערבות בנושא ניטור הטיפול התרופתי בקשישים צריכה להתבצע ברמת הרפואה הראשונית;. מסגרות בקהילה לייעוץ גריאטרי ולהערכה גריאטרית כוללנית מיועדות לייעץ לרופאים הראשוניים בטיפול במקרים מורכבים. 
ליקוי

3. 
במאי 2007 הפיץ כאמור מינהל הרפואה שבמשרד חוזר בנושא "אמות מידה למרפאות להערכה גריאטרית כוללנית בקהילה" ובו קריטריונים לקבלת השירות. החוזר שם דגש על קשישים הנמצאים בסיכון גבוה - על פי קביעת הרופא הראשוני ולפי התוויות שונות (קשישים המקבלים טיפול קבוע ביותר משמונה תרופות, קשישים הסובלים מנפילות חוזרות, ירידה תפקודית-קוגניטיבית וכו').

נמצא כי קופות החולים אכן מפעילות מרפאות להערכה גריאטרית, אולם רוב רובה של הפעילות בהן (כ-99%) נובעת רק מהפניות של רופאים בגלל ירידה תפקודית-קוגניטיבית של קשישים. בבדיקת 300 התיקים הרפואיים לא נמצאה אף לא הפניה אחת למרפאה להערכה גריאטרית שנבעה מהתוויה הרשומה בחוזר, לרבות טיפול קבוע ביותר משמונה תרופות. 
ליקוי

4. 
כשלוש שנים לאחר הפצת החוזר האמור הטמעתו בקופות החולים חלקית מאוד - רק קשישים הסובלים מירידה תפקודית-קוגניטיבית מופנים למרפאות להערכה גריאטרית. יתכן שהסיבה לכך היא אי-מודעות של הרופאים הראשוניים לקיום החוזר בכלל, ולמצבי הסיכון ולתופעות השליליות העלולים לנבוע מנטילת תרופות רבות בפרט, אך מכל מקום הדבר מחייב פעולה. מן הראוי שהמשרד יבחן את יישום החוזר בקופות ואת היקפי הפניית קשישים למרפאות אלה.
תגובה

4. מזה מספר שנים המשרד כבר בוחן את היקפי הפניית הקשישים לייעוץ גריאטרי והערכה  גריאטרית, בין היתר כדי לקדם שירותים אלה כדלקמן: 
1. נתונים על מסגרות אלה נאספים במסגרת בקרות בקהילה על מחוזות הקופות, זאת מאז שנת 2006 . עד כה הושלמו שני סבבי בקרות ארציים תוך פיתוח והעמקת תחום הגריאטריה, ובשנת 2011 החל סבב שלישי. 
2. במסגרת הפרויקט "שיפור איכות הטיפול בקשישים ופיתוח פתרונות קהילתיים" שהחל בשנת 2009 ועוגן בהחלטת ממשלה מ- 24/8/2008, דרש המשרד מקופות החולים,  כתנאי למתן תמריץ בפרויקט זה,  דיווחים / רבעוניים בהתפלגות מחוזית לגבי מספר הקשישים אשר קיבלו שירותים אלה. 
3. לאחרונה יזם המשרד, בשיתוף המשרד לאזרחים ותיקים, פרויקט לתמרוץ ביצוע הערכות גריאטריות יזומות על ידי קופות החולים. יוזמה זו עוגנה אף היא בהחלטת ממשלה מיום 4/10/2010 בנושא תמריץ מיוחד לקופות  החולים לבצע בדיקות רפואיות לאזרחים ואזרחיות בני 70 ומעלה. שלב יישום הפרויקט מתוכנן להתבצע במחצית שנת 2011. במסגרת זו, בין היתר, המשרד יגביר את מודעות רופאי המשפחה להתוויות להפניה למסגרות אלה.

ליקוי

5. 
לרופא הגריאטרי תפקיד חשוב בטיפול בחולה הקשיש. יש מחסור ברופאים מומחים בגריאטריה, והמשרד קבע שהמקצוע במצוקה.

נוכח תפקידי הרופא הגריאטרי בקהילה ונוכח המצוקה במקצוע הגריאטריה ראוי שהמשרד יפעל להכשרת רופאים ראשוניים (רופאים פנימאים ורופאי משפחה) בתחום הגריאטריה כדי להפחית את העומס המוטל על הרופאים הגריאטריים. במקביל ראוי שהמשרד ינקוט צעדים אפקטיביים להגדלת מספר המתמחים בגריאטריה. 

תגובה

5. 
המשרד ממשיך בימים אלה בתכנית הרב-שנתית למימון תוספת תקנים להתמחות בגריאטריה, בשותפות המשרד לאזרחים ותיקים, אשל, וועידת התביעות.
המשרד, במעורבותו הישירה של המנכ"ל,  פועל כיום לקידום הכשרה בגריאטריה לרופאי משפחה, לרבות במסגרת תכנית ההתמחות לרופאי משפחה .נושא ההשתלמויות כרוך בעלויות לא מבוטלות אשר יש למצוא להם מקור.

ליקוי

6. 
על אף החשיבות שמייחס המשרד לשילוב רוקח קליני בטיפול, הוא לא בחן את האפשרות להוסיף לתקני בתי החולים תקנים לרוקחים קליניים במחלקות האשפוז בכלל, ובמחלקות הפנימיות והגריאטריות שבהן מאושפזים קשישים הנוטלים תרופות רבות, בפרט. 
תגובה

שירותי בריאות כללית

6. 
הנהלת הכללית החליטה על הרחבת מקצוע הרוקחות, ולהכליל בו את מקצוע הרוקח הקליני. מודל העבודה של הרוקחים הקליניים שפותח בכללית הינו ייחודי מאחר והוא מהווה למעשה עבודת צוות חשובה אל מול הרופא המשפחה.

ליקוי

7. 
תקנות ביטוח בריאות ממלכתי (דיווח של קופות החולים על ניפוק תכשירים), התשנ"ט - 1998 (להלן - התקנות), מחייבות את הקופות בדיווח חצי-שנתי למשרד על ניפוק תכשירים (כולל כל סוגי התרופות). נמצא כי הקופות מדווחות למשרד לפי הנדרש בתקנות, ואולם השימוש שעושה המשרד בדיווח שהוא מקבל מיועד אך ורק להכנת נתונים לוועדת סל הבריאות. כמו כן הדיווח אינו מאפשר למשרד לנתח צריכה כמותית של תרופות לפי מדדים כמו קבוצות תרופות (למשל, תרופות לסוכרת, תרופות ללחץ דם, תרופות לשינה ולהרגעה, תרופות אנטיביוטיות ועוד), גיל המטופלים וכו'. ראוי לשקול לתקן את התקנות כדי לאפשר זאת. 
ליקוי

8. 
סל שירותי הבריאות הממלכתי מכיל תרופות עם השם של החומר הפעיל בתרופה – בלבד, ובאפשרותה של כל קופה לבחור את היצרן שממנו תרכוש את התרופה. אפשרות זו, החיונית לשמירה על המסגרת התקציבית, מתירה למעשה להחליף בתדירות גבוהה צורה מסחרית אחת של תרופה בצורה מסחרית אחרת שלה. ואולם החלפת צורה מסחרית של תרופה בתדירות גבוהה עלולה לפגוע בנטילתה על ידי קשישים שהורגלו לשמה, לצורתה ולצבעה. שינוי התרופה בתדירות גדולה עלול להיות מקור לבלבול ולטעויות בקרב הצורכים תרופות רבות, והם אף עלולים להימנע מנטילתן. בביקורת עלה כי בכל הקופות אין הנחיות המורות להימנע במידת האפשר מהחלפת תרופות לקשישים, והמשרד עדיין לא נתן את דעתו לנושא. 
תגובה

8. 
בכללית קיימת הוראה ברורה על רצף טיפול תרופתי באותה תרופה גנרית, ולעיתים נקטה הכללית במדיניות של חלוקה קבועה של תרופה בשם מסחרי ספציפי כדי שבבית המרקחת יהיה באופן קבוע מלאי של אותה תרופה ולא תהיה החלפה גנרית על פי המלאי הקיים במחסנים. הרצון והזמן המוקדשים למתן של תרופה קבועה ללקוח מגיעים עד "רצפת הייצור" של חברות התרופות, עיתוי המשלוחים וההפצה לבתי המרקחת. כיום מופעל שירות מיוחד של דף מידע ללקוח שניתן בדוכן ה"בדיקומט" והוא נלקח ישירות מאתר המידע של הכללית, כל זאת בכדי להפיץ ולהגביר את המידע וההיענות לטיפול התרופתי. 
ליקוי

9. 
מערכות ממוחשבות לבדיקת השפעות גומלין בין-תרופתיות: תגובות גומלין בין-תרופתיות יכולות לבוא לידי ביטוי בהפחתת יעילות התרופות או בהשפעה על רעילותן אגב גרימת תוצאות טיפול לא רצויות. אי-זיהוי תגובות גומלין בין-תרופתיות או תגובות גומלין בין תרופות למזון או לתוספי מזון יכולים לסכן את החולה. קיימות כיום מערכות מידע שלהן מנגנון בדיקה מקוון להשפעות הגומלין שבין התרופות השונות שמקבל החולה. כל קופות החולים, למעט לאומית - שלה אין עדיין מערכת כזו - פיתחו לעצמן או רכשו מערכת לבדיקת תגובות גומלין בין-תרופתיות. לדעת משרד מבקר המדינה, נוכח האפשרות לחסוך בעלויות, על המשרד ועל קופות החולים לבחון הקמת מערכת מידע לאומית לבדיקת תגובות גומלין בין-תרופתיות.
תגובה

9. 
הציר המרכזי של כל הטיפול הוא הרופא הראשוני שהינו - רופא המשפחה. הציר הפועל מסביבו הינו סביבת המרפאה בה יש אחות, רוקח ולעיתים מקצועות פארא-רפואיים נוספים. מסביב לכל אלו נבנתה לרופאים ולרוקחים מערכת מחשוב מודרנית הכוללת קטלוג איכותי, שולחן עבודה מחשובי מודרני ועדכני הכולל פנקס תרופות מקוון של הקופה, מערכת מידע "מיקרומדקס" וכן תכנות פנימית של מידע תרופתי המגיע באופן אוטומטי תוך כדי תהליך העבודה של הרופא.
דוגמא לכך: הושקעו כספים רבים בפיתוח מערכת האינטראקציות הן ברמת הרופא והן ברמת בתי המרקחת, תרופות הדורשות בדיקות של רמת התרופה בדם, סימון מיוחד של "אייקונים" ברמת בית המרקחת להדרכת החולה, ועוד.  

ליקוי

10.  לדעת משרד מבקר המדינה, למרכזי הייעוץ התרופתי עשויה להיות תרומה לשיפור איכות הטיפול התרופתי בקשישים. לכן מן הראוי שהמשרד וקופות החולים יבחנו את פעילות המרכזים האלה מבחינת השפעתם על הטיפול בקשיש. יש לבדוק אותם מכל ההיבטים - התנדבותיים, ציבוריים או פרטיים בתשלום או שלא בתשלום - בהשוואה לשירות שנותנים הרופאים הראשוניים בקהילה. אם המשרד והקופות סבורים שאין מקום למרכזי ייעוץ שפועלים בלי להכיר את התיק הרפואי של החולה, עליהם להודיע לציבור שניתן לקבל סקירה של הטיפול התרופתי אצל הרופא המטפל בקופת החולים. 
תגובה

שירותי בריאות כללית

10. 
הכללית אינה מקבלת את הטיעון בדבר הצורך "האוטומטי" כי כל חולה הנוטל  תרופות מסוימות ינוטר על ידי רוקח קליני או על ידי מרכז ייעוץ כלשהוא ובכלל זה מרפאה גריאטרית. המתכונת הנכונה היא בעשיית מאמץ מכסימלי של הרופא המטפל ליצור טיפול תרופתי נכון ובמקרה הצורך בייעוץ של רוקח קליני. המסגרת לכך הינה במרפאת האם של החולה והשירות יינתן בה.
ליקוי

11. 
לדעת משרד מבקר המדינה, מן הראוי לשקול להוסיף ולפתח מדדים שיאפשרו להעריך את השירות הכולל למבוטח: למשל, צריכת תרופות שונות; שיעור החולים מעל גיל 75 הצורכים שמונה תרופות או יותר; שיעור הקשישים המופנים למרפאה להערכה גריאטרית; זמני המתנה של קשישים לקבלת שירותים; זמן הביקור של מבוטח קשיש אצל רופא ראשוני וכו'. כל זאת - נוסף על הבקרה שמקיים האגף לרפואת הקהילה שבמשרד במתקני הקופות ונוסף על תכנית מדדי האיכות הקיימים. ראוי גם שהמשרד ישקול לתמרץ את הקופות בהתאם לתוצאות המדדים הרפואיים שיפותחו.
תגובה

משרד הבריאות

11. 
המשרד כבר יזם שני פרויקטים לתמרוץ איכות הטיפול בקשישים, שניהם מעוגנים בהחלטות ממשלה. פרויקט אחד נמצא כבר בתהליך יישום ופיתוח והשני אמור להיות מיושם במחצית שנת 2011. בהתאם לממצאים יישקל להרחיב את תמרוץ איכות הטיפול לתחומי שירות נוספים רלבנטיים לאוכלוסיית הקשישים.

ליקוי

12. 
לדעת משרד מבקר המדינה, אם לדעת המשרד, התייחסות המועצה הלאומית לגריאטריה והצעתה לקבוע מדד שיבחן את צמצום השימוש בתרופות אנטי-פסיכוטיות ובתרופות ממשפחת הבנזודיאזפינים אינה מספקת, עליו לפעול בקרב מועצות לאומיות אחרות הקשורות לתחום ולבקש המלצות נוספות לגבי השימוש בתרופות כאלה ובתרופות ממשפחת הבנזודיאזפינים.
תגובה
12. 
המשרד תומך בהמלצות ספציפיות בתחום התרופות המצוינות כפי שמקובל בעולם.

מצוקת האשפוז במחלקות הפנימיות בבתי חולים כלליים 
המשרדים המבוקרים:  משרד הבריאות, בתי חולים כלליים ממשלתיים, בתי חולים כלליים של הכללית, משרד האוצר, קופת חולים כללית, מכבי שירותי בריאות, קופת חולים מאוחדת, לאומית שירותי בריאות, נציבות שירות המדינה
ליקוי

1.
אחוז התפוסה בכלל מחלקות האשפוז בישראל לעומת מדינות ה-OECD: אחוז התפוסה הממוצע בכלל מחלקות האשפוז שבבתי החולים במדינות ה-OECD הוא כ-75. לדעת אנשי מקצוע, אחוז התפוסה הרצוי הוא 85 שכן הוא מאפשר קליטת חולים רבים בעת הצורך ומתן שירות טוב למאושפזים בתקופות של רגיעה. על פי נתוני המשרד, אחוז התפוסה בכלל המחלקות לאשפוז כללי בישראל בשנת 2008 היה 96%, הנתון הגבוה בנתוני כל המדינות החברות בארגון ה-OECD. יש לציין כי אחוזי התפוסה נמדדים לפי תקן המיטות, ואינם מביאים בחשבון את מספר המיטות בפועל. 

תגובה

משרד הבריאות

1. 
בהתאם להחלטת ממשלה מס. 2917 מיום 27.2.2011 משרד הבריאות בשיתוף משרד האוצר עומדים בפני קבלת תוספת של 960 מיטות למערכת האשפוז בשנים 2011-2016, זאת בנוסף ל-300 מיטות שיוקצו לבית החולים העתיד להיבנות באשדוד.
ליקוי

2.
אחוז התפוסה במחלקות הפנימיות המחלקות הפנימיות בבתי החולים הכלליים הן מהמחלקות העמוסות ביותר, ואחוזי התפוסה בהן גבוהים בדרך כלל מאחוזי התפוסה בשאר המחלקות - בממוצע שנתי 98% ובימים מסוימים גדל אחוז התפוסה עד ל-150% ואף יותר. 
תגובה

2. 
חלק גדול מהמיטות שיתווספו מיועדות למחלקות פנימיות (בשלוש השנים הקרובות מדובר בכ-180 מיטות). 

ליקוי

3. 
בינואר 2011 - לאחר סיום הביקורת - הודיע ד"ר רוני גמזו, מנכ"ל משרד הבריאות, כי בכוונתו לפרסם חוזר מנכ"ל שמטרתו להביא להפחתה בחריגה באחוזי התפוסה היומית במחלקות הפנימיות העולים על 120% "ביחס לתקן ב-2011", והעולים על 115% החל מהרבעון הראשון של שנת 2012 וכי במהלך שנת 2012 ייבחנו הדרכים להפחתה באחוזי התפוסה ל-110%. בחוזר יפורטו הצעדים לצמצם חריגות מיעדים אלה. מתקנות בריאות העם (רישום בתי חולים), התשכ"ו-1966 (להלן - תקנות בריאות העם), אפשר ללמוד כי לבית חולים אסור לחרוג ממספר המיטות שנקבע בתעודת הרישום שלו, אלא אם כן מדובר בסטייה זמנית. על משרד הבריאות ובתי החולים להקפיד על כך. 

ליקוי
4.
מאושפזים שלא לצורך: עד 15% מן המאושפזים במחלקות הפנימיות שנבדקו, היו חולים שהטיפול הרפואי בהם במחלקה הסתיים. חלקם המתינו להעברה לביתם, למחלקה אחרת בבית החולים, או למוסדות סיעודיים או שיקומיים מחוץ לבתי החולים. 
תגובה
4. 
חוק ההסדרים האחרון (הצעת חוק ההסדרים במשק המדינה (תיקון מס' 10) – התשע"א 2010) קבע תמריץ שלילי לקופה להשאיר בבתי החולים חולים המוגדרים כ"חולים המיועדים להעברה". נקבע שעבור ימי אשפוז של חבר קופת חולים שבית חולים מסר לגביו שהוא מיועד להעברה (חולה בהנשמה ממושכת המאושפז בבית החולים מעל ל-30 יום או חולה המאושפז בבית החולים ומוגדר כחולה סיעודי מורכב או כחולה שיקומי גריאטרי) ישולם מחיר מחירון מב"ר, מחיר מלא ללא הנחות.
ליקוי
5.
איכות הטיפול וסכנת הידבקות: עקב הצפיפות הרבה בחדרי האשפוז, במסדרונות המחלקות ובחדרי האוכל המחלקתיים איכות הטיפול הניתנת לחולים אינה מיטבית. כמו כן גוברת סכנת ההידבקות של החולים בין השאר גם בחיידקים עמידים. מנכ"ל משרד הבריאות טען כי במצב הקיים "כל יום נפגעת איכות הטיפול בחולים, עד כדי איבוד חיים". 

תגובה

5. 
משרד הבריאות ביקש לכלול את נושא החיידקים העמידים במחיר יום אשפוז 2010 אך משרד האוצר התנגד. המשרד מעוניין לתמחר נושא זה במסגרת עלויות ימי האשפוז, שכן הצפיפות הרבה בבתי החולים בדגש על המחלקות הפנימיות עלולה להוביל להידבקות.

ליקוי

6.
אשפוזים חוזרים: עקב הצורך לפנות מיטות למאושפזים חדשים, פעמים רבות מתאשפזים החולים במשך זמן קצר מדי. משך האשפוז הממוצע בישראל (ארבעה ימים) קצר ממשך האשפוז הממוצע בכל מדינות ה-OECD האחרות, ולדברי רופאים במחלקות פנימיות, אשפוז קצר אינו מאפשר לעתים לאבחן חולה כראוי ולטפל בו כיאות. 

כ-20% מכלל האשפוזים ב-2008, ובכלל זה האשפוזים במחלקות הפנימיות, היו אשפוזים חוזרים שנעשו בתוך 30 יום מהשחרור מבית החולים. עולה חשש שכמה מן האשפוזים החוזרים נובעים ממשכו הקצר של האשפוז הקודם.
תגובה

שירותי בריאות כללית

6. 
לאשפוזים חוזרים סיבות רבות, בין היתר המהלך הטבעי של המחלה, אשפוז חוזר אחר בירור אלקטיבי הנעשה בקהילה, וכן טיב המידע המועבר לקהילה טרם שחרור החולה כדי להיערך לטיפולו עם שחרורו. מערכת מידע קיימת בין מרפאות הקהילה ובתי החולים של הכללית ומספר מועט של בתי חולים ממשלתיים, הניסיון להרחיב מערך מידע זה לבתי חולים ממשלתיים וציבוריים נוספים התחיל לשאת פרי רק בשנה האחרונה. בבדיקה של סך ימי אשפוז לשנה נמצא כי ההבדלים בין המחלקות השונות קטנים בהרבה. הקופה אינה מכירה עבודה עדכנית המורה על קשר ישיר בין אשפוז קצר כגורם לטיפול חלקי / לקוי המביא אשפוז חוזר. 
ליקוי

7.
חולים מונשמים במחלקות פנימיות: חולים מונשמים רבים מאושפזים במחלקות פנימיות במתכונת של "טיפול מוגבר", אך לא נקבע תקן שונה למשרות כוח אדם סיעודי ואחר לטיפול בחולים אלה. לפיכך עומס העבודה המוטל על האחיות והעובדים האחרים במחלקות הפנימיות גדל. חלק מהחולים המונשמים היו צריכים להיות מאושפזים במחלקות לטיפול נמרץ, אולם עקב מחסור במיטות במחלקות טיפול נמרץ הם אושפזו במחלקות הפנימיות. עולה חשש שהחולים האלה מקבלים טיפול שאינו ראוי, ונפגע הטיפול הרפואי הניתן לשאר המאושפזים במחלקות הפנימיות. בעקבות עיצומים שנקטו האחים והאחיות בינואר 2011, לאחר סיום הביקורת, התחייב משרד האוצר להוסיף 190 משרות של אחיות לצורך טיפול בחולים המונשמים במחלקות הפנימיות.
ליקוי

8.
אשפוז במחלקות שאינן מתאימות: עקב התפוסה הגבוהה במחלקות הפנימיות חולים האמורים לשהות בהן מאושפזים לעתים במחלקות אחרות בבית החולים שיש בהן מיטות פנויות (מחלקות לוויין). כמו כן כמה מהחולים המאושפזים במחלקות הפנימיות שייכים לפי אופי מחלתם למחלקה אחרת. לפיכך רופאי המחלקות שאליהן שייכים החולים נאלצים לעבור בין המחלקות כדי לטפל בחולים. לדברי מנכ"ל משרד הבריאות, במצב זה איכות הטיפול נפגעת עקב הכשרה מוגבלת של הצוותים ואי-זמינות הרופאים בביקורים. 

ליקוי

9.
סגירת חדרי מיון עקב תפוסה גבוהה: עקב התפוסה הגבוהה במחלקות הפנימיות והיעדר מקום לקלוט עוד חולים, מאוגוסט 2008 ועד ספטמבר 2010 נסגרו חדרי מיון בבתי חולים כלליים ברחבי הארץ עשרות פעמים, ומגן דוד אדום (מד"א) העביר את החולים לבתי חולים אחרים, מקצתם מרוחקים. סגירת חדרי מיון עלולה לפגוע קשות באוכלוסייה הנזקקת לאשפוז משום שיש חשש שיחמיר מצבו הרפואי של חולה המפונה לבית חולים מרוחק. 
ליקוי

10.
השלכות טיפול שאינו מיטבי: נוכח התנאים הקשים שפורטו לעיל כמה מהחולים המאושפזים במחלקות פנימיות אינם מקבלים טיפול מיטבי, והטיפול בהם עלול להימצא רשלני.
ליקוי

11.
תקינה: תקינת הרופאים מיושנת. היא נקבעה בשנת 1976 ומאז עודכנה כמה פעמים. כבר בדוח קודם של מבקר המדינה נקבע ש"שיטת התקינה אינה מתאימה עוד לצורכי מערכת הבריאות". במחלקות שנבדקו נמצא כי יש פער בין מספר החולים שבהם מטפל כל רופא בממוצע בבתי החולים השונים וכי לעתים מטפל רופא בחולים רבים מן הקבוע בתקן, לעתים עד יותר מ-88%. לפיכך הרופאים המעטים במחלקות פנימיות מסוימות כורעים תחת הנטל. משרד הבריאות מעריך שחסרות מאות משרות רופא בכלל המקצועות במערכת האשפוז, ולדבריו "נושא תקינת הרופאים ואי הוספת תקנים הינם אבני ריחיים התלויים על צוואר הרפואה הציבורית". תחום הרפואה הוא תחום דינמי ובטכנולוגיות הטיפול הרפואי חלים שינויים תכופים. לדברי משרד האוצר, לאור הדינמיות הרבה יש לתת למנהלי בתי החולים גמישות לשבץ כוח אדם ללא כבילת "שיקול דעתם לנוסחאות תקינה".
תגובה

משרד הבריאות

11. 
הצעת המחליטים לחיזוק הרפואה הציבורית שהתקבלה בממשלה ב-27.2.2011 מבטיחה הקצאת 80 תקני רופאים למערכת האשפוז כולל מימון. מתוך הקצאה זו סביר שחלק מהתקנים יוקצו למחלקות הפנימיות ובכך יופחת העומס מהרופאים הקיימים.

תגובה

משרד האוצר

11. 
כיום מעוגנת תקינת כוח האדם הרפואי והסיעודי בהסכמים קיבוציים עם ארגוני העובדים, הקובעים "מפתחות" קבועים לכל סוג מיטת אשפוז, והתקינה אינה נקבעת על פי שיקולים מקצועיים, בהתאם למאפייני הפעילות ולשינויים הטכנולוגיים באספקת השירותים. מנגנוני תקינה הסכמיים הם מטבעם קשיחים ואינם מתאימים לניהול מערכת מורכבת ודינמית כמערכת הבריאות.

הנהלות בתי החולים מקצות את התקנים, שהוקצו להן על פי מפתחות התקינה, למחלקות השונות על פי שיקולים רפואיים וכלכליים ולא על פי המפתחות ההסכמיים. משרד האוצר סבור, כי על מנת לאפשר להנהלות בתי החולים לפעול בסביבה דינמית ותחרותית, נכון לאפשר גמישות זאת בידי מנהלי בתי החולים ולא לכבול את ידיהם לנוסחאות תקינה, אשר לעולם יהיו מיושנות כבר מהורתן. 

ועדת אמוראי (2002) המליצה, לבטל בהדרגה את הסכמי התקינה המושתתים על מספר המיטות. 

תקינת רופאים ואי-החתמת שעון נוכחות: כיום פטורים הרופאים מהחתמת שעון נוכחות בבתי החולים. לאור מצב זה, רווחת התופעה של היעדרות לא מדווחת בשעות העבודה, עליה הצביעה הביקורת עוד בשנת 2008. הנהגת שעון הנוכחות, תאפשר מתן תגמול לרופאים שמקדישים את עיקר זמנם ומרצם למערכת הציבורית עבור השעות הנוספות. רופאים שיבחרו לעבוד בהיקפים משמעותיים בעיסוקים נוספים, כפי שעושים רבים מהם היום, ירדו בהיקף משרתם ויפנו תקנים להעסקת רופאים נוספים. הגדלת נוכחותם וזמינותם של רופאים מומחים במחלקות בתי החולים תשפר את השירות הניתן בהם וצפויה להביא להפחתת העומסים.

מספר הרופאים בישראל גבוה מממוצע הרופאים במדינות ה-OECD (מסקנה זו אף מתחזקת, נוכח גילה הצעיר יחסית של אוכלוסיית ישראל); אוכלוסיית הרופאים בישראל נהנית מתעסוקה מלאה; רובם הגדול של הרופאים בישראל מועסקים על ידי מעסיק ציבורי בבתי החולים ובקהילה; וגם בקהילה, כמו בבתי החולים, מדווחים המעסיקים על קשיים בגיוס רופאים במקצועות נדרשים ובפריפריה.  לאור נתונים אלו, ברור כי הוספת מאות תקני רופאים לבתי החולים לא תוסיף רופאים לרפואה הציבורית, אך היא כן צפויה למשוך רופאים ואחיות ממרפאות קופות החולים לבתי החולים ומבתי החולים בפריפריה לבתי החולים במרכז. כך, הוספה בלתי שקולה של תקנים תגרום לפגיעה חמורה בשירותי הרפואה הראשוניים, הרפואה המונעת והשירותים מחליפי האשפוז בקהילה ובשירותי הבריאות בפריפריה, פגיעה שעלותה בחיי אדם ובבריאות הציבור עלולה להיות גדולה פי כמה מהתועלת שבהרחבה. 
ליקוי

12.
עומס העבודה הרב המוטל על הרופאים: (א) עבודת הרופאים - במהלך יום העבודה מבצעים הרופאים קבלות רבות של חולים ושחרורים רבים. עקב עומס העבודה הרב במחלקות הפנימיות והיעדר תנאים מתאימים יש חשש שרופאים אינם קשובים תמיד לכל צורכי החולה, עושים "קיצורי דרך", משחררים חולים מוקדם מדי ומקבלים החלטות שגויות. 
ליקוי

13. 
תנאי עבודת המתמחים: מתמחים אינם מעוניינים לעבוד במחלקות הפנימיות, ובכמה מבתי החולים כמעט לא נקלטים מתמחים בתחום הרפואה הפנימית. עקב המחסור במתמחים בתחום הרפואה הפנימית, מתמחים מעטים עושים תורנויות רבות, לעתים יותר מעשר בחודש. כל תורנות אורכת כ-26 שעות. לפיכך עולה חשש שעומס העבודה המוטל על המתמחים במחלקות הפנימיות, שהתגבר במרוצת השנים, פוגע ביכולת השיפוט המקצועי שלהם וכן עולה חשש שתכיפות התורנויות ועומס העבודה אינם משאירים לרופאים המתמחים די זמן להתעדכן בחומר מקצועי.
תגובה

13. 
בישראל 2011 לא קיים מחסור ברופאים. יחד עם זאת, מנהלי בתי חולים ומנהלי מחלקות פנימיות רבים מדווחים על קשיים בגיוס מתמחים במקצועות מסוימים בתקנים הקיימים במחלקות. קושי זה אכן מביא למספר גבוה יחסית של תורנויות למתמחה ולפגיעה נוספת ביכולת הגיוס של מתמחים חדשים. התופעה המתוארת מתבטאת ביתר חריפות בבתי החולים בפריפריה ומהווה אולי את הגורם העיקרי לקשיים בגיוס כוח האדם רפואי בפריפריה. 

על משרד הבריאות לפעול לתיקון בעיות היסוד העומדות בבסיס הקושי הקיים בגיוס רופאים למחלקות פנימיות ובמיוחד בפריפריה. להלן שני הגורמים המרכזיים לתופעה המתוארת:

1. היעדר ניהול ושליטה על מערך התמחויות הרופאים: המשרד האציל מסמכותו לפיקוח על מערך התמחויות הרופאים למועצה המדעית של הסתדרות הרופאים בתקנות מכוח פקודת הרופאים, התשל"ז-1976. כך שאין בידי המשרד הסמכות לבצע מהלכי מדיניות נדרשים, דוגמת הכרה בהתמחות בקהילה והגבלה של מספר מקומות ההכשרה בתחומי התמחות מבוקשים לטובת מקומות הכשרה בתחומי התמחות פחות מבוקשים. במצב הקיים, מספר המתמחים בכל תחום נקבע על פי רצונות הרופאים ולא על פי הצרכים הלאומיים.  ביולי 2010 הודיעו סגן שר הבריאות ושר האוצר לממשלה, כי בכוונתם להקים צוות אשר ימליץ על ביצוע הפעולות הנדרשות לצורך שיפור תכנון וניהול כוח האדם במערכת הבריאות, בהתאם לצרכים הלאומיים, ויבחן בין היתר, את ריכוז הסמכויות הנוגעות למערך ההתמחויות בידי משרד הבריאות.  המשרד מתריע שאם לא תיעשה פעולה מהירה לתכנון מערך ההתמחויות בהתאם לצרכים הלאומיים, גם לאחר ההוספה המתוכננת של מחלקות פנימיות בשנים הקרובות, לא יגדל מספר המתמחים ברפואה פנימית והנהלות בתי החולים יתקשו לגייס את כוח האדם הדרוש להפעלת המיטות.

2. מבנה שכר הרופאים: על-פי ההסכמים הקיבוציים עם הסתדרות הרופאים, שכרם של הרופאים נקבע בהתאם לדרגות וותק ולא בהתאם לתפוקות הרופא, רמת ההשקעה שלו במערכת הציבורית וכד'. מבקר המדינה התייחס לנושא זה עוד בשנת 2009 וקבע כי: "בביקורת עלה גם כי גובה השכר ומבנהו אינם משקפים את משך הלימודים בהתמחויות השונות, את האחריות הרפואית, את השוני בעומס העבודה במקצועות השונים ואת הקושי היחסי במקצועות מסוימים, המגבירים גם הם את המצוקה במקצועות מסוימים". במציאות זאת, בלתי נמנע כי ייווצר חוסר איזון בין תחומי ההתמחות השונים בין המרכז לפריפריה. 

ליקוי

14. 
מצוקה בפריפריה: נמצא כי מצוקת כוח האדם הרפואי במחלקות הפנימיות בפריפריה חמורה יותר מאשר במחלקות הפנימיות במרכז הארץ.

ליקוי

15.
הרפואה הפנימית כמקצוע במצוקה: כבר בתחילת העשור האחרון קבעו כמה ועדות של המשרד שיש חשש שמקצוע הרפואה הפנימית יהיה במצוקה, ובסוף שנת 2008 ציין המשרד שיש "חשש להתפתחות של מצוקה" במקצוע זה. המשרד מסר למשרד מבקר המדינה שרק בפברואר 2008 נענו משרד האוצר והמועצה להשכלה גבוהה לבקשות המשרד להגדיל את מספר הסטודנטים לרפואה. עקב מצבו של מקצוע הרפואה הפנימית, ותנאי העבודה הקשים בתחום זה עולה חשש, שלמרות הגידול במספר הסטודנטים לרפואה, רופאים יימנעו מלפנות להתמחות בתחום זה. משרד האוצר סבור שהוספת תקנים לבתי חולים לא תקל על גיוס מתמחים למקצועות מסוימים, ובכללם לרפואה הפנימית, ועל משרד הבריאות "לקחת לידיו" את הסמכויות הנדרשות לצורך תכנון כוח האדם הרפואי (ניהול ההתמחויות) בהתאם לצרכים הלאומיים.
ליקוי
16.
המחסור באחיות בישראל: בישראל יש מחסור גדול באחיות. מאחר שההכשרה אורכת כמה שנים, גם אם יוסיפו משרות יש חשש שבשנים הקרובות לא יהיה אפשר לאיישן. משרד הבריאות הסביר למשרד מבקר המדינה כי הוא עוסק בהגברת ההכשרה של אחיות מוסמכות. 

ליקוי

17.
תקינת אחיות חסרה ומחסור באחיות במחלקות פנימיות: שלא כמו תקינת הרופאים הפנימאים, תקינת האחיות מושפעת בדיעבד גם מאחוזי התפוסה במחלקות. עם זאת, המשרות שבתקן אינן מאוישות במלואן במרבית המחלקות הפנימיות, בין היתר בשל צעדי חיסכון שנוקטים בתי חולים. עקב עומס העבודה יש אחיות שמעדיפות לא לעבוד במחלקות הפנימיות.
ליקוי

18.
איוש משמרות במחלקות הפנימיות: כאשר יש אחיות מעטות מדי במחלקה עלול הדבר לסכן את החולים. כך, למשל, לעתים קרובות יש רק שתי אחיות במשמרת לילה במחלקה של עשרות חולים, ולדעת אנשי מקצוע אין די בכך לטיפול בכלל החולים במחלקה.

תגובה

משרד הבריאות

18-16. 
אכן קיים מחסור באחיות, בעיקר במרכז הארץ ובדרומה. המשרד פועל לצמצום מחסור זה ולפתיחת מסלולי לימוד נוספים לתלמידים והכנסת מקצוע הסייעת לאחות.

ליקוי

19.
תמריץ כלכלי לאשפוז יתר במחלקות הפנימיות: קופות החולים מתקשרות עם בתי החולים בהסדרים כספיים לשם קבלת שירותי אשפוז ושירותי מרפאה. על פי הסדרים אלו, תמורת צריכה החורגת מהתקרה שנקבעה משלמות הקופות מחירים מופחתים או שאינן משלמות כלל. לדעת המשרד, שהובעה בדוח ביקורת קודם בנושא, לשיטה זו חסרונות ניכרים, ובהם יצירת תמריץ לקופות החולים להפנות חולים לבתי החולים שבהם הן חרגו מתקרת הצריכה כדי לזכות בהנחה מרבית. הדבר פוגע כמובן בבתי החולים הללו, המספקים שירותים רבים במחיר נמוך.

לדברי המשרד, שיטה זו גורמת לשחיקה פיננסית של בתי החולים ולפגיעה ביכולתם לספק שירותים רפואיים נאותים, והם נאלצים לקצר את משכי האשפוז אל מתחת לנורמות המקובלות בעולם ולקצץ בתקן כוח האדם למיטה. 

תגובה

שירותי בריאות כללית

19. 
תלונת בתי החולים הממשלתיים אינה עומדת במבחן הנתונים. לפי נתוני הכללית יש ירידה ב-13% במספר ימי האשפוז פר נפש בין השנים 2006-2009. יש לציין שהכללית נהנית משיעור ההנחות הנמוך ביותר במערכת ולכן אין לה תמריץ כלכלי להשהות פינוי חולים מבתי החולים. 

תגובה

משרד האוצר

19.  
ככלל, כל עוד פועלת מערכת הבריאות בישראל על-פי חוק ביטוח בריאות ממלכתי באופן שקופות החולים רוכשות עבור מבוטחיהן שירותי בריאות, ובכלל זה שירותי אשפוז, לעולם לא תהייה הלימה מלאה בין מחירי השירותים והתמריצים הכלכליים אותם הם יוצרים לבין השיקולים הרפואיים בטיפול בחולים. במצב זה תפקידו של הרגולטור הוא לפעול להשגת הלימה מירבית בין השיקולים הרפואיים והשיקולים הכלכליים ולצמצום עיוותי מחירים, ככל הניתן.

במהלך שנת 2010 פעלו משרדי הבריאות והאוצר, במסגרת סמכותם לפי חוק הפיקוח על מצרכים ושירותים ובמסגרת ועדת המחירים הבין-משרדית לתיקון מחירים במערכת האשפוז, בהתאם לעלותם בפועל ובהתאם למחירי שוק ככול שישנם. שינויי המחירים, בהיקף של מאות מיליוני שקלים, בוצעו תוך שמירה על איזון בין בתי החולים לקופות החולים. 

בנוסף, במסגרת התוכנית הכלכלית לשנים 2011-2012 בוצעו מספר תיקונים בשיטת ההתחשבנות בין בתי החולים וקופות החולים בתיקון לחוק ההסדרים במשק המדינה, התשס"ב-2002. התיקונים בחוק צפויים לתקן עיוותים קיימים וליצור תמריצים מתאימים לבתי החולים ולקופות להתנהגות מושכלת יותר באספקה ובצריכה של שירותי אשפוז.

שיעורי ההנחות הגבוהים שנקבעו בהסכמים בין בתי החולים הממשלתיים לקופות החולים לשנים 2008-2010 אינם תוצאה ישירה של שיטת ההתחשבנות הקבועה בחוק, כי אם תוצאה של משא ומתן בין משרד הבריאות, כבעלים של בתי החולים, לבין הקופות. ההסכמים שנערכו אינם תולדה של כוח המיקוח הרב של קופות החולים, שכן לא חל כל שינוי במאזן הכוחות בתקופה שקדמה לעריכת ההסכמים.
ליקוי

20.
חשש לניגוד עניינים מוסדי בפעילותם של מנהלי בתי החולים: ככל שמספר נתון של רופאים ואחיות מטפל בחולים רבים יותר, הטיפול בכל חולה זול יותר עבור בית החולים. על כן נוסף על האינטרס של מנהלי בתי החולים להעניק את הטיפול הרפואי המיטבי, עלול להיות להם גם אינטרס מוסדי למלא ככל האפשר את המחלקות הפנימיות ואף לחרוג מתקן המיטות למחלקה שנקבע בתעודת הרישום של בית החולים. לפיכך עולה חשש שיש ניגוד עניינים מוסדי בפעילותם של מנהלי בתי חולים, המאפשרים אשפוזי יתר במחלקות הפנימיות. יש לציין, כי לכאורה האינטרס של מנהלי בתי החולים זהה לאינטרס של הקופות (לפחות של חלקן ובהתאם לתנאי הסכם ההתקשרות) - למלא את המחלקות הפנימיות עד אפס מקום, ואילו אינטרס מנהלי המחלקות הפנימיות הוא לשמור על רמת תפוסה שבה יהיה אפשר לתת טיפול טוב יותר. 
ליקוי
21. 
לפי תקנות בריאות העם, המשרד מעניק לכל בית חולים תעודת רישום, ובה מפורטים המחלקות הפועלות בבית החולים ומספר המיטות שרשאי בית החולים להציב בכל מחלקה. תעודת הרישום אינה מתירה לבית החולים לסטות ממספר המיטות שנקבע בה, אלא אם כן מדובר בסטייה זמנית. שינוי קבוע של מספר המיטות מחייב קבלת אישור ממנכ"ל המשרד. יצוין כי המשרד לא הגדיר מהי סטייה זמנית. בפועל בתי החולים חורגים תקופות ממושכות ממספר המיטות הפנימיות שנקבע בתעודות הרישום שלהם בלי שמנכ"ל המשרד נתן את אישורו לכך. מדובר בתופעה חמורה, ולמעשה תעודות הרישום של בתי החולים הפכו לנייר חסר משמעות. 

תגובה

משרד הבריאות

21. 
תעודות הרישום של בתי החולים משקפים את מצב המיטות בתקן. התפוסות נקבעות ביחס למיטות בתקן. בית החולים מחויב לטפל בחולים המופנים למחלקה הפנימית לפי אבחנה רפואית ולא קיים מצב בו אין באפשרותו לספק שירות רפואי בשל העובדה שברישיון בית החולים מצויות פחות מיטות מהקיבולת הנדרשת על ידי החולים בפועל.

ליקוי

22. 
סך כל מיטות האשפוז: שיעור כל סוגי מיטות האשפוז בישראל הוא כ-5.6 ל-1,000 נפש. לדעת משרד האוצר שיעור זה גבוה ביחס לרוב מדינות העולם המפותח. 

ליקוי

23. 
לנוכח המחלוקת המהותית בין משרד הבריאות ומשרד האוצר עליהם להגיע להסכמה בנושא מיטות לאשפוז כללי, ואם הם לא יגיעו להסכמה, יש להביאם להכרעת שרי הבריאות והאוצר או אף להכרעת הממשלה.

ליקוי

24.
תכנית אשפוז לשנים 2000-1996" מאוגוסט 1996: בתכנית זו נקבע שיש להוסיף כ-2,800 מיטות אשפוז. על יסוד תכנית זו באו המשרד ומשרד האוצר לידי הסכמה שבשנים 2000-1996 יוספו 1,200 מיטות אשפוז. בינואר 2011, טרם הושלמה הוספתן של כל 1,200 המיטות.

תגובה

משרד האוצר

24. 
היקף תוספת המיטות לפריסת התוספת נקבעו בהחלטות ממשלה. הממשלה לא קיבלה את המלצות משרד הבריאות, שגובשו במסגרת עבודת מטה פנימית במשרד, במלואן.
ליקוי

25.
"תחזית תכנון מערך האשפוז הכללי עד שנת 2015 ושנת 2025" ממאי 2005: על פי החלטת ממשלה מינואר 2005, מונה צוות ממשרדי הבריאות והאוצר להכנת תכנית להוספת מיטות אשפוז. לפי התכנית, עד סוף 2015 יש להוסיף כ-3,600 מיטות, רובן מיטות למחלקות הפנימיות. בשל התנגדות עקרונית של נציגי משרד האוצר בצוות להוספת מיטות אשפוז הכנת התכנית הושלמה במאי 2005 בידי עובדי משרד הבריאות שבצוות. משרד הבריאות הגיש את התכנית לאישור הממשלה, אך עד פברואר 2011 הנושא לא הועלה לדיון בישיבותיה. בכל השנים הללו החריפה מצוקת האשפוז ונפגע השירות הניתן לציבור.
תגובה

25. 
עמדת משרד הבריאות, גובשה, רובה ככולה, עוד טרם מינויו של הצוות. בישיבות שקיים הצוות הציגו נציגי משרד האוצר את עמדתם והעבירו אותה בכתב לידי משרד הבריאות, כפי שהתבקשו על-ידי מנכ"ל משרד הבריאות. בסופו של דבר, הפערים בין עמדות שני המשרדים נותרו משמעותיים וחברי הצוות לא הגיעו לכדי הסכמה לגבי תכנית לפיתוח תשתיות שירותי אשפוז בישראל. לאור האמור, הטענה כי "משרד האוצר לא ניסה לבוא לידי הסכמות ואף לא הגיש תכנית משלו" משוללת כל אחיזה במציאות. משרד האוצר מעולם לא התנגד באופן עקרוני וגורף להוספת מיטות אשפוז.  

ליקוי

26. 
בינואר 2011 מסר המשרד כי בא לידי הסכמה עם משרד האוצר שלפיה יוספו 960 מיטות אשפוז בשש השנים הבאות - לפנימיות, לטיפול נמרץ, לפגיות וליולדות. לדברי המשרד, תוספת המיטות אינה אופטימאלית, אולם היא מהווה פריצת דרך. עד פברואר 2011 לא סוכמו אופן פריסת תוספת המיטות באזורים השונים בארץ ובתי החולים שיקבלו אותה.
תגובה

משרד הבריאות

26. 
המשרד הגיש הצעה מגובשת ושלימה לפריסת המיטות למשרד האוצר, אולם התוכנית טרם התקבלה על ידי משרד האוצר.

תגובה

שירותי בריאות כללית

26. 
הכללית פנתה במרץ 2011 למנכ"ל משרד הבריאות על מנת להשפיע על מתווה החלוקה והתמהיל של 960 מיטות המיועדות למערכת .

ליקוי

27.
לדעת משרד האוצר, יש לפתור את מצוקת האשפוז במחלקות הפנימיות באמצעים שונים בתוך מערכת הבריאות ובייחוד באמצעות העברת יותר משאבים ופעילויות מבית החולים לקהילה. קופות החולים תומכות גם הן בקידום פתרונות מונעי אשפוז ותחליפיו, כגון טיפולי בית בקהילה, והן כבר נקטו סדרת צעדים בנדון שמאפשרים לטפל באלפי חולים בביתם. משרד מבקר המדינה מעיר כי המשרד עדיין לא קבע מדיניות לפיתוח שירות כזה. מכל מקום, מדובר בפתרונות שאמורים להקל את העומס במחלקות האשפוז ולא למנעו כליל, והם אינם מתאימים לכל החולים.
תגובה

27. 
הכללית , במכתב לראש מינהל הרפואה במשרד הבריאות ביוני 2010, הציעה לפתח שירותים רפואיים קהילתיים חלופיים לאשפוז מכוונים לטיפול באוכלוסיות הסובלות מתחלואה כרונית כגון: אי-ספיקה לבבית, סוכרת, אונקולוגיה, דיאליזה, מחלות ריאה חסימתיות, הוספיס בית, ועוד. 
ליקוי

28.
מתחילת שנות התשעים של המאה העשרים ממליצות כל מיני ועדות ממלכתיות שהמשרד יחדל מתפקידו כיצרן וכספק שירותים, וכי שתי הישויות המשפטיות בכל מרכז רפואי (בית חולים ותאגיד) יהפכו לאחת - וזאת באמצעות תאגוד בתי החולים. גם הממשלה קיבלה החלטות רבות בנושא, אולם טרם נעשה דבר. 
תגובה

משרד הבריאות

28. 
אין שינוי בהגדרה המשפטית של בתי החולים הממשלתיים. משרד הבריאות, בשיתוף משרד האוצר, פועל ביתר שאת להסדרת מחירי האשפוז שהם בסיס התשתית לתיאגוד.

ליקוי

29. 
לאחר סיום הביקורת גיבשו משרד הבריאות ומשרד האוצר סדרה של פתרונות שנועדו להקל את מצוקת האשפוז במחלקות הפנימיות, פרט לתוספת מיטות, בהם - הגבלת החריגה בתפוסת מיטות האשפוז, שינוי אופן ההתחשבנות בין בתי החולים לקופות החולים והגדלת התמריצים לקופות כדי שיפתחו יותר פתרונות מונעי אשפוז ותחליפיו.

תגובה

מכבי שירותי בריאות

29. 
איוש חדרי מיון על ידי מומחים מהמחלקות הפנימיות יקטין את אחוז האשפוז ממיון. קיימת שונות רבה בין בתי חולים לגבי שיעור אשפוז ממיון. כמו כן, קיימת שונות בין בתי חולים לגבי אשפוזים שמשכם יום אחד. 

ליקוי

30. 
אחת הסיבות לאשפוזים חוזרים היא היעדר קשר בין מערכות המידע של קופות החולים לבתי החולים. הפעלת מערכת של "תיק אחוד - אשפוז וקהילה" תאפשר לרופא בית החולים לקרוא את מה שרשמו רופאי הקהילה בתיק החולה במשך שנים ולהפך. הכללית מפעילה מערכת כזאת, אך ככל הידוע היא עושה זאת בבתי החולים שלה בלבד. 

תגובה

30. 
מכבי יזמה מערכת כזו ב"הדסה" ומעוניינת ליצור פלטפורמה להעברת מידע מהקהילה לכל בית חולים. 

ליקוי

31. 
הבדיקה העלתה שכמה מהחולים המאושפזים במחלקות הפנימיות שייכים לפי אופי מחלתם למחלקות אחרות, כגון מחלקות לב, טיפול נמרץ, אונקולוגיה, אורולוגיה ואורתופדיה, וכן להפך: חולים שלפי אופי מחלתם צריכים להתאשפז במחלקות פנימיות מאושפזים במחלקות אחרות (מחלקות לוויין). על כן נאלצים רופאי המחלקות שאליהן שייכים החולים לעבור בין המחלקות כדי לטפל בחולים. לדברי מנכ"ל משרד הבריאות, במצב זה נפגעת איכות הטיפול עקב הכשרה מוגבלת של הצוותים ואי-זמינות הרופאים בביקורים. לדברי מנהל אחת המחלקות הפנימיות, במצבים כאלה נוצרים גם סכסוכים מיותרים עם המשפחות.

לדעת משרד מבקר המדינה, עולה חשש שטיפול רפואי במחלקות לא מתאימות יימצא רשלני. 
תגובה

31. 
יש לבנות בצורה מסודרת מצב בו בחודשי השיא, בעיקר בחודשי החורף, יתוכננו פחות ניתוחים אלקטיביים וחלק מהמיטות יוסב בצורה מסודרת למיטות המיועדות לאשפוזם של חולים במחלקות הפנימיות. 
ליקוי

32. 
יש להגיע להסכמה בדבר אחוז התפוסה השנתי המרבי הרצוי במחלקות בתי החולים באופן שיהיה בין 85% ל-95%; וכאמור, יש לקבוע מהו השיעור הרצוי של מיטות האשפוז ל-1,000 נפש - הן של המיטות לאשפוז כללי והן של סך כל סוגי מיטות האשפוז ויש לבחון מחדש את התאמת דיווחי המדידות להגדרות ארגונים בין-לאומיים, לבחור במשותף את המדינות המערביות שמדווחות לארגון בדומה לדיווח של ישראל ולבחון את מצבה של ישראל יחסית למדינות אלה. אם לא תושג הסכמה בין המשרדים יש להביא את הנושאים להכרעת שרי הבריאות והאוצר או אף להכרעת הממשלה.
תגובה

משרד האוצר

32. 
ליבת המחלוקת אינה נסובה סביב שיעור המיטות לאלף נפש אליו יש לשאוף או שיעור התפוסה הרצוי. בשל המורכבות האדירה של מערכות בריאות ובשל ההבדלים המהותיים בין מערכות בריאות במדינות שונות, אין בכוחם של מדדים אלו לשמש "כללי זהב" לתכנון מערך האשפוז. 
                      המחלוקת בין המשרדים נסובה סביב הקצאת המשאבים הנכונה בין מרכיבי מערכת הבריאות והצעדים התכנוניים והמנגנונים הכלכליים שיביאו את מערכת הבריאות לפעול בצורה המיטבית במסגרת מקורות התקציב העומדים לרשותה. 

לפיכך, משרד האוצר אינו סבור כי יש לקבוע יעד מיטות לאלף נפש כתחליף למדיניות ממשלתית לתכנון והסדרת מערכת הבריאות בישראל.

ליקוי

33. 
פירותיה של החלטה להוסיף מיטות אשפוז ייראו רק בעוד שנים אחדות. מאחר שמצוקת האשפוז בישראל נוראה והגיעה לשיאים שלא נודעו בה קודם לכן, אם מדינת ישראל לא תעלה נושא זה לראש סדר העדיפויות שלה, ולא תפעל לאלתר להקלת המצוקה במחלקות הפנימיות, ראשית כול באמצעות תגבור של רופאים ואחיות, יידרדר המצב ותגבר התמותה.

תגובה

33. 
בחודשים האחרונים החליטה הממשלה על מספר צעדי מדיניות חשובים בתחומים שהועלו בדוח הביקורת, חלקם אוגדו וגובשו לכדי החלטת ממשלה לחיזוק מערכת הבריאות הציבורית, שאושרה בישיבת הממשלה ביום 27 בפברואר, אחרים בוצעו כבר במסגרת התכנית הכלכלית לשנים 2011-2012 ובמסגרת עבודת ועדת המחירים הבין-משרדית.


להלן התוכנית הממשלתית לתכנון מערך האשפוז הציבורי:

1. הרחבת תשתיות מערך האשפוז הכללי: במהלך 6 השנים הבאות יתווספו לבתי החולים הציבוריים הכלליים 960 מיטות אשפוז ברישיון, תוך מתן עדיפות משמעותית לבתי החולים בפריפריה.  
2.
פיתוח תחליפי אשפוז ומניעת אשפוז בקהילה: במסגרת התוכנית הכלכלית לשנים 2011-2012 החליטה הממשלה להקצות סכום בסך 75 מיליון ש"ח בכל אחת מהשנים 
2011-2013 במבחני תמיכה של משרד הבריאות לקופות עבור פיתוח תחליפי אשפוז, שיפור הטיפול בקהילה ותכנית מדדי איכות של משרד הבריאות, הכוללת יעדים לקידום איכות הטיפול באי-ספיקת לב ושיקום ריאה, במטרה לשפר את הטיפול בחולים אלה בקהילה ולמנוע אשפוזים במחלקות הפנימיות בבתי החולים.
3. לעניין תיקון עיוותי מחירים וצעדים מנהליים- 

משרדי הבריאות והאוצר פועלים כל העת לתיקון מחירים במערכת האשפוז, בהתאם לעלותם, תוך שמירה על איזון בין בתי החולים לקופות החולים; 

במסגרת התכנית הכלכלית לשנים 2011-2012 בוצעו תיקונים בשיטת ההתחשבנות בין בתי החולים וקופות החולים בתיקון לחוק ההסדרים במשק המדינה, התשס"ב-2002 במטרה לתקן עיוותי מחירים שנוצרו במערכת וגרמו להגברת העומסים במחלקות הפנימיות;  
בימים אלו בוחן מנכ"ל משרד הבריאות, בשיתוף עם משרד האוצר, מהלכים ניהוליים ומינהליים לצמצום התפוסה במחלקות הפנימיות. בין הצעדים הנשקלים: צמצום והפסקה של הפעילות האלקטיבית באופן אוטומטי; קנסות לבתי חולים על העברת חולים ממיון לאשפוז; שיפור העברת מידע מבית החולים לקהילה ועוד. 
‏מתן שירותי סיעוד לקשישים בקהילה
הגופים המבוקרים: המוסד לביטוח לאומי, משרד הרווחה והשירותים החברתיים, שירותי בריאות כללית, לשכת הרווחה ירושלים, לשכת הרווחה אשקלון, לשכת הרווחה בית שמש, לשכת הרווחה טייבה

ליקוי
1. 
בביקורת קודמת בדק משרד מבקר המדינה אם הזכאים ממצים את מלוא זכאותם לגמלה. לשם כך הושוו הסכומים שהמוסד שילם לנותני שירותים לסכומי הגמלה שהיה עליו לשלם לזכאים על פי החוק. ממצאי הביקורת הקודמת הראו שהזכאים לא קיבלו את גמלת הסיעוד במלואה. בבדיקה הנוכחית עלה שבשנת 2009 שילם המוסד לנותני השירותים כ-94% מהסכום שהגיע לזכאים על פי החוק. היקף השירותים שקיבלו הזכאים באותה שנה היה קטן מהסכום המגיע להם בכ-217 מיליון ש"ח - סכום שווה ערך לתוספת של כשלוש שעות טיפול לזכאי בחודש.
ליקוי 
2. 
על פי מחקר שנעשה בנושא קבע המוסד כי כל נקודה שקיבל קשיש בהערכת התלות משקפת צורך בשעת טיפול שבועית אחת, כך שהיקף שעות הסיוע השבועי לזכאי הוא הסכום של הנקודות שצבר. בפועל, הזכאי מקבל שעות טיפול לפי שלוש רמות זכאות שקבע החוק - נמוכה, בינונית וגבוהה, כך שכל רמת זכאות כוללת טווח של נקודות. לפיכך, על אף ההבדלים במספר הנקודות שצברו הקשישים ובמידת המוגבלות של הזכאים בתוך כל רמה, כולם מקבלים את אותה מכסה של שעות טיפול. קיים אפוא פער בין מספר שעות הטיפול הנחוץ לזכאי לפי מספר הנקודות שצבר ובין היקף הסיוע הניתן לו. פער זה יוצר אי-שוויון בין מקבלי גמלת הסיעוד - ככל שאדם מוגבל פחות הוא נהנה ממספר שעות טיפול גדול יותר יחסית למוגבלותו. ואמנם, בתיקון לחוק מפברואר 2007 נוספה עוד רמת זכאות המזכה במספר שעות גדול יותר, אך עדיין נותר עיוות בהתאמת רמות הזכאות לצורכי הזכאים. אף שהדבר ידוע למוסד זה שנים, הוא לא יזם מהלך נוסף לשינוי החוק.
תגובה
המוסד לביטוח לאומי
2. 
בתחילת 2011 הקים המוסד לביטוח לאומי ועדה המורכבת מנציגי אגף הסיעוד, שירות הייעוץ לקשיש ומינהל המחקר, על הועדה הוטל לגבש המלצות לתיקון חקיקה לשינוי דרגות הזכאות באופן שייתן מענה לעיוות הקיים היום בהתאמת רמות הזכאות לצרכי הזכאים. הועדה תסיים את עבודתה ותגיש המלצותיה, עד ליום 30.9.11.
ליקוי
3.
על פי החוק תחולתה של הזכאות לגמלת סיעוד היא בתום 30 ימים מהיום הראשון של החודש שבו הוגשה התביעה לגמלה, ויש לספק לתובע שירותי סיעוד בתוך 60 ימים מהתאריך שבו נוצרה זכאותו לכך. כמו כן קבע המוסד מדד מחייב ולפיו לא יעלה משך הזמן הכולל המרבי (מהגשת התביעה ועד קבלת אישור המוסד לסל השירותים ולנותן השירות) על 38 ימים ל-80% מהתביעות.
ככלל, המוסד עומד במועד החוקי המחייב לאספקת שירותי סיעוד לזכאים. עם זאת 10 מ-23 סניפי המוסד חרגו מהמדד שהוא בעצמו קבע לטיפול בתביעה.
תגובה
3. 
במאי 2010 מינה אגף הסיעוד רפרנטים לכל אחד מסניפי המוסד העוקבים אחר זמני הטיפול בתביעות, בסניפים שבתחום אחריותם, לצורך למידה והפקת לקחים, במטרה להפחיתם בסניפים הבעייתיים. הבדיקה מתבצעת אחת לחודש.
ליקוי
4.
הליכי הביצוע של הערכות התלות והפיקוח עליהן: כאמור, המוסד מפעיל מעריכים המבצעים את הערכות התלות. ההסכם בין המוסד למעריכים קובע שעליהם לבצע את הערכות התלות בתוך 6 ימי עבודה ממועד הפנייה אליהם. הבדיקה העלתה כי בתקופה ינואר 2008-אפריל 2010, 31% מהערכות התלות בוצעו אחרי יותר מ-6 ימים. 
תגובה
4. 
המוסד פועל לקליטת מעריכים נוספים בסניפים על מנת לקצר את זמן ההמתנה לביצוע הערכת התלות. כיום הערכות התלות מועברות על ידי המעריך עצמו המגיע לסניף המוסד לצורך כך. המוסד פועל להעברת הערכות התלות כקובצי מחשב, מהלך אשר יקצר את זמני ההמתנה להעברת ההערכות. כל הערכת תלות תועבר כקובץ ממוחשב מיד לאחר שהמעריך יסיים לכתוב אותה. שינוי זה יבוצע עד ליום 30.4.11.
ליקוי
5.
כמו כן המוסד מפעיל יועצים עצמאיים האמורים לפקח על עבודת המעריכים. הפיקוח נעשה גם באמצעות בקרות איכות מדגמיות על הערכות התלות. על מערך המעריכים והיועצים מפקח "צוות מייעץ ארצי" האחראי להיבטים המקצועיים של הערכות התלות. ממצאי בקרות האיכות המדגמיות אינם מוזנים למערכת מרכזית ממוחשבת, ועל כן אין בידי המוסד מסד נתונים המאפשר לנתח את הממצאים ולהסיק מהם מסקנות כדי לשפר את טיב הביצוע של הערכות התלות.
תגובה
5. 
המוסד פועל לפרסום מכרז חדש להתקשרות עם מעריכים ויועצים באמצעות חברות. לצורך כך, המוסד בונה דפוסי עבודה משותפים חדשים עם המעריכים והיועצים. המערכת המרכזית הממוחשבת, אשר תבנה לצורך מיסוד ממצאי בקרות האיכות המדגמיים של צוות מייעץ ארצי, אמורה להתאים לדפוסי העבודה החדשים עם המעריכים והיועצים. לפיכך, פיתוחה יושלם לאחר סיום המכרז החדש לקניית שירותי הערכה וייעוץ, וזאת לא יאוחר מ- 30.6.12.
ליקוי
6.
בשנים 2004, 2006 ו-2009 בחר המוסד באמצעות מכרזים מעריכים עצמאיים לביצוע הערכות התלות והתקשר עם כל אחד מהם בנפרד. זה שנים שהמוסד ער לבעיות הנוגעות להליכי ההתקשרות עמם, למחסור במעריכים בחלק מסניפיו ולתפעול השוטף של מערך המעריכים שהכבידו על עבודתו ופגעו בטיב השירות הניתן לתובעים. כמו כן הוא ער להמשך העסקת היועצים במתכונת הקיימת, דבר העלול ליצור יחסי עובד-מעביד ולא יחסי מזמין-נותן שירות, כפי שהם צריכים להיות. למרות זאת, עד מועד סיכום הביקורת לא קבע המוסד חלופות למתכונת הקיימת להפעלתו של מערך המעריכים והיועצים, כגון התקשרות באמצעות חברה חיצונית. 
תגובה
6. 
אגף הסיעוד נמצא כיום בשלבי כתיבת מכרז לחברות חיצוניות שיהוו את הגורם המפעיל של המעריכים והיועצים. בכוונת המוסד לסיים כתיבת המכרז ולפרסמו, לא יאוחר מיום 30.5.11.
ליקוי
7.
עררים על החלטות המוסד: מי שרואה את עצמו נפגע מהחלטת המוסד בעניין מצבו התפקודי רשאי לערור בפני ועדה לעררים. על פי תקנות ביטוח לאומי יחל הדיון בערר בתוך 60 ימים ממועד קבלת הערר במוסד.
התמשכות הליך הערר, אם יתקבל בסופו של יום, עלולה לגרום לדחיית מועד קבלת שירותי הסיעוד ולפגיעה בזכאי. מהבדיקה עלה שכ-20% מהעררים שהוגשו מיולי 2009 עד אפריל 2010 נדונו לאחר יותר מ-60 יום, וכ-8% מהם נדונו לאחר יותר מ-80 יום ממועד הגשתם. המוסד בדק 109 מקרים שבהם שינו הוועדות לעררים את ההחלטות בנוגע לתפקודו של התובע. בבדיקה נמצא כי ב-30 מהם (כ-27%) הייתה החלטת המוסד שגויה והוועדה שינתה אותה; ביתר המקרים אישרו ועדות הערר את זכאות התובע, בין היתר, בשל שינוי במצבו. מספר כה גבוה של עררים מוצדקים משמעו פגיעה באוכלוסייה זכאית שתביעתה לגמלת סיעוד נדחתה שלא בצדק.
תגובה
7. 
עיכובים בדיוני הוועדות לעררים הינם בחלקם, עיכובים באחריות הזקן, כגון: עיכוב בהמצאת מסמכים נוספים, אשפוז הזקן וכדו', ובחלקם, באחריות פקיד התביעות.
אגף הסיעוד יזמין עדכון במערכת הממוחשבת שיאפשר הבחנה בין עיכובים באחריות הזקן לבין עיכובים באחריות פקיד התביעות. עדכון זה יבוצע עד ליום 31.12.11. ההבחנה בין שני סוגי הליקויים תאפשר למוסד להתמקד בסיבות לעיכובים באחריות פקיד התביעות, לצורך הפקת לקחים ומתן מענה לסוגיית העיכובים שבאחריות המוסד.
בשלב זה אגף הסיעוד פרסם הנחיות ביום 7.2.11 לפקידי התביעות במטרה לצמצם את העיכובים שבאחריותם.

המוסד ימסד תהליך ניתוח נתונים והפקת לקחים מעררים שנמצאו מוצדקים, וזאת עד ליום 30.6.12. המוסד יפעל במקביל להגדלת מספר שעות הייעוץ, לצורך מיסוד התהליך.
ליקוי
8.
מאז מועד חקיקת החוק בשנת 1988 חלו שינויים בהרגלי הצריכה של שירותי הסיעוד. ברוב המקרים עוד לפני התכנסותן של הוועדות המקומיות כבר קיימת התקשרות של קשישים עם נותן שירותים המספק להם שירותי סיעוד. לפיכך, דפוסי עבודתן של הוועדות המקומיות אינם תואמים עוד את התפקידים שהוגדרו להן בחוק, ובעצם, הן מאשרות בדיעבד את שירותי הסיעוד שבחרו הזכאים ועוסקות רק בהכנסת שינויים מינוריים בתכנית הטיפול. למעלה מעשר שנים בחנו גורמים שונים במוסד ובמשרד הרווחה את הצורך לשנות את דפוסי העבודה של הוועדות המקומיות והעלו הצעות לשינוי. אולם הם לא הביאו לידי מימושן של הצעות אלה ולא הגדירו מחדש את מטלותיהן של הוועדות המקומיות. המשך יישומם של ההסכמים הקיימים שאינם מתאימים לשינויים שחלו בדפוסי העבודה גורם להוצאה מיותרת של כספי ציבור.
תגובה

8. 
הוקמה ועדה משותפת בראשות מנהלת אגף הסיעוד של המוסד ובהשתתפות נציגי הרשויות המקומיות ומשרד הרווחה. הועדה סיכמה במאי 2010 את עבודתה וקבעה את סדרי העבודה הראויים של הועדות המקומיות. 

באוקטובר 2010 שר הרווחה אימץ את המלצות הוועדה המשותפת. 

כיום המוסד לביטוח לאומי נמצא בעיצומו של תהליך הטמעת ההסדרים החדשים. במהלך חודש מרץ התקיימו שלושה ימי עיון להצגת המערכת לכל חברי הועדות. החל מ- 4/2011, יעבדו חברי הועדות על פי הסדרי העבודה החדשים.

ליקוי

9.
בשל העובדה שבמועד חקיקת החוק המוסד התקשר עם הכללית בלבד, רק זכאים המבוטחים בקופה זו שמצבם הרפואי חייב זאת קיבלו ליווי מקצועי של אחות, ואילו זכאים המבוטחים בקופות חולים אחרות שמצבם הרפואי דומה קיבלו ליווי של עו"ס. הבדיקה העלתה שמתוך 34,120 זכאים שמצבם הרפואי חייב למנות להם אחות כמלווה מקצועית, ל-7,254 זכאים (21.3%) שלא השתייכו לכללית נקבע עו"ס כמלווה מקצועי. מינוי עו"ס במקום אחות עלול לפגוע ברמת הפיקוח על טיב הטיפול בקשיש.
תגובה
9. 
אגף הסיעוד, בליווי הלשכה המשפטית, נמצא בתהליכי הכנת הסכם חדש אשר יהווה הסכם אחיד לכלל הקופות, במטרה לתת טיפול שווה לכלל הזכאים. בקשה לפטור ממכרז תדון בועדת המכרזים לא יאוחר מיום 30.3.2011.
ליקוי
10.
בהסכמים שבין המוסד לבין משרד הרווחה והכללית נקבע כי על העובד האחראי - עו"ס או אחות - לקיים שני ביקורים בשנה בביתו של כל אחד מהזכאים שבאחריותו, וזאת כדי לוודא ששירותי הסיעוד ניתנים להם בתדירות, בהיקף ובאיכות שנקבעו. בבדיקה עלה שביקורי הבית שנועדו לפקח על טיב השירות הניתן לקשיש אינם נעשים בתדירות הנדרשת, ויש בכך כדי להחטיא את מטרת הבקרה שהיא יידוע רשויות הרווחה והמוסד כדי לשפר את השירות, אם נדרש, ולמנוע פגיעה בקשיש. עוד עלה שהמוסד משלם לכללית בעבור הבקרה תשלום גלובלי, ולא על פי דיווחים פרטניים על ביקורים שנעשו בפועל.
תגובה
משרד הרווחה והשירותים החברתיים
10. 
ועדה בינמשרדית בחנה את תהליך מתן גימלת הסיעוד, והגישה כבר את המלצותיה לשר הרווחה. השר אימץ את ההמלצות. במהלך השנה הקרובה המשרד יטמיע את הליכי העבודה החדשים. במקביל, חברה חיצונית בודקת את עלויות יישום החוק, עם העובדים הסוציאליים (העו"ס) ברשויות המקומיות. עם קבלת הממצאים ותיקצוב תהליך עבודת העו"ס ברשויות המקומיות בהתאם על ידי המוסד לביטוח לאומי, ייערכו ביקורי הבית של העו"ס בהתאם לדרישות. צפי לסיום – במחצית שנת 2011.
תגובה
המוסד לביטוח לאומי
10. 
נערכת בחינה מחדש של ההסכם בין המוסד לבין הכללית בנושא עדכון התעריפים של עבודת האחיות. ההסכם החדש שיוכן יהיה זהה לכלל קופות החולים. בקשה לאישור התקשרות בפטור ממכרז תועבר לועדת המכרזים.

ליקוי
11. 
המוסד מקיים שני סוגי ביקורות על נותני השירותים: ביקורת מנהלית וביקורת חשבונאית- תפעולית. אולם המוסד לא קבע תכנית בקרות בסניפים של נותני השירותים, והוא מקיים אותן בעיקר בעקבות תלונות או בסניפים שלא נערכה בהם ביקורת בעבר. הפיקוח של המוסד על נותני השירותים בשנים 2009-2008 נעשה בתדירות נמוכה שאינה מבטיחה פיקוח יעיל, ורוב סניפי החברות לא נבדקו כלל בשנים אלו. בשנת 2008 קיים האגף ביקורת על כ-15% מכלל סניפי החברות, ובשנת 2009 על 0.5% בלבד מכל הסניפים של נותני השירותים. כך העביר המוסד כספים שנועדו למימון שירותי סיעוד לזכאים ולכיסוי חובותיהם החוקיות של נותני השירותים כלפי עובדיהם בלי שבדק שהכספים אכן שימשו למטרות הללו.
תגובה

11. 
המוסד פרסם מכרז לבחירת משרדי רואי חשבון שייערכו ביקורות על נותני השירותים וכן קבע נהלים לביצוע הבקרות. למכרז הוגשו מספר הצעות והמוסד נמצא בשלב בחירת הזוכים.

הבקרות יחלו לא יאוחר מ-30.6.2011 בין היתר, יעסקו הבקרות בנושאים עליהם הצביע המבקר – ביקורת על בסיס הדיווחים המקוריים של המטפלים ופיקוח על העברת כספים לכיסוי חובותיהם של נותני השירותים כלפי עובדיהם.
ליקוי

12.
הביקורת העלתה שביקורות שקיימו רואי חשבון מטעם המוסד על נותני שירותים העלו ליקויים של ממש, ובכללם דיווחי יתר של שעות טיפול אישי בבית הזכאים וסטיות מתכנית הטיפול שנקבעה. למרות זאת לא עקב אגף הסיעוד אחר תיקון הליקויים שהועלו. אף שכבר בשנת 2004 הכיר המוסד בצורך לעקוב אחר דיווחי המטפלים באמצעות מערכת לבדיקת נוכחות, הוא לא פעל כדי למצוא לכך פתרון טכנולוגי שיאפשר שימוש באמצעים ממוחשבים.
תגובה

12. 
מכרז חדש לבדיקת נוכחות ממוחשבת נמצא לקראת הגשה לועדת המרכזים. המכרז יוגש לאישור ועדת המרכזים עד ליום 30.4.2011.

ליקוי

13.
פיקוח על מרכזי יום: מרכזי יום הם מסגרות יומיות המספקות מגוון פעילויות לקשישים מוגבלים. 177 מרכזי יום פועלים ברחבי הארץ ומגיעים אליהם כ-15,000 קשישים, כ-9,950 מהם זכאים לגמלת סיעוד. השירות לזקן שבמשרד הרווחה אחראי למתן אישורי הפעלה למרכזי היום, לתקצובם, להכשרת כוח האדם שלהם ולפיקוח עליהם. אולם היקף הפיקוח של המפקחים המחוזיים מטעם השירות לזקן במרכזי היום מצומצם מאוד, ובשנת 2009 עמד על 14% ביחס לנדרש. פיקוח כה מצומצם אינו מאפשר לקבל תמונה מלאה של מגוון הפעילויות במרכזי היום ומכלול התנאים הקיימים בהם.
תגובה

משרד הרווחה והשירותים החברתיים

13. 
על אף החשיבות בביקורי בקרה על מרכזי היום, עומס העבודה הקיים על מפקחי השירות לזקן במחוזות אינו מאפשר תדירות פיקוח גבוהה על מרכזי היום. יש צורך בתוספת תקני פיקוח. 

ליקוי

14. 
במהלך השנים פיתח המוסד כלים ממוחשבים שנועדו לייעל את תהליכי העבודה לניהול גמלת הסיעוד ולסייע בביקורת על נותני השירותים ואיכות הטיפול שלהם. בבדיקה עלה שפיתוחם של חלק מהכלים האלה לא הושלם, או שלא נעשה בהם שימוש כדי ליעל את תהליכי העבודה, ולפיכך ירדו לטמיון המשאבים והמאמצים שהושקעו בהם.
תגובה

המוסד לביטוח לאומי

14. 
אגף הסיעוד יסיים גיבושו של מודל הערכה על בסיס מערכת המידע, עד ליום 30.9.2011. אגף הסיעוד מכין הזמנה למינהל המחשוב לביצוע מעקב ממוחשב אחר תלונות על נותני שירותים. צפי לסיום העבודה – 31.12.2011. 

ליקוי

15. 
הגירעון השוטף של ענף ביטוח הסיעוד גדל בהתמדה כחלק ממגמה שכבר נמשכת שנים ומשפיעה על הגירעון המצטבר שלו. בשנת 2009 היה הגירעון השוטף של ענף הסיעוד כ-2.3 מיליארד ש"ח, והגירעון המצטבר הסתכם בכ-9.3 מיליארד ש"ח. על הגורמים המעורבים - משרד האוצר, המוסד ומשרד הרווחה - לסיים את המהלך שהוחל ולבחון מחדש את מבנה התקבולים והתשלומים של ענפי הגמלאות, לרבות ענף הסיעוד, כדי שיוכלו לתכנן מהלכים ולא יזדקקו להזרמה ממשלתית תקופתית או לשינוי בתנאי הגמלה שאינם בשליטת המוסד. יש לכך חשיבות גם מההיבט של אמון הציבור ביכולת המימוש של זכויותיו העתידיות.

תגובה

15. 
המוסד פועל במסגרת הועדה בין משרדית לגיבוש המלצות לשינויי חקיקה, אשר יתנו פתרונות להבטחת האיתנות הפיננסית, ולשמירה על איזון תזרימי ארוך טווח, בין היקף ההכנסות וההוצאות בענפי הגמלאות השונים ובכלל זה, גם בענף הסיעוד.

ליקוי

16. 
על המוסד לקדם שינויי חקיקה שיתאימו את מספר שעות הטיפול למידת תלותו של הזכאי בזולת, ולהבטיח שהזכאים אכן יקבלו את מלוא הגמלה כנקבע בחוק; עליו לזרז את הטיפול בקביעת חלופה מתאימה למתכונת הקיימת להפעלתם של המעריכים והיועצים, להקפיד שהערכות התלות יבוצעו בתוך זמן קצר ולהגביר את הפיקוח על עבודת המעריכים; על המוסד להשלים את פיתוחם והטמעתם של כלים ממוחשבים כדי לייעל את תהליכי העבודה הנוגעים לקביעת הזכאות; עליו להגביר את הפיקוח על החברות המספקות שירותי סיעוד בכל הנוגע ליישומן של תכניות הטיפול שנקבעו ולזכויות המטפלים ולעקוב אחר תיקונם של ליקויים העולים מביקורות שעושים רואי החשבון מטעמו.
ליקוי

17. 
על הגורמים המשתתפים ביישום החוק - משרד הרווחה, המוסד ומשרד הבריאות - לבחון את התהליך של מתן גמלת הסיעוד, להגדיר מחדש את תפקידיהן של הוועדות המקומיות ולהתאימם לדפוסי העבודה הנדרשים; עליהם לקבוע כללים בנוגע לביקורים של העובדים המקצועיים בבתי הזכאים ולהקפיד על ביצועם בתדירות המתחייבת כדי לפקח ביעילות על טיב שירותי הסיעוד הניתנים לקשישים.
תגובה

שירותי בריאות כללית

17. 
ביקורי הבקרה על ידי "עובד מקצועי אחראי" בוצעו במהלך השנים, על בסיס ההסכם עם ביטוח לאומי, הנהלים הפנימיים אשר פרסמה הכללית בנושא, והמשאבים הקיימים. 

כאמור, במועד חתימת ההסכם, היקף הזכאים עמד על כ-30,000 בעוד שב-2009 עמד על כ-130,000. 

עקב הפערים הגדולים בין היקף הביקורים, כפי שנקבע בהסכם, לבין היקף הביקורים אשר בוצע בפועל, הצוותים הונחו לפעול על פי שיקול דעת מקצועי וצורכי הזכאי. מטופל המגיע למרפאה והינו נייד, יזכה לפחות ביקורים ממטופל מרותק, אשר זקוק לחומרי ספיגה וכו.
בראייה כוללת, ולאור מספר הזכאים הגדול, הכללית ביצעה במהלך השנים יותר ביקורים מכפי שהתחייבה בהסכם ותוגמלה עבורם.

הכללית מבצעת, בשיתוף המוסד לביטוח לאומי, בחינה מחודשת של ההסכמים בתחום, כולל הערכה מחודשת של תהליכי הבקרה, העלויות הנלוות ועדכון התעריפים. 

ליקוי

18. 
(סעיף 63) עד יולי 2010, רק 382 מכלל 595 המעריכים והיועצים הפעילים (64%) עברו את ההכשרה הזאת. 

תגובה

המוסד לביטוח לאומי

18. 
אגף הסיעוד ממשיך בתהליכי הכשרת המעריכים. בשנת 2011 בכוונתו להכשיר 120 מעריכים. להערכת המוסד עד סוף שנת 2011 יעברו את ההכשרה מעל 80% מהמעריכים הפעילים.

ליקוי

19. 
המוסד לא קבע הסדרים להעברה שיטתית של מידע ל"מסורבי סיעוד גבוליים" בדבר קיומם של גורמים נוספים העוסקים ברווחת הקשיש כדי ליידע אותם על אפשרויות נוספות לקבלת סיוע. 

תגובה

19. 
אגף הסיעוד יזם הקמת צוות חשיבה בשיתוף אגף ייעוץ לקשיש, בעניין הסדרים להעברה שיטתית של מידע, למסורבי סיעוד גבוליים. האגף יסיים קביעת הסדרים בנושא זה ויגיש המלצותיו עד ליום 30.6.11.

ליקוי
20. 
על הנהלת הכללית להקפיד שדוחות ביקורי הבית יתויקו גם בתיקי הוועדות המקומיות כדי שכל הפרטים העדכניים הנוגעים למצבו הרפואי של הקשיש ולטיפול בו יהיו נגישים גם להן. 

תגובה

שירותי בריאות כללית

20. 
דוחות ביקורי הבית המבוצעים במסגרת בקרת חוק סיעוד מועברים באופן שגרתי לרכזת הוועדה. תיוק ושמירת הדיווחים בוועדה הינם בסמכות ואחריות מרכזת הוועדה.
‏עובדים זרים בתחום הסיעוד 

הגופים המבוקרים: רשות האוכלוסין ההגירה ומעברי הגבול – משרד הפנים, משרד האוצר, משרד התעשייה המסחר והתעסוקה, המוסד לביטוח לאומי
ליקוי
1.
היערכות ליישום השיטה החדשה: מספטמבר 2008 הועבר בהדרגה הטיפול בהעסקתם של עובדים זרים (להלן - עו"ז) ממשרד התמ"ת לרשות ההגירה שבמשרד הפנים. ואולם הועלה שאף שעברו שנתיים מאז העברת האחריות לרשות ההגירה, עד מועד סיום הביקורת (אוגוסט 2010) היא טרם השלימה את היערכותה ליישום כל מרכיבי השיטה החדשה.

תגובה

רשות האוכלוסין, ההגירה ומעברי הגבול

1. 
עיקרי השיטה אכן בוצעו והושלמו ובכלל זה מתן היתרים ללשכות הפרטיות לפי הנוהל שנקבע לשיטה החדשה וחידוש אותם היתרים תוך בדיקה מחודשת של הלשכות, חיוב הלשכות במעקב ודיווח אצל המעסיק לאחר השמת העובד, רישום רוב רובם של מעל 50,000 מעסיקים ועובדים זרים אצל לשכות פרטיות בפועל, מעקב ממוחשב על מעברי העובדים בין מעסיקים והשתייכותם ללשכות פרטיות, הגבלת הבאת עובדים זרים מחו"ל לפי נהלי יעד ההשמה וכו'. 
ההיערכות ליישום השיטה הסתיימה וכעת הרשות ממשיכה ביישום השיטה ובטיפול במעסיקים ובעובדים. 

ליקוי

2.
מעקב אחר יישום השיטה החדשה: בדיון בבית המשפט העליון בעתירה בנושא השיטה החדשה ויישומה דיווחה המדינה שהוקם צוות ליווי בין-משרדי לעניין הפעלתה. הועלה שמאז מתן פסק הדין בעתירה, בינואר 2008, התכנס הצוות רק פעם אחת,  ולמעשה הוא לא פעל. וכך לא זו בלבד שהצוות לא קיים את ההסדר שדוּוח עליו לבית המשפט, אלא שהוא גם לא ליבן בעיות ולא גיבש המלצות בנוגע להפעלת השיטה החדשה.
ליקוי

3.
הנגישות לקבלת היתר העסקה: כדי לקבל היתר העסקה, על הקשיש להגיש בקשה לרשות ההגירה, וזאת באמצעות הדואר או באמצעות הגעה למוקדים שבהם ניתנים ההיתרים. הועלה ששירותיה השונים של רשות ההגירה לציבור הרחב ניתנים באמצעות כ-30 לשכות הפזורות ברחבי הארץ, ולעומת זאת בקשה להיתר העסקה אפשר להגיש בארבעה מוקדים בלבד, מה שמקשה על הקשישים מיישובי הפריפריה; מה גם שארבעת המוקדים אינם ממוקמים בלשכות של רשות ההגירה. בכך נפגע טיב השירות שנותנת רשות ההגירה לקשיש הנזקק להעסקת עו"ז.
ליקוי

4.
התאמת עו"ז לקשיש ופיקוח על טיב הטיפול בו: כדי להבטיח את הטיפול המיטבי בקשיש, על הלשכה הפרטית לעמוד על צרכיו הייחודים; לבחור את העו"ז המתאים לו מתוך עמידה על יכולותיו ועל התאמתו לתחום הסיעוד, ובייחוד לעבודה עם הקשיש; להדריכו לטפל בצרכיו המיוחדים של הקשיש; למסור לקשיש פרטים על הכשרתו ועל כישוריו של העו"ז המיועד לטפל בו; ללוות את הטיפול בקשיש באמצעות עובד סוציאלי (להלן - עו"ס).
לשם השגת מטרות אלה נקבע במתכונת הראשונה של נוהל הלשכות, שהייתה תקפה עד יוני 2010, כי עו"ס של הלשכה יבקר לפחות ארבעה ביקורים שוטפים בשנה בבית הקשיש. הועלה שרשות ההגירה לא אכפה באופן סדור ושוטף על הלשכה לקיים את חובתה זו. יתר על כן, ביוני 2010 קבעה רשות ההגירה כללים שצמצמו את השירותים שהלשכות מחויבות לתת לקשיש: מספר ביקורי הבית הופחת לשניים בשנה בלבד, ואחד מהם - אצל מרבית הקשישים- יכול להיעשות שלא בידי עו"ס של הלשכה. רשות ההגירה לא ערכה עבודת מטה מקדימה לבחינת תקצובן של הלשכות קודם שהחליטה להפחית ממחויבותן למתן השירותים. הרשות גם לא פירטה בנהליה הוראות בנוגע לדרכי הפיקוח על פעולות העו"סים של הלשכות.
ליקוי

5. 
אחד ההסברים של רשות ההגירה להפחתת מספר ביקורי הבית מטעם הלשכה הוא שאצל מרבית הקשישים מבקרים, מלבד העו"סים של הלשכות, גם עו"סים של חברות סיעוד הפועלות מטעם המוסד לביטוח לאומי, כן מבקרים בבתי הקשישים עו"סים מטעם הלשכות לשירותים חברתיים של הרשויות המקומיות. ואולם הועלה שקודם לקביעת ההסדר החדש לא דאגה רשות ההגירה להסדיר עם השירות לזקן במשרד הרווחה והשירותים החברתיים (האחראי על פעילותן של הלשכות לשירותים חברתיים ברשויות המקומיות) כיצד יועבר המידע מביקורי בית אלו אל רשות ההגירה לצורך מתן טיפול נאות לקשיש.

ליקוי

6.
בדיקת כשירותו של העו"ז: חוק עו"ז קובע שקודם להבאת עו"ז לארץ עליו לעבור, בין השאר, בדיקה רפואית כדי לוודא שאינו נשא של אחת המחלות המנויות בתוספת לחוק או חולה בה.

עלה שנוהלי רשות ההגירה חסרים כללים בדבר הטיפול בהזמנת עו"ז מחו"ל, ובשל כך אירעו תקלות בהליך הבאתם, בהן תקלות הנוגעות לבדיקות רפואיות ולהצגת מסמכים מזויפים.

ליקוי

7.
תבנית העסקת העו"ז: בית המשפט העליון נדרש בפסק דינו מנובמבר 2009, לבעייתיות שבתבנית ההעסקה של עו"ז בתחום הסיעוד ופסק כי יש להסדיר בחקיקה את מכלול השאלות הקשורות לתבנית העסקה זו.

משרד התמ"ת, שהסדרת הנושא באחריותו, טרם הביא זאת לידי סיום עד מועד סיום הביקורת, כשנה אחר כך. העניין יובא לדיון נוסף בבית המשפט העליון. אשר לרשות ההגירה - זו לא הסדירה נושאים אחרים הנוגעים לעו"ז, שעליהם הורתה הממשלה בהחלטתה מינואר 2010, בהם הסדרת תשלום שכרו של העו"ז על ידי הלשכה הפרטית, אם לא עבד בשנה הראשונה לבואו לארץ.

תגובה

משרד התעשייה המסחר והתעסוקה

7. 
הצעת החקיקה שהוכנה במשרד בנושא זה מונחת בימים אלה על שולחנו של השר.
ליקוי

8.
בחינת התאמתם של חוזי ההעסקה לדיני העבודה בישראל: על פי נוהל הלשכות, על הלשכה להכין חוזה העסקה שנועד להסדיר את תנאי העסקתו של העו"ז. החוזה יינתן לקשיש ולעו"ז. כן עליה להגיש לממונה דוגמה של החוזה בצירוף אישור מטעם עורך דין שהוא בדק את החוזה ומאשר כי הוראותיו תואמות את דיני העבודה בישראל ואת הנהלים וההתחייבויות החלים על המעסיקים ועל הלשכות הפרטיות בכל הקשור להעסקת עו"ז בסיעוד. ואולם החוזים הללו לא נמצאו אצל הממונה, וממילא ברור שרשות ההגירה לא וידאה באופן שיטתי שעורכי דין מטעם הלשכות אכן בדקו ואישרו שהחוזים תואמים את דיני העבודה בישראל ואת הנהלים האחרים הקשורים לנושא.
ליקוי

9. 
החלטת הממשלה מספטמבר 2006 שאימצה את השיטה החדשה להעסקת עו"ז בסיעוד נועדה בין היתר להבטיח שלא יימצאו בארץ עו"זים בסיעוד יותר מהנדרש. לפיכך נקבעו בנוהל הלשכות כמה מגבלות שנועדו למנוע הבאת עו"זים חדשים לישראל כל עוד נמצאים בישראל עו"זים בעלי אשרה תקפה לעבודה בסיעוד שאינם מועסקים. לצורך זה יוקם מאגר מידע ממוחשב של עו"זים בעלי אשרה תקפה אך חסרי מעסיקים (להלן - המאגר), והבאת עו"זים נוספים לארץ תהיה מותנית במיצוי הפוטנציאל שבמאגר.

הועלה שעד יוני 2010 לא הקימה רשות ההגירה מאגר מידע כזה, ולכן בפועל לא הוגבל עד אז מספר העו"זים שאפשר להביא מחו"ל. משום כך לא מוצה פוטנציאל ההעסקה של עו"זים בני השמה בסיעוד, ולמרות זאת הובאו מחו"ל עו"זים נוספים להעסקה בסיעוד.

תגובה
רשות האוכלוסין, ההגירה ומעברי הגבול

9. 
במסגרת המעבר לשיטה החדשה להעסקת עובדים זרים בסיעוד, הקימה הרשות שני מאגרים ממוחשבים של עובדים זרים לענף, מהם ניתן לקבל נתון מעודכן בכל עת בעניין מספר העובדים הזרים הנמצאים בישראל הפנויים לעבודה חילופית בענף ופרטיהם של אותם עובדים. 

במהלך שנת 2009 הקימה הרשות מאגר ממוחשב הכולל את פרטיהם של כלל עובדי הסיעוד הזרים הנמצאים בישראל, שהמידע אודות סטאטוס ההעסקה של כל עובד זר מתעדכן באופן שוטף בהתאם לדיווחי הלשכות הפרטיות ועדכונים ממערכת "אביב" בקשר לפטירת מעסיקים סיעודיים. מאגר זה, המנוהל במשרדי מת"ש ברשות, מאפשר שליטה מתמדת על מספר העובדים הזרים הבלתי מועסקים, ומעקב אחר השמתם מחדש על ידי הלשכות הפרטיות אצל מעסיקים סיעודיים בעלי היתרים. בנוסף, הוקם ברשות מאגר מיוחד אשר כולל את פרטיהם של עובדי סיעוד זרים הפנויים לעבודה בענף הסיעוד, אשר הגיעו ליחידת ההיתרים ברשות בהתאם לפרסומים בציבור ובעיתונות (וכן פליירים במספר שפות שחילקו לעובדים הזרים) והסדירו את מעמדם החוקי בישראל לצורך שיבוץ לעבודה בענף. מבצע "הסדרת מעמד" לעובדי סיעוד זרים אשר איבדו את מעמדם החוקי מסיבות שונות, ורישום במאגר זה ("המאגר הפעיל") נעשו פעמיים ברשות: פעם ראשונה במהלך שנת 2009 ופעם שנייה במרץ 2010 והארכה נוספת עד לרישום במסגרת המבצע עד לסוף חודש אוגוסט 2010. לאור לקחי המבצע הקודם בשנת 2009, פרטי המבצע נשלחו גם לארגוני זכויות העובדים הזרים (כגון קו לעובד) ולשגרירויות הזרות על מנת ליידע מספר רב ככל הניתן של עובדים זרים העונים לקריטריונים,  וכל זאת על מנת להגדיל את מספר העובדים הזרים שיירשמו במאגר. פרטי העובדים הזרים הרשומים במאגר זה, אשר עברו ראיון אישי ביחידת ההיתרים, מתפרסמים באתר האינטרנט של הרשות, לעיון הלשכות הפרטיות המורשות  (באמצעות קוד גישה הניתן רק ללשכות אלה על מנת לשמור על פרטיות העובדים)  והלשכות הפרטיות מזמינות עובדים אלו לראיונות ומשבצות אותם לעבודה אצל מעסיקים בעלי היתרים להעסיק עובדים זרים בסיעוד. בנוסף, לשכות פרטיות רשאיות לפנות למשרדי ה"מאגר הפעיל" על מנת לבקש לראיין  עובדים זרים בנוכחות פקידי הרשות. 

ליקוי

10.
קביעת גודלן של הלשכות: כדי למנוע פיצול יתר של השוק לחברות קטנות וכך לאפשר לרשות ההגירה לקיים עליהן מערך פיקוח ובקרה יעיל, נקבע בנוהל הלשכות כי היתר של לשכה יהיה תקף כל עוד רשומים בה 200 מעסיקים ו-200 עו"זים לפחות. בד בבד עם זאת החליטה רשות ההגירה ביוני 2010 להתיר ללשכות להעלות את מספר המעסיקים והעו"זים הרשומים אצלן מ-3,000 מעסיקים ו-3,000 עו"זים בו-זמנית ל-4,000 מעסיקים ו-4,000 עו"זים בו-זמנית. 
אמנם צמצום מספר הלשכות באמצעות קביעת סף מזערי של מעסיקים ושל עו"זים וכן העלאת הגבול המרבי - יש בו כדי להקל על רשות ההגירה לפקח עליהן פיקוח יעיל. עם זאת, מתן היתר ללשכות להעלות את מספר המעסיקים והעו"זים ל-4,000 עלול להביא לידי יצירת מספר מצומצם של לשכות גדולות מאוד. אלה יזכו ליתרון רב בזכות גודלן, ומנגד עלולה להיפגע יכולת התחרות של יתר הלשכות, ובעיקר של הקטנות שבהן. התוצאה עלולה להיות פגיעה ביכולת הקשיש ובני משפחתו לבחור לשכה ולקבל שירותים ראויים. 

ליקוי

11.
פיקוח על הלשכות הפרטיות ועל המעסיקים: על פי הנוהל, אם יימצא שלשכה הפרה הוראות, תינתן לה אפשרות להשמיע את טענותיה (להלן - שימוע) על פי חוק שירות התעסוקה, התשי"ט-1959 (להלן - חוק שירות התעסוקה), ואם לאחר קבלת תגובתה יימצא שבכל זאת התלונה מוצדקת, יהיה אפשר לבטל, להתלות, להגביל, להתנות או לא לחדש את ההיתר שניתן לה.

בעת הביקורת הועלה שבדיקתן של 18 מתוך 125 הלשכות (14%) בידי רשות ההגירה העלתה כי הן הפרו לכאורה הוראות שונות. ממוני מחוזות האכיפה של רשות ההגירה המליצו להודיע בכתב ל-15 מהן על החשדות שהועלו נגדן (להלן - כתב שימוע), כדי שיוכלו לטעון את טיעוניהן נגד החשדות. ואולם הועלה שעד מועד סיום הביקורת לא גיבשה רשות ההגירה כתבי שימוע לאותן הלשכות; וזאת אף שבדיקתן של לשכות רבות הסתיימה כבר בתחילת 2010. לשכות אלו, חוץ מאחת, המשיכו לפעול. אשר לשלוש הלשכות האחרות, אף שבדצמבר 2009 שלח להן הממונה כתב שימוע, במועד הביקורת ביולי 2010 הן עדיין היו בטיפול הלשכה המשפטית של רשות ההגירה, והממונה טרם החליט סופית בעניינן.
ליקוי

12.
על רשות ההגירה לפעול ביתר שאת להסדרתם וליישומם של מכלול הנושאים הקשורים להעסקת עו"ז בסיעוד. עליה לבחון, לנתח ולאבחן תמיד את צורכיהם של הקשישים ולהתאים את הנחיותיה לצרכים אלו. כך יקלו המנגנונים הפועלים מטעמה על הקשישים ויסייעו לשפר את איכות חייהם, וזאת מתוך שמירה על זכויותיו של העו"ז. כן על הרשות למנוע בעד הלשכות מלהביא עו"זים מחו"ל כל עוד שוהים בארץ עו"זים בני השמה, ועליה לשוב ולשקול עם גופים אחרים, כמשרד האוצר, מה ראוי להיות מספרם המזערי והמרבי של המעסיקים והעו"זים הרשומים בכל לשכה.
ליקוי

13.
 משרד מבקר המדינה מעיר כי נוכח שיעורם הנמוך של בעלי ההיתר שבחרו לנצל את התמריץ הכלכלי האמור, מן הראוי שרשות ההגירה עם המוסד לביטוח לאומי ועם משרד הרווחה, המופקד על הטיפול הכולל בקשישים בקהילה, יבדקו את הסיבות לכך ויבחנו כיצד אפשר לעודד את בעלי ההיתר להעסיק עובד ישראלי במקום עו"ז.
תגובה

המוסד לביטוח לאומי

13. 
המוסד שותף בוועדה בינמשרדית בראשות משרד האוצר, הבודקת כיצד לעודד בעלי היתר להעסיק עובד ישראלי במקום עובד זר.

פרק שלישי

הגרלות והימורים
הגרלות והימורים

הגרלות מפעל הפיס - ארגון, פיקוח ובקרה

הגופים המבוקרים: מפעל הפיס, משרד האוצר, משרד המשפטים, הרשות לאיסור הלבנת הון, משטרת ישראל, משרד הרווחה והשירותים החברתיים
ליקוי
 
1. 
כשנה לפני מועד חידוש ההיתר(מתן ההיתר בינואר 2006), ביקש היועץ המשפטי לממשלה ממשרד האוצר ש"במסגרת ההיערכות למתן היתר חדש למפעל הפיס, תפעלו בהקדם לתיאום ההיתר, והאישורים הניתנים מכוחו, עם משרדי הממשלה הרלבנטיים". מאז פנייתו של היועמ"ש היה יכול משרד האוצר לפעול בעניין זה כשנה, אולם הוא השתהה ופעילותו העיקרית התקיימה בדצמבר אותה שנה, פחות מחודש לפני שתוקף ההיתר הקודם שנתן למפעל הפיס פג. מפאת קוצר הזמן לא התאפשרה לגופים הרלוונטיים בחינה מעמיקה של תנאי ההיתר החדש, ולכן קוימו בו רק חלק מדרישות היועמ"ש, שמטרתן הייתה למזער את התופעות השליליות המאפיינות הימורים. לא הוגדרו מונחים שמשמשים בו ובחלק מהסעיפים, לא פורטו אמות מידה ברורות שמאפשרות את יישומן ופיקוח נאות על קיומן. נמצא כי ישנם סעיפים בהם ישנה אי-בהירות. סמכותו של משרד האוצר לתת היתר למפעל הפיס לקיים הגרלות מחייבת אותו לפקח על הפעולות הנעשות מכוח אותו היתר. אולם משרד האוצר לא הפעיל הליכי פיקוח ובקרה לשם בחינת עמידתו של מפעל הפיס בתנאי ההיתר ולא היה מודע לחלק גדול מההפרות . כמו כן, אין רפרנט לניהול הרגולציה על הפיס.

תגובה
מפעל הפיס
1.
כל פעולה שבוצעה על ידי מפעל הפיס נסמכה על עמדת מומחים מקצועיים והתבססה על ייעוץ משפטי, אשר נדרש כאמור לנוכח חוסר הבהירות אשר הביא לפרשנויות שונות.
תגובה
משרד האוצר – החשב הכללי
1.
בחודש נובמבר 2010 עבר הטיפול בנושא ההגרלות לחשב הכללי, שמינה צוות קבוע וייעודי אשר יסייע לו בטיפול בתחום. תפקיד הצוות לתאם ולנהל את כל נושא ההימורים וההגרלות ככלל, ואת נושא הרגולציה על מפעל הפיס, בפרט.  הצוות החל לקיים ישיבות הכנה לקראת חידוש היתר מפעל הפיס לשנת 2012 ובאותן ישיבות תתקבלנה החלטות לגבי הידוק מנגנוני הפיקוח והבקרה הראויים להפעיל על מפעל הפיס. בנוסף, הצוות יפעל לגיבוש מדיניות סדורה ואחידה של משרד האוצר כרגולטור בכל תחומי ההימורים וההגרלות וזאת ביחס לכלל הגופים הרשאים לערוך הגרלות והימורים. בכוונת החשב הכללי להפעיל את כל הסמכויות הנתונות לו על פי דין, ולאכוף בקפידה את העמידה בתנאי ההיתר, כל זאת מתוך כוונה ליישם את  ההערות העולות מדוח הביקורת בכל הנוגע לחריגות של מפעל הפיס מתנאי ההיתר. לעניין שיתוף הפעולה בין המשרדים להוצאת ההיתר, בכוונת החשב לקיים הליך התייעצות נאות לקראת חידוש ההיתר, תוך הקפדה כי הליך זה ייערך בזמן סביר ויאפשר לכלל הגורמים המעורבים להעיר את הערותיהם.
ליקוי
 
2. 
בפברואר 2009 החל מפעל הפיס להפעיל את הלוטו החדש בלי שקיבל אישור מראש ובכתב.
רק במרס 2009 - בעקבות ידיעות שהתפרסמו בתקשורת על אודות שינויים בהגרלת הלוטו שבהן צוין כי הוקטנו סיכויי הזכייה בהגרלות, דרש מנכ"ל משרד האוצר דאז ממנכ"ל מפעל הפיס מידע עליהם. באפריל 2009 דרש מנכ"ל משרד האוצר דאז ממנכ"ל מפעל הפיס לחדול מקיום ההגרלה באותה מתכונת בתוך 10 ימים בהסתמך על חוות דעת של משרד המשפטים שלפיה השינויים הם הפרה של הוראות ההיתר ואף עברה לכאורה על חוק העונשין. למרות זאת המשיך מפעל הפיס בהגרלות הלוטו החדש במשך כחצי שנה. 
משרד האוצר לא נקט עמדה נחרצת והימנעות משרד האוצר מלעשות כן פגעה באפקטיביות הפיקוח ושיקפה פעולה נרפית של הגורם המְאַסְדֵר (הרגולטור). 

מפעל הפיס חרג מתנאי ההיתר לגבי המנויים, שלפיו חלה עליו החובה לקבל את אישור האוצר מראש לכל שינוי בתנאי תכנית המנויים.
תגובה
2.
החשב הכללי שלח ביום 14/11/10 מכתב למפעל הפיס המורה על עריכת הגרלה פעמיים בשבוע בלבד, ורק מעת לעת יותר בכפוף לאישור מראש ממשרד האוצר לערוך הגרלה נוספת בשבוע. המכתב מסדיר את סיכויי הזכייה אשר שונו במתכונת החדשה והרעו את מצבם של המשתתפים בהגרלה, כך שהמספר החזק ייבחר מתוך 7 (1/7) מספרים ולא מתוך 8 (1/8). בנוסף, הפרס הראשון הוקטן מ-5 מיליון ₪ ל-4 מיליון ₪. הפרסים המקסימאליים הוגבלו: הפרס הראשון בלוטו לסך של 28 מיליון ₪ ובדאבל לוטו לסך של 56 מיליון ₪ ונקבע, כי סכומים שיצטברו מעבר לתקרות יועברו ויחולקו בפרסים המשניים. ביצוע הוראות אלה יחלו מיום 3/4/11.
ליקוי
 
3. 
היו חודשים שבהם ביטל מפעל הפיס את כל ההגרלות הרגילות של תכנית המנויים וערך במקומן הגרלה חודשית אחת "מיוחדת" שהוגרלו בה פרסים חפציים או כספיים; ההסתברות לזכייה בהגרלות אלה קטנה לאין שיעור מההסתברות לזכייה בהגרלות הרגילות. בפעולות אלו של הפיס יש הפרה לכאורה של הוראות חוק העונשין. 
תנאי ההגרלות המיוחדות פורסמו בעיתונים היומיים ובאתר האינטרנט של מפעל הפיס, אך משרד האוצר השתהה בפנייתו למפעל הפיס בדבר השינויים. יוצא שהאוצר לא פיקח כראוי על השינויים התכופים שעשה מפעל הפיס ולא הפעיל את סמכותו במועד כדי לעצור את יישומם ללא אישור. נראה כי היה בפיקוח הלקוי בתחום זה כדי לפגוע באינטרסים של ציבור המנויים.
תגובה
מפעל הפיס
3.
לנוכח עמדת משרד האוצר נעתר מפעל הפיס לדרישת המשרד והחל מחודש ספטמבר 2010 הושבה מדרגת הפרס השבועי השמיני ובוטלה חלוקת הפרס החפצי החודשי. 
ליקוי
 
4. 
הגרלת הקינו היא הגרלה אלקטרונית משודרת ומוצגת על גבי מסכים בנקודות המכירה ובכל יום מתקיימות 24 הגרלות: הבדיקה העלתה שבחלק מנקודות המכירה שנבדקו נמצא ש"יש פעילות פלילית", בחלקם הייתה תנועת עבריינים המוכרים למשטרה, ובאחת מנקודות המכירה נמצאו שלוש מכונות מזל בלתי-חוקיות. 
המשטרה המליצה למשרד המשפטים לשנות את תנאי ההיתר ולהעביר את ממצאי הבדיקה גם למשרד הרווחה. משרד המשפטים לא העביר את המלצות המשטרה למשרד האוצר ולמשרד הרווחה. משרד האוצר לא עקב אחר הבדיקה, לא ידע את תוצאותיה, לא עדכן את ההיתר ולא השלים כראוי את פעולת הפיקוח לצורך תיקון. בבדיקה שעשה משרד מבקר המדינה ב-2010 עלו ממצאים דומים לאלו שהעלתה המשטרה, הם הצביעו על כשל ממשי של משרד האוצר בפעולות הפיקוח על מפעל הפיס בניהול ההגרלות. 
תגובה
4.
הגרלת הקינו - בעקבות ממצאי הביקורת, טופלה סוגית השילוט על גבי מסכי הקינו, בהתאם לתנאי ההיתר, לפיה ההשתתפות בהגרלות למי שטרם מלאו לו 18 שנים אסורה. החל מחודש יולי 2010, החלו להציג את  איסור המכירה באמצעות השידורים על גבי המסך עצמו. במהלך חודש יולי 2010 נערכה בדיקה בכל תחנות הקינו בכדי לוודא עמידתן בתנאי ההיתר. תחנות שבהן נמצא כי לא קיימת ההפרדה, נדרשו לבצע אותה ואלה שביצעו את השינויים הנדרשים קיבלו אישור להפעלה; תחנות שלא עמדו בדרישה ולא ביצעו את השינויים הנדרשים – מפעל הפיס הורה במהלך חודש יולי 2010 על סגירתן. בנקודת המכירה של הקינו בכניסה לבית הנהלת מפעל הפיס בה נמצאו ליקויים שונים, בוטלה מכירת הקינו.


כל נקודת מכירה של הקינו עוברת עתה סבב אישורים טרם אישורה כתחנה העומדת בתנאי ההיתר למכירת המוצר. סבב אישורים זה כולל ביקור ואישור של המשווק או נציגו וכן של מנהל המרחב מטעם מפעל הפיס. בנוסף, פעמיים בחודש מבוצעת ביקורת בתחנות שבהן נמכר קינו וגם EIL ואחת לחודש מבוצעת ביקורת בתחנת קינו שבה לא נמכר EIL. את הביקורות מבצעת חברת "יורוקום" .

ליקוי
 
5. 
ההיתר קובע שמפעל הפיס יפעיל "לקוח סמוי" לבקרה על שמירת ההוראות וההנחיות בהגרלות. במשך כשלוש שנים מאז חתימת ההיתר הוא לא ביצע כלל ביקורת באמצעות לקוח סמוי בכ-40 נקודות מכירה מבין כ-150 שבהן מוצבים מסכי קינו.
יוצא אפוא שמפעל הפיס הפעיל את הלקוח הסמוי באופן חלקי וכתוצאה מכך חלק ניכר מהסטיות מתנאי ההיתר לא אותר.  

 
תגובה
5.
לנושא לקוח סמוי: החל מחודש אוגוסט 2010 יושמו הנחיות חדשות לביצוע הביקורות אשר הותאמו לתנאי ההיתר. הביקורת המבוצעת מורכבת משני סוגים: ביצוע בדיקה בצורה גלויה אחת לחודש בכל תחנות הקינו, ואחת לחודש בכל תחנות ה-EIL, הבקר המבצע את הבקרה מחתים את הזכיין על טופס הביקורת. אחת לשבוע מועבר למפעל הפיס דוח חריגות שנמצאו בבקרות במהלך השבוע החולף. במידה ונמצאו חריגות, הנושא מועבר לטיפולו המיידי של מערך המשווקים. 

בנוסף, מתבצעת בדיקת לקוח סמוי. ביקורת זו כוללת אכיפת האיסור למכירה לקטינים והימצאות שילוט אי מכירה לקטינים והמצאות עלונים של עמותת "אפשר" (גוף המטפל בהתמכרויות ביניהן בנפגעי הימורים). יצוין כי במהלך שנת 2010 בוצעו 5,370 בקרות. במסגרת תיקון הליקויים שנמצאו, נתלה שילוט לעניין הגבלת הגיל וכן חולקו חוברות עמותת "אפשר".
ליקוי
 
6. 
בהיתר נקבע שמפעל הפיס ייתן זיכיון למכירת מוצריו רק לאחר שהמשטרה תודיע שאין מניעה לכך מטעמים הנוגעים לשלום הציבור וביטחונו, לרבות עבר פלילי של מבקש הזיכיון. נמצא שמאז חתימת ההיתר ועד מאי 2010 חתם מפעל הפיס הסכמי זכיינות עם 1,117 זכיינים חדשים, אך הדרישה היסודית שנקבעה בהיתר בדבר הודעת המשטרה לא יושמה. עד מועד סיום הביקורת לא נקבעה הדרך ליישום הסעיף המורה על בדיקת כשירותם של הזכיינים ומפעל הפיס והמשטרה לא סיכמו את דרכי העבודה ביניהם. משרד האוצר, האחראי על קיום תנאי ההיתר, לא פעל לקיום הדרישות האמורות.
תגובה
6.
קיימת עתירה לבג"ץ, המופנית לשרי האוצר וביטחון הפנים, הקוראת להם לנמק מדוע לא יפעלו ליישום מיידי ומלא של הוראות ההיתר, לפיו על משטרת ישראל לבדוק ולהודיע למפעל הפיס באם ישנה מניעה כלשהי ממתן זיכיון למי מהמועמדים המוצעים וכן ליישום הוראות ההיתר לפיו תבוצע בדיקת רישום פלילי לזכיינים העוסקים בשיווק החיש גד האלקטרוני.
ליקוי
 
7. 
מפעל הפיס לא אכף הצבת שלטים מתאימים למניעת השתתפות קטינים בהגרלות. יתרה מזאת, גם לאחר שבדיקות הלקוח הסמוי העלו שהזכיינים אינם תולים את המודעות על איסור המכירה במקום בולט, לא נקט מפעל הפיס כל פעולה נגדם. משרד האוצר לא היה מודע למצב משום שלא קיים פיקוח ראוי על מפעל הפיס.
תגובה
7.
מפעל הפיס הפיק אלפי שלטים ופלקטים להצבה בנקודות המכירה בענין הגבלת גיל המשתתפים. בנוסף, החל מפעל הפיס בהצבת שלטי LED ייעודים לנושא הכוללים מסר של אי מכירה לקטינים בחנויות. גם במהלך ביקורת הלקוח הסמוי, מבוצעת בדיקה להמצאות השלטים.
ליקוי
 
8. 
פרסום בילקוט הפרסומים: ההיתר קובע כי תכניות ההגרלות ועדכונים להן טעונים אישור משרד האוצר ויפורסמו ברשומות . הבדיקה העלתה ששנים פרסם מפעל הפיס ברשומות שינויים בתכניות ללא אישור משרד האוצר. זה האחרון לא עקב במשך שנים אחר פרסומי מפעל הפיס בילקוט הפרסומים ולא ידע ששינויים שהוא לא אישר התפרסמו.

תגובה
8.
כיום שונה אופן הפרסום בילקוט הפרסומים לעניין תוכניות ההגרלות והשינויים בהם, הדבר מתבצע באמצעות משרד האוצר.
ליקוי
 
9. 
לפי ההיתר, על מפעל הפיס להימנע מפרסומת מסיבית ואגרסיבית שיש בה כדי לעודד התמכרות להגרלות. משרד האוצר לא קבע מדדים לקביעת הפרסומות המותרות ולא הפעיל בקרה על היקף הפרסום וסוגו.
תגובה
משרד האוצר-החשב הכללי
9.
ראה תגובה לליקוי מספר 1.

ליקוי
 
10. 
מדיניות "משחקים באחריות" של מפעל הפיס כוללת בין היתר. תכנית למימון גמילה של מכורים להימורים באמצעות עמותת "אפשר" ומימון "קו חם" שהיא מפעילה למתן ייעוץ ומידע לציבור המהמרים ובני משפחותיהם (כ-220,000 ש"ח לשנה); הדרכת זכיינים בפעילות העמותה; שילוט כל נקודות המכירה המיידעות את הציבור על תכנית הגמילה ועל מספר ה"קו החם". מפעל הפיס אימץ אמנם את מדיניות "משחקים באחריות", אולם הביקורת העלתה שהוא לא נקט את הפעולות על מנת ליישמה. בהעדר חשיפה של הציבור לעמותה ול"קו החם" נפגעת היכולת לממש את האחריות החברתית שמפעל הפיס התחייב לה - סיוע למתמכרים והקטנת ההתמכרות להגרלות.
תגובה
מפעל הפיס
10.
בעקבות ממצאי הביקורת בעניין היעדר חשיפה לעמותת "אפשר" ול"קו החם", הציב מפעל הפיס דיספנסרים ייעודיים לנושא בכל נקודות המכירה. בנוסף, הופקו עשרות אלפי עלונים למילוי קבוע בדיספנסרים בכל נקודות המכירה. העלון כולל פרטים על עמותת "אפשר" ופעילותה וכן מספר הטלפון של "הקו החם". במסגרת בקרת הלקוח הסמוי, מתבצעת בדיקה להימצאות הדיספנסר והעלון בנקודת המכירה ומקדמי המכירות מבצעים בקרה שוטפת בעניין. בקרות כאלה החלו כבר מחודש אוגוסט 2010 ועד לסוף שנת 2010 נבדקו כל הזכיינים פעמיים. בכל נקודות המכירה הוצבו מדבקות עם מספר הקו החם ובנוסף מופיע מספר זה על גבי מסכי התצוגה המוצבים בכ-800 נקודות מכירה.
מועדוני מנויים להגרלות
הגופים המבוקרים: משרד המשפטים, משרד האוצר, משטרת ישראל, מפעל הפיס, המועצה להסדר הימורים בספורט.
ליקוי
 
1. 
ביולי 2003 קבע בית המשפט העליון שראוי שהרשויות המוסמכות יבחנו את שאלת חוקיות פעילותם של המועדונים ויחליטו אם יש מקום לנקוט הליכים כלשהם. בית המשפט קבע גם כי ראוי לבחון אם יש מקום להסדיר את הסוגיה כולה ביתר בהירות בחקיקה. למרות זאת לא נמצא שנעשתה בדיקה כוללת בדבר חוקיות פעילותם של המועדונים תוך מתן תשומת לב להיבטים המשפטיים והצרכניים של פעילות זו.
תגובה
המועצה להסדר ההימורים בספורט
1.
כבר בשנת 2002 המועצה קיבלה החלטה לפיה לא יאושר מועדון מינויים אלה אם יתקיימו מספר תנאים, ובהם:"תנאי לאישור מועדון, הוא שהחוזה בין המועדון לבין הלקוחות קיבל את אישורו של בית הדין לחוזים אחידים" בית הדין האמור יהיה בראשות שופט מחוזי, והיועץ המשפטי לממשלה יהיה צד לדיון.
בדרך זו המועצה ביקשה להבטיח, כי יאושר רק מועדון שפעילותו וחוזיו עברו את המבחן של היועץ המשפטי, ואת המבחן של בית המשפט - הן בנוגע לחוקיות הפעילות והן בנוגע ליחסים ההגונים עם הלקוחות.
ליקוי
 
2. 
מן הראוי שהרשויות המוסמכות יבחנו את ההיבטים המשפטיים והצרכניים של פעילות המועדונים, ולפי תוצאות הבדיקה יפעלו גורמי האכיפה - המשטרה ומשרד המשפטים - להסדרת פעילות המועדונים ולחלופין להפסקתה.
תגובה
משרד המשפטים
2.
ניתן לראות בפעילות מועדוני ההימורים פעילות אסורה. עמדה זו מבוססת על העובדה שחוק העונשין מבחין בין ארגוני הימורים לעריכת הימורים. ארגון הימורים הינו עבירה עצמאית, ביצוע משחק ההימורים אינו מהווה חלק מיסודותיה. פעולות ארגון ההימורים, הינן פעולות מקדמיות לעריכת ההימור עצמו, ועשויות להתקיים  ללא קשר לעורך ההימור. יש להדגיש כי אין מקום לאכוף באופן מיידי אכיפה פלילית נגד הגורמים הפעילים בתחום, אלא לפנות קודם במכתבי אזהרה על מנת לאפשר להם להפסיק את פעילות המועדונים. עם זאת היועץ המשפטי לממשלה הקודם (מני מזוז) אשר בחן את הסוגיה, הגיע למסקנה שאין מקום לקביעה שמדובר בפעילות האסורה על פי החוק הפלילי. לאחרונה הנושא עלה שוב לדיון אצל היועץ המשפטי לממשלה הנוכחי, זאת במסגרת בקשה לאישור חוזה אחיד. משרד המשפטים והיועץ המשפטי הודיעו לבית המשפט כי לטעמו של היועץ המשפטי אין בפעילות שנדונה בחוזה אחיד, פעילות אסורה כאמור. היועץ הנוכחי אימץ את עמדתו של היועץ הקודם לעניין המקרה הקונקרטי של המועדון המצוי בדיונים בבית הדין לחוזים אחידים. 

הימורים בלתי חוקיים המתקיימים באמצעות האינטרנט

הגופים המבוקרים: משרד התקשורת, משרד המשפטים, משרד האוצר, בנק ישראל, הרשות לאיסור הלבנת הון ומימון טרור במשרד המשפטים, משטרת ישראל, משרד התרבות והספורט, משרד הרווחה והשירותים החברתיים, מפעל הפיס, המועצה להסדר הימורים בספורט.
ליקוי
 
1. 
לטענת הרשות לאיסור הלבנת הון, רף של מיליון ש"ח בהעברות בין-לאומיות הוא גבוה מדי ופוגע ביכולתה לנטר את מרבית הפעילות הקשורה להימורים באינטרנט. על הרשות לבחון עם משרד המשפטים וגופי ההסדרה הבנקאיים את הצורך בהנמכת הרף. זאת תוך מציאת האיזון המתאים בין הצורך בהגברת יכולת הרשות לאתר פעולות של מעבר כספים מהמערכת הבנקאית לאתרי הימורים מחוץ לישראל ובין הצורך להימנע מהכבדת יתר על המערכות הפיננסיות.  

תגובה
משרד האוצר-אגף שוק ההון, ביטוח וחיסכון
1.
לנושא דיווחים רגילים - בתיקון לחקיקה החדש הורד סף הדיווח לסכום של 50,000₪ גם אם ניתנה התמורה בשיק. זוהי רמת הדיווח המבוקשת ומקובלת גם על דעת הרשות לאיסור הלבנת הון ומימון טרור.

תגובה
משרד התקשורת
1.
כאשר תובא בפני המשרד בקשה מהרשות לאיסור הלבנת הון ומימון טרור להפחתת הרף מתחת לסכום שווה ערך למיליון ש"ח, תבחן הבקשה להפחתת הרף תוך הקפדה על שמירה לאחידות רגולאטורית עם הגופים המפקחים על יתר הגופים הפיננסיים (הפיקוח על הבנקים, משרד האוצר, רשות לניירות ערך) ותוך איזון  מתאים בין הצורך להגברת היכולת לאתר פעילות של העברת כספים לאתרי הימורים מחוץ לישראל ובין הצורך להימנע מהכבדת יתר על בנק הדואר.
תגובה
משרד המשפטים
1.
במסגרת גיבוש התיקון לצו איסור  הלבנת הון (חובות זיהוי, דיווח וניהול רישומים של תאגידים בנקאיים למניעת הלבנת הון ומימון טרור), התשס"א – 2001, בכוונת הרשות לאיסור הלבנת הון לדון עם מחלקת ייעוץ וחקיקה במשרד המשפטים ועם בנק ישראל בסוגיית שינוי רף הדיווח לרשות.
ליקוי
 
2. 
בדיווחים בלתי רגילים מוסר הגוף הפיננסי מידע נוסף מלבד הנתונים הטכניים של הפעולה הכספית. הרשות לאיסור הלבנת הון אמנם מפרסמת מאפיינים כלליים בתחום הלבנת הון אך היא לא נתנה לגופים הפיננסים הרלוונטיים הנחיות מפורטות בכתב בדבר מאפיינים ייחודיים הנוגעים לעברות הימורים דווקא.
תגובה
משרד האוצר-אגף שוק ההון, ביטוח וחיסכון
2.
לנושא דיווחים בלתי רגילים - חובות הזיהוי, הרישום והדיווח חלים על כל פעולה בהיקף של 50,000₪ ומעלה. פעילות ההימורים מתנהלת בסכומי כסף הרבה יותר קטנים מסף הדיווח (מאות שקלים ועד אלפי שקלים בודדים) ומשום כך אין זיהוי, רישום ותיעוד של מבקש השירות. בתיקון הצו החדש נכלל ביצוע זיהוי של כל ביצוע פעולה מעל סכום של 5,000₪. בנוסף החל משנת 2009 ניתן יתר דגש בביקורות שמבצעת היחידה על דיווחים בלתי רגילים.

תגובה
משרד המשפטים
2.
הרשות לאיסור הלבנת הון שוקדת על הכנת מסמך, הכולל מאפיינים ייחודיים להימורים בלתי חוקיים המתבצעים באמצעות האינטרנט. המסמך יופץ לגופים הרלבנטיים, וזאת על מנת לסייע להם לאתר פעולות חריגות של תשלומים ותקבולים.
ליקוי
 
3. 
כרטיסי אשראי: עד מועד סיום הביקורת נותרו פרצות בערוץ תשלום זה שטרם נחסמו.
ליקוי
 
4. 
ביוני 2010 סוכם שהמשטרה תפעל לגבש ולמסור למפקח על הבנקים רשימת חשבונות של אתרי הימורים. עד מועד סיום הביקורת, נובמבר 2010, לא מסרה המשטרה רשימה כאמור לבנק ישראל. בנק ישראל לא פנה לרשויות האכיפה ולא הסב את תשומת לב המערכת הבנקאית לתופעה.
תגובה
4.
ביוני 2010, התקיימה פגישה של נציגי כח המשימה עם נציגי המפקח על הבנקים בה נדונו הדרכים האפשריות לחסום חשבונות בארץ, המשמשים להעברת כספים לצורכי הימורים, בין היתר באמצעות יצירת רשימת חשבונות שתועבר לתאגידים הבנקאיים, לצורך סגירתם או מניעת העברת כספים אליהם. כוח המשימה מוסיף לקדם נושא זה במסגרת פעילות משותפת עם בנק ישראל, אם כי נוכח עמדת בנק ישראל כפי שהובאה בדוח הביקורת, ספק אם יימצא לבעיה פיתרון מינהלי. מכל מקום, בשנה הקרובה ייבחנו הדרכים המשפטיות העומדות לרשויות האכיפה גם בדרך של חסימת חשבונות.
ליקוי
 
5. 
בנק הדואר מבצע העברות של כספים לחו"ל. נמצאו עשרות מקרים שבהם נעשו העברות כספים לחשבונות בנק של אתרי הימורים.
תגובה
משרד התקשורת
5.
במהלך השנים 2011-2012 במסגרת ביצוע ביקורת מתוכננת בנושא איסור הלבנת הון ומימון טרור, אגף הפיקוח יבחן את מידת ורמת הציות של בנק הדואר בכל הנוגע לדרישה מלקוחות בנק הדואר להצהיר בטופס העברת כספים לחו"ל על מהות העברה ומטרותיה וזאת בהתאם לקבוע בנהלי בנק הדואר לעניין זה.
המשרד יבחן במהלך השנים 2011 ו- 2012 יחד עם נציגי בנק הדואר את האפשרות שבנק הדואר יחסום חשבונות בנק, בהתאם למידע המצוי ברשות בנק הדואר, אשר יש חשד כי הם משמשים להעברות כספים להימורים בלתי חוקיים באמצעים ממוחשבים ולא באמצעות חסימה ידנית כפי שנעשה כיום. המשרד לא יקבע אלו חשבונות בנק יש לחסום, אלא רק את האפשרות לביצוע החסימה באופן ממוחשב ולא באופן ידני, כפי שנעשה כיום בבנק הדואר. אגף הפיקוח של בנק הדואר ישתף פעולה, על מנת לבחון מעשית את האפשרות לגבש רשימת חשבונות ואנשים אליהם העברות כספים תיחסם בשל פעילות הימורים בלתי חוקית (בדומה לרשימת הטרור) יוער כי נדרש לקבוע מי מגורמי האכיפה (משטרה, פרקליטות) יהיה אחראי לאמור ויסנכרן בין כלל הרגולטורים על המערכת הפיננסית לעניין זה. המשטרה והפרקליטות קיימו עם המשרד ישיבה עבודה ראשונה בנושא שימשיך לשתף פעולה עימם בהתאם לסמכויות.
תגובה
משרד המשפטים
5.
כשתמצא הדרך לחסימת החשבונות על ידי התאגידים הבנקאיים, תיבחן האפשרות ליישם פעילות חסימה זו גם על בנק הדואר.
ליקוי
 
6. 
לפי צו איסור הלבנת הון לנותני שירותי מטבע (נש"ם), כל נש"מ ימסור לרשות לאיסור הלבנת הון דיווח רגיל על סכום של 500,000 ש"ח לפחות. בנובמבר 2009 שלחה הרשות לאישור משרד האוצר דרישה לביצוע שינויים בתנאי הצו, ובהם הורדת הסכום המזערי ל-50,000 ש"ח. במועד סיום הביקורת, נובמבר 2010, טרם תיקן משרד האוצר את הצו. נמצא שמספר הדיווחים הבלתי רגילים שמסרו הנש"מים בשנים 2010-2009 היה זעום. גורמי ההסדרה המינהלית והאכיפה הפלילית לא פעלו די בנחישות לאיתור נש"מים שאינם רשומים ולצמצום השימוש בערוץ זה של העברת כספי הימורים.
תגובה
משרד האוצר-אגף שוק ההון
6.
מאפיינים לזיהוי פעילות החשודה כהימורים - משרד האוצר מבצע הדרכות לנותני שירותי מטבע אחת לשלושה חודשים, אשר במהלכן מועברים עדכונים, מוסברים טיפולוגיות לזיהוי פעילות פיננסית חשודה ומובהרות חובות הדיווח והרישום. כמו כן, בכל שנה מופצת חוברת הסברה עדכנית לכל נותני שירותי המטבע. המשרד מסיים בימים אלו תיקון צו נותני שירותי מטבע הכולל בתוכו נספח נפרד ובו מאפיינים ייחודיים לזיהוי פעילות חשודה כולל פעילות הימורים.
ליקוי
 
7. 
כרטיסי הימורים המשולמים מראש: מפיצי הכרטיסים חייבים לכאורה לפי חוק איסור הלבנת הון, להירשם כנש"ם ולעמוד בכללי הדיווח כחוק. לא נמצא שרשם נותני שירותי המטבע השתמש בסמכויותיו כדי לאכוף זאת. נמצא, כי אף שביוני 2010 ערכה המשטרה פשיטה על מפיצי סוג כרטיסים מסוים, בנובמבר 2010 היה ערוץ זה פעיל.
תגובה
משרד המשפטים
7.
נושא כרטיסי הימורים המשולמים מראש מטופל בכוח המשימה. עם זאת, ובתוך מצוקת כוח האדם הקיימת, הפרקליטות מקדישה תשומות רבות בליווי החקירות, בהליכי החילוט ובהגשת כתבי אישום בתיקי החקירה הנוגעים להימורים באינטרנט.
ליקוי
 
8. 
אמצעי תשלום חלופיים: חברות בין-לאומיות מספקות שירות של "ארנק אלקטרוני", שבו הלקוח משלם לחברה באמצעות העברה בנקאית או בכרטיס אשראי ומקבל קוד סודי שניתן להשתמש בו לרכישת טובין או שירותים באינטרנט בלי לחשוף את פרטי הרוכש. חברות אלו אינן רשומות בישראל, ופעילותן אינה מוסדרת באמצעות רשם נותני שירותי המטבע או באמצעות בנק ישראל, ואין חובה לדווח לרשות לאיסור הלבנת הון על העסקאות שנעשות באמצעותן.
תגובה
8.
כח המשימה מוסיף לעקוב אחר החידושים, לרבות אמצעי התשלום הקרוי "הארנק האלקטרוני". מעבר לחקירות והתייעצויות בתוך כוח המשימה, מתקיימות ישיבות תקופתיות בלשכת פרקליט המדינה, ובלשכת המשנה לפרקליט המדינה, בהשתתפות כוח המשימה - בהן דנים בדרכי התקיפה לאכיפה מינהלית כנגד המעורבים בדרכים שונות בהימורים בלתי חוקיים.
ליקוי
 
9. 
אף שביולי 2009 עלה שבכדי להגביל את הגישה לאתרי הימורים באינטרנט יש צורך בביצוע שינויים בחקיקה, עד מועד סיום הביקורת בנובמבר 2010 לא אושרה הצעה לתיקון החקיקה. הממצאים מצביעים על היעדר תיאום מספק בין גופי ההסדרה המינהלית ובינם לבין גופי האכיפה הפלילית, דבר המחייב בחינה שתוביל להפקת הלקחים הדרושים באשר לתיאום בין כלל הגופים האמורים למיצוי פוטנציאל האכיפה המשולבת. 
משרד התקשורת התנגד להצעה שהוא יהיה מעורב בנושא של חסימת אתרים, היות שלטענתו רישיונות התקשורת והחקיקה בתחום התקשורת אינם מסגרת מתאימה להסדרת אמצעי אכיפה ומניעה בכל הנוגע לעבירות פליליות. מאחר שמדובר בגישות משפטיות מנוגדות, מן הראוי שהנושא יובא להכרעת היועץ המשפטי לממשלה.
תגובה
המועצה להסדר ההימורים בספורט
9.
המועצה עושה כמיטב יכולתה לסייע לרשויות האכיפה בנגע ההימורים הלא חוקיים בכלל ובנגע ההימורים באינטרנט בפרט. בין היתר, המועצה אוספת מידע על תופעות ההימורים ומגישה תלונות, בצירוף חומר ראיות, הן למשטרת ישראל והן לרשויות אחרות כגון הרשות לאיסור הלבנת הון והפיקוח על הבנקים.
תגובה
משרד התקשורת
9,10.
רישוי שירותי אינטרנט - המשרד תומך בקידום חקיקה שהוצעה המסדירה את חובות היידוע שיוטלו על ספקי גישה לאינטרנט (הצעת חוק התקשורת בזק ושידורים תיקון מס' 47 אתרים ותכנים פוגעניים באינטרנט, התשע"א-2011). במסגרת הצעת חוק זו, שאושרה ביום 14.3.2011 בועדת הכלכלה של הכנסת לקראת קריאה שניה ושלישית, הוחלט כי שר התקשורת יקבע הוראות לעניין חובתו של ספק גישה לאינטרנט ליידע את מנוייו בדבר אתרים פוגעניים ותכנים פוגעניים באינטרנט ואפשרויות ההגנה מפניהם. ההגדרה המוצעת לעניין "תוכן פוגעני" במסגרת הצעת החוק כוללת גם הימורים. המשרד בשיתוף פעולה עם משרד החינוך, פועל להנחלת דפוסי התנהגות ראויים בגלישה באינטרנט. הוקם צוות בינמשרדי לצורך התמודדות עם נושא הגלישה הבטוחה במרחב האינטרנטי בדגש על ילדים ונוער.  הצוות פועל לגבש המלצות לפעולה באשר להקמת אתר אינטרנט מאוחד למען העלאת המודעות לסכנות ברשת האינטרנט, להסברת חשיבותה של התנהלות זהירה במימד האינטרנטי, וזאת, תוך מתן כלים אינפורמטיביים, חינוכיים וטכנולוגיים להתמודדות עם סוגיות ובעיות פרטניות אשר עולות במסגרת השימוש בו לקהלי היעד השונים. המיזם בא לענות, בין היתר, על הצורך בהעצמת האזרח בכל הקשור לדרך התמודדותו עם הסכנות והאתגרים ברשת, בהכרת עקרון "החיים ברשת", בהתמודדות עם סוגי סכנות וסוגי תכנים שונים וכן על הצורך בהכוונה וייעוץ מקצועי ומהימן תוך חשיפה לפתרונות אפשריים לבעיות השונות בזמן אמת. הצוות נמצא בשלבים הסופיים של עבודתו לקראת הגשת המלצות לשרים. המשרד עוסק באופן שוטף בסוגיות המעוררות התפתחות רשת האינטרנט. המשרד בוחן במסגרת שימוע ציבורי את הסדרת אספקת שירות גישה לאינטרנט באמצעות רשתות רט"ן. במסגרת זו הוגשו עמדות בכתב וכן נערכו שימועים בעל-פה למספר רב של גורמים רלבנטיים. בנוסף, במשרד יחד עם גורמי ממשלה אחרים פועלים לקדם את כניסתה של חברת החשמל לפעילות בתחום התקשורת, כך שתוקם תשתית תקשורת כלל ארצית שלישית במדינת ישראל, שתאפשר גישה רחבת פס באמצעות סיבים אופטיים לכל בית בישראל (FTTH). הקמת חברת התקשורת של חברת החשמל צפויה לתרום להנגשת האינטרנט המהיר בפריסה כלל ארצית ובנוסף עשויה לתרום להגברת התחרות בתחום תשתיות האינטרנט לירידת מחירים, ליצירת תמריץ לשדרוג תשתיות, ולהגברת הצמיחה במשק. במסגרת זו התקבלו שתי החלטות ממשלה בחודש יולי 2010 (החלטת ממשלה מס' 2024) ובחודש מרץ 2011 (החלטת ממשלה מס' 2949), ומונתה ועדת מכרזים לבחירת משקיע שיחבור לחברת החשמל לצורך הקמת חברה בת שתפעיל את מיזם התקשורת. המכרז צפוי להתפרסם כבר במהלך המחצית הראשונה של שנת 2011. לגבי הסדרה של תכני וידאו המועברים באמצעות רשת האינטרנט הפתוחה ומיועדים לציבור בישראל, ושעשויים להתחרות בשירותי הטלוויזיה הקיימים (IPTV). הצוות המשותף של המועצה לשידורי כבלים ולוויין והמשרד מגבש את המלצותיו לשר התקשורת.
להלן סיכום העקרונות העיקריים של המיזם המשותף: 
הקמת אתר מוכוון פתרונות - סיפוק מענה קונקרטי לסוגיות העולות בעת שימוש ברשת, בהיבט החינוכי ובהיבט הטכנולוגי, כמפגש בין הידע (על הבעיות והצורך בהתמודדות נכונה עימן) לטכנולוגיה (פתרונות). 
הקמת פורטל ממשלתי מהימן - אשר יהווה כתובת רשמית ומוסמכת עבור הציבור לקבלת מידע, נתונים וחומר הסברתי מונע ומדריך לפעילות נכונה ונבונה ברשת. 
מענה והכוונה מקצועית במקרי חירום - יצירת מנגנונים למתן עזרה לציבור בעת התמודדות דחופה עם התמודדויות בזמן אמת.  
"שולחן עגול" ממשלה ופעילים בתחום האינטרנט:  

משרד התקשורת יזם פורום דיונים, במתכונת של "שולחן עגול" המכנס סביבו את נציגי הגורמים הרלוונטיים. 

תגובה
משרד המשפטים
9.
התיאום בין גורמי האכיפה נעשה הן באמצעות הועדה המתמדת, והן בישיבות תקופתיות של כח המשימה בלשכת פרקליט המדינה, ובלשכת המשנה לפרקליט המדינה (עניינים אזרחיים), אליהן מזומנים נציגי הרשויות השונות, בהתאם לצורך ולנושא הנדון. נקבעה ישיבה שאמורה להתקיים ב-6 באפריל 2011, במסגרתה ייערך ניסיון לבחון ביחד עם המשטרה דרכי פתרון ביחס לתיקון החקיקה המוצע, שיהיה מקובל גם על המשטרה ויזכו לתמיכתה על מנת לחלץ את יוזמת התיקון מהקיפאון בו היא נתונה.  לאחר קיומה של אותה הישיבה ניתן יהיה לדעת אם ניתן יהיה להתקדם עם תיקון החקיקה האמור. הערכת היתכנות תיקון החקיקה תיעשה עד יום 15 באפריל 2011.
ליקוי
 
10. 
העידן הגלובלי והאינטרנט מציבים לרשויות החוק אתגרים חדשים בהתמודדות עם טכנולוגיות ונתיבי פשע אשר לא היו פעילים בעבר. נדרש כי לצורך האכיפה המנהלית והפלילית, משרד התקשורת, בנק ישראל, משרד האוצר, משרד המשפטים ומשטרת ישראל ישתפו פעולה להתאמת הבסיס החוקי הקיים, לשינויים המתרחשים בטכנולוגיות בעידן המודרני, על מנת שמרחב האינטרנט לא יהיה מקום מפלט לפעילות עבריינית.
תגובה
10. 
ראה תגובה לליקוי מספר 4.
פרק רביעי

גופים העוסקים בתחום השידור

רשות השידור
ענייני מינהל ואירגון
 
הגופים המבוקרים: מטה רשות השידור, משרד האוצר – אגף הממונה על השכר ובוועדה לבדיקת מינויים לפי חוק החברות הממשלתיות ובמשרד ראש הממשלה. 

ליקוי
 
1. 
ביולי 2007 אישרה מליאת הרשות תכנית כוללת לשינוי ארגוני בה שיאפשר שידור ציבורי ברמה נאותה ובאמצעים סבירים (להלן - תכנית הרפורמה). כחלק מהמהלכים ליישום הרפורמה נחתם באפריל 2009 הסכם בין רשות השידור ומשרד האוצר לבין ארגוני העובדים המייצגים את עובדיה, ולפיו יפרשו ממנה 700 עובדים לאחר חתימת הסכמי עבודה חדשים. עד מועד סיכום דוח זה, ינואר 2011, נחתמו הסכמי עבודה חדשים עם מרבית הוועדים המייצגים את עובדי הרשות; תהליך הפרישה טרם החל.

תגובה
רשות השידור
1.
נחתמו כבר הסכמי עבודה עם כל הוועדים המייצגים את עובדי הרשות ואושרו חלק מעקרונות ההסכמים במליאת רשות השידור.  תהליך הפרישה החל ב- 21.2.2011 עם הוצאת הודעה לעובדים בדבר פרישה מרצון. בהודעה נאמר כי הממונה על השכר במשרד האוצר אישר להחיל על 15 עובדים פרישה בתנאים מיוחדים. בהודעה פורטו תנאי הפרישה להם יהיו זכאים העובדים בעת מועד פרישתם.

ליקוי
 
2. 
הליכי המינוי של מליאות הרשות ארכו זמן רב מאוד, בין היתר עקב שינויים במערכת הפוליטית. כתוצאה מכך תפקדה הרשות במשך תקופות ארוכות, שבהן הייתה שרויה במשבר תפקודי חריף, כשהמליאה היא "מליאת מעבר". הליכי המינוי של המליאה שכיהנה בעת ביצוע הביקורת ארכו כשנתיים. אף בתום תקופה זו לא מונו כל חבריה, והשלמת מינוי חברים נוספים ארכה עוד כשנה וחצי. מליאה זו השלימה את תקופת כהונתה בספטמבר 2008, אך עד מועד סיכום דוח זה, ינואר 2011, לא השלימו השרים הממונים את כינונה של מליאה חדשה. שינויים בהרכב הקואליציוני של הממשלה וחילופי השרים שנעשו בעקבותיהם השפיעו באופן מהותי על אי-השלמת הליך מינוי המליאות בזמן. עניין זה ותהליך המינוי עצמו, שהוא ארוך מעצם הגדרתו בחוק, גרמו להתארכותם של הליכי המינוי. 

תגובה
2.
מאז כניסתו לתפקיד היו"ר פעלו מוסדות רשות השידור בהרכב חסר, מליאה שמנתה 21 חברים (מתוך 31) , וללא וועד מנהל. יו"ר רשות השידור פנה למשרד הממונה לזרז תהליכי מינוי מליאה חדשה שתאפשר לפקח על פעולות הרשות ולהתוות את מדיניותה. היו"ר חש אי נוחות מכך שתהליכים דרמטיים ברשות השידור כגון הרפורמה מתנהלים ללא מוסדות בתפקוד מלא. לדעתו קיימת תקווה כי המליאה תתכנס בקרוב לאחר שמרבית חבריה כבר אושרו בוועדת "שפניץ".

ליקוי
 
3. 
ביוני 2009 התפטרו מתפקידם יו"ר הרשות, המשנה ליו"ר וחבר נוסף בוועד המנהל. מאותה עת ועד תום כהונת הוועד המנהל במרס 2010 היו בו ארבעה חברים בלבד. מתום הכהונה ועד מועד סיכום הביקורת פעלה הרשות בלא ועד מנהל. למרות מצבה הקשה והמשברי בתקופה זו וחרף הפגיעה ביכולת לקיים פיקוח נאות על הנעשה בה לא מינתה לה הממשלה ועד מנהל חדש.


בתקופה שבה פעל הוועד המנהל בהרכב חסר של ארבעה הוא נדרש לדון ולהכריע בנושאים כבדי משקל הנוגעים לתוכנית הרפורמה הכוללת, אף שחודשים מספר קודם לכן נקבע בחוות דעת משפטית כי יש להגביל את פעולתו של ההרכב החסר לעניינים דחופים ושוטפים בלבד. בכך יש כדי להדגיש את הנזק שנגרם מן הדחיות במינוי חברי הוועד המנהל.

תגובה
3.
מאז הקמתה של וועדת הרפורמה בדצמבר 2010 ועד היום (מרץ 2011) התכנסו מידי שבוע שבע וועדות רפורמה. בישיבות נדונו נושאים בעניין הרפורמה והתקבלו החלטות בנושא קריטריונים להערכת עובדים.


כחלק מהבראת הרשות ואימוץ תרבות ארגונית נאותה (קביעת יעדים, שיפור התקשרות בין המנהלים לעובדיהם, פיתוח ושיפור ביצועים ועוד) הוחלט להתחיל בתהליך שנתי קבוע של הערכת עובדים. בשלב זה החל תהליך הערכת עובדים לגבי כ- 170 בעלי חוזים אישיים מקרב העיתונאים. המנהלים כבר החלו בתהליך שיכלול גם זימון העובדים לשיחות משוב עם המנהלים. במסגרת התהליך יתבצע זיהוי של אוכלוסיות העובדים השונות, זיהוי עובדים מצטיינים, איתור עובדים בעלי תרומה נמוכה וטיפול פרטני בעובדים שונים, בהתאם לצורך. הערכות אלה ישמשו בשלב זה כגורם תומך החלטה לשיבוצם בצורות ההעסקה השונות שתהיינה קיימות עם יישום הרפורמה. נקבע כי כל ההחלטות הקשורות בפיטורין יתבצעו בהמשך ובהתאם למדיניות המוסדות ואישורם.  


כמו כן נדון ונבחן המשך העסקתם של חלק מעובדי החדשות המקומיות. בעקבות הדיון  הוחלט לסיים את העסקתם של העובדים שנקלטו ללא קריטריונים וללא בחינת צרכים, לא יאוחר מיום 28.2.11.  


נערכו דיונים להיערכות הוצאת מכרזים לבעלי  תפקידים, מיד עם כינונו של  וועד מנהל חדש. נדונו  נהלים חדשים לאישור כמו נוהל למילוי משרות, הובאו לוחות זמנים להטמעת הרפורמה ונדון מבנה הארגוני החדש.  


היו"ר נחוש לפעול במהירות האפשרית לתיקון הליקויים עליהם הצביע מבקר המדינה ולפעול בהקדם להיערכות להוצאת מכרזים לבעלי תפקידים חדשים ולגיבוש נהלים ברורים ומסודרים לפעילות בענייני כוח אדם. היו"ר מסר כי הוא מתכוון להביא לדיון את נושא המכרזים ואיושם של תפקידים חדשים בישיבה הראשונה של הוועד המנהל הבא עם כינונו. החלטות הרפורמה יהוו בסיס לדיון זה. במטרה לבקר ולפקח אחר פעילות ההנהלה בתקופה שבה מתנהלים תהליכים מרכזיים ברשות השידור, ולאור העובדה שהרשות מתנהלת ללא מוסדות בהרכב מלא, החליט היו"ר להדק את פעולות וועדות המליאה. לצורך כך, אף הקים ועדה מיוחדת (וועדת רפורמה) מטעם המליאה שתעקוב אחר יישום הליכי הרפורמה, תוך תיאום וקבלת חוות דעת של הלשכה המשפטית ברשות. ועדה המורכבת מראשי ועדות המליאה באה למלא ככל האפשר את החסר בהיעדר ועד מנהל בתקופת הרפורמה.    

ליקוי
 
4. 
מאז שנת 2004 ועד סיום הביקורת ניהלה רשות השידור את פעולותיה ללא תקציב מאושר. האחריות לכשל מתמשך זה מוטלת על המוסדות המנהלים שלה (בשנים שבהן היה לה ועד מנהל) ועל השרים הממונים עליה. יש להדגיש כי החובה להכנת תקציב ולאישורו שרירה וקיימת גם כאשר מתגבשת תכנית הרפורמה.

ליקוי
 
5. 
במועד סיכום דוח זה, ינואר 2011, עדיין לא היו בידי הרשות השידור נתונים מלאים על ביצוע התקציב ב-2009.

תגובה
משרד האוצר
4,5.
 רבות דובר על הצורך בהבראת רשות השידור לאור הכרה במצבה העגום של הרשות בעת הנוכחית למול השאיפה להביא לכינונו של שידור ציבורי עצמאי, איכותי ויציב. הביקורות הרבות כנגד התנהלות הרשות עלו זה מכבר בדוחות קודמים שערך משרד מבקר המדינה. לאור זאת, פעלו בשנים האחרונות גורמים רבים ובהם הנהלת הרשות, וועדי העובדים, וועדות הכנסת ואגף השכר במשרד האוצר, על מנת לקדם רפורמה מבנית מהותית ברשות השידור. עד כה, המכשול העיקרי בהתנעת הרפורמה נגע בהיעדר הסכמות באשר לסוגיות הקשורות להסכמי השכר והעבודה של עובדי רשות השידור. בחודשים האחרונים, הודות לריכוז מאמץ מצד הנוגעים בדבר, ולאחר משא ומתן ארוך של שלוש שנים, הושלמה המשימה. הצגת תמונה מאוזנת של מצבה של רשות השידור מחייבת התייחסות בולטת בדוח המבקר לפריצת הדרך בהליכי הרפורמה שהתאפשרה הודות לליווי האינטנסיבי מצד הנוגעים בדבר, ובראשם אגף השכר במשרד האוצר. המשרד מציין כי בעת החתימה על ההסכמים הקיבוציים המסדירים את הרפורמה עם הסתדרות העובדים הכללית וכן אם אגודת העיתונאים - הסכמים המחייבים את כלל אוכלוסיית עובדי הרשות המועסקים בהסכמים קיבוציים להסכמי הרפורמה. הסכמים אלה מצטרפים להסכמים קיבוציים המסדירים את פרישתם של כ- 700 עובדים, דבר שיביא להתייעלות ברשות ולחיסכון עצום בעלויות שכר מיותרות שעם יישום הרפורמה יופנו לעמידה בחובות החוקיות של הרשות ולשיפור איכותי וכמותי בתוצריה. הקץ לתחלואי העבר - ההסכמים הקיבוציים החדשים מבטלים את כל הסדרי העבר שהיו נהוגים ברשות ומאפשרים לרשות את כל היכולת לנהל את עובדיה באופן יעיל ולאור עקרונות המנהל התקין, תוך הצבת אמצעי פיקוח ובקרה מרובים שימנעו הישנות תופעות של התעלמות מהוראות הדין והנוהל המאפיינות את התנהלותה של הרשות כיום, כפי שעולה גם דוח מבקר המדינה. קידום תרבות ארגונית חדשה ברשות - ניהול יעיל של משאבי האנוש ברשות, תוך מיסוד מצבת כוח האדם ברשות, הגדרת צורות ההעסקה השונות ברשות וקביעת מכסות וקריטריונים ברורים לכל צורת העסקה; חיוב העובדים בדיווח אלקטרוני על נוכחות; הסדרת חריגות השכר; יצירת כללי קידום ועוד. הצגת הישגים אלה מתחייבת שכן יש בהם כדי לתת מענה לסוגיות רבות שהעלה המבקר. כמו כן, ראוי לציין שהצגת התמונה הכוללת יש בה כדי לסייע לקידום הרפורמה בתחום החקיקה, שכן תביא את הנחיצות וההכרחיות שבהשלמת החקיקה בתחום הרפורמה לשם מימוש הפוטנציאל והמאמצים שנעשו עד כה לשם הבראת הרשות. כידוע, ההחלטה על פיצול התיקון לחוק מהצעת חוק המדיניות הכלכלית לשנים 2011 ו- 2012 (תיקוני חקיקה), התשע"א - 2010 הביאה לדחייה נוספת בהשלמת תיקון החקיקה. מצב דברים זה עלול לפגוע בהישגים הקיימים ולהביא לדחייה משמעותית נוספת בהחלת הרפורמה ולפיכך להמשך בזבוז כספי הציבור ולהותרתו של שידור ציבורי לוקה בחסר שאינו נותן תמורה מספקת בעד האגרה.

תגובה
רשות השידור
5.
וועדת כספים דנה ביום 18.11.10, בדוחות כספים לשנת 2009 ואישרה אותם בכפוף לתיקונים שהועלו. כן הוחלט שמורשי החתימה על הדוחות הכספיים יהיו המנכ"ל והסמנכ"ל לכספים. בנוסף, וועדת כספים דנה ביום 16.2.2011 בדוח ביצוע תקציב 2010. 

ליקוי
6. 
לפי חוק רשות השידור, תקנות הרשות ונהליה, מינוי עובדים לתפקידי ניהול ברשות ייעשה במכרז פנימי. אם לא נבחר מועמד במכרז הפנימי, יפורסם מכרז חיצוני. אם כבר ננקטו צעדים לפרסום מכרז ניתן למנות לתפקיד עובד במינוי זמני (להלן - מינוי בפועל). באוגוסט 2010 הועסקו ברשות כ-50 עובדים על פי מינוי בפועל. 


נוהל הרשות העוסק במינוי בפועל קובע שהמינוי יהיה לתקופה של עד שלושה חודשים, אולם ניתן להאריך את תוקפו עד לשנה בנסיבות מיוחדות ובאישור מוסדות הרשות. מינוי בפועל ליותר משנה מחייב מכרז שתצוין בו זמניותו.  

תגובה
6.
בהתאם לפנייתו של יו"ר רשות השידור למנכ"ל מיום 30.12.10 להעביר לידיו רשימת עובדים שלגביהם הוא מבקש הארכת המינוי בפועל, אושרו המינויים בפועל שאושרו על ידי הוועד המנהל (בהרכב חסר) עד לתאריך 31.1.11 או עד לכינון וועד המנהל, המוקדם מבין השניים. המינויים אושרו על ידי יו"ר הרשות מבלי להתעלם מהסוגיה המשפטית הקשורה לנושא המינויים בפועל ברשות השידור, בנסיבות הקיימות בהיעדר ועד מנהל וכדי למנוע פגיעה ממשית בשידורים. בתאריך 30.1.11, פנה היו"ר שוב למנכ"ל לקבל את רשימת בעלי התפקידים וסדר העדיפויות המומלץ על ידו על מנת לאשר הארכת המינויים. בתאריך 24.2.11 אישרה וועדת הרפורמה את הארכת המינויים בפועל עד למועד מינוי הוועד המנהל. 

ליקוי
7. 
בשנים האחרונות כרכו מקבלי ההחלטות ברשות, ובהם היו"ר, חברי הוועד המנהל והמנכ"ל, מינוי מנהלים קבועים עם ביצוע הרפורמה. גם אם לא ניתן לפסול לחלוטין גישה זו, הרי משנוכחו מקבלי ההחלטות כי ביצוע הרפורמה מתעכב, היה עליהם לשקול לקיים מכרזים למינוי מנהלים קבועים, תוך הכפפת תנאי המכרזים לשינויים ארגונים עתידיים. מאחר שנמנעו מלעשות כך, נחלשה השדרה הניהולית של הרשות, וייתכן שהדבר גרם להעמקת המשבר שבו הרשות נתונה.


במועד הביקורת עומדת הרשות לפני רפורמה רחבת היקף בכל הקשור לניהול כוח האדם בה ובעניינים חשובים אחרים. על הרשות לפעול בהקדם לאיוש כל המשרות באמצעות מכרזים כחוק, ולעקור מהשורש את התופעות הפסולות ואת התרבות הארגונית של מינוי עובדים בפועל לתקופות ארוכות. 

תגובה
7.
כצעד להתחלת תהליכי איוש המשרות לגבי תפקידים אשר אינם מאוישים או אשר מאוישים על ידי מינויים בפועל, יו"ר הרשות הוציא בתאריך 30.1.11 מכתב למנכ"ל הרשות שבכוונתו לפעול להתחלת הוצאת מכרזים לבעלי תפקידים. לצורך כך ביקש מהמנכ"ל רשימת בעלי התפקידים וסדר העדיפויות המומלץ על ידו על מנת לקדם את התהליך. 

ליקוי
 
8. 
נמצא שהרשות התקשרה עם חלק מאנשי התקשורת הבכירים בצורה שלא תאמה את תקופת העסקתם ואת מהות עבודתם, וחתמה עמם על חוזים בניגוד להנחיות הלשכה המשפטית שלה ובניגוד לדעתו של הממונה על השכר. במקרים מסוימים הועסקו אנשי תקשורת בכירים ברשות שחוזיהם לא היו בתוקף.

תגובה
8.
לקראת היערכות הרשות ליישום הרפורמה, פנה היו"ר בתאריך 21.12.10, לסגן הממונה על השכר בבקשה שלא לאשר חוזים אישיים או הארכת חוזים אישיים לעובדים ולבעלי תפקידים ברשות השידור ללא ידיעתו של היו"ר או בתיאום איתו. כמו כן, ביקש היו"ר לקבל את רשימת בעלי החוזים מקרב עובדי רשות השידור שאושרו על ידם מאז כניסתו לתפקיד ביום 18.7.10 במידה וישנם כאלה. נקבע כי כל ההחלטות הקשורות בפיטורים, יתבצעו בהמשך ובהתאם למדיניות המוסדות ואישורם. וועדת הרפורמה ברשותו של יו"ר הרשות אישרה את הקריטריונים להארכת בעלי חוזים. 

ליקוי
9. 
לפי נוהלי הרשות, אישור לעבודה פרטית יינתן רק באישור בכתב מראש. לפי הנוהל שהיה תקף עד 2008, האישור ניתן על ידי מנכ"ל הרשות; לפי הנוהל מ-2009, האישור יינתן על ידי סמנכ"ל משאבי אנוש בכפוף לחוות דעת של הלשכה המשפטית. 


שני אנשי תקשורת בכירים ביקשו אישור לעבודה פרטית, בקשותיהם לא אושרו, ולמרות זאת הם המשיכו לעסוק בעבודתם הפרטית. מנכ"ל הרשות אישר להם בעל פה לעסוק בעבודה הפרטית, בניגוד לנהלים ולחוות דעת משפטיות. לשתי עיתונאיות אישר מנכ"ל הרשות בעל פה לעסוק בעבודה פרטית בערוץ מתחרה בניגוד לנוהלי הרשות. באחד המקרים האישור ניתן במטרה להגדיל את שכר העובדת.

תגובה
9.
בתאריך 31.12.2010 פגו כל האישורים לעבודה נוספת של עובדי הרשות. על מנת לעקוב ולפקח אחר יישום החלטת ההנהלה, פנה היו"ר ב- 7.2.10 למנכ"ל לגבי עובדים המבצעים עבודה נוספת, וביקש לדעת אם קיימים אישורים תקפים לעובדים אלה ועל סמך אלו קריטריונים ניתנו. במכתבו, ביקש כי יקבעו כללים ברורים בנושא זה והציע שכל בקשה של עובד לעבודה נוספת תידון בפני וועדה שתפעל על פי קריטריונים ברורים. 

ליקוי
10. 
אחד מתפקידיה של הרשות הוא קידום היצירה הישראלית והעברית. החוק קובע כי על הרשות להוציא בשנה לא פחות מ-36% מהכנסותיה  לרכישת הפקות מקור מקומיות; כן נקבע שלפחות 10% מהכנסותיה יוקצו לתכניות סוגה עילית . בשנים 2007, 2009 ו-2010 היא הוציאה פחות מ-3% מהכנסותיה לרכישת הפקות מקור מקומיות; רוב הסכום שימש לרכישת תכניות סוגה עילית. השרים הממונים השתמשו בסמכותם והתירו זאת . הרשות והשרים הפחיתו כמעט לחלוטין את הרכישה והשידור של הפקות מקור מקומיות והפקות סוגה עילית ובכך ביטלו את אחד מתפקידיה העיקריים של הרשות. 

תגובה
10.
בהתאם להמלצת הביקורת לקביעת יעדים לרכישה ושידורי הפקות מקור מקומיות ותכניות סוגה עילית להשיגו, דנה וועדת הטלוויזיה ב- 13.9.10 ביעדי שידור בערוץ הראשון  ובעוגניה השונים. בישיבה אושרו שישה עוגנים: חדשות ואקטואליה, ספורט, בידור ותרבות, דרמה, תרבות ישראל ותעודה. בישיבות אחרות הורחב הדיון בעוגני השידור אקטואליה, חדשות ספורט ותעודה ונקבע שתגובש מדיניות ואפיון התוכניות לפי העוגנים. כן הודגש בדיונים שוועדת טלוויזיה מייחסת חשיבות רבה לנושא התעודה מתוך מגמה להגיע לרצועה יומית של תוכניות תעודה לרבות הקצאת התקציבים הנדרשים לכך. לשם כך, אישרו מוסדות הרשות באופן חריג הוצאה של 15 מיליון ₪, על חשבון הרפורמה לצורך התקשרויות מקור.  כמו כן, דנה וועדת הטלוויזיה בשידורי הערוץ הראשון ואישרה ב- 17.1.11 לוח משדרים עד ל - 31.3.11 הכולל תוכניות מקור על פי הז'אנרים השונים. על מנת להקפיד על תפקידי מוסדות הרשות, בין היתר, להתוות את מדיניות הרשות לגבי לוחות השידורים, הוצגה ב- 5.1.11 בוועדת הטלוויזיה רשימת התוכניות והסדרות המתוכננות. וועדת ה- 250 של המוסדרות המבצעת בקרה תקציבית על ההתקשרויות אישרה רכישות הפקות מקור (שמות הרכישות הועברו לידי אגף המפקח הכללי לענייני ביקורת המדינה). 

ליקוי
11. 
חוק חובת המכרזים, התשנ"ב-1992, קובע שככלל, תאגיד ממשלתי כהגדרתו בחוק יתקשר לרכישת שירותים במכרז פומבי. תקנות חובת המכרזים, התשנ"ג-1993, מאשרות לפטור ממכרז עסקה שעניינה תרבות, אמנות, בידור או הווי - באישור ועדת המכרזים - בטרם ייחתם חוזה התקשרות. לפי נוהלי הרשות, התקשרות עם נותן שירותים עצמאי שסכומה גדול מ-250,000 ש"ח לשנה תובא גם לאישור ועדה של מליאת הרשות (להלן - ועדת 250). 


אחד התפקידים העיקריים של המנכ"ל הוא לוודא שהרשות מתנהלת לפי נהלים ועל פי כללי מינהל תקין. לא זו בלבד שהמנכ"ל לא עסק בהליכים הפורמאליים, כדבריו, אלא גרם בדרך פעולתו לרשות לפעול שלא בהתאם לכללים: ועדת המכרזים וועדת 250, שהליכי עבודתן והחלטותיהן אמורים להיות מושתתים על הוראות הדין, נתנו בהחלטתן אישור רשמי לפעולות שאינן עולות בקנה אחד עם נוהלי הרשות ועם עמדת היועצת המשפטית שלה. דברים אלו מקבלים משנה תוקף נוכח העובדה שקודם הדיון הזהירו גורמים ברשות כמה פעמים מפני אי-התקינות שבעניין. הוועדות האלה כשלו אפוא במילוי תפקידן היסודי - הבטחת תקינות ההתקשרויות של הרשות. 

תגובה
11.
וועדת כספים של מוסדות רשות השידור החליטה בישיבתה מיום 24.1.2011 שכל פעילות שוטפת הדורשת אישור המוסדות תבוא לאישור וועדת ה-250. עד למועד כתיבת מסמך זה התכנסו מאז מינויו של היו"ר לתפקיד 6 וועדות 250,000 בתאריכים 6.9.10, 25.10.10, 4.11.10, 12.12.10, 27.12.10, 17.1.11. בישיבות הועלו ונדונו התקשרויות שונות לצורך אישורן. חלק מההתקשרויות נדחו ובחלקן התבקשה ההנהלה להעביר לוועדה הבהרות טרם אישורן. על מנת להגביר את פיקוח המוסדות על פעולות הרשות, החליט היו"ר יחד עם יו"ר ועדת הכספים שכל התקשרות של הרשות בהיקף העולה על 100,000 ₪, כולל בהיקף מצטבר של מעל 100.000 ₪, לרבות הפקות ברדיו ובטלוויזיה, הוצאות מינהל וכדומה, יובאו לאישור "וועדת 250,000". החלטתם הובאה לידיעת המנכ"ל במכתבם מיום 28.1.2011.

ליקוי
12. 
הרשות החלה אפוא להעסיק עובד בכיר בה כפרויקטור שהוא בעצם סמנכ"ל בפועל; הוא גויס בדרך שאינה דרך המלך ובניגוד לכללים: הנהלת הרשות ובראשה המנכ"ל קידמו את העסקתו לא בהתאם לאישור שניתן מראש על ידי הוועד המנהל ובהליכי בחירה של יועץ חיצוני. 

תגובה
12.
העובד הבכיר המכהן כפרויקטור לענייני טכנולוגיה, אינו ממלא את תפקיד סמנכ"ל פיתוח וטכנולוגיה. תפקידו מתרכז בהיערכות לשדרוג המערך הטכנולוגי של הרשות, במסגרת הרפורמה כגון: ריכוז הכנת מכרזים לציוד HD, ריכוז הכנת מכרז לבינוי אולפן HD, היערכות לפרויקט הארכיון הדיגיטלי ועוד. אין לו סמכויות של סמנכ"ל, לרבות חתימה על הזמנות או שימוש בתואר זה. הוא אינו מטפל בכל התחומים בהם אמור סמנכ"ל פיתוח וטכנולוגיה לעסוק וכמובן אינו אחראי על עובדי  אגף הפיתוח והטכנולוגיה. רוב הליקויים שהועלו בדוח  הביקורת, בפרקים המתייחסים לפעילות הרשות, היו בגדר תופעות חד פעמיות. ברור כי לנוכח השינוי הצפוי עם הרפורמה, הימצאות תקציבים להפקות חוץ, מינויים של מוסדות ציבור, החלת הסכמי השכר החדשים והנהלים החדשים - כל אלה יאפשרו לרשות להתנהל כנדרש.

הרשות השנייה לטלוויזיה ולרדיו

היבטים בפעילותה של הרשות השנייה לטלוויזיה ולרדיו
הגופים המבוקרים: רשות השנייה לטלוויזיה ולרדיו, משרד התקשורת, משרד האוצר ומשרד המשפטים. 

ליקוי
 
1. 
איתור חברי המועצה ומינוים: הליך איתור המועמדים למועצת הרשות נמשך כשמונה חודשים. עקב כך החלה המועצה החדשה את כהונתה רק ב-28.2.10, כשישה חודשים לאחר תום תקופת כהונתה הרשמית של המועצה שקדמה לה, שתקופת כהונתה הוארכה כדי לשמור על רציפות בפעילות המועצה. מאחר שלפי החוק הליך איתור מועמדים לכהונה במועצת הרשות מחייב התייעצות עם גופים שונים ראוי להתחיל בהליך במועד מוקדם יותר. בפרק מפורטים מספר ממצאים בנוגע להליכי ההתייעצות ואיתור המועמדים אשר ראוי כי יילקחו בחשבון בהליכים דומים שיתקיימו בעתיד.
תגובה
משרד התקשורת
1.
המשרד סבור כי במסגרת הליך ההתייעצות (שאינו הליך שימוע) גילוי של כל שמות המועמדים הינו סביר ואף מממש את מטרת החוק באופן המיטבי. בהבאת שמות כלל המועמדים האפשריים בפני הגופים המייעצים יש כדי להעשיר את רשימת המועמדים לכהונה מחד, ומתן אפשרות להעלות קשיים, ככל שאלה קיימים, מאידך, והכול תוך שמירה על שקיפות ההליך לאורך כל הדרך. הגם שתיתכנה דרכים נוספות ליישום הליך ההתייעצות בשלב השני אשר גם הן ראויות, כמו הדרך אותה מציע מבקר המדינה, המשרד סבור שיש להשאיר את שיקול הדעת בעניין זה בידי השר ובלבד שישמרו עקרונות המינהל התקין והשקיפות. המשרד יפעל שבמסגרת בחינת ההנחיות כאמור לעיל, יבחן גם ההליך הראוי לעניין עריכת ההתייעצות עם הגופים המייעצים בהתאם וככל שיידרש יעודכנו ההנחיות לכלל גורמי הממשלה. 
ליקוי

 
2. 
איתור יו"ר המועצה ומינויו: הוועדה לבדיקת מינויים (להלן - ועדת המינויים)  מצאה את המועמד לתפקיד יו"ר המועצה כשיר לתפקיד זה בכפוף להסדר למניעת ניגוד עניינים שקבעה לו. הועלה כי הוא שימש בתפקידו במשך למעלה מחודשיים אף שלא עמד בתנאי ההסדר שנקבעו לו ולא דיווח על כך. יו"ר המועצה התפטר מתפקידו ביולי 2010 לאחר שנודע באקראי כי הוא לא עמד בתנאי ההסדר. נמצא כי לא נקבע באופן מפורש מי הגורם האחראי לאכיפת מלוא הוראות ההסדר שיש לבצע קודם לכניסתו לתפקיד.
ליקוי

 
3. 
מניעה של חברי מועצה מטיפול בנושא הרדיו: ועדת המינויים קבעה כי יו"ר המועצה מנוע מלטפל בכלל ענייני הרדיו במשך חצי שנה (ובעניינן של תחנות רדיו מסוימות במשך שנה), וכי חבר מועצה נוסף מנוע מכך במשך כל תקופת כהונתו. נושא הרדיו הוא מהתחומים המרכזיים שהמועצה נדרשת לעסוק בהם. בפועל יש מידת מה של חפיפה בין תחום הרדיו ותחום הטלוויזיה, באופן שחלק מהחלטות שמתקבלות לעניין הטלוויזיה נוגעות גם לתחום הרדיו. משרד מבקר המדינה מעיר כי בעתיד יהיה מקום לבחון את היכולת המעשית לקיים הפרדה בין שני תחומי הפעילות האמורים והקושי שהיא עלולה לעורר.
ליקוי

 
4. 
מינוי יו"ר ועדת טלוויזיה: עוד בישיבה הראשונה של המועצה במרס 2010 מונה יו"ר לוועדת טלוויזיה לבקשת יו"ר המועצה, בשעה שיתר חברי הוועדה מונו כמה חודשים לאחר מכן, בסוף יוני 2010. הועלה כי יו"ר ועדת הטלוויזיה ושר התקשורת רשומים כחברי דירקטוריון של חברה שאינה פעילה. הן יו"ר הוועדה והן השר הוא מי מטעמו לא דיווחו על כך לוועדת המינויים.
ליקוי

 
5. 
במועד סיכום הביקורת עדיין לא קבעה המועצה נוהל לאיתור ולבחירה של דירקטורים מטעמה לחברות החדשות, על אף החשיבות שבהסדרת הליך בחירתם ועל אף חשיבות תפקידו של הדירקטוריון בחברת החדשות, באשר עליו להבטיח כי שידורי החדשות יהיו מהימנים ומאוזנים.

תגובה

הרשות השנייה לטלוויזיה ולרדיו

5.
בעקבות הביקורת והמלצת הנהלת הרשות, גיבשה הרשות נוהל לאיתור ולבחירה של דירקטורים מטעמה בחברות החדשות. הנוהל נועד להבטיח, בין היתר, הרחבת מספר הפונים ויצירת מאגר של מועמדים כשירים שמתוכם ניתן יהיה למנות בהקדם  דירקטורים בעתיד, במידה ויתפנה מקום. הנוהל אושר במועצת הרשות ביום 27 בדצמבר 2010, והרשות פועלת על פיו.
ליקוי

 
6. 
נמצא כי בשנים 2010-2008 מינתה מועצת הרשות לדירקטוריון של חברות החדשות מספר חברים קטן מזה שקבע החוק, ומשום כך חלקה במועצת המנהלים של חברת החדשות היה חסר. במועד סיכום הביקורת היו חסרים דירקטורים מטעם הרשות בחברות החדשות של שני הערוצים המשדרים - בכל אחת מהן כיהנו שני דירקטורים במקום ארבעה. 

הרכב חסר של נציגי הציבור במועצת המנהלים של חברות החדשות עלול לפגוע ביכולת לקיים בקרה ופיקוח ציבוריים נאותים ובאינטרס הציבורי לקיים שידורים מהימנים נטולי פניות ונעדרי אינטרסים כלכליים ופוליטיים.
תגובה

6.
עם מינויו של יו"ר מועצה קבוע לרשות באוגוסט 2010 החלה המועצה בהליך לאיתור מועמדים לתפקיד דירקטורים מטעם הרשות בחברות החדשות. צפוי כי הליך האיתור והבחירה של הדירקטורים החדשים יסתיים עד לסוף המחצית הראשונה של שנת 2011. התהליך באחריות יו"ר מועצת הרשות ובליווי הלשכה המשפטית של הרשות. 


בהליך הנוכחי אותרו מועמדים פוטנציאליים באמצעות מודעה שפורסמה באתר האינטרנט של הרשות, ושעליה נמסרה הודעה בכלי התקשורת, וכן באמצעות מועמדים שהציעו חברי המועצה. למועצה הגיעו למעלה ממאה פניות. הוקמה ועדת איתור המורכבת מחברי המועצה.  בפני ועדת האיתור הוצגו קורות החיים של המועמדים, והיא בחרה עשרים ואחד  שלגביהם נערכת בחינה של כשירותם המשפטית. הוועדה קבעה גם רשימה של מועמדים חלופיים, שבמידת הצורך תיערך גם לגביהם בדיקת כשירות משפטית. במקביל, ובהתאם לפסיקת בג"צ, קיימה המועצה שימוע לדירקטורים המכהנים, לצורך שקילת האפשרות להארכת מינויים. לאחר קבלת חוות הדעת המשפטית תמנה המועצה דירקטורים מבין המועמדים העומדים בתנאי הכשירות הקבועים בחוק.
ליקוי

 
7. 
החוק קובע כי המועצה תפקח באופן שוטף על ביצוע השידורים בידי בעלי הזיכיונות, ועל קיום השירותים שהם נותנים וכי אחד מתפקידי מנכ"ל הרשות הוא לפקח על בעלי הזיכיון ולהבטיח שהם יקיימו את השידורים לפי הוראות החוק ובהתאם לתנאי הזיכיון.

ליקוי

 
8. 
ההוצאה הכספית על תכניות סוגה עילית  בשנים 2008-2006: מהוראות החוק ומכתב הזיכיון עולה כי התחייבויות הזכיין בתחום התוכן המשודר נועדו להבטיח שידורי טלוויזיה איכותיים, מגוונים ומעשירים לרווחת ציבור הצופים. מנתונים שפרסמה הרשות בדוחותיה השנתיים עולה כי החובות שצברו בעלי הזיכיון בשנים 2008-2006 בעקבות אי-עמידתם בהתחייבותם בתחום סוגה עילית הסתכמו בסכומים ניכרים. יצוין כי הסכומים שהוציאו בעלי הזיכיון על שידור תכניות אלה גדלו משנה לשנה, אולם הפערים בין סכומים אלה ובין הסכומים שהתחייבו להוציא הלכו וגדלו. נתוני הרשות בנוגע להצטברות חובות הזכיינים בשנים האמורות מלמדים שהשירות שקיבל הציבור בתחום זה נפגע פגיעה של ממש, שכן בעלי הזיכיון לא מילאו אחר ההתחייבויות בתחום סוגה עילית שנטלו על עצמם בכתב הזיכיון. משרד מבקר המדינה מעיר כי המתכונת ולפיה התחייבויות שלא מולאו בשנים קודמות מקוימות באמצעות הגדלת ההשקעות בשנים מאוחרות אין בה כדי לפצות את הציבור על חוסרים מהעבר, ולכן הרשות נדרשת לאכוף בכל שנת פעילות או לפחות בסמוך אליה את מילוי התנאים שנקבעו במכרז, תנאים שבשלהם הועדפו הזכיינים על מתמודדים אחרים.
תגובה

8.
הרשות פועלת ותפעל למניעת הצטברות של חובות בעלי הזיכיון בעניין שידור תכניות סוגה עילית, הדבר ייבדק בעת אישור הלוחות העונתיים. עם זאת יצוין כי היקפן המדויק של ההפרות, ככל שישנן, יתבררו רק בתום השנה, ולכן האכיפה אינה יכולה להתבצע במלואה במהלך השנה.


הנתונים לשנים 2009 ו-2010 מצביעים על שינוי מגמה לכיוון עמידה במחויבויות וביצוע בהיקפים משמעותיים תכניות מסוגה עילית, עקב פעילותה של הרשות כלפי בעלי הזיכיון לשידורי טלוויזיה ועמידתה על קיום מלוא המחויבויות שלה. בשנת 2009 הוציאו הזכיינים את מלוא הסכום הנדרש לתכניות מסוגה עלית, ואף החלו בהשלמת חוסרים  מהעבר, בהתאם לתכנית ההשלמות שנקבעה לכל אחד מהערוצים.

הרשות פעלה לכך שהנתונים הנדרשים לקיום הליך הבדיקה בערוץ 2 לבחינת מחצית תקופת הזיכיון יוגשו במהלך הרבעון הראשון של שנת 2011, והליך הבדיקה וקבלת ההחלטות אמורים להסתיים ברבעון השני של 2011. בדיקת הנתונים הינה באחריות מנכ"ל הרשות וסמנכ"ל הטלוויזיה, וקבלת ההחלטות היא בסמכות המועצה.
ליקוי

 
9. 
אף שמתשובת הרשות עולה כי בשנת 2009 חל שיפור משמעותי בפעילות בעלי הזיכיון, וכי הם השקיעו כאמור את מלוא הסכום הנדרש בתכניות סוגה עילית, יש לזכור כי מידת עמידתם בהתחייבויות נבחנה על פי ההתאמות שנעשו באותה שנה. היישום החסר והחלקי של המחויבויות של בעלי הזיכיון בתחום השידור מלמד בהכרח כי איכות השירות שניתן לציבור בשנים שנבדקו, 2008-2006, נפגעה במידה ניכרת, כשם שטענה הרשות בעתירה לבג"ץ . האחריות לתוצאה זו מוטלת, בראש ובראשונה, על הרשות, שהייתה אמורה לפעול ולקבל החלטות אשר יבטיחו שידורים איכותיים בהתאם לתנאים ולדרישות שקבעה המדינה בעת שנתנה את זיכיונות השידור. הגידול המתמשך בפערים בין ההתחייבויות שקיבלו עליהם בעלי הזיכיון במסגרת המכרז ובין השירותים שנתנו בפועל מלמד שהרשות לא יישמה את אמצעי האכיפה במועד ובאופן הנדרשים.
תגובה

9.
עקב פעילותה של הרשות כלפי בעלי הזיכיון לשידורי טלוויזיה ועמידתה על קיום מלוא המחויבויות שלהם, חל שיפור בפעילותם בשנת 2009. בשנה זו הם הוציאו את מלוא הסכום הנדרש לתכניות מסוגה עלית, ואף החלו בהשלמת חסרים מן העבר, בהתאם לתכנית ההשלמות שנקבעה לכל אחד מהערוצים.


הרשות תמשיך לפעול להבטחת ביצוע חובות בעלי הזיכיון, בין היתר על ידי הידוק המעקב הצמוד והפעלת אמצעי אכיפה העומדים לרשותה במקרים המתאימים. הרשות פעלה לכך שהנתונים הנדרשים לקיום הליך הבדיקה בערוץ 2 יוגשו במהלך הרבעון הראשון של שנת 2011, והליך הבדיקה וקבלת ההחלטות אמורים להסתיים ברבעון השני של 2011.
ליקוי

 
10. 
במחצית הראשונה של שנת 2009, החליטה הרשות לבצע התאמות בהתחייבויות של בעלי הזיכיון בשל אירועים מיוחדים. במסגרת זו הרשות הפחיתה את סכום ההתחייבויות של בעלי הזיכיון לאותה שנה ואת חלקם דחתה למועד מאוחר יותר. כמו כן, כמידי שנה, הרשות ביצעה עדכון של תחזית ההכנסות של בעלי הזיכיון לאותה שנה. בעקבות הפעולות האמורות פחת הסכום שנדרשו בעלי הזיכיון להשקיע בתחום סוגה עילית לשנת 2009 בכ-35%.
ליקוי

 
11. 
החוק קובע כי בתום ארבע השנים הראשונות של תקופת הזיכיון - באמצע תקופת הזיכיון - תקיים המועצה הליך שבו תבחן אם מילא בעל הזיכיון את מחויבויותיו (להלן - הליך הבדיקה). החוק מסמיך את המועצה לדחות את הליך הבדיקה בשנה אם היא התירה לבעל הזיכיון לדחות למועד מאוחר יותר את קיום המחויבויות שעליו למלא בשנות הזיכיון השלישית והרביעית, ובלבד שיקיימם עד תום תקופת הזיכיון. נמצא כי המועצה דחתה בשנה את מועד הבדיקה משום שקיבלה החלטה עקרונית לדחות את קיום מחויבויותיו של בעל הזיכיון, אך היא לא מסרה לבעל הזיכיון פירוט של המחויבויות שמילוין יידחה ולא ציינה באילו מועדים עליו למלאן. המועצה אף לא החלה בהליך הבדיקה מיד בתום שנת הזיכיון החמישית כפי שהחליטה, אלא רק כשישה חודשים לאחר מכן.
ליקוי

 
12. 
החוק מסדיר את הארכת תקופת הזיכיון לשדר בערוץ 10 וקובע כי בעל הזיכיון רשאי לבקש מהמועצה להאריך את תוקף זיכיונו באופן שיחול על שתי תקופות נוספות ובסך הכול להאריך את תקופת הזיכיון בארבע שנים, המועצה רשאית להיענות לבקשה אלא אם כן מצאה כי בעל הזיכיון לא מילא את מחויבויותיו. המועצה קבעה במסגרת הליך הבדיקה כי בעל הזיכיון לא יוכל להשלים את מחויבויותיו עד מועד תום תקופת הזיכיון. נמצא כי הליך הבדיקה שקדם לקביעתה זו לקה בחסר ולא היה מבוסס דיו. יתרה מזו על בסיס קביעה זו פנתה המועצה לשר התקשורת שיפעל לתיקון החקיקה באופן שניתן יהיה להאריך את תקופת הזיכיון אף שבעל הזיכיון לא עמד במחויבויותיו.
ליקוי

 
13. 
בחוות הדעת שהמציא היועץ המשפטי של הרשות למועצה באוגוסט 2009 נקבע שהמועצה אינה מוסמכת להיענות לבקשת בעל הזיכיון להארכת תקופת זיכיונו. נמצא כי אף על פי כן המועצה לא החליטה לפרסם באוגוסט 2009 את המכרז לבחירת בעל זיכיון חדש שישדר בערוץ 10, ובכך הושם לאל הסיכוי לגייס בהליך מכרזי בעל זיכיון שיוכל להתחיל את שידוריו במועד תום תקופת הזיכיון של בעל הזיכיון המשדר. המועצה המשיכה לדחות את מועד פרסום המכרז, עד שבאוקטובר 2009 הבהיר לה המשנה ליועץ המשפטי לממשלה כלכלי-פיסקאלי שאי אפשר לדחות עוד את פרסום המכרז. בסופו של דבר הוארכה תקופת הזיכיון של בעל הזיכיון המשדר בחקיקה, אף שלא עמד במחויבויותיו בתקופת הזיכיון.
תגובה

13.
הרשות מציינת כי בתהליך היו קיימים שלבים בעייתיים מבחינות שונות, וכי יש מקום להפיק לקחים על מנת לשפר את תהליכי קבלת ההחלטות במועצה, ובכלל זה הבהרת היחסים והגברת התיאום בין הגורמים השונים המשתתפים בתהליכים מסוג זה, הן בתוך הרשות עצמה (מעמדן של המלצות וחוות דעת מקצועיות ומשפטיות של הדרג המקצועי), והן בין הרשות לבין גורמי הממשלה להם נדרשת הרשות. המועצה החדשה כבר החלה בקיום הליך של הפקת לקחים ושיפור התהליכים, הן בישיבות שהתקיימו ביום 17 במרץ 2010 וביום 21 באוקטובר 2010 ובאופן שוטף בישיבות השונות. בפני המועצה הוצגו סקירות של המבקר הפנימי של הרשות ושל מ"מ היועץ המשפטי, בין היתר על חלוקת התפקידים והאחריות של ההנהלה והמועצה, יחסי הגומלין ביניהם ואופן הביסוס המקצועי של ההחלטות, והמועצה רשמה לפניה את הדברים. הרשות מציינת כי החוק בדבר מעבר מהענקת זיכיונות למתן רישיונות הינו תוצר של הפקת לקחים מערכתית של הממשלה, הכנסת והרשות.
ליקוי

 
14. 
הפרה בשידור של החוק, הכללים או הוראה בכתבי הזיכיון (להלן -הפרה) מאפשרת לפורום ההפרות ברשות ליטול מבעלי הזיכיון ולקצר את מכסת זמן שידור הפרסומות העומד לרשותם ובכך להקטין את הכנסותיהם. נמצא כי בין השנים 2010-2008, בחלק ניכר מימי השידור שנבדקו לא נוצלה מכסת זמן שידור הפרסומות. היות שהרשות לא בחנה את ניצול זמן הפרסום לא ניתן לדעת בוודאות אם האופן שהיא יישמה את הסנקציה היה אפקטיבי.
תגובה

14.
על מנת להבטיח את האפקטיביות של הסנקציות שמפעילה הרשות, במיוחד לאור שינויים במאפייני הפרסומות והתנהלות בעלי הזיכיון בשנים האחרונות, פועלת הרשות לשיפור ולהוספת כלי אכיפה, וכן לשיפור התנהלותם של בעלי הזיכיון כדי להפחית הפרות מלכתחילה.


מזה מספר שנים הרשות מפתחת כלים נוספים למניעת הפרות על ידי בעלי הזיכיון, במסגרת האפשרויות הנתונות לה בחוק, ובהקשר זה ניתן לראות, בין היתר, עליה במספר דקות הנטילה הנקבעות לבעלי הזיכיון, קביעת הנטילה בשעות פריים טיים, והטלת עיצומים כספיים.

הרשות כבר מבצעת הן את תהליך לשיפור הפעלת הסנקציה של נטילת זמן שידור פרסומות והן את הרחבת השימוש באמצעים אחרים, כגון שימוע ודרישה להסברים, התראות, עיצומים כספיים, חילוט ערבויות, דוחות בקרה ופרסום ממצאיהם ברבים, ועוד.
ליקוי

 
15. 
בכתבי הזיכיון בתחום הטלוויזיה והרדיו נקבע כי מנכ"ל הרשות רשאי להטיל על בעלי הזיכיון שביצע הפרה עיצום כספי עד 60,000 ש"ח ובהפרה חוזרת עד ל- 120,000 ש"ח. נמצא כי בין השנים 2010-2008 הסנקציה הופעלה לעתים רחוקות ביחס למספר ההפרות בתחום הטלוויזיה והרדיו. משרד מבקר המדינה העיר לרשות כי עליה לפעול לשימוש בכלי האכיפה באופן שיבטיח אכיפה אפקטיבית. 
תגובה

15.
הרשות מפעילה אמצעים שונים בנושא ההפרות. זאת, על פי שיקול דעתה ובהתאם  לכל מקרה ומקרה.


הרשות תבחן עריכת שיפורים בנהלים הנוגעים להטלת סנקציות, ובכלל זה גיבוש בכתב של המדיניות והשיקולים הרלוונטיים לגבי עיצומים כספיים, ונהלי עבודה פנימיים מחודשים לשני התחומים השונים במאפייניהם – תחום הרדיו ותחום הטלוויזיה, לרבות הכוונה לסוגי ההפרות שלהן מתאימה יותר נטילת זמן פרסום ולסוגים שבהם מתאים יותר עיצום כספי, שימוע ודרישה להסברים, התראות, חילוט ערבויות, דוחות בקרה ופרסום ממצאיהם ברבים, ועוד. 
ליקוי

 
16. 
היעדר הטלת קנסות בחוק: מאז חקיקת החוק בשנת 1990 לא נקבעו תקנות לעניין שיעור הקנס שיוטל על מי שהפר תנאים מסוימים בזיכיון לשידורים, ולכן נבצר מהרשות ליישם את הוראות החוק בעניין זה ולהפעיל את הסמכויות שנקבעו בו. מכאן שמדובר במנגנון קנסות שהוא אות מתה ברגולציה של השידור המסחרי.
ליקוי

 
17. 
פרסום הדוח השנתי של הרשות: בחוק נקבע כי מנהל הרשות יגיש למועצה, בין היתר, דוח שנתי בנושא פעולות הרשות ופעולות בעל הזיכיון. נמצא כי בשנים 2006 -2008 פרסמה הרשות את הדוח השנתי כשנה לאחר התקופה הנבדקת. יש בכך כדי לפגוע ביכולת המועצה לקבל תמונה עדכנית וכוללת על העמידה של בעלי הזיכיון בהתחייבויותיהם וביכולתה לקבוע את אופן פעולתה לגביהם. כמו כן העיכוב בפרסום הדוח אף מונע מהציבור לקבל דיווח על השירות שקיבל וללמוד על מידת עמידתם של בעלי הזיכיון בהתחייבויותיהם.

תגובה

17.
הרשות תיערך לסיים בעתיד את הכנת הדוח בזמן קצר יותר מזה שנהגה בשנים 2007 ו-2008. הרשות רואה בחודש ספטמבר תאריך יעד אחרון לפרסום הדוח השנתי הסופי לשנה הקודמת, בתכנית העבודה לשנת 2011 מתוכננת הגשת הדוח למועצה בחודש ספטמבר. 


נוסף לכך, בכוונת הרשות לשקול גם את האפשרות לפרסם דוח מגמות חצי-שנתי (שלא יהיה דוח סופי ומחייב) סמוך לחודש אוגוסט, שיילמד על המגמות באותה שנה, ויתריע על אי-עמידה של בעלי הזיכיון במחויבויותיהם, אם יימצאו כאלה.

הרשות תפעיל סנקציות נגד בעלי הזיכיונות במקרים מתאימים של עיכובים בהעברת המידע הנדרש לסיכום הנתונים.

הרשות תפעל במהלך שנת העבודה הנוכחית לבחינת תהליכי העבודה שלה ולייעולן ככל הניתן.

האחריות להכנת הנתונים - בידי מנכ"ל הרשות.

אישור הדוח וקבלת החלטות – בידי מועצת הרשות.
ליקוי

 
18. 
אף שמתשובת הרשות ומהדוח השנתי של הרשות לשנת 2009 עולה כי באותה שנה חל שיפור משמעותי בפעילות בעלי הזיכיון והם השקיעו את מלוא הסכום הנדרש בתכניות סוגה עילית, הרי שהיישום החסר והחלקי של המחויבויות של בעלי הזיכיון בתחום השידור מלמד בהכרח כי איכות השירות שניתן לציבור בשנים שנבדקו, 2008-2006, נפגע במידה משמעותית כשם שטענה גם הרשות בעתירה לבג"ץ . האחריות לתוצאה זו מוטלת, בראש ובראשונה, על הרשות, שהייתה אמורה לפעול ולקבל החלטות כדי להבטיח שידורים איכותיים בהתאם לתנאים ולדרישות שקבעה המדינה בעת שנתנה את זיכיונות השידור. הגידול המתמשך בפערים בין ההתחייבויות שקיבלו עליהם בעלי הזיכיון במסגרת המכרז ובין השירותים שנתנו בפועל מלמד שהרשות לא יישמה את אמצעי האכיפה במועד באופן הנדרשים.
תגובה

18.
הנהלת הרשות והמועצה החדשה כבר החלו בקיום הליך של הפקת לקחים ושיפור התהליכים, ובכלל זה בקשר לנוהל חדש והליך מואץ למינוי דירקטורים בחברות החדשות, הבהרת יחסי הגומלין בין הנהלת הרשות והמועצה והצורך לבסס החלטות באופן מקצועי, והליך הבדיקה לזיכיון החדש בערוץ 2.  

הרשות החלה את הליך נקודת הבדיקה בערוץ 2, הנדרש ביחס לחמש השנים הראשונות של תקופת הזיכיון, שהסתיימה בנובמבר 2010. כבר בחודש אוקטובר 2010 שלחה הרשות לבעלי הזיכיון בקשה לקבלת מידע מפורט, הנדרש לצורך הבדיקה. הליך הבדיקה וקבלת ההחלטות צפוי להסתיים בחודש אפריל 2011. בדיקת הנתונים הינה באחריות מנכ"ל הרשות וסמנכ"ל הטלוויזיה, וקבלת ההחלטות הינה בסמכות המועצה.
ליקוי

 
19. 
לפי החוק בעל זיכיון ישלם לרשות תמלוגים על הכנסותיו מהשידורים וממתן שירותים. על הרשות למסור לשר האוצר נתונים לצורך חישוב התמלוגים ולהעביר את כספי התמלוגים לאוצר המדינה. נמצא כי כספי התמלוגים שולמו לחשבון בנק כללי שבו מנוהלים כספי הרשות. במצב זה קשה לבצע מעקב ובקרה בעניין כספי התמלוגים באופן שיבטיח שהשימוש בהם נעשה בהתאם לייעוד שנקבע להם והמדינה קיבלה את כל הכספים שלהם היא זכאית.
תגובה

19.
בעקבות הביקורת פתחה הרשות חשבון בנק נפרד בתחילת שנת 2011 אשר יקל את ההפרדה של כספי התמלוגים משאר הכספים והבקרה עליהם.

ליקוי

 
20. 
החוק הטיל על משרדי האוצר והתקשורת את האחריות לחשב את כספי התמלוגים בהתאם לנתונים המועברים מהרשות. נמצא כי עד אפריל 2010 הועברו מהרשות לאוצר המדינה כספים בלי שנעשתה בקרה עליהם. במצב זה לא היה אפשר לוודא שכל כספי התמלוגים שהמדינה הייתה זכאית לקבל הועברו אליה בערכם המלא ובמועד.

תגובה

20.
עם קבלת הוראות חדשות ובקשות לפירוט נוסף מטעם החשב החדש של משרד התקשורת, הרשות מסרה את הנתונים, והחלה לפעול בהתאם למתכונת העברת נתונים חדשה. הרשות תמשיך לנהוג בשקיפות מלאה ותפעל בהתאם לחוק ולתקנות בעניין זה.

הרשות פועלת בעניין כספי התמלוגים בשקיפות מלאה כלפי משרדי התקשורת והאוצר, משתפת איתם פעולה, ומעבירה להם את הנתונים המבוקשים. ככל שיקבעו המשרדים הוראות חדשות בעניין הדיווח הנדרש, הרשות תפעל על פיהן.
תגובה

משרד האוצר

20.
אגף החשב הכללי פעל לתיקון חוק הרשות השנייה והביא לכך שתמלוגי הזכיינים בגין הכנסות משידורים וממתן שירותים יועברו ישירות לידי אוצר המדינה ולא לידי הרשות השנייה. נושא העברת דמי התמלוגים מהרשות השנייה נמצא בתוכנית העבודה של חשבות משרד התקשורת לשנת 2011 במטרה להיכנס לעומק הדברים. לאחרונה השלים חשב משרד התקשורת ביקורת מקיפה שערך ברשות השנייה באמצעות משרד רו"ח חיצוני במהלך השנים 2008-2010. כמו כן, הורה חשב המשרד לרשות השנייה כי בהתאם לנדרש בחוק על הרשות להעביר דיווח מסודר לצד כל תשלום אותו היא מעבירה למשרד התקשורת. אגף החשב הכללי, באמצעות חשב משרד התקשורת, יוודא בעתיד כי התשלומים אותם הרשות השנייה מחויבת להעביר למשרד התקשורת על פי חוק יתקבלו במועדם או לחילופין יתוקנו התקנות טרם חלוף מועד התשלום.
ליקוי

 
21. 
שר התקשורת, בהסכמת שר האוצר, התקין בתקנות הרשות השנייה לטלוויזיה ורדיו (כספים), התשנ"ב-1992 (להלן - תקנות הכספים) הוראות המתירות לרשות להותיר ברשותה כספי תמלוגים כדי להשתמש בהם למימון הקמת תחנות שידור ולהעביר לאוצר המדינה את יתרת התמלוגים שנותרה לאחר ניצול התמלוגים האמורים (להלן - יתרת התמלוגים), תיקון זה נעשה לאחר המועד המקורי שנקבע בתקנות הכספים להעברת התמלוגים. נמצא כי הרשות לא עמדה במועדים המקוריים שנקבעו להעברת יתרת התמלוגים לאוצר ועיכבה את העברתם שלא כדין. הגורמים האחראים לתיקון התקנות במשרדי התקשורת והאוצר לא פעלו במועד להסדרת דחיית המועדים. התקנות תוקנו שלוש פעמים לאחר המועד שנקבע בתקנות לתשלום והן הוחלו בדיעבד.

תגובה
הרשות השנייה לטלוויזיה ולרדיו

21.
הרשות פועלת בעניין כספי התמלוגים בשקיפות מלאה מול משרדי התקשורת והאוצר, משתפת פעולה עם המשרדים, ומעבירה להם את הנתונים המבוקשים. ככל שיקבעו המשרדים הוראות חדשות בעניין הדיווח הנדרש, הרשות תמלא אחריהן.
ליקוי

 
22. 
תקנות הכספים קובעות כי בעל זיכיון ישלם לרשות בתשלומים חודשיים או רבעוניים את התמלוגים המוטלים עליו. נמצא כי הרשות לא גבתה מבעלי הזיכיון את התמלוגים עבור המחצית הראשונה של שנת 2010 שלא כדין.

ליקוי

 
23. 
כדי לשמור על האינטרס הציבורי בתחום השידור המסחרי יש לפעול בראש ובראשונה כדי להבטיח כי יקוימו תנאי הזיכיון. לנוכח התמונה הכוללת בנוגע לרמת הפיקוח והאכיפה שקיימה הרשות מתעורר ספק אם במשך השנים פעלה הרשות באופן המיטבי כדי להבטיח את השמירה על האינטרס הציבורי. ממצאי הביקורת באשר לדרכי הטיפול וההחלטה של הרשות על שידורי הטלוויזיה המסחריים מחייבים אותה לקיים, כבר בעת הקרובה, הליך סדור ומפורט של הפקת לקחים. הצורך בקיום הליך זה נובע מהטעם שהרשות תידרש כבר בתקופה הקרובה לבצע בדיקות אם מילאו בעלי הזיכיון את מחויבויותיהם, ולקבל החלטות בנושאים דומים לאלו שהועלו בביקורת.
תגובה

23.
הנהלת הרשות והמועצה החדשה שהחלה בפעילותה לאחר מינוי יו"ר קבוע באוגוסט 2010, כבר החלו בקיום הליך של הפקת לקחים ושיפור התהליכים, ובכלל זה בניית נוהל חדש והליך מואץ למינוי דירקטורים בחברות החדשות, בהבהרת יחסי הגומלין בין הנהלת הרשות והמועצה והצורך לבסס החלטות באופן מקצועי, והליך הבדיקה לזיכיון החדש בערוץ 2.  

בכוונת הרשות למנות צוות בראשות המנכ"ל להפקת לקחים בעקבות דוח מבקר המדינה, אשר יתייחס הן לכל תחום (טלוויזיה ורדיו) בנפרד והן לתהליכים כלל-רשותיים.
ליקוי

 
24. 
במועד סיום הביקורת עדיין לא קבעה המועצה נוהל לאיתור ולבחירה של דירקטורים, על אף החשיבות שבהסדרת הליך הבחירה וחשיבותו של הדירקטוריון בחברת החדשות בהבטחת שידורי חדשות מהימנים ומאוזנים. 

תגובה

24.
בעקבות הביקורת והמלצת הנהלת הרשות, גיבשה הרשות נוהל לאיתור ולבחירה של דירקטורים מטעמה בחברות החדשות. הנוהל אושר במועצת הרשות ביום 27 בדצמבר 2010, וכיום היא פועלת על פיו.
ליקוי

 
25. 
משרד מבקר המדינה מעיר כי הרכב חסר של נציגי הציבור במועצת המנהלים של חברות החדשות עלול לפגוע ביכולת לקיים בקרה ופיקוח ציבוריים נאותים ובאינטרס הציבורי לקיים שידורים מהימנים נטולי פניות ונעדרי אינטרסים כלכליים ופוליטיים. על מועצת הרשות לפעול לאלתר למנות נציגים מטעמה כנקבע בחוק להנהלות של חברות החדשות שלהם משקל משמעותי בייצוג האינטרס הציבורי בחברת החדשות. מוצע כי מועצת הרשות תגבש, באמצעות צוות מקצועי ונייטרלי, מאגר מועמדים גדול שממנו ייבחרו הנציגים, וכן תקבע נוהל שיכלול עקרונות מנחים לקיום ההליך שיבטיחו את קיום המטרות שלשמן מונו הנציגים.
תגובה

25.
יש חשיבות למינוי מלוא מכסת המינויים שניתנה למועצת הרשות בחוק, וכאמור המועצה פועלת לאיתור ולמינוי דירקטורים מתאימים. במועצה החדשה אושר נוהל חדש בעניין זה. הנוהל נועד להבטיח, בין היתר, הרחבת מספר הפונים וכן יצירת מאגר של מועמדים כשירים שמתוכם ניתן יהיה למנות בהקדם דירקטורים בעתיד, במידה ויתפנה מקום. צפי לסיום ההליך - יוני 2011.
ליקוי

 
26. 
משרד מבקר המדינה מעיר כי יכולתן וחובתן של ועדת הבדיקה ושל המועצה לבחון את הדברים ולהפעיל שיקול דעת בעניינם אינה מוטלת בספק. עם זאת מצופה מהן ששיקול דעתן יושתת על עמדות שנבדקו באופן יסודי קודם לקבלת ההכרעה. לנוכח העובדה שהוצגו להן עמדות מנוגדות, ובכללן עמדת הנהלת הרשות, נדרש היה לבחון את הפערים בעמדות על בסיס נתונים בדוקים.

תגובה

26.
בישיבת מועצה מתאריך באוקטובר 2010, שבה נדון נושא זה, הוצגו בפני המועצה החדשה סקירות של המבקר הפנימי של הרשות ושל מ"מ היועץ המשפטי על חלוקת התפקידים והאחריות בין ההנהלה והמועצה, ממשקי העבודה, נהלים ותהליכים ובעיקר אופן הביסוס המקצועי בתהליך קבלת ההחלטות. המועצה רשמה לפניה את הדברים. כמו כן, הובאו בפני המועצה מסקנות ולקחים מדוחות מבקר המדינה שהדגישו את ההכרח להסתמך על חוות דעת של הדרג המקצועי.
ליקוי

 
27. 
על השר לקבוע תקנות למימוש הוראות החוק בדבר מנגנון קנסות, כדי לחזק את יכולת האכיפה וההרתעה של הרשות הפועלת כרגולטור והמופקדת, בין היתר, על קיום השידורים והפיקוח עליהם; הרשות נדרשת לנקוט את כל הפעולות הנדרשות כדי להבטיח שהדוח השנתי יפורסם בהקדם האפשרי, ומוצע כי היא תקבע תאריך יעד לפרסום הדוח. 


על משרד האוצר לקיים פיקוח ובקרה על כספי התמלוגים. על משרדי התקשורת והאוצר להקפיד להשלים את הפעולות הדרושות לתיקון תקנות הכספים מבעוד מועד כדי למנוע הישנות של אי-גביית תמלוגים. 
תגובה

משרד התקשורת 

27.
המשרד בשיתוף משרד המשפטים והרשות השנייה, פועלים לתיקון חקיקה אשר יקנו בידי הרשות השנייה כלים להטלת עיצומים כספיים שהינם כלי מתחום המשפט המינהלי שצפוי להיות מופעל, ככל שהליך החקיקה יושלם, בידי הרגולטור הייעודי - הרשות השנייה. המשרד מציין כי בידי הרשות השנייה מצויים כבר כיום כלים אחרים מתחום המשפט המינהלי. כך למשל, עושה הרשות השנייה שימוש בכלי החילוט. 
פרק חמישי

משרדי ממשלה

משרד ראש הממשלה

ניהול רשומות אלקטרוניות ושימורן במשרדי ממשלה

הגופים המבוקרים: משרד ראש הממשלה - גנזך המדינה, נציבות שירות המדינה
ליקוי 

1.  
למרות השינויים הטכנולוגיים המפליגים שחלו בעשורים האחרונים בסביבת העבודה הממשלתית, שהפכה מסביבה המושתתת על מסמכים ותיקיות נייר לסביבה המושתתת על מסמכים אלקטרוניים, לא גיבשו גופי המטה הרלוונטיים - משרד ראש הממשלה, הגנזך והנציבות מערכת כללים אחידה ומחייבת לניהול רשומות אלקטרוניות במשרדי הממשלה. הכללים שהנציבות קבעה בתקנון שירות המדינה (להלן - התקשי"ר) לגבי ניהול מסמכים עדיין מתייחסים לעידן רשומות הנייר. 

תגובה

משרד ראש הממשלה – גנזך המדינה
1.  
הגנזך החל בפעולה במסגרת תוכנית רב שנתית לקידום ניהול ושימור רשומות אלקטרוניות. מטבע הדברים, במהלכים כאלה מבצעים עבודה בהווה ורואים פירות בשנים מאוחרות יותר. הבריטים, האמריקאים והאוסטרלים החלו בטיפול בנושא בסוף שנות התשעים של המאה הקודמת, ועדיין נמצאים בתוך מהלך הקמת התשתיות לניהול רשומות אלקטרוניות.

ליקוי
2.  
גנז המדינה החל לפרסם באתר האינטרנט שלו בשנים 2009 ו-2010 מסמכים שהם תשתית מקצועית לניהול רשומות אלקטרוניות, ואולם החומר לא עובּד לנוהל מחייב למשרדי הממשלה, שרבים מהם פועלים ללא כללים מחייבים בתחום ניהול הרשומות האלקטרוניות ושימורן. 

תגובה
2.
בין התאריכים ספט' 2009 – ינו' 2011 הגנזך פרסם שמונה נהלים מקצועיים מחייבים בתחום ניהול הרשומות האלקטרוניות. נהלים אלו גובשו על ידי הגנזך במסגרת סמכויות הפיקוח שהוענקו לו מכוח חוק הארכיונים, והם תקפים ומחייבים את משרדי הממשלה החל ממועד פרסומם. אמנם, קיים קושי בתחום הטמעת הנהלים, והגנזך ער לבעיית אכיפתם ולכן פועל בקרב אוכלוסיות יעד שונות במשרדי הממשלה, לשם כך הגנזך ממשיך בעדכון הנהלים וההנחיות.  מאז עבודת המבקר, הגנזך פרסם שני נהלים: הנחיות לסריקה ולניהול של תעודות שגרתיות המיועדות לביעור, והנחיות לניהול תהליך הביעור פורסם בתאריך 27/01/2011. נוהל סריקת חומר ארכיוני במשרדי הממשלה- פורסם בתאריך  27/01/2011. נוהל "הצלה" לטיפול בחומר אלקטרוני במשרדים - יפורסם במחצית הראשונה של 2011. לקראת סוף המחצית הראשונה של 2011, תקים מנהלת מערכות מידע (להלן מנמ"רית) הגנזך צוות פעולה משותף עם מנמ"רים אחרים, לצורך בחינת הנהלים והתאמתם לשימוש במשרדים. מפגש המנמ"רים הקרוב יתקיים בגנזך המדינה בחודש אפריל 2011,  במטרה לקדם את נושא ניהול הרשומות האלקטרוניות. מועד זה ינוצל להקמת צוות הפעולה האמור לעיל. במסגרת פיילוט במספר משרדי ממשלה, נושא הנהלים, הטמעתם והתאמתם ליישום הוא בעל משקל מרכזי. מימוש הפיילוטים יתחיל במחצית השנייה של 2011. עבודה זו תניב מסקנות לגבי הנהלים וייערכו בהם עדכונים על פי הצורך.

פעולות נוספות לעניין הנהלים:

בתוכנית העבודה 2011 הגנזך יחל בפעילות משותפת עם נציבות שירות המדינה (להלן נש"מ) לשילוב נהליו בתקשי"ר. הגנזך בנה תוכנית הדרכה בתחום ניהול הרשומות האלקטרוניות. התוכנית הועברה לנש"מ לשילובה בהדרכות של מנהלי רשומות, עובדי הגנזך וקבוצות עובדים שונות. בינואר 2011 השתתף הגנזך בהדרכה של נאמני רשומות של משרד ראש הממשלה והציג את סוגיית ניהול הרשומות האלקטרוניות. במחצית השנייה של 2011 מתוכנן קיבוץ מערך הנהלים שמפרסם הגנזך בעניין ניהול רשומות אלקטרוניות (נש"ר) לאוגדן נוהלי נש"ר מודולרי – לטובת נוחות השימוש של משרדי הממשלה.
ליקוי

3.
בהיעדר מערכת כללים אחידה היה ניתן לצפות שהנהלות משרדי הממשלה יקבעו - כל אחת לעובדיה - כללי עבודה לניהול רשומות אלקטרוניות. ברם נמצא כי למעט משרדים אחדים, הנהלות משרדי הממשלה לא עשו זאת: נתונים על תריסר משרדי ממשלה מצביעים על כך שבכ-80% מהם לא קיימים נהלים הנוגעים לניהול רשומות אלקטרוניות ולשימורן. ללא נהלים אין שיטתיות בתיוק מסמכים ושימורם במערכות המידע של משרדי הממשלה, ואין כללים לעובדים המורים להם כיצד לנהל את הדואר האלקטרוני; כתוצאה מכך נחלשת היכולת של משרדי הממשלה לעמוד בכללים החלים עליהם מכוח חוק הארכיונים וכן מתוקף עקרונות המשפט המינהלי שלפיהם עליהם לפעול בחוקיות, בסדירות ובשקיפות.
תגובה
3.
הגנזך פועל במסגרת המשאבים הנוכחיים להנחלת אחריות המשרדים לניהול הרשומות האלקטרוניות והמסורתיות. עובדי מחלקת הפיקוח וההדרכה מטמיעים כבר את הנהלים במשרדי הממשלה באופן שוטף ומתמיד, ומנחים לגבי ניהול רשומות אלקטרוניות. נציגי מחלקת המחשוב מתלווים לצוות הפיקוח בהתאם לצורך. אחד הנהלים שפרסם הגנזך, נוהל "ביעור" תעודות שגרתיות לאחר סריקה, מקדם את ניהול הרשומות האלקטרוניות במשרדים באופן משמעותי. הנוהל מחייב את המשרדים לסדרה של פעולות בתחום מערכת המחשוב לניהול רשומות ותהליכי הסריקה על מנת להיכנס להליך שיביא לאישור ביעור תעודות שגרתיות לאחר סריקה ולפני סיום תקופת השמירה שנקבעה בהנחיות. בתחום זה מנהלת מחלקת הפיקוח עבודה סדירה מול המשרדים מאז 2010, וההליך נמשך גם ב- 2011 תוך יישום לקחים. הגנזך מצא שיישום נוהל זה מהווה מנוף לקידום הטיפול ברשומות אלקטרוניות במשרדים בכל ההיבטים, ובכלל זה קיום נהלים פנימיים בתחום ניהול המערכת הממוחשבת לניהול רשומות ומסמכים אלקטרוניים. 


לשם הנחלת הנהלים והפצתם פועל הגנזך כדלקמן:

1. הגנזך קיים יום עיון למנהלי רשומות ביום 27/01/2011. 
במסגרת יום העיון הנהלים קבלו מקום נכבד, וחולק למשתתפים CD עם אוסף, ביום 11/04/2011 יתקיים מפגש פורום המנמ"רים ובמסגרת הרצאת מנמ"רית הגנזך - נושא הנהלים יקבל משקל נכבד. מנמ"רית הגנזך תנצל את המפגש להקמת צוות פעולה של מנמ"רים לעניין הנהלים.

2. הגנזך הכין כבר תוכנית מפורטת לעריכת יום עיון לסמנכ"לים במשרדי הממשלה, ונמצא בקשר עם נציבות שירות המדינה לקיום יום עיון כזה. המפגש צפוי להיערך ברבעון השני של 2011. 
3. הגנזך בנה כבר תוכנית הדרכה בתחום ניהול הרשומות האלקטרוניות ומשתתף בהרצאות בנושא ניהול הרשומות האלקטרוניות.

4. במסגרת פיילוט במספר משרדי ממשלה, נושא הנהלים, הטמעתם והתאמתם ליישום במשרד שבפיילוט הינו בעל משקל מרכזי. הגנזך החל בתהליך גיוס כוח אדם למשימה עוד ב- 2010. ההליך צפוי להסתיים בחודש אפריל 2011. מימוש הפיילוטים יתחיל במחצית השנייה של 2011. 

5. הגנזך בנה מערכת יחסי עבודה הדוקה עם הפרויקט הממשלתי-רוחבי סע"ר (מערכת לניהול מסמכים). בשלב הנוכחי הגנזך מוודא מימוש תקנים ודרישות הגנזך במכרז סע"ר. בהמשך הגנזך יוודא שילוב נהלי עבודה במשרדים בשלב יישום המערכת העתידית.

ליקוי
4.
הגנזך אינו ערוך לקלוט רשומות אלקטרוניות ממשרדי הממשלה, למעט במקרים מסוימים ובהיקף קטן, והוא עוסק בעיקר בקליטת מסמכי נייר. כתוצאה מכך אין לו יכולת להבטיח את שימורן ואת העמדתן של רשומות אלקטרוניות לעיון הציבור בבוא העת. נוכח העובדה שבעשורים האחרונים שיעור הרשומות האלקטרוניות ברשומות משרדי הממשלה גדל והולך, נוצר בתחום זה פער מהותי בין האחריות המוטלת על גנז המדינה לבין יכולתו לממש אותה. הדבר מעלה חשש שרשומות בעלות ערך ארכיוני יֵרדו לטמיון, והציבור, מוסדות המדינה וחוקרים לא יוכלו לעיין בהן בעתיד.

תגובה

4. במערכת "מטמון" – המערכת המרכזית של הגנזך, קיימת תשתית בסיסית לקליטת רשומות אלקטרוניות, אשר שימשה בעבר לקליטת חומר שעבר סריקה. משימה מספר אחת בתוכנית העבודה של 2011 לצוות הפיתוח של "מטמון" הינה התאמת מערכת מטמון לקליטת רשומות אלקטרוניות. ההתאמה מתבצעת על פי תקנים בינלאומיים לניהול רשומות אלקטרוניות, לרבות הוספת רמות רישום נדרשות. במהלך 2010 פותח מנגנון לקישור קבצים דיגיטליים לתעודות מדינה הרשומות במערכת "מטמון". המנגנון יותאם עד סוף 2011 לקליטת פרסומים אלקטרוניים ממשלתיים ואחרים ורישומם במערכת. במחצית השנייה של 2010 נקלט במערכת חומר דיגיטלי רב - תוצרים של תהליכי דיגיטיזציה של חומר אור קולי מסוגים שונים (סרטים, קלטות וידאו, קלטות שמע וכו'), תצלומים ונגטיבים שעברו דיגיטיזציה, מפות ועוד. 

      
במקביל לפיתוח מתבצעים פיילוטים מול מספר גופים כדלקמן:
א. 
חומר ארכיוני של איו"ש שעובר סריקה – ייקלט במחצית                            הראשונה של 2011. 

התהליך כולל את כל המרכיבים של קליטת רשומות אלקטרוניות, כולל מטה-דאטה והוא משמש בסיס להפקת מסקנות לקליטת רשומות אלקטרוניות עתידית.
ב. 
חומר של המשטרה – מתנהל פיילוט בשלביו הראשונים. הקליטה צפויה להיות במחצית השנייה של 2011.
ג. 
במחצית הראשונה של 2011 צפויה קליטה במערכת "מטמון" של רשומות אלקטרוניות שמקורן בועדת רבינוביץ לענייני מיסים.
ליקוי
5.
במשך שנים, מאמצע שנות התשעים של המאה העשרים ועד שנת 2010הקימה המערכת הממשלתית במשרדי הממשלה ובנציבות ועדות שעסקו בצורך להסדיר את הטיפול ברשומות האלקטרוניות, והתקבלו החלטות של ועדות שרים לענייני ביקורת המדינה לנקוט פעולות בנושא. הוועדות הוקמו בעקבות דוחות מבקר המדינה שחזרו והעלו לפני הממשלה את העובדה שאין היא ערוכה לטפל במידע האלקטרוני ובשימורו. עם זאת, המציאות מלמדת שדיוני הוועדות לא הניבו פעולות אפקטיביות, והמצב נותר כשהיה - ללא פתרון. 
תגובה

5. 
המהלך שגנזך המדינה החל בו עם גיוס מנמ"רית לגנזך במאי 2007, הניב תוכנית אסטרטגית לנושא ניהול רשומות אלקטרוניות בגנזך ובמשרדי הממשלה. המלצות העבודה הוגשו לגנזך בסוף 2010. הגנזך קיבל את ברכת הדרך למימוש ההמלצות ממנכ"ל משרד ראש הממשלה בפגישה עימו מיום 13/10/2010.


סמנכ"ל בכיר למינהל ולמשאבי אנוש שמונה במשרד רה"מ בסוף 2010, קבל על עצמו לעמוד בראש ועדת ההיגוי הבין משרדית לקידום מימוש ההמלצות של העבודה האסטרטגית, בפגישה עם נציגי הגנזך מיום 09/02/2011. 

הגנז, סגניתו והמנמ"רית נפגשו עם מזכיר הממשלה ביום 24/02/2011 במטרה לקדם החלטת ממשלה לעניין ניהול ושימור רשומות אלקטרוניות. מזכיר הממשלה נעתר לקדם  את החלטת הממשלה בנושא. ביום 03/03/2011 התכנסה ועדת ההיגוי לישיבתה השנייה ובחודש אפריל תתקיים ישיבה נוספת. הועדה מייצגת את הגורמים העיקריים האחראים להובלה בנושא ניהול הרשומות בממשלה- גנזך, נציבות שירות המדינה, חשכ"ל (המתפקד כ- CIO ממשלתי בפועל ומוביל את פרוייקט סע"ר). בנוסף משתתפים בה נציגים ממשרד המשפטים, מאגף התקציבים, ונציגה מהאקדמיה. לקראת המפגש הופץ מסמך ההמלצות של הייעוץ האסטרטגי  והצעת ההחלטה לנושא ניהול רשומות.
ליקוי

6.
מאז שנת 2005 ועד מועד סיום הביקורת, אוגוסט 2010, נעשו באגף החשב הכללי במשרד האוצר פעולות מסוימות בנוגע לתכנון של סביבת עבודה רוחבית ממוחשבת למשרדי הממשלה שכוללת מערכת לניהול מסמכים (מערכת סע"ר). תכליתה של מערכת סע"ר היא ליצור מסגרת עבודה אחידה למשרדי הממשלה, ולפיכך היה ראוי להביא את ההצעה להקמתה לאישור הממשלה. אילו הייתה הממשלה מאשרת את הקמתה, היה עליה לקבוע מטה מרכזי, בעל סמכות, שיהיה אחראי למימושה. בפועל, החשב הכללי ממלא את התפקיד של מטה מרכזי לצורך הקמת מערכת סע"ר.

ליקוי

7.
בשלושת העשורים האחרונים חלו שינויים טכנולוגיים מפליגים ששינו את העבודה המשרדית מן הקצה אל הקצה - מזו הנשענת על מסמכי נייר לזו הבאה לידי ביטוי במסמכים אלקטרוניים ובצורות דיגיטליות נוספות לייצוג מידע. דוחות מבקר המדינה מהשנים 1998, 2004 ו-2007 שעסקו בנושא רשומות אלקטרוניות חזרו והעלו ליקויים שלפיהם המערכת הממשלתית אינה מטפלת באופן מקצועי בניהול הרשומות האלקטרוניות ובשימורן. ליקויים אלה משמעותם שהמידע הממשלתי עלול לרדת לטמיון ולא יהיה אפשר לאחזרו; ולא זו בלבד אלא שהדבר גם עלול לגרום לחשיפה של חומר ממשלתי לגורמים שאינם רשאים לעיין בו. ניהול הרשומות האלקטרוניות עלה לסירוגין על סדר היום הממשלתי בעקבות דוחות מבקר המדינה, אך נדחק ממנו פעם אחר פעם בטרם גובשו פתרונות. עניין זה מלמד על טיפול לא יעיל של הממשלה בנושא. אף שמשרדי הממשלה משתמשים תדיר בכלים ממוחשבים, הרי שבשנת 2010 עדיין לא נקבעה תכנית ממשלתית להתמודדות עם מכלול ההיבטים הקשורים לניהול תקין של הרשומות האלקטרוניות. 

תגובה

7.
הגנזך פועל להעלאת נושא ניהול הרשומות האלקטרוניות ושימורן לסדר היום הממשלתי. הן על ידי הצעה להחלטת ממשלה והן על ידי ועדה בין משרדית הכוללת את הגורמים העיקריים האחראים להובלה בנושא ניהול הרשומות בממשלה (גנזך, נציבות שירות המדינה, חשכ"ל). החשכ"ל מוביל פרוייקט רוחבי- ממשלתי לנושא ניהול תוכן, מסמכים וסביבת עבודה הכוללת רשימות בעלי תפקיד במשרדי הממשלה - פרוייקט סע"ר (סביבת עבודה רוחבית).

הגנזך פועל להשתתפות פעילה בפרוייקט סע"ר ולצורך כך בנה מערכת יחסי עבודה הדוקה עם מנהלי הפרויקט. דרישות הגנזך שולבו במכרז סע"ר אשר פורסם ב- 03/01/2011 (מכרז מרכזי מספר מממ-25-2010 לאספקת מוצר תוכנה ושירותים לניהול תוכן ארגוני ECM). הגנזך ישתתף בצוות בחירת ההצעה הזוכה ויוודא מענה לתקנים ולדרישות הגנזך. מועד אחרון למענה הספקים הוא 27/04/2011. בדיקת ההצעות מוערכת בכ-שלושה חודשים. גם בהמשך, הגנזך ימשיך בשותפות עם סע"ר ויוודא שילוב נוהלי עבודה לניהול רשומות אלקטרוניות במשרדי הממשלה בשילוב יישום המערכת העתידית - בתחילת 2013.

כמומלץ בתוכנית האסטרטגית, מערכת הגנזך העתידית, מערכת לניהול רשומות (ERM), תתבסס על התשתית שתיבחר על ידי פרויקט סע"ר. הקמתה מתוכננת לשנים 2013-2015, והפעלתה צפויה בתחילת 2016. במסגרת ההיערכות לפתרון משולב עם סע"ר, רכיב של תוכנה ישולב במערכות ניהול ה-ECM במשרדים. רכיב זה ייבצע פעולות של הערכה (במובן הערכת חומר ארכיוני), ייחס תקופות שמירה לרשומות, ובבוא העת- יתמוך בתהליכי סילוק, דהיינו בביעור או בהפקדה בגנזך המדינה. תחילת היישום צפויה בתחילת 2016.
ליקוי

8.
המערכת הממשלתית התחייבה לתקן את הליקויים שהעלה לפניה משרד מבקר המדינה, ועל התחייבויותיה ניתן ללמוד מהערות ראשי הממשלה לדוחות מבקר המדינה. ואולם מרבית הליקויים לא תוקנו: למשרדי הממשלה אין נהלים מחייבים לניהול רשומות אלקטרוניות ולשימורן; הנציבות לא עדכנה את התקשי"ר בכל הנוגע לעבודה המשרדית בעידן האלקטרוני ולא שינתה את הגדרות התפקיד של האחראי לרשומות במשרד הממשלתי כדי שימונו לתפקיד זה עובדים בעלי יכולת מקצועית מתאימה; הגנזך אינו ערוך לקלוט את הרשומות האלקטרוניות שעל משרדי הממשלה להפקיד אצלו, כמתחייב מחוק הארכיונים. 
תגובה

8.
בעניין ההיערכות לקליטת רשומות אלקטרוניות – ראה סעיף מספר 4 לליקוי. 

עדכון התקשי"ר – בשנת 2011 הגנזך הציב לעצמו כיעד לתכנן יחד עם נש"מ כיצד לשלב את נהלי הגנזך בתקשי"ר, בפרקים העוסקים בניהול רשומות.
ליקוי

9.
לדעת משרד מבקר המדינה, על המערכת הממשלתית לגבש בדחיפות תכנית עבודה מקיפה כדי שחומר דיגיטלי יישמר במשרדי הממשלה לצורך העבודה השוטפת, כדי שהידע והזיכרון הארגוני ינוהלו היטב, וכדי שחומר דיגיטלי בעל ערך היסטורי ולאומי יישמר בגנזך ויהיה ניתן להעמידו לעיון הציבור, כמתחייב מדרישות חוק הארכיונים וחוק חופש המידע. אם לא יוסדר הנושא לאלתר, יש חשש שרשומות אלקטרוניות בעלות ערך יאבדו לעד. 

תגובה
9.
הגנזך נטל על עצמו לקדם ולתכלל פעילות להתמודדות עם המצב המתואר, באמצעות שורה של תוכניות ופעולות, כדלקמן:

עבודת התכנון האסטרטגי לנושא ניהול רשומות אלקטרוניות בגנזך ובמשרדי הממשלה, אשר הוגשה לגנזך בסוף 2010 - מפרטת המלצות, תוכנית עבודה רב שנתית (10 שנתית) ותקציב למימוש, המתייחסים לכלל ההיבטים של סוגיית ניהול הרשומות בגנזך ובמשרדי הממשלה.

בהחלטת הממשלה, שהגנזך פועל לקידומה, יש בכוחה להעלות את הנושא לסדר היום הממשלתי ולתרום לניהול ושימור של חומר דיגיטלי.

ועדת ההיגוי שחידשה פעילותה (03/03/2011) בראשות סמנכ"ל בכיר למינהל ולמשאבי אנוש במשרד רה"מ (המשרה לא הייתה מאוישת במשך כשנה) ובה נציגי משרדים בעלי אחריות מובילה בנושא ניהול הרשומות האלקטרוניות, תקדם אף היא את הנושא.

שיתוף הפעולה עם פרויקט סע"ר הוא צעד בעבודה רוחבית-ממשלתית לניהול ושימור של חומר דיגיטלי.

הפיילוטים שהגנזך יתחיל להפעיל במחצית השנייה של 2011, (לאחר גיוס כוח אדם) יהוו תחילתה של עבודה בתוך מספר משרדי ממשלה ליישום נהלי הגנזך ולהפקדת רשומות אלקטרוניות שנוצרו במערכות הקיימות.

נוהל ה"הצלה" שיפורסם עוד במחצית הראשונה של 2011, יהווה בסיס לפיילוטים. במסגרת צוות הפעולה שתקים המנמ"רית עוד במהלך החודש הקרוב, הנוהל יקבל תשומת לב בעדיפות ראשונה.

בתוכנית העבודה של הפיילוטים משולבת דרישה לאיתור חומרים קיימים (מן השנים האחרונות) ול"הצלתם".

הקמת CIO ממשלתי אושרה ביום 27/03/2011. עם התארגנות המשרד יפנה הגנזך ל- CIO הממשלתי. הגנזך יציג את סוגיית ניהול הרשומות האלקטרוניות כנושא שה- CIO הממשלתי הוא הגורם להוביל את היישום שלו במשרדי הממשלה. ההערכה, נכון לסוף מארס 2011 כי הדבר יתנהל ב- 2012.
משרד האוצר

אגף החשב הכללי
מאזן המדינה ל-31.12.09- הרישום החשבונאי של רכוש קבוע ומלאי
הגופים המבוקרים: משרד האוצר-אגף החשב הכללי, משרד הביטחון – חשבות, משרד הבריאות – חשבות, משרד הבינוי והשיכון - חשבות
ליקוי
 
1. 
יתרת הרכוש הקבוע לעניין מבנים אינה שלמה ואינה משקפת בצורה נאותה את ערך המבנים המוחזקים על ידי משרדי ממשלה שונים ואת הערך המצרפי העדכני של כל הרכוש הקבוע שמוחזק בידי הממשלה. למרות הממצאים שפורסמו בדוח 55ב של מבקר המדינה בשנת 2005 טרם הושלם מיפוי הנכסים של מינהל הדיור הממשלתי וחלק גדול מהם אינו רשום כנדרש. גם מיפוי נכסי המדינה שנמצאים בשימוש החברות הממשלתיות טרם הושלם. כתוצאה מכך אין רישום מסודר של זכויות המדינה בנכסים אלו. 

תגובה
צבא הגנה לישראל
2-1.
מנכ"ל משרד הביטחון אישר ב- 20.2.2011, במסגרת אישור תכנית עבודה לאגף הכספים, ביצוע סקר פערים/ליקויים בין הדוחות הכספיים הנהוגים היום לדוחות כספיים מבוקרים המבוססים על התקינה החשבונאית הממשלתית, בהתמקדות על נושא ניהול ורישום הרכוש הקבוע והמלאי. בכלל זה גיבוש מתודולוגיה אשר תמפה את המידע הנדרש, על פי התקינה החשבונאית הממשלתית. בהמשך, גיבוש המלצות על דרכי פעולה לניהול ורישום המידע באופן מיטבי בספרי מערכת הביטחון. יודגש כי סוגיית הסיווג הביטחוני המונעת ניהול כלל הנכסים במערכת, מהווה גורם מעכב לניהול וחשיפת המידע וטרם נמצא לה פתרון. חשבות משרד הביטחון פועלת על פי הנחיות קצין הביטחון והכלים המחשוביים העומדים לרשותה, ולפיכך אין ביכולתה, בשלב זה לנהל הנכסים בהתאם לתקינה החשבונאית. לאחר השלמת הסקר תיערך בדיקת היתכנות ותיאום בין ההיבטים החשבונאיים והמחשוביים לצרכים הביטחוניים, ועל פיה תתקבל החלטה על היישום בפועל. המועד המתוכנן להשלמת ההחלטה - מרץ 2012.

ליקוי
 
2. 
למרות ממצאי הביקורת שפורסמו בדוח 53ב של מבקר המדינה, טרם הוסדרו אי-ההתאמות בין משרד הבינוי והשיכון לבין החברות המשכנות לעניין נכסי הדיור הציבורי.
ליקוי
 
3. 
הרישום החשבונאי של ציוד במשרד הבריאות ובבתי החולים הממשלתיים לוקה בחסר. אין שם ספירת מצאי שנתית, כנדרש בהוראות החשכ"ל.
ליקוי
 
4. 
חלק הארי מצי הרכב הממשלתי-בעיקר רכבי משרד הביטחון ומשטרת ישראל -  אינו נכלל בדוחות הכספיים שלהם ולכן אינו מוצג בדוחות הכספיים של הממשלה, בניגוד לנדרש על פי תקן חשבונאות ממשלתית מס' 17, העוסק בכללי הרישום החשבונאי של רכוש קבוע. כבר בדוח 55ב העיר על כך מבקר המדינה, אולם הדיווח טרם הושלם. גם יתרת כלי הרכב הרשומה בדוחות הכספיים אינה מותאמת ליתרה הרשומה במינהל הרכב הממשלתי שבמשרד האוצר.
ליקוי
 
5. 
דיווחי משרדי הממשלה לחשכ"ל על ביקורות המצאי השנתיות ועל ספירות המלאי השנתיות לוקים בחסר באופן מהותי. 

מינהל הרכב הממשלתי
הגופים המבוקרים: משרד האוצר, משרד התחבורה, ענבל חברה לביטוח בע"מ
ליקוי
 
1. 
קיימת תופעה של סבסוד צולב בחיובים הכספיים של משרדי הממשלה על ידי מינהל הרכב.
ליקוי
 
2. 
לא נעשתה בחינה כלכלית להפעלת מערך ההקצאות הזמניות שבמאגר כלי הרכב במינהל, ולא נמצאו קריטריונים ברורים ומדידים לייעוד כלי רכב כרכבי מאגר ולהקצאתם.
ליקוי
 
3. 
הפיקוח והבקרה של מינהל הרכב על תפעול צי הרכב שברשות משרדי הממשלה לוקים בחסר. ביקורות על משרדי הממשלה והמוסכים כמעט שאינן מבוצעות, ואין הליך פיקוח על התקינה. מספר קציני הבטיחות בתעבורה הפועלים במינהל הרכב ואופן תפקודם והפעלתם אינם מתיישבים עם הוראות תקנות התעבורה ועם גישת הרשות המוסמכת  במשרד התחבורה. גם אגף הפיקוח הטכני במינהל הרכב מופעל באופן לקוי.
ליקוי
 
4. 
כשליש מרכזי התחבורה  במשרדי הממשלה מכהנים בתפקידם בלי שקיבלו את ההכשרה המתאימה הנדרשת לביצוע תפקיד זה.
ליקוי
 
5. 
במעבר משיטת חכירת רכב באמצעות ליסינג תפעולי לרכישת כלי רכב לא התבצעה השוואה כלכלית יסודית ומעמיקה בין חלופת רכישת כלי הרכב על ידי הממשלה לבין חכירתם בעסקת ליסינג תפעולי. כמו כן, נתונים כספיים רלוונטיים של חברה, שזכתה במכרז של אגף החשכ"ל בעסקת ליסינג, לא הוצגו במועד בפני מקבלי ההחלטות.
ליקוי
 
6. 
של ועדת ההצמדות, המחליטה על הצמדת כלי רכב ממשלתיים, אינם מפורטים, אינם מנומקים ואינם חתומים על ידי חברי הוועדה כפי שדורשים נוהלי הוועדה.
ליקוי
 
7. 
ממצאי הביקורת מעלים ספק אם במבנהו הנוכחי יכול מינהל הרכב הממשלתי לתפקד באופן המאפשר לו למלא את ייעודו. לדעת משרד מבקר המדינה מן הראוי כי אגף החשכ"ל יפעל להגברת יכולת הבקרה והפיקוח של המינהל על צי הרכב שבידי המשרדים הממשלתיים.
ליקוי
 
8. 
ההיקפים הכספיים הכרוכים בהפעלת צי הרכב הממשלתי מחייבים את משרד האוצר לבחון לעומק את תפיסת הפעלת צי הרכב הממשלתי ובכלל זאת את מכלול ההיבטים הכלכליים, ההתפתחויות הטכנולוגיות, ההשפעות על איכות הסביבה והמבנה הארגוני הנדרש לניהולו.
רשות המסים בישראל
גביית חובות מס
הגופים המבוקרים: רשות המסים בישראל
ליקוי
 
1. 
הביקורת העלתה ליקויים מהותיים בטיפולה של הרשות בגבייה של חובות מס. עקב ליקויים אלה מפסיד אוצר המדינה הכנסות רבות ונפגעת ההרתעה כלפי סרבני המס. הרשות אינה נוקטת את הליכי הגבייה העומדים לרשותה סמוך למועד היווצרות החוב, ובכללם העמדה של נכסי מקרקעין שבבעלות סרבן המס  למכירה. הביקורת העלתה כי אין בידי הרשות מידע זמין ושוטף על הרכב חובות הנישומים, לרבות קנסות, ריבית והפרשי הצמדה, בחלק ממערכי המס (מס שבח, מס קנייה, מכס ומס רכישה).
תגובה
רשות המסים בישראל
1.
רשות המסים פועלת לגביית החובות כלפיה וככל הניתן להיווצרות החוב ועל פי מדרג נורמטיבי מן האכיפה הקלה (משרדית) ועד לאכיפה אגרסיבית (פשט"ך, כנוסי נכסים וכיו"ב).רק הרשאות בגין חובות העולים על 10,000 ₪ וטרם הוסדר תשלומם, מועברים לפעילות ההוצאה לפועל. בשנת 2011 תפותח במע"מ מערכת לניהול חוב שתאפשר בקרה ומעקב אחר מיצוי אמצעי האכיפה כנגד החייבים. בימים אלו שוקדות שלוש ועדות היגוי על פיתוח מערכות הנהלת חשבונות חדשות בשלושה מערכי המס הבאים: מע"מ, ניכויים ומיסוי מקרקעין. הפיתוח צפוי להסתיים בהדרגה בשנים 2012 עד 2013. המערכות החדשות תאפשרנה לרשות המסים ליצור כלים אחידים בכלל מערכי המס ובימים אלו מפותחת מערכת אכיפתית שתאפשר שימוש סלקטיבי (על פי מדרג נורמטיבי שנקבע על ידי משרד המשפטים) בנתונים לצרכים אכיפתיים  כך שצווי העיקול שישלחו בעתיד יבוצעו על סמך הנתונים העדכניים ביותר. במהלך שנת 2011 תפותח מערכת מעקב ובקרה אחר ההתנהלות בתחום רשימת עבודה שתכלול כל המקרים שבהם בוצעו "התראות לפני עיקול" ואשר לא בוצעו על פי פרקי זמן וניתוחם, על מנת שניתן יהיה להפיק לקחים בהתאם. רשות המסים תפעל במהלך שנת 2012 (כתוצאה מריבוי מטלות המחשוב המתוכננות לשנת 2011) להקמת רשימת עבודה שתציג חוב מצרפי בכלל מערכי המס העולה על 100,000 ₪ (בתנאי שחוב כל מערך מס נמוך מ – 100,000 ₪). במקביל, היא תפעל לאכיפת הוראות הנוהל להעברת מקרקעין למימוש על ידי כונסי נכסים.
ליקוי
 
2. 
המשרדים האזוריים שנבדקו לא גיבשו רשימה של חייבים בעלי מיטלטלין שאפשר לעקלם על פי אמות המידה שקבעה הרשות; לא ניתחו את תוצאות ניסיונות העיקול הקודמים ולא הקפידו לקבל את תשובתו של צד שלישי בדבר נכסי החייב שבידיו.
ליקוי
 
3. 
הרשות לא עיקלה את המיטלטלין של כל החייבים שלהם שלחה התראות על עיקול. לעתים נשלחו עובדי הגבייה לעקל מיטלטלין בכתובות שגויות של חייבים.
ליקוי
 
4. 
יחידות ההוצאה לפועל לא ניצלו את כל כלי הרכב העומדים לרשותן לפעילות האכיפה. בחלק מכלי הרכב אף נעשה שימוש אישי.
ליקוי
 
5. 
יחידות ההוצאה לפועל עושות פעולות אכיפה מעטות באזורים מסוימים בשל חשש מפני התנגדות אלימה של החייבים או מקורביהם.
ליקוי
 
6. 
הנהלים שנקבעו לחלק ממערכי המס  בנוגע לדרישת ביטחונות מחייבים שנעשה עמם הסדר גבייה ולדרך המימוש של ביטחונות אלה, אינם מפורטים ואינם מעודכנים. המשרדים האזוריים שנבדקו אינם מקפידים לדרוש ביטחונות למימוש הסדרים שקבעו עם חייבים, וגם כאשר נדרשו ביטחונות לא תמיד הם מומשו בעת הצורך.
ליקוי
 
7. 
לדעת משרד מבקר המדינה, על הרשות להנחות את יחידות ההוצאה לפועל לעקל כלי רכב שיש ראיות התומכות בהנחה שהם שייכים בפועל לחייב במס, לעדכן את מאגר נתוני הבעלות על כלי הרכב באופן שוטף ולהשמיט ממנו את כלי הרכב שאי-אפשר לעקל.
תגובה
7.
בעקבות בג"צ עאדל מאנע 6824/07 מיום 20/12/10 שאסר על רשות המסים לבצע עיקול של רכבים בשטחים ציבוריים, נבחנת בימים אלו מול פרקליטות המדינה השלכות פסק הדין על מנת שהרשות תבחן את המשך פעילות ההוצאה לפועל. 

יודגש כי מאז הגשת הבג"צ נמנעה רשות המסים מלבצע חלק ניכר מן הפעילויות שהיו מבוצעות על ידי יחידות ההוצאה לפועל המחוזיות טרם הגשת העתירה.  בעקבות מספר תביעות שהוגשו כנגד הרשות על ידי הבעלים הרשומים של כלי הרכב שנתפסו, הוצאו הוראות נוהל בנדון (בתאום הלשכה המשפטית) המחייבות איסוף נתונים אשר יכולים להוכיח מעל לכל ספק שהרכב קניינית שייך לחייב. יוצא רענון הנחיות בנדון. יחד עם זאת יצוין כי מאגרי המידע לגבי בעלות הרכב מעודכנים באופן שוטף .
הליך גילוי מרצון ברשות המסים
הגופים המבוקרים: רשות המסים בישראל
ליקוי
 
1. 
התברר כי לרשות אין אמצעים של ממש לאיסוף מידע על הכנסות תושבי ישראל בחו"ל. החלטת ועדת שרים בדבר גיבוש נוהל להקמת מאגר מידע על הכנסות בחו"ל לא מומשה. במצב זה יכולתו של הנישום לבקש בכל עת לפעול לפי נוהל גילוי מרצון יוצרת תמריץ להעלמת מס.  

תגובה
רשות המסים בישראל
1.
חשיבות ההליך מבחינת רשויות המס עולה בקנה אחד עם אינטרס הרשות להבטיח דיווחי אמת אף אם נעשה באיחור, ולגבות מס אמת כאשר ללא ההליך, הוא לא היה נגבה.
ליקוי
 
2. 
בשנים האחרונות הביעו גורמים בכירים במשרד המשפטים, בהם מנהל הרשות לאיסור הלבנת הון ומימון טרור, ביקורת על הנוהל, בעיקר משום שסברו כי ביכולתו לאפשר הלבנת הון. אף על פי כן לא גובש נוהל משודרג ולא ניתן פתרון לבעיות שהועלו בתחום הלבנת ההון.
תגובה
2.
עמדת רשות המסים היא כי אין מקום לחנינת מס. בכל הקשור למערך הבדיקות והאפשרות להלבין הון באמצעות רשות המסים, מערך הבדיקות שודרג בשנים האחרונות מאז הצהרתו של ראש הרשות לאיסור הלבנת הון, ובין השאר נערך סנכרון במערך המודיעין מול משטרת ישראל כדי להימנע מהתופעות העולות מדוח הביקורת.
ליקוי
 
3. 
הנוהל אינו מפרש איזה סוג של מידע על הנישום המצוי בידי הרשות ואיזו חקירה הנעשית בעניינו מונעים אישור של הבקשה לגילוי מרצון וכיצד יש לאמת את הצהרת הנישום על הכנסותיו ועל מקורן. מלבד זאת, הנוהל אינו עוסק בסיכונים של הלבנת הון ואינו מחייב הנמקה של הרשות לאישור של בקשת הגילוי או לדחייתה. בפועל הסכמים של גילוי מרצון אושרו שלא על פי הוראות הנוהל ובלי שנבדק אם הכספים הושגו בעבֵרה. חטיבת חקירות ומודיעין ברשות, שבה נבדקות בקשות הגילוי טרם אישורן, אינה עוקבת אחר יישום עקרונות הסכם הגילוי לאחר אישור הבקשה.
תגובה
3.
סעיף 2 לנוהל גילוי מרצון, מפרט את התנאים היסודיים להליך גילוי מרצון: "הגילוי מרצון, מקורו בפניה כנה, ולא נעשה בעקבות חקירה או בדיקה המתבצעת על ידי רשות המסים ו/או רשות שלטונית אחרת כגון: משטרת ישראל, רשות לניירות ערך, הרשות להלבנת הון, הרשות להגבלים עסקיים, מבקר המדינה, כונס נכסים ראשי או בית משפט וכדומה. אין מידע מוקדם בידי רשות המסים או בידי רשות שלטונית אחרת הקשור לגילוי מרצון, לרבות חקירה ומידע בתיקי חברות קשורות או שותף. במשרדי רשות המסים, טרם הוחל בבדיקה במישור האזרחי של התיקים הקשורים לנישומים ו/או לתאגידים ו/או לשותפים שיש להם נגיעה לגילוי מרצון. פורסם מידע באמצעי התקשורת, שיחשב כאילו המידע מצוי בידי רשות המסים. המידע לא נכלל בכתב תביעה, כתב הגנה, כתב אישום בהליך אזרחי או בהליך פלילי בבית משפט או בבית דין בישראל". 

לאחר אישור הבקשה לגילוי מרצון, המקרה מועבר לטיפולו ולבדיקתו של פקיד שומה אזרחי שבמסגרת בדיקותיו, הוא בודק את מקור ההכנסות שלא דווחו, ומבקש אסמכתאות בהתאם. במידה ויסתבר כי מקור ההכנסה הינו מפעילות בענפים מחוללי פשיעה, האישור יבוטל ותפתח חקירה כנגד המבקש, זאת אף במקרים בהם לא היה מידע בידי משטרת ישראל ו/או רשות להלבנת הון. הנוהל קובע מפורשות שאישור גילוי מרצון הינו בסמכותו של סמנכ"ל לחקירות. הרעיון המרכזי בנוהל, הינו לעודד את הציבור להליך של גילוי מרצון, תוך בקרה מקסימאלית ככל שניתן באמצעים המודיעיניים העומדים לרשות המסים, ובכלל זה אם יש חקירה סמויה כנגד המבקש. ברם, כאשר אין מידע ברשות, ולאחר סנכרון מול רשויות האכיפה האחרות, נמצא כי אין ברשותן מידע, אזי יש לאשר הבקשה. נוהל גילוי מרצון במהותו מכוון לבדיקות ברמה המודיעינית, ולא במסגרת חקירה גלויה.
ליקוי
 
4. 
בביקורת נבחן הטיפול באחת מן הבקשות הנוספות הללו ונמצא כי "דרגי השטח" אישרו למלכ"ר גדול לבצע מעין הליך של גילוי מרצון שלא על פי הנוהל. בהליך זה נמצאו כשלים המאפיינים את הליך הגילוי מרצון ובהם אי-מיצוי החיוב במס והיעדר בדיקה מעמיקה של אמתות הצהרת הנישום על ההכנסות שהועלמו ושלמותה.
ליקוי
 
5. 
על הרשות ליצור שקיפות באמצעות פרסום הסדרי הגילוי ובכלל זה פרסום שמותיהם של מי שהעלימו מס בנסיבות מחמירות ונהנו מההסדר המיטיב. יש לעשות לשיתוף פעולה ולתיאום בין הגורמים הנוגעים בדבר: רשות המסים, משטרת ישראל, הרשות לאיסור הלבנת הון ומימון טרור וגורמים נוספים לפי הצורך. נוסף על כל אלו, יש להקים מערך לאיסוף מידע על נכסים והכנסות של תושבי ישראל בחו"ל, שכן כיום אין הרתעה ראויה לעניין תשלום מס על הכנסות שהופקו בחו"ל, ורבות מן הבקשות לגילוי מרצון נוגעות להכנסות אלו. 

תגובה
5.
הבסיס להליך הינו פנייה כנה, ווולונטרית של הנישום. התיקון מתבצע על ידי הגשת דוח מתקן או על ידי דוח מאוחר בהם מפרט הנישום את מלוא הכנסותיו. על דיווחים אלה וכל הקשור בהם חלים סעיפי הסודיות 234 – 231 לפקודת מס הכנסה. ולפיכך יש מניעה לפרסם את השמות. יתרה מזאת, פרסום גורף של השמות כאמור האסור על פי חוק, יפחית בצורה נכרת את מספר הבקשות לגילוי מרצון.
בימים אלה נערכים מגעים עם ספקי תוכנה שונים לרכישת מערכת מודיעינית מתקדמת שתאפשר קבלת המידע במקרים מסוימים בהם מעורבים ישראלים שלהם הכנסות בחו"ל. כידוע, יכולת המדינה וזכותה לפעול לאיסוף מודיעין בחו"ל הינו מוגבל. יחד עם זאת, ככל שקיימות בישראל אינדיקציות שיש בהם כדי להצביע על אפשרות כי לתושב ישראל יש פעולות ו/או נכסים בחו"ל, הרי שיש לאגם מידע זה ולעשות בו שימוש מושכל. לצורך כך שוקלים הקמת ועדה שתפקידה יהיה להצביע על מקורות בישראל שיש בהם כדי להוות אינדיקציה כאמור, ולהמליץ כיצד ייאגר המידע ומה יהיה השימוש המומלץ בו.   
ליקוי
 
6. 
מאז פרסומו לראשונה באפריל 2005 לא עודכן נוהל הגילוי מרצון, אף שהוא אינו ברור ומפורט דיו, וזאת בתחומים מהותיים.
תגובה
6.
הנוהל "המשודרג" גובש אך כאמור טרם אושר על ידי היועץ המשפטי לממשלה ולאור זאת הרשות פועלת על פי הנוהל הקיים.
ליקוי
 
7. 
ממצאי הביקורת עולה כי הליך הגילוי מרצון נגוע בבעיות רבות. היה מקום לצפות כי רשות המסים תנהיג בדיקה מקדמית קפדנית לפני אישור הבקשות, אך לא כך היה.
תגובה
7.
כל בקשה לגילוי מרצון נבחנת לאחר בחינת מכלול הנתונים שנאספו על ידי מחלקת חקירות בנציבות מס הכנסה מול גורמים שונים ברשות, ביניהם מנהל מחלקת מודיעין מס הכנסה, מנהל תחום חקירות מע"מ ופקיד שומה אזורי/תחנת מע"מ. עד למתן אישור/דחייה של הבקשה לגילוי נערך הליך מורכב, ומקיף הכולל גורמים רבים שלהם נגיעות בצורה כזו או אחרת. לא בכדי הוחלט ששיקול הדעת הסופי יהיה בידי הסמנכ"ל לחקירות ומודיעין, הרואה את מכלול הדעות, בוחן לצד המישור הפלילי את שיקולי רשות המסים על כל היבטיה כולל ההיבטים האזרחיים.
מיסוי מוסדות ציבוריים ומוסדות ללא כוונת רווח
הגופים המבוקרים: רשות המסים בישראל, משרד המשפטים – רשם התאגידים
ליקוי
 
1. בשנת 2005 המליצה ועדה מקצועית ברשות על שינוי מקיף בטיפול הרשות בארגונים ללא כוונת רווח (אלכ"רים). רוב ההמלצות לא נדונו על ידי הנהלת הרשות ולא יושמו. בחינת ביקורות הניכויים והשומה שנעשו בשנים 2010-2005 העלתה כי בכל משרד שומה נבדקו מעט מאוד תיקים של אלכ"רים בכל שנה ביחס להמלצות הוועדה המקצועית, ובחלקם הסתיימה הביקורת ללא תשואת מס. כמו כן הועלה כי בדיקת החזקת אלכ"רים בגופים עסקיים לא נכללה בתכנית העבודה של הרשות. הרשות דחקה את הפיקוח על אלכ"רים ואת הטיפול השומתי באלכ"רים לתחתית סדר העדיפויות. ממצאי הביקורת מעלים כשלים בבקרה. על רשות המסים לתרום לפיקוח ולבקרה על המגזר השלישי ולמנוע ניצול לרעה של הפטורים והקלות במס למגזר זה. 

תגובה
רשות המסים בישראל 

1.
ב- 2.3.11 נערך דיון בראשות סמנכ"ל בכיר לשומה וביקורת וסמנכ"ל בכיר לעניינים מקצועיים. בדיון זה נמסר כי מחלקת מלכ"רים בחטיבה המקצועית תתוגבר באופן שיאפשר למחלקה לתת תמיכה מקצועית למשרדים. בנוסף, העובדים שיתווספו, יעברו הכשרה מתאימה וישמשו כרפרנטים מקצועיים במשרדי השומה. משמעות ההחלטה להכליל יותר תיקים של בחירת מטה לתוכנית עבודה, הינה הן בהגדלה כמותית של מספר התיקים שיטופלו במסגרת תוכנית העבודה של משרדי השומה והן בבחירה איכותית של התיקים שיטופלו על פי קריטריונים שונים שיקבעו על ידי חטיבת שומה וביקורת בשיתוף החטיבה המקצועית ברשות המסים. בדיון מיום 2.3.11 הוחלט להפיץ מכתב למשרדי השומה בו הם נדרשים להעביר דיווח על מספר התיקים של אלכ"רים שטופלו שומתית בשנת המס 2010 וצפי מתוכנן של תיקים שיוכנסו לטיפול שומתי לשנת המס 2011. במקרים בהם תידרשנה הקצאת שעות עבודה נוספות לטיפול שומתי בתיק אלכ"ר יש להעביר בקשה מנומקת לחטיבת שומה וביקורת בדומה להליך בבדיקה שומתית של תיק חברה.
ליקוי
 
2. 
בארבעה מחמשת משרדי השומה המופקדים על הטיפול באלכ"רים לא הוקצו לטיפול בהם תקנים ייעודיים. רוב עובדי החוליות המטפלות בתיקי אלכ"רים לא קיבלו הדרכה בסיסית בטיפול בתיקים אלו. תכנית העבודה של אגף המכס והמע"ם אינה עוסקת כלל במלכ"רים.
תגובה
2.
התקיימו פעולות הדרכה אשר כללו ימי עיון והשתלמויות שנערכו מספר ימים רצופים, לעובדי החוליות המטפלות במלכ"רים, זאת בחתך עובדים רלוונטיים לרבות בנושאים של טיפול שוטף בחוליה, טיפול מקצועי בשומת מלכ"רים וניהול ספרים.  בהמשך, מתוכננות להתבצע פעולות הדרכה נוספות על פי הצרכים במגבלות התקציב.
ליקוי
 
3. 
הרשות לא פעלה לכך ששר האוצר ישתמש בסמכותו החוקית לבטל את אישורי התרומות למוסדות ציבור שלא הגישו שני דוחות כספיים ברציפות. רק כ-14,000 הגישו לאגף מס הכנסה את דוחותיהם השנתיים לשנת 2008.  

ליקוי
 
4. 
נוהל חידוש אישורים לעניין סעיף 46 לפקודה אינו חל על כ-1,978 מוסדות ציבור שקיבלו אישורים אלו לפני שנת 1991. כך מוענקות הטבות מס לגופים רבים שלא נבדקה עמידתם בקריטריונים של מוסד ציבורי מזה שנים רבות. 

ליקוי
 
5. 
הועלו ליקויים רבים בבסיס הנתונים של הרשות על האלכ"רים. ליקויים אלו פוגעים ביכולת הניתוח של פעילות האלכ"רים, בפיקוח, במעקב ובבקרה עליה; והם מונעים איתור מהיר של מוסדות שבהם קיים פוטנציאל גבוה לחיוב במס.  מתפקידה של מחלקת המודיעין שבמטה הרשות לאסוף מידע גם על אלכ"רים. הועלה כי בשנים 2010-2005 לא אספה הרשות מיזמתה מידע על אלכ"רים והיה בידיה רק מידע המתקבל באופן שגרתי מגורמים שונים. ללא העשרת המידע נפגמת במידה מהותית יכולת הרשות לאתר אלכ"רים שבהם קיים פוטנציאל גבוה לגביית מס.
תגובה
5-1.
הוקם צוות המורכב מנציגי חטיבת השומה והביקורת ומהחטיבה המקצועית אשר מקיים ישיבות שוטפות אחת לשבועיים, לשם בחינת יישום וקיום המלצות דוח המבקר. 
       מינויים ומכרזים

הגופים המבוקרים: רשות המסים בישראל, נציבות שירות המדינה
ליקוי
 
1. 
על פי הנחיות נש"מ, על כל משרד ממשלתי להקפיד שלא לזמן בתדירות גבוהה לוועדות הבוחנים את אותם הבוחנים. לעתים זימנה הרשות כמה פעמים את אותם הבוחנים שישמשו חברים בוועדת בוחנים. 

ליקוי
 
2. 
על פי נוהל נש"מ לאיוש משרות, אין לראיין בוועדת בוחנים יותר מ-15 מועמדים באותו יום. נמצאו שישה מקרים שבהם הרשות ונש"מ זימנו לוועדה יותר מ-15 מועמדים.
תגובה
רשות המסים בישראל
2.
בתקופה הנבדקת נמצאו חמישה מכרזים אשר נערכו על-ידי רשות המסים ובהם רואיינו מעל 15 מועמדים ביום אחד. מתוכם, בארבעה מקרים, הדבר נעשה באישור מראש ובכתב של נציבות שירות המדינה (נש"מ).
ליקוי
 
3. 
צריך שתהיה התאמה בין הציון שניתן למועמד ובין דירוגו במכרז. הרשות אינה נוהגת, בדרך כלל, לבחור במכרזיה "כשיר שני". בשישה מ-180 מכרזים שנבדקו נבחר בכל זאת כשיר שני, ובארבעה מהם דירגה ועדת הבוחנים את המועמדים שנבחרו במקום גבוה יותר מזה של מועמדים שציוניהם היו גבוהים משלהם, ללא נימוקים מספקים.
תגובה
3.
בהתאם לנוהל נש"מ, חברי וועדת הבוחנים רשאים לבחור מועמד שלא קיבל את הציון הגבוה ביותר מבין המועמדים, ואשר לדעת חברי הוועדה הוא המתאים ביותר. רשות המסים תקפיד להביא את הנימוקים לכל בחירה.
ליקוי
 
4. 
הרשות ממנה, מפעם לפעם, עובדים למשרות פנויות כ"תפקיד נוסף", נוסף על התפקיד שהם מכהנים בו. נמצא כי הרשות מינתה את אחד העובדים למשרה פנויה כ"תפקיד נוסף" אף שהוא לא עמד בדרישות הנוגעות להשכלה ולניסיון הנדרשים למילוי המשרה. כמו כן מינוי למשרה כ"תפקיד נוסף" נמשך לעתים תקופה ארוכה מזו המותרת למינוי בפועל.
תגובה
4.
לא נמצא מקרה בו הוטלה על עובד מטלה נוספת או שלא היו לעובד ההשכלה והניסיון הנדרשים למילוי המשרה. רשות המסים משתמשת באפשרות של הטלת מטלה נוספת רק כאשר אין בידיה פתרון אחר לאיוש המשרה. הרשות פועלת בהתאם להוראות התקשי"ר באשר לאופן הטלת המטלה הנוספת, לרבות תקופת הטלת המטלה. כמעט בכל המקרים, הטלת המטלה הנוספת על העובד נעשית אחר שהוא נמצא באותה רמת משרה, ואין בכך כל ניסיון לקידום אותו עובד. 

ליקוי
 
5. 
זה שנים רבות שירות המדינה שם לעצמו למטרה שעובדיו הבכירים יהיו בעלי השכלה אקדמית. ברשות רוב המשרות הן משרות בדירוג מינהלי ולא בדירוג אקדמי. גם במכרזים לתפקידי ניהול בכירים הסתפקה הרשות בהשכלה של 12 שנות לימוד בלבד.
תגובה
5.
בימים אלה מתנהלים משא ומתן עם הרפרנט של רשות המסים בישראל בנציבות שירות המדינה לשינוי הדירוג של המשרות הניהוליות הבכירות ברשות ולהוספת דרישת סף למכרזים לפיה על המועמד להיות בעל תואר אקדמי או בעל של רישיון רואה חשבון. בפועל, מתוך 35 מכרזים שנערכו באגף מס הכנסה ומיסוי מקרקעין בשנים 2008, 2009 ו-2010 למשרות של פקידי שומה, מנהלי משרדי מיסוי מקרקעין, מנהלי יחידות ולמשרות של סגני בעלי תפקיד אלה, רק ב-3 מכרזים מתוך 35 מכרזים אלה, נבחרו עובדים שאינם בעלי תואר אקדמי ו/או רישיון רו"ח.
ליקוי
 
6. 
הרשות נוהגת להעביר מפעם לפעם עובדים בכירים לתפקידים אחרים בעלי מעמד דומה, על פי החלטתו הבלעדית של מנהל הרשות ושלא לפי כללים או קריטריונים מנחים.
תגובה
6.
הנהלת הרשות שוקדת על הכנת נוהל כתוב בשיתוף נש"מ לעריכת סבב תפקידים בכירים ברשות המסים. טיוטת הנוהל גובשה בדיון שהתקיים ב- 30.1.2011.
ליקוי
 
7. 
בנובמבר 2008 פנה היועץ המשפטי לממשלה למנהל הרשות מר יהודה נסרדישי וסיכם עמו כי הרשות תמנה צוות להפקת לקחים לתיקון הכשלים שנחשפו בהליכי המינויים של עובדים ברשות, שבעקבותיהם הוגשו כתבי אישום, והמנהל לשעבר של הרשות הורשע בינואר 2011. הצוות, בראשותו של היועץ המשפטי של הרשות, עו"ד משה מזרחי, הוקם במרס 2009, ונקבע כי ימציא את מסקנותיו לא יאוחר מ-30.6.09. בסוף 2010 טרם הוגש דוח הצוות. העיכוב בהגשת הדוח פוגע בתהליך הפקת הלקחים הנדרשים מהכשלים החמורים שהתגלו בהליכי המינויים ובקידומם של עובדים ברשות.
תגובה
7.
מנהל רשות המסים נתן ארכה להגשת דוח הוועדה ל- 31.3.11. הוועדה לא המתינה לתום דיוניה ופעלה לטיוב תהליכים שונים ממועד מינויה.
ליקוי
 
8. 
הבדיקה העלתה כי באופן המינוי של עובדים למשרות ברשות קיימת אפשרות לפגיעה בהליכי מכרז שוויוני. לדעת משרד מבקר המדינה, על הרשות לפעול באופן נמרץ כדי לשפר את הליכי המינויים והמכרזים הפנימיים ברשות. יש לוודא שהרשות תשלים את תהליך הפקת הלקחים בעקבות חקירת המשטרה שהתקיימה בעניין.
תגובה
8.
על פי הנהלת רשות המסים, הרשות פועלת באישור נציבות שירות המדינה ובהתאם להוראות התקשי"ר.
ליקוי
 
9. 
בספטמבר 2008 התקיים ברשות מכרז לתפקיד סמנכ"ל למינהל ברשות. במכרז זה זכה מועמד בעל השכלה של 12 שנות לימוד (להלן המועמד). משרד מבקר המדינה בדק את הליכי המכרז והעלה כמה ליקויים: עובדי האגף למשאבי אנוש של הרשות הם הבודקים אם המועמדים למכרזים כשירים להתמודד על התפקיד, ובמקרה זה הם מצאו את עצמם במצב של ניגוד עניינים, שכן המועמד היה הממונה עליהם; מיוני 2007 החל המועמד למלא את תפקיד סמנכ"ל למינהל, בתחילה כ"תפקיד נוסף" ובהמשך כמינוי בפועל, במשך שנה וארבעה חודשים לפני המכרז. כפי שצוין, מילוי תפקיד בפועל לתקופה ממושכת מקנה למועמד יתרון, ובנוסף לכך מצב זה מרתיע מועמדים אחרים מלגשת למכרז ופוגע בעקרון השוויוניות. עוד הועלה כי אשתו של המועמד היא רכזת מכרזים בנש"מ, ונמצא כי שמה הופיע במכתבי הזימון, כמי שמזמנת את חברי ועדת הבוחנים של המכרז. יש טעם לפגם, ואף חשש למשוא פנים, כאשר חבר ועדת בוחנים מקבל זימון לשמש חבר בוועדה ועל מכתב הזימון מופיעים שמה ותוארה של אשת מועמד בולט.
תגובה
9.
מנהל הרשות מציין שמועמדותו של המועמד לתפקיד סמנכ"ל למינהל נבדקה על ידי אגף הבחינות והמכרזים בנש"מ ונמצאה תקינה, לאחר שהתברר כי הינו עומד בכל דרישות הסף לתפקיד, כפי שנקבעו על ידי נש"מ. כמו כן מציינת רשות המסים כי מינויו של הסמנכ"ל הבכיר למינהל ומשאבי אנוש, במסגרת הטלת מטלה נוספת  נעשה באישור נציב שירות המדינה ומינויו של הסמנכ"ל הבכיר למינהל ומשאבי אנוש במסגרת מינוי בפועל, נעשה באישור המשנה לנציב שירות המדינה. בהתאם לפרוטוקול וועדת הבוחנים, חברי הוועדה בחרו את המועמד פה אחד לתפקיד, תוך שהם מנמקים את בחירתם בהיותו בעל ידע מקצועי נרחב, ניסיון רב וכישורים נרחבים וכמתאים ביותר לתפקיד. אשתו של המועמד לא הייתה מעורבת כלל בהליכי מכרז זה.
ליקוי
 
10. 
במאי 2009 נערך מכרז לתפקיד מנהל תחום (מבצעים וחקירות) של מס הכנסה. למכרז ניגשו עשרה מועמדים ולתפקיד נבחר עובד בעל 12 שנות לימוד שאין בידיו תעודת בגרות. כישוריו לא עמדו בדרישות הסף, העובד נכשל בבחינות נש"מ וגם כשל פעמיים במבחנים לקורס מפקחי מס. בדרישות הסף לתפקיד לא נכללו דרישות שנכללו במכרזים לתפקידים דומים, ואף זוטרים יותר, לדעת משרד מבקר המדינה, על נש"מ לבדוק את תהליך ביצועם של מכרזים אלה לעומקם, ובייחוד את תהליך ביצועו של מכרז זה.


תגובה
10.
התפקיד נוצר כחלק מיצירת המבנה הארגוני החדש לטיפול בפשיעה המאורגנת.

ליקוי
 
11. 
לנוכח הממצאים שהועלו בדוח זה, על הנהלת משרד האוצר, על הרשות ועל נציבות שירות המדינה לפעול לשיפור הליכי המינויים והמכרזים הפנימיים ברשות כדי להבטיח שוויוניות ושקיפות. נוסף על כך, על הרשות להשלים בהקדם את תהליך הפקת הלקחים בעקבות הכשלים שהתגלו בחקירת המשטרה שבוצעה בעניינה.
מיסוי על יבוא עגלים


הגופים המבוקרים: רשות המסים בישראל-בית המכס באילת, חברת נמל אילת בע"מ
ליקוי
 
1. 
רשות המסים לא פיקחה כיאות על ספירת העגלים המיובאים בעת העברתם מהאנייה למשאיות בנמל אילת, כדי לוודא שמספר העגלים הנרשם הוא מספרם בפועל. העגלים צריכים להישקל באופן אוטומטי וממוחשב; נמצא שכ-27% מהשקילות שנבחנו נעשו ברישום ידני, המאפשר, לכאורה, להקטין את משקל העגלים הרשום. כמו כן כאשר המשאית נשקלה ריקה שהו בה הנהג ולעתים גם נוסע, ואילו כאשר היא נשקלה בשנית מלאה, היא נשקלה ללא הנהג והנוסע.
תגובה
רשות המסים בישראל
1.
הספירה והשקילה של העגלים הינה בידי חברת הנמל וחברת המנייה המספקות את הנתונים למכס. הרשות פועלת מול הנמל וחברת המנייה כמו מול גורמים נוספים הקשורים בתהליך היבוא לשיפור התהליך על ידי קביעת כללים ונהלים ופיקוח בשטח בזמן הפריקה.
ליקוי
 
2. 
לפי הנחיות הנמל אסור לאיש מלבד עובד הנמל להימצא בחדר הבקרה של השקילה. נמצא שההנחיות לא בוצעו ועקב כך ניתן היה לעקוב בזמן אמת אחר המשקל המצטבר של העגלים, ולכאורה, לבצע מניפולציות שיביאו להקטנת המכס המתחייב בסכום היכול להסתכם במיליוני ש"ח בשנה.
תגובה
2.
מכס אילת עושה ככל יכולתו לפקח ולבקר על יבוא העגלים. לשם כך נערכו בדיקות מדגמיות לספירה ולשקילה, נאספו תעודות השקילה והספירה, הוכנו טבלאות וחישובים לגבי רוב רשימוני היבוא של העגלים ונבדקו סטיות וחריגויות.
ליקוי
 
3. 
יש לפעול לתיקון הליקויים בשיטת חישוב המכס לפי המשקל הממוצע של העגלים. על רשות המסים ונמל אילת לפקח מקרוב על תהליך הספירה והשקילה של העגלים. נוסף על כך, מן הראוי שרשות המסים תעשה בדיקה יסודית במטרה לברר אם הליקויים שהועלו בביקורת אינם תוצאה של מחדל של הרשויות הפועלות בנמל אילת.
תגובה
3.
נעשו הערכות מצב הן מבחינה חקירתית והן מבחינה מודיעינית, כולל שיתוף מחלקת החקירות, והוחלט כי אין מקום לצאת לפעילות בנושא מכיוון שהסיכוי להגיע לממצאים הינו נמוך, אם בכלל.
תגובה
חברת נמל אילת
3.
חברת נמל אילת מקבלת את סיכום דוח המבקר ותפעל ליישם את המלצותיו.
משרד הבינוי והשיכון
התחדשות עירונית באמצעות פינוי-בינוי ועיבוי הבנייה
הגופים המבוקרים: משרד הבינוי והשיכון
ליקוי
 
1. 
עד כה הניב הפרויקט של פינוי-בינוי ועיבוי הבנייה (במטרה להתחדשות עירונית) פירות מועטים בלבד. פעולות השלטון המרכזי, לרבות ההשקעות הכספיות שכבר הושקעו - כ-98 מיליון ש"ח, לא הביאו להשגת מטרות הפרויקט.  

תגובה
משרד הבינוי והשיכון
1.
תהליכים של התחדשות עירונית בכלל, ושל פינוי-בינוי בפרט, הינם תהליכים ארוכי טווח ומורכבים במיוחד. בנוסף המשרד יוזם תכניות-אב להתחדשות המרקם הוותיק, שמטרתו בין היתר זיהוי פרויקטים בתחום הפינוי-בינוי ובתחום העיבוי. בשנת 2011, בכוונת המשרד להקצות לנושא זה תקציב נוסף ולממן הכנת תכניות מתאר, שמתוכן תוכל הוועדה המקומית לאשר תכניות מפורטות.
ליקוי
 
2. 
הפרויקט לא התקדם מסיבות שונות, בין השאר בשל חסמים מנהליים שמקורם בגורמי השלטון המרכזי וברשויות המקומיות. אלה הסיבות הבולטות לעיכוב הפרויקט: 

 (א)
מחלוקות בין הוועדות המחוזיות לבין הרשויות המקומיות. לעתים דרשו הוועדות המחוזיות שתכניותיהן של הרשויות המקומיות יעמדו בתנאים שלא היו מקובלים עליהן.
 (ב)
לעתים חלף זמן רב בין המועד שבו עשו הרשויות המקומיות את הבדיקות המוקדמות בעניין היתכנות הפרויקט, לרבות כדאיותו הכלכלית , לבין המועד שבו קיבלה התכנית תוקף, ובמשך הזמן הזה ירדה כדאיותו הכלכלית.
 (ג)
שיתוף הדיירים בתכנון המתחמים נעשה זמן רב לאחר שהחל התכנון ורק לאחר שהוועדה המחוזית ביקשה מהציבור לחוות דעתו בעניין התכנית המגובשת. הדבר עורר התנגדות לתכנית בשל חששות ותחושות אי-ודאות.
 (ד)
מחלוקות שהתגלעו בין בעלי זכויות במקרקעין באשר לתכנית המתחם לאחר שהיא כבר קיבלה תוקף מנעו מהם להגיע לידי הסכמה על מימוש התכנית. 
 (ה)
חוסר תיאום בין תכנית המתחם שהכינה הרשות המקומית לבין התפיסה התכנונית שקבעו משרדי ממשלה; הדבר עלה רק לאחר שהתכנית הוגשה לאישור הוועדה המחוזית, ולפיכך לעתים נאלצה הרשות לתכנן מחדש את המתחם או לוותר עליו. 

תגובה
2.
במסגרת נהלי הפרויקט נקבעו לוחות זמנים מפורטים לקידומו של כל מתחם ומתחם, ואי עמידה בהם תהיה כרוכה בהפעלת סנקציות.
הוועדה שינתה את נהליה וקבעה במפורט את סדרי הפעולות לשיתוף הדיירים, לרבות לוחות זמנים וסנקציות אם הדרוש לא יבוצע. המשרד מממן בכל מתחם מוכרז מנהל פרויקט, שנדרש להיות בעל כישורים וניסיון מוכח בתחום זה. אחת ממטלותיו המרכזיות של מנהל הפרויקט הינה בקיום פעולות הסברה לתושבים. 

תפקידיה העיקריים של הוועדה הבין משרדית הינן בחינת הצעות המתחמים שמגישות הרשויות המקומיות, מתן המלצה לממשלה להכריז על המתחמים המתאימים ומעקב אחרי ההתנהלות והפעילות במתחמים המוכרזים. תכנית עבודה רב שנתית אינה רלבנטית לפעילות הוועדה, מאחר שמרבית הפעולות אינן בשליטתה, המשרד פועל הן בקרב הרשויות המקומיות על מנת לעודדן ליזום מתחמים, והן מול אגף התקציבים במשרד האוצר להגדלת התקציב לפעילות הוועדה.  

בדצמבר 2010 אישרה הכנסת את תיקון חוק פינוי ובינוי (פיצויים) התשס"ו-2006, שאותו יזם המשרד. התיקון כלל, בין היתר, מנגנון ליישוב מחלוקת בין דיירים המעוניינים לבצע מהלך של פינוי ובינוי לבין דיירים המסרבים סירוב בלתי סביר. 

תגובה
משרד הפנים
2. 
מינהל התכנון יוציא פנייה נוספת ליושבי ראש הועדות המחוזיות להקים ועדת משנה לנושא פינוי בינוי בתחומן.

ליקוי
 
3. 
משרד הפנים, המופקד על מימוש חוק התכנון והבנייה ופקודת העיריות, פעל באופן חלקי בלבד למימוש החלטות הממשלה הנוגעות לעניין; אף על פי שהממשלה החליטה שיש ליזום תיקון בחוק התכנון והבנייה כדי לאפשר הקמת ועדות משנה מחוזיות לתכנון ובנייה המיועדות לפרויקט בלבד, לא פעל משרד הפנים לקידום התיקון בחוק.
תגובה
3.
המשרד הכניס את השינויים המתבקשים עליהם הצביע המבקר בהצעת חוק התכנון והבניה. ישנם קשיים בהפיכת הרפורמה בתכנון לחוק והמשרד פועל בכל הערוצים האפשריים כדי לקדם נושא זה.
ליקוי
 
4. 
בשנת 2005 אישרה הממשלה את תכנית מתאר ארצית משולבת לבנייה, לפיתוח ולשימור - תמ"א 35. התכנית דנה, בין היתר, בנושא "החידוש העירוני" וקובעת שיש להכריז שהחידוש העירוני הוא תכנית לאומית. נמצא כי משרדי הממשלה, ובהם משרד השיכון, לא פעלו ליישום תמ"א 35 במה שנוגע ל"חידוש העירוני" במתכונת של תכנית לאומית כאמור. 

תגובה
משרד הבינוי והשיכון
4.
יישום תמ"א 35 בעניין התחדשות עירונית: המשרד רואה בקידום התחדשות עירונית על כל גווניה כיעד קבוע של המשרד. לאור האמור, המשרד מפעיל במסגרת מגבלות התקציב, תכניות שונות העוסקות בנושא זה. כך למשל, מעֵבר לפעילות הוועדה, המשרד פועל במסגרת פרויקטים שונים לרבות שיקום שכונות פיזי וחברתי,  מיקוד מאמץ, תכניות אב ומתאר להתחדשות מרקם ותיק, ישן מול חדש, "מתיחת פנים" ועוד.
תגובה
משרד הפנים
4.
המשרד פועל במסגרת הועדה הבין-משרדית לנושא פינוי בינוי וכן במסגרת עדכון תמ"א 35 להבטחת המשך קידום ההתחדשות העירונית.

ליקוי
 
5. 
בספטמבר 2006 הטילה הממשלה בהחלטה 452 על שר הבינוי והשיכון, מתוקף תפקידו כיושב ראש מועצת מקרקעי ישראל, לפעול לתיקון החלטה 998. על פי התיקון, כשמדובר בקרקע הנתונה במתחמים להתחדשות עירונית ומיועדת לבנייה הן למגורים והן לשימושים אחרים (בתמהיל שייקבע בין השימושים השונים), יש לתת פטור מדמי היתר בגין שינוי הייעוד לבנייה רוויה למגורים; באזורי עדיפות לאומית יש לתת פטור זה תמיד (ללא קביעת תמהיל). הביקורת העלתה כי אף שעברו כארבע שנים מאז החלטת הממשלה, שרי הבינוי והשיכון שכיהנו מספטמבר 2006 ואילך ושימשו יושבי ראש של מועצת מקרקעי ישראל בפרק זמן זה, לא הביאו למועצה הצעה לתיקון ההחלטה,  והיא לא תיקנה אותה.על יושב ראש מועצת מקרקעי ישראל לפעול לתיקון החלטה 998, ובכך עשויה להיות תרומה לפרויקט ועידוד ישימותו.
תגובה
מינהל מקרקעי ישראל
6.
החלטת המועצה 1185 שהתקבלה ב- 28/12/09 מעניקה בין היתר, בעלות בקרקע עירונית שהוחכרה על פי חוזה החכירה למטרת מגורים ונותנת מענה, הן מבחינה עסקית – בכך שהיא מצמצמת את ההליכים בהכנת העסקה, והן מבחינת כדאיות כלכלית לסוגיית דמי ההיתר. החלטת 1185 על הרפורמה במינהל מייתרת את התיקון להחלטה הישנה 998, נותנת מענה לסוגיה זו ומהווה פתרון מהיר להפחתת החיכוך עם האזרחים.
ליקוי
 
7. 
רשויות מקומיות (ירושלים, רחובות, מגדל העמק, נתניה, קרית ים, בית שאן, הוד השרון, טירת הכרמל) לא העבירו לאגף התכנון דיווחים בנוגע ל- 16 מתחמים, על התקדמות העבודות ולמרות זאת הוסיף המשרד לאשר תשלומים לאותן רשויות מקומיות.
תגובה
משרד הבינוי והשיכון
7.
המשרד שלח לרשויות המקומיות בתאריך 19.12.2010 התראות חריפות בעניין הפסקת תשלומים במתחמים שלגביהם לא הוגשו דיווחים. כמו כן, לא בוצעו דרישות לתשלום אשר הגיעו מעיריות שטרם הגישו דו"חות חצי-שנתיים, והם לא יבוצעו עד שישלימו את הדיווחים כנדרש.
טיפול בבקשות לסיוע בשכר דירה

הגופים המבוקרים: משרד השיכון,חברת חלמיש, חברת עמידר
ליקוי
 1. 
משנת 2005 ועד שנת 2010 לא חל שינוי בגובה הסיוע שמעניק המשרד. על פי נתוני הלשכה המרכזית לסטטיסטיקה, בשנים 2010-2004 חלה עלייה ניכרת בגובה שכר הדירה בשוק החופשי: בגובה דמי השכירות בממוצע ארצי חלה עלייה של כ-25%, ובאזור המרכז נרשמה באותה עת עלייה של יותר מ-30%. נוכח הפער שנוצר בין גובה הסיוע למחירי השכירות יש חשש שבפועל זכאים מוותרים על הסיוע, שכן אין ביכולתם לעמוד בהוצאה לשכירות.
ליקוי
2. 
טיפול המשרד בבקשות הסיוע - בדיקת התיקים העלתה כי הטיפול של המחוזות ברוב הבקשות הללו התאפיין בהתמשכות הטיפול במשרד, בחוסר יעילות ובסרבול בתהליך העבודה. הביקורת העלתה כי המשרד לא ניתח את תהליך העבודה ואת שרשרת הפעולות הנדרשות עד לאישור מתן הסיוע; על כן לא הייתה בידיו תמונה של איכות השירות שהוא נותן למבקשים, והוא לא פעל לשינוי התהליך, לפישוטו ולהתייעלותו. 
להלן עיקר הממצאים שעלו מבדיקת 94 התיקים: המשרד לא קבע תקנים למשך הזמן שיש להקציב לטיפול באישור הבקשות על כל שלביו. נמצאו מקרים שבהם לא הקפידו מחוזות המשרד לבדוק את כל המסמכים שהיו בתיק המבקש בדיקה מדוקדקת והחזירו את הבקשות לחברות להשלמת פרטים ללא שום צורך, שכן המידע כולו כבר היה בתיק.
נמצאו מקרים שבהם דרשו המחוזות מהמבקשים דרישות מכבידות או מנוגדות לנוהל "השתתפות בתשלום שכר דירה" מיוני 2005. 

תגובה
משרד הבינוי והשיכון
2.
המשרד מציין שהנתונים לגבי הטיפול בכלל הפונים מציגים תמונת מצב שונה. המשרד נמצא בשלבי פיתוח מתקדמים של מערכת ממוחשבת לניהול תוכניות הסיוע בדיור שתביא לייעול כלל התהליכים הכרוכים במתן השירות, וכי אפיון המערכת הממוחשבת התבסס על ניתוח תהליכי עבודה קיימים, במהלך שנת 2011 ימוזגו כלל ההנחיות וההוראות שהופצו תחת נוהל אחיד ומעודכן. המשרד שכר שירותי יועץ ארגוני בעל ניסיון בכתיבת נהלים והנגשתם לטובת הנושא. הדגש כי המערכת הממוחשבת החדשה, שנמצאת בהליכי פיתוח מתקדמים כוללת טכנולוגיה מתקדמת של מעקב ודיווח על כל חריגה בתקני זמן.  המבקר סבור כי יש להטיל את האחריות לטיפול בכפל בקשות על זכיינית שכר הדירה ובכך לקצר את משך הטיפול. צעד זה אינו אפשרי היות ולכל זכיינית יש רק נתוני הבקשות המטופלות על ידה (מטעמי צנעת הפרט) וכי אין בידיה נתונים של הבקשות המטופלות על ידי חברות אחרות לרבות נתוני הבנקים. רק למשרד הבינוי והשיכון יש את המידע הכולל בנושא, ורק הוא יכול למנוע כפל סיוע.
ליקוי
3. 
הועלו גם מקרים שבהם דרשו המחוזות דרישות מיותרות, כמה מהן דרישות טכניות שלא נדרש בהן שיקול הדעת של המשרד, ולכן לכאורה יכולות היו החברות לטפל באותם המקרים בעצמן.

תגובה
חברת "חלמיש"
3.
חברת חלמיש – מחלקת זכאות ואכלוס, פועלת על פי הנהלים ותכנית העבודה של משרד הבינוי והשיכון, כפי שמועברים לחברה על ידי אגף אכלוס במשרד. בעקבות הביקורת שינה כבר המשרד כללים ונהלים שתרמו לקיצור משך זמן הטיפול, צמצום חוסר היעילות ומניעת סרבול תהליכי העבודה. יצוין כי בשנת 2010 זמן ממוצע לטיפול בתיק בחברת חלמיש היה כ- 16 יום בלבד. חלמיש תמשיך לפעול בהתאם לנהלים, לחוק ולטובת האזרח.
ליקוי
4. 
המשרד לא היה צריך להמתין לפרסום הנתונים העדכניים של מפקד האוכלוסין ומוטב לו נעזר בנתונים עדכניים ממקורות אחרים למשל ממשרד הפנים, כדי לבחון את הצורך להכניס יישובים חדשים לרשימת היישובים הזכאים לסיוע.
תגובה
משרד הבינוי והשיכון
4.
בדיקת המשרד מעלה כי אמנם מרשם האוכלוסין של משרד הפנים מכיל קובץ הכולל נתונים על כל תושבי המדינה, אך אינו כולל נתונים על צורת המגורים של משקי הבית (בעלות/שכירות). נתון זה מרוכז על ידי הלשכה המרכזית לסטטיסטיקה וכאמור, טרם פורסמו הנתונים העדכניים.
מינהל מקרקעי ישראל
ניהול מערכות המידע 

הגופים המבוקרים: מינהל מקרקעי ישראל

ליקוי
1.
הנהלת המינהל לא קבעה מדיניות מחשוב ולא עקבה אחר עבודתו של אגף מידע באופן יסודי, ולפיכך חסר המינהל את התשתית הניהולית הדרושה לניהול מערך המחשוב בהתאם להחלטת הממשלה ממרס 2007. 
ליקוי
2. 
תכניות העבודה של אגף מידע לא היו מפורטות דיין, לא התאימו לדרישות נוהל מפת"ח ולא שיקפו במלואן את משימותיו. המינהל גם לא הכין תכנית-אב למחשוב מאז 2005. עד מועד תום הביקורת, אוגוסט 2010, לא הכין אגף מידע תכנית עבודה לשנת 2010.
*על מנהל המנהל להיות מעורב באופן אישי בפעולות אשר יביאו לתיקון הליקויים שמצוינים דוח ובכללן הכנת תכנית-אב למחשוב שבה יפורטו מערכות המידע ומערכות התשתית הדרושות לו.
ליקוי
3. 
הדרג הניהולי במינהל ובכללו מנהלי המחוזות לא בדקו את הפעולות הידניות הנעשות במערכת הממוחשבת באמצעות מערכת בקרת הפעילויות. התברר כי המערכת האמורה אופיינה ונכתבה ביזמת אגף מידע ככלי בקרה לדרג הניהולי, בלי ניתוח צרכים עם המשתמשים. היעדר הבקרה ומספרן הרב של הפעולות החריגות פתחו פתח לשגיאות או לשימוש לרעה במערכת.
ליקוי
4. 
פעולות חיוב וזיכוי ידניות, המוגדרות כפעולות חריגות, לא נבדקו ולא היו כלים ממוחשבים שיתריעו עליהן באופן שוטף. בניגוד לחוזר חשב המינהל ולסדרי בידוק, המערכת הממוחשבת מאפשרת לעובדים במינהל שאינם עובדי הגזברות, לבצע חיובים וזיכויים ידניים בחשבונות החוכרים. פעולות אלה בוצעו בידי פקידים שלא נזקקו לאישור הממונים עליהם לשם כך, ובלי שהמערכת התריעה על שינוי הנתון. 

ליקוי
5. 
במערכת "חוכרים" נעשות פעולות הכרוכות בטיפול בעסקות עתירות כספים, ויש להן השפעה מכרעת על אלה: העברת זכויות; תוספת בנייה או שטח; היוון דמי חכירה שנתיים; התחייבות לרישום משכנתה. אולם הפרטים אומתו והושלמו בידי גורם אחד בלבד ללא דרישה לאישור של גורם נוסף, בניגוד לעקרון "הפרדת תפקידים" בין הגורם המבצע לגורם המאשר ובניגוד לסדרי בידוק מתאימים.

*על מנהל המינהל להיות מעורב באופן אישי בפעולות אשר יביאו לתיקון הליקויים שמצוינים בדוח ובכללן קביעה שכל פעילות עסקית וכספית במערכת תבוצע בשני דרגים - גורם מבצע וגורם מאשר - ותיעודה במערכת לצורך בקרה;
ליקוי
6. 
מערך הכספים של המינהל נוהל באמצעות מערכת מחשוב מיושנת בת עשרות שנים. הניסיונות שנעשו במשך חמש שנים לא הצליחו לשלב את מערכת מרכב"ה או חלקים ממנה במינהל. 
ליקוי
7. 
המינהל לא השכיל להשתמש באפשרויות הגלומות במערכת הממוחשבת ובמידע האגור בה למעקב אחר גביית חובות, לקביעת סדרי עדיפויות לטיפול בחייבים ולייעול הטיפול בתיקים. המינהל לא נוהג להפיק דוח גיול חובות, אף שקיימת אפשרות טכנית להפקתו, והוא גם לא מפיק דוחות המרכזים את סכומי החובות והתפלגותם. למנהל המינהל, לאחראי הגבייה או לחשב המינהל לא היה כל מידע על התפתחות החובות. 
* על מנהל המינהל להיות מעורב באופן אישי בפעולות אשר יביאו לתיקון הליקויים שמצוינים בדוח ובכללן השלמת פיתוח מרכז המידע בנושא חובות והפקת דוחות אמינים ומדויקים.

ליקוי
8. 
היו ליקויים רבים בטיפול המינהל באבטחת המידע ובכללם אלה: היעדר מדיניות לאבטחת מידע; אי-מינוי ממונה על אבטחת מידע הכפוף למנהל המינהל; אי-הקפדה על הפרדת סמכויות בין העוסקים בפיתוח המערכות הממוחשבות ובין העוסקים בהפעלתן; שימוש בסיסמאות שאינן תואמות את רמת האבטחה הנדרשת במערכת כספית המנהלת מידע רגיש; אי-דירוג של תפקידים לצורך קביעת הרשאות גישה למערכת ואי-הגדרת הרשאות לפי תפקיד; אי-שימוש בנתוני יומן האירועים לצורך איתור פורצים למערכת; היעדר פיקוח ובקרה על פעולות הפקידים; היעדר תיעוד ממוחשב של קבלת מסמכים ושל האסמכתאות עצמן; אפשרות לשנות נתונים בקלות רבה. מכלול הליקויים האמורים מצביע על כשל יסודי בטיפול באבטחת המידע במינהל.
ליקוי
9. 
האחריות לקיום מערך מחשוב ומידע בגוף כגון המינהל המופקד על ניהול אלפי עסקאות בסכום עתק מוטלת על ראשיו. לכן על מנהל המינהל להיות מעורב באופן אישי בפעולות אשר יביאו לתיקון הליקויים שמצוינים בדוח ובכללן אלה: (1) הכנת תכנית-אב למחשוב שבה יפורטו מערכות המידע ומערכות התשתית הדרושות לו; (2) השלמת אפיון מערכות הליבה ופיתוחן מחדש; (3) הכנסת פעולות בקרה והתניות לביצוע פעולות במקרקעין; (4) השלמת פיתוח מרכז המידע בנושא חובות והפקת דוחות אמינים ומדויקים; (5) קביעה שכל פעילות עסקית וכספית במערכת תבוצע בשני דרגים - גורם מבצע וגורם מאשר - ותיעודה במערכת לצורך בקרה; (6) חקירת הסיבות לגידול במספר הפעולות החריגות במערכת, נקיטת צעדים לצמצומן, ניתוח הגורמים לכך ושכיחותם וקביעה מהן הפעולות החריגות שעליהן תקוים בקרה. על המינהל להכניס התרעות אוטומטיות על חריגים חמורים, על פי קריטריונים שייקבעו מראש.
משרד הבריאות
תרומות לבתי חולים וקשריהם עם אגודות הידידים
הגופים המבוקרים: משרד הבריאות, אגודות הידידים, בתי החולים הכללים הממשלתיים, משרד המשפטים, שירותי בריאות כללית.
ליקוי 
1.
על יסוד התיקון לחוק פרסם המשרד בשנת 2009 את שמות הגופים מקבלי התרומות, ובשנת 2010 פרסם גם את שמות החברות - בעיקר חברות תרופות - שתרמו למערכת הבריאות. משרד מבקר המדינה השווה בין פרסומי המשרד לבין הרישומים בספרי בתי חולים כלליים שונים. הביקורת העלתה כי אין התאמה בין המתועד בפרסומי המשרד לבין הרשום בספרי בתי חולים אחדים לגבי זהות התורמים והגופים שמקבלים את התרומה.

ליקוי
2.
תרומות לישויות משפטיות שונות: בבדיקת פרסומי המשרד לשנת 2009 עלה כי כמה חברות תרמו הן לבית החולים, הן לקרן המחקרים שלו והן לאגודת הידידים שלידו. נמצאו גם חברות מסחריות שתרמו לשניים מהגופים האלה. משרד מבקר המדינה לא קיבל ממנהלי מרכזים רפואיים שונים הסבר לתופעת התרומות הנפרדות.

ליקוי
3.
מימון העסקת כוח אדם בבתי חולים מכספי תרומות: לפי חוזר המשרד מתחילת שנת 2010 לא יממן גוף מסחרי בכל דרך שהיא תקני כוח אדם או שכר עובדים, שאינם קשורים ישירות למחקר הממומן על ידיו. ואולם, בעת הבדיקה עלה כי אגודות הידידים מממנות, לעתים מכספי חברות מסחריות, העסקת עשרות עובדים בבית החולים. כך לכאורה נעקפת המגבלה שקבע המשרד. עם זאת יש לציין כי שיעור אותם עובדים מסך עובדי המרכזים הרפואיים אינו גבוה. אישור להעסקת כוח אדם שלא לצורך מחקר מכספי תרומות עלול גם להגביר פערים בין המרכז לפריפריה, מפני שלבתי חולים במרכז הארץ יש יותר תורמים מאשר לאלה בפריפריה. 
תגובה
משרד הבריאות
3. 
על פי הוראת מנכ"ל המשרד, העסקת כוח אדם על בסיס תרומה לפרויקטים המוגדרים בזמן, תותר באופן מוסדר ובמגבלות הסבירות. העסקת מתמחים על בסיס תרומה בתחום רפואי ספציפי המתאים לתוכניות המשרד תותר במגבלות של סבירות. 

ליקוי
4. 
כריתת הסכמים: אגודות הידידים פועלות בשם בתי החולים ולמענם בארץ ובחו"ל ומגייסות עבורם תרומות. לעתים הן מקימות מבנים עבור בתי החולים על קרקעות ציבוריות-ממשלתיות. מערכת קשרים ענפה זאת יש לה היבטים משפטיים וציבוריים, ולכן ראוי היה להסדירה בהסכמים שיגדירו בין היתר את מחויבותן של אגודות הידידים ואת מחויבות בתי החולים. משרד מבקר המדינה העלה כי אין הסכמים בין בתי החולים הממשלתיים לבין אגודות הידידים, וזאת בניגוד לנעשה בבתי החולים של הכללית שבהם קיים הסכם מפורט בין הנהלת בית החולים ואגודת הידידים שעל ידו. כמו כן עלה בבדיקה כי כבר בשנת 2004 ניסה המשרד לעשות ביקורת באגודות הידידים שליד בתי החולים הממשלתיים, אך לנוכח היעדר הסכמים המקנים זכות שכזו לא התאפשר למבקר הפנים של המשרד לעשות זאת. מאז לא ניסה המשרד לקדם את המהלך. בכך יש פגם.

ליקוי
5. 
תנאי תחרות ושקיפות וחוק חובת המכרזים: חוק חובת המכרזים, התשנ"ב-1992 ותקנות חובת המכרזים, התשנ"ג-1993 אינם חלים על אגודות הידידים בהיותן עמותות. פעולת אגודות ידידים שלא על פי העקרונות שאותם מתווה חוק חובת המכרזים יכולה לעורר שאלות בנושא שוויון ובנושא שקיפות התהליך של בחירת הגורמים המבצעים את פעילויות הבינוי וההצטיידות. במסגרת גיבוש הסכמים בין בתי החולים לאגודות הידידים ראוי לדון גם בשאלת אימוץ עקרונות דיני חובת המכרזים על ידי אגודות הידידים, הבונות על קרקע ציבורית-ממשלתית מבנים רפואיים ואחרים, בהיקפים של מאות מיליוני ש"ח. במסגרת ההסכמים ראוי לדון גם במצבים שבהם עולה קושי לעמוד ביעדי גיוס תרומות לשם השלמת פרויקט בינוי.

ליקוי
6. 
עד מועד סיכום הביקורת, ינואר 2011, חמש שנים לאחר הכנת הטיוטה הראשונה, לא גובש הנוהל הכללי הרשמי-הסופי בנושא תרומות למשרדי הממשלה וממילא לא הוגש לאישור הממשלה לנוהל אישור תרומות למשרדי הממשלה.
ליקוי
7. 
בפברואר 2010, במהלך הביקורת, הפיץ משרד המשפטים טיוטת נוהל שכותרתה "נוהל לאישור תרומות לבתי חולים ממשלתיים" (להלן - הטיוטה). הטיוטה הופצה להתייחסות מנהלי בתי החולים הממשלתיים. ואולם עד ינואר 2011 טרם פורסם נוהל תרומות למערכת הבריאות, אף שהעבודה עליו החלה כאמור כבר בסוף 2005.

תגובה
משרד המשפטים
7. 
בתאריך 3.5.11 תיערך ישיבה מסכמת, להשלמת הנקודות הבודדות שנותרו עדין שנויות במחלוקת בין משרד הבריאות למשרד האוצר, מאז הישיבה האחרונה שהתקיימה ביום 5.1.1. במסגרת הישיבה המסכמת, ולאור הערות הביקורת בעניין קבלת תרומות ממאושפזים, ובעניין העסקת כוח אדם, כאמור לעיל, ייבחנו גם נושאים אלו ואופן הסדרתם. בתוך מספר שבועות, המשרד יפעל להבאת נוסח של נוהל תרומות לבתי חולים ממשלתיים בפני השר הממונה (ראש הממשלה, המכהן גם כשר הבריאות), על מנת שיביאו לאישור הממשלה. כמו כן בכוונת המשרד לפעול באותו מועד להבאת הנוסח של נוהל התרומות הכללי בפני ראש הממשלה, כל זאת, בכפוף לשיתוף פעולה של המשרדים האחרים הנוגעים לעניין.

ליקוי
8. 
לפי חוות דעת של היועץ המשפטי לממשלה (ייעוץ), החל בשנת 2003 יש להביא כל תרומה ייעודית לאישור הממשלה. ואולם, מאז התקבלו במערכת הבריאות תרומות ייעודיות רבות - בחלקן בסכומים של מיליוני שקלים רבים - שלא הובאו לאישור הממשלה, זאת בהסכמת משרד המשפטים, עד לגיבוש הנוהל המיוחד למערכת הבריאות.

תגובה
משרד הבריאות
8-7. 
בעקבות הנחיית היועץ המשפטי לממשלה, הוחל בגיבוש נהלים לאישור תרומות אשר יובאו לאישור הממשלה. הנהלים המגובשים נכתבים על-ידי צוות שמרכז המשנה ליועץ המשפטי לממשלה. הכנת הנהלים הושלמה, אך טרם אושרו, בכל מקרה הם לא אמורים לחול על מערכת הבריאות. הכנת הנהלים למערכת בריאות  מצויה בשלבי גיבוש אחרונים. גישת המשרד היא כי יש לבצע  את התרומה על-פי נהלים שיאושרו על-ידי הממשלה. כאשר הנהלים יאושרו על ידי הממשלה - מערכת הבריאות תפעל לפיהם. מכאן, שאין כל הפרה של הנחיית היועץ  המשפטי לממשלה, שכן לא הועלתה כל טענה או דרישה, לא מצד היועץ המשפטי לממשלה ולא בשום דרך אחרת, עד לסיום גיבוש הנוהל תובא כל תרומה לאישור פרטני של הממשלה. המטרה היא להקל על מערכת הבריאות לעומת הנוהל הכללי ומתוך התחשבות במאפייניה המיוחדים, הדברים לא הועלו במסגרת הדיונים הממושכים אצל המשנה ליועץ המשפטי. עד לסיום גיבוש הנהלים והבאתם לאישור הממשלה, תהיה הכבדה בלתי סבירה על מערכת הבריאות, כאשר מגמת פניהם של הנהלים הינה הפוכה בתכלית.  

ליקוי
9. 
הבדיקה העלתה כי מאז 2004, השנה שבה הצהיר המשרד כי בכוונתו לערוך ביקורת בתחום קבלת תרומות ממאושפזים ועד ינואר 2011, לא בדק המשרד את נושא קבלת התרומות ממטופלים בבתי החולים או במוסד רפואי אחר. 
ליקוי
10. 
חלק ניכר מהתרומות הוא לצורכי תשתית רפואית הכוללת בעיקר מבנים וציוד. ראוי שמשרד הבריאות יכין תכנית אב לבינוי ולהצטיידות, תכנית שתשמש בסיס לתהליכי הפיקוח והבקרה על פרויקטי הבינוי וההצטיידות ועל נחיצות גיוס התרומות. 
ליקוי
11. 
משרד הבריאות ומשרד האוצר לא דנו בתכנית: "תחזית תכנון מערך האשפוז הכללי" ומשרד האוצר לא אישר אותה. בשנים האחרונות רק בתי חולים המצליחים לגייס תרומות (בעיקר בתי החולים הגדולים במרכז הארץ) מוסיפים מבנים, מכונים וכן משפרים מבנים קיימים. חלק מבתי החולים גיבשו תכניות פיתוח שחלקן מסתמך על תרומות, ואולם בידי המשרד אין נתונים מלאים על המקורות הכספיים הצפויים שיאפשרו מימוש תכניות אלה, ואישור המשרד מתקבל בדרך כלל בדיעבד ומותנה באי-הוספת תקני כוח אדם ותקציבים. הלכה למעשה פרויקטי הבינוי וההצטיידות נקבעים לעתים לפי רצונותיהם של התורמים ולאו דווקא לפי צורכי מערכת הבריאות הציבורית וסדרי העדיפויות שלה.

ליקוי
12. 
פערים בתרומות בין מרכז לפריפריה: מדיווחי המרכזים הרפואיים למשרד מבקר המדינה עולה כי קיימים פערים ניכרים בהיקפי התרומות המגיעות למרכזים הרפואיים במרכז הארץ לבין אלה המגיעים לפריפריה. לפיכך גדלה אי-השוויוניות בהספקת שירותים רפואיים בין המרכז לבין הפריפריה.

תגובה
12. 
יכולתם של בתי החולים בפריפריה בגיוס תרומות קטן משמעותית מבתי חולים גדולים במרכז, ולכן קיימת השלכה נוספת על הפערים הנפערים בתשתיות בין בתי החולים. רוב תקציב הפיתוח מופנה לתשתיות בפריפריה. כמו כן, בשנת 2010 התקבלה תוספת תקציבית אשר נועדה לפיתוח בפריפריה, וכן תוכנית המיגון שאושרה מתבססת על השתתפותם של משרדי האוצר והבריאות במימון המיגון בפריפריה בעוד במרכז בתי החולים שותפים לתכנית. כמו כן, המשרד מעניק עדיפות ברורה וחד משמעית, בתקציבי פיתוח לבתי-החולים פסיכיאטריים וגריאטריים בפריפריה.
פינוי רפואי באמצעות מסוקים
הגופים המבוקרים: משרד הבריאות, מד"א, משרד האוצר-אגף שוק ההון, ביטוח וחיסכון, משרד התחבורה, קופת חולים לאומית, קופת חולים מאוחדת, שירותי בריאות כללית, מכבי שירותי בריאות, צה"ל, איגוד חברות הביטוח בישראל.
ליקוי 
1.
פינוי נפגעי תאונות דרכים באמצעות מסוקים: כבר בשנת 2005 החליטה הממשלה להרחיב ולשפר את מערכי הטראומה בבתי החולים ולפעול להבטחת פינוי באמצעות מסוקים מאזורים מרוחקים ממרכז הארץ. הפינוי האזרחי באמצעות מסוקים החל בסוף שנת 2007 ביזמת חברה שהתקשרה עם מד"א בלא שקדמה לכך עבודת מטה מסודרת של משרד הבריאות.

ליקוי
2.
לאחר סיום הביקורת, בינואר 2011, החליטה ועדת סל שירותי הבריאות  (להלן - ועדת הסל) להוסיף לתקציב המשרד ארבעה מיליון ש"ח למימון הפינוי הרפואי באמצעות מסוקים לנפגעים שאינם זכאים למימון השירות לפי חוק אחר. עד תחילת פברואר 2011 עדיין לא נחתם עם מפעיל הסכם להסדרת כל העניינים הקשורים בפינוי באמצעות מסוקים. לכשייחתם יהיה צורך לכלול בו אמות מידה ותעריפים לפינוי שיהיו מקובלים על כל המעורבים בכך.

תגובה
משרד הבריאות
2. 
פינוי חולים בהיסק הוסדר באמצעות סל התרופות והטכנולוגיה לשנת 2011 והוקצו לכך 4 מליון ש"ח.
תגובה
משרד האוצר – אגף שוק ההון, ביטוח וחיסכון
2. 
המשרד בדעה כי ככל שיש צורך רפואי בפינוי מוסק לקבלת טיפול רפואי, וככל ששירות זה אינו כלול בתוספת השנייה לחוק ביטוח בריאות ממלכתי, התשנ"ד-1994, הרי שבהתאם להוראת הדין, ובכלל זה פקודת ביטוח רכב מנועי [נוסח חדש], התש"ל-1970 וחוק פיצויים לנפגעי תאונות דרכים, התשל"ה-1975, פינוי בהיסק נכלל במסגרת ביטוח זה.
ליקוי
3.
הממונה על שוק ההון, ביטוח וחיסכון במשרד האוצר סבור כי פינוי של נפגע תאונת דרכים לקבלת טיפול באמצעות מסוק, כשיש לכך צורך רפואי, הוא חלק מהשירותים אשר להם זכאים מבוטחים בביטוח רכב חובה; לדעתו, מימון הפינוי הוא באחריות חברות הביטוח. לעומת זאת, איגוד חברות הביטוח סבור שהמדיניות בעניין הצורך בפינוי רפואי באמצעות מסוקים צריכה להיקבע על פי סוג האירוע הרפואי וחומרת מצב הפצוע, על פי מחקרים רפואיים וכלכליים, תוך קביעת קריטריונים ברורים ונהלים לפינוי ולפיקוח על מחירו; לדעתו, דבר זה לא נעשה. לטענתו, המודל של הפעלת השירות בידי חברה פרטית אינו נכון שכן היא פועלת להשגת מרב הרווחים. מנכ"ל מד"א ואיגוד חברות הביטוח טענו שהמסוקים של החברה הפרטית אינם מתאימים לפינוי כל סוגי הנפגעים משום שקיימת בהם גישה חלקית בלבד לפצוע, אך החברה גורסת שהמסוקים, שמשתמשים בהם גם במדינות אחרות, מתאימים לייעודם.

ליקוי
4. 
פינוי באמצעות מסוקים במקרים רפואיים דחופים אחרים (אירוע לבבי, אירוע מוחי ועוד): הבדיקה העלתה שמשרד הבריאות הכיר אמנם בחיוניות הפינוי של נפגעים אחרים באמצעות מסוקים, אולם עד דצמבר 2010 המדינה לא הקצתה לכך תקציב.

ליקוי
5. 
ישנו חשש לקיפוח של נפגעים - בעיקר בדרום הארץ - שם אין כלל פינוי באמצעות מסוקים. 

ליקוי
6. 
יש לקבוע קריטריונים לפינוי ותעריפים שיהיו מקובלים על כל המעורבים בעניין. יש גם לקבוע קריטריונים ותנאי כשירות למסוקים עצמם, לצוותים הרפואיים ולגוף שיתפעל את המסוקים.

תגובה
משרד הבריאות
6. 
ועדה בסמכותו של המשנה למנכ"ל המשרד ובהשתתפות ראש מינהל רפואה עוסקת כעת בקביעת ההתוויות והנהלים לפינוי בהיסק. הוועדה תסיים את עבודתה עד יום 15.4.2011.

תגובה
משרד האוצר – אגף שוק ההון, ביטוח וחיסכון
6. 
לנושא קביעת קריטריונים ותעריפים, סבור משרד האוצר כי במידה ויקבעו קריטריונים ותעריפים לפינוי מוסק, שיהיו מקובלים על כל המעורבים בעניין, יהיה בכך בכדי להביא לשיפור בהפעלת השירות ובטיפול בנפגעי תאונות הדרכים בפרט.
תגובה
שירותי בריאות כללית
6. 
הכללית שמה דגש על הצורך בקביעת אמות מידה מוסכמות בין הגורמים הרפואיים העוסקים בתחום זה לגבי ההתוויות הראויות לפינוי בהיסק. 

מניעת השמנה – ממצאי מעקב
הגופים המבוקרים: משרד הבריאות, קופות החולים, משרד החינוך, משרד התעשייה, המסחר והתעסוקה, מרכז השלטון המקומי, צהל, משטרת ישראל, משרד ראש הממשלה, משרד האוצר, רשות המסים בישראל, רשות השנייה לטלוויזיה ולרדיו, עיריית תל-אביב, עיריית ירושלים, עיריית חיפה, עיריית אשקלון.
ליקוי 
1.
הממשלה טרם אישרה את התכנית הלאומית לתזונה, פעילות גופנית ומניעת השמנה ומחלות כרוניות. טרם הקצתה לה משאבים, וממילא משרדי הממשלה והגופים האחרים הנוגעים בדבר טרם החלו לפעול על פיה. במועד הביקורת, הפעילות שנעשתה בשטח הייתה מבוזרת ומועטה לעומת הצרכים ולא תואמה בידי גורם אחד. לפיכך לא היה בה כדי לחולל שינוי במצב ההשמנה בישראל.

תגובה
משרד הבריאות
1.
המשרד החל בשנת 2009 בשיתוף עם משרדי החינוך, התרבות והספורט בתהליך גיבוש תוכנית לאומית למניעת השמנה. התוכנית תוצג לפורום מנכ"לים על ידי מנכ"ל המשרד עד סוף חודש אפריל 2011. לאחר מכן, תוצג למשרדי הממשלה המעורבים בתוכנית. צפי לביצוע: סוף חודש מאי 2011. התוכנית תוגש לאישור הממשלה עד סוף מאי 2011. התוכנית הלאומית לתזונה, פעילות גופנית, מניעת השמנה ומחלות כרוניות הועברה לאגף המפקח הכללי במשרד ראש הממשלה ביום 1 במרץ 2011. להלן עיקרי התוכנית הלאומית לתזונה, פעילות גופנית, מניעת השמנה ומחלות כרוניות:

עם אישור התוכנית, הממשלה תפעל ליישום תכנית לאומית רב-תחומית למניעת השמנה, לצמצום צריכת מלח ולעידוד פעילות גופנית, תוך התמקדות בילדים ובבני נוער. התכנית הלאומית תעודד שינוי התנהגות בריאותית אצל הפרט וכן תפעל ליצור סביבה פיזית וחברתית תומכת. תכנית הפעולה תתבסס על המלצות ארגון הבריאות העולמי והמלצות תכנית אב למניעה וקידום בריאות, "לעתיד בריא 2020" – בהובלת משרד הבריאות ובשיתוף משרדי הממשלה, קופות החולים, האקדמיה, וארגונים אחרים.


חזון: קיומה של סביבה המאפשרת לאוכלוסיה בישראל לשמור על בריאות ומשקל תקין במעגל החיים באמצעות תזונה נבונה ופעילות גופנית. 

מטרת על: עידוד תזונה נבונה וביצוע פעילות גופנית למניעת השמנה ומחלות כרוניות.

עקרונות מובילים:
· התכנית תתבסס על התכנית האסטרטגית של משרד הבריאות "עתיד בריא 2020", האסטרטגיה לתזונה ופעילות גופנית של WHO, אמנת אוטווה לקידום בריאות, הצהרת אלמה-אטה "בריאות לכל" ועקרונות צמצום פערים.

· תכנית נתמכת ראיות.
· בגישה של מעגל החיים מינקות לזקנה עם דגש על צעירים. 
· שיתוף פעולה בין תחומי: איגום משאבים ותיאום בין משרדי.
· פעילות רוחבית ורב מגזרית בקהילה.
יעדי התכנית: 

	
	מדד תוצאה
	ערך נוכחי
	ערך צפוי
	מועד סיום

	1
	שיעור השמנת יתר בקרב בנים בכיתות ז-יב'
	7.4%  (2003-4) 
	5%
	2015

	2
	שיעור השמנת יתר בקרב בנות בכיתות
 ז- יב'
	3.9% (2003-4)
	3%
	2015

	3
	שיעור השמנת יתר בבני 25 ומעלה
	22.9% (1991-2001) 
	20%
	2015

	4
	שיעור המתבגרים העוסקים בפעילות גופנית לפחות פעם בשבוע 
	30.8% הליכה אחת לשבוע ו 42.2% פעילות אירובית פעם בשבוע 

(2003-2004)
	60%
	2015

	5
	צריכה יומית ממוצעת של מלח 
	9-10 גר'
	6 גר'
	2015


תכנית פעולה: תוקם ועדת היגוי בין-משרדית בראשות משרד ראש הממשלה ומשרד הבריאות ובשיתוף משרדי החינוך, התרבות והספורט, האוצר, תמ"ת, פנים ומשרדי ממשלה נוספים. 
תפקידי הוועדה:

1. כתיבה וקידום תוכניות התערבות, תוך התייחסות לקבוצות גיל, מגדר, מגזר וקבוצות ייחודיות. 

2. הצעות למדיניות-חקיקה וקידומה.

3. ניטור הבקרה וההערכה של התכנית הלאומית.

4. תקצוב והגדרת מקורות תקציביים לתכנית הלאומית.
אסטרטגיות פעולה:

1.
פיתוח מדיניות, כולל חקיקה ואכיפתה.

2.
הגברת המודעות לנושאי תזונה נבונה ופעילות גופנית בדרכי התקשורת. 

3.
תכנון, פיתוח ויישום התערבויות במערכת החינוך, בחינוך הלא פורמאלי ובקהילה.

4.
מיקוד מערכת הבריאות וקופות החולים במניעת השמנה.
תכנית מתועדפת על פי אסטרטגיות פעולה- פיתוח מדיניות, כולל חקיקה ואכיפתה: 

טווח קצר:
· עדכון סימון תזונתי.
· הפחתה הדרגתית של כמות המלח במזון מתועש. 
· הגבלת מכירת מזון בעל ערך תזונתי נמוך במכונות ממכר וקפיטריות של מוסדות חינוך.    

· תקצוב יעודי לביצוע סקרי אורחות חיים ותזונה. 
טווח בינוני:
· איסור יצור, יבוא ומכירה של מזון המכיל שומני טראנס מעל ריכוז מסוים.
· הגבלת פרסום מזון בעל ערך תזונתי נמוך בשעות צפיית שיא של ילדים בטלוויזיה,  ובמהלך שידור תכניות לילדים. 
· חיוב רשויות מקומיות לאפשר פעילות ספורט במתקני   ספורט הנמצאים בשטחם ובאחריותם.
· צמצום הפרסום של תמ"לים.

טווח ארוך:
· חיוב סימון תזונתי למזון במסעדות וקפיטריות.
· הקצאת שטחים פתוחים, מבנים ומתקנים ציבוריים לפעילות גופנית ברשויות וערים. 
· חיוב מקומות עבודה עם 500 עובדים ומעלה לצייד מבנים חדשים בחדר לפעילות גופנית ומקלחות.
· מיסוי או ביטול זכאות לסובסידיות הניתנות ליצרני מזון ומשקאות עתירי קלוריות/שומנים/מלח.
· תיקון סעיף 20 לחוק שעות עבודה ומנוחה: זכאות עובד להפסקה של שעה אחת בשבוע לשם ביצוע פעילות גופנית. 
· הגבלת מחירים של פריטי מזון בעלי ערך תזונתי גבוה.
· הגבלת מכירת מזון בעל ערך תזונתי נמוך במכונות ממכר וקפיטריות במקומות עבודה.
הגברת המודעות לנושאי תזונה נבונה ופעילות גופנית בדרכי התקשורת. 

טווח קצר-בינוני
· הפקת מסרים לשיווק חברתי בנושא תזונה ואורח חיים פעיל (כולל קמפיינים)
· הקמת אתר אינטראקטיבי לילדים 
· הקמת אתר אינטרנט לציבור הרחב
תכנון, פיתוח ויישום התערבויות במערכת החינוך, בחינוך הלא פורמאלי ובקהילה כולל מקומות עבודה
טווח קצר
· פיתוח, יישום, בקרה והערכה של תכניות במערכת החינוך.
· פיתוח, יישום בקרה והערכה של תכניות קהילתיות. 

טווח בינוני
· עידוד תחבורה פעילה.

· שיפור איכות המזון והגדרת גודל המנות במסגרת מפעל ההזנה בבתי ספר. 

· התערבויות סביבתיות לעידוד תזונה נבונה ופעילות גופנית במקום העבודה. 

מיקוד מערכת הבריאות וקופות החולים במניעת השמנה 
· מעקב וייעוץ מרפאתי בנושא תזונה ופעילות גופנית.

· ניטור BMI.
· הכשרה של צוות מקצועי בנושא שינוי התנהגות לאורח חיים בריא יותר. 
ליקוי
2.
חינוך לתזונה נכונה ופעולות למניעת השמנה במערכת החינוך: המעקב העלה כי אמנם חלה התקדמות בפעולות של משרד החינוך בתחום החינוך למניעת השמנה, ובחלק ממוסדות החינוך הופעלו תכניות למאבק בתופעת ההשמנה. ואולם פעולות משרד החינוך צריכות להיגזר מהתכנית הלאומית שהוכנה בשיתוף משרד הבריאות, וכאמור, תכנית זו טרם אושרה. כיוון שכך מרכיבים חשובים בה לא יושמו בתכניות משרד החינוך, ובכלל זה מעקב ובקרה בעניין הישגי תכניות הלימודים בתחום זה שכבר הופעלו.

ליקוי
3.
הגבלות ואיסורים על מכירת מוצרי מזון לא בריא במוסדות חינוך: אף על פי שוועדות שונות המליצו להגביל באמצעות חקיקה מכירה של מזון ומשקאות עתירי קלוריות במוסדות החינוך, לרבות החלטת הוועדה לזכויות הילד בכנסת בנובמבר 2009, משרדי הבריאות והחינוך טרם יזמו חקיקה בנושא. הנושא הוסדר רק בחוזר מנכ"ל משרד החינוך שיצא בשנת 2006, הקובע כללים בדבר מכירת מזון במוסדות חינוכיים במכונות אוטומטיות, במזנונים ובקיוסקים; אולם החוזר לא נאכף, ונמצא כי בתיכונים ובחטיבות ביניים עדיין נמכרים מזונות עתירי שומנים, פחמימות וסוכרים.

ליקוי
4. 
נמצא כי הרשויות שנבדקו ושבתחומן פועלים קיוסקים בתוך בתי ספר, לא התנו את השכרת הקיוסקים בעמידה בדרישות החוזר; משרד החינוך לא עשה סקר בנושא עמידת הקיוסקים בתנאי החוזר ולא קיבל החלטות בנושא זה. משרדי החינוך והבריאות לא קידמו חקיקה שתאסור מכירת מזון לא בריא במוסדות החינוך. אף לא נמצא תיעוד המעיד על תיאום ושיתוף פעולה בין הרשויות, משרד החינוך ומשרד הבריאות בנושא זה, והוא אינו מטופל כראוי. 
תגובה
משרד החינוך
4-2. 
נושא מיפוי התוכניות בחינוך תזונתי יובא להחלטת יו"ר המזכירות הפדגוגית במהלך שנת תשע"ב. לנושא הפיכת בתי הספר לסביבה מקדמת בריאות - המשרד בשיתוף משרד הבריאות החל בהליך הכרה בבתי ספר מקדמי בריאות. התבחינים חוברו ופורסמו. בבתי הספר התקיימו ועדות מחוזיות ואלה הראויים קיבלו את אישורה של ועדת המטה העליונה. 

לנושא הרחבת תוכניות בתחום מניעת ההשמנה - המשרד מרחיב את התכנית לאורח חיים ולמניעת השמנה לבתי-ספר וגני ילדים שיעמדו בקריטריונים הנדרשים.

לנושא היעדר יכולת לאכיפת נהלים על היצע המזון בקיוסקים והמזנונים בבתי ספר - המשרד פירסם רענון הנחיות בחוזר מנכ"ל תשע"א/1 סעיף 61.2.2.המשרד יפנה ליו"ר מנהלי אגפי החינוך במרכז השלטון המקומי לתכנון תהליך משותף להסדרת הנושא.

ליקוי
5. 
הזנת תלמידים: הועלה כי ערכן התזונתי של הארוחות המוגשות לתלמידים על פי חוק ארוחה יומית לא נבדק, ולכן לא ניתן לדעת אם הרכבן התזונתי מאוזן ועומד בהנחיות משרד הבריאות. חלק מהתלמידים הלומדים יום חינוך ארוך במסגרת תכנית "אופק חדש" של משרד החינוך, לעתים עד 14:30 או עד 15:30, אינם מקבלים ארוחה יומית בבית הספר. יש חשש כי תזונתם אינה בריאה ומאוזנת, בייחוד אם הם קונים מזון לא בריא במזנונים ובקיוסקים שבבתי הספר. יצוין כי בתי ספר רבים כבר הצטרפו לתכנית "אופק חדש", והיא כבר מיושמת בכ-1,700 בתי ספר שבהם כ-700,000 תלמידים. על משרד החינוך להחליט על הדרך שבה יוזנו תלמידים אלה, בין במסגרת תכנית ההזנה ובין בדרך אחרת. 
ליקוי
6. 
במועד סיום הביקורת, דצמבר 2010, לא היו הילדים מוגנים בחוק  מפני פרסום מוצרי מזון העלולים לגרום להשמנה, ו"ההסדרה העצמית" על ידי קוד אתי לא יצאה אל הפועל. לנוכח השפעתן של פרסומות למזון משמין המשודרות בשעות הצפייה של ילדים ונוער על תזונתם, ולנוכח חלקו הגדול של המזון המשמין במגפת ההשמנה של ילדים והנזק שהוא גורם לבריאותם, על משרדי הבריאות והתמ"ת לוודא כי כללי ההסדרה העצמית אכן יגובשו בהקדם, ובגיבושם יינתן לבריאותם של הילדים משקל רב יותר מאשר לאינטרס הכלכלי של יצרני המזון. בה בעת, מן הראוי לדעת משרד מבקר המדינה, לפעול על פי סיכום הישיבה בין משרד הבריאות משרד התמ"ת והרשות השנייה ולהסדיר את נושא פרסום המזון המזיק בחקיקת משנה במסגרת כללי הרשות השנייה. אם אלו לא ישיגו את התוצאה הנדרשת, על משרד הבריאות ליזום חקיקה בנושא.

תגובה
הרשות השנייה לטלוויזיה ולרדיו
6. 
על מנת לקדם את ההסדרה בנושא פרסום מוצרי מזון העלולים לגרום להשמנה, הרשות מציעה לתקן את הכללים בעניין אתיקה בפרסומת ושיבוץ פרסומות בשידורי הטלוויזיה באופן שיקדם את האינטרס הציבורי בתחום זה, תוך שמירה על  האיזון עם צורכי שוק הפרסום.  

הטיפול בנושא מבוצע בעבודה בין משרדית, המשותפת לרשות השנייה, למשרד התמ"ת ולמשרד הבריאות. משרד הבריאות אמור לגבש ולהעביר קריטריונים למוצרי מזון שיוגדרו כמזון מזיק, שיש להגביל את  פרסומו (מזונות עתירי שומן, מלח או סוכר). 

לאחר קבלת הקריטריונים ממשרד הבריאות יותאמו הכללים על-ידי הרשות השנייה בתיקון שיעשה כדלקמן:

 א. תשדירי פרסומות שיפרסמו מזונות שיוגדרו כ'מוגבלי פרסום', ילוו בהודעה בנוסח "יש לצרוך מוצר זה באופן מבוקר, לשם שמירה על תזונה נבונה" או נוסח דומה לזה. 

ב. 
תשדירים אלה לא ישובצו במהלך ובגבולותיהן של תוכניות המיועדות לקטינים.

ההליך לתיקון הכללים כולל דיון במועצה, פרסום טיוטת הכללים להערות (שימוע), ודיון והחלטה סופית לאחר השימוע. 

הרשות השנייה הציעה למשרד התקשורת מאוגוסט וספטמבר 2010, לשנות את תקנות סיווג, סימון ואיסור שידורים מזיקים, באופן שתיווסף בהן התייחסות למזון מזיק בתכניות, כחלק מהאלמנטים לסיווג תכניות לילדים בגיל צעיר.

ליקוי
7. 
הוועדה לסימון תזונתי: המעקב העלה כי אף על פי שהוועדה לסימון תזונתי החלה לפעול כבר בשנת 2002, פעולותיה היו מועטות. תדירות מפגשיה הייתה נמוכה, ונוכחות חבריה במפגשים הייתה מעטה. הוועדה לא קבעה סדר עדיפויות לנושאים שבכוונתה להסדיר ותכנית עבודה, והיא קידמה מעט מאוד נושאים ולא השיגה את מטרותיה. בדיוני הוועדה עלתה האפשרות להחליף חלק מחבריה, ולבסוף סוכם כי יוגדרו החסרים בסימון התזונתי והנושאים שעל הוועדה לקדם. ואולם מאז אוקטובר 2008 ועד מועד סיום הביקורת בדצמבר 2010 לא התכנסה הוועדה כלל ולא קידמה הנושאים הללו.

ליקוי
8. 
היעדר מעורבות משרד התמ"ת בהסדרת הסימון התזונתי: משרד התמ"ת ממונה על ביצוע חוק הגנת הצרכן, התשמ"א-1981 (להלן - חוק הגנת הצרכן), העוסק בין היתר באיסור הטעיית הצרכנים בעניין רכישת מוצרי מזון, מרכיביהם והסיכונים הכרוכים בצריכתם. בביקורת נמצא כי למרות סמכותו זו, לא טיפל משרד התמ"ת בנושא הסימון התזונתי ולא היה שותף לדיונים של הוועדה לסימון תזונתי.

תגובה
משרד התעשייה, המסחר והתעסוקה
8. 
לנושא פרסום מזון לילדים - בישיבת מטה המשרד מול משרד הבריאות שהתקיימה ביום 31.1.11 הוחלט כי "יוכן קוד אתי לפרסום מזון לילדים עד 1.4.11. תזומן פגישה בנושא אצל מנכ"ל משרד הבריאות עם הממונה על הגנת הצרכן והסחר ההוגן." משרד הבריאות, שאחראי לנושא, יכין קוד אתי לפרסום מזון לילדים ויזמן את ראש הרשות להגנת הצרכן לדיון בקוד האתי  שיוכן על ידו ולאפשרויות אופן אכיפתו על ידי הרשות להגנת הצרכן.
ליקוי
9. 
חקיקה העוסקת בסימון תזונתי במזון: בדוח הביקורת הקודם הוער על תיקונים שונים שיש לעשות בסימון התזונתי כדי לספק לצרכנים מידע אמין וברור בעניין הרכב המזון. בכל הנוגע לשומנים, משרד הבריאות עדכן את ההנחיות בעניין הסימון התזונתי, ובפברואר 2010 אישרה הכנסת תיקון לתקנות בריאות הציבור ולפיו יש לפרט את סוגי השומן (שומן טרנס, שומן רווי וכולסטרול) על מוצרים המכילים 2% שומן ומעלה במקום 4.5% שומן ומעלה. במועד סיום הביקורת התקנות בנוסחן המתוקן לא פורסמו ברשומות. אשר לסוכרים, עד שנת 2010 לא הייתה חובה לציין את כמות הסוכרים בסימון התזונתי שעל המזון. חוק חדש שהתקבל ביולי 2010 מחייב לפרט בסעיף הפחמימות את כמות הסוכרים, הפחמימות המורכבות והסיבים התזונתיים במזון ארוז מראש, אולם טרם הותקנו תקנות בנושא.

ליקוי
10. 
הפחתת נתרן (מלח) במזון: צריכה עודפת של מלח עלולה לגרום לעלייה בלחץ הדם ולפגוע בכליות. לפני כמה שנים הוקמה תת-וועדה של הוועדה לסימון תזונתי, והיא הייתה אמורה לפעול להפחתת המלח במזון. ואולם היא טרם הגישה המלצות ולפיכך הנושא לא קודם. משרד הבריאות הכין תכנית לאומית להפחתת צריכת המלח באוכלוסייה והגישה למנכ"ל המשרד בנובמבר 2010, אולם שר הבריאות טרם אישר אותה וטרם הוחל בביצועה.

תגובה
משרד הבריאות
10. 
להלן פירוט התוכנית הלאומית להפחתת צריכת המלח באוכלוסייה בישראל שהועברה לחברי ועדת ההיגוי:
1. תיאור המקום והאוכלוסייה: התכנית מתמקדת בכל אוכלוסיית מדינת ישראל על כל רבדיה, טווח הגילאים שלה וכל המגזרים העוסקים בייצור, עיבוד, הכנה, פיתוח, מכירה ושיווק של מזון ובכל זה גם משקי הבית.
2. תוכנית לאומית להפחתת צריכת המלח באוכלוסיה בנויה על בסיס העקרונות   הבאים:
1. קמפיין ציבורי במטרה להעלות את מודעות הציבור בשאלה מדוע צריכת מלח גבוהה מזיקה לבריאותם, ומה הם יכולים לעשות כדי להפחית צריכתו.
2. עבודה עם תעשיית המזון להפחית את תכולת המלח במזון, מאחר וכ-75% מהמלח הנצרך, הינו כבר חלק מהמזון הנצרך ביום-יום. הפחתה של כ-6% כל שנה בתכולת המלח בטווח רחב של מוצרי המזון, תאפשר לצרכנים להסתגל בהדרגה לטעם המוצרים עם רמות מלח  נמוכות יותר וכך להבטיח התקדמות בתהליך. 
3. כהמשך להצעה זו, במסמך נפרד,  יובא תקציר של הצעה לסקר תכולת נתרן במזונות לשנת 2011.
4. כהמשך להצעה זו, במסמך נפרד,  יובא תקציר של הצעה לסקר צריכת נתרן על-ידי האוכלוסייה באמצעות  איסוף שתן לבדיקת רמות הנתרן.
5. מתן כלים מעשיים לציבור הצרכנים על מנת לסייע להם לבצע קנייה מושכלת (בהקשר של רמות מלח נמוכות או במגמת הפחתה)- באמצעות לוגו/ סימון/סרגל שיבחין בין מוצרים ויתן להם יתרון יחסי (אסטרטגיה של הכשרה והקניית מיומנויות אישיות).

3. תוכן התוכנית ושלביה כולל לוח זמנים מפורט:
	שנה
	פעילות מתוכננת

	2010

בוצע
	ספט' - הצגת הצעת התכנית בפני קובעי המדיניות
נוב'-דצמ' - קבלת החלטה לגבי יישום התכנית על שלביה, מי הולך להוביל אותה, תקציבים וכל שנדרש לתכנית בהיקף כזה

	2011
	ינואר:
1. סדרת פגישות עם ארגונים ובעלי עניין לדון בתכנית על שלביה
2. קביעת קטגוריות מזון
3. הקמת ועדת היגוי
פברואר: 
4. תכנון וביצוע סקר נתרן בשתן- אפידמיולוגים/ סטטיסטיקאים
5. סקר תכולת נתרן במזונות תקציב 
6. פגישות עם התעשייה להסברת התהליך
7. סקר עמדות ראשון בהתנהגות צרכנים

	2012
	ינואר: 

8. תכנון קמפיין ציבורי כללי על כל שלביו להעלאת המודעות של הציבור להפחתת מלח: נושאים, לוחות זמנים, אמצעים: אינטרנט, מדיה כתובה ומשודרת, עלונים... 
יולי: 
9. ניתוח תוצאות הסקרים
10. יציאה של משרד הבריאות בהצהרה לציבור על השלכות הבריאותיות והמלצות החדשות ובמקביל השקת שלב ראשון בקמפיין- עודף מלח מזיק לבריאות
אוגוסט: 

11. התחלת קיום סדרת פגישות עם נציגי תעשיית המזון להתחלת הפחתת המלח באופן מעשי- לקראת קביעת יעדים סופיים להפחתה, פרסום צפוי ב-2014

	2013
	12. שלב שני בקמפיין- מתן כלים לציבור איך להפחית צריכת מלח- סימון, השוואה, מזון ביתי, פנייה ליצרנים להפחית 
13. המשך תהליך הפגישות מול התעשייה לקביעת יעדים ורפורמולציה בקטגוריות הנבחרות  ובעלי העניין שיתמכו בקמפיין- שיצאו הם בקמפיין (ארגונים רפואיים, תעשיית המזון עצמה, דיאטנים וכו) .

	2014
	שלב א'- תוכנית בת 3 שנים להפחתת הנתרן בשיעור של 6.5% לשנה
14. פרסום יעדים סופיים להפחתה ופרסום ההתחייבות של התעשייה להפחית מלח לפי תכנית שנקבעה יחד עם הצהרת המשרד התומכת בפעילות זו
15. פרסום תדריכים במדיה ויידרשו בנוסף לניסיון ממדינות אחרות בשיתוף התעשייה להפחתת מלח 
16. התעשייה שולחת נתונים למערכת לדיווח עצמי
17. פגישת דיווח של התעשייה כולל פרסום נתונים למוצרים בהם הושגה ההפחתה

	2015-16
	18. נמשכת פעילות להפחתת הנתרן

	2017
	שלב ב'- תוכנית המשך בת 3 שנים נוספות להפחתת הנתרן בשיעור של 6.5% לשנה
19. תכנון וביצוע סקר שני לנתרן בשתן- אפידמיולוגים/ סטטיסטיקאים 
20. סקר שני לתכולת נתרן במזונות 
21. סקר עמדות שני בהתנהגות צרכנים 

	2020
	22. תכנון ביצוע סקר שלישי לנתרן בשתן 
23. סקר שלישי לתכולת נתרן במזונות 
24. סקר עמדות שני בהתנהגות צרכנים.



התהליכים המפורטים בטבלה מוצגים באופן כרונולוגי ובכך חשיבותם; היה והתהליכים יארכו זמן ממושך יותר קשה יהיה למשרד לאמוד בשלב זה ולכן תהייה הערכה מחודשת.
ליקוי
11. 
במסגרת סל שירותי הבריאות זכאים לייעוץ תזונתי רק הסובלים מבעיות במערכת העיכול וחולים כרוניים, כגון חולים המטופלים בדיאליזה, חולי כליות וחולי סוכרת, ואילו הסובלים מהשמנה או מעודף משקל אינם זכאים לו. חלק מקופות החולים הרחיבו ביזמתן את הזכאות לייעוץ תזונתי, וחלקן גם נותנות ייעוץ תזונתי במסגרת שירותי בריאות נוספים (להלן - שב"ן). כ-30% ממבוטחי הקופות בארץ אינם מבוטחים בשב"ן, ודווקא באוכלוסייה זו, שרובה משתייכת לשכבות חברתיות-כלכליות חלשות, בעיית ההשמנה נפוצה יותר.

תגובה
שירותי בריאות כללית
11. 
במסגרת הפעילות השוטפת שהכללית מבצעת בקהילה, מתבצעות פעילויות הדרכה מגוונות בתחום התזונה הנכונה כדלקמן: 


א.
הדרכה לעידוד הנקה- יעוץ הנקה ומקדמות הנקה על ידי אחיות טיפת חלב.


ב.
הדרכה לתזונה נכונה לילדים ולבני המשפחה במעבר מתזונת יונק לתזונה רגילה על ידי אחיות טיפת חלב. 

ג.
הדרכה לילדים ומשפחותיהם במעבר מגן ילדים לבית הספר, במסגרת פעילות "חוגגים 6" בדגש על תכנון הכריך לבית ספר. במסגרת זו מקיימת הדרכה על-ידי אחיות וצוות רב-מקצועי. 

ד.
סל השירותים בכללית מקנה טיפולי דיאטה באבחנות רבות ומגוונות, במרבית  האבחנות –  14 טיפולים, מידי שנה. השנה נכנס לסל השירותים של הכללית טיפול ב"פרה-דיאבטס". 

ה.
הכללית מתקינה כ-150 מאזניים דיגיטליים להפעלה במרפאות, אשר יאפשרו שקילה קלה יותר ותיעוד המדדים בגיליון הרפואי, באמצעים ממוחשבים.  

ו. בכללית פועלות סדנאות להרזיה, הקניית הרגלי אכילה וקידום אורח חיים בריא ["כללית דיאט"] בפריסה ארצית, בהשתתפות עצמית ובהנחה למבוטחי שב"ן.

תגובה
קופת חולים מאוחדת
11.
נוהל "הנחיות רפואיות תזונה ודיאטה –סל השירותים" של קופת חולים מאוחדת מגדיר 14 פגישות ייעוץ תזונתי לסובלים מעודף משקל או מהשמנת יתר. בתום הייעוצים ובתלות בהשגת תוצאות, שתי האפשרויות להארכה של 7 ייעוצים כל אחד על-ידי דיאטנית מחוזית (הארכה ראשונה) ודיאטנית ראשית (הארכה שנייה). במסגרת "ביטוח עדיף ושיא" יש אפשרות לתוספת של 4-6 ייעוצים בשנה בהתאמה (בהשתתפות עצמית כמפורט בנוהל). בנוסף 7 מפגשי תחזוקה נוספים ניתנים בתום הטיפול. לסובלים מהשמנת יתר קיצונית (35<BMI), בתום 14 ייעוצים ראשונים ניתן יהיה לקבל עד 14 ייעוצים לשנה באישור דיאטנית ראשית ובתלות בהתקדמות בטיפול. הנוהל "הנחיות רפואיות תזונה ודיאטה" מגדיר מספר ייעוצים תזונתיים לסובלים מהשמנה לנשים הרות (6 ייעוצים) לצמחוניים וטבעונים (5 ייעוצים) ולילדים עד גיל 18 (14 ייעוצים) + הארכות כאמור דלעיל.
ליקוי
12. 
עידוד פעילות גופנית של מבוגרים: המעקב העלה כי פעולות הגופים המבוקרים לעידוד פעילות גופנית הן נקודתיות ומקומיות ואינן מרוכזות בידי גוף אחד. על כן לא נקבעו להן סדרי עדיפות ולא הוסקו מסקנות בעניין יעילותן. ביוני 2010 המליצו תת-הוועדה 2020  והמועצה הלאומית לבריאות האישה לכלול בסל שירותי הבריאות ייעוץ והכוונה לפעילות גופנית מקדמת בריאות על ידי אנשי מקצוע, לשם מניעת מחלות ולטיפול בהן, כדי שכל תושב יהיה זכאי לקבל את השירות בקופות החולים. עוד המליצו לקבוע כי שיעור מקבלי הייעוץ לפעילות גופנית ישמש מדד לאומי קבוע ויהיה חלק מתכנית המדדים הלאומית. במעקב נמצא כי ניסיון משרד הבריאות לגבש מדדי איכות בתחום הייעוץ לפעילות גופנית נתקל בהתנגדות בחלק מהקופות ונחל כישלון.

תגובה
שירותי בריאות כללית
12. 
 בשנים האחרונות הכללית פיתחה מסלולי הליכה ב-58 ישובים.
ליקוי
13. 
פעילות גופנית בבתי הספר: תלמידי ישראל נמצאים בתחתית רשימת מדינות באירופה מבחינת מספר שעות החינוך הגופני בשבוע. בתי ספר בארץ מקדישים שני שיעורים בלבד בשבוע לחינוך גופני, ובסך הכול - 90 דקות. בחינוך החרדי מוקדשות רק 40 דקות בשבוע לחינוך הגופני. יתרה מכך, במחקר שנעשה בקרב תלמידי תיכון נמצא כי בפועל עושים התלמידים פעילות גופנית בינונית או מאומצת במשך ארבע עד עשר דקות בלבד מתוך שיעור של 45 דקות. ועדות שהקימו משרדי ממשלה המליצו להגדיל את מספר שיעורי הפעילות הגופנית לשלושה בשבוע; לקיים "הפסקות פעילות" בבתי ספר; לערב את המשפחה והקהילה בתכנית הבית-ספרית ולהקנות לתלמידים כישורים ומסוגלות בתחום הפעילות הגופנית. ואולם המעקב העלה כי משרד החינוך לא הוסיף שעות חינוך גופני למערכת השעות ולא נעשו צעדים של ממש לניצול ראוי של שני השיעורים המוקצים בשבוע.

תגובה
משרד החינוך
13. 
במסגרת "אופק חדש", בשעות הפרטניות, תלמידים רבים במערכת החינוך (א' – ט') מקבלים שיעורי העשרה בחינוך גופני. ניתנה הוראה מפורשת על-ידי מנכ"ל המשרד  שכל מורה ילמד במסגרת שעות אלה רק את המקצוע שהוא מלמד בבית הספר. הנחייה זו הוכיחה את עצמה ותלמידים רבים נהנים מכך.


328 שעות נוספו לחינוך הימי. דבר זה הביא לתוספת פעילות גופנית (ימית) לכ – 2000 תלמידים ותלמידות בכיתות ז'.


תוספת שעה שלישית בחינוך גופני בכ – 260 בתי-ספר לכ – 1100 כיתות ה' – ו', המהווים כ – 35,000 תלמידים ותלמידות. פעילות זו נעשית בשיתוף פעולה עם הרשויות המקומיות ועם התאחדות הספורט לבתי הספר ותלווה בהערכה ובמחקר על-ידי ראמ"ה. הכוונה להגדיל את מספר בתי הספר והכיתות בכל שנה.


שיתוף פעולה עם מפעלה ההזנה – השנה הוסיף המשרד גם פעילות גופנית במספר בתי ספר הקשורים במפעל זה. גם כאן, הכוונה להגדיל את מספר בתי הספר הנהנים מפעילות זו. 
המפקחים על החינוך הגופני התבקשו לרענן את ההנחיות ולהדגיש את חשיבות ניצול זמן הפעילות המעשית בשיעורים. 

הפיקוח על החינוך הגופני מקיים סדנאות צפייה בשיעור לחינוך גופני למורים סטאז'רים (בתחילת דרכם המקצועית) ובה מודגשים: ניצול זמן הפעילות בשיעור ומדידת דופק לתלמידים על מנת לבחון את האינטנסיביות והעצימות של השיעור הנצפה. 

לנושא הגדלת מספר שיעורי הפעילות הגופנית והמודעות לכך - למשרד אין היום תקציב על מנת להוסיף את השעה השלישית לכל מערכת החינוך.


"הפסקות פעילות" מתקיימות ברוב בתי הספר היסודיים ובחלק מחטיבות הביניים. 

טורנירים מתקיימים בהפסקות בבתי הספר היסודיים, בחטיבות הביניים ובחטיבות העליונות.


בשיעורי החינוך הגופני רוכשים התלמידים כישורים ומסוגלות בתחום הפעילות הגופנית, בהתאם לתכנית הלימודים בחינוך הגופני.


המורים לחינוך גופני נדרשים לקיים להשתלמויות בהיקף של 30 שעות מקצועיות בכל שנה במסגרת "אופק חדש". 


במסגרת הוראות חוזר מנכ"ל תשסז/3(א), בהערכת תלמידים ותלמידות בחינוך הגופני, נדרשים המורים לחינוך גופני להעניק 10% "בונוס" בציון על פעילות גופנית נוספת מעבר לשעות הלימודים הסדירים. 

המשרד עשה ככול יכולתו, במסגרת התקציב הקיים, להגדיל את מספר שעות החינוך הגופני במערכת. על הממשלה לקבל החלטה ולעגן אותה בתוספת תקציב מיוחדת להוספת השעה השלישית בחינוך הגופני במערכת החינוך.

לנושא המחסור באולמות ספורט - המשרד אינו מתקצב בנייתם של אולמות ספורט בישראל. עם זאת, במסגרת תיקון לחוק הספורט, הוקמה מועצה לאומית  לספורט במדינת ישראל ביוזמת משרד הספורט. בין יתר תפקידיה, עליה להמליץ לפני שרת הספורט ושר האוצר על בינוי מתקני ספורט ואולמות ספורט במדינת ישראל. מן הראוי  שמועצה זו תקבל החלטה עקרונית להקים את רוב מתקני הספורט בסמוך לבתי ספר, על מנת לאפשר לתלמידי בתי הספר להשתמש במתקנים אלה בשיעורי החינוך הגופני. מן הראוי שבמועצה זו ישתתף נציג משרד החינוך.

ליקוי
14. 
תמריצים לקופות על השגת יעדים בתחום מניעת ההשמנה: בשנים 2010-2008 הקציבה הממשלה כ-60 מיליון ש"ח שהיו אמורים להתחלק בין הקופות בין היתר על פי מידת השגתם של יעדים בתחום הפעולות למניעת השמנה (להלן - התקציב הקודם). ואולם המעקב העלה כי מאחר שמשרד הבריאות לא הגיע להסכמה עם הקופות בדבר מדדי האיכות, התקציב הקודם לא חולק לפי מטרותיו, אלא רובו חולק לפי מפתח הקצאה קפיטציוני שאין בו כדי לתמרץ את הקופות לקדם את בריאות מבוטחיהן, בין היתר בתחום מניעת ההשמנה. לקראת סיום ביקורת המעקב החליטו משרדי האוצר והבריאות כי יתרת סכום התמריצים שיועדו לשנים 2010-2008 לא תחולק בשנה זו, אלא תתווסף לסך התמריצים שיחולקו בשלוש השנים שאחריה - 2013-2011. ואולם עד מועד סיום הביקורת לא קבעו משרדי הבריאות והאוצר אמות מידה לחלוקת הכספים. 

ליקוי
15. 
העדר תמריצים מטעם הקופות למבוטחיהן להורדת המשקל ושמירתו: כוח המשימה וכן תת-הוועדה 2020 המליצו להעניק בונוסים, הנחות ותמריצים בביטוחי בריאות פרטיים וכן במסגרת תכניות השב"ן של הקופות למבוטחים העושים פעילות גופנית או יורדים במשקל או שומרים על משקלם, ובין היתר לעודד מטופלים להצטרף לסדנאות להורדת משקל או לשמירה של המשקל ולסדנאות פעילות גופנית, באמצעים כגון החזר כספי עבור ההשתתפות בסדנאות אלה. משרד הבריאות היה צריך לבדוק אם כדאי להפעיל תמריצים כאלה ואם יש לשנות את החקיקה בנושא, ואולם הוא לא דן בכך עם הקופות ולא הכין תכנית למתן תמריצים למבוטחים.

ליקוי
16. 
הגידול במספר הסובלים מהשמנה הביא גם לידי עלייה חדה בשיעור הניתוחים הבריאטריים בעולם. ואולם מהמעקב עלה כי משרד הבריאות לא קבע לקופות ולבתי החולים תהליך מעקב ובקרה בעניין המנותחים, ועל כן אין בידיו מידע מרוכז בעניין מידת החלמתם ומצבם הרפואי, לרבות השמירה על המשקל והמצב התזונתי. לא נמצא כי משרד הבריאות והקופות בדקו כיצד אפשר להבטיח כי המנותחים יהיו במעקב רפואי. משרד הבריאות גם טרם קבע את התנאים לביצוע ניתוח בריאטרי למבוגרים (בני 18 ומעלה), ולא קבע כי לפני הניתוח חובה לעשות הערכה גופנית ופסיכולוגית שתבחן את התאמתו של המועמד לניתוח מבחינת נכונותו לשנות את אורח חייו ותזונתו ונכונותו להתחייב להיות במעקב רפואי קבוע לאחר הניתוח.

תגובה
שירותי בריאות כללית
16. 
שירותי בריאות כללית פרסמה הנחיות מפורשות בנושא הניתוחים הבריאטריים הכוללים קיום ימי עיון לצוותים המקצועיים. בתוכנית העבודה לשנת 2011 אמורה הכללית להקים שתי מרפאות להכנה וטיפול תומך ומעקב אחר חולים שיעברו/עברו ניתוחים בריאטריים. יחידה אחת תהיה קשורה למרכז רפואי "רבין" והשנייה בצפון – המיקום עדיין לא נקבע. כמו כן ב - 2011, כחלק מההיערכות, יתקיים קורס הכשרה ייעודי ל -40 דיאטניות.

תגובה
קופת חולים מאוחדת
16.
מועמדים לניתוח בריאטרי, מחויבים בשתי פגישות מקדימות של יעוץ תזונתי לפחות, עם דיאטן/ית בריאטית, בטרם קבלת אישור לניתוח מההיבט התזונתי. במהלך הפגישות מוסברת חשיבות המעקב התזונתי ההמשכי לאחר הניתוח והמועמד לניתוח מוחתם בין היתר על ההצהרה כי הוא מבין את הצורך במעקב תזונתי המשכי לאחר הניתוח (בטופס אישור לניתוח בריאטרי של מערך התזונה והדיאטה). מספר הייעוצים התזונתיים שמגיע למבוטח לאחר ניתוח כולל 14 פגישות ראשוניות ואפשרות להארכה של 14 פגישות בכל שנה בהמשך על-בסיס התוצאות ועל-ידי הדיאטנית הראשית. כל הדיאטניות שהוסמכו לאשר ניתוח בריאטרי מההיבט התזונתי ולהנחות את המטופל טרום/פרה ניתוח, עברו בפברואר 2011 קורס הדרכה מקצועי בסך 12 שעות. הכנת פרוטוקול טיפולי תזונתי מסתיימת בימים אלה.
תגובה
מכבי שירותי בריאות
16. 
במכבי שירותי בריאות לא ניתן לעבור ניתוח ללא מרכז הערכה וכל חבר מכבי העובר ניתוח זכאי לסל מעקב תזונתי והתנהגותי. בידי מכבי יש נתונים על כמות המטופלים שהגיעו למעקב ומכבי מתכוונת להקים רשם בריאטריה בקרוב.
ליקוי
17. 
הממשלה יכולה להשפיע על צריכת המזון של הציבור על ידי הגברת הנגישות של מזון המוגדר כבריא באמצעות הוזלתו, ומנגד העלאת מחירם של מוצרי מזון המסווגים כמזיקים לבריאות. על פי עמדת רשות המסים, מס הקנייה הוא המס המתאים ביותר להשפיע על צריכת המזון של הציבור. לדעת משרד מבקר המדינה על משרד הבריאות בשיתוף רשות המסים לבחון את ההשפעות השליליות של השמנת יתר ולתמחר את התועלת שבהטלת מס קנייה על מוצרי מזון לא בריאים. ביקורת המעקב העלתה כי בכל הנוגע ללחם מקמח מלא, משרד התמ"ת אמנם קידם בשיתוף כמה מאפיות יזמה לייצור לחם מקמח מלא במחיר שווה לכל נפש, אולם במועד סיום הביקורת הייתה התכנית מצויה בשלבי תמחור בלבד. בנוגע להעשרה בוויטמינים של לחם לבן, לחם אחיד וחלה, הועלה כי לאור המלצותיהם של כוח המשימה ותת-הוועדה 2020, החל משרד הבריאות לפעול להתקנת תקנות המחייבות להעשיר בוויטמינים קמח המיועד לאפיית לחם לבן, לחם אחיד וחלה, ואולם התקנת התקנות לא הסתיימה.

תגובה
רשות המסים
17. 
לדעת רשות המסים, המדיניות הראויה ביותר, ככל שרוצים להשפיע בנושא זה על שיקולי הצרכן הינה בחינוך הציבור לצריכת מוצרים הנחשבים בריאותיים יותר. הרשות סבורה כי מס הקנייה אינו מהווה חלופה מתאימה ביותר להשפיע על הציבור ולסייע לו להבין את נזקי הצריכה של מזון שאינו בריא.
ליקוי
18. 
רשת ערים בריאות: בשנת 1990 יזמו משרד הבריאות ומרכז השלטון המקומי את הקמתה של "רשת ערים בריאות" (להלן - הרשת), שאחת ממטרותיה היא לקדם את בריאות האוכלוסייה. אולם המעקב העלה שהשתתפות הרשויות המקומיות ברשת דלה: רק 49 רשויות חברות בה, מהן רק 29 הן חברות פעילות ו-20 הן חברות באורח רשמי בלבד ואינן פעילות, ושמונה רשויות שהיו חברות ברשת הפסיקו את חברותן בה. בכל הנוגע למניעת השמנה, הרשת קבעה שלבים לפעולתה ובהם איסוף מידע על האוכלוסייה בכל רשות, זיהוי פערים בבריאות האוכלוסייה; גיבוש תכנית אסטרטגית שתקבע מטרות ויעדים בתחום מניעת ההשמנה ופעולות לניטור מידת השגת המטרות והיעדים. במועד סיום הביקורת, דצמבר 2010, טרם הופעלה תכנית מלאה ומקיפה למניעת השמנה בשום רשות מקומית. נמצא שיש רשויות שביצעו פרויקטים נקודתיים למניעת השמנה שלא במסגרת הרשת ובלי שהכינו תכנית כוללת בתחום זה. אף על פי שכל פעילות למניעת השמנה מבורכת, חשוב שהפעולות ישתלבו במתכונת שקבעה הרשת, וכך ייגזרו מתכנית מקיפה ומלאה של היישוב ויבוקרו במערכת לבקרה ולניטור של ההישגים. ממידע שסיפקו למשרד מבקר המדינה 23 רשויות מקומיות החברות ברשת עולה כי אמנם גברה מודעותן לצורך להשפיע על הרגלי התושבים, והן אף החלו לפעול בתחום זה, ואולם היקף הפעולות עדיין קטן, וגם אין תכניות כוללות בתחום אורח החיים הבריא. כך למשל, רק שתי רשויות מקיימות הרצאות בנושא תזונה ותכניות לשיפור התזונה עבור תושביהן, ורק 11 רשויות מסבסדות חוגי ספורט למבוגרים.

תגובה
עיריית חיפה
18. 
העיר חיפה חברה ברשת ערים בריאות מאז אמצע שנות התשעים. במסגרת אחריותה החברתית, גיבשה תכנית אב לעיר בריאה – "בריאות לכל". גיבוש התכנית נעשה במתודולוגיות של תכנון אסטרטגי בתהליך משתף ומשלב של נציגי ציבור, נציגי מוסדות בריאות ומומחים מהאקדמיה. נושא אורחות חיים, כולל עידוד פעילות גופנית נבחר כאחד היעדים המרכזיים של השנים האחרונות. במסגרת תכניות ההתערבות ננקטו פעולות בבתי-הספר ובקהילה, בדגש על אוכלוסיות חלשות. 

בהובלה של אותה יחידה מקצועית לתכנון אסטרטגי הוחל בשנת 2010, לאחר פרסום דוח של משרד הבריאות שעסק במגיפת ההשמנה, תהליך מחודש של הכנת תכנית מערכתית למניעת השמנה, וזאת באמצעות צוות משותף הכולל נציגים של רשת ערים בריאות, משרד הבריאות, משרד החינוך, גורמי עירייה, מומחי אקדמיה (בית-ספר לבריאות הציבור באוניברסיטת חיפה, הפקולטה לארכיטקטורה ובינוי ערים בטכניון), נציגי חברות וגורמי קהילה. התכנית מתמקדת במגוון של גילאים של ילדים ובני נוער, במוסדות חינוך ואף במקומות עבודה, ולשם כך, כנדבך בתהליך ועל-פי מודל של ארגון הבריאות העולמי, נאסף כיום מידע על מדיניותן של מסגרות, על פעילויות קיימות ועל תשתיות פיסיות.

לנושא מכירת מזון לתלמידים - עיריית חיפה מתקשרת עם בעלי הקיוסקים בבתי הספר התיכוניים על בסיס מכרז. הקריטריונים של איכות האוכל והתאמה לתפריט 
בריאות לפי חוזר מנכ"ל משרד החינוך מתפרסמים במכרז.
להלן יעדי עיריית חיפה ל שנת העבודה 2011: 
פרופיל בריאות: עיריית חיפה מכינה פרופיל בריאות חדש (הקודם נעשה לפני יותר מעשר שנים). המידע מעובד מתוך מאגרי נתוני המתייחסים לאוכלוסיות העיר ומנתונים שנובעים מסקר תושבים (סקר פרופיל בריאות) גדול שמתנהל כיום.
גיוס שותפויות - במקביל נעשים מאמצים לגייס מוסדות ושירותים ליצירת מחויבות לתהליך.
גיבוש תכניות פעולה רב תחומית לשנים הקרובות.
תגובה
מרכז השלטון המקומי בישראל
18. 
טרם הופעלה תוכנית מליאה ומקיפה למניעת השמנה ברשויות המקומיות, אולם ראוי לציין שתהליך תכנוני בין תחומי ובין מגזרי החל בעיר חיפה. ב - 29.7.2010 הוקם פורום בעלי עניין של עיריית חיפה, לשכת הבריאות המחוזית, המוסדות האקדמיים, ארגונים ומפעלים גדולים בעיר, במסגרת היותה עיר בריאה, החברה ברשת. הפורום התווה מדיניות כוללת, כלל עירונית, למניעת השמנה, והוא פועל באמצעות ועדות משנה לגיבוש מדדים ואיסוף מידע בסיסי. נקבע יעד שעד לספטמבר 2011 יושלם ריכוז המידע אשר יהווה בסיס לתכנון אופרטיבי. את המודל של העיר חיפה מתכוון המרכז לשלטון מקומי להציע לרשויות האחרות החברות ברשת.

ליקוי
19. 
תכנון כולל בתחום מניעת ההשמנה: המעקב העלה כי מאז פורסם דוח הביקורת הקודם חלה התקדמות בפעילות צה"ל בתחום מניעת ההשמנה. עם זאת, צה"ל עדיין לא עשה עבודת מטה המשותפת לכלל הגורמים בצבא כדי להכין תכנית כוללת שתהיה מקובלת עליהם. הוא לא הציב יעדים לכלל הצבא ולא קבע לוחות זמנים לעמידה בהם. אין בצה"ל גורם אחד המרכז את הטיפול במניעת ההשמנה, ועל כן כל גורם פועל באופן עצמאי.

תגובה
צבא ההגנה לישראל
19. 
לנושא תכנון כולל בתחום מניעת השמנה – קצין רפואה ראשי הוגדר כגורם המוביל את הטיפול במניעת ההשמנה בצה"ל, והוא נדרש להכין תוכנית כוללת בתחום מניעת ההשמנה.
ליקוי
20. 
מידע אמין ועדכני בעניין מדד BMI של כלל החיילים חיוני כדי שיהיה אפשר להעריך את היקף הבעיה בצה"ל ולאפיין קבוצות אוכלוסייה הדורשות טיפול, וכדי שיהיה אפשר להכין תכנית פעולה למאבק בהשמנה. אולם נמצא כי בתיקים הרפואיים של 82% מחיילי שירות החובה ו-68% מהחיילים שהתגייסו בשנה שקדמה למועד ביצוע הביקורת אין נתוני BMI, וכך גם בתיקיהם של 72% מחיילי הקבע. נתוני גובה ומשקל אמנם נאספים במרכז לבדיקות תקופתיות לגבי אנשי הקבע שכבר מלאו להם 30, אולם הנתונים אינם מועברים לתיקים הרפואיים אלא נשמרים במאגר נפרד, והדבר מקשה על צה"ל לגבש תכנית אישית לחיילים הסובלים מהשמנה. חיילים שטרם מלאו להם 30 עושים בדיקת BMI רק בעת ביקור אקראי אצל רופאי היחידה; מכאן שצה"ל אינו עושה די הצורך לאיתור חיילים הסובלים מהשמנת יתר.

תגובה
20. 
לנושא איתור חיילים הסובלים מהשמנה – מאז עריכת הביקורת מחודש ספטמבר  2010 חל שיפור ניכר ברישום ה – BMI בתיק הרפואי של כלל חיילי החובה. על-פי בדיקה שנעשתה בפברואר 2011 על-ידי חיל הרפואה, עלה אחוז הרישום מ - 18% ל - 28%. בהתאם להמלצת הביקורת תבחן מדידה שיטתית במסגרת תוכנית צה"לית שיכין קצין רפואה ראשי.
ליקוי
21. 
בעקבות דוח הביקורת הקודם צה"ל החל בנובמבר 2008 ב-70 יחידות פרויקט ניסיוני ששמו "בסיס בריא". בתכנית נעשו שינויים במזון, ניתן טיפול אישי וקבוצתי בתחום התזונה הנכונה, והוכנה תכנית לפעילות גופנית. הפרויקט מלווה במחקר הבוחן את מידת הצלחתו, ואולם לא הוכן דוח התקדמות אף לא לאחת מהיחידות שבפרויקט, וממילא לא הופקו לקחים ומסקנות.

תגובה
21. 
לנושא פרויקט "בסיס בריא" – הפרויקט הינו פרויקט יחידתי המופעל בבסיסים שונים. על-מנת שחייל בשירות קבע יוכל להשתתף בפרויקט, עליו לשרת ביחידה בה מופעלת התוכנית. לאורך תקופת ההפעלה של התוכנית, נאספו נתונים על משתתפי התוכנית. כחלק מהמסקנות מאיסוף הנתונים קוצרה התוכנית לחצי שנה בלבד (דבר המצמצם את היקף תחלופת כוח האדם). עד כה, המשובים מצביעים על שביעות רצון גבוהה בקרב המשתתפים וכן על הישגים מרשימים. במסגרת המחקר, 10% מהנבדקים עברו גם בדיקת אגרומטריה (מבחן מאמץ). החוקרים ממשיכים בניתוח תוצאות בדיקות האגרומטריה – צפי לסיום יוני 2011.
ליקוי
22. 
מערך ההזנה בצה"ל ופרויקט "קשת טעמים": נמצא כי צה"ל הכין הנחיות לבישול בריא ביחידותיו, אך טרם אישר אותן וטרם החל ביישומן. אמנם הוחל בביצוע שינויים הנוגעים לרכישת חומרי גלם בריאים יותר, אולם טרם נעשה שינוי מהותי בתזונת החיילים, לרבות הדרכה לשימוש נכון בחומרי הגלם - כגון הגבלת תדירות הטיגון, הסרת עודפי שומן מתבשילים - ופיקוח ובקרה בעניין זה.

תגובה
22. 
לנושא מערך ההזנה בצה"ל – הצפי המעודכן לכניסת הוראת קל"ר (קצין לוגיסטיקה ראשי) לתוקף הינו סוף שנת 2011.

לנושא "קשת טעמים" – אחת ממטרות פרויקט "קשת טעמים" הינה לספק מזון בריא ומאוזן לסועדים ובהתאם לכך הוגדרו דרישות תזונתיות ברורות למזון המסופק. הפרויקט משתלב בחלק מיחידות "בסיס בריא", אולם הוא לא נבחן רק בפן זה אלא בהיבטים רבים אחרים כגון: תפעול, שביעות רצון, היבטים כלכלים ועוד. הפרויקט אינו מוגדר כפרויקט למניעת השמנה אלא פרויקט הזנה שבמסגרתו מוגדר מזון מאוזן העונה לדרישות התזונתיות.
ליקוי
23. 
הפיקוח על המזון הנמכר בבסיסי צה"ל: הביקורת העלתה כי צה"ל אינו מבקר את החנויות (השק"מיות) והמכונות האוטומטיות, שחלקן מופעלות בידי זכיינים ונמכרים בהן מוצרי מזון ושתייה משמינים. צרכני השק"מיות והמכונות הם לעתים "אוכלוסייה שבויה" - חיילים בבסיסים סגורים של צה"ל שאין עומדות לרשותם חלופות לפיתויים שמעמידה השק"מית בבסיס. לא נמצא כי צה"ל עשה עבודת מטה בתחום זה וכי פעל להוצאת מזון לא בריא מבסיסיו ולהחלפתו במזון בריא. הדבר פוגע במאבק בהשמנה ובניסיון להנהיג אורח חיים בריא בקרב חיילי צה"ל. לדעת משרד מבקר המדינה, בתום תקופת החוזים עם הזכיינים, על צה"ל לקבוע סייגים ומגבלות שיחייבו את הזכיינים בנוגע למכירת מזון משמין.

תגובה
23. 
לנושא הפיקוח על המזון הנמכר בבסיסי צה"ל – בימים אלו נמכרים בש"קליות ובמכונות האוטומטיות מוצרי בריאות ומזון אשר אינם גורמים להשמנה. במהלך שנת העבודה 2011 יתקיים מכרז להפעלת הש"קליות ביחידות צה"ל, ובו יושם דגש על מוצרי בריאות ומניעת השמנה. יחד עם זאת, בחירת רכישת המוצרים נתונה בידי החייל.
ליקוי
24. 
כושר גופני בצה"ל. על צה"ל להגדיל את שיעור החיילים העוסקים בפעילות גופנית ולהאריך את משך הזמן שחיילי המטה מקדישים לפעילות גופנית ליותר משעה בשבוע.
תגובה
24. 
לנושא כושר גופני בצה"ל –הגדלת שיעור החיילים העוסקים בפעילות גופנית – במסגרת תוכנית רב-שנתית, מרכז כושר קרבי בצה"ל הציב יעד לקדם אורח חיים בריא בקרב כלל האוכלוסיות בצבא. בשנת 2010 הוקם בזרוע היבשה (ז"י) ענף "אורח חיים" העוסק בקידום אורח חיים בצה"ל ואושרה תוכנית עבודה שנתית בנושא. 

הגברת זמינות חדרי כושר ומתקנים – קיימת תוכנית עבודה של מרכז כושר קרבי בנושא קידום ושיפור תשתיות האימון הגופני בצבא. בשנת העבודה 2011 צה"ל בשיתוף הטוטו הקצו 20 מיליון ש"ח לטובת מתקני אימון גופני. במהלך שנת 2010 בוצעה עבודת מטה מקיפה על כלל מערך הכושר הקרבי בזרוע היבשה, שאושרה על-ידי מפקד הזרוע. במסגרת עבודת המטה מערך הכושר הקרבי חוזק באופן משמעותי הן בהיקף הגדלת תקינת המערך והן בהגדלת המשאבים (ימי מילואים, תקציב יועצים וכו') במסגרת זו, נוספו, בין היתר, תקני מדריכי אימון גופני. בנוסף, עבודת המטה הסדירה את מערך מדריכי האימון הגופני כמשימה נוספת על תפקידם בשגרה (על בסיס לוחמים) כמערך משלים. לוחמים אלו מקבלים הכשרה ייעודית לשמש כמדריכי אימון גופני ביחידה.

מערך המילואים – במסגרת עבודת מטה סוכם על פיילוט בתחום האימון הגופני למערך המילואים. במהלך שנת 2011 תשלים זרוע היבשה את בחינת כלל המשמעויות הארגוניות הנובעות ממהלך זה.
ליקוי
25. 
אף על פי שחלה התקדמות רבה בפעולות המשטרה בתחום מניעת ההשמנה, במעקב נמצא כי במטבחים מסוימים במשטרה עדיין מוגשים מוצרי מאפה שאינם בריאים והמכילים שומן טרנס בכמות רבה. עוד נמצא כי המשטרה לא חקרה את יעילות פעולותיה למניעת השמנה. 

ליקוי
26. 
כדי ליזום ולתכנן תכניות התערבות לטיפול בהשמנה ולמניעתה, יש לרכז מידע על אודות מצב ההשמנה, מצב הבריאות, אורח החיים, התזונה והפעילות הגופנית של האוכלוסייה. אמנם מאז פורסם דוח הביקורת הקודם ניכר גידול בהיקף מדידות ה-BMI של מבוטחי הקופות, אולם עדיין יש מחסור בנתונים על ההשמנה. משום כך אין בידי הקופות ומשרד הבריאות מידע ניהולי מספיק לתכנון פעולותיהם ולהקצאת משאבים על פי היקף הבעיה ועל פי סוגי האוכלוסייה הסובלים ממנה.

תגובה
שירותי בריאות כללית
26. 
בכללית 80% מהילדים בגילאי 6-17 נשקלים. נתוני BMI כולל מדדים בתחום, קיימים וזמינים. סה"כ נערכים כ- 340,000 מדידות BMI בשנה.

ליקוי
27. 
ניטור נתוני ה-BMI של כלל האוכלוסייה: אף על פי שמדד ה-BMI אינו מיטבי להערכת ההשמנה, ניטור רציף שלו בכלל האוכלוסייה מסייע לעמוד על שיעורי הסובלים מהשמנה ולגבש תכניות פעולה לטיפול בהם. אולם בביקורת נמצא כי לכל הגורמים העוסקים בנושא אין מידע מלא ומקיף דיו על אודות נתוני ה-BMI ומצב ההשמנה של האוכלוסייה, והדבר אינו מאפשר להם לקבל החלטות מיטביות בעניין. כך, למשרד יש נתונים מדגמיים בלבד, המתקבלים בסקרים הנעשים אחת לכמה שנים ולא דרך קבע; גם לקופות יש מידע חלקי בלבד על אודות ה-BMI של מבוטחיהן; לצה"ל אין מידע מלא ומרוכז במאגר אחד, ולמשטרה אין מידע מקיף על אודות ה-BMI של השוטרים.

ליקוי
28. 
ניטור מצב ההשמנה בקרב תלמידי ישראל: ראוי היה שמשרד הבריאות ישתמש בנתונים על מצב ההשמנה של תלמידי ישראל כבסיס להכנת תכניות התערבות נקודתיות ליישובים או לבתי ספר על פי ממדי ההשמנה שנמצאו בהם, אולם הדבר לא נעשה.

ליקוי
29. 
כפילות במדידת נתוני התלמידים: זאת ועוד, נמצא כי אוכלוסיית התלמידים בבתי הספר נמדדת פעמיים: פעם במוסדות החינוך על ידי החברה הפרטית ופעם נוספת בידי קופות החולים. הנתונים הנאספים בבתי הספר והנתונים הנאספים בקופות נשמרים במאגרים נפרדים. על המשרד וקופות החולים לתת דעתם למדידות הכפולות ולהקצאה המיותרת של משאבי זמן של רופא ואחות.

תגובה
מכבי שירותי בריאות
29. 
בעקבות הקמת רשם ההשמנה יש במכבי שירותי בריאות נתונים מדויקים על אחוזי ההשמנה באוכלוסייה. 

ליקוי
30. 
מדדי איכות לרפואת הקהילה: דוח מדדי האיכות לרפואת הקהילה שמוציא המשרד, כולל בין היתר נתונים על היקפי מדידות ה-BMI שעשו הקופות. ואולם הדוח אינו כולל נתונים על ממדי ההשמנה והיקפה באוכלוסייה, כלומר על שיעור המבוטחים הסובלים מעודף משקל ומהשמנת יתר בכל קופה.

ליקוי
31. 
הוספת המדד היקף המותניים: מקובל בעולם המערבי למדוד את היקף המותניים כמדד נוסף להשמנה מלבד מדד BMI. לא נמצא כי משרד הבריאות הנחה את כלל הגופים העושים מדידות BMI להרחיב את שיטת המדידה ולכלול בה גם מדידת היקף מותניים.

תגובה
קופת חולים מאוחדת
31. 
נתוני ה – BMI הנגזרים ממדידת גובה ומשקל מוקלדים לרשומה הרפואית על-ידי רופאים, דיאטנים/ות, אחיות ובעמדות ממוחשבות בחלק מהמרפאות. מערך התזונה והדיאטה מחייב את כל הדיאטנים/ות לבצע מדידת גובה ומשקל ולחשב BMI בכל ביקור ובכך תורם להמשך איסוף נתוני BMI.
המשרד להגנת הסביבה
בנייה ירוקה
הגופים המבוקרים: המשרד להגנת הסביבה, משרד הבינוי והשיכון, משרד הבריאות, משרד התשתיות הלאומיות, משרד הפנים, משרד החינוך, מינהל מקרקעי ישראל, מינהל הדיור הממשלתי שבמשרד האוצר, רשות המסים, מכון התקנים הישראלי, עיריית כפר סבא, עיריית רעננה, עיריית יבנה; עיריית ראשון לציון.
ליקוי
1. הביקורת העלתה כי עד שנת 2009 לא פעלו כנדרש משרד הפנים ומשרד השיכון - שני משרדי הממשלה המרכזיים שמופקדים על נושאים שנוגעים לענף הבנייה, אשר עליהם הטילה הממשלה את האחריות לקידום הבנייה הירוקה בשנת 2003.
תגובה

משרד הפנים
1.
עוד בשנת 2000 המשרד להגנת הסביבה יזם הקמת צוות היגוי לקידום בנייה ירוקה (צוות בראשותו של מנהל איגוד ערים לאיכות הסביבה כפר סבא רעננה), יו"ר הוועדה בחר שלא לפנות לנציגי משרד הפנים אלא לנציגים ממשרדי התשתיות, הגנת הסביבה והשיכון. לאור זאת לא הייתה השפעה של משרד הפנים בראשיתו של התהליך שהתגבש. 

תגובה

משרד הבינוי והשיכון
1.
המשרד פעל לקידום נושא הבנייה הירוקה בשני אפיקים: האפיק הקשור בתכנון המרחב האורבאני והאפיק המבני.


אפיק תכנון המרחב האורבאני מהווה את עיקר תחום פעילות המשרד והוא מוביל פעילות זו יותר מכל גוף ממלכתי אחר, לקידום סטנדרטים והנחיות לתכנון באמצעות תכנון ופיתוח של ערים ושכונות ירוקות. הנחיות אלה מהוות את עיקר פעילות התכנון הישירה בשנים האחרונות ולאו דווקא במישור הבניין היחיד.

האפיק המבני, בכל היבטיו, מטופל במשרד במסגרת קוד הבנייה, לרבות הנושאים הקשורים ב"בנייה ירוקה". המשרד אינו רואה לנכון לחייב בנייה על-פי סטנדרט של בנייה ירוקה כאשר המתקנים המתייחסים לבנייה זו הינם וולונטריים בלבד, והוא סבור כי הדרך הנכונה לעגן את מחויבות ענף הבנייה לעמידה בדרישות מינימום של בנייה ירוקה הינה במסגרת קוד הבנייה.
תגובה

המשרד להגנת הסביבה
1.
המשרד עובד בתיאום עם המשרדים הרלוונטיים בתחום. כיוון שבנייה ירוקה הינה נושא בינתחומי, יש להעביר את האחריות הכוללת לריכוז הנושא בידי המשרד להגנת הסביבה, שכן הוא היחיד הפועל באופן עקבי תוך ראייה כוללת ומשולבת של התועלות.
ליקוי 
2. ליישום עקרונות הבנייה הירוקה, יש לקבוע ראשית מהו "מבנה ירוק". ניתן לעשות זאת באמצעות הכנת תקן לבנייה ירוקה, אשר יכיל את המאפיינים של מבנה ירוק ואת הדרך לסווגו כך. תקן זה יכול לשמש עבור משרדי הממשלה קנה מידה מוסכם שיוכלו להשתמש בו ככלי לעידוד הבנייה הירוקה. ניתן היה לצפות שמשרד הפנים או משרד השיכון יפנו למכון התקנים בבקשה להכין תקן לבנייה ירוקה ואף יעודדו את השימוש בו לאחר אישורו.
תגובה
משרד הפנים
2.
בכוונת המשרד להטמיע את התהליך במערכות הרגולטיביות באמצעות תקנות, וכל זה לאחר שיבחנו הלכה למעשה איכות התוצרים והישימות שלהם, מתוך תפיסה של תכנון טוב המחייב איזון בין בנייה ירוקה לבין איכות, בטיחות ובריאות, וזאת כמובן בהתחשב ביכולת של הוועדות המקומיות והעוסקים בבנייה לממש את ההליכים המוצעים.
תגובה
משרד הבינוי והשיכון
2.
המשרד מקדם במרץ את הכנת קוד הבנייה, ופועל להשלמתו במהלך השנים הקרובות. בנושא הבנייה הירוקה מבצע המשרד את הפעולות הבאות:

1. בימים אלה מתגבשת טיוטת תקנות בנושא יעילות אנרגטית הכוללת בתוכה דרישות לגבי תכנון המבנה וחלקיו, הצבתו, בידודו ועוד. כמו כן תעסוקנה התקנות בקביעת דרישות מינימום בנושאי תאורה מלאכותית, איכות אויר הפנים, וטיפול במערכות מיזוג אויר. התקנה תאפשר כחלופה, שימוש במערכות אנרגיות מתחדשות כגון אנרגיה סולארית.
2. על מנת להשלים את הדרישות בתקנה, החל מכון התקנים בהכנת תקן ישראל ת"י 5280 – אנרגיה בבניינים, שיהווה את הבסיס (הרפרנס) לכתוב בתקן בנייה ירוקה 5281 אשר מעמדו וולונטרי. תקן זה יהיה מחייב, והדרישות שיכללו בו תהיינה סבירות מבחינת עלותן הכלכלית, כך שהשפעתו על מחירי הדירות תהיה מזערית.
3. טיוטת תקנות בנושא "טיפול בפסולת מוצקה" הועברה אל משרד הפנים בסוף דצמבר 2010. הטיוטה נמצאת בשלבי עריכה משפטית. במקביל, טיוטת תקנות נוספת בנושא מחזור חומרי בניין, מתגבשת בימים אלה בשיתוף המשרד להגנת הסביבה.
4. צוותי יועצים שנשכרו על ידי המשרד נמצאים בהכנה שוטפת של מספר פרקים נוספים בקוד הבנייה המשיקים לנושא הבנייה הירוקה, כגון: איכות אויר הפנים, תאורה ומאור, הגנת הבניין בפני רטיבות, מכונות מיזוג אויר ואקוסטיקה.
5. בסוף שנת 2010 המשרד חתם על הסכם התקשורת עם מכון התקנים, שלפיו מכון התקנים יכין תקנים ישראליים חדשים או יעדכן תקנים קיימים, אשר ישלימו את ההוראות ואת הדרישות הנקבעות בימים אלה בתקנות התכנון והבנייה בכלל ובתקנות יעילות אנרגטית בפרט.
תגובה
המשרד להגנת הסביבה
2.
למטרה זו יזם המשרד להגנת הסביבה רוויזיה לתקן בנייה ירוקה 5281 של מכון התקנים. את הרוויזיה לתקן מוביל ומממן המשרד להגנת הסביבה. ההליך מתבצע תוך שיתוף פעולה עם משרדי השיכון והבינוי, הפנים, התשתיות והבריאות ויתר הגופים הרלוונטיים. עם פרסומו בקיץ 2011 יהווה התקן את הסטנדרט הקובע לבנייה ירוקה בישראל.
תגובה
מכון התקנים הישראלי
2.
מדינת ישראל הינה בין המדינות הראשונות שהכינו תקן לאומי לבנייה ירוקה. האפשרויות היו לפרסם את התקן ולהתחיל לקדם את הנושא, או לחכות מספר שנים עד לפרסום תקנים זרים (כגון תקן ANSI שפורסם בשנת 2008). הוועדות הציבוריות קיבלו החלטה והעדיפו לפרסם את התקן בשנת 2005 מתוך ידיעה ברורה שיש מקום לשפרו.
ליקוי
3. הנציגה ששלח משרד הפנים לדיונים של הוועדה הטכנית לא השתתפה ברוב הישיבות; מכון התקנים לא הציע לוועדה המרכזית שמשרד השיכון ישתתף בהכנת התקן, והוועדה לא זימנה את משרד השיכון לעשות כן. רק ביוני 2005, כשלוש שנים וחצי לאחר שהחלו נציגי המכון בהכנת התקן, קיבלו נציגי משרד השיכון, לטענתם בפעם הראשונה, את טיוטת התקן, הביעו את התנגדותם לכתוב בה וטענו כי יש לשנותו מן היסוד. הנה כי כן מדובר בהליך לא תקין של שיתוף פעולה.
תגובה
משרד הפנים
3.
מאחר שסמכות הוועדה הטכנית הינה מוגבלת, ועיקרה בפיקוח על בחירת חברי ועדת המומחים ולא בביקורת על איכות וטיב התקן, הרי שלנוכחות או היעדרות נציגת המשרד מהוועדה הטכנית אין משמעות רבה. זאת ועוד, במקרה דנן היה קשר ישיר בין מכון התקנים לבין עמותה פרטית, כך שוועדת המומחים הורכבה בעיקר מחברי העמותה. יחד עם זאת משנת 2009, לאור מחסור בכח אדם מקצועי בתחומי התכנון והבנייה במשרד להגנת הסביבה, מוביל המשרד הפנים את כל התהליכים הקשורים בבניית התקן, ומשקיע מאמצים ניכרים בהליך של תקינה משופרת ובין השאר נוטלים נציגיו ועובדיו חלק פעיל בעשר וועדות מומחים בעניין. 
תגובה 

מכון התקנים הישראלי
3.
הצעת המכון להרכב ועדה טכנית 1204 – בנייה ידידותית לסביבה, נבנתה על-פי כללי התקנים הקובעים בין היתר את היחס של המגזרים בוועדות (כגון ממשלתי, אקדמי, מקצועי וכו'). ההצעה כללה שלושה נציגי ממשלה ממשרדי הפנים, התשתיות והגנת הסביבה. ההצעה הוצגה כהצעה ראשונית, והוועדה המרכזית רשאית לאשר או לשנות את ההרכב המוצע.

בהמשך לתגובת משרד הבינוי והשיכון על הצעת התקן, הוזמן נציגו להשתתף בכל ישיבות ועדת המומחים. גם ברוויזיה הנוכחית של התקן, משרד הבינוי והשיכון ישתתף בדיונים.


ברוויזיה הנוכחית יש כוונה להרחיב את חלות התקן גם על מוסדות חינוך, ונציגי משרד החינוך ישולבו בתהליך התקינה.
ליקוי
4. נמצא כי עד שנת 2009, כחמש שנים לאחר החלטת הממשלה שצוינה לעיל, לא פעלו משרד הפנים ומשרד השיכון ליישם את עקרונות הבנייה הירוקה. למשל, הבנייה הירוקה לא הייתה יעד בתוכניות העבודה של המשרדים הללו שהוגשו למשרד ראש הממשלה החל משנת 2008, והם לא תקצבו פעולות לקידומה בשנים 2009-2004. לשם השוואה יצוין שבהחלטת הממשלה משנת 2003 נקבע כי משרד התשתיות נדרש לפעול לשיפור היעילות והנצילות של מקורות האנרגיה; משרד זה פעל ליישם את ההחלטה ובפרט לקדם את ההתייעלות האנרגטית (ראו להלן).
תגובה
משרד הפנים
4.
לאחר שהניסיון לגבש גירסה ראשונה לתקן לא צלח, הודיע המשרד  בשנת 2009 למשרד להגנת הסביבה על נכונותו ללכת לתקינה זרה ולאמצה בתקנות או לחילופין ללכת להליך משותף מקצועי ומובנה של תקינה משופרת. כיום המשרד מוביל הלכה למעשה את התקן החדש, הן בכתיבת ההליך המוטמע בהסכם העבודה עם מכון התקנים, הו בהובלה משותפת של ועדת ההיגוי לתקן והשתתפות פעילה ככל שניתן בועדות המומחים. המשרד מממן בפועל את עובדיו ויועציו בעשר ועדות מומחים לתקן, וחבר בוועדה הטכנית.

החל משנת 2009 משתף המשרד את נציגי השלטון המקומי בפורום בנייה ירוקה ארצי באמצעות נציגי הרשויות הגדולות, נציגי פורום ה-15 ונציגות איגוד מהנדסי הערים.
תגובה
משרד הבינוי והשיכון
4.
נושא הבנייה הירוקה נכלל כיעד בתכניות העבודה ואף תוקצב במסגרת פעולות המשרד. כך בין היתר הוכנו מדריכי תכנון בתחום פיתוח בר קיימא, אשר לטובת הכנתם תוקצב בשנים 2003-2010 סך של 3 מיליון ₪. המשרד גם כלל בתוכנית העבודה השנתית שלו לשנים 2009-2010 את הכנת קוד הבנייה, הכולל את נושא תקני הבנייה הירוקה. בנוסף המשרד חתם בשנת 2010 על הסכם עם מכון התקנים, לפיו המשרד יעביר סכום כולל של 4 מיליון ₪ לטובת יצירת תקנים חדשים ועדכון תקנים קיימים. אלה יותאמו לתקנות שיכתבו במסגרת קוד הבנייה ובכללם תקן לנושא יעילות אנרגטית.
תגובה 

מינהל מקרקעי ישראל
4.
המינהל פועל לביצוע החלטת הממשלה מס' 246 בנושא, ולהטמעת ההנחיות לבנייה ירוקה במסגרת תדריכי התכנון ובמכרזים השונים, בסיועה של חברה חיצונית אשר הועמדה לצורך זה. בכוונת המינהל להביא המלצותיו לאישור מנהל המינהל.
תגובה
עיריית יבנה
4.
ביבנה נבנית שכונה חדשה המונה 4700 יחידות דיור על פי תכנון מלא של שכונה ירוקה התואם את הקריטריונים של מכון התקנים. המבנים היחידים שאינם ירוקים הינם גני הילדים ובתי הספר.
תגובה
עיריית ראשון לציון
4. 
בימים אלה בוחנת העירייה את הדרך בה תפעל בתחום ההנחיות לבנייה ירוקה. תקן בנייה ירוקה מאושר ומקיף יוכל לתרום רבות לעירייה.
ליקוי
5. מכון התקנים ומשרדי הממשלה אמורים לפעול בתיאום ובשיתוף פעולה על מנת שתהא התאמה בין דרישות התקן שמעובד בוועדות הציבוריות ובין הוראות החקיקה ועמדת המשרד הממשלתי המופקד על התחום. ואולם בתקן הבנייה הירוקה כלולות הנחיות שאינן עולות בקנה אחד עם עמדת חלק ממשרדי הממשלה. לדוגמה: תקן הבנייה הירוקה מעודד הכנת תשתית להפרדת מים אפורים, בניגוד לעמדת משרד הבריאות שמופקד לפי החוק על איכות המים, ובידיו ידע מקצועי רב בנושא.
תגובה 

מכון התקנים הישראלי
5.
נציג מכון התקנים הציג לוועדה את כל החומר הרלוונטי ואת הנימוקים הקיימים בנושא שימוש במים אפורים, לרבות עמדת משרד הבריאות. בתקן נדרשת הכנת תשתית למערכות לאיסוף ושימוש במים אפורים. את התשתית יש להכין בשלבי תכנון וביצוע הבנייה, כיוון שהכנת תשתית לאחר סיום הבנייה דורשת משאבים רבים ולעיתים אף אינה ניתנת ליישום. התקן מציין מפורשות שהתקנת המערכות טעונה את אישור משרד הבריאות. המכון מציין כי לאחרונה מתקיימים דיונים בוועדות הכנסת בנוגע לחוק שיאפשר שימוש במים אפורים.
תגובה
משרד הבינוי והשיכון
5.
המשרד פועל בשיתוף פעולה ובהעברת ידע. כמו כן המשרד פעל במהלך 2010 ופועל בימים אלה כשותף פעיל ובכיר בוועדת ההיגוי ובוועדות המומחים המקצועיות לקידום הרוויזיה לתקן הבנייה הירוקה, כחלק משיתוף הפעולה הבין משרדי הנדרש לקידום הנושא.
ליקוי
6. נמצא כי עד שנת 2009, כחמש שנים לאחר החלטת הממשלה שצוינה לעיל, לא פעלו משרד הפנים ומשרד השיכון ליישם את עקרונות הבנייה הירוקה. למשל, הבנייה הירוקה לא הייתה יעד בתוכניות העבודה של המשרדים הללו שהוגשו למשרד ראש הממשלה החל משנת 2008, והם לא תקצבו פעולות לקידומה בשנים 2009-2004. לשם השוואה יצוין שבהחלטת הממשלה משנת 2003 נקבע כי משרד התשתיות נדרש לפעול לשיפור היעילות והנצילות של מקורות האנרגיה; משרד זה פעל ליישם את ההחלטה ובפרט לקדם את ההתייעלות האנרגטית.
תגובה
המשרד להגנת הסביבה
5.
גם אם לא ידוע כיום את היקף התועלת למשק מקידום בנייה ירוקה, אין ספק כי קיימת תועלת סביבתית, בריאותית, חברתית וכלכלית. מחקרים מחו"ל מראים כי התחום מהווה מרכיב מהותי בגישת צמיחה ירוקה אשר מעודדת צמיחה כלכלית שלא על חשבון משאבים טבעיים ועל כן כדאית ואפשרית לאורך זמן.

צה"ל, למשל, ערך תחשיבי עלות תועלת והחליט להטמיע אלמנטים של בנייה ירוקה (בנייה בת קיימא) כמחייבים בהוראות הבנייה הצה"לית. הנחיות אלו כבר הוטמעו במכרזים לרבות מכרזי עיר הבה"דים.

המשרד בדעה כי אין להמתין עד לתוצאות הפיילוטים בבנייה חדשה ושיפוץ בכדי לקדם תמריצים כלכליים. כל מבנה שמוקם היום ישמש את הציבור ב- 50 עד 100 שנים הקרובות. עם מצוקת הדיור ותנופת הבנייה אשר מאפיינת את שוק הנדל"ן בשנה האחרונה, דחיית המעבר לבנייה ירוקה הינה משמעותית ביותר.
ליקוי
7. בשנת 2009 נחתם הסכם בין העמותה למכון התקנים, ולפיו העמותה תשמש כבודק מטעם המכון; מאותו מועד בדקה העמותה באמצעות אחד מחבריה את כל המבנים שיזמיהם פנו למכון התקנים בבקשה לקבל תו ירוק. עם זאת ראוי לציין כי שלושה מששת המבנים אושרו בשנת 2007, קודם שנחתם ההסכם. מבנים אלו נדונו לראשונה בסדנה ייחודית שארגן מכון התקנים בהשתתפותם של חברי העמותה. חלק מהחברים המרכזיים בעמותה שהשתתפו בסדנה, בדקו בהמשך את שלושת המבנים והמליצו על מתן תו ירוק בשנת 2007
תגובה
מכון התקנים הישראלי
6.
ההסכם בין המכון לעמותה הטיל על העמותה חובות ברורים ובכלל זה, חובת הימנעות ממצבים של ניגוד עניינים, חובת זהירות וכו'.

לדעת המכון, העמותה עמדה בהתחייבויותיה, אך כאמור שונו הנהלים עוד במהלך תקופת הביקורת כדי להבטיח חיץ ברור. כמו כן ההסכם בין המכון לעמותה אמור היה להבטיח שמירה על סודיות, היעדר ניגוד עניינים מצד העמותה ומי מטעמה. בכל מקרה, שונה המצב מיסודו והליקויים תוקנו.
ליקוי
8. בשנת 2007, לפני שנקבע הנוהל למתן תו ירוק, יזם ומימן מכון התקנים סדנה שמטרתה להכשיר את עשרת משתתפיה לבחון אם מבנה עומד בדרישות תקן הבנייה הירוקה ולקבוע הליך בדיקה אחיד למתן תו ירוק. מכון התקנים הותיר בידי העמותה את ארגון הסדנה, את קביעת תכניה ואת בחירת משתתפיה, שרובם היו חברים בעמותה דאז. המכון לא פנה לציבור המתכננים בכללותו בהצעה להשתתף בסדנה.
תגובה
7.
לדעת המכון, קיום הסדנה לא היה בו משום "מתן הכשרה מקצועית" אלא עדכונים בענייני התקן. דבר זה היה הכרחי לאותה תקופה לקידום ענייני הבנייה הירוקה.

המצב תוקן והקורסים וההכשרות הנעשות כיום על ידי המכון, פתוחים לכל ואין העדפה לגוף מסוים על פני האחר.
פעולות אכיפה בתחומי הגנת הסביבה
הגופים המבוקרים: המשרד להגנת הסביבה
ליקוי
1.
המשטרה הירוקה - מספר תיקי חקירה ומשך הטיפול בהם דוח הביקורת הקודם העלה כי מתחילת המאה העשרים ואחת פחת במידה ניכרת מספר תיקי החקירה שנפתחו במשטרה הירוקה, וכי ממועד פתיחת תיק החקירה במשטרה הירוקה ועד להעברתו ללשכה המשפטית עבר זמן רב מזה שנקבע בנוהל פנימי של המשטרה הירוקה.

במעקב נמצא כי משנת 2007 השתנתה המגמה וחלה עלייה במספר תיקי החקירה שנפתחו בידי המשטרה הירוקה - מ-156 תיקי חקירה בשנת 2007 ל-217 בשנת 2009. עוד נמצא במעקב כי התקצר, לעתים במידה ניכרת, זמן הטיפול הממוצע ממועד ביצוע העברה עד לפתיחת תיק החקירה - 24 ימים בלבד בשנת 2010 (עד סוף יוני); וכי התקצר משך הזמן שממועד פתיחת תיק חקירה במשטרה הירוקה ועד להעברתו ללשכה המשפטית - מ-185 ימים בשנת 2007 ל-39 ימים בשנת 2010 (עד סוף יוני). מההשוואה בין ממצאי דוח הביקורת הקודם לממצאי המעקב עולה כי חל שיפור.
תגובה
המשרד להגנת הסביבה

1       פתיחת תיקי חוב באופן אוטומטי - בקרוב תיקי חוב שמקורם בקנסות מסוג ברירות משפט יפתחו באופן אוטומטי במערכת המידע הקיימת וזאת הודות לתהליכי הסריקה.
ריקה מרכזית של דווריות (דוחות נאמני ניקיון), שוברי תשלום ודואר חוזר ישירות לתוך המערכת הממוחשבת מחליפה בהדרגה את הטיפול הידני, בשאיפה להמשיך ולהרחיב ככל הניתן את השימוש בכלי זה.
סריקת כלל המסמכים בהם נעשה שימוש במסגרת הטלת קנסות מסוג ברירת משפט מתבצעת החל מחודש מאי 2010. תהליך זה מביא לייעול ניכר בניהול המידע, בפיקוח עליו ובהעברתו להמשך טיפול הגורמים הרלוונטיים במשרד ומחוצה לו (כגון: חברות גבייה ותובעים חיצוניים).  
יישום תוכנת חושן תבצע התאמה בין נתוני החובות במערכת לבין נתוני החובות של חברות הגביה, כאשר בתום התהליך יוזנו נתוני גביית אמת מתואמים. התוכנה האמורה נרכשה כבר בתחילת שנת 2009. תחילת הטיפול התעכב עד לגיוסו של מנהל פרויקט ייעודי לקידום הנושא הכספי. בשנה האחרונה, המשרד פועל לסיים את התיאום בין הגורמים הרלוונטיים במשרד ובין החברה החיצונית לצורך העברת קבצים. במשרד מקווים כי בחודשים הקרובים תבוא המערכת לידי מימוש ואז יועברו למשרד הנתונים המבוקשים באופן תקופתי. 
ליקוי
2.
בדוח הביקורת הקודם עלה כי ממועד העברת תיק חקירה ללשכה המשפטית עד להגשת כתב אישום חלפו 273 ימים בממוצע. במעקב נמצא כי חל שיפור ניכר, ובשנת 2009 התקצר הזמן ל-102 ימים בממוצע.

תגובה
2.
ראה תגובה לליקוי מספר 1.
ליקוי
3.
אגף תיאום ואכיפה אחראי, בין השאר, לתיאום בין גורמי האכיפה במשרד ולניהול הטלת קנסות על מזהמים, ובמסגרתו פועלים כמה מערכים, ובהם מערך ברירות משפט ומערך הגבייה.


אחד מכלי האכיפה הוא חיוב של העבריין בקנס כחלופה למשפט. תפקידו של מערך ברירות משפט הוא לקלוט דוחות עברה מידי מי שהוסמכו לכך, לבדוק את אמיתות פרטיהם ולהכין מהם הודעות תשלום קנס. כמו כן עליו לטפל בעדכונים בדבר תשלומי קנסות, בקשות לביטול קנסות, בקשות להישפט והכנת תיקים שלא שולמו (להלן - תיקי חוב) להליכי גבייה.

תגובה 

3.
הכנסה לשימוש של תוכנת בינה עסקית (Qlickwiew) מאפשרת הצגת תמונת נתוני המערך, ועומסי עבודה במערך בתחומים השונים בזמן אמת, לצד קביעת יעדים ומדדים (KPI), בחינתם ומעקב אחר העמידה בהם, תוך סיוע משמעותי לפעילות השוטפת של מערך ברירות משפט. באמצעות שימוש בתוכנה זו ניתן לנתב את עבודת עובדי המערך על פי צווארי הבקבוק, לפקח על הספקי העבודה ולזהות  עיכובים או קשיים המחייבים הפניית משאבים.


עדכון שוברי תשלום באופן אוטומטי - במישור תשלום הקנסות נעשו פעולות ייעול משמעותיות, המאפשרות עדכוני תשלום בזמן אמת באמצעות ממשק אוטומטי מול בנק הדואר.  השיפורים שהוכנסו בתהליכי הדיווח ועדכון מערכות המידע בנושא תנועות כספים מאפשרים פיקוח, בקרה ושליטה על תרבות התשלום של הנקנסים.

ליקוי
4.     
במעקב עלה כי המערכת הממוחשבת הקיימת אינה עונה על צרכיו של המערך. היא אטית ומסורבלת, ובשל מגבלתה הטכנולוגית מתבזבז זמן עבודה יקר על עדכונים ידניים וצילום ניירת, דבר התורם לשיהוי בהכנת הודעות תשלום קנס. קשיים טכנולוגיים אלה אף פוגעים ביכולתו של המשרד לגבות את חובותיו.

תגובה
4.
פיתוח מערכת ממחושבת -בימים אלו מסיים אגף תיאום אכיפה, באמצעות חברת דיאלוג (שלוותה את המשרד גם בשינוי הארגוני), עבודה מקדימה להגדרה והסדרה של תהליכי העבודה, לצורך פיתוח המערכת הממוחשבת הנדרשת, כדי שתהיה הלימה בין הצרכים, סדרי העבודה והמערכת. עם קבלת המסמך המסכם לעניין תהליכי העבודה המוצעים בשבועות הקרובים, ולאחר שאגף מערכות המידע יתאים ויאפיין את התוצר הרצוי, יחל האגף בפיתוח המערכת הממוחשבת לטובת מערך ברירות משפט.

טיוב נתונים – אגף תיאום אכיפה החל לפני למעלה משנה, במסגרת מסקנות הועדה לתיקון ליקויים , במהלך של טיוב נתונים במערכות המידע הקיימות. במסגרת זו מאותרים תיקים ישנים בהם לא נעשתה פעילות כלשהי במשך תקופה ארוכה וכן תיקים בהם קיים קושי משפטי או אחר במיצוי הדין עם הנקנסים. תיקים אלו ממוינים על פי אמות מידה וקריטריונים שנקבעו ויקבעו בהמשך, על ידי הועדה למחיקת חובות בראשות חשב המשרד וכן על פי יעוץ משפטי,  והם יובאו בפני הוועדה הנ"ל או לחילופין בפני תובע מוסמך, לפי העניין, לסגירה מנהלית או למחיקת חוב. מדובר בתהליך מורכב ועדין המחייב הפעלת שיקול דעת וקבלת אישור גורמים מוסמכים שונים במשרד. צפוי כי מהלך זה לא יסתיים בתקופה הקרובה.

ליקוי
5.    
בדוח הביקורת הקודם עלה כי בשנים 2006-2002 הופקו כ-145,000 דוחות עברה, שרבים מהם התאפיינו בדיווח לקוי, וכפועל יוצא רק מכ-50% מהם ניתן היה להכין הודעות תשלום קנס. במעקב התברר כי המשרד הצליח להקטין את הפחת - בשנים 2010-2007 (עד סוף אוקטובר) (כ-81%) הודעות תשלום קנס.

תגובה
5.
מערכת "נקיונפון" הינה מערכת הכוללת טופס מקוון באינטרנט לדיווח של נאמני ניקיון. זו מערכת טלפוניה חדשנית של זיהוי קולי המאפשרת לנאמן ניקיון לדווח על ביצוע עבירה. המערכת תומכת באופן מלא בתהליך יצירת הדוח של הנאמן ומוזנת באופן אוטומטי לתוך מערכת המחשוב של מערך ברירות משפט. המערכת פותחה ונמצאת בשלב הרצה לקראת הרחבת השימוש בה. 


טופס דיווח מקוון – טופס המאפשר לגורמי האכיפה להגיש את פרטי הדיווח על עבירות  באופן מקוון דרך האינטרנט וכך לאפשר משלוח הודעות תשלום קנס בפרק זמן של עד 30 ימים.  באמצעות טופס זה ניתן להעביר את הדיווח על עבירות באופן מקוון בצורה מהירה ויעילה. בכך חוסך המשרד משאבים רבים של כוח אדם וכסף.

ליקוי
6.     
אשר לשיעורי הגבייה נמצא במעקב כי מבין כ-73,230 הודעות תשלום קנס שהופקו בשנים 2010-2007 (עד סוף אוקטובר), כ-36% שולמו מרצון וכ-36% הועברו לגבייה. עוד הועלה כי 16% מיתרת הקנסות בוטלו או שלא טופלו עקב היעדר כוח אדם ובגלל תקלות טכניות שנתגלו בעבודתו של אגף תיאום ואכיפה.

תגובה
6.
העברת בקשות לביטול לטיפול תובע חיצוני – החל מינואר 2009 מועברות הבקשות לביטול הודעות תשלום קנס לטיפול תובע חיצוני עימו התקשר המשרד. כתוצאה מכך, צומצמו פרקי הזמן לטיפול בבקשות באופן ניכר. לדעת המשרד, החל ממועד זה לא צפויה התיישנות בבקשות לביטול. זאת ועוד, בחודשים הקרובים תושלם התקשרות עם תובעים חיצוניים נוספים כדי למנוע תלות בגורם חיצוני אחד ולהביא לייעול הטיפול בבקשות לביטול.


קיצור לו"ז בשלבי הטיפול השונים במערך ברירות משפט -  זמני הטיפול בשלבים השונים התקצרו באפן ניכר. לדוגמא: מיום הקלדת התיק ועד להפקת הודעת תשלום קנס: 2011 – 19 ימים, 2010 – 44 ימים. קבלת בקשה לביטול עד לטיפול בבקשה: 2010 – 70 ימים, 2009 – 150 ימים.


הלשכה המשפטית מעירה כי בהתייחס לשיפור הניכר בזמני הטיפול, ראוי להדגיש כי צוות אכיפה בלשכה המשפטית פועל על מנת להמשיך לשמור על פרקי זמן קצרים וסבירים לטיפול בתיקי החקירה המועברים לטיפולו. לשם כך עורכי הדין שולחים תזכורות לתובעים החיצונים כדי שיאיצו את הטיפול בתיקים, מקיימים ישיבות שוטפות עם עורכי הדין באשר לסטאטוס הטיפול בתיקים ומסייעים בקביעת סדרי עדיפות לטיפול בהם. 

ליקוי
7.
במערך הגבייה מתקבלים תיקי חוב מכלל הגורמים המייצרים חיובים במשרד. הכסף שנגבה מועבר, בין היתר, לאחת מקרנות המשרד, כמו הקרן לשמירת הניקיון. במעקב נמצא כי מערכת המידע הממוחשבת שמערך הגבייה משתמש בה אינה מספקת בזמן אמת תמונת מצב נאותה לא של תנועות הכספים מפעולות הגבייה ולא של סטאטוס ההליכים בכל אחד מתיקי החוב; מצב זה פוגם בבקרה של מערך הגבייה.

תגובה
7.
הסתייעות בחברות גבייה פרטיות - החל משנת 2008 מטופלים חובות המשרד על ידי שתי חברות גבייה פרטיות אשר זכו המכרז שפורסם על ידי משרד האוצר והמשרד להגנת הסביבה. עד לתחילת חודש פברואר 2011 הועברו לטיפול שתי החברות הנ"ל כ- 30,000 תיקי חוב ונגבו למעלה מ-9 מליון ₪. כיום, בניגוד לעבר, מועברים תיקי החוב לחברות הגבייה באמצעות מדיה מגנטית – דבר שהביא לייעול ניכר בניהול המידע והנתונים של תיקי החוב.

ליקוי
8.
בדוח הביקורת הקודם עלה כי המשרד הצליח לגבות רק כ-36% מסכום הקנסות שהטיל. במעקב התברר כי אין בידי אגף תיאום ואכיפה הנתון המהותי של סכום הקנסות המצרפי, ואין באפשרות המשרד לאמוד את היחס בין פוטנציאל הגבייה ובין הגבייה בפועל וכן את הנזק הנגרם למדינה מאי-גביית הקנסות. גם אם יצליח המשרד לגבות את כל הקנסות שהעביר לגבייה בתוספת לקנסות ששולמו מרצון, יהיה מספר הקנסות ששולמו רק כ-58% ממספר דוחות העברה (90,200) בשנים 2010-2007 (עד סוף אוקטובר).

תגובה
8.
מערכת ייעודית חדשה לניהול הכנסות - החשב הכללי החליט כי  הגביה במשרדי הממשלה צריכה להתבצע באמצעות מערכת מרכב"ה, כולל הקישור לחברות הגבייה. המשרד נמצא לקראת סיומה של פיתוח מערכת ייעודית לניהול הכנסות (דנ"ה), בה תוכנן הקישור למרכב"ה. המערכת אמורה לפעול בשבועות הקרובים. אפיון נושא הגביה נעשה על פי דרישות המרכב"ה ובשיתוף שרת הטפסים ושרת התשלומים הממשלתי. שלב ראשון של מודול הגביה יתבצע בהתאם ללוח הזמנים שקבע האוצר. מודול הגביה יופעל במערך ברירות משפט לאחר הסדרת מערכות המידע ותהליכי העבודה. כל חוב הנוצר במשרד יועבר דרך מערכת דנ"ה למרכב"ה וינוהל שם. נושא הגביה במרכב"ה מאופיין באופן רוחבי, החשב ואגף מערכות מידע עשו כל שביכולתם על מנת שהאפיון הרוחבי יותאם לצרכי המשרד. 
ליקוי
9.
מכל האמור עולה כי מסד הנתונים של המשרד בכל הנוגע לקנסות ולגבייתם מנוהל באופן בעייתי, והוא טעון תיקון לאלתר. עוד עולה כי שיעורי הגבייה עדיין נמוכים ומורים על פגיעה מהותית באיכות האכיפה.

תגובה
9.
הקמת יחידת הכנסות – ב-2009 הוקמה בחשבות יחידת הכנסות לטיפול בין היתר בגזרי דין המתקבלים בבתי המשפט. לצורך הסדרת התשלומים הנגזרים על הנאשמים, פעל חשב המשרד מול חשב הנהלת בתי המשפט להעברת ניהול החובות משלב מתן גזר הדין ועד תשלומו המלא למשרד. למדים מכאן שהנפקת שוברי תשלום לנאשמים צריכה להיעשות במשרד להגנת הסביבה. מרגע קבלת גזר הדין מתנהל רישום וניהול החוב במשרד ביחידת ההכנסות. החל מאוקטובר 2009 מתנהל מעקב מלא אחר החובות מגזרי הדין. בשבועות הקרובים יעבור ניהול החובות למערכת הדנ"ה. במקביל לניהול החובות השוטפים מאוקטובר 2009, מתנהלת עבודה יסודית לבירור מצב החובות הפתוחים בגין פסקי דין שטרם התיישנו (10 שנים אחורה). בירור זה מצריך עבודה במחשבי הנהלת בתי המשפט וכניסה לנתוני כל אחד ממאות התיקים הפתוחים. בנוסף, נבדק מול המרכז לגבית קנסות, מצב חובות שהועברו אליהם בטעות (המרכז אינו אמור לגבות חובות של קרנות המשרד). לאחר השלמת בירורים במערכות המשרד, בתי המשפט והמרכז לגבית קנסות, נעשית פניה מהחשב לחייבים שאינם רשומים כי שילמו באמצעות אחת מהמערכות. לאחר הבדיקות שנעשות במחשבי הנהלת בתי המשפט ולאחר בירור נוסף מול נציגי הנהלת בתי המשפט במידה והועברו כספים ששולמו אך טרם נרשמו במשרד, נסגרים חובות אלו במערכת התג על ידי יחידת ההכנסות. 

הלשכה המשפטית מוסיפה לעניין ההערה כי "המשרד גיבש נהלי אכיפה שהיו מחויבי המציאות וחייב את גורמי האכיפה במשרד לפעול על פיהם באינטנסיביות, אבל יישומם נתקל בקשיים ועדיין יש לשכלל ולעדכן אותם" –כי כל גורמי המקצוע הרלוונטיים שוקדים על נושא זה. לדוגמא, לפני כחודש התקיימה ישיבה בראשותו של סמנכ"ל בכיר לאכיפה בהשתתפות כל הגורמים שהיו שותפים לגיבוש נוהל אכיפה סביבתית. במהלך הישיבה העלו המשתתפים את הערותיהם לנוהל ואת הקשיים שהתגלו ביישומו. סוכם כי סמנכ"ל בכיר לאכיפה ימליץ בפני השר על הכנסת תיקונים לנוהל אכיפה סביבתית.
ליקוי
10.
בדוח הביקורת הקודם עלה כי המשרד לא עסק בפעולות לגביית חובותיו זה כחמש שנים, ונוצר פחת של כ-80% בין דוחות העברה ובין מספר הקנסות ששולמו. במעקב נמצא כי בתחילת 2007 פעל אשכול אכיפה לעצירת ההתיישנות בתיקי חוב, שבהם המועד האחרון לתשלום הקנס היה בשנת 2004, ואכן עד לסוף אותה שנה הוא עצר את התיישנותם של כ-8,000 תיקי חוב והצליח לגבות כ-1.5 מיליון ש"ח.

תגובה
10.
הרחבת השימוש בעיצומים כספיים – עד כה, לא ניתן היה להטיל עיצומים כספיים בטרם יותקנו תקנות המסדירות את האפשרות להפחתת גובה עיצום כספי בשל נסיבות המפורטות בתקנות. תקנות ההפחתה מכח חוק החומרים המסוכנים נכנסו לתוקף ביום 8/3/10, ותקנות ההפחתה מכח חוק מניעת זיהום הים ממקורות יבשתיים, אושרו על ידי ועדת הפנים והגנת הסביבה של הכנסת רק לאחרונה, והועברו לרשומות לצורך פרסום ביום 18/11/10. עם פרסומן של תקנות ההפחתה מכח חוק החומרים המסוכנים, החל הממונה לעשות בהן שימוש  ובחודשים האחרונים הוטלו מספר עיצומים מכח חוק זה. בהצעות חוק שונות המקודמות כיום על ידי המשרד, למשל בנושא קרקעות מזוהמות ואסבסט, עוגנה האפשרות לעשות שימוש בכלי זה בגין הפרות החוק.

הועדה למחיקת חובות –במהלך חודש אוקטובר 2010 הוקמה הועדה למחיקת חובות שהתכנסה מאז מספר פעמים. חשוב לציין כי נושא מחיקת חובות, הינו מורכב ורוב הסמכויות בעניין נתונות בידי וועדה בחשב הכללי במשרד האוצר. לאורך השנים היו מחיקות חובות חוזרות ונשנות. עם זאת, כל עוד לא ניתן פתרון מערכתי להסדרת הנתונים במערכות המשרד, הן הישנים והן השוטפים, לא ניתן למחוק חובות באופן שוטף בהסתמך על נתוני מערכות המידע במשרד. לצורך הסדרת נושא החובות למשרד, נעשית לאחרונה עבודה אינטנסיבית במטרה למפות ולבדוק את החובות הפתוחים הרבים הרשומים במערכת. עם התקדמות תהליך זה תוכל הוועדה למחיקת חובות שמונתה במשרד לפעול למחיקתם. מאחר והוועדה המשרדית טרם ביצעה מחיקות – לא נשלח דיווח לחשב הכללי על מחיקת חובות. יצוין כי היקף החובות המדוברים במשרד אינם בסמכות מחיקה של הוועדה המשרדית, ובמקרה שוועדה זו תמליץ על מחיקתם, תועבר ההחלטה לוועדה בחשב הכללי.
ליקוי
11.
באמצע שנת 2008 החל המשרד לגבות את חובותיו באמצעות שתי חברות גבייה, ועד סוף 2009 הוא העביר להן את הטיפול בכ-22,000 תיקי חוב. עד מועד סיום הביקורת, סך הקנסות שגבו חברות הגבייה היה כ-7.6 מיליון ש"ח. אולם גם במקרה זה אין בידי המשרד נתונים הנוגעים לחוב המצרפי כדי שיוכל להעריך את ביצועיהן של חברות הגבייה, ואגב כך גם את מידת היעילות של פעולותיו שלו עצמו בתחום האכיפה.

תגובה
11. המשטרה הירוקה החלה בהתנעת פרויקט "אכיפה מקוונת" שאמור לשפר  את מדדי פעולות האכיפה כמותית ואיכותית. המשמעות הינה ביצוע פעולות אכיפה מקוונות הממושקות עם מסדי הנתונים המשרדיים (דוחות פנים ארגוניים וטפסי יישום סמכויות/המעוף וכו'), ועם מסדי נתונים התומכים בפעולות האכיפה של המשטרה הירוקה בתוך המשרד ומחוצה לו. מערך ברירות המשפט/מערך הגבייה/משרד הרישוי/רשם המקרקעין ומשטרת ישראל. בחינת האפקטיביות של המהלך צפוייה להתבטא בשני אופנים עיקריים: הפיכת ההיבטים האופרטיביים של האכיפה ל"ידידותיים" יותר וצמצום כשלים שמקורם באובדן מידע/רישום נתוני זיהוי לקויים כתוצאה מכשלים בתהליך העברת הפורמטים הפיזיים בין הגורמים הרלוונטיים בארגון. אבני הדרך ליישום  הפרויקט הינן התנעה על ידי סמנכ"ל אכיפה, אפיון על ידי אגף מערכות מידע/צרכן (משטרה ירוקה) וספקי חומרה/תוכנה/יישומים וביצוע והטמעה. 
משרד החוץ
פעילות המשרד בתחומי הדיפלומטיה הציבורית
הגופים המבוקרים: משרד החוץ, משרד ראש הממשלה, משרד ההסברה והתפוצות, משרד התיירות, משרד האוצר
ליקוי
1.
בשנת 2008 התגבשה במשרד ההבנה כי למלאכה שהוא עושה בתחומי הדיפלומטיה הציבורית חסרה תורת עבודה עדכנית, העוסקת בייעוד וביעדים של המשרד, בשינויים שחלו בסביבה הטכנולוגית-חברתית-תקשורתית, בתיאוריה ובידע המקצועי שבעולם הדיפלומטיה הציבורית החדשה. במועד סיום הביקורת באוגוסט 2010 הנהלת המשרד טרם קיבלה החלטות אופרטיביות בנוגע להגשמת יעדיה בתחום הדיפלומטיה הציבורית החדשה וטרם קבעה נהלים פנימיים מחייבים בהתאם. לדעת משרד מבקר המדינה, הגישה החדשה לדיפלומטיה ציבורית שהוצגה להנהלת המשרד ושאותה מנסה המשרד להטמיע כאמור בתשובתו, צריכה לבוא, בין היתר, לידי ביטוי ברור ומעשי בתקנון המשרד ובנוהלי עבודתו. 
תגובה

משרד החוץ
1.
המשרד שוקד כיום על ביצוע שינוי מבני שאמור לענות לדרישות החדשות הנובעות מיישום תפיסת הדיפלומטיה הציבורית. לכשיושלם המהלך יבוצע תיקון כולל בנהלי העבודה המעוגנים בתקנון שירות החוץ.
ליקוי
2.
שיתוף פעולה בין אגפי - תהליך איגום תקציבי הדיפלומטיה הציבורית, שבו החל המשרד ב-2009, אינו כולל את הרכיבים הנוגעים לעניין בתקציבי אגף כלכלה והאגף לסיוע ושיתוף בין-לאומיים (להלן - מש"ב), אף על פי שיש בפעילותם מרכיבים הכלולים בתחומי הדיפלומטיה הציבורית. 
תגובה
2. 
במסגרת הרפורמה בוצעה הפרדה בין איחוד תקציבי הסברה וקשתו"ם (להלן אגף קשרי תרבות ומדע) המיועדים לפעילות במרחבים לבין מש"ב המיועדים לפעילות במרחבים ומנוהלים במשותף ועל פי תוכנית עבודה כוללת עם מש"ב.
ליקוי
3.
לא נמצא בנוהלי המשרד ביטוי לתיאום ממשקי העבודה בין האגפים האמורים.  ראוי כי הנהלת המשרד תגבש מדיניות אחידה בעניין מידת שיתוף הפעולה הרצוי מבחינתה בין אגפי המשרד השונים, ובתוך כך תתחשב בהמלצות של דוחות ההערכה כאמור. כמו כן, על אגף תקשורת והסברה לקבוע תכנית עבודה אופרטיבית הנוגעת לייעוד וליעדים של המשרד, לשינויים שחלו בסביבה הטכנולוגית-חברתית-תקשורתית ולידע המקצועי העדכני בתחומי הדיפלומטיה הציבורית".
תגובה
3. 
תוכניות העבודה  של האגף  נקבעות על בסיס יעדי המשרד. התוכניות  אמורות בין היתר, לתת מענה לשינויים טכנולוגיים. האגף שכר יועץ חיצוני בנושא מדיה חברתית שתפקידו יהיה לייעץ לאגף  בפעילות השוטפת וליישם את השינויים ולצפות לשינויים עתידיים. 
ליקוי
4. 
משרד מבקר המדינה העיר להנהלת משרד החוץ כי על פי הממצאים נראה שיש קושי בקיום הפעילות הבין-אגפית בתחומי הדיפלומטיה הציבורית, ולכן עליה לשוב ולהידרש לסוגיה זו.
תגובה
4.
סוגיית הפעילות הבין-אגפית בתחומי הדיפלומטיה הציבורית (ממשקי עבודה, תהליכי עבודה) הינה מרכיב מרכזי בתהליך השינוי הארגוני המתבצע בימים אלו במשרד. 
ליקוי
5. 
במועד סיום הביקורת באוגוסט 2010 הנהלת המשרד טרם קיבלה החלטות אופרטיביות בנוגע ליעדי הדיפלומטיה הציבורית החדשה ודרכי השגתם וטרם קבעה נהלים פנימיים מחייבים בעניין. לדעת משרד מבקר המדינה, לשם השגת יעדי משרד החוץ על הנהלת המשרד להשלים את הליכי בחינת הליקויים שעלו בדוחות הערכה פנימיים במשרד, לדון בהמלצות השונות שניתנו בדוחות אלה ולהחליט אילו מהן לאמץ ולהפוך להוראות אופרטיביות"

תגובה
5.
המשרד אימץ את תפיסת הדיפלומטיה הציבורית ונערך לבצע  את השינוי המבני הדרוש כדי ליישמה.המשרד מקים בימים אלה קבוצת חשיבה שמטרתה ליישם את המלצות הערכות המצב בנושא.
ליקוי
6.
אגף תקשורת והסברה במשרד עדיין אינו ערוך מבחינה ארגונית לפעילות מקצועית ומתואמת בתחומי הדיפלומטיה הציבורית במרחב המקוון. כך למשל, פרויקט "היום שאחרי" שהתמקד בפעילות במרחב המקוון נעצר בתום השלב הראשון, ותכנית העבודה של הפרויקט, שבגינה אושר למשרד תקציב של 10 מיליון ש"ח, לא הוצאה לפועל במלואה.
תגובה
6. 
מחלקת מידע ואינטרנט הינה הגוף האמון על פעילות המשרד במרחב המקוון. המחלקה מפעילה אתרים בארבע שפות:אנגלית,ערבית,פרסית ורוסית המופעלים בחלקם על ידי  יועצים חיצוניים. למשרד יש נוכחות בפייסבוק, בטוויטר כמו כן יש ערוץ יעודי ביוטיוב, לכל נציגות בחו"ל יש אתר ברשתות אלה. המשרד נמצא בשלבים סופיים של שדרוג  טכנולוגי משוכלל לאתרי האינטרנט שלו ולאתרי הנציגויות. המשרד שכר יועץ למרחב המקוון, ופרסם מכרז לחברות שיווק ממוקד. כמו כן נמצא המשרד בשלב הסופי לבחירת חברות לשיווק ממוקד במיקור חוץ למשרד, וצוות הפקה להכנת סרטים להפצה במרחב המקוון.
המשרד מקיים הכשרות וקורסים בנושא הפעילות במרחב המקוון,לעובדיו בארץ בכל הדרגים. דגש מיוחד ניתן ליוצאים לחו"ל. המשרד מקיים הכשרות לעובדים המקומיים המתקיימות בארץ ובחו"ל, ומקיים שיחות הדרכה עם הנציגויות. 
המשרד הכין נוהל עבודה לפעולה במרחב המקוון בשתי שפות המשמש כלי עזר לעובדים. 
ליקוי
7. 
הסטת התקציב ל"משימות אחרות" וחריגה מלוח הזמנים המקורי של הפרויקט אינן מתיישבות עם התחייבויות משרד החוץ כלפי אגף התקציבים במשרד האוצר. יתר על כן, תשובת משרד החוץ שעל פיה יתרת התקציב שלא נוצלה רשומה במשרד "כהתחייבות משוריינת" אינה עולה בקנה אחד עם הסיכומים שבינו ובין משרד האוצר. בנסיבות אלה על הנהלת משרד החוץ ועל משרד האוצר לתת את הדעת על כך שיתרת התקציב לפרויקט כלולה כבר יותר משנה וחצי בתקציב משרד החוץ ללא יעד ברור. 
תגובה
7. 
פעילות המשרד בפרויקטים מנוהל בתיאום ועל פי דווח מול אגף התקציבים באוצר, כאשר העקרונות לביצוע נרשמים בסיכום מסגרת התקציב, החתום על ידי המשרדים.

ליקוי
8. 
בספרות המחקר יש דעות שונות בעניין התאמתן של מדינות הנתונות במצב של סכסוך מדיני-ביטחוני בולט ליישום מוצלח של "מיתוג מדיני" ולניהול הדיפלומטיה הציבורית שלהן באמצעות אסטרטגיית מיתוג. למרות זאת, הנהלת המשרד לא התמודדה עם ההשלכות של המחלוקת העקרונית בדבר מידת התאמתה של ישראל לתפיסת המיתוג המדיני, ומידת בשלותה לעבור תהליך מיצוב תודעתי כאמור בדעת הקהל העולמית.
תגובה
8. 
המשרד הביא את המלצותיו בפני הדרג המדיני לאחר שקיים הליך ארוך של מחקר וגם שכר חברת ייעוץ בתחום. המשרד בדעה כי לא קיימים  חילוקי דעות לגבי  הליך המיתוג, ויפעל להפיכתו לפרויקט לאומי בהובלתו.
ליקוי
9. 
על פי תכנית עבודה משנת 2007, משרד האוצר אישר תקציב מיוחד לטובת פרויקט המיתוג לשנים 2008-2007 בסך 20 מיליון ש"ח. אולם רק כ-35% מהתקציב נוצלו, והיתרה הועברה כעודפים מחויבים לתקציב המשרד. המשרד לא הצליח להשיג גם מטרות שתוכננו ולא היו מותנות בפעולותיה של חברת הייעוץ הבין-לאומית שנבחרה במהלך הפרויקט ושבעטיה מסר המשרד כי הקפיא חלק מפעולות היישום. מכאן כי משנת 2006, עת הושק באופן רשמי פרויקט המיתוג, ועד מועד תום הביקורת, לא החל למעשה המשרד בחלק ניכר מהשלבים היישומיים של הפרויקט המשרדי. 
ליקוי
10.
על משרד החוץ להשלים בהקדם את הפעולות להסדרת הפעלתו של מדור תדמית ישראל, לרבות העניינים המינהליים הנוגעים בנושא. להשלמת פעולות ההסדרה יכולה להיות השפעה אף על קידום הנושא בכללותו. 
תגובה
10.   
במסגרת הפעולה לחיזוק היחידה, ובעבודת מטה מול הנהלת המשרד, גויס עובד ייעודי לתחום המיתוג לאחר פרסום מכרז פומבי. העבודה בהקשר לשינוי הארגוני של המשרד, ובכלל זה באגף תקשורת והסברה מתבצעת מול נציבות שירות המדינה.
ליקוי
11.  
המשרד לא קבע הנחיות עבודה מקצועיות המגדירות ממשקי עבודה משותפים לאגף תקשורת והסברה ולאגפי קשתו"ם,  כלכלה ומש"ב ומסדירות תיאום פנים-משרדי הנוגע לקידום פרויקט המיתוג. יתרה מכך, לא הוגדר פורום קבוע שבו ישתתפו יחידות המטה השונות האמורות לקדם את פרויקט המיתוג. 
תגובה
11. 
נושא המיתוג נמצא כיום באחריות אגף תקשורת ובעתיד יועבר לטיפולו של האגף החדש לדיפלומטיה ציבורית. מבנהו החדש של אגף יאפשר תיאום רב יותר בפעילות, לאור זאת המשרד אינו רואה צורך בהקמת פורום משרדי בנושא. בנוסף הנושא יידון על פי הצורך גם בפורומים רחבים יותר.
ליקוי
12. 
אף על פי שהתקנון מגדיר את תפקידו של "מדור תדמית ישראל", לא נמצאה יחידה כזו במבנה המשרדי, והמדור אינו קיים בתקן המשרדי המאושר. 
ליקוי
13. 
על אף ההבחנה הפונקציונאלית בין מטרות הביקור של משלחות אורחים רשמיים לבין המטרות של משלחות עיתונאים, הרי מטרות הליווי של שני סוגי משלחות אלה הן דומות במהותן: ליווי המשלחת בידי גורם הבקיא בחומר המדיני וההסברתי. לפיכך, ולאור החשיבות שמייחס התקנון לבחירת מלווה מתאים למשלחות כתנאי להצלחת ביקורן, מן הראוי שמשרד החוץ יבחן את האפשרות להפעיל מחדש את הנוהג של ליווי המשלחות בידי נציגי מע"ת מבקרים. יצוין כי ההחלטה לשכור שירותי חברות חיצוניות לארגון ולליווי של המשלחות אינה פוטרת את המשרד מהתמודדות עם סוגיה זאת, הגם שאת הפעילות הלוגיסטית-מינהלית הכרוכה בתיאום ובארגון של ביקורי העיתונאים אפשר לעשות באמצעות חברות אלה.
תגובה
13.
מיקור החוץ נועד לאפשר הגברת מספר משלחות המיתוג ומשלחות העיתונאים. המשרד ינסה במגבלות כוח האדם העומד לרשותו  לצרף למשלחות גם מלווים של המשרד. בכל מקרה כל ביקור יכלול לפחות פגישה או תדרוך עם גורם משרדי.
 
ליקוי
14. 
התשתית הארגונית במשרד אינה ערוכה כיאות לטיפול בתחום ארגון ואירוח של משלחות עיתונאים ומעצבי דעת קהל ואינה יכולה לארח משלחות בהיקף משמעותי, כפי שהמשרד מעוניין. מספר המשלחות המתארחות קטן, התקציבים שהוקצו למטרה זו מנוצלים ניצול חלקי בלבד, וכיום אין מסגרת ארגונית ייעודית האמונה על הטיפול בנושא ויכולה לקדמו קידום של ממש. 

תגובה
14.  
מצבת כוח אדם  הנוכחית של המשרד לא אפשרה תגבור משמעותי של מספר המשלחות כפי שמחייבת תפיסת המיתוג והדיפלומטיה הציבורית.
       
כדי להתמודד עם הבעיה, המשרד יזם הקמת מנגנון אירוח משלחות במיקור בפיקוח צמוד והדוק של דובר המשרד שהינו האחראי לנושא משלחות עיתונאים באגף. הקצאת התקציבים לפעילות זו הינה באחריות ר' האגף המקצועי הממונה על הפעילות ומבוצעת מתוך מכלול התקציב השנתי המיועד לפעילות האגף. בסמכות ר' האגף לבצע הסטות בתקציב יחידתו בהתאמה לתוכניות העבודה המאושרות על ידו.
ליקוי
15.
בפעילויות הנעשות במרחב הבין-משרדי בתחום הדיפלומטיה הציבורית בכלל ובתחום אירוח משלחות עיתונאים זרים בפרט, נדרש ריכוז של הידע והניסיון המקצועי כדי להגיע לתוצאות מועילות. יזמות בלתי מתואמות עלולות לגרור פעולות כפולות ומיותרות ובזבוז של המשאבים הקיימים. משרד מבקר המדינה ממליץ למשרדים השונים המארגנים הבאת משלחות עיתונאים לארץ לבחון את האפשרות להקים מסגרת מתאימה משותפת לארגון המשלחות.

תגובה
משרד ההסברה והתפוצות
15. 
המשרד פועל בהתאם למסקנות והמלצות הביקורת. 


בשנת 2010 קיים המשרד בישראל כנס בינלאומי לעיתונאים ואנשי תקשורת דוברי השפה הרוסית. 


לצורך קיום הכנס בו השתתפו למעלה מ-200 עיתונאים ואנשי תקשורת, פעל המשרד בשיתוף פעולה מלא עם משרד התיירות, משרד החוץ, ומשרדים נוספים אשר נטלו חלק במימון ובבניית התכנים, לצורך הצלחת הכנס בישראל. 


כמו כן, בפעילות הסברתית שנדרשת להוצאת משלחות הסברה ברחבי העולם פועל המשרד בשיתוף פעולה מלא מול משרד החוץ. 


בשנת 2011 הוציא המשרד, בשיתוף עם משרד החוץ, משלחות הסברה לקמפוסים השונים ברחבי ארה"ב (בוסטון, ניו יורק) ובקנדה במסגרת שבוע אפרטהייד – אנטי ישראל. הפרויקט זכה להצלחה רבה והתקבל בחיוב ואהדה הן בקרב הסטודנטים והן בקרב הקהילות היהודיות בחו"ל.  

ליקוי
16.
שלושת המיזמים שהפעילה השגרירות בווינה מתאימים ליעדים של פרויקט המיתוג ולתפיסת הדיפלומטיה הציבורית החדשה במשרד. לדעת משרד מבקר המדינה מן הראוי אפוא כי משרד החוץ ישלב את הידע והניסיון שהופקו ממיזמים אלה להטמעת התפיסה האמורה והרחבת הפרויקט לנציגויות נוספות על פי תנאי המקום. משום כך רצוי שהמשרד ישקול להקים מאגר נתונים ועזרים עדכני.
תגובה

משרד החוץ
16. 
המשרד מעביר את הידע במסגרת קורסי הכנה לצוערים,ליוצאים לחו"ל והן במסגרת כנסים אזוריים המתקיימים מידי שנה. כמו כן  פועל המשרד להקמת מאגר מידע שיתופי ממנו תוכלנה הנציגויות לקבל רעיונות וחומרים בתחומי הפעולה השונים.

ליקוי

17.
הרחבת הפעולות בתחומי הדיפלומטיה הציבורית באמצעות הנציגויות, שהן זרוע מרכזית לקידום פעולות אלה של ישראל בעולם, מחייבת, בראש ובראשונה, לכלול את הפעולות הנעשות בתחום המיתוג בתכנון ובתקציב שכל אחד מהאגפים המרחביים מכין מדי שנה בשנה. כך יהיה אפשר לעבור מפעילות ספוראדית הנשענת על יזמות מקומיות לתהליך תכנוני סדור שיוביל את האגפים המרחביים להרחבת פעילות זו גם בנציגויות שלא פעלו להקמת מיזמים במקומותיהן.

תגובה

17. 
תקציב המיתוג נמצא בניהול אגף תקשורת לביצוע פרויקטים בישראל. תקציב הנציגויות מחולק על ידי  האגפים המרחביים בשיתוף פעולה ובייעוץ המקצועי  של אגף תקשורת. הנציגויות אמורות לפעול ליישום יעדיהן על פי תנאי המקום. פעילות זאת מאושרת ומפוקחת על ידי  המטה שגם מכווין אותה בעת הצורך.


כחלק מיישום לקחי דוח הביקורת, ניתן  דגש בשלב הכנת תכניות העבודה ביחידות.


הסמנכ"לים הנחו להכליל את  נושא המיתוג כאחד מהיעדים המרכזיים בהכנת תוכניות העבודה לשנים 2012-2011. 

ליקוי
18. 
פעולות להרחבת "מיתוג ישראל" לפרויקט לאומי: תכנית העבודה שפרסם המשרד במרס 2007 להרחבת פרויקט המיתוג באמצעות גיוס שותפים מקרב משרדי הממשלה וגופים אחרים, לא מומשה. לדעת משרד מבקר המדינה מידע זה חיוני בשלב זה של הדיונים בפרויקט לאומי, המשתף גם משרדי ממשלה אחרים, במיוחד בשל חילוקי הדעות בנוגע לסיכויי הצלחתו. 

תגובה
18. 
נכון לחודש מרץ 2011, ביצע המשרד פעילות הסברה בקרב המשרדים הרלבנטיים להסברת מטרות המיתוג ולהנחלת עקרונותיו על פעילות המשרדים. פעילות זו תימשך במטרה להסביר יתרונות התהליך להשגת יעדי המשרדים השונים.

ליקוי
19. 
בחלוף יותר מארבע שנים ממועד השקת פרויקט המיתוג מן הראוי שהדרג המדיני יכריע בסוגיה העקרונית של התאמת היזמה להפכו לפרויקט לאומי לנסיבותיה ולצרכיה של מדינת ישראל; בסוגיית מסגרת התקציב ומקורות המימון של הפרויקט הלאומי; בדרכי היישום של מתווה הפרויקט. אם לא יתקבלו החלטות בסוגיות האמורות, ובהיעדר נימוקים אחרים המצדיקים זאת, אין סיבה להוסיף להשקיע משאבים בפעולות להרחבת "מיתוג ישראל" לפרויקט לאומי.
תגובה
19. 
המשרד מתכוון לשוב ולהעלות את נושא המיתוג בפני הדרג המדיני. 

ליקוי
20. 
משרד החוץ לא ידע על פעילות נתיב במסגרת פרויקט זה, וכי התוודע לכך רק במחצית הראשונה של 2010, במהלך תקופת הביקורת ובעקבותיה. לדעת משרד מבקר המדינה, לאור הידע והמיומנות שנצברו הן במשרד והן בנתיב ראוי כי שני גופים אלה יבחנו במשותף את סוגיית השיתוף במידע ובידע היישומי, שכן אלה יכולים לסייע להם להכין את המיזמים שעליהם הופקדו בהחלטות הממשלה ולהפעילם במדינות היעד. 
תגובה
20. 
פרויקט המיתוג של נתיב אינו קשור ישירות לפרויקט  המיתוג הלאומי. יחד עם זאת המשרד יפעל לתאם את פעילויותיו עם נתיב כדי לצמצם עלויות ולחסוך משאבים.
ליקוי
21.
ניתן לאתר חפיפה בין כמה מהתחומים שבסמכותו של משרד ההסברה והתפוצות הנוגעים לתחומי העיסוק בדיפלומטיה ציבורית ובין תחומים שעליהם אמון משרד החוץ בעיסוקו זה. בעת הקמת משרד ההסברה והתפוצות לא נעשתה חלוקה פורמלית בין התפקידים של שני המשרדים בתחומי הדיפלומטיה הציבורית וההסברה. לדעת משרד מבקר המדינה, בתחומי הדיפלומטיה הציבורית והסברת הפנים, שבהם מתקיימת פעילות חופפת של משרדי החוץ וההסברה והתפוצות, נדרש ריכוז של הידע והניסיון המקצועי כדי להגיע לתוצאות מועילות. אי לכך יוזמות בלתי מתואמות של משרדים אלה עלולות לגרור פעולות כפולות ומיותרות ובזבוז של המשאבים הקיימים, המצומצמים ממילא. ראוי אפוא כי שני המשרדים האמורים יתאמו ביניהם את מתכונת העבודה, הסמכויות ותחומי האחריות, ובתוך כך יתחשבו בידע, ביכולות ובמיומנויות השונות של כל אחד מהמשרדים. 

תגובה
21. 
המשרד מקיים תיאומים שוטפים עם משרד ההסברה בנושאים בהם מתקיימת פעילות במיוחד בקרב קהילות היהודיות בחו"ל.
תגובה
משרד ההסברה והתפוצות
21.
המשרד מכנס כבר פורום בין משרדי קבוע בראשות המנכ"ל, נציגי משרד החוץ ומטה ההסברה הלאומי לצורך תיאום, עדכון ושיתוף פעולה בפרויקטים המתבצעים במשך השנה. לישיבות מוזמנים נציגי משרדים שונים, בהתאם לנושאים שעומדים על סדר היום, ובהתאם לשיתופי הפעולה הרלוונטיים.  

ליקוי
22.  
בביקורת נמצא כי לא נבחנו ההמלצות בעניין הקמת מאגר נתונים ממשלתי המרכז את המידע הנוגע למיזמים המגוונים בתחום הדיפלומטיה הציבורית, המופעלים כיום בידי המשרדים הממשלתיים וגופים אחרים, ובפרט את היקף ההוצאות של המדינה על המימוש של המיזמים האלה.
תגובה
משרד החוץ
22. 
האחריות לדיפלומטיה הציבורית בחו"ל מופקדת בידי משרד החוץ. המשרד מתכוון להקים מאגר נתונים לשימוש עובדיו. לכשיושלם המאגר לא תהיה מניעה בהעברת המידע גם למשרדים נוספים הרלבנטיים לנושא המיתוג.
ליקוי
23.  
לדעת משרד מבקר המדינה, לאור העקרונות שהובילו את הממשלה לייסד את פורום ההסברה הלאומי, מן הראוי לשקול לייסד בתחום הדיפלומטיה הציבורית פורום בין-משרדי קבוע לדיווח, עדכון, תיאום, איגום ושיתוף פעולה, שיעצים את היכולות של כל הגופים השותפים בו. יצוין כי המשרדים האמורים הביעו בתשובותיהם תמיכה בהקמת פורום שיתאם בין המשרדים ויביא לידי הגברת שיתוף הפעולה ביניהם. 
תגובה
23. 
המשרד משתתף קבוע בדיוני פורום ההסברה הלאומי שם עולות סוגיות הקשורות לנושא הדיפלומטיה הציבורית. כמו כן המשרד מקיים פרויקטים משותפים עם המשרדים הרלבנטיים כגון בנושאי אירוח משלחות, כנסים, פרסומים ועוד.
תגובה
משרד ההסברה והתפוצות
23.
המשרד מאמץ את המסקנות ופועל למעלה משנה לכינוס פורום בין משרדי קבוע בראשות מנכ"ל המשרד, נציגי משרד החוץ ונציגי מטה ההסברה הלאומי לצורך תיאום, עדכון ושיתוף פעולה בפרויקטים המתבצעים באופן שוטף. לישיבות מוזמנים נציגי משרדים שונים, בהתאם לנושאים שעומדים על סדר היום, ובהתאם לשיתופי הפעולה הרלוונטיים.

ליקוי
24.  
 הליכי הבחירה וההעסקה של היועץ לארגון ולניהול של התערוכה:אף על פי שחברות ייעוץ שהשתתפו בהליך RFI (Request For Information - בקשה לקבלת מידע מגורמים העוסקים בתחום ויכולים לספק מידע מקצועי) שעשה המשרד המליצו למנות מנהל לפרויקט שישהה בשנגחאי בתקופת התערוכה, לא נמצא במסמכי המשרד כי לשם הכנת המכרז נדונה משמעות המלצתן של חברות הייעוץ, בין היתר לעניין היקף המטלות, מתכונת ההעסקה והתנאים הנגזרים מכך.  המשרד, שהחליט לשלב בין תפקיד היועץ לבין תפקיד מנהל הביתן, פרסם מכרז לתפקיד יועץ לארגון ולניהול של התערוכה. הניסיון לשלב בין התפקידים קיבל ביטוי מעורפל, מוצנע ומותנה במסמכי המכרז, באופן שאינו עולה בקנה אחד עם היקף המטלות הנדרשות ממנהל הביתן בתערוכה.
העדפת המשרד לשלב בין תפקיד היועץ לבין תפקיד מנהל הביתן לא קיבלה ביטוי  ברור וחד-משמעי גם בחוזה שנחתם עם היועץ. 
תגובה
24.
באם יידרש המשרד לגיוס כוח אדם לייעוץ ו/או שימוש במיקור חוץ, או אז ייערך המשרד לפרסום מכרז בו הגדרת תפקידי המפתח ותנאי העסקתם של המומחים השונים בפרויקט,תהיה נפרדת, מובחנת וברורה.
ליקוי
25.
משרד החוץ לא פרסם מלכתחילה מכרז ברור ומפורש לתפקיד מנהל הביתן אלא נאלץ להתמודד עם סוגיית מינוי המנהל תוך כדי התקדמות הפרויקט ולקראת מימושו, נקלע המשרד למצוקת זמן ונקט הליכי התקשרות שעוררו סימני שאלה. על המשרד, המתעתד להוסיף לנהל פרויקטים בהיקפים דומים, לבחון את ההליכים שהובילו לשרשרת אירועים זו ולקבוע מתכונת פעולה שתימנע בעתיד את הישנותם של הליקויים. 
תגובה
25.
פרויקט "האקספו" עומד,  נכון למרץ 2011, לפני תהליך סיום וסיכומים. מינהלת הפרויקט מכינה בימים אלה את תורת העבודה לניהול פרויקט "אקספו" עתידיים. הערת הביקורת תילקח בחשבון בתהליך היערכות המשרד לניהול פרויקטים, בדגש על מתכונת פעולה ובקרה מתאימים. בחינת ההליכים אשר הובילו לשרשרת אירועים זו וקביעת מתכונת פעולה אשר תמנע בעתיד הליקויים המפורטים, תתקיים במסגרת התחקיר הפנימי שיבוצע במשרד החוץ עם סגירת הפרויקט.
ליקוי
 26.  
מנובמבר 2008, המועד שבו ניתן אישור הוועדה הבין-משרדית לגיוס החסויות באמצעות המשרד, ועד מרס 2009 התקיימו במשרד דיונים בעניין המתווה לגיוס החסויות. לא נמצאה הצדקה מספקת להתלבטות של המשרד בנושא זה, שנמשכה כמה חודשים, לאחר  שהוועדה הבין-משרדית כבר בחנה את הנושא והכריעה בעניינו ולנוכח לוח הזמנים הדחוק שחייב את המשרד להתחיל לפעול בנושא.  לדעת משרד מבקר המדינה אם אכן התעורר ספק של ממש בנוגע למתווה, היה מקום להעלות את הנושא לפני הוועדה הבין-משרדית מיד לאחר החלטתה, וכך לאפשר לה לקדם אותו ביעילות ובתכליתיות.

תגובה
26. 
הפקת הלקחים תוצג במלואה בפני הועדה הבין-משרדית בכינוס הקרוב בסוף אפריל 2011. 
ליקוי
27. 
השתלשלות העניינים מצביעה על הליך קבלת החלטות ארוך ובלתי יעיל, שיצא לפועל לאחר שהוועדה הבין-משרדית כבר קבעה שגיוס החסויות ייעשה על ידי המשרד. הפרטתו של שירות גיוס החסויות לא הביאה לידי התוצאות המצופות. חוסר ההחלטיות במשרד והדיונים הרבים שהתקיימו בדבר המתווה הרצוי לגיוס החסויות גררו פרסום מאוחר של "קול קורא", וייתכן שגם בשל כך לא נענו חברות רבות להצעת החסויות, ורק הצעת חסות אחת ניתנה למשרד. בשל אילוצי הזמן לא פרסם המשרד מכרז פומבי להעסקת חברה ישראלית לשם גיוס החסויות, אלא עקף את הצורך בפרסום מכרז על ידי הרחבת ההתקשרות עם חברה סינית למתן יחסי ציבור. 
 תגובה
27.  
בחינת ההליכים אשר הובילו לשרשרת אירועים זו וקביעת מתכונת פעולה אשר תמנע בעתיד הליקויים המפורטים, תתקיים במסגרת התחקיר הפנימי שיתקיים במשרד החוץ עם סגירת הפרויקט. המשרד יחזור ויבחן את סוגיית החסויות כמתן הזדמנות שווה לחשיפת החברות הישראליות הרלבנטיות על גבי הפלטפורמה הלאומית היוקרתית בפני הזירה הבין-לאומית. גם בעתיד תיבדקנה שתי החלופות: גיוס על ידי הרשות הממשלתית או לחילופין גיוס באמצעות חברת יחסי הציבור. במקרה כזה הגדרת מרכיב גיוס החסויות יבוצע באופן מובלט יותר במכרז הפומבי לגיוס חברת יחסי הציבור.
משרד החינוך
 שיבוץ תלמידות בבתי ספר במגזר החרדי
הגופים המבוקרים: משרד החינוך, חינוך עצמאי, עיריות ירושלים, בני ברק, בית שמש ומודיעין עילית.
ליקוי
1.      מחוק לימוד חובה, התש"ט-1949, מחוק הפיקוח והתקנות שהותקנו על פיו ומהפסיקה של בתי המשפט עולה כי: הרשות המקומית אחראית לרישום ילדים ונערים למוסדות החינוך המוכש"ר; על משרד החינוך ועל הרשות המקומית חלה האחריות להבטיח כי מטרות החינוך הממלכתי ימומשו גם במוסדות אלה; ועל המשרד מוטל לפקח על המוסדות גם בכל הקשור לדרכי הקבלה אליהם כדי להבטיח, בין השאר, את קיום עקרון שוויון ההזדמנויות. 

העדויות המצביעות על החשש לקיומה של אפליה על רקע עדתי בבתי הספר שבפיקוח המשרד היו גלויות למשרד, והיה עליו לבדוק היטב את הליכי הרישום והשיבוץ בבתי הספר. משרד החינוך לא קיים פעולת פיקוח ממשית אשר היה בה כדי להבטיח הליכי קבלה שוויוניים ולא עשה את הדרוש כדי למנוע אפליה. החה"ע פעל שלא על פי הכללים שקבע המשרד, אשר נועדו להבטיח מיון הוגן של מועמדות, ולא הקפיד לקיים הליכי קבלה בדרך שתמנע מראש אפשרות לאפליה בין תלמידות.

תגובה
משרד החינוך
1.
במהלך שנת הלימודים תשע"א האגף הבכיר לחינוך מוכר שאינו רשמי יגבש נהלים סדורים להתמודדות עם השאלות העולות ממצאי הדוח ויערוך בדיקה מקיפה במסגרת בדיקת כל התקנונים של מוסדות החינוך. 
ליקוי
2.
מספר המפקחים: מספר בתי הספר הנתונים לפיקוחו של מפקח באגף גדול פי כמה ממספר בתי הספר הנתונים לפיקוחו של מפקח על פי מפתח התקינה שקבע משרד החינוך למחוזותיו ואינו חל על האגף. נתונים אלה מעוררים ספק בדבר יכולתו של האגף לקיים פיקוח שוטף ואפקטיבי על כלל המוסדות הנתונים לפיקוחו. 

תגובה
2.
במהלך שלוש השנים הבאות, האגף ירחיב את תקני הפיקוח בהתאם למסגרת התקציבית שתקבע. במהלך שנת תשע"א יכנסו 15 מפקחים חדשים לתפקידם.
ליקוי
3. 
האחריות לפיקוח על הרישום והקבלה של תלמידים למוסדות החינוך המוכש"ר מוטלת על משרד החינוך ועל הרשויות המקומיות. חשיבות הפיקוח גוברת במציאות שבה לכמה מבתי הספר יש ביקוש עודף: מספר הבנות המעוניינות ללמוד בהם גדול ממספר הבנות שהם יכולים לקלוט. במצב כזה עולה ביתר שאת הצורך לקבוע שיטה הוגנת ושוויונית למיון המועמדות ולפקח על יישומה.
תגובה
3.
עד מאי 2011 המשרד ירענן לרשויות המקומיות את חובותיהן בעניין רישום תלמידים, ומועדי הרישום. המשרד יגבש ויפרסם נוהל עבודה מול הרשויות ככל האפשר בתיאום עם הרשויות המקומיות. הנוהל יכלול בין היתר מועדי דיווח למשרד החינוך.
ליקוי
4.
נוהלי רישום וקבלה: את ההנחיות בדבר הליכי קבלת התלמידים בחינוך המוכש"ר פירט משרד החינוך בשני מסמכים: נוהלי רישום וקבלה לבתי ספר על-יסודיים (להלן - נוהלי הרישום לבתי ספר על-יסודיים), שהעביר האגף לבתי הספר במאי 2006, ו"הנחיות לקליטת תלמידים ותלמידות לכיתה א' בבתי הספר היסודיים" (להלן - ההנחיות לבתי ספר יסודיים), אשר פורטו במכתב ששלחה נציגת הלשכה המשפטית של המשרד אל מנכ"ל החה"ע לשעבר במאי 2007. 

משרד החינוך לא עיגן את האמור בשני המסמכים בנוהל או בחוזר מנכ"ל. הוראות אלו, הנוגעות למאות בתי ספר במגזר החרדי ולאלפי משפחות שבנותיהן נרשמות למוסדות החינוך, ראוי כי יעוגנו בנוהל או בחוזר המנכ"ל ויובאו לידיעת הציבור שהן נוגעות אליו. יצוין כי אחד משני המסמכים מוצג באתר האינטרנט של משרד החינוך, ואולם כלי זה אינו מאפשר הפצה יעילה של מידע בציבור החרדי. 
תגובה
4.
עד מאי 2011 אגף א' לחינוך מוכר שאינו רשמי יבחן את ההנחיות לגבי המוסדות היסודיים והעל יסודיים, ויעדכן אותן. המשרד יפעל לעגן את ההנחיות בחוזר מנכ"ל בפרק זמן של 90 יום, ויפרסמן לציבור. ההנחיות יכללו גם נהלים בנוגע לכינוסה של ועדת הערר במשרד. לקראת מועדי הרישום לשנת הלימודים התשע"ב - ההנחיות יובאו לידיעתם של כלל מנהלי מחלקות החינוך ומנהלי מוסדות החינוך.
ליקוי
5.
התקנונים של בתי הספר: לכל בית ספר לבנות שבבעלות החה"ע יש תקנון שבו מפורטים כללי ההתנהגות החלים על תלמידות בית הספר, כללי לבוש וצניעות החלים על התלמידות ועל הוריהן וכללים נוספים הנוגעים למשפחה. בדצמבר 2006 בדק משרד החינוך 86 תקנונים של בתי ספר וקבע שיש לעשות שינויים ב-60 מהם. לדוגמה, המשרד הורה שלא להתנות את קבלתה של תלמידה בכך שאמה בוגרת "סמינר בית יעקב" ואביה "בוגר הישיבות הקדושות", למחוק את התיאור המפורט של לבוש ההורים בתקנון ולבטל איסורים שהוטלו על הבנות, כמו האיסור להשתתף במסיבות ימי הולדת של חברות לכיתה. משרד מבקר המדינה בדק אם התקנונים של שבעה מבתי הספר היסודיים שנבדקו תוקנו כנדרש ומצא שמשרד החינוך ביקש לתקן שישה מהם, וכולם לא תוקנו. התברר כי משרד החינוך לא בדק אם התקנונים שונו, והחה"ע אף לא דרש ממנהלי בתי הספר לתקנם. השתלשלות הדברים בעניין זה מעידה על חולשה ממשית של המשרד בעניין הפיקוח על מוסדות החה"ע.
תגובה
5.
עד סוף מרץ 2011 אגף א' לחינוך מוכר שאינו רשמי ישוב ויבחן את התקנונים. מפקחי המוסדות יאספו את התקנונים עד מחצית חודש ינואר, ויבדקו אותם עד תחילת חודש מרץ. ההערות יועברו לעיון מוסדות החינוך, והסבריהם יישמעו עד סוף חודש אפריל 2011. ככל שיקבע שיש לתקן את התקנונים - יורה המשרד למוסדות לעשות כן, ולעקוב אחר תיקונם. בעקבות פסק הדין בפרשת עימנואל - יש להימנע מהכנסת הוראות הקשורות בנוסח התפילה. תוספת תקני פיקוח יאפשר פיקוח הדוק יותר.
ליקוי
6.
הטיפול בתלונות: משרד מבקר המדינה עשה בדיקה מפורטת בדבר הטיפול של משרד החינוך בשתי תלונות שהוגשו לו בדצמבר 2009 על בתי ספר של החה"ע בבית שמש, ובעקבות קבלתן העלו גורמים במשרד עצמו את הצורך לעשות בדיקה שחורגת מגבולות התלונות עצמן לגבי נוהלי הרישום וסדרי הקבלה. הפעולות שביצע האגף בעקבות הממצאים שעלו לקו בחסר: הוא הסתפק בקבלת הסברים מהחה"ע, לא בדק מדוע נמנע מנציגתו לפעול על פי סמכויות שהוקנו למפקחים בחוק ולהיכנס לבית הספר ולא תבע שמפקחים מטעם המשרד או נציגיהם יוכלו לבצע את תפקידם ולבקר בבתי ספר של החה"ע גם ללא הודעה מראש; הוא לא הרחיב את בירוריו לבחינה כוללת של נוהלי הרישום וסדרי הקבלה. 

עיקר פעולות הפיקוח של המשרד מתבססות על טיפול בתלונות ובפניות של הורים. הטיפול בתלונות לא הורחב לבחינה כוללת של נוהלי הרישום וסדרי הקבלה בבתי הספר שבבעלות החה"ע. טיפול זה מצביע על דפוסי פיקוח מוגבלים ומרוסנים שספק רב אם יש בהם כדי להבטיח שמערך הקבלה והרישום מתנהל כראוי באופן שוטף תוך מניעת פגיעה בעקרון השוויון.
תגובה
6.
הנחיות בנוגע למיון תלמידים יפורסמו במהלך שנת תשע"א ולאחריה. במסגרתם יקבע כי על מוסדות החינוך לשמור על שקיפות ושוויוניות בקבלת התלמידים. בכל מקרה של תלונה - לא יסתפק המשרד בהתייחסות הבעלות מרכז החינוך העצמאי, אלא יברר את הפרטים בשטח באמצעות ביקור במוסד החינוך, ואיסוף המידע מרשות החינוך המקומית. תוספת תקני הפיקוח תאפשר להעמיק את הפיקוח ולהגביר את אכיפת ההנחיות של המשרד.
ליקוי
 
7. 
משרד מבקר המדינה העלה את החשש שבמציאות שבה מתן עדיפות לאחיות הוא אמת המידה העיקרית, ולעתים אף היחידה, לקבלת תלמידות לבתי הספר, וגם אם קיימות אמות מידה אחרות, הן מאבדות את משמעותן ונעשות לא רלוונטיות להליך המיון. מתן עדיפות לאחיות מנציח למעשה את אמות המידה ששימשו בשנים עברו למיון מועמדות, ובהן אמות מידה פסולות שאפשרו למנוע מכמה מן המועמדות להירשם לבתי ספר מסוימים. אמת מידה הנוגעת לאחיות אינה עומדת בדרישה לשוויון: מחד גיסא, היא משמרת במידה רבה את הרכב אוכלוסיית המשפחות שבנותיהן יכולות להתקבל לבתי הספר המבוקשים, ומספר הבנות ממשפחות אחרות שמתקבלות מצומצם במידה רבה; מאידך גיסא, היא עלולה להקטין את סיכויי קבלתה של בת שאחותה לומדת בבית ספר אחר. על משרד החינוך לבחון את השימוש באמת מידה זו בבתי הספר העל-יסודיים ולהביא את הנושא להכרעת שר החינוך ומנכ"ל המשרד.
תגובה
7.
במוסדות היסודיים שימוש ב"כלל האחיות" הינו מחייב. המשרד ממליץ לקבל את התבחין לקדימות אחיות גם במוסדות העל יסודיים. לדברי הפיקוח, קיומו של הקריטריון מקדם את הוודאות בתוך משפחות, ומשמש פיתרון במקרים רבים. אי קיומו של הקריטריון עלול לפגוע במשפחה ובאורחותיה, ויש לכך השלכות על חיי היומיום. עיקרון "האחיות" מבטיח כי תלמידה שאינה מצטיינת באותה משפחה מתקבלת למוסד החינוכי לא על בסיס הישגיה בלימודים אלה על בסיס אורח החיים במשפחה. עם זאת, כל מקרה נבחן ויבחן לגופו של עניין.
ליקוי
 
8. 
קבלה ודחייה של מועמדות בבתי ספר על-יסודיים: בנוהלי הרישום לבתי ספר על-יסודיים קבע האגף שני כלים למיון המועמדות: בחינה בכתב על נושאים כלליים וריאיון אישי. לאגף היו אינדיקציות לקיומו של הליך לא שוויוני בכל הנוגע לקבלת תלמידות לבתי ספר על-יסודיים, לרבות תלונות, אולם הוא לא בדק כראוי את הנושא והעדיף לעתים לאמץ את גרסת בתי הספר. אף שהנתונים שפורטו לעיל היו אמורים להדליק נורה אדומה באגף, הוא קבע שלא נמצאו ממצאים חריגים בבדיקתו ובתי הספר נימקו באופן מניח את הדעת את דחיית בקשות הקבלה. בתשובתו למשרד מבקר המדינה תמך המשרד במסקנותיו של האגף בלי לפרט הנמקות וטעמים ובלי להביא עובדות נוספות על אודות המקרים. מסקנת האגף המגובה בתשובת המשרד מלמדת שהתקיים פיקוח לקוי על הליך הקבלה. על האגף לדרוש מבתי הספר להגיש את הרשימות הנוגעות למועמדות במתכונת שתאפשר לו לבדוק אותן ביעילות ולוודא שהליכי הקבלה אליהם תקינים. אופן הצגת המידע בערכת הקבלה, אשר קבע המשרד, אינו מאפשר לרדת לחקר האמת.
תגובה
8.
במהלך שנת תשע"א בתי הספר יקבלו הנחיות מפורטות בעניין ערכת הקבלה, מה נכלל בה וכיצד יש להגישה באופן מפורט.
ליקוי
9.
בעקבות תלונה שנשלחה, בין השאר, לשר החינוך בנובמבר 2009 בדק האגף את ערכות הקבלה של שני בתי ספר על-יסודיים במודיעין עילית. הנתונים שהיו בידי האגף, על יסוד תיעוד חלקי בלבד שקיבל, היו אמורים לכל הפחות לעורר שאלות בדבר דרכי קבלת ההחלטות בשני בתי הספר. קודם להסקת המסקנות היה על האגף לקבל מבתי הספר את סיכומי הראיונות ולבדוק אם הם היו מפורטים ומדידים ואם קבלת ההחלטות על פי המסמכים שבידיהם הייתה הוגנת. אולם האגף לא עשה כל זאת, ולכן הוא לא יכול היה לדעת אם הליכי המיון והשיבוץ בבתי הספר הללו היו שוויוניים והוגנים. למרות זאת הוא קבע שבתי הספר לא פעלו בניגוד להנחיות, ובכך הכשיר הליך מיון שיש חשש שאינו הוגן, על פי התיעוד שבידיו. תשובתו של משרד החינוך למשרד מבקר המדינה בעניין זה אינה עולה בקנה אחד עם מדיניותו, כפי שהיא משתקפת בהנחיותיו לבתי ספר על-יסודיים.

יש חשש שעקב מורכבות הטיפול בנושא רגיש של מיון מועמדות לבתי ספר על-יסודיים במגזר החרדי, צמצם המשרד את הפיקוח עליהם והסתפק בבדיקת תלונות שהובאו לפניו באופן רשמי. זאת חרף מדיניותו המוצהרת בהליכים משפטיים שעוסקים במיון תלמידות ובשיבוצן וחרף הכללת הנושא בנוהלי הפיקוח שלו. 
ליקוי
 
10. 
איסוף מידע על המועמדת ועל משפחתה: התברר כי מידע על המועמדות מגיע לבתי ספר ממקורות שונים, בהם בית הספר היסודי, ועד ההורים בבית הספר וגורמים שונים בקהילה. למידע זה, המתקבל בדרכים שאינן רשמיות, יש משקל רב בהחלטה אם לקבל מועמדת או לדחותה. הליך רישום כזה פותח פתח להעברת מידע אשר נועד להשפיע על החלטת בית הספר, מאפשר שימוש בפריטי מידע שונים, גם כאלה שמידת מהימנותם מוטלת בספק וכאלה שנמסרים שלא בתום לב, ועלול להביא לידי פגיעה בצנעת הפרט. איסוף אקראי של מידע מהקהילה עלול גם להביא לידי פגיעה בשוויון שבין המועמדות.
תגובה
10.
המשרד ידגיש במסגרת הנהלים שיועברו במהלך שנת תשע"א למנהלי המוסדות ושיפורסמו, בהתאם להמלצה דלעיל, שיש להביא בפני ההורים כל מידע שהיה בפני בית הספר והביא לדחיית התלמידה על מנת שיוכלו להתמודד עם המידע.
ליקוי
11. 
משרד מבקר המדינה בדק את שאלוני ההרשמה לקראת שנת הלימודים התשע"א של שישה בתי ספר יסודיים שבבעלות החה"ע. נמצא כי בתי ספר אלה ביקשו מהנרשמות לציין מידע שאינו קשור בהן במישרין וכללו בשאלון פרטים שאסר המשרד לבקש, כמו מקום לימודיהם של אחי המועמדת. בקשת מידע זה בשאלון ההרשמה מעוררת חשש שבתי הספר מחליטים אם לקבל מועמדת גם על סמך נתונים שאינם רלוונטיים לה עצמה. 
ליקוי
12. 
הטיפול בעררים: בהנחיות לבתי ספר יסודיים נכתב כי במשרד תפעל ועדת ערר שימנה מנכ"ל המשרד ובראשה יעמוד מנהל האגף. המשרד לא הגיב כאשר החה"ע ערער לפניו שוב ושוב על סמכותו לדון בערעורים. 
           המשרד לא פרסם לציבור את דבר קיומה של ועדת הערר, ולכן יכלו המועמדות והוריהן לדעת עליה רק מבתי הספר. אולם התברר כי 14 בתי הספר שנבדקו לא הביאו לידיעתן של מועמדות שנדחו ולידיעת הוריהן את דבר קיומה של הוועדה במשרד ואת האפשרות לערער לפניה. נראה אפוא כי המשרד הקים ועדת ערר אך פעל כמי שיצא ידי חובתו במינויה שכן נמנע מלפרסם את דבר קיומה ואף לא בדק אם בתי הספר עצמם פרסמו זאת. ואכן נמצא כי לוועדת הערר הוגשו עררים מעטים בלבד. 
          
החה"ע דרש שקודם להגשת ערר לוועדת הערר של האגף יערערו ההורים לפני החה"ע, אולם לא היו בידיו מסמכים שמעידים על טיפולו בעררים.הזן את פרטי הליקוי
תגובה
12.
במסגרת פרסום ההנחיות למיון תלמידות יוגדרו עד מאי 2011 נהלים גם בנוגע לועדת הערר - מועד כינוסה, התנאים לכינוסה, מועדים לדיון לקבלת החלטה והעברת מידע להורים.
ליקוי
13.
קיום הליכי רישום מקדמיים ובלתי פורמליים: נמצא כי עוד קודם לרישום הפורמלי לבתי הספר העל-יסודיים במודיעין עילית ולסמינר מבוקש בבני ברק התקיימו הליכים בלתי פורמליים שבהם מיינו בתי הספר את התלמידות שהתעתדו לסיים את לימודיהן בכיתה ח' וגיבשו החלטה מי מתאימה ללמוד בהם. הליך הרישום לסמינר בבני ברק אף כלל איסוף מידע מגורמים שונים לגבי תלמידות בתי הספר היסודיים בעיר. ההליך הבלתי פורמלי מצמצם במידה רבה את משקלם של הרישום והליך המיון הפורמליים ולמעשה מייתר אותם.
ליקוי
14.
מכסה לקבלת תלמידות ממוצא ספרדי: בבתי ספר על-יסודיים לבנות במגזר החרדי נהוגה מכסה לקבלת בנות ממוצא ספרדי. דבר קיומה של המכסה הובא בהרחבה בפסק דין של בית המשפט המחוזי בירושלים מ-2006 (להלן - פס"ד האגודה לזכויות האזרח), שלפיו כמה שנים קודם לכן הוציא הרב יוסף שלום אלישיב, מעמודי התווך של החברה החרדית, הוראה שלפחות 30% מן התלמידות שיקבל כל בית ספר על-יסודי לבנות יהיו תלמידות יוצאות עדות המזרח. על פי דברים שמסרו שלושה בתי ספר על-יסודיים לבנות במגזר החרדי בירושלים לבית המשפט, כלל זה נועד ליצור "העדפה מתקנת". עיריית ירושלים סברה כי "קביעת מכסת מינימום, הביאה בפועל לשינוי מבורך, אך לא די בקביעת מכסה כי אם יש להגיע לרישום שוויוני, שלא עפ"י ובקשר לבחינת מוצא". 
          
ממסמכי האגף לחינוך חרדי בעיריית ירושלים ומדברים שמסרו למשרד מבקר המדינה מנהלי בתי ספר בעיר עולה כי יש בתי ספר שרואים במכסת ה-30% מכסה מקסימלית. מכסת מקסימום לעניין זה משמעה שלא תתאפשר קבלת בנות ממוצא ספרדי בבית ספר שבו מכסת הבנות ממוצא זה התמלאה. ממצאי הביקורת על ציון מוצאן העדתי של מועמדות במסמכי עיריית ירושלים ובמסמכים של בתי ספר יכולים להעיד שההחלטה אם לקבל מועמדת תלויה גם במוצאה. קבלת החלטה לדחות מועמדת בשל מוצאה הספרדי היא בבחינת אפליה על רקע עדתי. 
ליקוי
15.
בתי ספר המיועדים לבנות ספרדיות בלבד: מביקורים שקיימו נציגי משרד מבקר המדינה בבתי הספר שנבדקו ומראיונות עם מנהליהם עלה שבין בתי הספר העל-יסודיים במגזר החרדי יש מוסדות שמיועדים לבנות ממוצא ספרדי. מנהלת של אחד מבתי הספר הגדולים של החה"ע בבני ברק הסבירה ששלושת בתי הספר העל-יסודיים לבנות המבוקשים ביותר בעיר הם בתי הספר היחידים בעיר שלומדות בהם בנות ממוצא אשכנזי שאורח חיי משפחתן חרדי-ליטאי ובנות ממוצא אשכנזי שאינן מתקבלות לאחד מהם לומדות בבתי ספר בערים אחרות. לדבריה, בתי הספר העל-יסודיים האחרים מיועדים לתלמידות ממוצא ספרדי. הקמתם של בתי ספר לתלמידות ממוצא ספרדי אשר לא התקבלו לבתי הספר המבוקשים ושיבוץ מרבית התלמידות ממוצא אשכנזי בבתי הספר המבוקשים יכולים להעיד על אפליה של מועמדות בשל מוצאן העדתי. 
ליקוי
16.
הברת התפילה: בפסק הדין שניתן בבג"ץ עמנואל נדון התקנון של בית הספר שבו עסקה התביעה, לרבות סעיף שלפיו התפילות בבית הספר יהיו "בהברה אשכנזית". התקנונים של חמישה בתי ספר יסודיים של החה"ע שבדק משרד מבקר המדינה במאי-יוני 2010 כללו גם סעיף זה.

קיומם של תקנונים שבהם נקבע שהתפילות בבית הספר יהיו בהברה אשכנזית משאיר את הקושי שעליו הצביע בג"ץ, ולפיו מדובר בדרישה שיש בה כדי להפלות תלמידות שמוצאן מעדות ספרד. 
ליקוי
 
17. 
דרישת מידע המעיד על מוצא המשפחה: בשאלוני ההרשמה שנבדקו לא נדרשו ההורים לציין בפירוש את מוצאם. עם זאת הם נדרשו לציין לעתים מהו שם משפחתה הקודם של האם, היכן מתפללים ההורים ובאיזו ישיבה למד האב. בהנחיות לבתי ספר יסודיים אסר המשרד לדרוש פריטי מידע אלו משום שאינם מעידים על המועמדת עצמה אלא על משפחתה, וסביר להניח שהם נועדו ללמד על מוצא משפחתה ועל שיוכה החברתי-קהילתי. מכסת מקסימום לעניין זה משמעה שבנות שמוצאן ספרדי יכולות להידחות על ידי בית ספר משום ש"מכסת הספרדיות התמלאה". ממצאי הביקורת על ציון מוצאן העדתי של מועמדות במסמכי עיריית ירושלים ובמסמכים של בתי ספר יכולים להעיד שההחלטה אם לקבל מועמדת תלויה גם במוצאה. קבלת החלטה לדחות מועמדת בשל מוצאה הספרדי היא בבחינת אפליה על רקע עדתי. 
          
בשל כל אלה מוטל על משרד החינוך ועיריית ירושלים לנקוט פעולות שיבטיחו קיום הליכי קבלה שוויוניים שאין בהם כדי להפלות בין מועמדות על רקע עדתי. יצוין כי בפס"ד האגודה לזכויות האזרח צידדו שני הגופים הללו בקיומו של הליך שוויוני לקבלת תלמידות. קיומו של הליך קבלה כזה יחייב את בתי הספר לקבוע אמות מידה ראויות, ומכל מקום - לא להביא בחשבון את מוצא משפחתה של המועמדת.
תגובה
17.
עניין המכסה נדון במסגרת עת"מ 241/06, בו נקבע שהמכסה אינה חוקית. לאור זאת  המשרד יבחן במהלך שנת תשע"א, באמצעות ספירת התלמידות בכל מוסד חינוך, את מספר הנרשמות ואת מספר הנדחות. המשרד יקבל את התייחסות עיריית ירושלים בעניין זה. במידה וימצא שאכן יש ממש בקביעת המבקר, או נעשה שימוש לרעה במכסה, ינקוט המשרד בסנקציות על פי חוק הפיקוח.
ליקוי
18.
בדיקת המשרד בדבר קיומה של מדיניות מפלה: בנובמבר 2003 מינתה מנכ"לית המשרד דאז, רונית תירוש, ועדה לבדיקת הטענות בדבר מדיניות מפלה לכאורה הנהוגה בבתי הספר במגזר החרדי. יו"ר הוועדה הייתה מנהלת האגף דאז. בדצמבר 2003 הגישה הוועדה למנכ"לית את מסקנותיה. בפס"ד האגודה לזכויות האזרח נמתחה ביקורת על מסקנות אלה, ובין השאר נכתב בה כי דוח הוועדה הציבורית לקה בחסר שכן הוועדה הניחה שעניין האפליה העדתית בקבלת תלמידות לבתי הספר החרדיים גלוי ובר-הוכחה; ואולם נקודת מוצא זו מוטעית, שהרי "אפליה לעולם אינה גלויה אלא מוסווית ונסתרת". 
         
המשרד לא עשה בדיקה מקיפה של הטענות על אפליה עדתית בבתי הספר במגזר החרדי בעקבות הביקורת של בית המשפט על בדיקתו הקודמת.
ליקוי
 
19. 
המשרד השיב למשרד מבקר המדינה כי "אכן בעבר הועברו הנחיות לחה"ע, לפיהן תלמידים יתקבלו באמצעות הגרלה. עם זאת, במהלך השנים נמצא כי החה"ע השכיל לשבץ תלמידים מתאימים שלא באמצעות הגרלה". 
          
משרד מבקר המדינה מעיר למשרד החינוך כי התייחסותו לדרכי הטיפול של החה"ע במקרים שבהם מספר המועמדות המתאימות לקבלה לבתי הספר גדול ממספר המקומות בהם משקפת את שיטת הפעולה המעדיפה הימנעות מהתערבות. נראה כי המשרד נמנע מלבחון את אמות המידה לקבלת תלמידות ואת היכולת לקבל על פיהן החלטות שוויוניות והוגנות ולא דרש לפרסמן לכל ציבור ההורים. ראוי כי עמדה זו תיבחן בידי הנהלת המשרד, בין היתר, נוכח ממצאי דוח ביקורת זה, שבו פורטו ליקויים רבים הנוגעים להליכי הטיפול של החה"ע בשיבוץ בנות בבתי הספר.
תגובה
19.
אגף א' לחינוך מוכר שאינו רשמי יקיים עד אפריל 2010, דיון על שיטת ההגרלה ולאחריו יקבע האם השיטה מתאימה למוסדות מבחינה לוגיסטית ואחרת. בנוסף יתקיים דיון עם מרכז החינוך העצמאי לשם שמיעת חלופות לשיטת ההגרלה.
ליקוי
 
20.
העדויות המצביעות על החשש לקיומה של אפליה על רקע עדתי בבתי הספר שבפיקוח המשרד היו גלויות למשרד, והיה עליו לבדוק היטב את הליכי הרישום והשיבוץ בבתי הספר. משרד החינוך לא קיים פעולת פיקוח ממשית אשר היה בה כדי להבטיח הליכי קבלה שוויוניים ולא עשה את הדרוש כדי למנוע אפליה. החה"ע פעל שלא על פי הכללים שקבע המשרד, אשר נועדו להבטיח מיון הוגן של מועמדות, ולא הקפיד לקיים הליכי קבלה בדרך שתמנע מראש אפשרות לאפליה בין תלמידות. הליך קבלה שאינו הוגן ושוויוני עלול לגרום למועמדת שנדחתה ולבני משפחתה לחוש עגמת נפש ותחושת כישלון ואף לעורר אי-אמון ברשויות השלטון ובתקינות פעולתן.
תגובה
20.
להלן הפעולות שהמשרד מתכוון לבצע להגברת הפיקוח ברישום תלמידות לבתי הספר במגזר החרדי ועל שיבוצן: 

רענון הנחיות ונהלים בנושא מיון תלמידים במוסדות המוכרים שאינם רשמיים, אגב דיון בהנחיות אלה - הגרלה, תבחין האחיות במוסדות העל יסודיים, גיבושו של נוהל הנוגע לועדת הערר. 

פרסום ההנחיות בחוזר מנכ"ל ופרסומו לציבור ולכלל מנהלי מוסדות החינוך ומנהלי מחלקות החינוך. יועברו ההנחיות, טרם פרסומו של חוזר מנכ"ל, אל הגורמים הרלוונטיים לצורך הפעלתם לקראת שנת הלימודים הקרובה. 

גיבושו של נוהל עבודה מול הרשויות המקומיות והבעלויות לרישום תלמידי המוסדות המוכרים שאינם רשמיים ברשות, והעברת דיווחים שוטפים למשרד החינוך. פרסומו של נוהל העבודה ואכיפתו בכלל הרשויות המקומיות.
בנושא הפיקוח - תוספת התקנים תאפשר העמקת הפיקוח על המוסדות. יש להבהיר למפקחים כי במסגרת בירור כל תלונה, אין להסתפק בתשובות הבעלות, אלא לבדוק את הנתונים באופן עצמאי בבית הספר וברשות המקומית.
תגובה

כללי - מרכז החינוך העצמאי

מרכז החינוך העצמאי מדגיש כי הינו שותף מוביל ונושא דגל שוויון ההזדמנויות החינוכיות, זה עשרות בשנים, ובתי הספר שבניהולו רחוקים מכל סממן של אפליה. סיבת קיומו של החינוך העצמאי, כפי שהותוותה על ידי גדולי הדורות הקודמים, אינה אלא השאיפה להביא את החינוך היהודי לכל בית בישראל ובייחוד לבתים העלולים להיתפס כמרוחקים חלילה. הצורך בבחינה ובקרה עצמיים הינו חיוני וחשוב ככלל, ועל אחת כמה וכמה שחשיבותו הינה ראשונה במעלה, בכל הנוגע לנושא הרגיש והקדוש של שיבוץ ילדים בבתי ספר ולא כל שכן בבתי הספר היסודיים. החינוך העצמאי בחן, בוחן ויבחן עצמו, הן כמערכת והן באשר לכל פרט בה, על מנת לוודא כי מוסדותיו צועדים ויצעדו, בעתיד כבעבר בדרך זו בטהרתה. על רקע מטרה קדושה זו, מציג המרכז את התייחסותו הצופה פני עתיד, באשר לצעדים אשר בכוונת החינוך העצמאי לנקוט על מנת להבטיח כי מערכת החינוך העצמאי תהא נקייה לא רק מחוסר שוויון בפועל אלא גם מעצם האפשרות לקיומן של פינות בהן עלול אי שוויון להסתתר. 

המרכז מציין כי, למרות שמעולם לא עסק בחישובים ולא נדרש לשריון מקומות, משנאלץ לבחון עצמו גילה באמצעות 'מבחן התוצאה' כי רוב התלמידים נמנים על בני עדות המזרח. בנוסף מבהיר המרכז כי הדוח מטשטש בין מוסדות החינוך העל יסודי, לבין בתי הספר היסודיים של החינוך העצמאי, טשטוש הבא לידי ביטוי הן בהצגת העובדות והן במסקנות. לא פעם מדלג הדוח מניתוח עובדתי במוסדות העל יסודיים אל מסקנות המתייחסות גם לחינוך העצמאי.

כך בין היתר הנושאים של 'מכסות', 'בתי ספר בעלי מאפיין עדתי', 'ועדת שיבוץ חיצונית', 'רישום מוקדם' ועוד, אליהם מתייחס הדוח בהרחבה, אינם מתייחסים לבתי הספר של החינוך העצמאי ושילובם יחד עם ההתייחסות לבתי הספר היסודיים של החינוך העצמאי יש בו, מבלי שהמרכז נוקט עמדה ויסכים לכך, כדי להטעות ולפגוע בחינוך העצמאי. נקודה נוספת בעלת חשיבות רבה הינה קנה המידה על פיו נמדד החינוך העצמאי בדוח זה. כך למשל, הטענה העומדת בראש פירמידת הביקורת הינה ציון ארץ הלידה של האב והאם במספר טפסי רישום, כאשר הדוח מניח כמובן מאליו כי פרט זה עלול להסתיר אפליה על רקע עדתי. כל זאת למרות שלא נתקל המרכז בביקורת דומה לגבי עשרות ומאות תיכונים, אוניברסיטאות ומוסדות אחרים שמידע זה נדרש בטופסיהם, כדבר שבשגרה. 

גם באשר לבתי הספר היסודיים הספורים אשר נבחרו לביקורת, שלא באקראי, ברור וגלוי כי 8 בתי ספר בהם ישנה מצוקת מקום חריפה וחריגה, אינם יכולים לשמש כל אינדיקציה לטענה כלשהי. היכן באים לידי ביטוי מאות בתי הספר האחרים של החינוך העצמאי, הן בפריפריה והן בערים המרכזיות, אשר רוב בניינם ומניינם מבני עדות המזרח.

לצד כל אלה, בכוונת החינוך העצמאי להמשיך ולפעול על מנת להבטיח כי מערכת החינוך העצמאי תהא נקייה לא רק מאפליה כי אם גם מכל הדומה לה, כולל בהתייחס לנקודות שפורטו בדוח הביקורת. בשים לב לאופיים הייחודי של מוסדות מוכר שאינו רשמי, כפי שבא לידי ביטוי, בין היתר, בסעיף 3א לחוק יסודות התקציב, התשמ"ה – 1985, המחייב שמירה על אופיו ומעמדו של החינוך החרדי בחינוך העצמאי, יפעל החינוך העצמאי על מנת ליישם את רוחו, עקרונותיו ומטרותיו של דוח הביקורת, לגיבוש הליכים שיטתיים ושוויוניים במיון ובהליכי הקבלה לכל בתי הספר של החינוך העצמאי.  כמו כן יקפיד הקפדה מרבית ויקיים פיקוח שוטף על כך שתנאי הסף לקבלת בת לבתי הספר שבניהולו יהיה התאמת אורחות החיים וההשקפה התורנית הלכתית שבבית התלמידה לזו הנדרשת בבית הספר וכי כל בת המבקשת להתקבל לבית ספר של החינוך העצמאי ועומדת בתנאי התקנון הרלבנטי, תשובץ בבית ספר כאמור, כך שיימצא פתרון הולם לכל הבנות הבאות בשעריו. המרכז יפיק מדוח הביקורת כל תועלת אפשרית על מנת להמשיך ולהוביל את דגל השוויון במהות כמו בפרוצדורה. החינוך העצמאי יפעל על מנת להבטיח את שקיפותם וניקיונם של הליכי השיבוץ. במקביל ובעיקר ימשיך החינוך העצמאי לפעול בהתאם להכוונת גדולי התורה, תוך שוויון אמיתי ומהותי, מתוך אחווה ורעות, באופן שימשיך להעיד כי החינוך העצמאי מבקש ומזמן אל מוסדותיו כל בת ובת מישראל, ללא כל הבדל ואבחנה, כדרכו בקודש עשרות בשנים, תוך שמירה על ערכי החינוך העצמאי ועקרונותיו, אשר על הגשמתם המרכז אמון.
התקשרות עם החברה למתנ"סים מרכזים קהילתיים בישראל בע"מ לשם מתן שירותים לנוער מנותק
הגופים המבוקרים: משרד החינוך, החברה למתנ"סים
ליקוי
 
1. 
במאי 2009 פרסם המשרד מכרז פומבי להפעלת שירותי חינוך והשכלה לנוער מנותק (להלן - מכרז היל"ה 2009). למכרז זה הוגשו ארבע הצעות, וביניהן הצעתה של החברה למתנ"סים. באוגוסט 2009 החליטה ועדת המכרזים לבחור בחברה כזוכה במכרז. יצוין כי המכרז הוא נספח לחוזה ההתקשרות שבין החברה למשרד ומהווה חלק בלתי נפרד ממנו. ממצאי הביקורת העלו תמונה מדאיגה בדבר קיום קשר משמעותי בין מינהל חברה ונוער לבין החברה למתנ"סים, בכל הנוגע לשיתוף החברה בהכנת מכרז היל"ה 2009, עד כדי טשטוש הגבולות שבין המשרד כמזמין השירות ועורך המכרז לבין החברה שידוע היה שתהא מציעה במכרז. 
ליקוי
2.
נמצא כי החל בנובמבר 2008 ועד סוף מרס 2009 קיבל האגף מהחברה למתנ"סים המלצות לגבי נוסח מכרז היל"ה 2009 במסגרת מסכת התייעצויות רציפה וכוללת ביניהם על נוסח המכרז. 

עוד הועלה שהיה קשר ישיר בין המלצות החברה לבין השינויים במכרז שביקש לעשות האגף לקידום נוער, וחלק מהשינויים הללו אף מצאו ביטוי בנוסח המכרז שפורסם. החברה התערבה באופן גס בהליכי הכנת המכרז, ועובדי המינהל אפשרו לה לעשות זאת. החברה הייתה במצב של ניגוד עניינים, שכן בהיותה קבלן מבצע ומציע במכרז היא עלולה להעלות הצעות שיש בהן כדי לעצב את התכנית ואת תנאי המכרז על פי האינטרסים שלה. חלק מהשינויים שנעשו גרמו להגבהת מחסומי הכניסה הניצבים בפני מציעים בכוח במכרז. עצם קיומם של דיונים והעברת מידע בין החברה למתנ"סים לבין המינהל פגעו בשוויון שבינה לבין מציעים אחרים ובחזוּת השוויון במכרז. יש בפעולות הללו כדי לערער את אמון הציבור בניהול המשרד את מכרזיו בהגינות ובשוויון.
ליקוי
3.
במכרז היל"ה 2009 נקבע כי המשרד יענה על שאלות המציעים רק במסגרת מפגש קבלנים. ואולם, נמצא שגם לאחר פרסום המכרז המשיכו עובדי המינהל לקיים דו-שיח עם עובדי החברה למתנ"סים על נוסח המכרז. לרשות החברה עמד נתיב ישיר ובלעדי להצגת שאלות והצעות ולקבלת מידע מהיחידה המקצועית במשרד, וזו השיבה לה שלא בהליך שקבע המשרד.  
תגובה
משרד החינוך
3-1.
המשרד יפרסם הוראת מנכ"ל לכלל היחידות במשרד המבהירה את האיסור לשתף גורמים שעשויים להגיש הצעות למכרזים בפרטים כלשהם הנוגעים למכרז לאורך כל שלבי ההכנות שלו, הן לפני הפרסום והן לאחריו. ההוראה תבהיר שהסמכות להגיב לשאלות או פניות של גורמים כשלהם בנוגע למכרז הינם אך ורק של ועדת הרכישות – באמצעות אגף הרכש. 

יובהר לכל היחידות כי גם לאחר פרסום המכרז אין היחידה המקצועית שלבקשתה פורסם המכרז יכולה לתת הבהרות לגורמים שניגשו אליו. סמכות זו ואחריות זו מוטלת על ועדת הרכישות - באמצעות אגף הרכש .  
                     
בהוראה תובהר חובת השמירה על סודיות של כל המשתתפים בהליך המכרזי ויובהר כי חל איסור להדליף מידע בכל שלב של המכרז ובכלל זה בהכנת המכרז, בדיון עליו בוועדה, בבדיקת ההצעות שהוגשו במכרז על ידי וועדת המשנה או ועדת הרכישות. במידה שיודלף מידע כלשהו, וככל שהדבר יתרחש טרם קבלת ההחלטה הסופית של ועדת הרכישות, תבוטלנה תוצאות הבדיקות של ועדת המשנה והחלטות הועדה בעקבותיהן, ותקבע בחינה נוספת של ההצעות על ידי ועדת משנה חדשה ללא מעורבות כלשהי של הגורמים שהיו מעורבים  עד אז בהליך, ויתכן שהבדיקה החוזרת תבוצע אף ללא השתתפות היחידה המקצועית.  הדבר עלול אף להביא לפסילת המכרז. 
תגובה
החברה למתנ"סים
3-1.
החברה הנחתה את עובדי האגף העוסק בהגשת מכרזים להימנע מכל מעורבות הקשורה בגיבוש דרישות סף ו/או דרישות אחרות במכרזי משרדי הממשלה. על מנת להדגיש נושא זה, הרי שתוך 14 יום ממועד פרסומו הסופי של הדוח תועבר שוב הנחייה כתובה וברורה לעובדי החברה הרלוואנטיים ובה פירוט מסקנות דוח המבקר בעניין ועמדתו בנושא. ההנחיה תפרט את האיסורים והמגבלות החלים על החברה בדיאלוג מול משרדי הממשלה במעמדה כמשתתפת פוטנציאלית במכרזים המתפרסמים על ידם. פרסום ההנחיה בתוך 14 יום הינו באחריות היועצת המשפטית של החברה. מנכ"ל החברה הנחה את עובדי האגף העוסק בהגשת מכרזים כי עליהם לנהוג בהתאם להוראות תנאי המכרז בכל הנוגע להעברת שאלות, הבהרות והסתייגויות הקשורות למסמכי המכרז לרבות הגוף אליו יש להעביר השאלות/הבהרות/הסתייגויות ומתכונתן. בנוסף, בתוך 14 יום ממועד פרסום דוח המבקר יעביר המנכ"ל הנחייה נוספת ובה פירוט ממצאי המבקר ומסקנותיו תוך חידוד ההוראה כאמור והשלכות הפרתה.  
ליקוי
 
4. 
נמצא שההתחשבנות בין המשרד לבין החברה למתנ"סים לא נעשתה על פי תנאי המכרז והחוזה שביניהם: החברה סיכמה את סך העלויות של קורס מיומנות, את הסכום חילקה ב-120 ש"ח (המחיר שאותו הציעה במכרז, בניכוי התקורה) ועל המנה שהתקבלה דיווחה למשרד כמספר שעות הפעילות של קורס המיומנות, ללא קשר למספר שעות המיומנות שבוצעו הלכה למעשה. כל זאת בידיעתו ובאישורו של המינהל. 

בתקנות חובת המכרזים נקבע כי אחד מתפקידיה של ועדת המכרזים הוא "לאשר שינוי מהותי בתנאי חוזה שנכרת בעקבות מכרז". המינהל לא מסר לוועדת המכרזים על כוונתו לשנות את שיטת התשלום לחברה למתנ"סים בגין קורסי מיומנויות ולא ביקש את אישורה לכך. בכך פעל המינהל בניגוד לתקנות חובת המכרזים ולתנאי המכרז.
ליקוי
5.
מספר השעות שציינה החברה בחשבונות שהגישה לתשלום היה גדול יותר ממספר השעות האמִתי. על פי אומדן שערך משרד מבקר המדינה, אפשר להעריך שדיווחי היתר של החברה בשנת הלימודים התש"ע על קורסי המיומנויות הסתכמו בסך הכול בכ-13,400 שעות ששוויין כ-1.7 מיליון ש"ח. המינהל כשל הלכה למעשה בטיפולו בקורסי המיומנויות ובפעולות הבקרה עליהם. 
ליקוי
6.
לא נמצא שוועדת המכרזים פקפקה באפשרות לקיים קורסי השתלמויות במחיר שאותו הציעה החברה, והוועדה קיבלה את הצעתה. המחיר הנמוך שהציעה החברה לשעת קורס הקנה יתרון לחברה על פני מתחריה. עם זאת בפועל היא קיבלה תשלום גבוה יותר מהמשרד, המכסה את עלויותיה לקיום הקורסים. כל זאת נעשה בידיעתו ובאישורו של המינהל.
תגובה
משרד החינוך
6-4.
המשרד יעמוד על כך שכל מה שנדרש במכרז במסגרת פרק המיומנויות יתקיים ככתבו וכלשונו, כולל הכמויות שנדרשו בו, ובהתאם להצעת המחיר כפי שהוגשה על ידי החברה בהצעתה למכרז בלבד, ללא תוספות או תחשיבים המיטיבים עם החברה.   

המשרד יבחן ויטפל בגביית תשלומי היתר שנגבו על ידי החברה למתנסים בנושא המיומנויות. בהקשר לכך תבחן ותיבדק גם אחריותה של חברה א' שהייתה אמורה לבקר את פעולות חברת המתנסים  בנדון.  
                     
מתחילת תשע"א הפעיל האגף את  תוכנית המיומנויות על פי  הגדרות המכרז,  במקביל ועל מנת לשמור על איכות  השירותים (המיומנויות), בחן האגף את כל המיומנויות מחדש כולל: התכנים (סילבוסים), השעות ודרכי הביצוע . 
                    
סוגיית הפעלת המדריכים המלווים את התוכנית קיבלה מענה אך לאור הערת הביקורת תיבדק התוכנית מחדש . 
תגובה
החברה למתנ"סים
6-4.
החברה סבורה כי לא נפל כל דופי בהתנהלותה בעניין זה. כפי שעולה מהדוח עצמו, הליקוי הנטען בפרק זה תוקן כבר בתחילת שנת הלימודים הנוכחית. ממועד זה ואילך המיומנויות מופעלות בהתאם להוראות המכרז ושעות המיומנויות מדווחות בהתאם. בנוסף, בתוך 14 יום ממועד פרסום דוח המבקר יועברו ממצאיו מסקנותיו והמלצותיו לעובדי החברה בצירוף הנחייה כי כל שינוי מהותי בהתקשרות, גם אם מתבקש על ידי הגורמים המקצועיים הממונים על ביצוע המכרז מטעם המשרד, יגובה באישור ועדת הרכישות של המשרד הרלוואנטי. פרסום ההנחיה הינו באחריות היועצת המשפטית של החברה.
ליקוי
 
7. 
נמצא כי לגבי קורסי ICDL (קורס לרכישת מיומנויות מחשב שהוא בעת תקן בינלאומי) לא שיקפו דיווחי החברה למתנ"סים למשרד את כל הנעשה בפועל: החברה דיווחה לו שהקבלן שקיים את הקורס הוא גם זה שסיפק לה את בחינות ההסמכה. היא לא ציינה שחברה א' ביצעה את העבודה עבורה, ובכך היה כדי למנוע מגורמי בקרה במשרד, שלא היו ערים למידע שבידי מינהל חברה ונוער, לגלות שחברה א' היא ספק של החברה למתנ"סים.
תגובה
משרד החינוך
7.
המשרד יבדוק את האפשרות להתקשר ישירות עם הגוף שהינו בעל הזיכיון הבינלאומי של תוכנית ICDL וללא התיווך שנעשה כיום על ידי חברה א'. 
                  
היחידה המקצועית פעלה בשלב זה מיידית להפסקת הפעילות במתכונת הזו ועד  לבירור הנושא בסיוע הלשכה המשפטית.  
תגובה
החברה למתנ"סים
7.
ההתקשרות עם החברה הופסק עד לקבלת הנחייה חדשה ממשרד החינוך, כאשר תהיה הנחייה חדשה היא תלווה באישור קיום מנגנון על דבר נטרול ניגוד העניינים. כיום לא מתקיימים קורסי icdl במסגרת תוכנית הי"לה. כיום מיומנויות מחשב נלמדות כחלק משעות היל"ה והתלמידים נבחנים בבחינה פנימית של החברה למתנ"סים.
ליקוי
 
8. 
המינהל סבור שהענקת אפשרות לבני הנוער בתכנית להשתמש באתרי לומדות היא חיונית, ולכן כלל זאת במכרז. החברה למתנ"סים לא סיפקה הרשאות לאתרי הלומדות כנדרש במשך שנת הלימודים התש"ע. המשרד ידע על כך, אך עד סוף שנת הלימודים לא קיזז תשלום מהחברה בגין אי-הספקת ההרשאות.
תגובה
משרד החינוך
8.
חברת המתנסים התקשרה עם חברות לומדה  על פי דרישות המכרז בתחילת תשע"א, ובגין האיחור המשרד התקבלה החלטה של המנכ"ל בעניין הקיזוז הנדרש בעקבות אי אספקת אתרי הלומדות במהלך שנת הלימודים.
תגובה
החברה למתנ"סים
8.
החברה התקשרה בתחילת שנת הלימודים תשע"א עם ארבעת ספקי הלומדות הנדרשים במכרז וניתנו הרשאות לאתרים כנדרש במכרז.
ליקוי
 
9. 
בשנת הלימודים התש"ע הועסקו בתכנית היל"ה מאות עובדים שהעסקתם טעונה אישור של משטרת ישראל על פי חוק למניעת העסקה של עברייני מין במוסדות מסוימים, התשס"א- 2001. אף על פי שמדובר בנושא רגיש בעל חשיבות עליונה, לא קיימה החברה למתנ"סים את חובותיה כנדרש במכרז ולא המציאה במשך שנת לימודים שלמה את אישור המשטרה, והמינהל לא תבע ממנה לפעול כנדרש.
תגובה
משרד החינוך
9.
החברה הודיעה כי ברשותה  אישור מהמשטרה  לסוגית אי הרשעה בעבירות מין . החברה הצהירה שתקפיד מכאן ולהבא על הגשת אישור לכל עובד חדש הנדרש לכך. המשרד נערך לביקורות תקופתיות לבחינת העמידה של החברה בתנאים אלו גם בהמשך .
תגובה
החברה למתנ"סים
9.
החברה פעלה לתיקון הליקוי מייד עם העלאת הסוגיה. החברה מקפידה על קבלת האישורים על פי חוק למניעת העסקת עברייני מין במוסדות מסוימים, התשס"א-2001. ניתנה הנחייה לגורמים העוסקים בקליטת עובדים בחברה בכלל ובמכרז היל"ה להתנות את תחילת עבודת עובדים חדשים בהצגת אישור משטרת ישראל כנדרש.
ליקוי
 
10. 
על הנהלת המשרד לשוב ולהבהיר ליחידותיו שאין לאפשר לעובדי קבלן להשתמש במשרדיו של המשרד ובציודו.
תגובה
משרד החינוך
10.
כיום אין  עובד של החברה המשתמש במשרדי המשרד לצורכי עבודתו.
ליקוי
 
11. 
על מנכ"ל המשרד מוטל לפעול על פי עמדת היועצת המשפטית של המשרד ולכנס ועדת מכרזים אשר תבחן את המשמעויות ואת ההשלכות המשפטיות של ממצאי הביקורת, אשר מעלים חשש שהחברה למתנ"סים זכתה במכרז היל"ה 2009 בתהליך שנפל בו פגם מהותי. על המשרד לשקול, לנוכח נסיבות העניין, אם לקצר את ההסכם עם החברה ולערוך מכרז חדש אגב הקפדה על העקרונות המחייבים שנקבעו בדין.
תגובה
11.
המנכ"ל יכנס את ועדת המכרזים לדון בהמשך ההתקשרות עם חברת המתנסים  במכרז, ובאפשרות לפרסם מכרז חדש לקבלת השירות. היחידה מקצועית תגיש לוועדה את התייחסותה לנושא.
סיוע כספי של משרד החינוך לסטודנטים ולתלמידים
הגופים המבוקרים: משרד החינוך, משרד האוצר – אגף החשב הכללי.
ליקוי
 
1 
הממשלה מעניקה הלוואות מותנות לסטודנטים כדי לעודדם להשתלב כמורים. במשך כשני עשורים נצברים חובות לאוצר המדינה בשל טיפול לקוי של משרד החינוך ושל אגף החשכ"ל בהלוואות מותנות לסטודנטים להוראה, וביולי 2010 הם הסתכמו בכ-110 מיליון ש"ח. נמצא כי לווים רבים שנטלו הלוואה מהבנק הבינלאומי הראשון בע"מ  בשנים 2005-2000 לא פנו למשרד בתום לימודיהם, וכי המשרד לא החליט אם עליהם להחזירה אם לאו. מאחר שהמשרד לא נתן לבנק הוראות בנוגע ללווים אלה, נבצר מהבנק לפעול, ועקב כך שיעור ההלוואות שהמשרד לא החליט אם יש לגבותן או להסבן למענק הלך וגדל עם השנים, וכפועל יוצא תפחו החובות משנה לשנה. אף על פי כן, בהסכם החדש שחתמה הממשלה עם בנק דיסקונט לישראל בע"מ באוגוסט 2007 לא נקבע במפורש אילו צעדים על הבנק לנקוט בעניינם של לווים שלא פנו למשרד בתום לימודיהם.
תגובה
משרד החינוך
1.
הלוואות ישנות: התקבלה החלטה לפנות לוועדה למחיקת חובות במשרד האוצר, לטפל בכל ההלוואות אשר טרם חל לגביהם חוק ההתיישנות. 

הלוואות חדשות: התקבלה החלטה שסטודנט שלא ימציא את האישורים הנדרשים, תשלח הוראת גביה להלוואות העומדות, עד חודשיים מיום שליחת המכתבים (המכתבים נשלחו בחודש ינואר 2011).
ליקוי
 
2. 
התברר כי בהסכם שחתם החשב הכללי עם בנק דיסקונט הוא הדגיש את חובותיו של הבנק שמקורן באי-גביית החזרי ההלוואות והוסיף: "ממועד ביצוע ההלוואה המותנית, מוטלת האחריות לטיפול בהלוואות המותנות וגבייתן (במידת הצורך) לבנק". עם זאת, בהסכם החדש כמעט לא חל שינוי בנוהל העבודה המשותף למשרד ולבנק לעומת ההסכם שחתם החשכ"ל עם הבנק הבינלאומי בשנת 2002, לא נקבעו בו הוראות מפורטות אשר יהיה בהן כדי להבטיח צמצום ניכר במספר הלווים הבלתי מאותרים.     
תגובה
2.
החל משנת הלימודים תשע"א, מועד מילוי ההתחייבות הינו קובע לגביית הכספים על ידי הבנק. הכספים ייגבו באופן אוטומטי במועד הקבוע, אלא אם כן התקבלה הנחייה אחרת ממשרד החינוך, אגף תנועת עובדי הוראה. נוהל עבודה זה הינו תוספת להסכם.
ליקוי
 
3. 
אגף החשב הכללי היה ער לכך שחלק מההלוואות לא נפרעו והטיפול בהן נדחה משנה לשנה. אף על פי כן, במשך שנים רבות לא השכילו אגף החשכ"ל ומשרד החינוך להשלים את קביעתם של הליכים לאיתור הלווים ולבקרה בעניינם שיאפשרו לטפל באופן רציף בהלוואות בהתאם למתווה שגובש בהסכמים עם הבנקים. רק 20 שנה ויותר לאחר מועד הפירעון של חלק מן ההלוואות החל המשרד בבדיקות מקיפות לאיתור הלווים, אולם הוא איתר רק חלק קטן מהם והסב את ההלוואות שקיבלו למענק. 
תגובה
3.
בהתאם להמלצת הלשכה המשפטית, ניתן לפנות רק ללווים  אשר מועד פירעון ההלוואות הינו  בשבע השנים האחרונות (בהתאם לחוק ההתיישנות). בהתאם להודעות שנשלחו ללווים, סטודנטים אשר לא ימציאו האישורים הנדרשים במועד, תשלח הוראת גביה להלוואות, תוך חודשיים מיום שליחת המכתבים.לגבי הלוואות ישנות, האגף יפנה לחשב הכללי לצורך מחיקת הלוואות באמצעות הוועדה האחראית לנושא במשרד האוצר.
ליקוי
 
4. 
נמצא כי אף שהיה בידי המשרד המידע האמור, אגף בכיר לכוח אדם בהוראה במינהל בדק רק את הנתונים של חלק מהלווים לצורך קבלת ההחלטה אם להסב את ההלוואות שניתנו להם למענקים, משום כך נבצר מהבנק לגבות חלק מהחובות; בנוגע להלוואות אחרות הסתפק המשרד בדחייה אוטומטית של מועדי הפירעון, בלי שבדק אם הלווים זכאים להסבת ההלוואה למענק או אם יש לגבותה.
תגובה
4.
הלוואות ישנות: נעשות פעולות לאיתור הלווים אשר טרם חל עליהם חוק ההתיישנות. לווים אשר אותרו,  נשלחו אליהם מכתבים להמצאת האישורים הנדרשים. לווים שלא אותרו, יישלחו הוראות גבייה לבנק. לווים אשר חל עליהם חוק ההתיישנות, תוגש בקשה למחיקת חובות לוועדה האחראית. הלוואות חדשות: התקבלו החלטות לאפשר דחייה של עד שנתיים, מיום סיום הלימודים.  סטודנטים אשר לא עומדים בדרישות לצורך הפיכת ההלוואה למענק, לאחר שנתיים ייגבו ההלוואות באופן אוטומטי.
ליקוי
 
5 
שלבי טיפולו האחרונים של האגף להכשרת עובדי הוראה בהלוואות מותנות הם הנפקת אישורי זכאות לסטודנטים וקבלת מידע מהבנק על סכומי ההלוואות שניתנו. התברר כי שום יחידה במשרד אינה אחראית לטפל בהלוואות המותנות משלב זה ועד מועד הפירעון המצופה של ההלוואה, שעה שהלווה כבר אמור לשמש עובד הוראה. פרק זמן זה אורך כארבע עד חמש שנים, ובמהלכו ייתכנו שינויים שמצריכים טיפול מידי בהלוואה, למשל הקדמת מועד הפירעון.
תגובה
5.
הוחלט לקיים מעקב אחר הסטודנטים בכל שלבי הטיפול. סטודנטים במכללות יהיו במעקב על ידי אגף הכשרת עובדי הוראה, לגבי המשך לימודיהם ובקשות להלוואות נוספות. לגבי סטודנטים שנשרו במהלך לימודיהם, באחריות אגף להכשרת עובדי הוראה לדווח, פעמיים בשנה, לאגף בכיר לכוח אדם בהוראה במינהל,  על כל סטודנט שנשר, על מנת שהאגף יישלח הוראת גביה לבנק.לגבי סטודנטים אשר סיימו לימודיהם, בהתאם להסכם, על הבנק לשלוח מידי שנה מכתבים לכל הסטודנטים בעלי הלוואות מותנות, בבקשה להמציא האישורים הנדרשים.
ליקוי
 
6. 
תחומי האחריות וחלוקת העבודה בין האגף להכשרת עו"ה ובין אגף כא"ב לא הוגדרו בנוהל; לא נקבעו פרטי המשימות המוטלות על כל אחד מהאגפים; ולא נקבע אופן ביצוע הפעולות המחייבות שיתוף פעולה ביניהם. ממצאי הביקורת מלמדים הן על היעדר טיפול רציף של יחידות המשרד האחראיות לנושא, והן על תיאום מועט בין שני האגפים האחראים לכך. למשל, בתקופת הלימודים של הסטודנט אין לאגף כא"ב מידע על המשך לימודיו כאמור, אף שמידע זה עשוי להשפיע על מועד הפירעון בפועל. בהיעדר מידע כזה, אגף כא"ב פועל לעתים באיחור: הוא ממתין למועד הפירעון המצופה של ההלוואה גם במקרים שבהם יש לפעול לפירעון מוקדם שלה.
תגובה
6.
גובש נוהל עבודה לטיפול בהלוואות מותנות, הכולל חלוקת עבודה ותחומי אחריות ברורים הן לאגף הכשרת עובדי הוראה והן לאגף בכיר לכוח אדם בהוראה במינהל, תוך שיתוף פעולה מלא בין האגפים. נוהל עבודה זו הוגש למנכ"ל המשרד. אגף בכיר לכוח אדם בהוראה במינהל יקיים מעקב אחר ביצוע תכנית העבודה.
ליקוי
 
7. 
דרכי העבודה של משרד החינוך המתוארות בפרק זה מלמדות על כשל יסודי בטיפולו בנושא, שכן בפועל זרועו האחת לא הצליחה במשך שנים לגבות חלק ניכר מהחובות שנדרשה לגבות על פי נוהלי המשרד, ואילו זרועו השנייה המשיכה לתת הלוואות מותנות בלא שהופקו לקחים בנושא ובלא שנעשו שינויים בסדרי העבודה שנועדו להבטיח שיפור בגביית החובות. המינהל להכשרה הפעיל תכניות שונות שבמסגרתן העניק בכל שנה אלפי הלוואות מותנות ומלגות לסטודנטים להוראה, ומפעם לפעם סיים תכנית אחת והחל בתכנית אחרת, בלי שהיו בידיו די נתונים על מידת העמידה ביעדי התכנית שהסתיימה ובלי שבחן את האפקטיביות של התכניות השונות. 
תגובה
8.
בעקבות הביקורת, הנהלת המשרד בשיתוף משרד האוצר, קיבלה החלטה בדבר שינוי מדיניות להענקת הלוואות מותנות החל משנת הלימודים תשע"ב ובטיפול בגביית ההלוואות. הוחלט על הענקת שלוש הלוואות ולא ארבע כפי שניתנו עד כה, כמו כן יינתן גרייס (פרק זמן) של ארבע שנים מיום סיום החובות הלימודיים לשליחת אישור העסקה בהיקף של 2/3 משרה במשך שנתיים וחצי. האישורים ישלחו פעם אחת על כל תקופת העסקה הנדרשת, כך שייווצר מצב לטיפול חד פעמי בכל ההלוואות אשר יוענקו לכל סטודנט. כמו כן האישורים יישלחו ישירות לבנק אשר יהא הגוף האחראי לגביית ההלוואות, מלבד בעיות חריגות אשר יידונו עליהן במשרד החינוך. יתקיימו דיונים שוטפים משותפים לשני האגפים, אחת לחודש, לצורך קיום מעקב ובקרה על ביצוע תכנית העבודה וטיפול שוטף בפניות ופתרון בעיות.  בעקבות הביקורת המשרד החליט להקים שלוש ועדות חריגים וקבע את הרכבן: "ועדה לבדיקת נושרים מלימודים" באגף להכשרת עובדי הוראה; "ועדה לבדיקת אפשרויות דחייה עד 4 שנים" באגף כא"ב בשיתוף אגף הכשרת עובדי הוראה; ו"ועדה עליונה לקבלת פטור מהחזר הלוואות והחזרי כספים לשגויים" באגף כא"ב בשיתוף אגף הכשרת עובדי הוראה ומשרד האוצר.

ליקוי
 
9. 
לדעת משרד מבקר המדינה, לנוכח הפער הגדול בין הנתונים שהציג המשרד בתחילת שנת 2010 ובין הנתונים שהוא הציג כעבור כחצי שנה, מוטל על אגף כא"ב בשיתוף אגף הכספים של המשרד לבצע את השינויים והשיפורים במאגר המידע של המשרד, ולוודא שבידיו מידע בדוק ומוסכם על ההלוואות המותנות שניתנו, לרבות אלה שעדיין לא הוחלט אם לגבותן או להסבן למענק. הסבת ההלוואות למענקים מותנית בכך שהלווים יעמדו בתנאים שקבע המשרד, ועל פי הממצאים שהובאו לעיל, רק 71%-47% מההלוואות שניתנו בכל אחת מהשנים 2005-2000 אכן הוסבו למענקים לאחר שלוויהם עמדו בתנאים הנדרשים. 

על משרד החינוך לדאוג שמאגר המידע שברשותו על ההלוואות המותנות שניתנו יהיה שלם ומהימן, לרבות בנוגע להלוואות שעדיין לא הוחלט אם לגבותן או להסב אותן למענק; שייקבעו כללים ברורים בנוגע לאפשרות לדחות את מועד פירעונה של הלוואה מותנית; ושייבדק באיזו מידה הושגו יעדי פרויקט ההלוואות המותנות. על פי ממצאי הבדיקה יש לקבוע כיצד להמשיך להפעיל את הפרויקט.
תגובה
9.
בישיבה שהתקיימה בתאריך 13.2.11 בלשכת מנהל אגף הכשרת עובדי הוראה (עו"ה), הוטל על אגף הכשרת עו"ה להמציא הנתונים המעודכנים לגבי ההלוואות המותנות שניתנו, לרבות אלה שטרם הוחלט עם לגבותן או להמירן למענק. תוצאות הבדיקה והנתונים יוגשו למנכ"ל המשרד לקבלת החלטות.
ליקוי
10.
הממצאים שהועלו בפרק זה מלמדים על ליקויים בהליכי הטיפול, התיעוד וקבלת ההחלטות של ועדות המלגות שפעלו בבתי הספר שנבדקו: ההחלטות בדבר מתן מלגות שקיבלו רוב הוועדות בבתי הספר שנבדקו לא התבססו על אמות מידה; החלטותיהן של כל הוועדות בנושא התקבלו בלא שנקבעו משקלות לאמות המידה השונות; החלטות רבות לא היו מנומקות ולפיכך לא ניתן לדעת על מה התבססו; חלק מהנימוקים להחלטות לא התייחסו לאמות המידה שקבע המשרד. על המשרד לאתר את בתי הספר שמחלקים מלגות שלא על פי אמות מידה וללא נימוקים סבירים ולפעול לתיקון הליקויים. יש להימנע מקבלת החלטות בנושא הקצאת כספי מלגות על סמך נימוקים כלליים, כגון "קשיים כלכליים", ולהבטיח כי סכומי המלגות ייקבעו על פי סרגלי הקצאה כמותיים. על המשרד גם להגדיר ביתר פירוט את אמות המידה שקבע וכן לקבוע אילו מסמכים רשמיים יכולים להעיד על מידת הנזקקות של משפחה. כמו כן על המשרד לבחון את איכות הבקרה שהוא מקיים באמצעות הקבלן. בעניין זה יש לתת את הדעת על סוגיות שונות, כגון הצורך לבסס את ממצאי הבקרה באמצעות כל המסמכים הנדרשים והצורך לקבל מכל בית ספר דיווח מפורט על אמות המידה לחלוקת מלגות. 
תגובה
10.
רו"ח חיצוני בודק את תהליך ההקצאה והבקרה על עבודת ועדות המלגות בתוך מוסדות החינוך. ההנחיות לבתי הספר יתוקנו בהתאם להערות הביקורת ולמסקנות של בדיקת  רו"ח לקראת שנת הלימודים תשע"ב. כמו כן יפורסם חוזר מנכ"ל לקראת שנת הלימודים תשע"ב, המבהיר את הקצאת המלגות לזכאים. 
מסעות תלמידי תיכון לפולין
הגופים המבוקרים: משרד החינוך – מינהל חברה ונוער ובמינהלת פולין. 
ליקוי
 
1. 
מאז הגדירה ועדת פולין את מטרות המסע חלפו שני עשורים. בפרק זמן זה חלו תמורות רבות הן באירופה והן בחברה הישראלית, ואולם המשרד לא שב ובחן אותן.
תגובה
משרד החינוך


1.
בימים אלה מוקמת ועדת בדיקה שמטרתה לבדוק את יעדי המסע ומסלוליו וכן מה היא הדרך המיטבית להשגת המטרה להנחלת זיכרון השואה.
ליקוי
 
2. 
מאז החלו המסעות המשרד לא בדק עניינים רבים הנוגעים אליהם כגון השפעתם על משתתפיו, הערך המוסף שלהם, מידת ההשגה של מטרותיהם, שינוי עמדות של בני נוער בעקבות המסעות והימנעות בני נוער רבים מליטול בו חלק. רק בסוף שנת 2007 החל המשרד במחקר שמטרתו לבחון סוגיות אלה, והמחקר אמור להיות מוכן בסוף דצמבר 2010.
תגובה
2.
המחקר באחריות ראמ"ה הסתיים ובימים אלה תוצאותיו יוצגו לשר החינוך.
ליקוי
 
3. 
מאז החלו המסעות מתקיים בחברה הישראלית דיון ציבורי בעניינם שבמסגרתו עולות שאלות מהותיות לגבי נחיצותו. למתנגדים ולתומכים טיעונים אידיאולוגיים, חינוכיים, ערכיים, מוסריים וכלכליים. סוגיות אלה לא נידונו בדיון מעמיק בהנהלת משרד החינוך, ובמשך השנים היא לא גיבשה מדיניות בעניינן.
תגובה
3.
ועדת הבדיקה שתוקם תתייחס לסוגיות העולות בדיון הציבורי בעד ונגד המסע לפולין. המשרד יפעל בהתאם להמלצות הועדה.
ליקוי
 
4. 
מן ההתחלה התקיימו המסעות בעיקר לפולין, ומסוף שנת 2004 המשרד אינו מאפשר ביקור במדינות נוספות. השאלה מדוע המסעות מתקיימים דווקא לפולין ולא לגרמניה או למדינות אחרות שגם על אדמתן התרחשה השואה צפה ועלתה פעמים רבות. הגבלת המסעות לפולין בלבד עוררה לא אחת הסתייגויות, ולמשרד היו הצעות למסעות למדינות אחרות. חרף זאת לא בחן המשרד אפשרות לקיום מסעות ליעדים אחרים.
תגובה
4.
נושא זה יבחן על ידי ועדת הבדיקה.
ליקוי
 
5. 
תלמידים המשתתפים במסע מחויבים בהכנה לקראתו, ורוב בתי הספר מסתייעים לשם כך במכוני השואה. המשרד אינו בודק ומוודא שהתכניות של המכונים אכן מופעלות ככתבן וכלשונן, ואין מפקחים מטעמו המקיימים ביקורת בשלבי ההכנה כדי לוודא שהמכונים פועלים בהתאם להמלצותיו הפדגוגיות.
תגובה
5.
ב-2 בפברואר 2011 זכתה החברה במכרז להפעלת מטה משלחות הנוער לפולין. אחד הנושאים בהם החברה מטפלת, היא בקרה מדגמית על תוכניות ההכנה והסיכום המתקיימות בבתי הספר.
ליקוי
 
6. 
לדעת המשרד, השיבה הביתה היא שלב חשוב במסע. אף על פי כן הוא הזניח פן זה של המסע.
תגובה
6.
נושא השיבה הביתה הינו פן חשוב בתהליך המסע לפולין. עם קבלת טיוטת דוח המבקר הוקם צוות לבניית תוכנית חזרה לארץ לבתי הספר. הצוות יגיש את ההצעות עד סוף שנת הלימודים תשע"א.
ליקוי
 
7. 
המשרד לא הכין לנשארים בארץ תכניות שיקלו על גישור הפערים בין התלמידים שהשתתפו במסע לבין אלה שלא נטלו בו חלק.
תגובה

7.
החל מ-1 בינואר 2011 מופעלת תוכנית לעריכת ימי עיון לכיתות י"א/י"ב. מטרת הפרויקט לקיים ימי עיון "במרכזים להנחלת זיכרון השואה ומשמעויותיה" להנחלת זיכרון השואה בקרב כלל התלמידים, היוצאים ושאינם יוצאים.
ליקוי
 
8. 
כבר יותר משני עשורים מתקיימים בחסות משרד החינוך מסעות בני נוער לפולין, ומספר המשתתפים בהם הולך וגדל. מסעות אלה עוסקים בעיקר בחוויה הרגשית של מאורעות השואה על ידי סיורים באתרים שבהם התרחשה.
תגובה

8.
המשרד מתייחס למסע בפולין כתהליך למידה חווייתי אשר לחלוטין אינו רגשי בלבד, אלא משלב היבטים קוגניטיביים, היבטים רגשיים, היבטים ערכיים והיבטים חברתיים.
ליקוי
 
9. 
למינהלת פולין שני תפקידים עיקריים: איסוף מידע וריכוזו ומתן שירותים למשלחות הממלכתיות והעצמאיות. המשרד לא הנחה את המינהלה לאגור את הנתונים המועברים אליה מבתי הספר. כתוצאה מכך אין ביכולתו לעקוב אחר מפעל המסעות לפולין לאורך שנים ולקיים הערכה כוללת בעניינו.
תגובה
9.
במכרז האחרון בו זכתה החברה, נושא המעקב הממוחשב נכנס כחלק מהגדרות העבודה לביצוע.
ליקוי
 
10. 
המינהלה אינה אוספת נתונים על התשלומים הנגבים מהורי התלמידים במשלחות העצמאיות, שהן מרבית המשלחות, ואינה אוגרת בצורה מסודרת מידע על תשלומי ההורים במשלחות הממלכתיות. משום כך אין למשרד מידע מדויק על תשלומי ההורים.
תגובה
10.
מתחילת נובמבר 2010 שונו טפסי בקשות החסות להוצאת משלחת לפולין, הוספה גם הדרישה לקבלת נתונים על העלויות ותשלומי ההורים.
ליקוי
 
11. 
הנתונים במאגר הממוחשב של המינהלה אינם בנויים לפי ההגדרות של האחראי לתקינה במינהל התקשוב ומערכות המידע שבמשרד. כתוצאה מכך קשה להשוות את הנתונים שבמאגר הממוחשב של המינהלה לנתוני מאגרים אחרים במשרד, ואי-אפשר לאפיין את המסעות ולנתחם לפי פרמטרים שונים.
תגובה
11.
במסגרת המכרז האחרון בו זכתה החברה יועמדו שירותי מערך ממוחשב שבו מסד נתונים עם כל המרכיבים הרלוונטיים למסעות.
ליקוי
 
12. 
ההוצאה הכספית הכוללת למסע בשנת 2009 הייתה כ-162 מליון ש"ח; כ-9% ממנה מימן המשרד מתקציבו. בעיקר הנטל – 147 מיליון ש"ח - נשאו הורי התלמידים. מהנתונים עולה כי במשך שנים תקצב המשרד את המסע בחסר, לפיכך נדרשו מדי שנה תוספות תקציביות ניכרות. לפיכך אין בידי המשרד נתונים עדכניים על הוצאותיו במהלך השנה. למידע זה חשיבות רבה למנהלים ולמקבלי ההחלטות לקביעת מדיניות כוללת.
תגובה
12.
המשרד יתקצב את כל הפעילות לנושא באמצעות תקנה ייעודית וידאג להגדיל את בסיס התקנה בשנת 2013.
ליקוי
 
13. 
המשלחות מגיעות רק ממחצית ממוסדות הלימוד בחטיבה העליונה - מהמגזר היהודי בפיקוח ממלכתי וממלכתי דתי. מאחר שהמשרד רואה עצמו מחויב להנחיל את משמעויות השואה במערכת החינוך כולה עליו לבחון אם שיעורי השתתפות אלה והתפלגותם עולים בקנה אחד עם מטרותיו.
תגובה
13.
ועדת הבדיקה שתוקם תתייחס בהמלצותיה גם לסוגיית ההשתתפות.
ליקוי
 
14. 
הסיבות לאי-השתתפות תלמידים במסע לפולין יכולות להיות כספיות, נפשיות או אידיאולוגיות, אי-מודעות לו או אי-כלילת ההשתתפות במסע בסדר העדיפות של התלמיד או של הוריו. המשרד לא בדק מהן הסיבות לאי-השתתפות תלמידים במסע ואין הוא יודע אם התשלום הוא החסם העיקרי לכך.
תגובה
14.
המחקר באחריות רמא"ה הסתיים ויוצג בימים אלה לשר החינוך. אחד הנושאים שהמחקר בדק, דן בסוגיית היציאה או אי היציאה למסע, של בתי ספר מהמגזרים השונים.
ליקוי
 
15. 
המשרד לא ריכז נתונים על משתתפי המשלחות ולא אפיין אותם כדי ללמוד אם קיים מתאם בין הסיבות לאי-השתתפות תלמידים במסע לבין המרכיבים במדד הטיפוח.
תגובה
15.
עם קבלת תוצאות המחקר, יינתן מענה על משתתפי המשלחות ואפיונם וגם אם קיים מיתאם בין הסיבות לאי-השתתפות תלמידים במסע לבין המרכיבים במדד הטיפוח.
משרד החקלאות ופיתוח הכפר
היבטים בפעולת היחידה לפיקוח על הצומח והחי 
הגופים המבוקרים: משרד החקלאות – היחידה לפיקוח על הצומח והחי (פיצו"ח), השירותי הווטרינריים (השו"ט), השירותי להגנת הצומח (הגה"צ), משרד הבריאות, משרד הביטחון
ליקוי

1. 
היחידה לפיקוח על הצומח והחי (להלן - יחידת הפיצו"ח או היחידה) הוקמה במשרד החקלאות ופיתוח הכפר (להלן - משרד החקלאות או המשרד) בשנת 1994 על פי חוק יישום ההסכם בדבר רצועת עזה ואזור יריחו (הסדרים כלכליים והוראות שונות) (תיקוני חקיקה), התשנ"ה-1994 (להלן - חוק היישום). על היחידה לבצע פעולות פיקוח לאורך קו התפר למניעת הכנסת מוצרים חקלאיים שהוגדרו בחוק היישום, בעלי חיים ומוצרים מן החי מהרשות הפלסטינית (להלן - הרש"פ) לישראל לשם הגנה על בריאות הציבור ולמניעת הפצת מחלות בעלי חיים. פעולות שנוקטת היחידה למניעת הברחות הן, בין היתר, פיקוח במעברים בין ישראל לרש"פ על יבוא תוצרת חקלאית, ביצוע סיורים ממונעים לאורך קו התפר ועוד.

במהלך השנים הרחיב משרד החקלאות את סמכויות היחידה, והן כללו גם אכיפה בתחום הווטרינרי ובתחום הגנת הצומח, פיקוח מטעם מועצות הייצור ועוד. פקחי היחידה הוסמכו גם למפקחים מטעם משרד הבריאות, ומתפקידם לפקח על תוצרת הבשר והדגים בישראל ועל הובלת ביצים וסימונן. בכל שנה הסמיך השר לביטחון פנים את מפקחי היחידה לקיים חקירות, לעיכוב ולמעצר לצורך ביצוע עבודת הפיקוח והאכיפה. תפקידי יחידת הפיצו"ח מקנים לה אפוא מאפיינים של יחידת שיטור, ועל כן מתבקש שהיא תפעל שבעה ימים בשבוע, 24 שעות ביממה, בכל ימות השנה.
תגובה
משרד החקלאות ופיתוח הכפר
1.
יחידת הפיצו"ח הוקמה בשנת 1994 כיחידה מינהלית במשרד החקלאות  ופיתוח הכפר. הגם שיחידת הפיצו"ח הוקמה עקב ההסכם שנחתם עם הפלשתינאים וחקיקת חוק היישום בעקבותיו, הרי  שברור כי היא לא הוקמה על פי חוק היישום. 

יחידת הפיצו"ח אינה "תאגיד סטטוטורי" שהוקם בחוק ואינה מוגבלת לפעול אך ורק על פי  סמכויות שנקבעו בד' אמותיו של החוק (שלא) הקים אותה. 

מיד עם הקמת היחידה הוקנו לה, על מנת לאפשר לה את פעולות הפיקוח לאורך קו התפר, סמכויות נרחבות לפי חיקוקים שבאחריות משרד  החקלאות ופיתוח הכפר. 

אין  ולא הייתה כל מגבלה חוקית להטיל על יחידת הפיצו"ח, תפקידים נוספים מעבר לתפקידים שיועדו לה עם הקמתה, ככל שהדבר מתלווה בהסמכה מתאימה מכוח החקיקה הרלוונטית. מתוך האמור עולה בברור כי יחידת הפיצו"ח שהינה יחידה מינהלית במשרד החקלאות ופיתוח  הכפר אינה מוגבלת בביצוע משימות שנקבעו בחוק כלשהו והנתונות לאחריות משרד החקלאות ופיתוח הכפר. לא רק שאין כל מניעה להסמיכה לבצע משימות כאמור אלא שהיה הגיון רב להסמיך את מפקחיה בסמכויות נוספות בהתאם לחיקוקים שהמשרד אחראי על ביצועם, כפי שנדרש מעת לעת.
ליקוי
2. 
הביקורת העלתה, כי המתכונת הנוכחית של פיקוח היחידה על יבוא בשר לרש"פ מצומצמת במיוחד בהשוואה לפיקוח שביצעה היחידה בעבר: בשעתו-עד שנת 1999 היחידה ליוותה באופן פיזי את מכולות הבשר מן היציאה מהנמל ועד הכניסה לרש"פ ובכך היא מנעה את הברחתו של הבשר לישראל, אולם נוכח מצוקת כוח אדם ב- 1999 החליטו היחידה והשו"ט להפסיק את ליווי הבשר. הדבר יצר פרצה בבקרה על יבוא הבשר לרש"פ וביחד עם התמריצים הכלכליים הנלווים לכך, כפי שפורטו לעיל, התחזקה המוטיבציה להבריח בשר. בנוסף, השו"ט מסתפק בפיקוח ווטרינרי טכני בלבד על הבשר המיובא לרש"פ - נבדקים הטפסים הנלווים לתהליך, ואילו תוכן מכולת הבשר אינו נבדק; גם עמידתו של מפעל היבוא בדרישות הווטרינריות של השו"ט אינו נבחן. 

היעדר בקרה הדוקה של היחידה על עצם מעבר הבשר מנמלי ישראל לרשות בא לידי ביטוי גם בכך שלא קיים תיעוד המוכיח כי בשר שהיה אמור לעבור לרש"פ אכן הגיע לייעדו. בנסיבות המתוארות שבשר זה אינו מפוקח וטרינרית באותה רמה בה מפוקח בשר המיובא לישראל, ואינו כשר ויש פגמים בבקרה גובר החשש שחלקו הגדול מוברח לישראל: מתוך 35,000 טון בשר שיובאו לרש"פ בשנים 2009-2007, רק כ-15,600 טון (44%) נכנסו לרש"פ. להברחת הבשר מספר היבטים מהותיים: בהיבט הבריאותי - פיקוח וטרינארי שאינו זהה לפיקוח על בשר מהמיובא לישראל; בהיבט הכלכלי - חשש להברחות ופגיעה בהכנסות המדינה והעלמת רווחים מרשויות המס; ובהיבט ההלכתי - פגיעה בציבור שומרי הכשרות בישראל. 
תגובה
2. 
במטרה להבטיח פיקוח מירבי על העברת מוצרים מן החי המיובאים דרך נמלי מדינת ישראל לרשות הפלשתינאית ומניעת זליגת בשר בשטחי מדינת ישראל, שוקדים בימים אלה בלשכה המשפטית של משרד החקלאות ופיתוח הכפר בתיאום עם מנהל יחידת הפיצו"ח והגורמים המקצועיים בשירותים הוטרינריים על תיקון תקנת יבוא על פי פקודת מחלות בעלי חיים – יבוא, לקביעת תנאי יבוא והעברת מכולות מנמלי ישראל לשטחי האוטונומיה. לביצוע האמור, הנהלת הפיצו"ח ממליצה על התקשרות לקניית שירותים, עם חברה שתבצע ליווי מוצרים מן החי  שייובאו לרשות הפלשתינאית דרך נמלים בינלאומיים  בישראל. לצורך כך פועל המשרד להכנת מפרט מתאים לפרסום מכרז בנושא.

ליקוי
3.
יצוין שאף שנושא הפיקוח על הבשר חשוב הרי שהנהלת היחידה לא יידעה את מנכ"ל המשרד או את שר החקלאות ופיתוח הכפר (להלן - שר החקלאות או השר) בעניין הפסקת הליווי והעדר הפיקוח על יבוא בשר לרש"פ.
תגובה
3. 
בעקבות החלטת משרד האוצר על ביטול יחידת הליוויים ביחידת הפיצו"ח הורה מנכ"ל משרד החקלאות ופיתוח הכפר על ביצוע ההחלטה.

לאור האמור תמוהה הערת המבקר כי הנהלת יחידת הפיצו"ח לא יידעו את מנכ"ל המשרד או את שר החקלאות על הפסקת הליווי והיעדר הפיקוח על יבוא בשר לרשות הפלשתינאית עליו הורה המנכ"ל בעצמו ליחידה.

ליקוי
4. 
ביולי 2006 מינה שר החקלאות הנהלה ליחידה זאת לשם קביעת סדר עדיפויות ותכנית עבודה. לתפקיד יו"ר ההנהלה מונתה סמנכ"לית משאבי אנוש של המשרד, ולחברי ההנהלה מונו מנהל השו"ט מנהלת הגה"צ, ומנהל היחידה הווטרינרית במשרד הבריאות. אולם בניגוד להנחיית השר, תכניות העבודה לשנים 2007 ו-2008 הוכנו על ידי מנהל יחידת הפיצו"ח ללא מעורבות הנהלת היחידה בגיבושן או באישורן. רק בשנת 2009 הכינה ההנהלה לראשונה תכנית עבודה סדורה. בכלל זה, רק בשנת 2009 נכלל נושא הפיקוח על הבשר בתכנית העבודה של היחידה; ורק בשנת 2010 הקצתה הנהלת היחידה שני עובדים שיבצעו את המשימה. אף על פי כן - עד מועד סיום הביקורת לא התבצע פיקוח על יבוא בשר לרש"פ ומניעת זליגתו לישראל. תכנית העבודה של היחידה לשנת 2009 לא שיקפה באופן נאות את המשימות שהיחידה ביצעה בפועל ובשל כך לא היוותה כלי ניהולי וכלי בקרה ראוי. בנוסף-אף שליחידה הוגדרו משימות ליבה, הנהלת היחידה והנהלת המשרד הטילו עליה משימות אד-הוק, חלקן אינן בליבת העשייה של היחידה ולחלקן אין זיקה לתחומי העשייה של משרד החקלאות. כיון שמשאבי היחידה - כוח האדם ותקציב - כמעט ולא גדלו, נאלצה היחידה להסיט את משאביה מבצוע המשימות שבליבת עשייתה של היחידה לטובת המשימות החדשות (פרטים בהמשך). הרחבת מטלות היחידה נעשתה ללא כל עבודת מטה, ללא תוספת אמצעים מתאימה ובלי לבחון האם היחידה יכולה לבצען בצורה ראויה.

מצב זה, של עבודה שלא על פי תכנית עבודה, שנמשך שנים ושעליו כבר התריע מבקר המדינה בדוח 58ב, הוא חמור ומעיד על כשל ניהולי ואישי של העומדים בראש היחידה. הוא מעיד גם על כשל של הנהלת המשרד, אשר לא הייתה מעורבת בגיבוש תכנית העבודה, לא יצרה בקרה, ולא וידאה את ביצועה. 
תגובה
4. 
יחידת הפיצו"ח אינה תאגיד סטטוטורי אלא יחידה מינהלית במשרד החקלאות  ופיתוח הכפר. 

מינוי מפקח ביחידה לפי חיקוק ששר החקלאות ופיתוח הכפר ממונה על ביצועו אינו מונע את האפשרות להסמיך את אותו אדם כמפקח על חיקוק אחר. 

משרד החקלאות ופיתוח הכפר, כשאר משרדי הממשלה, מופקד על אכיפתם וביצועם של  החיקוקים  שבאחריותו. 

בין החובות המוטלות על המשרד, קיימת גם "החובה לפעול", החובה  להפעיל את סמכויות האכיפה והביצוע לפי אותם חיקוקים.  

ככל רשות מינהלית, גם על משרד החקלאות ופיתוח הכפר מוטלת החובה לשקול, מעת לעת את הנסיבות, לבחון אם  יש צורך להפעיל, באמצעות עובדיו, סמכויות פיקוח ואכיפה לפי החיקוקים עליהם הוא מופקד, ולקבוע את סדר העדיפויות באכיפתם. לכן רק ראוי הוא שהמשרד בוחן את הצרכים מעת לעת ומעדכן את תפקידה של יחידת הפיצו"ח בהתחשב בשינויי הנסיבות והצרכים המתעוררים לאורך השנים. 

בהטלת תפקידי פיקוח ואכיפה על יחידת הפיצו"ח, באופן הדרגתי במשך השנים, הפעילה הנהלת משרד החקלאות ופיתוח הכפר את שיקול דעתה ומצאה ששינוי הנסיבות מצדיק ואף מחייב זאת וכי מדובר בהתנהלות סבירה וראויה. 

על מנת לבצע את התפקידים והחיקוקים עליהם מופקד המשרד בוחנת הנהלת המשרד שינוי יעודה של יחידת הפיצו"ח, תוך הגדרתה מחדש כיחידה הארצית לפיקוח במשרד החקלאות ופיתוח הכפר, המופקדת על פיקוח ואכיפת החיקוקים עליהם מופקד המשרד. 

הנהלת הפיצו"ח בחנה את יכולת יחידת הפיצו"ח, במסגרת כח האדם שהוקצה לה, לבצע  "כמשטרה  חקלאית" את  תפקידי האכיפה והפיקוח, לפי החיקוקים עליהם המשרד מופקד, תוך תיאום הפעילות עם כל הגורמים המקצועיים במשרד המופקדים על אכיפת החיקוקים שבתחום פעילותם. 

לאחר עבודת מטה שביצעה הנהלת הפיצו"ח למיפוי משימות פיקוח ואכיפה עליהן מופקדות יחידות המשרד השונות ובכלל זה משימות הליבה שמבצעת יחידת הפיצו"ח, תוך שקילת סדרי עדיפויות ובכפוף לכח האדם הקיים, גובשה תוכנית עבודה מפורטת שאושרה ע"י מנכ"ל משרד החקלאות ופיתוח הכפר.במהלך שנת 2011 יוגדרו מדדי תפוקה לביצוע משימות היחידה.
ליקוי
5.
על מנת למנוע הברחת תוצרת חקלאית אמורה היחידה לאייש חלק מהמעברים שבין הרש"פ לישראל. היחידה מאיישת את המעברים דרכם עוברת תוצרת חקלאית בעוד מינהלת המעברים, משטרת הגבולות או צה"ל מאיישים גם את שאר המעברים. הביקורת העלתה כי המעברים שאינם מאוישים על ידי היחידה משמשים פרצה במנגנון של מניעת הברחת סחורה מהרש"פ לישראל ולראיה היקף התפיסות במעברים אלה גדול יותר. 
תגובה
5. 
בהיעדר היכולת לאייש את כל מעברים ובהם הפועלים 24 שעות ביממה, פועל מנהל יחידת הפיצו"ח ליישום האכיפה על ידי תיאום והסתייעות בגורמים המפעילים את המעברים ובכלל זה על ידי הכשרות מקצועיות מתאימות.
תגובה
משרד הביטחון
5. 
לרשות המעברים של מערכת הביטחון אין כל סמכות לבצע אכיפה על פעילות הפיקוח לענין החי והצומח לאורך קו התפר, למניעת הכנסת תוצרת חקלאית אשר הוגדרו בחוק היישום (להגנת בריאות הציבור ולמניעת הפצת מחלות בבעלי חיים). הרשות עושה כל שלאל ידה להזעיק את המפקח על המעברים, בכל מקרה בו נדרשת התערבותו, אולם אינה יכולה ואינה מוסמכת לעכב מעבר לזמן סביר למעט משיקולי ביטחון מובהקים. בהתאמה, רשות המעברים תומכת באפשרות שיחידת הפיצו"ח ונציגיה המוסמכים יהיו נוכחים, באורח רציף וקבוע בכל אחד ממעבריה.
ליקוי
6.
היחידה אחראית גם למניעת הברחות של תכשירים וטרינריים מזויפים, הגורמים נזק לבעלי חיים. פעולה זאת אמורה להיעשות בשיתוף פעולה עם השו"ט. הביקורת העלתה שהיקף התפיסות של תכשירים וטרינריים מזויפים לשנים 2009-2008 ירד באופן ניכר (בהיקף של 100%-50%, בתלות בסוג התכשיר) לעומת שנת 2006. יתר על כן, בדצמבר 2008, בעקבות דוח 58ב של משרד מבקר המדינה שהתריע על חוסר שיתוף הפעולה בין היחידה לשו"ט, הוציא המשרד נוהל שאמור היה להסדיר את חלוקת הסמכויות בין שני הגופים; אולם בפועל גם הנוהל החדש לא הביא לסיום חילוקי הדעות, והתוצאה היא - פיקוח לא מספק. 
תגובה
משרד החקלאות ופיתוח הכפר
6. 
בתיאום בין השירותים הווטרינריים, יחידת הפיצו"ח, והלשכה המשפטית במשרד, נכתב נוהל לשיתוף פעולה בנושא פיקוח על תכשירים ווטרינריים. יחידת הפיצו"ח מבצעת פיקוח ואכיפה בנושא תרכיבים ותכשירים ווטרינריים בהנחייה  וליווי של אנשי המקצוע בשירותים הווטרינרים.
ליקוי
7.
נמצא כי אין ליחידה סמכויות חוקיות בכל הנוגע לפקוח על מטלות הנוגעות להגנת הצומח, פרט למניעת הברחת תוצרת במעברים. כתוצאה מכך היקף התפיסות של תוצרת חקלאית צמחית מוברחת הוא אפסי. 
ליקוי
8. 
בעקבות דוח ביקורת פנימית חמור על אגף הדיג, הטיל השר על היחידה בתחילת 2008 גם את הפיקוח על הדיג למשך שנה עד לבחינת הנושא מחדש בתום אותה שנה. אולם הביקורת העלתה כי אין בידי היחידה את הכלים הדרושים לביצוע מטלה זו, ובהתאם לזאת היא לא עמדה בביצוע המשימה ברמה הנאותה ולא שימשה חלופה ראויה ליחידת הפיקוח של אגף הדיג וחקלאות המים של משרד החקלאות.
ליקוי
9. 
בשנת 2007, בעקבות ביטול הרשות לפיקוח חקלאי שבמשרד שעסקה בפיקוח על חיקוקים הנוגעים למועצות החקלאיות (מועצת הצמחים, מועצת הלול, ומועצת החלב), החליט מנכ"ל המשרד להטיל את הפיקוח על החלב והביצים על היחידה. מטלות אלו הן עבור המועצה לענף החלב בישראל, שהיא חברה פרטית, ועבור המועצה לענף הלול, שהיא גוף סטטוטורי שיש לו יחידת פיקוח משלו. לא נמצאו נימוקים לצורך שהיחידה תתגבר את הפיקוח שהינו באחריות גופים אלו. מבדיקת סידור העבודה של היחידה עולה כי היא משקיעה זמן ומשאבים רבים בביצוע מטלות אלו זאת בשעה שעל פי טענות היחידה היא סובלת ממצוקת כוח אדם. ביצוע המטלות הנוספות עשוי לבוא על חשבון ביצוע משימות הליבה שלה, כפי שפורט לעיל.
תגובה
9.  
יחידת הפיצו"ח מפעילה סמכויות לעניין תוצרת הלול לפי פקודת מחלות בעלי חיים ולפי פקודת בריאות הציבור {מזון}, בעוד שיחידת הפיקוח של המועצה לענף הלול מבצעת את הסמכויות הנתונות לה לפי חוק המועצה לענף הלול.

ההחלטה להפסיק את פעילותה של הרשות לפיקוח חקלאי חייבה מציאת פתרונות חלופיים לביצוע פעולת האכיפה שבוצעו עד אז על  ידי הרשות.

הואיל ומועצת החלב הינה גוף פרטי, לא ניתן היה להעניק לה סמכויות אכיפה שלטוניות והיה  צורך דחוף במציאת פתרון אחר.

בהיות צו החלב שפוקח בידי הרשות באחריות שר החקלאות ופיתוח הכפר היה ברור כי אכיפתו אמורה להתבצע על ידי עובד משרד החקלאות ופיתוח הכפר ואכן, בעקבות דיונים עם משרד המשפטים, אגף התקציבים באוצר ונציבות שירות המדינה, סוכם על הקצאת 5 משרות לקליטתם של 5 מעובדי הרשות לפיקוח חקלאי ביחידת הפיצו"ח והעברת תקציבים לנושא ממועצת החלב.
ליקוי
10. 
ב-25.11.09 קיבלה ועדת השרים לענייני ביטחון לאומי החלטה בדבר השעיית אישורי בנייה באזור יהודה ושומרון. בהחלטה, לא נקבעה היחידה, על משאביה, כשותפה לביצוע המשימה. למרות זאת, ולמרות שאין מדובר בתחום שעליו מופקד משרד החקלאות בכלל והיחידה בפרט, הורה מנכ"ל המשרד ליחידה להקצות ממשאביה לטובת ביצוע המשימה. בסך הכל הקצתה היחידה 20 מפקחים למשך כחודש ימים. הקצאת כוח האדם באה על חשבון המשימות השוטפות שבאחריות היחידה ולכן היה בה כדי לפגוע במשימות השוטפות של היחידה, משימות שיעודן הגנה על בריאות הציבור.
ליקוי
11.
האפקטיביות של עבודת היחידה נמדדת בין היתר בתחום ההרתעה. בה בעת, מבדיקת אירועי התפיסות שביצעה היחידה עולה כי ההרתעה שהיא מפעילה אינה מספקת. העדר ההרתעה בא לידי ביטוי בעובדה שקיים גרעין של אותם נתפסים, אשר שב וחוזר על ההברחות מספר רב של פעמים. ובהקשר לכך יצוין שגם הטיפול המשפטי שבו נקט המשרד, לא היווה אמצעי הרתעה: ממסמכי הלשכה המשפטית של המשרד עולה, כי מתוך 1,776 תיקים שהגיעו מינואר 2007 עד יוני 2010 לייעוץ המשפטי, 639 מתוכם, שהם למעלה משליש מהתיקים, לא טופלו. עוד עולה כי ב-76% מהתיקים שכבר טופלו והוטלו בהם קנסות מינהליים, שיעור גביית הקנסות בהם, בשנים 2009-2007, עמד על פחות ממחצית.
תגובה
11. 
במטרה לחזק את ההרתעה כנגד עבריינים ובעיקר עבריינים חוזרים ובהתייחס למספר ההולך וגדל באופן משמעותי של התיקים המשפטיים, מבלי שניתן לכך מענה הולם במצבת כוח האדם בלשכה המשפטית, הוחלט על פירסום נוהל עבודה שייתן עדיפות בטיפול בעבריינים חוזרים ביחידת הפיצו"ח ובלשכה המשפטית.
ליקוי
12.
אופי היחידה - מעין יחידת שיטור מחייב אותה לפעול ברציפות - יום ולילה בכל ימות השבוע לשם מילוי תפקידה. שכן פרקי הזמן שבהם היחידה אינה פועלת עלולים להוות הזדמנות לניצול חולשת האכיפה והפיקוח לביצוע הברחות של תוצרת חקלאית. אף על פי כן היחידה אינה עובדת ברציפות כל ימות השנה. 
תגובה
12. 
אופייה ומטלותיה של יחידת הפיצו"ח כיחידה מבצעית – שיטורית, מחייבים פעילותה במהלך 7 ימים בשבוע 24 שעות ביממה. על מנת למנוע מעבריינים לנצל פרקי זמן בלתי מאוישים ביחידה, הוחלט בתוכנית העבודה לשנת 2011 לקבוע במסגרת סיורי היחידה, בכל אחד מהמרחבים, צוותי  עבודה במהלך 24 שעות שעות ביממה, 7 ימים בשבוע.
ליקוי
13. 
ציוות עובדי היחידה בצוותים של זוגות חיוני לצורכי בקרה על עבודת המפקחים וחשוב לא פחות לשם ביטחונם האישי. אולם נמצא כי שיבוץ העובדים לא תמיד נעשה תוך התחשבות בצורכי הבקרה והביטחון האישי, ולא אחת שובצו מפקחים לבד בניידת פיקוח. 
תגובה
13. 
כמו כל מנהל יחידה גם מנהל יחידת הפיצו"ח נדרש להפעיל שיקול דעת בעת קבלת החלטות. החלטה על שיבוץ עובדים לעבודה בצוות או כבודדים מתקבלת לאחר שקלול כל הנסיבות הנוגעות בדבר, כמו שעות הפעילות, אופי המשימה שאין בה חשש לביטחון העובד ועוד. בדרך זו מושגת מטרת הפעילות, תוך ניצול יעיל ביותר של האמצעים המוגבלים העומדים לרשות היחידה.
ליקוי
14.
לביצוע עבודתם זקוקים עובדי היחידה לכמה סמכויות: הרשאה מטעם השר לביטחון פנים לקיים חקירות לפי פקודת הפרוצדורה הפלילית (עדות) או לפי חוק סדר הדין הפלילי (סמכויות אכיפה - מעצרים), התשנ"ו-1996, וכן רישיון לנשיאת נשק (למעט בעת איוש מעברים). בפועל נמצאו ביחידה חמישה מפקחים שהסמכויות האמורות נשללו מהם, ולמרות זאת הם שימשו בתפקידם וביצעו פעולות אכיפה ופיקוח.
תגובה
14. 
על מנת להבטיח ככל שניתן, כי לעובדים חדשים הנקלטים ביחידת הפיצו"ח, תינתן הרשאה מטעם השר לביטחון הפנים לקיים חקירות לפי פקודת הפרוצדורה הפלילית (עדות), או לפי חוק סדר הדין הפלילי חקירת (חשודים), התשס"ב, 2002 וכן רשיון לנשיאת נשק, הוחלט כי טרם קליטתם לעבודה ייערך בעניינם תחקיר ביטחוני ברמה שתאפשר קבלת מידע על כל הליך פלילי או אף פתיחת תיק במשטרה נגד המועמד, וכי מועמד המתקיים נגדו הליך שעלול למנוע קבלת סמכויות כמפורט לעיל, לא ייקלט לעבודה.
ליקוי
15.
על פי הנחיית היועץ המשפטי לממשלה משנת 2006, יש לבדוק את שאלת ניגוד העניינים של עובדי ציבור העוסקים במשרות רגישות. לעובדי היחידה סמכויות חקירה ומעצר, המכתיבים עיסוק בנושאים רגישים, יתר על כן - חלק גדול מהם בעלי משק חקלאי או מתגוררים ביישובים חקלאיים, ולכן עלול להתעורר בעניינם חשש לניגוד עניינים אשר מחייב עריכת הסדר ניגוד עניינים, לאחר קבלת מידע מלא על קשריהם. בפועל המשרד לא יישם את ההנחיה במלואה - ולא דרש מעובדים שהתקבלו לעבודה לפני שנת 2006 למלא שאלון ובו יפורטו קשריהם ועיסוקיהם האחרים וממילא לא נחתם עימם הסדר, זאת אף שהיה מידע על חשש להימצאותם של חלק מהמפקחים והעובדים ביחידה במצב של ניגוד עניינים. יצוין שהמשרד אמנם החתים את המפקחים על מסמך להסדרת ניגוד עניינים שהיווה מעין הצהרה, שלא היווה תחליף לשאלון האמור לעיל. 
תגובה
15. 
על מנת להבטיח מניעת חשש לניגוד עניינים, יתבקשו כל עובדי יחידת הפיצו"ח שטרם מילאו עד כה שאלונים לאיתור חשש לניגוד עניינים למלא אותם. השאלונים יבדקו על ידי הלשכה המשפטית במשרד ובמידת הצורך יחתמו העובדים על הסדר למניעת ניגוד עניינים.
ליקוי
16. 
היחידה שיבצה מפקחים, חלקם בעלי משקים, לבצע פיקוח ואכיפה במקום מגוריהם, בכך לא נתנה את דעתה לשאלת הרגישויות העלולות לנבוע מכך ולהשפיע על אופן ביצוע העבודה.
ליקוי
17. 
על הנהלת המשרד, הרואה ביחידה זו מעין משטרה חקלאית, לעשות עבודת מטה כדי לקבוע מה הן המשימות שיוטלו על היחידה ואילו אמצעים יועמדו לרשותה ולוודא כי הם יתאימו לאופייה ולמשימותיה. בכלל זה יש לתת תשומת לב להגברת המועילות של פעולות היחידה בנושא האכיפה שכן נכון למועד עריכת הביקורת ספק אם ישנה הרתעה מספיקה. 
ליקוי
18. 
על הנהלת המשרד לפעול ללא דיחוי לקבלת המידע מן המפקחים על עיסוקיהם וקשריהם האחרים של עובדי היחידה ובמידה שמתעורר חשש לניגוד עניינים לערוך עימם הסדר למניעתו. 
ניהול ענף הדיג
הגופים המבוקרים: משרד החקלאות, רשות הטבע והגנים הלאומיים, המדור לשיטור ימי-משטרת ישראל, רשות המים, משרד הבריאות
ליקוי
1.
מנתוני אגף הדיג עולה כי בעשור הראשון של שנות האלפיים, ובייחוד בשנים 2007 ו-2008, ירדה כמות הדגים בעלי הערך המסחרי בכינרת, בעיקר זו של אמנון הגליל, בעשרות אחוזים מדי שנה: בשנת 2008 נידוגו בכינרת 224 טונות בלבד לעומת 2,163 טונות בשנת 1998, דהיינו ירידה של כ-90%. 

תגובה
הרשות הממשלתית למים ולביוב
1. 
כמות הדיג בכינרת ירדה לשפל ב-2008. אולם ב- 2009 וב- 2010 חלה התאוששות בשלל הדיג. על פי דווחי אגף הדיג כמות הדגים ב-2009 הסתכמה ב-403.5 טון מתוכם 305 טון ללא לבנון (כמעט כפול מהשלל ב 2008 שבה נדוגו 224 טון דגים מתוכם 137 טון ללא לבנון) וב-2010 הסתכם השלל ב-389 טון מתוכם 370 טון ללא לבנון. 
ליקוי

2.
לאגף הדיג כמה מטלות בכינרת: מניעת דֵיג יתר ודַיִג בלתי-חוקי; ריבוי הדגה באמצעות אכלוס הכינרת בידי אדם בדגיגים של אמנון הגליל, קיפון (בורי) וכסיף; פיקוח על הדיג באזורי הטלה ומחקר. בכל אלה התגלו ליקויים בתפקוד אגף הדיג: מנהל אגף הדיג אישר דיג ברשתות שמידות עיניהן (החורים ברשת) קטנות מאלה שנקבעו בתקנות הדיג וכתוצאה מכך נידוגו דגים קטנים מהמותר; אכלוס הדגיגים בכינרת לא היה מיטבי, דבר שיכול להשפיע על כמות הדגה באגם. אכלוס הקיפונים ב-2008 נפגע כיוון שבניגוד לנוהגו בשנים קודמות,לא דאג מנהל האגף לאישור עבודה בשבת לעובד האחראי לכך או לחלופה מתאימה. בגלל זה מתו כ-100,000 דגיגי קיפון צפלוס מיד לאחר הכנסתם לכינרת, משום שהושארו ארבעה ימים בצפיפות במיכלים סגורים; הפיקוח על הדיג, שמטרתו למנוע דיג בלתי-חוקי, היה חלקי, וגם הסקרים שנועדו לאסוף מידע לצורך קבלת החלטות לא בוצעו כפי שתוכנן. אגף הדיג לא ניהל אפוא את הדיג בכינרת באופן תקין, והוא אחד האחראים להידרדרות מצב הדגה בה.
תגובה
משרד החקלאות ופיתוח הכפר
2.         ההיתר לדוג ברשתות לא תקניות בוטל. תקון התקנה מטופל על ידי משרד המשפטים.
תגובה
הרשות הממשלתית למים ולביוב
2.
נושא אכלוס הכינרת בדגיגים, המובל בשיתוף פעולה בין רשות המים למשרד החקלאות באמצעות הועדה הבין-משרדית להכוונת ממשק הדייג ואכלוס הכנרת ("ועדת האכלוס") מתבצע באופן מקצועי ומתבסס על המלצות מקצועיות. התקלות בנושא זה נבעו מתקלות טכניות וגורמי טבע ולא מתוך התרשלות או קבלת החלטות שגויות. לאור הסיבות האפשריות להתדלדלות הדגה באגם עשתה "ועדת האכלוס", הפועלת כגוף מייעץ למנהל רשות המים, את המירב הניתן על מנת לאכלס את הכינרת באופן מיטבי ועל פי מיטב הידע המקצועי. 
הסקרים שנועדו לאסוף מידע בדרך כלל מתבצעים כראוי. המעבדה לחקר הכינרת מבצעת ניטור דגים כחלק מהניטור הביולוגי הכולל שמבצעת המעבדה עבור רשות המים, כל זאת על מנת לשמור את הכנרת כגוף מים עיקרי למדינת ישראל. אם בסקרי שלל הדיג המתבצעים על ידי חוקרי אגף הדייג חלו עיכובים, אין זה אומר שניהול משק הדיג בכינרת אינו תקין.
ליקוי
3.
רִשְׁתות הדיג: ההקפדה על מידת עיני הרשתות חשובה ביותר משום שגודל העין קובע את גודל הדגים שיעלו ברשת, ורשתות בעלות עיניים קטנות משמעותן דֵיג דגים קטנים מהמותר. בתחילת שנות האלפיים גילה אגף הדיג שהדייגים בכינרת משתמשים לדֵיג בורי ברשתות בעלות עין קטנה מהמותר בתקנות. בנובמבר 2001 החליט מנהל אגף הדיג לאפשר להם, ללא סמכות, לעשות זאת שישה חודשים, שהיו אמורים להסתיים באפריל 2002, ואולם גם לאחר מועד זה לא חזרו הדייגים להשתמש ברשתות תקניות, ואגף הדיג לא אכף דיג ברשתות תקניות. יתר על כן, משרד החקלאות החליט בשנת 2004 להקצות מענקים לרכישת רשתות בלתי-תקניות לדֵיג בורים. מן הנתונים של אגף הדיג עולה שגם האמנונים נדוגו ברובם כשהיו קטנים מהמותר על פי תקנות הדיג. רשת בורים לוכדת גם דגי אמנון כאשר הם במים עמוקים יותר - ובעיקר בחורף. הדיג ברשתות האסורות נמשך עד תום הביקורת. התוצאה היא פגיעה כפולה, בפוטנציאל הגדילה של דגי האמנון ושל דגי הבורי כאחד: דגי הבורי הקטנים מדי - ערכם המסחרי ירוד, והאמנונים הקטנים מדי אינם מגיעים לבגרות מינית ולפיכך אינם מתרבים ונידלדלה אוכלוסייתם במידה ניכרת. הדייגים גורמים כך אפוא דלדול של ממש בדגה. 
ליקוי
3. 
מנהל אגף הדיג, חיים אנג'וני, לא התייעץ עם היועץ המשפטי במשרד החקלאות בעניין מידות עיני הרשתות. לדעת משרד מבקר המדינה, הוא לא היה מוסמך להחליט להתיר דיג ברשתות בלתי-תקניות משום שהתקנות לא שונו. לכן הוא נושא באחריות למצב שנוצר. 
ליקוי
5.
על מנת לאפשר התרבות של אמנון הגליל נקבע בתקנות הדיג כי אסור לדוג בכינרת בתקופת הקינון וההטלה של אמנון הגליל בכל ציוד דיג שהוא בשטחים שגבולותיהם מפורטים בתקנות: שטח הבטיחה ושטח חוף מגדל-גינוסר. איסור הדיג חל לא יותר מ-60 ימים רצופים.  
על פי התקנות, מנהל אגף הדיג מכריז מדי שנה על איסור הדיג, אולם בעונות הדיג של 2009 ו-2010 היה הפיקוח באזור הבטיחה חלקי בלבד. אכיפה חלקית זו פגעה במצב הדגה בכינרת. 
תגובה
משרד החקלאות ופיתוח הכפר
5. 
הוקצה תקציב לרכישת סירת פיקוח חדשה.
תגובה
הרשות הממשלתית למים ולביוב
5. 
הוספת שטח החוף מגדל-גינוסר לתקנת איסור הדיג בבטיחה נכנסה לתוקף רק ב 2008. אולם התקנה מציינת שהרחבת שטח הסגירה תלויה בבדיקה מקצועית המאששת שאכן מתקיימת הטלה גם בחופי מגדל-גינוסר. על פי סיכום ישיבת הועדה מיום 26/4/2009 לא הובא בפני ועדת האכלוס הצורך המקצועי בהרחבת הסגירה, מאחר וככל הנראה לא נמצאו סימני הטלה בחופי מגדל וגנוסר. מאחר ולא נתנה המלצה של ועדת האכלוס להרחבת הסגירה לחופי מגדל-גינוסר, פעל מנהל אגף הדיג נכון כאשר לא הורה להרחיב את התקנה.
ליקוי
6.
לדעת רוב אנשי המקצוע העוסקים בחקר הכינרת, אחד הגורמים העיקריים לפגיעה בדגת הכינרת הם הקורמורנים - עופות בר נודדים שניזונים ממנה. לפי הערכת אגף הדיג, הקורמורנים טורפים כ-115 טונות של אמנונים בעונה (רשות הטבע והגנים העריכה שהכמות קטנה יותר). בתחילת 2008 סברה הנהלת משרד החקלאות שיש לגרש את הקורמורנים ממקומות הלינה שלהם ומאזור הבטיחה, אך נציגי רט"ג התנגדו לכך. לאחר סיום הביקורת, בספטמבר 2010, סיכמו מנכ"ל רט"ג ומנכ"ל משרד החקלאות להוציא לפועל תכנית ארצית לגירוש הקורמורנים גם משמורות טבע ובהן הבטיחה משנת 2011. 
ליקוי
7.
בעקבות הירידה בשלל דגי אמנון הגליל, שהגיע בשנת 2008 לשפל חסר תקדים של שמונה טונות, לעומת 391 טונות בשנת 1998, נוסף על הירידה בדֵיג שאר המינים המסחריים, החליטה הממשלה ב-18.4.10 להפסיק את הדיג בכינרת לשנתיים. 
החלטת הממשלה התבססה על המלצות הצוות שמינו בדצמבר 2009 מנכ"ל המשרד להגנת הסביבה ומנכ"ל משרד החקלאות. הצוות התבקש להכין תכנית חירום להצלת הדיג בכינרת. משרד מבקר המדינה העלה ליקויים בעבודת המטה שעשה הצוות: במהלך עבודתו הוא לא ביקש כלל ייעוץ משפטי אף שהיה מדובר בתכנית מורכבת, המצריכה, מעצם טיבה, ליווי משפטי וכן משום שהשבתת הדיג מצריכה תיקון תקנה; לא כל חברי הצוות נפגשו עם כל הגורמים המקצועיים; לא נכתבו פרוטוקולים לדיונים ולכן לא ברור כיצד זרם המידע לחברי הצוות שלא נכחו בפגישות. 

תגובה
משרד החקלאות ופיתוח הכפר
7. 
בוצעה המלצה להפסיק לארבעה חודשים את הדיג בכינרת.
ליקוי
8. 
עד סוף שנת 2010 הדיג בכינרת נמשך ללא הגבלה כלשהי משום שוועדת הכלכלה לא אישרה את תיקון תקנות הדיג בשל מחלוקת על התמיכה שתינתן לדייגים ועל הקריטריונים לזכאות לה.
ליקוי
9. 
בדצמבר 2010 עתרו לבג"ץ ארגון דייגי הכינרת, עיריית טבריה, קיבוץ עין-גב וקיבוץ גינוסר נגד משרד החקלאות ומנכ"ל משרד ראש הממשלה וביקשו מבג"ץ לתת צו על תנאי כנגד המשיבים, "לפיו על המשיבים לבוא וליתן טעם, מדוע לא תדחה או תבוטל הודעת המשיב 1 על השבתת הדייג בכינרת..". העותרים טענו, בין היתר, שמשרד החקלאות לא התקין תקנות, לא הביא תקנות לאישור ועדת הכלכלה ולא פרסם תקנות, לכן אין לו סמכות להשבית את הדיג בכינרת בהודעה שאינה בת פועל תחיקתי. לא ניתן צו על תנאי כמבוקש. בתגובת המשיבים מ- 13.1.11 נאמר, בין היתר, שמנכ"ל משרד החקלאות הנחה את האגף להנפיק רישיונות דיג זמניים לדייגים בכינרת שתוקפם מ-1.1.11 עד 28.2.11. בתום תקופה זו ובהתאם להתפתחויות שיחולו יבחנו המשיבים את המשך פעילותם בהתאם לסמכויות הנתונות להם על-פי דין. 
תגובה
הרשות הממשלתית למים ולביוב
9-7. 
בתאריך 15 לפברואר 2011 אישרה ועדת הכלכלה של הכנסת את הצעת שרת החקלאות לתיקון תקנה האוסרת דיג בכינרת למשך 4 חודשים, החל מ 15 לאפריל 2011. בהחלטה זו יש הישג לשיפור מצב הדגה בכנרת. 
ליקוי
10.
ניהול דיג חייב להיות מגובה בנתונים מעודכנים על אודות שלל הדיג והרכבו. לשם כך יש צורך לאסוף נתונים בחופים ובלב הים. בשנים 2004-2001 ובתשעת החודשים הראשונים של שנת 2008 לא אסף האגף כל נתונים על שלל הדיג בים התיכון. בשנים 2007-2005 אסף נתונים ביפו בלבד. בשנים 2007-2001 לא היו כלל הפלגות סקר ללב הים (הפלגות כאלה נועדו לבסס את הידע על שלל הדיג ועל הדינמיקה של אוכלוסיות הדגים). בכל אחת מהשנים 2008, 2009 ו-2010 היו הפלגות ספורות בלבד. בשנת 2010 התנה מנהל האגף את הפלגות הסקר בפעילות מקצועית אחרת ולא אישר במועד את ההזמנות להן. 
ליקוי
11.
המחקר בימים נועד להעמיק את הידע העיוני והיישומי, לספק לחוקרים ולמקבלי ההחלטות מידע על הדגים ועל יצורים ימיים אחרים, לגלות בעיות הדורשות התערבות ולהציע להן פתרונות. הבדיקה העלתה שמנהל האגף הקצה בשנים 2009-2001 סכומים זעומים למחקרים בים התיכון. גם קרן המדען הראשי במשרד החקלאות לא מימנה מתחילת שנת 2000 מחקרי דיג ימי. 
תגובה
משרד החקלאות ופיתוח הכפר
10,11. 
לשנתיים הקרובות תוקצבו 2 מיליון שקלים נוספים למחקרים.
ליקוי
12.
כדי לשלוט בגודל הדגים הנתפסים ברשת ולהימנע מתפיסת דגים קטנים מדי נקבעו בתקנות הדיג מגבלות בנוגע לרשתות בספינות מכמורת. ממסמכי אגף הדיג עולה כי הוא לא אכף אותן מעולם, והרשתות המצויות בשוק ומשמשות את הדייגים אינן תואמות לאמור בתקנות. כתוצאה מאי-האכיפה גורמים הדייגים עצמם לדלדול ניכר של הדגה ולפגיעה בפרנסתם. 
תגובה
12. 
הוכנה תקנה בנושא מגבלות דגה באמצעות רשתות דיג לאישורה של ועדת הכלכלה בכנסת.
ליקוי
13. 
למחלקת הפיקוח של אגף הדיג יש כוח אדם מצומצם (מנהל וחמישה פקחים), ואין ביכולתה למלא כהלכה את כל מטלותיה. גם האמצעים העומדים לרשותה מעטים ואינם מאפשרים פיקוח נאות. משום כך אין אפשרות לקיים פיקוח במשך כל שעות היממה שבהן דגים. כל ריכוז מאמץ בכינרת או בים התיכון בא על חשבון הפעילות השוטפת בזירה השנייה. סירת גומי קלה אחת משמשת לפיקוח בשני המקומות, וכאשר מעבירים אותה ממקום למקום נותר אגף הדיג ללא כל אמצעי פיקוח במקום שממנו הועברה. 
תגובה
13. 
בשנת 2011 מחלקת הפיקוח של אגף הדיג תרכוש סירה נוספת לפיקוח. כמו-כן יגוייסו פקחים נוספים מתקנים קיימים ומבני מיעוטים. 
ליקוי
14.
הפיקוח על טיב הדגה הנמכרת בשווקים מוטל על השירותים הווטרינריים במשרד החקלאות (להלן - השו"ט). על נציגיהם לוודא את הטמעתם ואת אכיפתם של נהלים והוראות בכל הקשור לשחיטה, למיון ולעיבוד של הדגים לשוק המקומי וליצוא תוך הקפדה על כשירותו הבריאותית של הדג שנועד למאכל אדם; השו"ט אחראים גם למניעת הפצתן של מחלות דגים. עד שנת 2009 הם לא עסקו כלל בפיקוח על גידול דגי מאכל ובמתן אישורים לחוות לגידול דגים המשווקות דגים לשוק המקומי וליצוא כמקומות ראויים לגידול דגים ולא פיקחו עליהן.
ליקוי
15.
בנובמבר 2008 הגיעה משלחת מהאיחוד האירופי כדי לבדוק אם הדגים ומוצריהם המיוצאים מישראל לארצותיהם עומדים בכל דרישותיו. המשלחת מצאה ליקויים חמורים בפיקוח על גידול דגים ועל ייצור מוצרי דגים; אלה הליקויים העיקריים: לא היה פיקוח וטרינרי על ברֵכות הדגים ולא היה כל תהליך של רישום ואישור של ברכות גידול; לא היה פיקוח וטרינרי על סירות הדיג ועל הדיג הימי, ואף לא על הדגים בהגיעם לנמל; לא היה פיקוח וטרינרי על שיווק הדגים מהנמל; הפיקוח על מי השתייה בברכות שבהם מגדלים את הדגים לא תאם את התקנות האירופיות; לא היה כל פיקוח על שימוש בתוספי מזון במפעלים בתהליך הכנת מוצרי הדגים בהם; הבדיקות הווטרינריות הנדרשות לקביעת איכות הדגים לא נעשו על פי הדרישות הן בחומרי הגלם והן במוצר המעובד; בעיבוד מוצרי הדגים בתעשייה השתמשו בחומרים כימיים לחיטוי הדגים - דבר האסור על פי התקנות האירופיות; נמצאו ליקויים חמורים בפיקוח של השו"ט. 
ליקוי
16. 
מסקנות המבקרים היו כי ישראל אינה רשאית יותר לחתום על תעודות בריאות לייצוא דגים למדינות האיחוד האירופי, מאחר שהמצב התברואתי במפעלים וגם מנגנון הפיקוח הציבורי שלה על ייצור ועיבוד של דגים לייצוא אינם תואמים את התקנות האירופיות. כתוצאה מכך ביטל מנהל השו"ט את היתר הייצוא למוצרי דגים לכל המפעלים שאושרו לכך בעבר. ייצוא הדגים ומוצריהם מישראל למדינות האיחוד האירופי הושבת עד תיקון הליקויים ובדיקה חוזרת של המפעלים בידי נציגי האיחוד האירופי. יודגש כי מהמפעלים שלא נמצאו ראויים לייצא את תוצרתם לא נשלל היתר השיווק לשוק המקומי. יש לראות בחומרה את העובדה שמנהל השו"ט לא החיל על השיווק לשוק המקומי אותם כללים ולא ביטל את היתר השיווק בארץ של מפעלים אלה. 
ליקוי
17.
בתחילת 2009, לאחר הביקורת של המשלחת ולפי ההנחיות של הנהלת משרד החקלאות, החלו השו"ט ואגף הדיג לארגן ולהסדיר פיקוח וטרינרי, כמקובל באיחוד האירופי. נכתבו נהלים התואמים את התקנות האירופיות, והוכנה טיוטת תקנות שמטרתה להסדיר את הבסיס החוקי לפיקוח הווטרינרי על גידול דגי מאכל בישראל, מיונם ושיווקם. ואכן - בבדיקה חוזרת שנערכה באוקטובר 2009 התרשם הצוות מטעם האיחוד האירופי לחיוב מהפעילות לתיקון הליקויים. לאחר בדיקתו אושרו (רק) שני מפעלים לייצא לאיחוד האירופי, לעומת שמונה שאושרו ביולי 2008, לפני ביקור המשלחת.
ליקוי
18.
ב-2010 הסתפק השו"ט רק באיסוף מידע על כל משקי הגידול, במתן הסברים למגדלים על הדרישות שיצטרכו לעמוד בהן ובבדיקה אם יש להם רישיון עסק. 
היעדר תקנות מחייבות ואי-פיקוח מספק על כל שלבי הגידול עלולים לגרום לכך שגם המפעלים שאושרו לייצוא ייפסלו, אם נציגי האיחוד האירופי יגיעו לביקורת נוספת. 
התוצאה היא שענף הדיג פועל ללא הסדרה מספקת: עד שלהי 2010 טרם הותקנו התקנות, ואת הנהלים קשה לאכוף משום שלא ניתן להטיל סנקציות (קנס מינהלי, למשל) על העבריינים. לפיכך חשוב מאוד לעגן את הוראות הנוהל בתקנות. 
ליקוי
19. 
הדגה בכינרת היא מרכיב חשוב במארג המזון ותורמת לאיזון האקולוגי ולאיכות המים באגם. שלל הדיג בכינרת התמעט בשנים האחרונות והגיע לשפל חסר תקדים בשנת 2008, בעיקר מן הסיבות האלה: ניהול כושל של אגף הדיג - מתן היתר לדיג ברשתות בלתי-חוקיות (בעלות עיניים קטנות מדי), ללא סמכות ושלא בהתאם לתקנות; אי-פיקוח יעיל על הדיג ואי-טיפול בבעיית הקורמורנים הניזונים מהדגה בכינרת. אלה - וגם אחרות - תרמו לדלדול הדגה. הנתונים הללו מעוררים חשש ממשי לפגיעה אקולוגית אם חלילה תהפוך הכינרת לאגם שחיים בו מעט דגים מזנים ספורים. 
תגובה
19. 
הופעלה סירה לגירוש באופן מיידי. במקביל, פורסם מכרז להפעלת תוכנית לגירוש ארצי של קורמורנים.
תגובה
הרשות הממשלתית למים ולביוב
19. 
שלל הדגה בכנרת ירד לשפל חסר תקדים ב-2008, אך חלה התאוששות השלל ב-2009 וב-2010. הסיבות לשפל בשלל הדגה הן רבות וסוכמו ביום העיון שנערך בפברואר 2008 ואורגן על ידי המעבדה לחקר הכינרת, רשות המים ואגף הדיג. בין הסיבות לשפל צויינו המפלס הנמוך של הכינרת, מיעוט הנוטריאנטים, ואי הופעת אצת הפרידיניום. 
ליקוי
20. 
החלטת הממשלה להשבית את הדיג בכינרת לשנתיים, החל באפריל 2010, טרם מומשה. העניין תלוי ועומד להכרעת בג"צ.
תגובה
20. 
הנושא כבר אינו עומד בפני בג"צ וועדת הכלכלה אישרה תקנה להשבתת הדיג בכינרת למשך 4 חודשים החל מ 15 באפריל 2011.
ליקוי
21. 
הטיפול הכולל בכינרת מתעכב גם הוא. מן הראוי שאגף הדיג יפעל לקידום העניין, במיוחד, להגברת הפיקוח והאכיפה, ולקידום הטיפול בבעיית הקורמורנים. 
תגובה
21. 
הטיפול בבעיית הקורמורנים החל. במהלך חודש פברואר 2011 התבצע גירוש קורמורנים מהכינרת באמצעות סירה מהירה. נחתם חוזה עם קבלן שיבצע גירוש קורמורנים מאזור צפון הארץ כולל הכינרת החל מעונת 2011-2012. 
ליקוי
22. 
הפיקוח על איכות הדגים הוא תפקידם של השירותים הווטרינריים. כדי להסדיר את הפיקוח הווטרינרי על גידול דגי מאכל המיועדים לשוק המקומי ולייצוא על משרד החקלאות להתקין תקנות בנושא. יש להבטיח שיהיה תקן אחיד לתוצרת המיועדת לייצוא ולזו המשווקת לשוק המקומי ולהכשיר די עובדים בשו"ט לאכיפת הדין. 
ליקוי
23. 
עד סוף שנת 2010 לא יושמה החלטת הממשלה להשבית את הדיג בכינרת לשנתיים מאפריל 2010, והדיג בכינרת נמשך. בעת סיום הביקורת היה העניין תלוי ועומד בבית המשפט העליון בשבתו כבית משפט גבוה לצדק. גם הטיפול המערכתי בדיג בכינרת התעכב. במקביל להליך המשפטי ראוי שאגף הדיג יפעל לקדם את הטיפול בנושאים המערכתיים. 

ליקוי
24. 
אגף הדיג לא ניצל ביעילות את המשאבים שעמדו לרשותו כדי לקיום פיקוח יעיל ולא סיפק פתרון הולם לעבריינות הדיג, שתרמה להידלדלות מתמשכת של הדגים. לרשות מחלקת הפיקוח עומד כוח אדם מצומצם, וכתוצאה מכך אין ביכולתה למלא כהלכה את כל המוטל עליה. יש לטפל לאלתר וביסודיות בפיקוח ובאכיפה, ולצורך כך יש להעמיד לרשותה של מחלקת הפיקוח משאבים ואמצעים מספיקים ולהכין תכנית פעולה מסודרת. 
ליקוי
25. 
כדי להסדיר את הפיקוח הווטרינרי על גידול דגי מאכל המיועדים לצריכה מקומית ולייצוא יש להבטיח כי שר החקלאות ופיתוח הכפר יתקין תקנות בנושא, ביניהן תקנה בעניין תקן אחיד לשוק המקומי ולייצוא, כדי שהציבור הישראלי יקבל מוצר שאיכותו זהה למוצר המיוצא. יש לדאוג לכך שעובדי הפיקוח בשו"ט יוכלו לאפשר את יישום החוק ואכיפתו, ומנגנון האכיפה יהיה יעיל. 
ליקוי
26. 
בביקורת נמצא כי למרות שבפקודת הדיג ובתקנות הדיג יש לפקיד הדיג הראשי סמכויות, הן לא עוגנו בכתב מינוי. משרד החקלאות הודיע בתחילת דצמבר 2010 כי יכין לו כתב מינוי. 
תגובה
26. 
תוקנו תקנות הדיג. התקנות פורסמו ברשימות. 
ליקוי
27. 
משרד מבקר המדינה מעיר שלמעלה משש שנים לאחר שהוועדה לאכלוס הכינרת קיבלה את החלטתה אין עדיין מידע על הקשר שבין אכלוס דגיגי האמנון בכינרת לשלל הדיג. 
תגובה
27. 
בימים אלה מתבצע מחקר בנושא הקשר שבין אכלוס דגיגי האמנון בכינרת לשלל הדיג.
ליקוי
28. 
רענון להקות ההורים של דגיגי האמנון: כדי לשמור על איזון אקולוגי בכינרת ולהגדיל את שלל הדיג הנהיגו בה אגף הדיג ורשות המים אכלוס שנתי קבוע של דגיגי אמנון הגליל. מקורם במספר מצומצם של הורים המרכיבים את להקת הרבייה, ואין להם אפיון גנטי. אבל אם משתמשים כל העת באותה להקת הורים יש חשש מיצירת בעיות גנטיות בגלל היעדר גיוון. לכן החליטה בשנת 2006 הוועדה לאכלוס הכינרת שיש צורך לרענן את להקת ההורים בשיעור של 75%. הבדיקה העלתה שעד ינואר 2010 ביצע אגף הדיג רענון של 25% מהלהקה בלבד.

תגובה
28.  
בימים אלה מתבצע מחקר בנושא רענון להקות ההורים של דגיגי האמנון.
ליקוי
29. 
באותה ישיבה החליטה הוועדה לאכלוס הכנרת שחיוני לקיים גם סקר ניטור יישומי בשיתוף פעולה בין אגף הדיג ובין המעבדה לחקר הכינרת וספינת דיג בסיוע מכשור מתקדם, כיוון שהנתונים שיופקו ממנו ישמשו בסיס לקבלת החלטות בעניין אכלוס הכינרת. מנהל תחום דיג ימי באגף הדיג והמנהל (בפועל) של המעבדה לחקר הכינרת אכן קיימו דיונים להכנת תכנית ניטור משותפת, אך עד מועד סיום הביקורת, אוגוסט 2010, טרם הוחל בסקר
תגובה
29. 
המדען הראשי יפרסם בקרוב קול קורא לביצוע סקר וניטור בכינרת.

משרד המשפטים

מתן סיוע משפטי בתחום האזרחי
הגופים המבוקרים: משרד המשפטים, סנגוריה ציבורית ארצית, מחוז ת"א-מרכז של הסנגוריה הציבורית, הנהלת בתי המשפט, מחלקת ייעוץ וחקיקה – משרד המשפטים, משרד האוצר

ליקוי

1.
כחלק מתהליך בחינה, אשר מטרתו להביא למודרניזציה מקיפה במערכת המשפט, בין היתר, לאור הוראות חוק יסוד: כבוד האדם וחירותו, מינה מנכ"ל משרד המשפטים דאז בנובמבר 2000 ועדה לגיבוש הצעות לרפורמה במערכת הסיוע המשפטי האזרחי ובנגישות לצדק (להלן - הוועדה). בשנת 2002 גיבשה הוועדה טיוטת דוח שבה קבעה, בין היתר, כי קיימת שכבת אוכלוסייה רחבה בישראל אשר אין ביכולתה לממן שירותים משפטיים, עובדה שאינה מבטיחה כראוי את מימוש זכות היסוד לנגישות למשפט לכלל האוכלוסייה; וכי אגף הסיוע אינו ערוך לספק שירותי מידע על זכויות וחובות משפטיות, ייעוץ משפטי כללי או ייעוץ שמטרתו ליישב סכסוכים אזרחיים ללא התדיינות משפטית (באמצעות גישור, פישור, בוררות וכדומה). דוח הוועדה לא נידון בהנהלת משרד המשפטים.
משרד מבקר המדינה מעיר למשרד המשפטים כי לצורך הכנת דוח הוועדה נעשתה בחינה מקצועית של מכלול התפיסות לגבי קידום הנגישות למשפט וכי נכללו בו המלצות כבדות משקל שהיה בהן כדי לשדרג את טיב הייצוג המשפטי הניתן ולקדם את הנגישות למשפט. משסיימה הוועדה את דיוניה וגיבשה דוח, שומה היה על הנהלת משרד המשפטים לדון בו ולבחון דרכים ליישומו, ולוּ רק מן ההיבט העקרוני.
על אגף הסיוע ליידע את הציבור בדבר זכותו לסיוע משפטי ולהנגיש את השירות לאזרח. כמו כן, לצורך ניצול של כלל האפשרויות למתן סיוע משפטי על ידי הגופים השונים, נדרש אגף הסיוע, כגוף ממלכתי מוביל, להגיע עמם לשיתוף פעולה ולתיאום. כך יורחב מעגל הזכאים לסיוע משפטי ללא הגדלת ההוצאה הציבורית.
תגובה
משרד המשפטים

1. 
הנהלת האגף בפורום ראשי מחוזות סיוע משפטי דנה מחדש ביום 30.12.10 בנושא הרחבת קידום יישוב סכסוכים ללא התדיינות משפטית במסגרת הסיוע המשפטי, והחליטה כי במכלול הנתונים הקיימים וסדרי עדיפויות אין בכוונה לקדם עניין זה. ככל שבעתיד ישתנו הנסיבות יישקל העניין מחדש.
לנושא יידוע הציבור בדבר זכאותו לייצוג משפטי - מאחר וההצעה סותרת את הדין  הקיים ולאור העלות התקציבית, תבחן הנהלת האגף מול הנהלת המשרד והנהלת בתי המשפט את האפשרות לתיקון חקיקתי כאמור. מועד לביצוע: אוגוסט 2011.

ליקוי

2.
האגף מעניק סיוע משפטי בעניינים אזרחיים לאזרחי מדינות החתומות על אמנת האג בדבר סדר הדין האזרחי משנת 1954. אמנה זו מסדירה, בין היתר, מתן סיוע משפטי לנתיני המדינות החתומות עליה; כמו כן, מראשית 2007 מעניק האגף שירות משפטי לקטינים זרים שאינם מלווים בידי מבוגר השוהים בארץ שלא כדין, הן בהליכים בפני בית הדין לביקורת משמורת של שוהים שלא כדין והן בערעור על החלטותיו. כבר בספטמבר 2007 נדרשה הנהלת משרד המשפטים להכריע בסוגיית מתן סיוע משפטי לתושבים זרים שאינם אזרחי המדינות הללו, אך עד סיום הביקורת, בספטמבר 2010, טרם הוכרעה הסוגיה.
על הנהלת משרד המשפטים לסיים את בחינת נושא מתן הסיוע המשפטי לתושבים זרים. במצב כיום יש אוכלוסייה מוחלשת - אוכלוסיית התושבים הזרים - שאינה מקבלת סיוע אף על פי שהוראות הדין הקיימות אינן שוללות מתן סיוע כזה. עובדה זו מקשה עליהם את נגישותם למערכת המשפט.

תגובה

2. 
גובש מכתב של מחלקת ייעוץ וחקיקה בשיתוף האגף לסיוע משפטי וגורמים נוספים למשנה ליועמ"ש ובו הצעות לתיקון חקיקה בעניין ייצוג זרים. ביום 13.2.11 התקיים דיון אצל המשנה ליועמ"ש בהשתתפות הגורמים הרלוונטיים, על סמך המסמך האמור, וסוכמו המלצות לחקיקה.


בנוסף, מחלקת ייעוץ וחקיקה בשיתוף האגף תכין הצעה לחקיקה לאור ההמלצות שגובשו, אשר תובא לדיון בפני הנהלת המשרד. מועד לביצוע: יולי 2011.

ליקוי

3. 
מלבד האגף מסייעים גופים נוספים במתן ייעוץ וייצוג משפטי, ביניהם לשכת עורכי הדין וגופי סיוע התנדבותיים. ראוי שהאגף, בהיותו גוף ממלכתי, יביא להסדרת שיתוף הפעולה בינו לבין גופי הסיוע ההתנדבותיים בתחום של הפנָיה הדדית של פונים לפי הצורך, תוך כדי הגדרת האחריות המוטלת על כל אחד מהצדדים וקביעת המעמד המוביל של אגף הסיוע. חרף זאת, האגף לא הביא להסדרת שיתוף פעולה כזה ולא קבע מנגנון להפניית פונים מאגף הסיוע לתכנית הסיוע מטעם לשכת עורכי הדין.
תגובה

3. 
האגף יחדד ההנחיה לגבי ההפניה של פונים לתוכנית שכר מצווה ואי ההפניה של פונים לארגונים חוץ ממשלתיים אחרים. המשרד לא מוצא לנכון להפנות לארגונים אחרים, ואף היועמ"ש של המשרד אסר על הפניה כאמור. זאת מאחר והפניה לארגונים אחרים משמעה המלצה על טיבו של הארגון ו/או העדפתו של ארגון זה על פני ארגון דומה על כל המשתמע מכך.

לעניין גיבוש נוסח למכתבי הדחייה אשר יפנה את הנמענים לתכנית שכר המצווה של לשכת עורכי הדין - האגף יוסיף לתבנית מכתב הדחייה בהיעדר זכאות כלכלית, הערה אוטומטית בדבר האפשרות לפנות לתוכנית שכר מצווה כולל פרטי התקשרות. מועד לביצוע: יוני 2011.

ליקוי

4. 
כדי לפעול לקיצור משך הטיפול על האגף להקנות לעצמו יכולות לניטור זמני השלבים השונים של תהליך הטיפול בפונים, לפילוחם לפי גורמי הטיפול ולניתוח הסיבות לעיכובים, אם היו. כעת אין בידי האגף היכולות להפיק מהמערכות הממוחשבות את המידע הניהולי הנחוץ כדי לקדם בצורה המיטבית את הטיפול בפניות לקבלת סיוע משפטי, אם בשל היעדר יכולת לזהות באמצעותן את הסיבות לזמני טיפול ממושכים בפונים ואם בשל היעדר עדכון המערכת בנתונים הרלוונטיים לצורך הטיפול בגורמים המעכבים בלשכות.
* על אגף הסיוע המשפטי להקנות לעצמו יכולות לניטור זמני השלבים השונים של תהליך הטיפול בפונים, לפילוחן לפי גורמי הטיפול ולניתוח הסיבות לעיכובים, אם היו.

תגובה

4. 
הנהלת האגף תחדד את ההנחיה המחייבת רישום הפעולות במחשב . מועד לביצוע: מאי 2011.

הנהלת האגף תחדד את ההנחיה המחייבת טיפול מנהלתי תכוף ללא עיכוב בתיקים. למרות מצוקת  כוח האדם באגף, האגף יטפל באופן נקודתי בתיקים שאותרו בדוח המבקר. מועד  ההנחיה: יולי 2011. מועד לביצוע הטיפול הנקודתי: נובמבר 2011.

ליקוי

5.
רוב הסיוע המשפטי ניתן על ידי עורכי דין חיצוניים. ביוני 2010 העסיקו לשכות הסיוע 1,170 עורכי דין חיצוניים. כל ראש לשכת סיוע עורך רשימה של עורכי הדין, מבין אלה שביקשו להתמנות כעורכי דין חיצוניים, שנבחרו על ידיו ככשירים להעניק שירות לפונים, ומעביר להם תיקים של פונים בהתאם להתמחותם. כדי להבטיח שוויון הזדמנויות לכל עורכי הדין העשויים להתעניין במתן שירותים אלה וכדי להבטיח שנותני השירות יהיו המתאימים ביותר, נדרש הליך פומבי ותחרותי לבחירתם. אגף הסיוע לא קבע נהלים לאיתור עורכי דין ואמות מידה לבחירתם ולא פרסם פומבית מידע רלוונטי לאלה המעוניינים להיכלל במאגר שהוא מנהל. פניותיהם של עורכי דין להיכלל במאגר זה לא זכו להתייחסות בתוך פרק זמן סביר, ולעתים כלל לא זכו להתייחסות.
* על האגף לקבוע נהלים ברורים ומחייבים לצורך שיפור סדרי איתור עורכי דין חיצוניים, מינויָם ופיקוח עליהם. כך תושג שקיפות, יוענק שוויון הזדמנויות לציבור עורכי הדין ותתייעל פעילות האגף.
תגובה

5. 
נהלים לאיתור עו"ד: האגף בתיאום עם הלשכה המשפטית במשרד המשפטים יצא בהזמנה להציע הצעות לעורכי דין להגיש מועמדות להצטרף למאגר עורכי הדין לגבי שתי לשכות סיוע משפטי. מועד ביצוע: יולי 2011. 

האגף יקבע נוהל מפורט לגבי הגשת מועמדות של עו"ד לפעול מטעם האגף ולתהליך בחירת עוה"ד ויפרסמו באתר האינטרנט של האגף.  מועד ביצוע: ספטמבר 2011.

האגף יקבע נוהל מפורט לגבי הגשת מועמדות של עו"ד לפעול מטעם האגף ולתהליך בחירת עוה"ד ויפרסמו באתר האינטרנט של האגף.  מועד ביצוע: ספטמבר 2011.

ייקבע תהליך אשר יוודא ביצועו של הנוהל לרבות מענה לעוה"ד הפונים בהתאם לכללים שיקבעו בכל אחת מלשכות הסיוע המשפטי. מועד ביצוע: חודשים לאחר סיום הנוהל שצוין לעיל.

בנוגע לתשלום שכר טרחה לעורכי דין חיצוניים - האגף יעלה לדיון מול הנהלת המשרד את נושא שכר טרחת עוה"ד הממונים על ידו, זאת לאור פערי שכר הטרחה שצוינו בדוח המבקר. מועד ביצוע: יולי 2011.

ליקוי
6.
אגף הסיוע לא קבע נוהל לרישום עורכי דין במאגר ולהוצאתם ממנו של אלה שאינם מתאימים.
על האגף לקבוע נהלים ברורים ומחייבים לצורך שיפור סדרי איתור עורכי דין חיצוניים, מינויָם ופיקוח עליהם. כך תושג שקיפות, יוענק שוויון הזדמנויות לציבור עורכי הדין ותתייעל פעילות האגף.

תגובה

6. 
האגף יקבע נוהל לרענון המאגר לרבות הגדרת עוה"ד כלא פעיל.  מועד ביצוע: נובמבר 2011.

ליקוי

7.
אגף הסיוע לא קבע מדדי הערכה לבחינת תפקודם של עורכי הדין, ופיקוח האגף על עבודתם של עורכי הדין החיצוניים בלשכות הסיוע לקה בחסר.
על האגף לקבוע נהלים ברורים ומחייבים לצורך שיפור סדרי איתור עורכי דין חיצוניים, מינויָם ופיקוח עליהם. כך תושג שקיפות, יוענק שוויון הזדמנויות לציבור עורכי הדין ותתייעל פעילות האגף.

תגובה

7. 
האגף יקבע נוהל מקיף לגבי תהליך הפיקוח על עו"ד חיצוניים לרבות רמות פיקוח שונות לעוה"ד בהתאם לנסיבות הספציפיות ויישומן. הנוהל יכלול בנוסף כללים בנוגע לפעולות הלשכה בעקבות אי דיווח של עוה"ד, התראות והקצאת התיקים לעוה"ד בהתאם למסקנות העולות מהפיקוח. מועד ביצוע: 18 חודשים.

ליקוי

8.
תהליך המינוי של עורך הדין החיצוני לתיק לא התייחס לניסיונו המצטבר של עורך הדין בעבודה עם הלשכה. לפיכך עלול להיווצר מצב שבו עורך הדין אינו מתאים באופן מיטבי לפונה, והדבר עלול לפגוע בטיב השירות.

תגובה

8. 
האגף יקבע נוהל בדבר בחירת עוה"ד הספציפי לייצוג תוך התאמה מירבית בין ההליך המשפטי והלקוח הספציפי לבין עוה"ד. מועד ביצוע: אוקטובר 2011.

ליקוי

9. 
בחלוף ארבעה עשורים מאז חקיקת חוק הסיוע המשפטי, ולאור מגמות החקיקה, על משרד המשפטים לחזור ולבחון את סדרי ניהול האגף, ובכלל זה את הצורך ברפורמה במערכת הסיוע המשפטי האזרחי בישראל.
ליקוי

10. 
הועלה כי אין בידי האגף נתונים על הזמן שחולף ממועד בקשת הסיוע ועד בקשת המסמכים מהמוסד, וכן ממועד קבלת המסמכים מהמוסד ועד קביעת ריאיון עם הפונה. במצב זה אין בידי האגף המידע הנחוץ כדי לבודד את פרקי הזמן הנתונים באחריותו ולפעול לקיצורם. על האגף לפתח כלים שיאפשרו לו לנתח את הסיבות לעיכובים ולפעול להסרת הגורמים המעכבים.
תגובה

10. 
האגף יוסיף בדיקה סטטיסטית לגבי הזמן שחולף ממועד בקשת הסיוע ועד בקשת המסמכים מהמוסד לביטוח לאומי. מועד לביצוע: יולי 2011.

ליקוי

11. 
הבדיקה העלתה כי הנהלת האגף לא קבעה הנחיות המחייבות את כלל לשכותיה באשר לפרקי הזמן שבמהלכם יש להודיע לפונים שעליהם להמציא מסמכים בל תידחה בקשתם: לשכות ירושלים ובאר שבע שולחות לפונים שלא המציאו את הממסכים הנדרשים הודעות על דחייה מחמת אי-הוכחת זכאות לאחר 40 ימים מיום קיום הראיונות, שבמהלכם נשלחות אליהם תזכורות, ואילו לשכת עושה זאת לאחר 30 ימים.
תגובה
11. 
הנהלת האגף תקבע הנחיה מחייבת בדבר התהליך ופרקי הזמן שבהם יתאפשר לפונים להמציא מסמכים וכן פעולת הלשכה בעקבות אי המצאתם או המצאה חלקית. ההנחיה כאמור תתחשב ביכולתם של מבקשי הסיוע המשפטי לשתף פעולה ותאפשר גמישות בהתאם לנסיבות .

מועד לביצוע: נובמבר 2011.

ליקוי

12. 
רק לאחר סיכום הביקורת, בסוף ינואר 2011, גיבש משרד המשפטים בדיקה לפילוח מאפייני השיחות המתקבלות בהתאם להחלטת המנכ"ל; האגף טרם הקים מוקד טלפוני ארצי.
תגובה

12. 
מומחה חיצוני מטעם המשרד בחן הנושא וסיכם ממצאיו בדוח מפורט. טרם התקבלה החלטת הנהלת המשרד לגבי מוקד טלפוני ארצי.

ליקוי

13. 
היעדר מענה טלפוני והיעדר אפשרות לפנות ללשכות הסיוע בשעת הצורך פוגעים באיכות השירות לפונים, ביעילות הטיפול ובמהירותו: אין מענה למקרים דחופים שלא בשעות העבודה המקובלות; הפונים נאלצים להתייצב אישית בלשכות ומגדילים בכך את העומס בלשכות.
תגובה

13.  
בכל לשכות הסיוע המשפטי תתאפשר השארת הודעה במשיבון גם בשעות העבודה ועובדי הלשכות יתקשרו חזרה בהתאם להודעות ככל שעומס העבודה יאפשר זאת. כמו כן בכל הלשכות יוגבר היידוע (מעבר לקיים) לפונים פוטנציאלים שבמקרים דחופים ניתן לפנות גם בשעות הערב בצירוף מספר הטלפון הייעודי. מועד ביצוע: יולי 2011 (בכפוף לאילוצים טכנולוגיים של המרכזיות השונות במחוזות השונים).

ליקוי

14. 
מאז פרסום דוח הביקורת הקודמת ומאז החלטת הממשלה שהתקבלה בעקבותיו, עשה משרד המשפטים מהלכים לצמצום מספר עורכי הדין המועסקים כרטיינרים פנימיים באגף הסיוע, ומספרם ירד. עם זאת, בהיעדר פעולה המשכית להסדרת מעמדם של הרטיינרים הפנימיים שנשארו, הצוברים בינתיים ותק העסקה, החשש מהיווצרותם של יחסי עובד ומעביד ימשיך להתקיים.
תגובה

14. 
האגף תומך בהעסקת עוה"ד הפנימיים כעובדי מדינה ולא במסגרת חוזה העסקה קבלני. ההחלטה בעניין זה תלויה בגורמים חיצוניים לרבות נציבות שירות המדינה ואגף התקציבים באוצר.

ליקוי

15. 
לדעת משרד מבקר המדינה, צירוף עלון ההסברה לכתבי בית הדין מיידע את בעל הדין בדבר שירותי הסיוע המשפטי כבר מרגע קבלת כתב התביעה, ומעניק לו את הזמן הדרוש לצורך פנייה לאגף ובדיקת זכאותו לסיוע, ולצורך הגעה לדיון המשפטי מלווה בעורך דין. לעומת זאת, יידוע באמצעות עמדות הסיוע לחסרי ייצוג מתבצע לעתים בעת שבעלי הדין מגיעים לדיון שנקבע להם בבית המשפט ללא ליווי עורך דין, ועלול לעכב את היערכותם לדיון המשפטי. ככל שקיים צורך בשינוי בתקנות, ולאור החשיבות שביידוע הפונים, ראוי להנהלת בתי המשפט ולאגף לשקול שינוי בחקיקה שיאפשר את חלוקת העלון כאמור.
תגובה

15. 
דוח המבקר בעניין סיוע משפטי בתחום האזרחי מצביע על יידוע האזרחים בדבר האפשרות לקבל סיוע משפטי בדרך של צירוף עלון הסברה לכתבי בית הדין שנשלחים לאזרח, כדרך הראויה. בשל כך סבר המבקר כי ראוי שהנהלת בתי המשפט ביחד עם אגף הסיוע במשרד המשפטים ישקלו שינוי חקיקה בנדון. מערכת בתי המשפט יכולה להיערך בזמן קצר לצרף לכתבי בית הדין, הסבר לעניין אפשרות האזרח לקבלת סיוע משפטי, ברם הדבר תלוי ביכולת משרד המשפטים לתת סיוע לכל הפונים אליו. לפיכך, נכון להיום הדבר תלוי במשרד המשפטים, וברגע שיתבקש על ידם שינוי החקיקה, הנהלת בתי המשפט תתמוך ותבצע את המתבקש ממנו.
משרד הפנים
פרויקט תעודת זהות חכמה
הגופים המבוקרים: משרד הפנים, רשות האוכלוסין ההגירה ומעברי הגבול, משרד המשפטים – מחלקת ייעוץ וחקיקה, משרד האוצר – אגף התקציבים, משטרת ישראל
ליקוי
1.
עד יוני 2007 סבר המשרד כי בתעודת הזהות יש לשלב תמונת תווי פנים (להלן - תצלום ממוחשב) ולא טביעות אצבעות, וכי הטמעת החידושים הביומטריים במסמכי הזיהוי תיעשה בהדרגה ובלי לעכב את הנפקת תעודת הזהות החכמה ואת השימוש בה. ביולי 2007 התחלפו השר והמנכ"ל במשרד, ח"כ מאיר שטרית מונה לשר הפנים, ומר אריה בר מונה למנכ"ל המשרד והתקבלו החלטות שמשמעותן שינוי במדיניות המשרד. במסגרת זו נקבע כי במסמכי הזיהוי החדשים ישולבו תצלום ממוחשב ותמונת טביעות אצבעות שאפשר להפיק מהם נתוני זיהוי ביומטריים (להלן - אמצעי זיהוי ביומטריים). המימוש של החלטות אלה היה כרוך בעיכוב נוסף עקב הצורך בייזום תיקונים בחקיקה ראשית, בגיבוש תורת הפעלה חדשה ובאישורה וכן בהתאמת התשתיות ותהליכי ההנפקה. 
תגובה
רשות האוכלוסין, ההגירה ומעברי הגבול
1.
תהליך העבודה על התקנות והצו אינו מעכב את הפרויקט. עבודה זו מתנהלת ומתקדמת במקביל לשאר שלבי ההיערכות הלוגיסטית. העבודה נמצאת כעת בשלבי תיאום סופיים מול משרד המשפטים. מועד הסיום בימים הקרובים.  

ליקוי
2.
מנכ"ל משרד הפנים דאז ביקש באוקטובר 2007 מהמטה ללוחמה בטרור שבמשרד ראש הממשלה לגבש עבור משרד הפנים את תורת ההפעלה ל"שילוב ביומטריה בתיעוד לאומי 'חכם'" (להלן - תורת ההפעלה). יישום תורת ההפעלה צפוי להשפיע על תהליכי העבודה שיתקיימו בלשכות רשות האוכלוסין ועל ההתמודדות עם סיכונים שונים שתהליכי העבודה אמורים לתת להם מענה. בביקורת נמצא שבמהלך גיבוש תורת ההפעלה לא שותפו כל הגורמים המקצועיים ברשות האוכלוסין, לרבות אלו המופקדים על עבודת המרשם והלשכות. 
ליקוי
3.
נוהל מפת"ח קובע כי בכל פרויקט מחשוב אמורה לפעול מינהלת פרויקט המהווה צוות מקצועי האחראי לניהול השוטף של הפרויקט. החלפת תעודות הזהות לכלל האוכלוסייה היא מהלך מורכב המחייב עבודת מטה הכוללת קבלת החלטות, גיבוש מדיניות, הכנת תכניות, הבניית תהליכים ותיאום בין גורמים רבים. לשם כך יש להקים מינהלת שתהיה אחראית לניהול הפרויקט על היבטיו השונים. עד יולי 2010 טרם הוקמה מינהלת פרויקטים לליווי הפרויקטים הנוגעים לתיעוד לאומי: תעודת זהות חכמה, דרכון ביומטרי וארכיב ממוחשב (להלן - הפרויקטים לתיעוד לאומי). 
תגובה
3. 
במשך השנתיים האחרונות התנהלו דיונים רבים בנושא זה ובהם הוצגו אפשרויות שונות להקמת המינהלת, אולם הדבר לא צלח, ובימים אלה החלה קליטת עובדים לאגף פרויקטים. העובדים שנקלטו כאמור יהוו את הבסיס לניהולם של הפרויקטים. ייעודו של האגף לפרויקטים ברשות האוכלוסין הינו אישור ובקרת התהליכים וכן מתן דיווח שוטף על התקדמות הפרויקטים וכן החסמים והתקלות. עד למרץ 2011 התכנס צוות ההיגוי העוסק בקידום הפרויקט 17 פעמים. 
הרשות נמצאת כיום בשלבים מתקדמים של הפרויקט הביומטרי, ועל מנת לקדמו שכרה הרשות את שירותיהם של יועצים חיצוניים : משרד רואה חשבון, משרד לייעוץ משפטי, יועץ ביומטרי ויועץ טכנולוגי. יועצים מומחים אלה אפשרו את התקדמות הפרויקט. לאור האמור, אי הקמת המינהלת לא גרם לעיכוב בתהליכים. 
הרשות מצויה כיום בשלבי ביצוע סופיים של הקמת כלל המערכות ליישום פרויקט התיעוד הלאומי הן בתחום הדרכון והן בתחום תעודת הזהות. לאור הערות המבקר בדבר ניהול מעקב, ניהול הפרויקטים מתבצע כיום, ברמת על, באמצעות התוכנה לניהול פרויקטיםMS-PROJECT . 

ליקוי
4.
בדצמבר 2008 חתמו כאמור נציגי המשרד על הסכם עם הספק לייצור תעודות זהות חכמות, וזאת קודם שהוסדרו בחקיקה ראשית שינויי החקיקה הדרושים, וכך נוצר מצב שבו יש סיכון שלפחות חלק מן ההשקעה בפרויקט עלול לרדת לטמיון. על פי הנחיית היועץ המשפטי לממשלה מספטמבר 2004 אין לפרסם מכרז בנסיבות שבהן הוראות מהותיות במכרז מתבססות על הצעת חקיקה שטרם אושרה בכנסת. בהתקשרו עם הספק בטרם הושלמו הליכי החקיקה פעל המשרד שלא ברוח הוראות היועץ המשפטי לממשלה. 

ליקוי
5.
בתוספת שצורפה למסמכי המכרז השני ונעשתה לחלק מההסכם שתוקפו חמש שנים נכתב כי התעודות החכמות ייוצרו בשני שלבים: בשלב הראשון ייוצרו כרטיסים חכמים גולמיים (להלן - כרטיסים גולמיים), ובשלב השני יוטבעו בכל כרטיס גולמי פרטי הזהות של בעל התעודה, תהליך המכונה פרסונליזציה. לפי התוספת, בשנים 2013-2010 אמור הספק לייצר 5 מיליון כרטיסים גולמיים, תמורת תשלום של כ-161 מיליון ש"ח. מאחר שבחוק המאגר הביומטרי נקבע שהוא יוחל בהדרגה, ומאחר שייתכן ששר הפנים ידחה את החלתו, יש חשש שהכרטיסים הגולמיים שהספק ייצר על פי ההסכם ימתינו במשך שנים למימוש שלב הפרסונליזציה, דבר המעורר שאלה בדבר הצדקת ההוצאה בעת הזאת. זאת ועוד, נוכח השינויים הטכנולוגיים יש חשש שהכרטיסים הגולמיים יהיו מיושנים בהשוואה לטכנולוגיה שתהיה בעוד כמה שנים כאשר יצא לפועל שלב הפרסונליזציה.
ליקוי
6.
כבר בשנת 2003 החל המשרד לטפל בנושא הכללת תצלום ממוחשב בתעודת הזהות. במסגרת זו פרסם מכרז, שילם לספק וליועץ וביצע פיילוט כדי לבצע תצלומים ממוחשבים לשם הדפסתם על התעודות שהוא מנפיק. במועד סיום הביקורת, יולי 2010, טרם שולב התצלום הממוחשב בתעודות הזהות. 
ליקוי
7.
בשנים 2007-2006 פותחו על פי הזמנת המשרד ובמימונו מערכת לתחקור ואימות ו"מערכת דיוקן" שנועדה לצילום, לסריקת תצלומים ולשמירתם בבסיס הנתונים של מערכת מרשם האוכלוסין. עד יולי 2010 טרם הופעלה מערכת התחקור, וממילא גם לא מערכת דיוקן, בלשכות רשות האוכלוסין ולא נעשים בהן תהליכי האימות והתחקור ששימשו להצדקת הרכישה ולהשקעת הכספים, תהליכים שהיו אמורים לתרום לשיפור מהימנות הנפקתם של תעודות הזהות והדרכונים.
ליקוי
8.
בשנים 2010-2000 התקשר המשרד עם יועצים לשם ליווי הפרויקטים לתיעוד לאומי, ובכלל זאת פרויקט תעודת הזהות החכמה. נמצא כי המשרד מימן שירותי ייעוץ בנושא תעודת זהות חכמה וצילום ממוחשב בסכום כולל של כ-5 מיליון ש"ח המגיע מ-11 תקנות תקציביות שונות. עוד נמצא שלגבי כמה יועצים נהג המשרד במשך כמה שנים לאשר תשלומים לאותו יועץ ובאותה שנה מתקציבן של כמה תקנות בעת ובעונה אחת. תשלומים אלה שולמו אף על פי שהמשרד חתם עם כל אחד מהיועצים על הסכם אחד בלבד לרכישת שירותי ייעוץ. כמו כן נמצא כי בכמה מקרים שולמו התשלומים ליועצים מתקציבן של תקנות שונות מאלה שהמשרד התחייב להן.
ליקוי
9. 
הטיפול בנושא זה נקלע למצב בלתי נסבל של העדר פתרון. לשם מניעת זיוף תעודות הזהות - התכלית המוצהרת של משרד הפנים שהוגדרה צורך לאומי חיוני ועמדה ביסוד המהלך להחלפת תעודות הזהות - ונוכח הקמתו של מערך לייצור תעודות הזהות החכמות בשנת 2010, ממליץ משרד מבקר המדינה כי משרד הפנים ינקוט לאלתר מהלכים להנפקתן של תעודות זהות חכמות לכלל האוכלוסייה עוד קודם שייכללו בהן אמצעי הזיהוי הביומטריים, ובכך יקשה את זיופן ויגביר את מהימנות השימוש בהן.
תגובה
9. 
החל מחודש ינואר 2010 מקיים מנכ"ל רשות האוכלוסין פורום קבוע בהשתתפות כל הגורמים המקצועיים הרלוונטיים, לקידום נושא תעודת הזהות החדשה ושאר הפרויקטים. 
כחלק מתהליך העבודה הקים מנכ"ל רשות האוכלוסין צוותי עבודה, הכוללים עובדים ברשות האוכלוסין, שמטרתם טיפול בהקמת המאגר הביומטרי עד לאיוש בעלי התפקידים כחוק. (הפעלת המאגר תיעשה כמובן בהתאם החוק רק על ידי הרשות לביומטריה), וזאת על מנת שלא לעכב את תחילת ההנפקה. בהתאם להנחיית גורמים מחוץ למשרד כלל הטיפול בהחלפת תעודת הזהות, בין היתר, גם הקמת מפעל בארץ לייצור תעודות זהות גולמיות חכמות, וזאת באמצעות ידע וניסיון שנרכש בחו"ל. כיום, הסתיימה הקמת המפעל להנפקת תעודות הזהות, והוחל ביצירת תעודת הזהות החדשה תוך הקפדה על הכללים שנקבעו במכרז. במקביל לייצור תעודות הזהות החדשות, נעשו פעולות לקידום פרויקט הדרכון החדש. הנפקת התיעוד החכם (תעודת הזהות והדרכון) לציבור תחל עם סיום ההיערכות בנושא תעודת הזהות והדרכון החדש. 
משרד התחבורה והבטיחות בדרכים
פיקוח על מכוני רישוי ועל מוסכים
הגופים המבוקרים: משרד התחבורה והבטיחות בדרכים, ומשטרת ישראל
ליקוי
 
1. 
למחלקה לא היו נוהלי עבודה בנושא סדרי הפיקוח על מכוני הרישוי ועל המוסכים, ולמפקחים לא היו טפסים עם רשימות תיוג שעליהם למלא במהלך הביקורת. אי-מילוי טופסי תיוג אחידים מנע את הבקרה על איכותה של עבודת המפקחים ועל היקפה והקְשה על המחלקה להפיק דוחות תקופתיים אחידים כדי לבחון את המגמות בתחום. 

ליקוי
 
2. 
מוסכים ומכוני רישוי רבים פועלים בימי שישי ושבת, בייחוד במגזר הלא-יהודי. משרד מבקר המדינה העלה כי בימי שישי לא נעשתה כל ביקורת, וכי רק עובד אחד של המשרד (מהצפון) הועסק בימי שבת ורק פעם בחודש.
ליקוי
 
3. 
משרד התחבורה אישר למכוני הרישוי למכור אביזרי רכב. בכך יצר המשרד אצל בעלי המכונים מצב של ניגוד עניינים מובנה בין רצונם להעלות את רווחיהם לבין חובתם למלא בנאמנות את תפקידם על פי סמכויות שלטוניות שהוענקה להם.
תגובה
משרד התחבורה והבטיחות בדרכים
3.
רענון לכלל העובדים במשרד התחבורה בנוגע להודעה בדבר חשש לניגוד עניינים ייעשה בתיאום עם היועצת המשפטית עד ליום 30.4.11.
ליקוי
 
4. 
מכוני הרישוי אמורים להיבדק פעמיים בחודש, ובכל זאת ביולי 2010 נמצא שבחלקם לא נעשו ביקורות במשך חודשים ואף שנים. היעדר פיקוח על מכון כזה תקופה כה ארוכה אינו עולה בקנה אחד עם סדרי פיקוח תקינים. מתלונות שקיבל משרד התחבורה וממסמכי המשרד מהשנים 2010-2009 עולה כי היו מכוני רישוי אשר אישרו תקינות לכלי רכב לא תקינים. מוסכי הרישוי תפקדו כמכוני רישוי לכל דבר, אך משרד התחבורה החיל עליהם את ההוראות המקלות החלות על מוסכי הרישוי. כך נקבעה להם תדירות ביקורת נמוכה: פעם בחודשיים בלבד, זאת לעומת תדירות ביקורת של פעמיים בחודש במכוני הרישוי.
ליקוי
 
5. 
המשרד לא דרש אישור על היעדר רישום פלילי ממגישי הבקשות במכרזים. נמצא שלכמה מבעלי כתבי ההרשאה היה עבר פלילי, ואף על פי כן לא בחן המשרד את האפשרות להתלות או לבטל את הרשאתם.
ליקוי
 
6. 
עוד ב-1989 הודיע המשרד לבג"ץ  כי הוא כבר החליט שיש להפריד הפרדה פיזית בין מכוני הרישוי לבין המוסכים. ואולם נמצא כי עדיין קיימות תופעות של בעלות צולבת על מכוני רישוי ועל מוסכים, הפועלים מתוך אי-הפרדה פיזית (כלומר בסמיכות מקום) או מתוך אי-הפרדה משפטית. בתופעות אלו יש משום ניגוד עניינים. המשרד ידע שמדובר בבעלויות צולבות, ולא דרש הפרדה פיזית ומשפטית בין המוסכים למכוני הרישוי כפי שהודיע לבג"ץ.
ליקוי
 
7. 
על פי תכנית העבודה של המשרד, יש לערוך ביקורת במוסכים לפחות פעם בשנה. מהנתונים של אגף מערכות מידע במשרד מיולי 2010 עולה כי ב-11 מוסכים לא נעשתה ביקורת יותר מעשר שנים; ב-83 מוסכים - חמש עד עשר שנים; וב-715 מוסכים - שנתיים עד חמש שנים.
ליקוי
 
8. 
בשנת 2008 ביצעה המשטרה 751 ביקורות ומצאה 318 מוסכים בלתי מורשים, ובשנת 2009 היא ערכה 514 ביקורות ומצאה 198 מוסכים בלתי מורשים. לנוכח ממצאים אלו ברור הצורך בפיקוח שוטף של המשרד על המוסכים המורשים והבלתי מורשים, מתוך שיתוף פעולה בין המשטרה לבין המשרד.
ליקוי
 
9. 
במהלך השנים 2009-2003 ירד מספר כלי הרכב שתקינותם נבדקה על ידי מחלקת ניידות. הירידה הייתה הן במספרים מוחלטים והן ביחס למספר כלי הרכב במדינה.
תגובה
9.
בסיכום שבין סמנכ"ל בכיר תנועה במשרד התחבורה לבין מנהל הרשות הלאומית לבטיחות ועל דעת מנכ"ל המשרד, תושלם במהלך 2011 מצבת כוח אדם בניידות הבטיחות באמצעות שילוב עובדים מטעם הרשות הלאומית לבטיחות.
ליקוי
 
10. 
מכוני הרישוי ועל המוסכים (המורשים והבלתי מורשים) ובתחום סדרי האכיפה של המשרד. משרד מבקר המדינה העיר למשרד התחבורה כי עליו לעשות את כל הנדרש לתיקון הליקויים שהועלו בדוח זה, כדי להבטיח שכלי הרכב הנעים על כבישי הארץ יהיו תקינים ולתרום בדרך זו להפחתת תאונות הדרכים.
תגובה
10-1 .
כל הליקויים המפורטים בדוח בתחומים השונים שבאחריות אגף הרכב יתוקנו עד לסוף שנת 2011. עד לסוף חודש מרץ 2011 יושלם השלב הראשון בעבודת המטה הבינמשרדית שתכליתה בחינת התועלת הכלכלית למשק ולתקציב המדינה כתוצאה מהגברת הפיקוח בתחום המוסכים ומכוני הרישוי.

משרד התעשייה, המסחר והתעסוקה

 סיוע לעסקים קטנים ובינוניים

הגופים המבוקרים: משרד התמ"ת, המכון הישראלי ליצוא ולשיתוף פעולה בינלאומי, משרד האוצר, המשרד לקליטת העלייה, משרד התיירות משרד החקלאות ופיתוח הכפר, משרד ראש הממשלה, נציבות שירות המדינה והרשות לעסקים קטנים. 
ליקוי 

1. שלא כבמדינות מתקדמות אחרות, במדינת ישראל אין חוק ספציפי המגדיר מהו עסק קטן ומסדיר את נושא העסקים הקטנים, וכמעט אין התייחסות בחקיקה שמבדילה עסקים קטנים מעסקים גדולים. נוסף על כך, הדין במדינת ישראל אינו מחייב לבחון את השפעתה של חקיקה חדשה על מגזר העסקים הקטנים. בתקופת הביקורת היו שמונה גופים ממשלתיים שסייעו לעסקים קטנים, לכל גוף היו כמה וכמה תכניות סיוע, ולכל אחת מהתכניות הייתה הגדרה משלה ל"עסק קטן" ול"עסק בינוני".

תגובה

משרד התעשייה המסחר והתעסוקה
1.  
הסוכנות לעסקים קטנים (להלן הסוכנות) פועלת לניסוח תזכיר הצעת חוק עסקים קטנים שתגדיר את מגזר העסקים הקטנים, יתייחס לתפקיד הסוכנות, יכלול את חובת התייעצות עם הסוכנות בחקיקה שנוגעת לעסקים קטנים, ואת סוגיית הרכש הממשלתי. לשם קידום החוק פועלת ועדה מייעצת שהתכנסה בתאריכים 1/12/10; 25/1/11 וועדת היגוי שהתכנסה בתאריך 3/2/11. הצעת החוק צפויה להיות מוכנה במחצית 2011.

ליקוי
2.  
לדעת משרד מבקר המדינה, על הסוכנות לעסקים קטנים לדון בהמלצות הוועדה לבחינת חסמים לעסקים קטנים ובינוניים ברכש הממשלתי שטרם יושמו, ולהחליט אלו מהן לאמץ, ועל מינהל הרכש הממשלתי לפעול ליישום הוראת החשכ"ל הזמנית, והכול - כדי להגדיל את נתח הפעילות של העסקים הקטנים ברכש הממשלתי.

תגובה
2.
הצעת החוק שהסוכנות לעסקים קטנים ובינוניים מגבשת תידרש להסרת חסמים שעומדים בפני עסקים קטנים בהתמודדות על מכרזים לרכש ממשלתי. עבודה אסטרטגית שמתבצעת בסוכנות עורכת מיפוי של החסמים העומדים בפני עסקים קטנים ובתוכם חסם הרכש, ותציע פתרונות בהתאם לממצאי העבודה האסטרטגית ובהתאם לממצאים של ועדות קודמות. הצעת החוק צפויה להיות מוכנה במחצית  2011.
ליקוי

3.
ההליך המייגע של קבלת רישיון עסק עלול להרתיע יזם מהקמת עסק או לגרום לו לקטוע את ההליך בעודו באִבּוֹ. כשמדובר בעסק קטן שמשאביו מוגבלים, בעיית הביורוקרטיה חמורה פי כמה. בשל העלות הכספית לא אחת העסק אינו מסוגל להיעזר בשירות חיצוני של הגשת בקשה לרישיון עסק וטיפול בה. לדעת משרד מבקר המדינה, על משרד התמ"ת לבחון דרכים נוספות לפשט את ההליך כדי להקל על עסקים בכלל ועל עסקים קטנים בפרט.

תגובה

3.
הסוכנות לעסקים קטנים נוטלת חלק בוועדה הבינמשרדית לעשיית עסקים. הועדה מקדמת רפורמה בהליך רישוי עסק על מנת לקצר את זמני פתיחת עסק, וכתוצאה מכך להוזיל את העלויות הכרוכות בכך. צוות עבודה בנושא רישוי עסקים בראשות משרד הפנים יפעל לתיאום בין המשרדים.

ליקוי
4.
 הפסקה של פעילות העסק בתקופת שירות המילואים או הפעלתו בצמצום עלולים לגרום קשיים רבים לבעלי העסקים הקטנים. עד מועד סיום הביקורת טרם הוגשו המלצות ועדת ההידברות של פורום המג"דים, המח"טים והטייסים במילואים, של משרדי הממשלה ושל צה"ל שדנה בעניין.

תגובה

4.
הסוכנות לעסקים קטנים כללה במודולים של מוקדי השטח שלה מסלולי הטבות בכלי הסיוע עבור משרתי המילואים. תכניות אלו צפויות להתחיל לפעול ביוני 2011. 
תגובה

צבא הגנה לישראל

4.
קיים שוני בין יכולתם של עסקים קטנים לבין יכולתם של עסקים גדולים להתמודד עם השלכות שירות המילואים של עובדיהם.  בנוסף, קיים קושי רב למציאת נוסחה לפיצוי עסקים על הקשיים והמשמעויות הנגזרים משירות המילואים של בעליהם או עובדיהם. פתרון אפשרי הינו במתן תמיכה לעסקים על מנת שיוכלו להתמודד טוב יותר בשוק החופשי במציאות בה יכולותיהם נפגעות עקב שירות מילואים ועל מנת לעודדם ולייצר עבורם תמריצים להעסקת אנשי מילואים. 

ליקוי
5.
לדעת משרד מבקר המדינה, על משרדי התמ"ת והאוצר ליישם את החלטת הממשלה במלואה, לרבות ריכוז תכניות הסיוע של מינהל סחר חוץ ומרכז ההשקעות. יתרה מזו, חשוב עד מאוד שהסוכנות תאסוף מידע רב ככל האפשר על העסקים הקטנים, תבחן את צורכיהם ותרכז את  כלל הפעילות הענפה בשאר משרדי הממשלה בנושא עסקים קטנים תחת קורת גג אחת. כך יתאפשר איגום של ידע וניסיון ותיווצר אחידות בגישה לעסקים קטנים. 

תגובה

משרד התמ"ת

5.
הסוכנות לעסקים קטנים אינה רואה לנכון להכליל תחתה תכניות המצויות במרכז ההשקעות ובמינהל סחר חוץ. תכנית "200 פי 2" של מינהל סחר חוץ מליאה, וההרשמה אליה הסתיימה. בנוסף, הסוכנות פועלת בשיתוף משרד האוצר, להקמתה של קרן שיווק לחו"ל שתסייע ליצואנים. הקרן תופעל לקראת אוגוסט ותייתר את תכנית "200 פי 2" של מינהל סחר חוץ.
ליקוי
6.
אף שהממשלה החליטה כבר באוגוסט 2007 על הקמתה, הסוכנות הוקמה רק בדצמבר 2009, יותר משנתיים לאחר מכן.  במועד סיום הביקורת, ספטמבר 2010, יותר משמונה חודשים לאחר ההחלטה על קידום פרסומם של מכרזים לשבעה תפקידי ליבה בסוכנות וכשלוש שנים לאחר החלטת הממשלה בדבר הקמתה של זו, טרם אוישו בה התפקידים. ועדת ההיגוי של הסוכנות טרם הוקמה, ולכן אין לסוכנות מדדים לבדיקת ביצועיה ואין לה מערכות בקרה וביקורת.

תגובה

6.
הסוכנות אמורה לאייש ארבעה  תפקידים של ראשי תחומים. שני תפקידים יצאו למכרזים חיצוניים, תפקיד אחד אויש במכרז פנימי בתאריך 22/2/11, ותפקיד נוסף עתיד לצאת למכרז במהלך אפריל 2011. הסוכנות עתידה לצאת בקרוב למכרז לתפקיד יועץ משפטי. לעניין החשב, הסוכנות עובדת עם חשבות המשרד ובשלב  זה אינה מגייסת חשב מטעמה.

ועדת ההיגוי של הסוכנות לעסקים קטנים ובינוניים אמורה להתכנס אחת לרבעון, המפגשים הראשונים מתקיימים בתדירות גבוהה יותר. הכינוס התקיים  בתאריכים  3/2/2011, 23/3/2011. 
ליקוי

7.
במרבית תכניות הסיוע הממשלתיות לעסקים קטנים לא נקבעו מדדי ביצוע לבדיקת הצלחתן. הסוכנות, וקודם הקמתה - משרד התמ"ת, לא בדקו את יעילותן ונחיצותן של מרבית התכניות וכפילויות ביניהן. ככלל, אין קשרי עבודה, תיאום ושיתוף פעולה בין הגופים השונים ובין תכניות הסיוע השונות, אף שיש מקום לקיימם.

תגובה

7.
בשבועות אלה הסוכנות מצויה בקשר עם מנכ"לי משרדי הקליטה, התיירות, החקלאות, ביטוח לאומי ובוחנת את הדרכים לתיאום בין פעולות הסיוע הממשלתיים וריכוזם על ידי הסוכנות. השלב הראשון הינו מיפוי התוכניות הקיימות, מפגשים עם הגורמים הרלוונטיים במשרדים והנעת תהליכים לשיתוף פעולה, צפוי להימשך עד יוני 2011.  שלב שני של יצירת תכניות עבודה משותפות צפוי לקחת כשנה, ולאחר מכן יתקיים תיאום שוטף בין תכניות חדשות שעולות. 


תכניות הסיוע החדשות של הסוכנות כוללות יעדים מוגדרים ומדדים להצלחה.


חוק העסקים הקטנים עתיד ליצור הגדרות אחידות לעסקים קטנים ובינוניים, להסמיך את הסוכנות להתוות את המדיניות בתחום עסקים קטנים ולהיות אמונה על ביצועה. כבר כעת נעשות פעולות להעברת תכניות סיוע תחת אחריות הסוכנות, וכן לשיתופי פעולה עם משרדים נוספים. 

ליקוי 

8  
בזמן הביקורת לא הייתה מערכת ממוחשבת לניהול מידע על כל העסקים הקטנים המקבלים סיוע ממשלתי, דהיינו לא ניתן לדעת "בלחיצת כפתור" מהו הסיוע הממשלתי שמקבל עסק מסוים. זאת ועוד, אין אתר אינטרנט אחד המכיל מידע בנוגע לכל תכניות הסיוע לעסקים קטנים, והדבר אינו מאפשר לבעל עסק לקבל את כל המידע הדרוש לו ממקור אחד.

תגובה

משרד התעשייה, המסחר והתעסוקה

8.  
הסוכנות מסיימת בימים הקרובים תהליך של אפיון אתר האינטרנט שלה שירכז את כל המידע הרלוונטי לעסקים קטנים. השלב הבא הינו  שלב היתכנות. העבודה בבניית האתר צפויה להסתיים ביוני 2011.

ליקוי
9.  
בעקבות החלטת ממשלה ממאי 2009 מתנהלים דיונים בין משרד האוצר, התאחדות התעשיינים וההסתדרות החדשה בנוגע להקמת קרן חדשה לעסקים במצוקה. ואולם במועד סיום הביקורת, כשנה ורבע לאחר החלטת הממשלה, עדיין אין מענה ממשלתי לעסקים שנקלעו למצוקה כספית.
תגובה

9.  
קיימים חילוקי דעות בין הסוכנות לבין אגף החשב הכללי באוצר באשר למיקום הקרן לסיוע לעסקים במצוקה. 
תגובה

משרד האוצר 

9. 
כיום מתבצעת בדיקה מקיפה באמצעות חברת יעוץ חיצונית על תוכניות הסיוע לעסקים קטנים שמבצע משרד התמ"ת, כתיבת תכנית אסטרטגית לסוכנות לעסקים קטנים, בדיקה על המצב הקיים בעולם ועוד. בנוסף, הסוכנות מעבדת בימים אלו הצעת חוק עסקים קטנים, כמו כן, אגף החשב הכללי  וחברת הייעוץ בוחנים את כל מערך השטח של הסוכנות.

במהלך שנה וחצי התקיימו דיונים בין הגורמים המקצועיים במשרד האוצר ובמשרד התמ"ת לבין נציגי התאחדות התעשיינים וההסתדרות החדשה באשר להקמתה של הקרן, למרות הדיונים, טרם הגיעו  להסכמה על אופן הקמת הקרן וזאת בעיקר בגלל חוסר הסכמה בעניין בטחונות, סיכון הבנקים, אופן העמדת ההלוואה וכד'. בסופו של דבר, המשרד הגיע להסכמה עם התאחדות התעשיינים וההסתדרות החדשה אשר מצריכות ביצוע התאמות בשני חוקים ובהחלטת הממשלה. סוכם כי הממשלה תקים בעצמה את הקרן בלא מעורבות ההתאחדות וההסתדרות, כמו כן הוחלט להקטינה ולא לגבות כסף מעובדי המגזר הפרטי, וכן לא לגבות מחצית מדמי ההבראה של שנת 2010 לטובת העניין. משרד האוצר יחד עם  משרד התמ"ת דנו מספר פעמים בעניין על מנת לקדם הנושא, נקבעה ישיבה נוספת בחודש אפריל 2011. 
ליקוי 

10.
לדעת משרד מבקר המדינה, היעדר תחרות בין הבנקים השונים ב-30 השנים שחלפו פוגע במתן הזדמנות שווה ליתר הבנקים. יתרה מכך, הדבר עלול לפגוע בתמריץ של הבנק לשפר את השירות ולמנוע מן הנוגעים בדבר את ההתקשרות המיטבית, כלומר השגת שירות באיכות המרבית תמורת מחיר נמוך ככל האפשר. משרד מבקר המדינה מעיר כי יש לבחון האם צורכי העולים החדשים והתושבים החוזרים השתנו ברבות השנים ולתת לכך ביטוי בהליך התחרותי שיינקט.

תגובה

משרד לקליטת עלייה

10.
החשבים הכלליים במשרדי האוצר וקליטת העלייה פועלים  לקיום מכרז לבחירת בנק/ים למתן הלוואות ליזמות עסקית  לעולים ותושבים חוזרים עד לסוף שנת 2011.  במסגרת הליכי המכרז יינתן ביטוי לתנאים המעודכנים ולצורכי העולים החדשים.

תגובה

משרד האוצר

10.
משרד הקליטה בשיתוף משרד האוצר פועלים להקצבת תקופת ההתקשרות עם בנק הפועלים לשנת 2011. במהלך שנת 2011 יפעלו המשרדים לעריכת מכרזים למתן הלוואות לעולים ולתושבים חוזרים בתחום היזמות העסקית. במסגרת הליכי המכרז, יינתן ביטוי לתנאים המשתנים והמעודכנים.
ליקוי

11.
מגזר העסקים הקטנים הוא אחד ממנועי הצמיחה המרכזיים של המשק. מהדוח עולה כי יש שלל תכניות סיוע ממשלתיות לעסקים קטנים, אך כמעט אין ביניהן תיאום. כל תכנית מגדירה באופן שונה "עסק קטן" ו"עסק בינוני", וניכר שאין מדיניות אחידה ותכנון כולל בנושא הסיוע לעסקים קטנים. על הסוכנות להסדיר בחקיקה את סוגיית העסקים הקטנים שתיוחד מעסקים גדולים, לפשט את ההליך הביורוקרטי הסבוך של קבלת רישיון עסק ולמצוא פתרון לבעיה של השבתה או צמצום הפעילות של עסקים קטנים בתקופת שירות המילואים של בעליהם.

במועד סיום הביקורת ריכזה הסוכנות את תכניות הסיוע לעסקים קטנים של הרשות לעסקים קטנים, את תכניות מינהל המימון ואת תכניות יחידת המטה לפיתוח הנגב והגליל במשרד התמ"ת, אך לא את כל תכניות הסיוע והתמיכה שמפעיל משרד התמ"ת, בניגוד למתחייב מהחלטת הממשלה מאוגוסט 2007. נוסף על כך, הסוכנות מעורבת בפעילות של קרן הסיוע לעסקים קטנים ושל קרן הסיוע ליצואנים ובתכניות הסיוע של משרד ראש הממשלה; אולם היא אינה מעורבת כלל בפעילות קרן הסיוע לעסקים בינוניים והקרן לעולה העצמאי ובתכניות הסיוע של המשרד לקליטת העלייה, משרד התיירות ומשרד החקלאות ופיתוח הכפר, ולעתים גם אינה ערה לפעילויותיהם.

תגובה

משרד ראש הממשלה 

הרשות לפיתוח כלכלי של המגזר הערבי, הדרוזי והצרקסי

11. 
הרשות לפיתוח כלכלי של המגזר הערבי, הדרוזי והצ'רקסי, דוגלת בעבודה המבוססת על שיתופי פעולה ותיאום עם כל גופי הממשלה הרלוונטיים, לרבות הסוכנות לניהול עסקים במשרד התמ"ת. 


הרשות לפיתוח כלכלי והסוכנות לניהול עסקים בתמ"ת עובדים בשיתוף פעולה הדוק בכל הקשור לסיוע לעסקים במגזרי המיעוטים. במסגרת זו מקדם המשרד מספר פרויקטים עבור בעלי עסקים ויזמים. 


הסוכנות לניהול עסקים הינו  הגוף האמון על נושא הסיוע לעסקים קטנים ובינוניים ועל כן הרשות תמשיך לפעול בשיתוף פעולה עם גוף זה גם בעתיד. 
תגובה 

משרד האוצר

11.      א.  במטרה לפשט את תנאי הקרן ולהקל על החסמים  בתנאי הקרן  נעשו מספר שינויים לרבות ביטול התנאי להעסקת 70 עובדים ומטה לפני כשנה וחצי, הגדרת עסק קטן כעסק אשר מחזור המכירות שלו נמוך מ-22 מלש"ח והפחתת הביטחונות (ולא הערבות) המקסימאליים שיכולים לדרוש כל הבנקים בקרן לעסקים קטנים הינם עד 25% מגובה ההלוואה.

ב. 
הסוכנות לעסקים קטנים ובינוניים עובדת כעת על ביצוע דוח מקיף אשר יבחן את אפקטיביות הסיוע לעסקים קטנים באמצעות הקרן, דוח אשר יאפשר למשרד להעריך את אפקטיביות הקרן. לגבי איכות השירות, המשרד עוקב אחר המדדים בצורה עקבית ורציפה כל העת. 

ג. 
עיקר הסיכון במתן הלוואה הינו בתחילת חיי ההלוואה, במיוחד במקרה בו מדובר בהשקעה. לאור זאת מחויב הגוף המתאם לבצע את הביקורות שלו בשנתיים הראשונות, על מנת לבחון את השפעת ההלוואה על העסק ויכולתו להחזיר ההלוואה מעבר לכך, תפקיד הביקורת אינו רק לבחון עסקים בדרגת סיכון גבוהה כי אם לבצע מעקבים ודוחות אשר יאפשרו למידה ושיפור בקרן לעסקים קטנים. כמו כן, הגוף המתאם מעדכן את החשב הכללי באופן קבוע לגבי מספר התיקים אשר נמצאים בקשיים וזאת, בעזרת מערכות הבנק.

ד. 
הקרן לעסקים בינוניים הוקמה כקרן זמנית ולכן,      לא נוסף השירות הנדרש מספק לבצע ביקורים חוזרים שכן עיקר ביקורים אלו הינו לספק אינפורמציה וסטטיסטיקות לגבי הקרן. לאור העובדה שהקרן לא תוכננה להמשיך את פעילותה לאחר 2010, לא נדרש שירות זה. עם זאת, במקרים בהם המדינה מפעילה קרנות ומנגנוני מימון פרמננטיים, שירות זה נדרש כפי שהומלץ על ידי הביקורת וכפי שמבוצע בפועל כיום.

ה. 
החשב הכללי מפקח על קרנות מימון האשראי   והגופים המתאמים מפקחים על הלווים בקרנות. פעמים רבות הובא לידיעת המשרד על כפילות הלוואות בקרנות ולאור כך התבקש הלווה להסדיר הלוואות אלו ולפרוע אותן באופן מיידי כמתחייב מתנאי הקרן.
מרכז ההשקעות
הגופים המבוקרים: משרד האוצר, משרד התיירות, משרד ראש הממשלה
ליקוי 
1.  
לדעת משרד מבקר המדינה, המינויים התכופים של ועדות לבחינת החוק לעידוד השקעות הון והשינויים הנעשים בחוק בעקבות המלצותיהן עלולים לגרום למשקיעים פוטנציאליים להימנע מהשקעות בארץ בשל קושי לתכנן השקעות לטווח בינוני וארוך ובגלל תחושת אי-יציבות. על משרד התמ"ת ועל משרד האוצר למצוא את האיזון הראוי בין הצורך להתאים את החוק להתפתחויות הכלכליות ובין הצורך של המשקיעים הפוטנציאליים בוודאות וביציבות החוק. 
תגובה
משרד התעשייה המסחר והתעסוקה 
1.  
מרכז השקעות מקבל את הערת הביקורת  ומקווה כי התיקון האחרון שנעשה בחוק עידוד השקעות הון אשר עבר במסגרת חוק ההסדרים לשנת 2011 יקנה את הודאות הנדרשת למשקיעים לשנים הקרובות. 

ליקוי
2.  
על מינהלת מרכז ההשקעות למלא את כל התפקידים המוטלים עליה מכוח החוק ולהיות גורם מרכזי ומקשר אפקטיבי בין המשקיעים לגורמי השלטון הנוגעים לביצוע ההשקעה המתוכננת.
תגובה
2.  
מרכז השקעות פועל יחד עם גופים נוספים במשרד התמ"ת, ביניהם המטה לפיתוח הנגב והגליל, המטה לקידום השקעות, מינהל אזורי פיתוח ועוד על מנת לייצר במשרד תשתית של קשר ושיתוף פעולה בין המשקיעים הפוטנציאליים לבין מרכז ההשקעות ומשרד התמ"ת. בנוסף, מרכז השקעות עומד בקשר ישיר ויומיומי עם גורמים אחרים בממשלה כמו אגף תקציבים ורשות המסים בכל הנוגע לביצוע השקעות ותכנון תוכניות ומסלולים חדשים.

ליקוי
3.
לדעת משרד מבקר המדינה, על מרכז ההשקעות, כגוף הנותן שירותים לציבור היזמים והמשקיעים בישראל ומחוצה לה, להבהיר את הוראות החוק, ולהקפיד על עדכון שוטף של המדריך לחוק ועל פרסום מידע מקיף באתר האינטרנט של המרכז על מנת לאפשר ליזמים המעוניינים בכך להגיש למרכז ההשקעות את בקשותיהם בעצמם, מבלי צורך להיעזר במתווכים.

תגובה
3.
מרכז ההשקעות מעדכן באופן שוטף את אתר האינטרנט של המרכז ואף פועל כיום לאפיון והתאמה של האתר לצרכי לקוחותיו. עבודת האפיון אשר החלה במרכז השקעות משתלבת בתוך אפיון כולל של אתר משרד התמ"ת וצפויה להסתיים עד סוף שנת 2011. בנוגע לעדכון המדריך לחוק, מרכז ההשקעות התקשר עם חברת רו"ח אשר תפעל לעדכון המדריך לחוק בהתאם לשינויים שחלו בו.  הצפי להשלמת עדכון המדריך הינו סוף הרבעון השלישי 2011. בחירת יועץ לליווי התכנית אינה הכרחית ונתונה לשיקולו של כל יזם. עם זאת, בנוגע לצורך של היזמים להיעזר בגורמי מקצוע, הרי שמדובר בחלק אינטגראלי מהפעילות העסקית של החברות ומרכז ההשקעות לא רואה כל פסול בליווי מקצועי של היזמים על ידי  רואי חשבון ויועצי מס לצורך הגשת הבקשות וליווי הבקשות לאורך חיי תוכנית, הכולל הכנה והגשה של דוחות מס, דוחות ביצוע, דרישות לתשלום מענקים ועוד.

ליקוי
4.
משרד מבקר המדינה מעיר, כי עקב פרק הזמן הארוך שחולף מהגשת בקשה עד הדיון בה במינהלת ההשקעות, עלולות חלק מהבקשות להיות לא עדכניות ואף לא רלוונטיות. כמו כן, בשל ההמתנה הארוכה לדיון והדפוס של שינויים תכופים בחקיקה, אפשר שיחולו שינויי חקיקה שיש בהם כדי להשפיע על זכאותו של המבקש לקבלת ההטבות . לדעת משרד מבקר המדינה, ראוי שהמרכז יקבע מועדים קבועים להגשת הבקשות לפי תחומי השקעה או לפי כל אמת מידה אחרת כדי לצמצם את מספר הבקשות הממתינות לטיפול. 

תגובה
4.
בשנים האחרונות מרכז ההשקעות תוקצב בתקציב קטן מאוד ביחס לכמות והיקף הבקשות שהמתינו לדיון במינהלה. הדבר הצריך תיעדוף הבקשות ולפיכך, בשנת 2008 מינהלת מרכז ההשקעות אישרה קריטריונים  לאישור תכניות חדשות ועל-פיהם מועלות הבקשות לדיון על פי  ניקוד שניתן לכל בקשה על פי  גובה הניקוד (מהגבוה לנמוך). המרכז מבהיר כי כל הבקשות ב"צנרת", כולל הבקשות הישנות, מובאות לדיון רק לאחר בדיקתן ועדכונן מול החברות והחטיבות המקצועיות (רלוונטיות הבקשות, היתכנות התכנית העסקית, מוצרים, מועסקים, מכירות, עמידה ביעדים וכו').  חשוב לציין כי מרכז ההשקעות יזם תיקון בחוק עידוד השקעות הון, במסגרת  חוק המדיניות הכלכלית  כך, שבשנים  2011-2012 ניתן יהיה לדון רק בבקשות שהוגשו בשנת תקציב נוכחית או בשנת התקציב הקודמת וכך בקשה תוכל להיות ב"צנרת"  לתקופה  שלא תעלה על 
שנתיים.

ליקוי
5.
לדעת משרד מבקר המדינה, אם הפרוטוקולים אכן משקפים נאמנה את הדיונים, הרי שמקצת הדיונים לא היו יסודיים. על מינהלת מרכז ההשקעות להקפיד על דיונים יסודיים ועל תיעוד הולם של הליך הטיפול בבקשות למענקים ולהטבות מכוח החוק, לרבות דיוניה, על מנת להבטיח את תקינות בחינת הבקשות ואת היכולת לקיים בקרה עליה. מאחר שהמרכז אוטונומי מבחינה תקציבית, ראוי שהמינהלה תפעל במשנה זהירות בחלוקת כספי ציבור.

תגובה
5. 
הערת הביקורת תילקח בחשבון ומינהלת מרכז השקעות תקפיד על דיונים יסודיים ותיעוד הולם של הליך הטיפול בבקשות. 

ליקוי
6.
נמצא כי ממרס 2006 עד פברואר 2009 לא מונתה ועדת ערר, כפי שהחוק מחייב, ובשל כך לא נדונו עררים. מבדיקת משרד מבקר המדינה עולה כי בתקופה זו המתינו 13 מגישי עררים לדיון בעניינם. מינואר 2000 עד ספטמבר 2010, מועד ביצוע הבדיקה, היה משך הזמן הממוצע ממועד הגשת ערר עד הדיון בו (בעניין עררים שטרם נדונו - עד הבדיקה) 454 ימים. לדעת משרד מבקר המדינה, ההמתנה הממושכת פוגעת בשירות שניתן למגיש הערר ועלולה לייתר את הערר בשל שינויים באפשרויות העסקיות שלו.

תגובה
6. 
מהתאריך בו מונתה הועדה המחודשת במרץ 2009, התקיימו תשע ישיבות של ועדת הערר, אשר דנו ב-35 נושאים וכיום ישנם שמונה בקשות פתוחות בלבד לערר במרכז השקעות.
ליקוי
7.
אף על פי שמשרד מבקר המדינה קבע כי יש לעגן אישור תכניות השקעה גדולות בנוהל מוסדר, לא פעל מרכז ההשקעות לקביעת נוהלי עבודה ומדיניות מוגדרת בעניין השקעות ענק במסלול המענקים. הדבר עלול לפגוע בעקרון השוויון ובתהליך קבלת ההחלטות מסוג זה. 
תגובה
7.
דוח המבקר לא הפריד בין בקשות גדולות אשר ניתן להן מענה בקריטריונים לאישור תכניות גדולות, אשר מובאות לדיון במינהלת מרכז ההשקעות כפוף לקריטריונים כאמור ותוך ייחוד תקציב מיוחד עבורן לבין בקשות מיוחדות בהיקפים גדולים במיוחד (מגה השקעות) אשר אינן יכולות להיכלל במסגרת תקציב מרכז ההשקעות בשל גודל ההשקעה, כגון הבקשות של חברת "אינטל" ו"טאואר". בקשות החורגות מ"בקשות גדולות" בעיקר בשל גודל ההשקעה, ואשר אין באפשרות מרכז ההשקעות לבחון אותן בשל אילוצי תקציב (מדובר בבקשות  מעטות) נבחנות ביתר קפידה על ידי מרכז ההשקעות בשיתוף  משרד האוצר, נבדקות על ידי יועצים חיצוניים, מובאות לדיון במינהלה אך מתוקצבות באופן נפרד (בשנים האחרונות מדובר בבקשה אחת). 

ליקוי 
8.  
לדעת משרד מבקר המדינה, על מרכז ההשקעות לשפר את הבקרה על עמידת החברות בתנאי כתב האישור בתקופת ביצוע ההשקעה; כך יוכל לקבל את ההחלטה על ביטול כתב האישור ועל החזר כספי המענק קודם שהחברה תגיע לחדלות פירעון. לצורך כך ראוי כי בהליך קבלת ההחלטות של מינהלת מרכז ההשקעות בכל הנוגע לחברות שאינן עומדות בתנאי כתב האישור תתקיים התייעצות מקצועית עם חשב משרד התמ"ת. כמו כן, על חשבות משרד התמ"ת ועל מרכז ההשקעות לפעול לקידום הגבייה מחברות שלא השיבו את כספי המענק כנדרש. כן ראוי לשקול את האפשרות שכספים שיתקבלו במסגרת הליכי גבייה מחברות אלה ישמשו שוב את מרכז ההשקעות למתן הטבות למשקיעים.

תגובה
8.  
מרכז ההשקעות יחד עם חשבות המשרד יצאו למבצע גביה אשר מטרתו לגבות חלק מהחובות אשר נצברו למרכז השקעות בגין תוכניות שבוטלו להם כתבי האישור מבצע הגביה נמצא כעת בעיצומו, עד כה אותרו ונוצר קשר עם 52% מהחייבים, הסתיים הטיפול בכ-4% מהחייבים. הטיפול בהם מועבר לסטטוסים שונים כגון: המשך ניסיונות גביה, הפעלת משרדי חקירות הליך כינוס, העברה להחלטות מינהלה, העברה להחלטות וועדת ערר, ניהול משא ומתן  עם חייבים שהצטרפו למבצע. בנוסף נבדקת האפשרות להמשיך את תקופת     ההצטרפות למבצע, כדי לתת הזדמנויות נוספות לחייבים.


למבצע יש אפקט "מתגלגל" ומתמשך, אשר בסיומו ייתכנו גם הליכים משפטיים כנגד חייבים שטרם הסדירו את חובם. תוצאות סופיות למבצע ניתן יהיה לראות במהלך שנת 2012. 
ליקוי 
9.  
לדעת משרד מבקר המדינה, על משרד התיירות, משרד האוצר ומרכז ההשקעות במשרד התמ"ת להסדיר ללא כל דיחוי את עבודת מינהלת התיירות, לרבות ועדת הערר ומעמדה המשפטי, כדי לאפשר מתן הטבות ומענקים מכוח החוק ולמנוע פגיעה אפשרית בתעשיית התיירות.

תגובה
9.  
לעניין הממשק בין מינהלת ההשקעות במשרד התיירות לבין מרכז השקעות במשרד התמ"ת, בחודשים האחרונים מרכז ההשקעות פתח בפני משרד התיירות את הגישה לכלל מערכות המידע המצויות בידיו, כך שלא קיים מידע, אשר מצוי בידי מרכז השקעות ולא נגיש למשרד התיירות.

הכשרה  מקצועית לנוער
הגופים המבוקרים: משרד התמ"ת, משרד החינוך
ליקוי 

1.  
בשנים 2008-2009, במהלך הדיונים שקיימו הדרגים המקצועיים של שני המשרדים לקראת הרחבת תחולתו של חוק לימוד חובה שחייב שיתוף פעולה בין המשרדים, התגבש "מתווה לאמנה בין-משרדית". במתווה נקבע כי תכנית הליבה הפועלת במשרד החינוך תופעל גם בבתי הספר של משרד התמ"ת; כל המסגרות הקיימות וכל מגמות הלימוד בכל בתי הספר ימופו לשימושם של נציגי שני המשרדים והרשויות המקומיות; לתלמיד ולהוריו יינתן חופש בחירה של המסגרת הלימודית. ואולם, למרות ההסכמה שהושגה בין הדרגים המקצועיים של משרד החינוך ומשרד התמ"ת, טרם חתמו מנכ"ל משרד החינוך, מר שמשון שושני, ומנכ"ל משרד התמ"ת, מר שרון קדמי, על האמנה המוצעת. 
ליקוי
2.  
על הממשלה לבחון מחדש את החלטתה מדצמבר 1989 בדבר איחוד מערכות החינוך וההכשרה המקצועית לנוער. כל עוד קיימות שתי מערכות נפרדות, עליה לקבוע דפוסים מחייבים לשיתוף פעולה בין משרד התמ"ת למשרד החינוך ולחייב אותם למלא אחריהם כדי למצות את היתרונות שבהפעלתן הנפרדת ולהתמודד עם נקודות התורפה הפוגעות בתלמידים.  לדעת משרד מבקר המדינה, על הממשלה לבחון את החלטתה מדצמבר 1989, ואם תחליט לשנותה עליה לפעול ליישום השינוי ולמניעת אפלייתם של התלמידים במסגרת החינוך המקצועי שמפעיל משרד התמ"ת.
תגובה

משרד החינוך

2.
עמדת משרד החינוך כי פיצולו של החינוך המקצועי-טכנולוגי בין שני המשרדים (חינוך ותמ"ת) יוצר כפל מערכות וחוסר יעילות. המשרד ניסה בשתי פגישות שהתקיימו בין השרים והמנכ"לים בתאריכים 15.7.09 ו- 10.3.11, לשכנע את שרי התמ"ת לקיים את החלטת הממשלה משנת 1989, לפיה בתי הספר התעשייתיים יועברו לאחריות משרד החינוך. עד למועד זה לא עלה בידי שר החינוך לשכנע ולהגיע להסכמה בנושא זה.

ליקוי
3.  
על שר החינוך בהסכמתו של שר התמ"ת להתקין, סוף-סוף, תקנות שיקבעו את התנאים להכללת החניכות בחוק לימוד חובה. הדחיפות שבהסדרת הנושא הוחרפה עם הרחבת תחולתו של חוק לימוד חובה. 

ליקוי
4.  
המאפיין העיקרי והייחודי של מערכת החניכות של משרד התמ"ת הוא השילוב של תעסוקה במקומות העבודה עם לימודים בבתי הספר להכשרה מקצועית. שילוב זה מתחייב גם מחוק החניכות. 


הביקורת בחנה את ההיקף של תעסוקת התלמידים והעלתה כי על פי הדיווחים של בתי הספר  המופקדים על העסקת החניכים ועל הקשר עם החונכים במקומות העבודה, 35% מקרב תלמידיהם אינם עובדים במקומות החניכות כחלק מהכשרתם. דהיינו, העבודה במקומות החניכה, שהיא הנדבך המרכזי של מערכת החניכות, מיושמת באופן חלקי בלבד.  יתר על כן, תעודות המקצוע על פי חוק החניכות שהאגף מעניק לבוגרי מקצועות החניכות שעמדו בבחינות, מציינות במפורש כי התלמיד סיים את תקופת החניכות כחוק ורכש את הידע הדרוש בעזרת עבודה מעשית. אולם הכתוב בתעודה לא תמיד נאמן לאמת, והיא ניתנת גם ללא חניכות במקומות עבודה וללא בדיקה אם חניכותם תאמה את תכנית הכשרתם. 
ליקוי
5.
האגף אחראי לבקרה של העסקת החניכים במקומות עבודה. אולם הבקרה, המעקב והפיקוח של האגף אחר בתי הספר המופקדים על הליווי והטיפול בחניכים העובדים במקומות העבודה לקויים ביותר: אין לאגף נתונים מרוכזים בהיקף ארצי על תעסוקת חניכים בעת הכשרתם; אין הוא בודק את אמינות הדיווחים והנתונים של בתי הספר על תעסוקת החניכים; הוא גם אינו מקיים מעקב ובקרה אחר סדירות הופעת החניכים במקומות העבודה. 

משרד מבקר המדינה העיר כי הנתונים מלמדים שלא ניתן להסתמך על הדיווחים של בתי הספר. מן הראוי שחובת הדיווח של בתי הספר למחוז (טופס ב') תעוגן בנהלים, ולפיהם יחויבו המחוזות בבדיקה חוזרת של דיווחי בתי הספר על העסקת החניכים ובהערה לבתי הספר על הפגמים שיימצאו באמינות הדיווחים.
תגובה

משרד התעשייה המסחר והתעסוקה

5.
מחלקת חניכות ונוער הנחתה את המחוזות במכתב מיום 6.3.11לרכז נתונים מפורטים על מצב התעסוקה בכל בתי הספר והמגמות ולהעבירם למטה לשם עיבוד נתונים ארצי. כמו כן הונחו המחוזות במכתב זה לדרוש קבלת טופס ב' מבתי הספר על תעסוקת התלמידים ולקיים בדיקה מדגמית של הנתונים. 

ליקוי
6.
לדעת משרד מבקר המדינה, אימוצו של מודל החניכות הפועל בבתי הספר שבתוך המפעלים והעתקתו לרוב בתי הספר המקצועיים בישראל הוא מחויב המציאות; שכן, מודל זה מספק את הכלים המתאימים ביותר להתמודדות עם נקודות התורפה של החניכות כפי שהיא מנוהלת כיום בישראל

תגובה

משרד החינוך

6.
קיים קושי בהבחנה עניינית ומקצועית בין בתי הספר המקצועיים של התמ"ת לבין בתי הספר המקצועיים של משרד החינוך.  המשרד בדיעה כי אין סיבה אמיתית לחלוקה מבנית בין הפיקוח של שני המשרדים. 

ליקוי
6.
כדי שהחניכות תוכל לשמש גורם של ממש בחינוך המקצועי-טכנולוגי, נדרש משרד התמ"ת לקיים דיון מעמיק שמטרתו לשנות עד כמה שאפשר את מודל החניכות הנהוג בארץ ולהתאימו למודל האירופי. מן הראוי שמשרד התמ"ת יפעל ליצירת תשתית חוקית-כלכלית שתעודד מעסיקים ותסייע להם ללכת בעקבותיו של סטף ורטהיימר ולפתח בתי ספר לחניכים בתחומי המפעלים ובשיתוף המעסיקים. זאת, באמצעות שינויי חקיקה, שיתוף פעולה הדוק עם המעסיקים וארגוניהם השונים ועם שלטונות הצבא ומעקב מתמיד אחר יישום המודל. 
תגובה

משרד התעשייה המסחר והתעסוקה

6. 
בתאריך 17.2.11 התקיים דיון אסטרטגי בנושא מערכת הנוער בראשות השר והמנכ"ל והתמקד בקשר עם התעשייה, המעסיקים וצה"ל ובמהלך של הפיכת חלק הולך וגדל של בתי ספר לצמודי תעשייה, ברוח המלצות המבקר ומדיניות המשרד. השר הורה על הקמת צוות עבודה ושורה של צעדים מעשיים לקידום המהלך בכלים העומדים לרשות משרד התמ"ת. בדיון השתתפו תעשיינים בכירים, נציגי מעסיקים, צה"ל ומרכז השלטון המקומי,ראשי רשתות חינוך ומנהלים.

ליקוי
7.
פיקוח מקצועי ופדגוגי: באגף קיים מערך פיקוח מקצועי ופדגוגי על הלימודים בבתי הספר באמצעות יחידת הפיקוח. ביקורי פיקוח נערכים בדרך כלל בכיתות. ואולם, ביקורי המפקחים בבתי הספר אינם נעשים על פי תכנית ביקורים תקופתית שמכין הממונה על יחידת הפיקוח; תכנית שתקבע את מספר הביקורים הנדרש בכל תחום לימודי, מקצוע, כיתה ובית ספר ותעקוב אחר יישום הערות המפקח ותוצאותיהן. בהיעדר תכנית כזו נקבעים ביקורי הפיקוח השונים על ידי המפקחים עצמם. גם הממונה על יחידת הפיקוח אינו מקיים מעקב על פריסת הביקורים של המפקחים. יתרה מזו, דוחות הפיקוח של המפקחים אינם נרשמים במערכת הנתונים הממוחשבים של האגף. ללא רישום ממוחשב או ריכוז ידני של הנתונים על ביקורי הפיקוח, אין בידי הממונה על יחידת הפיקוח כלי שיאפשר לו מעקב עדכני ונוח על פריסת הביקורים. לכשל מתמשך זה של הבקרה אחראים מנהל האגף והממונה על יחידת הפיקוח וגם הנהלת משרד התמ"ת. בבדיקה אקראית בחמישה בתי ספר שבהם מלמדים את מקצועות המינהל, שהוא אחד מארבעת הענפים שבהם לומדים רוב התלמידים, נמצא כי לא התקיים כל פיקוח מקצועי בכיתות. כמו כן מצביעים נתוני פריסת הביקורים של המפקח הפדגוגי בכיתות כי הפיקוח על מקצועות הליבה הוא רופף - בשישה מ-12 בתי ספר שנבדקו לא התקיים ביקור פיקוח פדגוגי בכיתות כלל; והיו מקצועות ליבה שבהם לא התקיים כל ביקור של פיקוח פדגוגי בכיתות בכל בתי הספר.
תגובה

7. 
בכנס מפקחי האגף שהתקיים ביום 9.3.2011, הופץ טופס דו"ח הפיקוח הממוחשב, אשר יאפשר ריכוז ועיבוד נתונים. מהרבעון השלישי 2011 תיכנס מערכת הדוחות הממוחשבים לפיילוט ולתפעול ראשוני על ידי מספר מפקחים, באחריות ממונה פיקוח מקצועי פדגוגי.

ליקוי 

8.  
פיקוח מינהלי-כספי: משרד התמ"ת שילם לבתי הספר לפי מספר התלמידים המדווח על ידי בתי הספר. ממצאי הביקורת מצביעים כי האגף אישר את העברת הכספים לרשתות בלי שנבדקה כראוי אמינותם של דיווחי בתי הספר. הדבר מעורר חשש לתשלומי יתר.


בעקבות תלונה שהתקבלה באגף בנוגע לדיווח כוזב על מספר תלמידים בבית ספר המשתייך לאחת מהרשתות הגדולות הוברר, לאחר בדיקה נקודתית שקיימה ביקורת הפנים של הרשת ביולי 2008, כי אכן היה זה דיווח כוזב. ואולם, האגף לא השלים בעקבות המידע את בדיקת אמתותם של כל הדיווחים של בית הספר; רק לאחר סיום הביקורת הטיל האגף על הגורם החיצוני שבדק את אמינות הדיווחים, להגיש דוח מסכם על ממצאיו. משרד מבקר המדינה רואה בחומרה לא רק את אי-בדיקת אמתות הדיווחים בזמן אמתי אלא שהאגף גם לא שקל לפנות למשטרה בתלונה על דיווח כוזב. חוסר הבקרה עלול לפגוע בהקפדת בתי הספר על דיווחי אמת ולהביא לידי תשלומי יתר. 


במרס 2009 החליט מנהל האגף להתקשר במכרז עם חברת בקרה חיצונית שתבדוק את אמינות דיווחי הנוכחות של התלמידים בבתי הספר. ואולם המכרז לבחירת החברה מתעכב ביחידה האחראית על המכרזים במשרד התמ"ת זה כשנה וחצי. 

תגובה

8.  
בתאריך 6/2/11 יצאה הזמנת עבודה למשרד רו"ח חיצוני לבקרה מדגמית בעשרה בתי ספר – ביקורת פתע, בדיקת נוכחות בכיתות, בדיקת יומנים, ויצירת קשר טלפוני עם תלמידים רשומים שאינם נוכחים. ביקורות אלה ייערכו  בבתי הספר  עד סוף חודש מרץ 2011 באחריות המחוזות. 


כמו כן, בהנחיית מנהל האגף, נמצאת ועדת המכרזים בהליך אינטנסיבי של הכנת מכרז לחברת בקרה חיצונית. 

ליקוי
9.  
במועד סיום הביקורת, אוגוסט 2010, טרם סיים האגף את ההתחשבנות הכספית הסופית הנוגעת לאחת הרשתות המפעילה חלק ניכר מבתי הספר. יודגש, מדובר בתשלומים בגין פעילות בבתי הספר בשנים התש"ס-התשס"ה (2004-1999), דהיינו לפני שש עד עשר שנים. הסכומים השנויים במחלוקת מסתכמים בכ-17 מיליון ש"ח, שאינו סכום זניח. לדעת משרד מבקר המדינה, על האגף להעביר לטיפולו של חשב המשרד את הבירור בנוגע לסכומים השנויים במחלוקת בתוך זמן קצר כדי להגיע לסיכום מהיר וסופי. 


מנתוני מחוז חיפה והצפון עולה שאצל חמישה בתי ספר מ-22 (כ-23%) שהיו במחוז בשנים התשס"ו-התשס"ט, לא הסתיימה ההתחשבנות הכספית בגין פעילותם משנת התשס"ו (2005) ואילך, במשך כארבע שנים.

ליקוי
10.  
קבלת מידע על היקף התעסוקה של החניכים: נוהלי האגף מחייבים את מנהלי בתי הספר להעביר לממונה המחוזי של האגף מדי חודש דוח תעסוקה חודשי מפורט ובו נתונים כיתתיים על מספר הלומדים, התלמידים העובדים במקצוע הנלמד, ואלו שאינם מועסקים בתחום המקצועי הנלמד (טופס א'). עוד קובע הנוהל כי יש לעדכן באופן שוטף טופס ובו רשימה כיתתית של התלמידים, פרטי החניך, מקום העבודה וכתובתו, הטלפון בעבודה ושם החונך הממונה עליו (טופס ב'). המטרה של הטפסים היא לרכז מידע שיראה תמונת מצב כיתתית בנוגע לשיבוץ התלמידים במקומות העבודה ולדווח על כך למחנך ולמנהל בית הספר. נוהלי האגף אינם מחייבים את מנהלי בתי הספר להעביר את טופס ב' לממונה המחוזי.
תגובה
10.
בתאריך 6/3/11 הנחתה מחלקת הנוער בכתב את המחוזות, לחייב את מנהלי בתי הספר להעביר את טופס ב' לממונה המחוזי. 


כמו כן, על המחוזות לבדוק מדגמית את נתוני התעסוקה על ידי  קשר ישיר עם מקומות העבודה. כל זאת בהתאם להמלצות הביקורת. 

מעונות יום ומשפחתונים לפעוטות
הגופים המבוקרים: משרד התעשייה, המסחר והתעסוקה, משרד הבינוי והשיכון ומשרד הבריאות 
ליקוי 
1. 
נמצא שעד מועד סיום הביקורת טרם פרסם משרד התמ"ת את המבחנים לקבלת התמיכות, ולכן הרשויות ומוסדות הציבור לא יכלו להגיש בקשה לתמיכה, התקציב לא נוצל, ובניית המעונות התעכבה. לדברי האגף, תהליך בנייתו של מעון, ממועד אישור התמיכה ועד לאכלוסו, אורך שנתיים עד שלוש שנים. יוצא אפוא שזה שלוש שנים שמשרד התמ"ת והאגף מקבלים תקציבים לתמיכה בבניית מעונות ובהרחבתם בכל הארץ, ושבשנת 2010 הוקצה תקציב לשיפוץ ולשכירה של מבנים ולהסבתם למעונות, אך בסופו של דבר נעשה מעט מאוד מכל אלה: מבחני התמיכה בבניית מעונות טרם פורסמו, התקציב לא נוצל, ובשנים 2010-2008 הוקמו שישה מעונות בלבד, אף שקיים תקציב לבנייתם של יותר מעשרים. 
תגובה
משרד התעשייה, המסחר והתעסוקה
1.
להלן הפעולות שנקט המשרד בנושא קבלת תמיכות:


א. 
פורסמו כל מבחני התמיכה. 
ב. 
הוקמה ועדת חריגים במסגרת מבחני התמיכה,על מנת שניתן יהיה להתמודד עם קשיים בדרישות הקשורות להיבטי מקרקעין. 
ג. 
על פי מבחני התמיכה החדשים קיים לו"ז מוגדר לביצוע והוכן דוח מעקב על פי לו"ז זה על מנת לבטל תמיכה לגורמים שלא יבצעו, מתוך מטרה לנצל את הכספים הפנויים לפרסום נוסף להגשת בקשות לתמיכה.

שינויים במבחני תמיכה - סיום השינויים והגשת חשבוניות עד 30.4.2012. 
מבחני תמיכה ברכישת ציוד - סיום הרכישה והגשת חשבוניות -30.1.2012.

מבחני תמיכה בבניה 2010-2011:  
· תאריך הגשת בקשות עד 15.3.2011  
· הגשת מסמכים עד 45 יום מהמועד בו אישרה ועדת התמיכות את התמיכה.

· הגשת מסמכים עד 12 חודשים מהמועד בו אישרה ועדת התמיכות את התמיכה.
· סיום הבניה עד 36 חודשים מהמועד בו אישרה ועדת התמיכות את התמיכה.

· עמידה בכל דרישות המשרד לקבלת סמל עד 42 חודשים מהמועד בו אישרה ועדת התמיכות את התמיכה.
ד. 
במבחני תמיכה בשכירות 2011 הוגשו שלוש  בקשות. 
הגשת חשבוניות לתשלום עד שישה חודשים מהמועד בו אישרה ועדת התמיכות את התמיכה.
סיום שיפוצי המבנה (במקרה של קבלת תמיכות לשיפוצים) עד שישה חודשים מהמועד בו אישרה ועדת התמיכות את התמיכה. 
ליקוי
2.  
בהיעדר די מעונות מוכרים נמנע סבסוד מהורים הזכאים לכך. לכן לדעת משרד מבקר המדינה, על משרד התמ"ת להיערך בהקדם להפעלת פיקוח על מעונות רבים ככל האפשר כדי שיותר הורים הזכאים לסבסוד ייהנו ממנו. כמו כן על המשרד למצוא דרכים לסייע לזכאים לסבסוד, שנבצר מילדיהם לשהות במעונות מוכרים.

תגובה
2. 
שר התעשייה, המסחר והתעסוקה הורה על הקמת צוות בינמשרדי, ברשות מנכ"לי משרדי התמ"ת והחינוך, לדיון וגיבוש המלצות, בנושא שיטת ואפקטיביות הסבסוד שמעביר המשרד להורי ילדים במעונות יום. הצוות הבינמשרדי יעביר את המלצותיו לשר. 
ליקוי
3.
בכל מעון שבו מספר הנרשמים גבוה מהתפוסה המאושרת למעון, תתקיים ועדת קבלה בהשתתפות משקיף מהאגף. תפקיד הוועדה לקבוע מי מהנרשמים יתקבל למעון לפי סדר קדימויות שנותן עדיפות להורים שמצבם החברתי-כלכלי קשה. ברם, בדיקת המסמכים של ועדות קבלה שנערכו בשנים 2009 ו-2010 העלתה עשרות מקרים שבהם הוועדות קיבלו פעוטות שלא לפי סדר הקדימויות הראוי.  העדפת פעוטות בניגוד להוראות פוגעת בזכויות ההורים שילדיהם נדחו, והיא בגדר אפליה פסולה ופגיעה באמונו של ציבור ההורים בשירות הציבורי ובנציגיו. ראוי היה שהאגף, באמצעות נציגיו בוועדות הקבלה, ימנע מהוועדות לעשות כן מלכתחילה, ומשהתקבלו ההחלטות היה על מנהלת האגף לפעול בנחישות לבטלן בטרם ייושמו, אך פעולות אלה לא נעשו.

תגובה
3.
עודכן נוהל קבלת ילדים וסדרי קדימויות, הנחיות לשטח ועדכון סעיפי אכיפה  נכללו בהסכם ההפעלה בין המשרד לארגונים. לו"ז - בשנים 2011-2012. 
ליקוי 
4.
יש לראות בחומרה את חוסר המעש של האגף בנושא הפיקוח על המעונות, הגובל ברשלנות כלפי ההורים וילדיהם, הסומכים על רשויות המדינה. על משרד התמ"ת לפעול ביתר-נחישות בעניין זה, להנחות את מערך הפיקוח שינקוט אמצעים נגד מפעילי מעונות שאינם מתקנים ליקויים חמורים, לפעול להחלת סטנדרטים עדכניים בהפעלת מעונות ולקדם חקיקה עדכנית בנושא. 
תגובה
4. 
ניתן מענה בהצעת החוק הממשלתית 2010 שעברה בקריאה ראשונה במליאת הכנסת ונדונה כיום בוועדה לזכויות הילד לצורך הכנתה לקריאה שנייה ושלישית. עם סיום מושב הכנסת הנוכחי ותחילת מושב הכנסת הבא ובכפוף להתקדמות הדיונים בהחלטת הוועדה לזכיות הילד והתקנת תקנות החוק בוועדת עבודה רווחה ובריאות בכנסת.  בעקבות החקיקה יוכל המשרד להסתייע בגופי בדיקה למתן רישיון הן למעונות יום מוכרים המפוקחים כבר היום והן למעונות יום שאינם מוכרים ואשר יחויבו ברישיון. כיום האגף מפקח על מעונות יום שאינם מוכרים באם התקבלה תלונה ובמקרה הצורך  מוציא צו סגירה למעונות יום שאינם מוכרים ואשר מסכנים חיי הפעוטות. בתאריך -1.1.11 אויש תקן של ממונה רישוי ואכיפה-המסדיר את עבודת הפיקוח. בשנת 2011 - אושרו ארבעה תקני  מפקחים לצהרונים. שתי מפקחות נבחרו במכרז ושניים יבחרו במהלך השנה. בשנת 2013,  אושרו ארבעה  תקני פיקוח נוספים, שניים  מהם יוקצו לבקרה  על המעונות. 

לאור האמור לעיל תדירות הפיקוח תגדל והאגף יוכל לקיים מעקב אחר תיקון הליקויים העולים בדוחות. בעקבות החקיקה יוכל המשרד להסתייע בגופי בדיקה למתן רישיון הן למעונות יום מוכרים שמפוקחים כבר היום והן למעונות יום שאינם מוכרים ואשר יחויבו ברישיון. 
ליקוי
5.
תדירות הפיקוח: לפי תקן שהגדיר האגף, יש לבצע לפחות ביקור פיקוח אחד בשנה בכל מעון, אך בדיקה מדגמית של שבעים תיקי מעונות שעשתה הביקורת העלתה שתדירות הביקורים בחמש השנים האחרונות (2010-2005) במעונות שנכללו בבדיקה הייתה נמוכה בהרבה: ב-51 מהמעונות (כ-73%) נערכו פחות מחמישה ביקורים בתקופה זו, כלומר פחות מביקור אחד בשנה בממוצע. מתוכם, ב-16 מעונות (23%) נערך ביקור אחד בלבד במשך כל אותה התקופה, וב-5 מעונות (כ-7%) לא נערך ולו ביקור אחד.

תגובה
5. 
במהלך השנים 2012 -2011 יוטמע מודל הפיקוח המשולב - מפקחים ממשלתיים ובודקים חיצוניים בתחום הפיזי-בטיחותי ומפקחי האגף בתחום החינוכי-טיפולי.

הבקרה תתבצע באופן שיטתי על פי רשימות תיוג אחידות, תדירות הביקורים וקביעת הזמן הדרוש לתיקון הליקויים, בטופס מקוון (אינטרנטי) בהתאם לתוכנית עבודה 2011  במחוזות ובהתאמה לתקנות החוק.

הרשימה עודכנה בהתאם למנגנון הפיקוח שהתגבש. 


לו"ז: עם כניסת המבדקה לפעילות, במהלך 2011-2012 ובהמשך עם כניסת החוק לתוקף. 
ליקוי
6.
בפברואר 2010 קיימה מפקחת האגף ביקור פיקוח במעון ומצאה מפגעי בטיחות רבים: בחצר המעון נמצאו שיח דוקרני וגדר שעמודיה חלודים, לחצן המצוקה לא היה תקין, מטפי כיבוי האש לא נבדקו במועדם, חומרי הניקוי לא אוחסנו בארון סגור, באחת הכיתות היה הריצוף שבור, ונמצאו דלתות ללא מיגון אצבעות כנדרש. עוד נמצא במעון דוד מים ללא מיגון, והמפקחת ציינה שהוא מסוכן ושיש למגנו מיד או להעבירו לגג. דרישה למיגון הדוד הופיעה גם חמש שנים קודם לכן בדוח פיקוח מפברואר 2005, אך מאז נותר המפגע בעינו. בדוח המסכם של הביקור ב-2010 הורתה המפקחת למעון לתקן מיד את הליקויים ולדווח על כך בכתב עד סוף אפריל באותה השנה. ואולם, הביקורת העלתה שהאגף לא בדק אם תוקנו הליקויים, ולא פעל לאכיפת תיקונם. 
תגובה
6. 
במהלך השנים 2012 -2011, עם כניסת המבדקה לפעילות, האגף יפעל על פי מנגנון הפיקוח המשולב בו יושם דגש על תנאי הבטיחות במעונות, מספר הביקורים במעונות יעלה ויתבצע מעקב אחר טיפול בתיקון הליקויים.  כל האמור לעיל יתבצע רק לאחר קבלת ממצאי מיפוי תנאי הבטיחות במעונות ולאחר מתן השיפוי לארגונים על ידי  המשרד. עם קבלת תקציב ממשרד האוצר יוכלו הארגונים לעמוד בתיקון הליקויים ובהתאמת המעונות לתנאי הבטיחות.


במהלך 2011 יתקיים המיפוי. מתן השיפוי וביצוע התיקונים מותנים במועד הקצאת התקציב על ידי  משרד האוצר. 
ליקוי
7. 
הטיפול בתאונות: כשפעוט נפגע בעת שהותו במעון, חובה על מנהלי המעון  להעביר לאגף דוח על התאונה, אך נמצא שטיפולו של האגף בדוחות אלה אינו מוסדר כראוי. באגף נמצאו דוחות תאונה שהמפקחת הממונה קיימה בירור לגביהם, בצד דוחות תאונה אחרים שלא נעשה דבר בעניינם. כמו כן, לא נמצא שהאגף עוקב בשיטתיות אחר תיקון ליקויים שתוארו בדוחות. 
תגובה
7. 
האגף הפיץ כבר לארגונים דוח תאונה חדש להיפגעות ילדים.


מפקחי האגף הונחו לטפל בדיווחים על פי נוהל פנימי אחיד שקבע האגף.  


ארגון ב"טרם" לבטיחות ילדים קיבל את אישור וועדת המכרזים כספק יחיד לביצוע פיילוט לבחינת הטמעת תהליכי תיעוד ועיבוד נתוני היפגעות ילדים.

ליקוי
8. 
משרד מבקר המדינה העיר שמאחר שבמעונות חלים מטבע הדברים שינויים שיש להם השלכה על מצב התברואה בו, כגון בלאי של תשתיות, ציוד ומתקנים, על האגף לבחון עם משרד הבריאות אם יש צורך לחדש את האישור אחת לתקופה ולהתנות זאת בבדיקה תקופתית. לדעת משרד מבקר המדינה, ממצא זה מחזק את הצורך לקיים במעונות ביקורות נוספות לבדיקת הנושא.
תגובה
8.
דרישה לחידוש אישור משרד הבריאות באופן תקופתי נכללת בהצעת חוק הפיקוח על פעוטות (סוף מושב הכנסת הנוכחי תחילת מושב הכנסת הבא) הדרישה תלויה בתוספת תקני הפיקוח במשרד הבריאות. 

תגובה 
משרד הבריאות
8.
בישיבה שהתקיימה ביום 24.2.2011 בוועדת זכויות הילד בכנסת מסר נציג משרד האוצר בוועדה שיתקיים דיון עם נציגי משרד הבריאות בנושא כוח אדם הנדרש לפיקוח המעונות על פי הצעת התקנות של משרד התמ"ת. 
ליקוי
9. 
לדעת משרד מבקר המדינה, מן הראוי שהאגף יקבע תקני זמן להפקת הדוחות המסכמים ויקפיד שיצוין בדוח מועד הפקתו. כך יזרז האגף את הפקתם ויוכל לבקר את משכי הטיפול בהם.
תגובה
משרד התעשייה והמסחר
9.
במהלך השנים 2011-2012 עם יישום מודל הפיקוח החדש, ייעשה שימוש בדוח מקוון (אינטרנטי) אשר יקצר וייעל את מועד הפקת הדוח. 

ליקוי
10.
הכשרת מפקחי האגף: כדי לקיים רמת פיקוח נאותה ולשפרה, על האגף לדאוג להכשרתם של המפקחים, אך הביקורת העלתה שמנהלת האגף לא דאגה לכך, ומפקחי האגף לא קיבלו הכשרה בתחומים שהם בודקים בביקורי הפיקוח, כגון טיפול בילדים בגיל הרך ובטיחות.

תגובה
10. 
בשנים 2011-2012, תתבצע תוכנית ההכשרה למפקחי האגף ולבודקים החיצוניים כדלקמן: 

א. הכשרה לעריכת מבדק בטיחות ונוכחות ילדים במעון. 


ב. הכשרה לביצוע בקרה חינוכית טיפולית. 


ג. הכשרה בנושא אכיפה מינהלית ופלילית.

פורסם מכרז על ידי האגף להכשרה מקצועית ונמצא בשלב בחירת זכיינים. 

לו"ז לביצוע: 2011-2013.  

ליקוי
11. 
בקרה על הזכאות לסבסוד: בשנים האחרונות הלך וגדל היקף הסבסוד שמעניק משרד התמ"ת באמצעות המעונות, המשפחתונים והצהרונים להורי הפעוטות השוהים בהם, ובשנת 2009 הוא הגיע ל-612 מיליון ש"ח. מדי שנה בתקופת הרישום מעבירים ההורים לאגף את תלוש השכר שלהם או את שומת המס (לעצמאים), ולפיהם קובע האגף את דרגת הזכאות שלהם ואת גובה הסבסוד שיקבלו. 


נמצא שבמשך שנים, ועל אף גידול מתמשך בהיקפי הסבסוד, לא הקים משרד התמ"ת מנגנון לפיקוח ובקרה על דיווחי ההורים, ורק בסוף שנת 2007 ביצעו לראשונה האגף והאגף למערכות מידע במשרד התמ"ת בקרה מקיפה על דיווחים של כשליש מההורים. ביוני 2008 פרסם האגף דוח מסכם, ולפיו הורים רבים זכו ליתר סבסוד שלא כדין, וסך התקציב שנחסך כתוצאה מעדכון דרגות הסבסוד הסתכם בכ-2 מיליון ש"ח בחודש. אחת ממסקנות הדוח המסכם הייתה כי "אי ביצוע בקרה שיטתית תנציח העברת כספי מדינה שלא כדין".


לנוכח ממצאי הדוח המסכם היה ראוי שמשרד התמ"ת יעמיק את הבקרה בנושא זה, אך הביקורת העלתה שהדבר לא נעשה. 

ליקוי
12.
בקרה על דיווחי נוכחות: לפי ההסכם בין משרד התמ"ת ובין המעונות, על המעון להעביר בתום כל חודש דוח נוכחות עדכני של הפעוטות, בין השאר כדי שלא יועברו תשלומי סבסוד שלא לצורך בגין פעוטות שאינם שוהים עוד במעון. משרד מבקר המדינה בדק את התנהלות האגף בנושא והעלה שבשנת הלימודים התשס"ט (ספטמבר 2008-יולי 2009) רק כ-7% מהמעונות העבירו את מלוא הדוחות, וכ-22% מהמעונות לא העבירו אף לא דוח אחד. במעונות שלא העבירו דיווחים, לא היה לאגף מידע עדכני בדבר עזיבות של פעוטות שניתן סבסוד בעבורם. 


האגף לא נקט צעדים בגין ההפרה הגורפת והמתמשכת של חובת הדיווח כלפיו, אף שלפי ההסכם בין משרד התמ"ת למפעילי המעונות, הוא היה רשאי להקפיא העברת תשלומים אליהם לאחר שימוע שבו יטענו את טענותיהם.

תגובה
12-11. 
האגף וחשבות המשרד יקבעו תוכניות  עבודה לבקרה על דיווחי ההורים ודיווחי הארגונים, עד לחודש אפריל 2011.


הבקרה בשנת הלימודים תשע"א תתמקד בדיווחי הארגונים באמצעות יומני הנוכחות, מדגם תלושי שכר של הורים (בהתמקדות על ילדים ממשיכים), וכן בקרה על אוכלוסיות מיוחדות. בשנת תשע"ב תתמקד הבקרה בדיווחי הורים על פי  מדגמים שייקבעו ודרישה לקבלת תלושי שכר נוספים במהלך השנה. תוכנית הבקרה הספציפית, בהתאם לקליטות הילדים במסגרות, תיקבע לאחר חודש ספטמבר 2011 עם סיום קליטת הילדים לשנת הלימודים תשע"ב.


תכנית עבודה לביצוע בקרות תקבע עד  חודש אפריל 2011. 


דגשים ספציפיים בבקרות לשנות הלימודים תשע"א ותשע"ב ייקבעו עם תום קליטת הילדים במעונות.

ליקוי
13. 
אפקטיביות הסבסוד: מטרתו של הסבסוד לעודד את השתתפותן של אימהות בשוק העבודה. במסמך של בנק ישראל בנושא "מדיניות סבסוד מעונות יום" משנת 2007 צוין שמאז החלתן של התוספות התקציביות לאגף לא נערך מחקר מקיף על מתווה הסבסוד, וכן שיש לגבש תכנית מעקב לבחינת האפקטיביות שלו. נכון למועד סיום הביקורת לא נמצא שהמשרדים הרלוונטיים לעניין זה, דהיינו התמ"ת והאוצר, ביצעו בחינה ומעקב בנושא. 


בשנת 2010 שוב עלה הצורך לבחון את מתווה הסבסוד: ביוני המליצה ועדת אקשטיין לבחון גיבוש של מודל חדש לסבסוד שיתמוך גם באימהות שעובדות בהיקף של חצי משרה, ובנובמבר, בעקבות החלטת ממשלה, נקבע שמינהל מחקר וכלכלה במשרד התמ"ת יציע מחקר לבחינת הסבסוד.

תגובה
13. 
שר התמ"ת הורה על הקמת צוות בינמשרדי, בראשות מנכ"ל משרדו ומנכ"ל משרד החינוך, לדיון וגיבוש המלצות, בנושא שיטת ואפקטיביות הסבסוד שמעביר המשרד להורי ילדים במעונות יום. הצוות הבינמשרדי יעביר את המלצותיו  לשר. 
ליקוי
14. 
את מערך המשפחתונים בכל יישוב מנהלת הרשות המקומית או זכיינים פרטיים שזכו במכרזים. לפי ההסכם בין משרד התמ"ת ובין הרשויות והזכיינים, רכזות מטעם הרשות או הזכיין אחראיות לבקר דרך קבע את עבודת המטפלות במשפחתונים לפי נהלים שפרסם האגף. כמו כן, על הרשות או הזכיין להעביר למחוז מדי חודש בחודשו דיווחים על פעילות הרכזות. משרד מבקר המדינה בדק את אופן הטיפול בדיווחי הרשויות המקומיות והזכיינים של מחוז תל אביב והמרכז, שתחתיו פועלים כ-800 משפחתונים. הבדיקה הקיפה את דיווחי שנת 2009 והעלתה שהטיפול לוקה בחסר רב:

בנוגע ל-600 מתוך 800 המשפחתונים (75%) לא התקבלו כלל דיווחים על עבודת הרכזות, והמחוז לא עמד על קבלתם כפי שהיה עליו לעשות. גם במקרים שבהם התקבלו טופסי דיווח, לא השתמש בהם האגף לבקרה ולמעקב, והם מונחים במשרדיו כאבן שאין לה הופכין. האגף לא בדק אם אכן ביצעו הרכזות את ביקורי התצפית וההדרכה בתדירות שנקבעה בהנחיותיו, ואם עמדו בחובתן לערוך השתלמויות. הוא גם לא העיר לרשות או לזכיין במקרים שבהם לא מולאו הנחיותיו. מלבד זאת, בביקורת נמצא שהאגף אינו מנהל בקרה על התשלומים שהוא מעביר לרשויות ולזכיינים בגין שירותי הניהול שהם מעניקים לו ועל תשלומי הסבסוד המועברים למטפלות.

תגובה
14.  
בקרה מקצועית: בשנת 2011 אושרו לאגף שלושה תקני סטודנטים המיועדים לתגבור הבקרה על פעילות הארגונים והרשויות  המפעילים משפחתונים,זאת כשלב ראשוני  לתגבור הבקרה על עבודת הרכזות. לשנת  2012  אושרו  לאגף שני  תקני פיקוח, אשר ישובצו לפקוח על המשפחתונים. 

לשנת 2013 אושרו לאגף  ארבעה  תקנים נוספים – שניים  מהם יוקצו לבקרה ופיקוח   על המשפחתונים.

בקרה כספית ומינהלית:  

א. בקרה כספית – בפברואר 2011 אויש תקן מרכז תקצוב ובקרה ביחידת התקצוב של האגף.


ב. בקרה מינהלית – כיום במערכת הרישום ניתן תת סמל משפחתון שבאמצעותו תתייעל הבקרה המינהלית על ידי עובדי האגף. בנוסף, צפוי איוש תקני פיקוח (וסטודנטים) להגברת הבקרה.

ליקוי
15.
היבטים של סדרי מכרזי הזכיינים: משהוחלט לקיים מכרזים לפי מגזרים (כללי, לא יהודי וחרדי), נקבע שבכל מגזר ייבחר זכיין אחד בלבד, ומטפלת המבקשת לפתוח משפחתון מוכר ביישוב שבו פועל הזכיין, תהיה חייבת להתקשר עמו. הגבלת הבחירה לזכיין אחד עלולה להביא לידי תלות של משרד התמ"ת בזכיין, ובהיעדר תחרות אין לזכיין תמריץ לשפר את השירות שהוא נותן. כמו כן, נמנעת ממשרד התמ"ת האפשרות להשוות בין זכיינים, שיש בה כדי לתרום לפיקוח יעיל.
תגובה
15.  
במהלך השנים 2011 – 2012, תבחן האפשרות להוספת זכיין נוסף בכל מגזר לאור שיקולים שונים כגון:  בהתאם לנפח הפעילות שיקבע במכרז (יובהר כי לפני פרסום המכרז לזכיינים בתום ההתקשרות, יבצע האגף פניה לרשויות כדי לבחון יכולתם להפעיל את השירות בכוחות עצמם ולא באמצעות זכיין) וכן בהתאם לאומדן העלויות הצפוי ככל שנפח הפעילות שיוצע במכרז יהיה מצומצם יותר. 
ליקוי
16.   בשנת הלימודים התש"ע (ספטמבר 2009 - יולי 2010) סבסד משרד התמ"ת שכר לימוד של כ-12,500 ילדים בצהרונים מוכרים שהפעילו רשויות מקומיות, מתנ"סים, עמותות וגופים פרטיים. האגף לא עמד במשימתו לפקח על הצהרונים. תדירות ביקוריו בהם הייתה נמוכה בהרבה מהמתוכנן, וגם כשנמצאו ליקויים לא נעשה דבר כדי לאכוף את תיקונם. כמו כן, מדוחות פיקוח עלה חשש שצהרונים קיבלו תשלומי-יתר, אך האגף לא ביקש ממנהליהם הסברים על כך.

תגובה
16.
היקף הפיתוח ותדירותו - בפברואר 2011 נבחרה מפקחת צהרונים ארצית וכן מפקחת צהרונים מחוזית לאיזור ירושלים.

שתי מפקחות נוספות תל- אביב וחיפה יבחרו במהלך 2011.

מפקחת נוספת למחוז באר שבע  תאויש  בשנת 2012. 


במסגרת הבקרה הכללית על תשלומי האגף יבדקו גם תשלומי הצהרונים.


מעקב אחר הפעילות החינוכית לאחר בחירת ואיוש המפקחות הנושא  ייבדק ויקבל עדיפות בסדר הקדימויות.  

פרק שישי

מוסדות המדינה

חברות ממשלתיות ותאגידים

אגד - אגודה שיתופית לתחבורה בישראל בע"מ
הצטיידות באוטובוסים
הגופים המבוקרים: אגד, משרד התחבורה, משרד להגנת הסביבה, משרד האוצר-אגף התקציבים 
ליקוי
 
1. 
אין באגד נוהל להסדרת הליכי ההצטיידות באוטובוסים עם פירוט תהליך בחירת היצרן, קבלת הצעות מחיר וניהול משא ומתן עם סוכני ייבוא ובוני מרכבים. משרד התחבורה לא חייב את אגד במסגרת ההסכם עם הממשלה לפעול על פי נורמות ציבוריות, ובכלל זה ביצוע הליכי רכש תחרותיים ופומביים, ולא פיקח על הליך הצטיידותה.
תגובה
אגודה שיתופית לתחבורה בישראל בע"מ
1.
נוהל הצטיידות נמצא בהכנה ואמור להיכנס לתוקף ב-15.5.11.

תגובה
משרד התחבורה והבטיחות בדרכים
1.         המשרד פנה לאגד והורה לה לפעול באופן מיידי להנהגת הליך תחרותי בהליך ההצטיידות. המשרד יפקח אחר יישום הנחיה זו. כמו כן, בימים אלה נכתב נוהל מפורט שיסדיר את הליך ההצטיידות לרבות קביעת בקרות ומנגנוני פיקוח והקפדה על שקיפות, יעילות, חסכון ועמידה בתקנים. המשרד צופה כי הפעילות על פי הנוהל בקרן תחל כבר במהלך  השנה הנוכחית.
ליקוי
 
2. 
שיעור האוטובוסים באגד שפועלים בתקן זיהום אוויר "יורו 3" או בתקן ישן יותר, גבוה יחסית למפעילי אחרים, שרכשו את צי האוטובוסים בשנים האחרונות. משרד התחבורה והמשרד להגנת הסביבה לא גיבשו עמדה אחידה לאכיפת תקן זיהום אויר לרכב ציבורי.
תגובה
המשרד להגנת הסביבה
2.
המשרד להגנת הסביבה פועל ליישם את סמכויותיו מתוקף חוק אוויר נקי. בין היתר, המשרד מגבש את דרישות הפליטה שייקבעו לאוטובוסים לתחבורה ציבורית (חדשים וקיימים) בישראל. על מנת ליצור תיאום כבר מתחילת הפעילות, המשרד פנה למשרד התחבורה בבקשה שיצטרף לתהליך, ומשרד התחבורה אף צירף נציג לתהליך זה. בתום התהליך, בכוונת המשרד לעדכן את ההוראות לחברות התחבורה הציבורית, ולהמשיך לפעול בשיתוף עם משרד התחבורה תוך הקפדה על מזעור פליטות מזהמי האוויר מאוטובוסים לתחבורה ציבורית.
תגובה
משרד התחבורה והבטיחות בדרכים
2.
המשרד יפנה למשרד לאיכות הסביבה לקבל חוות דעת טרם הפצת ההנחיות בנושא התקינה. חוות דעת תועבר להתייחסות המשרד להגנת הסביבה ברבעון אחרון של שנת 2011 .
ליקוי
 
3. 
בשנים 2009-2003 רכשה אגד כמעט את כל האוטובוסים העירוניים מיצרן אחד בלבד.

תגובה
אגודה שיתופית לתחבורה בישראל
3.
אגד עשתה מאמצים למציאת יצרן נוסף לייצור שלדה לאוטובוס עירוני נמוך רצפה. במסגרת הצטיידות לשנת 2010 אגד הזמינה 55 שלדות מיצרן אחד. במסגרת הצטיידות לשנת 2011 אגד הזמינה 88 שלדות מיצרן אחר ובמסגרת הצטיידות לשנת 2012 אגד הזמינה 80 שלדות מיצרן נוסף. 

ליקוי
 
4. 
אין באגד תיעוד של המשא ומתן עם המציעים. לא ניתן לוודא כי בחירת יצרני השלדות משנת 2004 הייתה הוגנת, כי ניתנה לכל המתמודדים בכוח הזדמנות שווה וכי ההליך נוהל כך שהובטח לאגד תועלת כלכלית מרבית. גם משרד התחבורה לא עמד על כך שאגד תתעד את המשא ומתן עם המציעים.
תגובה
4.
נוהל הצטיידות נמצא בהכנה ואמור להיכנס לתוקף ב – 15.5.11.

ליקוי
 
5. 
אגד לא דיווחה להנהלת קרן ההצטיידות  שבתוספת להסכם הרכישה ניתנו לה ללא תשלום אוטובוס תיירותי דו-קומתי עם מנוע "יורו 4" שערכו 350,000 אירו (כ-1.9 מיליון ש"ח) ושלושה מנועי אוטובוס ללא תשלום שערכם כ-500,000 ש"ח; סכום ההטבה היה כ-2.4 מליון ש"ח. סכום זה לא הופחת מסכום השתתפות המדינה בהצטיידות אגד. 
תגובה
5.
בישיבה שהתקיימה ביום 24.2.11, דווח להנהלת קרן ההצטיידות כי השבת שווי האוטובוס לחשבון קרן ההצטיידות תבוצע עד  31.3.11. 

תגובה
משרד התחבורה והבטיחות בדרכים
5.
בעקבות הביקורת לפיו אגד קיבלה לידיה ללא תמורה אוטובוס דו קומתי, הורה משרד התחבורה לאגד להשיב באופן מיידי את ערך ההטבה. בתשובה לפניית המשרד השיב יו"ר מזכירות אגד כי ייענה לדרישה וישיב את הערך ההטבה לקרן עד לתאריך 31.3.2011.
ליקוי
 
6. 
בשנים 2009-2007 שלח יצרן א' שִׁלְדות אוטובוסים להרכבה ועֲרָכוֹת: על אף שכבר בשנת 2007 חסרו חלקים לחלק מהשלדות, והתעכבה הרכבת האוטובוסים, אגד המשיכה להתקשר עם אותו יצרן לאספקת שִׁלדות אוטובוסים עד שנת 2009, ולא דרשה ממנו פיצוי בגין הפיגורים שגרם לה באספקת האוטובוסים אף שהדבר מעוגן בהסכמים. חברת הרכבה א' פיגרה בשנים 2007 ו-2009 במסירת אוטובוסים. אגד לא דרשה פיצוי בגין הפיגורים.
תגובה
אגודה שיתופית לתחבורה בישראל
6.
קיים מעקב אחר מועדי אספקת השלדות וחלקיהן, ומועדי אספקת האוטובוסים.

ליקוי
 
7. 
אגד לא השוותה את הצעות המחיר להרכבת אוטובוסים של חברות הרכבת אוטובוסים עם הצעות מחיר של חברות מחו"ל וגם לא השוותה את מחיר האוטובוס המוגמר שמרכבו מתוצרת הארץ ובין מחיר אוטובוס מוגמר מחו"ל. באגד אין מסמכים המעידים על ניהול משא ומתן מסודר עם חברות ההרכבה, כראוי על פי כללי בקרה נאותים לרבות פרוטוקולים של המשא ומתן אתן. משרד התחבורה לא דרש משתי חברות ההרכבה בארץ למסור את פירוט חשבונות ההוצאות שלהן לבניית המרכבים, אף שבדיונים שקיים עמן המשרד הן הסכימו לפתוח בפניו את ספרי החשבונות שלהן.
תגובה
7.
נוהל הצטיידות נמצא בהכנה ואמור להיכנס לתוקף ב- 15.5.11.

תגובה
משרד התחבורה והבטיחות בדרכים
7.
מדיניות משרד התחבורה הינה עידוד התעשיות להרכבת האוטובוסים בישראל, זאת לאור היתרונות הממשיים שיש לתעשייה זו לקידום ענף התחבורה הציבורית בארץ. עם זאת, המשרד ייתן גם בעתיד את דעתו בעניין מחירי האוטובוסים המיוצרים בארץ במטרה שהאוטובוסים שירכשו יעמדו בסטנדרטים העולמיים גם בהיבט האיכות וגם בהיבט המחיר.
ליקוי
 
8. 
אגד הזמינה מחברת הרכבה ב' בשנים 2005 ו- 2006 12 מידיבוסים וחתמה עמה על הסכם שנוסח באופן כללי אף כי בששת המידיבוסים הראשונים שהתקבלו היו תקלות רבות מיד עם קבלתם, הזמינה אגד שישה נוספים. שנה לאחר רכישתם מכרה אגד את 12 המידיבוסים בהפסד. מאחר שרכישתם מומנה מכספי קרן ההצטיידות, נגרם למדינה הפסד כספי של כ-2.5 מיליון ש"ח.
תגובה
8.
בכל פיתוח של רכב  קיימים סיכונים שהפיתוח בו לא יעלה יפה. במקרה זה התממש הסיכון ואכן היה הפסד כספי. בעקבות פיתוח זה הופקו הלקחים שייושמו בפיתוחים עתידיים.
תגובה
אגודה שיתופית לתחבורה בישראל
8.
נוהל הצטיידות נמצא בהכנה ואמור להיכנס לתוקף ב- 15.5.11. כמו כן, בישיבת ועדת הצטיידות הוחלט שלא יבוצע רכש של אוטובוס שטרם נוסה באגד.

ליקוי
 
9. 
חברי הנהלת קרן ההצטיידות מתכנסים רק פעם בשנה. אגד לא נתנה לנציגיה מכתבי מינוי כחברי הנהלת הקרן מטעמה, בניגוד לתקנון הקרן. חברי הנהלתה לא אישרו בחתימתם את הפרוטוקולים. ובפרוטוקולים לא פירטו את מהלך הדיון שבו התקבלו ההחלטות.
תגובה
9.
בישיבת הנהלת הקרן שהתקיימה ב- 24.2.11 הוחלט לקיים ארבע ישיבות בשנה. הפרוטוקולים יהיו מפורטים יותר ויועברו לחתימת נציג משרד התחבורה.

תגובה
משרד התחבורה והבטיחות בדרכים
9.
במסגרת הידוק הפיקוח על פעילות הקרן יפעל משרד התחבורה לגבש הנחיות גם לגבי אופן כתיבת הפרוטוקולים המתעדים את מהלך הדיונים ואישור ההחלטות המובאות בהן. נושא זה יובא לידי ביטוי במסגרת הנוהל שבכוונת המשרד להטמיע, עד סוף שנת 2011.
ליקוי
 
10. 
על משרד התחבורה היה לחייב את אגד, גם במסגרת הסכם הסובסידיה, לפעול לפי נורמות ציבוריות; ובכלל זה לבצע הליכי רכש תחרותיים ופומביים באופן הוגן שיבטיח שוויון הזדמנויות למתמודדים ואת מרב התועלת הכלכלית לאגד.
אוניברסיטת תל-אביב

הוועד המנהל - מינויים, בחינת זיקות והליך סיום כהונת הנשיא
הגופים המבוקרים: אוניברסיטת תל-אביב, בוועדה לתכנון ולתקצוב של המועצה להשכלה גבוהה (להלן - מל"ג) ובמל"ג עצמה. 

ליקוי
1. 
בחוקה שהייתה בתוקף עד מאי 2010 לא נקבע במפורש מי המוסד העליון באוניברסיטה, אף שבמסמך גרוסמן שאישרה מל"ג בשנת 2004 ובחוקות של אוניברסיטאות אחרות נקבע כי חבר הנאמנים יהיה המוסד העליון. לחבר הנאמנים של אוניברסיטת תל-אביב לא הייתה כל מעורבות בהליכי המיון והבחירה של חברי הוועד המנהל או השפעה על הליכים אלה. ככלל, הוועד המנהל לא היה נתון לפיקוח ולביקורת, והוא היה היחיד המוסמך למנות ולפטר מי מחבריו. יחסי הגומלין בינו לנשיא וחלוקת הסמכויות ביניהם לא הובהרו במידה מספקת. אמנם לוועד המנהל הוענקה הסמכות למנות את הנשיא ואף להעבירו מתפקידו, אך לא פורטו סמכויות הפיקוח שלו על הנשיא.
ליקוי
2. 
לאחר כניסתו של פרופ' גליל לתפקידו התגלעו מחלוקות ועימותים, חלקם על רקע אישי, בין חברים בוועד המנהל של אוניברסיטת תל-אביב ובהם הנשיא ובין הוועד המנהל וחבר הנאמנים, והם הקשו מאוד את תפקודה התקין של האוניברסיטה. מקצתם נוצרו עקב אי-בהירות החוקה ומקצתם עקב היעדר איזון מספק בין מוסדות אלה. מערכת יחסים עכורה התפתחה בין הנשיא ובין חבר הוועד המנהל, מר אלפרד אקירוב. מר אקירוב הביע את אי-שביעות רצונו מתפקודו של פרופ' גליל ואף סבר שיש להדיחו מתפקידו.
ליקוי
3. 
ההליך שהביא לסיום כהונתו של נשיא האוניברסיטה, פרופ' גליל, גרם לחילוקי דעות חריפים בין הוועד המנהל ובין מר רוברט גולדברג, יו"ר חבר הנאמנים דאז. בעיצומו של המשבר פנה בנובמבר 2009 יו"ר חבר הנאמנים לוועד המנהל וביקש ממנו להעביר מתפקידם את נציגי הציבור בוועד ואת יושבת ראשו. כשנה לאחר פנייתו של יו"ר חבר הנאמנים לוועד המנהל, נותרה מחלוקת יסודית בין יו"ר חבר הנאמנים לשעבר ובין האוניברסיטה ויושבת הראש לשעבר בדבר העובדות הנוגעות לטיפול בפנייה ולתקפותה.
ליקוי
 
4. 
האוניברסיטה לא קבעה נוהל הכולל הסדרים פרטניים ליישום ההוראה הכללית שנקבעה בחוקה בנושא ניגוד עניינים: לא נקבעו סדרי הדיווח של חברי הוועד המנהל על קשריהם ובייחוד קשרים עסקיים עם גופים, הן ציבוריים והן פרטיים, המקיימים קשרים עם האוניברסיטה או שיש פוטנציאל לקשריהם עמה; לא נקבעו סדרי הדיווח שלהם על קשרים עסקיים ואישיים שיש להם עם חברים אחרים בוועד המנהל ועם מועמדים לכהן כחברים בו; ולא נקבעו הגורמים האחראים לקבלת הדיווחים ולקביעת דרכי הפעולה שיינקטו נוכח האמור בהם. בהיעדרו של נוהל כזה לא נדרש איש מחברי הוועד המנהל לדווח על קשרים אלה.
ליקוי
 
5. 
בשנים האחרונות הורחבו מאוד קשרי האוניברסיטה עם גורמים פרטיים וציבוריים מתחומים שונים כגון התעשייה, המסחר, השירותים והנדל"ן. כמו כן לנוכח השינויים שבוצעו בחוקת האוניברסיטה הוטלו על הוועד המנהל ועל חבריו סמכויות רבות, וכפועל יוצא מעורבותם בפעילותה השוטפת של האוניברסיטה גברה. ואולם מהממצאים עולה כי חברי הוועד המנהל, ובהם נציגי הציבור מהתחומים האמורים, לא הפנימו די הצורך את העובדה ששינויים אלה מחייבים אותם לנקוט את כל הצעדים הדרושים כדי שלא ייקלעו למצבים של ניגוד עניינים ואף של חשש לניגוד עניינים. בפועל חלק מחברי הוועד המנהל נקלעו למצבים שהיה בהם חשש לניגוד עניינים בין פעילותם באוניברסיטה ובין פעילויות אחרות שלהם.
ליקוי
 
6. 
באוניברסיטה לא נקבע נוהל המסדיר את עבודתן של ועדות החיפוש המוקמות לצורך מינוים של בעלי התפקידים הבכירים  (כגון יו"ר הוועד המנהל, הנשיא ונציגי הציבור בוועד המנהל), וכל ועדה רשאית לקבוע לעצמה את נוהלי פעולתה. בהיעדרו של נוהל מחייב כאמור, עלולה להיפגע בין היתר עבודתן של ועדות החיפוש, ואכן התברר כי ועדות אלו לא תיעדו את דיוניהן באורח מסודר. כמו כן הועלו ליקויים בתהליכי עבודתן של הוועדות.
ליקוי
 
7. 
בינואר 2009 הציעה ועדת חיפוש למנות את ד"ר ליאורה מרידור ליו"ר הוועד המנהל, ובמרס 2009 אישר הוועד המנהל את המינוי. בעניין זה הועלו הליקויים האלה: לא נרשמו פרוטוקולים מסודרים ומפורטים די הצורך של דיוני הוועדה; בעת בחינת המועמדים שימשה ד"ר מרידור דירקטורית חיצונית בחברת "אל-רוב (ישראל) בע"מ", שבשליטתו של חבר ועדת החיפוש מר אקירוב. ואולם מר אקירוב וד"ר מרידור לא דיווחו רשמית לוועדה או ליועצת המשפטית של האוניברסיטה על קשרים אלה; ועדת החיפוש ראיינה רק את ד"ר מרידור, ולמעשה קיבלה את החלטתה בלא שהשוותה בינה ובין מועמדים אחרים; רק לאחר שוועדת החיפוש בחרה את ד"ר מרידור, היא התבקשה להגיש לאוניברסיטה מסמך המפרט את קורות החיים שלה; הוועד המנהל אישר את מינויה של ד"ר מרידור (להלן גם - יושבת הראש) בהצבעה גלויה, אף שלפי החוקה נדרש היה לאשרו בהצבעה חשאית.
ליקוי
 
8. 
במאי 2009 אישר הוועד המנהל את מינוים של פרופ' בולסלב גולדמן וד"ר שוקי גלייטמן לנציגי ציבור לוועד המנהל. ועדת החיפוש שהמליצה עליהם, אשר בראשותה עמדה יושבת הראש והיה חבר בה גם מר אקירוב, לא רשמה פרוטוקול מפורט די הצורך ולא ראיינה איש יש קשרים חברתיים, וליושבת הראש יש היכרות רבת שנים עם פרופ' גולדמן ועם ד"ר גלייטמן. בעת המינוי כיהן ד"ר גלייטמן כיו"ר הוועד המנהל של מכללה אקדמית מתוקצבת - המכון הטכנולוגי חולון - אך לא נמצאו בתיקי האוניברסיטה וות"ת מסמכים המעידים שהאוניברסיטה או ד"ר גלייטמן עצמו ביקשו מוות"ת לאשר שד"ר גלייטמן יכהן בעת ובעונה אחת בשני המוסדות, על אף שנעשו פניות בעניין זה בעל פה; הוועד המנהל אישר גם את מינוים של פרופ' גולדמן וד"ר גלייטמן בהצבעה גלויה, אף שלפי החוקה נדרש היה לאשר את המינוי בהצבעה חשאית.
ליקוי
 
9. 
הרכב נציגי הציבור בוועד המנהל הנוכחי של האוניברסיטה אינו מגוון במידה מספקת. למעט חבר אחד העוסק בתחום המשפטי, חבריו פעילים בתחום העסקי והניהולי, ואין בו אנשים הפועלים בתחומים חשובים אחרים שיכולים לתרום לאוניברסיטה, כגון רוח, חברה, תרבות, חינוך וביטחון. כמו כן קיימת מערכת של קשרים אישיים ועסקיים בין נציגי הציבור החברים בו שאינה תורמת להטרוגניות שבו. אמנם מערכת קשרים זו יכולה לשמש בסיס לשיתוף פעולה בין חברי הוועד המנהל ואף לייעל את עבודתו, ואולם במקרים מסוימים היא עלולה לסכל את האפשרות לדיאלוג פורה בין מגוון של דעות ורעיונות. תופעות אלה התאפשרו, בין היתר, נוכח הליקויים האמורים לעיל בבחירת נציגי הציבור בוועד המנהל, שנעשתה בהשתתפות פעילה של אנשים שיש להם קשרים עם המועמדים. 
ליקוי
 
10. 
בספטמבר 2006, לאחר הליך מיון שבו השתתפו 15 יזמים מועמדים, פנתה האוניברסיטה לשבעה יזמים והציעה להם להשתתף במכרז להקמה ולהפעלה של מעונות סטודנטים ושטחי מסחר (להלן - הפרויקט או פרויקט המעונות). בין היזמים הייתה חברת שיכון עובדים בע"מ (להלן - שיכון עובדים), שציינה בהצעתה כי הקבלן שיבצע עבורה את הפרויקט הוא חברת סולל בונה בע"מ (להלן - סולל בונה), "שהינה חברת 'אחות' של שיכון עובדים בע"מ". ממסמכי האוניברסיטה עולה כי ההכנסות הצפויות ברוטו של היזם שיזכה במכרז במשך תקופת הזיכיון, כ-25 שנה, נאמדו בכמיליארד ש"ח, וההכנסות הצפויות נטו  נאמדו בכ-165 מיליון ש"ח.
ליקוי
 
11. 
משרד מבקר המדינה לא בדק בביקורת הנוכחית את התהליכים שבמסגרתם הוחלט על ביצוע הפרויקט בכלל, ובמתכונתו הנוכחית בפרט, ולא בדק אילו פעולות ואלו בדיקות כלכליות ואחרות ביצעה האוניברסיטה בעניין זה והאם הן נעשו כראוי.
ליקוי
 
12. 
בדיון שהתקיים במרס 2007, לאחר שוועדת ההיגוי של הפרויקט החליטה ששיכון עובדים היא החברה היחידה שתשתתף בשלב המשא ומתן, סיכמו נשיא האוניברסיטה דאז, פרופ' איתמר רבינוביץ, ויו"ר הוועד המנהל דאז, מר דב לאוטמן, מר אקירוב, ומנכ"ל האוניברסיטה דאז, פרופ' גדעון לנגהולץ, כי מר אקירוב יבחן, בעזרת יועץ חיצוני שישכור, את פרטי המכרז ויסייע בניהול המשא ומתן (כעבור כחודש דווח לוועד המנהל כי מר אקירוב משמש ראש צוות המשא ומתן). מר אקירוב ציין בפני משרד מבקר המדינה, בין היתר, כי הוא מונה לצוות משום מומחיותו בנושא. ממסמכי האוניברסיטה לא עולה שפרופ' רבינוביץ ומר לאוטמן בחנו אם ראוי שיזם פעיל וידוע בתחום הנדל"ן, יהיה מעורב בבדיקת הפרויקט ובמשא ומתן.
ליקוי
 
13. 
באפריל 2007 דיווח מר אקירוב לוועד המנהל כי היועץ החיצוני העלה שהמכרז נעשה בצורה מקצועית וטובה מאוד. מהפרוטוקולים של ישיבות הוועד המנהל לא עולה כי מי מחברי הוועד ביקש לקבל לעיונו את הדוח של היועץ החיצוני או כי מר אקירוב מסר להם דוח זה ביזמתו, ובתיקי האוניברסיטה לא נמצא דוח המסכם את תוצאות הבדיקה, אף על פי שמדובר בנושא חשוב ומהותי ובפרויקט בהיקף כספי ניכר ביותר.
ליקוי
 
14. 
בישיבת הוועד המנהל ביולי 2007, הישיבה השנייה מאז כניסתו של פרופ' גליל לתפקידו כנשיא האוניברסיטה, הביע פרופ' גליל את הסתייגותו ממעורבותו של מר אקירוב בפרויקט. ואולם הוועד המנהל החליט כי מר אקירוב ומנכ"ל האוניברסיטה ימשיכו במשא ומתן עם חברת שיכון עובדים על מנת להגיע להסכם הטוב ביותר שניתן. עד אותו מועד לא העלה מי מחברי הוועד המנהל וההנהלה, ובכללם היועצת המשפטית של האוניברסיטה, עו"ד לאה כגן, שידעו על חלקו של מר אקירוב במשא ומתן, את הצורך לבחון אם בהיותו יזם מרכזי ופעיל בתחום הנדל"ן, אין במעורבותו בפרויקט המעונות משום חשש לניגוד עניינים או לכל הפחות פוטנציאל לניגוד עניינים. גם לאחר שפרופ' גליל ביקש למנוע "כל ספק של מראית עין לניגוד אינטרסים" בפעולות הנוגעות לפרויקט, לא מצאו לנכון חברי הוועד המנהל ואף היועצת המשפטית, שנכחה בדיון האמור של הוועד המנהל, לבחון את הנושא.
ליקוי
 
15. 
מר אקירוב לא דיווח בשום שלב לוועד המנהל או לגורמים אחרים באוניברסיטה, ובהם היועצת המשפטית, שחברת סולל בונה, שהיא כאמור חברה אחות של חברת שיכון עובדים, שעמה התנהל המשא ומתן, בנתה באותו מועד עבור חברה בשליטתו פרויקט בנייה בשכונת ממילא בירושלים ואף אמורה, כאמור, לשמש קבלן מבצע מטעם שיכון עובדים בפרויקט המעונות; אף שכבר במרס 2007 העבירו אליו הגורמים העוסקים בנושא באוניברסיטה את כל חומר המכרז והוא ידע עובדות אלה. מר אקירוב המשיך לייצג את האוניברסיטה במשא ומתן עד נובמבר 2007, וגם לא ביקש מהיועצת המשפטית של האוניברסיטה חוות דעת לגבי הצעדים המתחייבים מזיקתו לשיכון עובדים ולסולל בונה.
ליקוי
 
16. 
יודגש כי אין בממצאים שהובאו בפרק זה כדי לקבוע כי מר אקירוב פעל לקידום עניינו בכלל ובניגוד לטובתה של האוניברסיטה בפרט.
ליקוי
 
17. 
בעניין תהליך קבלת ההחלטה האמורה העלה משרד מבקר המדינה את הממצאים האלה: יושבת הראש לא דיווחה מבעוד מועד למוסדות העליונים של האוניברסיטה - חבר הנאמנים והסנט - על כוונתה להביא להפסקת כהונתו של פרופ' גליל ולא התייעצה אתם בעניין זה, הגם שראוי היה לעשות כן לנוכח העובדה שמדובר בנושא חשוב ומהותי, ואף לא דיווחה להם על כך בדיעבד; ישיבת ההמשך התקיימה כאמור ללא המשקיפים הקבועים (המנכ"ל, היועץ המשפטי ויו"ר אגודת הסטודנטים), שאמורים על פי החוקה להשתתף בישיבות הוועד המנהל, ואף רקטור האוניברסיטה דאז לא נכח בה. בסדר היום המתוכנן של הישיבה הרשמית שקדמה לישיבת ההמשך, אשר נמסר מראש לחברי הוועד המנהל ולמשקיפים, לא נאמר כי צפוי דיון בסיום כהונת הנשיא; לא נרשם פרוטוקול רשמי מסודר ומפורט דיו של ישיבת ההמשך; שניים מהחברים (פרופ' גולדמן וד"ר גלייטמן), שנכנסו לתפקידם סמוך למועד הישיבה השתתפו בדיון ואף תמכו במהלך שהביא להפסקת כהונתו; ההחלטה להודיע לפרופ' גליל כי עליו להתפטר לא התקבלה בהצבעה חשאית כנדרש בחוקה.
ליקוי
 
18. 
בחינת ההליך שבעקבותיו הסתיימה כהונתו של פרופ' גליל העלתה ליקויים בדבר תקינותו של ההליך: הליך זה, שהיה להלכה התפטרות ולמעשה הדחה, נעשה בחפזה ושלא בהתאם למתחייב מהחוקה; יש שתי גרסאות שונות בדבר אופן קיומו של ההליך ונסיבותיו והוא אף לא תועד כהלכה. על האוניברסיטה להפיק במהרה את הלקחים מאירוע זה.
השקעות פיננסיות
הגופים המבוקרים: אוניברסיטת תל-אביב, במועצה להשכלה גבוהה (להלן - מל"ג), בוועדה לתכנון ולתקצוב שלה (להלן - ות"ת) ואצל רשם ההקדשות במשרד המשפטים (להלן - הרשם). 

ליקוי

 
1. 
חוק מבקר המדינה, התשי"ח-1958 [נוסח משולב] (להלן - החוק), קובע את החובה של ראש הגוף המבוקר (לעניין האוניברסיטה - הוועד המנהל) למנות צוות לתיקון ליקויים בראשות המנכ"ל וכן לדווח למבקר המדינה על ההחלטות שהתקבלו לשם תיקון הליקויים שהעלתה הביקורת, על הדרכים לתיקון הליקויים והמועד לתיקונם ועל הליקויים שהוחלט לדחות את תיקונם והנימוקים לכך. האוניברסיטה הקימה צוות לתיקון ליקויים רק לאחר פניית משרד מבקר המדינה אליה, כשנתיים וחצי אחרי פרסום הדוח הקודם.

ליקוי

 
2. 
אף שהאוניברסיטה החלה לגבש טיוטת נוהל לוועדת השקעות כבר בשנת 2005, במהלך הביקורת הקודמת של משרד מבקר המדינה, הנוהל בנושא נכנס לתוקף רק ביולי 2009, לאחר הפנייה האמורה של משרד מבקר המדינה לאוניברסיטה בעניין הדיווח על תיקון הליקויים.
ליקוי

 
3. 
בשנת 2005 מינה מנכ"ל האוניברסיטה דאז ועדה לקביעת נהלים בנושא השקעות לאגף הכספים, והיא הייתה אמורה להגיש את המלצותיה עד ספטמבר 2005. עד אוקטובר 2010, מועד סיום הביקורת, לא השלימה האוניברסיטה את גיבוש הנהלים האמורים.

ליקוי

 
4. 
נוהל ועדת ההשקעות עסק בצורך במניעת מצב של ניגוד עניינים בקרב נציגי הציבור בוועדה, אולם הוא לא עסק כלל במניעת מצב זה בקרב חברי הסגל האקדמי החברים בוועדה, אף שגם הם עלולים להיות במצב של ניגוד עניינים.
ליקוי

 
5. 
חברי ועדת ההשקעות לא נדרשו לגלות את זיקותיהם השונות - העסקיות, החברתיות, הפוליטיות והאישיות - בהצהרה חתומה לפני מינוים לחברים בוועדה.

ליקוי

 
6. 
האוניברסיטה עדיין מנכה חלק ניכר מתשלומי ההקצבות המקבילות  (להלן - הניכוי הראשוני), נוסף על ניכוי תקורה בשיעור המקובל באוניברסיטה (שיעור התקורה המנוכה מרוב פירות קרנות המחקר, למשל, הוא 35%). ממסמכי האוניברסיטה אין לדעת מה הסיבות לביצוע הניכוי הראשוני. ניכוי זה הוא תקורה במהותו, ומכאן שבפועל מנכה האוניברסיטה מההקצבות המקבילות תקורה ששיעורה גבוה הרבה יותר משיעור התקורה שהיא מנכה מפירות הקרנות הרגילות. לפיכך מנכה האוניברסיטה מההקצבות המקבילות לקרנות מחקר, למשל, כ-66%.
ליקוי

 
7. 
האוניברסיטה עדיין לא רשמה כהקדשות את רוב הקרנות הצמיתות המוגדרות כך לפי דרישת התורם, ועמדתה בעניין זה מגובה בחוות דעת בנושא שנתן יועץ משפטי חיצוני לוועד ראשי האוניברסיטאות בשנת 2006. רישום קרנות אלה כהקדשות אצל הרשם דרוש כדי לאפשר פיקוח ציבורי עליהן, למנוע שימוש לרעה בנכסי הקרנות, לתרום לשמירה על ערכן ולהבטיח שינוצלו רק למטרות שסוכמו עם התורמים. במצב הנוכחי ספק רב אם מתקיים הפיקוח הציבורי הדרוש. על פי הדוחות הכספיים של האוניברסיטה מ-30.9.09 ולפי נתונים נוספים שמסרה, במועד זה היא ניהלה כ-1,900 קרנות צמיתות ומיועדות שסך כספיהן כ-1.7 מיליארד ש"ח, אך רק 155 מהן (כ-8%), שסך כספיהן כ-143 מיליון ש"ח (כ-8% מסך כספיהן של כלל הקרנות הצמיתות), נרשמו כהקדשות.
תגובה

משרד המשפטים

7.
בעקבות הביקורת, ולאור חשיבות העניין, נערכה לאחרונה פניה לאוניברסיטת תל-אביב בדרישה לרשום קרנות המהוות הקדשות ציבוריים, וכן להעביר לבחינת הרשם מסמכים באשר לקרנות צמיתות שהוקמו לבקשת גורם חיצוני. במקביל נערכה פניה לאוניברסיטאות נוספות בעניין זה. בהתאם לתשובות שיתקבלו, יבחן רשם ההקדשות האם יש מקום להפעלת סמכויות מטעמו, ומהן הסמכויות הרלבנטיות. 
ליקוי

 
8. 
משרד מבקר המדינה קבע בדוח הקודם כי "מאחר שכישלון בניהול ההשקעות עלול לגרום לחריגה מהתקציב ולמשבר פיננסי, ונוכח חשיבות השמירה על איתנותן הפיננסית של האוניברסיטאות, מן הראוי שוות"ת תשקול לקבוע כללים מנחים לניהול ההשקעות ותכין אותם בתיאום עם האוניברסיטאות". רק ביולי 2010 מינתה ות"ת צוות מטעמה אשר יבחן עם האוניברסיטאות את עמדתן ואת דרך עבודתן בנושא השקעות פיננסיות וימליץ לוות"ת על מדיניות בתחום זה. הצוות אמור להציג את ממצאיו לפני מליאת ות"ת עד פברואר 2011.
ליקוי

 
9. 
בישיבת ועדת ההשקעות שהתקיימה ב-11.1.09 דווח כי "על מנת לצמצם את חוסר הוודאות ולאפשר להנהלה לשלוט על היקף הגירעון החזוי, החליטה ההנהלה להמליץ לוועדת ההשקעות על שינוי מבנה ההשקעות ומעבר להשקעות בטוחות יותר בריבית קבועה וזאת על ידי מימוש האחזקות במניות ובאג"ח קונצרני". הפרוטוקולים של ישיבות הנהלת האוניברסיטה שקדמו לישיבת ועדת ההשקעות האמורה אינם מתעדים החלטה כזאת של ההנהלה, ולא ברור אפוא כיצד היא התקבלה ומה נאמר בה.
ליקוי

 
10. 
בישיבה שקיים הוועד המנהל של האוניברסיטה במרס 2009 הוחלט לממש את כל המניות ואת האג"ח הקונצרני שיש בו סיכון. אחד מן השיקולים שעליהם נסמכה ההחלטה היה שהאוניברסיטה תיאלץ לשאת ב"קנס" אם יתרת ההשקעות תהיה קטנה מיתרת הקרנות. אף על פי כן לא הוסבר בישיבה מה משמעותו של ה"קנס".
ליקוי

 
11. 
לפני הישיבה במרס 2009 המציא אגף הכספים לחברי הוועד המנהל מסמך ובו תמצית מדיניות ההשקעות של האוניברסיטה ממאי 2007 עד פברואר 2009 והרכב תיק ההשקעות בניהול ועדת ההשקעות בפברואר 2009. במסמך לא נכללו פרטים ונתונים חשובים כגון יתרת הקרנות לעומת יתרת ההשקעות (כלומר עד כמה קרובה האוניברסיטה ל"קו האדום" של ההתחייבויות לתורם), ה"קנס" שאפשר שהאוניברסיטה תצטרך לשלם, דרכי פעולה שונות ותוצאות חזויות שלהן. המסמך גם לא כלל חלופות למימוש תיק המניות והאג"ח הקונצרני ודרכים להשקעת הכספים אם תתקבל החלטה לממשו. חברי הוועד המנהל לא ביקשו להמציא להם מסמך מפורט כאמור, ובהיעדרו ספק אם יכלו לקבל החלטה מושכלת.
ליקוי

 
12. 
על פי החלטת הוועד המנהל ממרס 2009, ועדת ההשקעות היא שהייתה אמורה להורות על מימוש המניות והאג"ח הקונצרני שבסיכון. מאחר שוועדת ההשקעות ביקשה לדחות את ביצוע ההחלטה מימש סמנכ"ל הכספים דאז, באישורה של יושבת הראש דאז של הוועד המנהל, את כל תיק המניות של האוניברסיטה . בעקבות המימוש התפטרו חברי ועדת ההשקעות. יושבת הראש דאז לא עדכנה את חברי הוועד המנהל בעוד מועד לגבי ההתרחשויות האמורות ולא הביאה לידיעתם שחברי ועדת ההשקעות סירבו לבצע את החלטת הוועד המנהל וביקשו לדחותה עד קיום פגישה בינה ובין יו"ר הוועדה. ממסמכי האוניברסיטה עולה כי בספטמבר 2009 מסר אגף הכספים של האוניברסיטה ליושבת הראש דאז, לבקשתה, הערכה שלפיה ההפסד של האוניברסיטה ממימוש המניות בלבד עקב החלטת הוועד המנהל ממרס 2009 נאמד בכ-70 מיליון ש"ח באוגוסט 2009 .
ליקוי

 
13. 
במהלך כל התקופה שבה התרחשו הדברים - מהחלטת הוועד המנהל ב-16.3.09 ועד התפטרות חברי ועדת ההשקעות ב-23.4.09 - לא נפגשו יו"ר ועדת ההשקעות דאז ויושבת הראש דאז, כדי לדון בנושא.

ליקוי

 
14. 
מנכ"ל האוניברסיטה והנשיא דאז, שהיו ממונים על סמנכ"ל הכספים, לא התערבו בדרך שבה הוא יישם את ההחלטה של הוועד המנהל ממרס 2009.
דן – חברה לתחבורה ציבורית בע"מ
השירות לנוסע
הגופים המבוקרים: חברת דן, משרד התחבורה, משרד האוצר
ליקוי
 
1. 
במדגם של ארבעה חודשים מתוך השנים 2009-2008. עולה כי חברת דן תכננה מראש 2,240 נסיעות פחות ממספרן הנדרש ברישיון הקווים וקיימה 2,811 נסיעות פחות מן המספר הנדרש ברישיון. הנהלת דן לא ביררה את הדבר ולא העבירה למשרד התחבורה דוח ביצוע נסיעות בקווי השירות שלה באותן שנים. כמו כן, לא נקבעו מנגנוני ההתחשבנות בין הממשלה ובין דן בגין עמידה של החברה ברמת השירות הנדרשת ממנה.
תגובה
דן - חברה לתחבורה ציבורית בע"מ
1.
בחברה מופקים דיווחים שוטפים על הפערים בין ביצוע נסיעות לתכנונן, ומתקיימים דיונים שיטתיים בהנהלת אגף התנועה ובהשתתפות כל הגורמים המקצועיים הרלוונטיים. בדיונים אלה מתקבלות ההחלטות על הקטנת הפערים. בנוסף מתקיימים דיונים בין מנכ"ל החברה לראש אגף התנועה בנושא.
תגובה
משרד התחבורה והבטיחות בדרכים
1.
חברת דן כשאר מפעילי התחבורה הציבורית, נבחנת אך רק בביצוע הנסיעות בפועל בהשוואה לרישוי ולא נבחנת ביחס לתכנון. באם מועלים פערים בין הביצוע לבין הקבוע ברישיון, מופעלים על החברה העיצומים הכספיים הקבועים בהסכם. בעניין הדיווחים: משרד התחבורה פיתח תכנה ייעודים לריכוז דיווחי המפעילים. כיום, מעבירים המפעילים את הדיווחים העיתיים באופן שוטף ומקוון. לגבי מנגנוני ההתחשבנות בין הממשלה לבין חברת דן, העקרונות למדידה נקבעו בהסכם. בסוף השנה הקודמת הוצג להערות דן תחשיב לדוגמא של המדד. בסוף החציון הראשון של 2011 יופעל המדד הלכה למעשה.
ליקוי
 
2. 
הביקורת העלתה כי הסכם הסובסידיה בין החברה לממשלה לא מגדיר במדויק על מי חלה חובה לדאוג לסככות, לשירותים, ולמתקנים הדרושים להפעלת תחבורה ציבורית ברמה נאותה, ושר התחבורה לא קבע תנאים למתן רישיון למתקן תחבורתי.
תגובה
2.
המשרד טרם הגיע להסכמה עם חברת דן על האחריות לסככות ולשירותים התחבורתיים במתקנים התחבורתיים ולכן לא נכלל הנושא בהסכם. עם זאת פעל המשרד למציאת פתרון לסוגיה בהיבט החוזי מול המחזיקים בנכס. 
לעניין תנאים למתן רישיון תחבורתי- שר התחבורה הודיע כי גיבוש התנאים יושלם במהלך שנת 2011.

ליקוי
 
3. 
מבדיקה ביולי 2009 של 30 תחנות אוטובוס שבשימוש חברת דן בת"א, רמת גן וגבעתיים עולה כי ב-15 מהן לא הוצג מסלול הנסיעה. בכל התחנות שנבדקו לא היה לוח זמנים מעודכן של הקווים היוצאים מהן.
תגובה
3.
קיימת פעילות מגוונת ומשלימה לפתרון הנושא - מרכז המידע הארצי המספק מידע אינטגרטיבי אודות פעילות כלל המפעילים הוקם והוא פועל בהצלחה, החל מאוגוסט 2010, לשביעות רצון הציבור.


המשרד מיישם מזה כשנתיים פרויקט שילוט מידע אלקטרוני בתחנות השונות ובחלקן אפשר כבר כיום לקבל מידע למכשירים סלולאריים. 

הצעת חוק פרטית "לתיקון פקודת התעבורה (מספר 98), (מידע על שירותי תחבורה ציבורית) התשע"א 2010" – לחייב בחוק הצבת מידע על שירותי התחבורה, הוגשה על ידי שלושה חברי כנסת.
תגובה
דן - חברה לתחבורה ציבורית בע"מ
3.
חברת דן תפעל להשלמת המידע החסר בתחנות. באוטובוסים הותקנו מפות המציגות מסלולי הקו. 

ליקוי
 
4. 
הנהלת החברה לא דנה בתלונות הציבור. מנהל פניות הציבור של החברה לא ציין בדוח הרבעוני שלו תלונות "מוצדקות" ו"בלתי-מוצדקות". הוא לא כלל בו נתונים על מספר הפניות שטופלו ועל מספר אלה שלא טופלו ועל אותן פניות שבטיפול בהן חרגה החברה מלוח הזמנים למתן מענה לפונה, לפי הנוהל שלה.
תגובה
4.
מחלקת פניות הציבור בחברת דן תקפיד לקיים ההוראה. במקרה של תלונה יש לקבל את תגובת הנהג בכתב.
 ליקוי
 
5. 
באתר האינטרנט של דן אין כל אזכור לכל מפעיל תחבורה ציבורית אחר הפועל בגוש דן. גם אמצעי מידע אחרים של החברה אינם מספקים מידע זה.
תגובה
5.
הממשלה לא ביקשה לפרסם מידע כזה וגם לחברת דן אין מידע רלבנטי של מפעילים אחרים.
המועצה לניסויים בבעלי חיים
הפיקוח על ניסויים בבעלי חיים
הגופים המבוקרים: המועצה לניסויים בבעלי חיים, אוניברסיטת בר-אילן, אוניברסיטת תל-אביב, האוניברסיטה העברית, המכללה האקדמית להנדסה ע"ש בראודה, משרד הביטחון, משרד הבריאות.

ליקוי 
1. בחוק הניסויים נקבע כי המועצה תקבע את סדרי עבודתה ככל שלא נקבעו בחוק זה. הועלה כי המועצה טרם התקינה תקנון לקביעת סדרי עבודתה.

תגובה
משרד הבריאות
1. למועצה לניסויים בבעלי-חיים סדרי עבודה ונהלים המותאמים ללשון החוק, אך אינם מעוגנים בתקנון. המועצה תתכנס על מנת לקבוע תקנון בהתאם, עד ה- 30.06.2011.

ליקוי
2. ועדות המועצה: המועצה הקימה בהתאם לחוק הניסויים ועדה קבועה למתן היתרים לביצוע ניסויים בבעלי חיים וועדה קבועה לביקורת , המוסמכת בין היתר, לבטל, להשעות ולשנות את ההיתרים. כן הקימה המועצה ועדת ערר קבועה לדיון בהיקפי משרה של וטרינרים במוסדות וועדות אד-הוק. נמצא כי ועדת הביקורת התכנסה רק פעם אחת בשנת 2005 בעקבות פנייה אליה. היעדרן של ועדות משנה נוספות, שיתכנסו בין ישיבות המועצה, מקשה על המועצה למלא את תפקידיה ביעילות.

תגובה
2. 
קיומן של ועדות משנה אינו מחויב על פי חוק הניסויים בבעלי-חיים. עם זאת, לאורך שנות פעילותה מינתה המועצה ועדות משנה רבות (כגון: ועדה לנושא הוראה, ועדה לנושא 50 LD, ועדה לנושא ההרמוניזציה במחקר בקופים, ועדה לקביעת דרגות החומרה בניסויים, ועוד) אשר קיימו דיונים יעילים ופוריים ואשר מסקנותיהן יושמו בפועל. 


המועצה מפעילה צוות ניהול המורכב מיו"ר המועצה, סגן יו"ר המועצה, הרופאה הוטרינרית, היועץ המדעי ומזכירת המועצה. צוות הניהול מתכנס בתדירות גבוהה (בין פעם לשלוש פעמים בחודש, כמו גם פגישות נוספות בהרכב מצומצם יותר), על מנת לדון ולטפל בבעיות שוטפות. צוות ניהול זה הינו למעשה ועדת משנה לכל דבר. לאור המלצת הביקורת, המועצה תתכנס על מנת לבחון את הצורך בהקמת ועדות משנה קבועות נוספות.

ליקוי
3.
הרכב חברי המועצה ונוכחותם בדיונים: בדיון של ועדת החינוך והתרבות של הכנסת בעניין חוק הניסויים שהתקיים ב-1992 נקבע כי מטרת ההרכב של חברי המועצה היא "לא לתת למעוניינים בניסויים שליטה על [פיקוח על ניסויים בבע"ח]". בחוק הניסויים נקבע מהו המניין לאישור כללים, אולם המועצה לא קבעה מה צריך להיות המניין המזערי שעל פיו יתקבלו יתר החלטותיה ואף לא קבעה מהו היחס הראוי בישיבות המועצה בין מספר הנציגים הנוטלים חלק בניסויים ובין מספר הנציגים הבלתי קשורים. נמצא שהיו ישיבות שבהן מרבית המשתתפים היו נציגים התומכים בניסויים.

תגובה
3. 
חוק צער בעלי חיים 1994, סעיף 7 (ב) קובע כי רוב חברי המועצה יהוו מניין חוקי לאישור חוקים. המועצה מקפידה על לשון החוק. רוב חברי המועצה יהוו מניין חוקי לאישור כללים והחלטות עקרוניות. יתר ההחלטות מתקבלות בנוכחות שמונה חברים, לפחות.

ליקוי
4. 
מינויים של חברי המועצה: חוק הניסויים קובע כי על המועצה לכלול 23 חברים שימונו על ידי שר הבריאות; מאמצע שנת 2009 ועד יולי 2010 כיהנו במועצה 20 חברים בלבד. נוסף על כך, בסוף דצמבר 2010 שר הבריאות עדיין לא מינה נציג ממשרד המדע והטכנולוגיה לחברות במועצה (שר המדע והטכנולוגיה הציע נציג זה רק בסוף דצמבר 2010 והנציג מונה בסוף ינואר 2011), זאת לאחר שבמשך שלוש שנים לא פעלו שר הבריאות ושר המדע והטכנולוגיה לאייש משרה זו.

תגובה
4. 
בחודש אוגוסט 2010 מונו נציגי משרד הדתות ומשרד החינוך, ובינואר 2011 אוישה משרת נציג משרד המדע והטכנולוגיה.


באוגוסט 2010 מינה ראש הממשלה את נציג השר לענייני דתות לחבר במועצה לניסויים בבעלי חיים.

באוגוסט 2010 מינה ראש הממשלה המכהן גם כשר הבריאות את נציגת השר החינוך לחברה במועצה לניסויים בבעלי חיים.

בינואר 2011 מינה ראש הממשלה המכהן גם כשר הבריאות את נציג שר המדע והטכנולוגיה לחבר במועצה לניסויים בבעלי חיים.
ליקוי
5.
פיקוח המועצה על המוסדות: הביקורת העלתה כי הרכב הוועדות הפנימיות של האוניברסיטאות שנבדקו אינו מגוון דיו, ובתהליך האישור של בקשות לביצוע ניסויים בבע"ח לא שותפו חברי ועדה שאינם "מעוניינים בניסויים" בבע"ח; המועצה הכינה נהלים בנושא בשנת 1998, כמו כן בשנת 2001 היא התקינה את הכללים לניסויים בבע"ח. נמצא כי הנהלים של 59 המוסדות שניתן להם אישור לביצוע ניסויים מבוססים על הנהלים של המועצה משנת 1998 ולא עודכנו לכללים משנת 2001; בשנת 2005 פרסמה המועצה חוברת נהלים המיועדת לוועדות הפנימיות אולם היא לא חייבה את המוסדות לאמץ את הנהלים הללו; נמצאו מקרים שבהם טיפול המועצה במוסדות שלא קיימו את החלטותיה בעניין היקף משרת הווטרינר היה לקוי.

תגובה
5. 
המועצה החליטה להדק את הפיקוח על המוסדות בישיבתה  מיום 13 פברואר 2011. בישיבה הוחלט על הקמת ועדה אשר תתווה הנחיות בנושא. הוועדה התכנסה כבר לפגישה ראשונה.


המועצה אימצה החל מינואר 2011 את כללי ה-NRC  ורכשה אותם. המועצה תדרוש מכלל המוסדות לעדכן את הכללים שלהם בהתאם. בתוך חצי שנה תבצע המועצה ביקורת על יישום הכללים.


מנכ"ל המשרד ויו"ר המועצה מחויבים לרגולציה נחושה ונוקשה תוך שיתוף פעולה עם המוסדות, ותוך הקפדה על שמירה על רווחת בעלי החיים. הדבר מקבל ביטוי הלכה למעשה בשטח.

ליקוי
6. 
קבלת דיווחים מהמוסדות: המועצה אינה יכולה לוודא, לפי הנתונים שבידה שמרוכזים על פי דיווחי המוסדות, שהשימוש בבע"ח בניסויים נעשה לפי מספר בעלי החיים שאכן הותר לשימוש. דיווחי המוסדות גם אינם מאפשרים למועצה להשוות בין מספר ההיתרים לניסויים שניתנו בשנה מסוימת ובין מספר בעלי החיים ששימשו לניסויים באותה שנה; משנת 2009 דורשת המועצה מהמוסדות לדווח לה אחת לשנה גם על הפעילות הווטרינרית המתבצעת בבתי החיות. נמצא כי רק 82% מהמוסדות שביצעו בשנת 2009 ניסויים בבע"ח דיווחו כנדרש, ורק 65% מהמוסדות שביצעו עד אוגוסט 2010 ניסויים בבע"ח העבירו את הדיווחים האמורים.

תגובה
6. 
המועצה מכירה היטב כל אישור פעיל לביצוע ניסוי בכל שנה ואת הפעילות בו. בכל מקרה, לא ניתן לחרוג ממספר בעלי החיים המאושר לניסוי מסוים, והדבר נמצא בפיקוח הוועדה המוסדית והווטרינר המוסדי המוודא את תנועת בעלי החיים למוסד ולחוקר, במגבלות האישור שקיבל. עם זאת, המועצה תקפיד הקפדה יתירה על קבלת כלל הדיווחים מהמוסדות.

ליקוי
7. 
ניסויים בבעלי חיים במשרד הביטחון: חלקו של משרד הביטחון בשימוש בסוגים מסוימים של בע"ח לצורך ניסויים הוא משמעותי בהשוואה למספר בעלי החיים שבהם נעשה שימוש כזה ביתר המוסדות. חוק הניסויים אינו מחייב את משרד הביטחון להעביר דיווחים למועצה; בעקבות בקשות לפי חוק חופש המידע, התשנ"ח-1998, של ארגונים הפועלים למען בע"ח בשנים 2005 ו-2009 לקבל מידע ממשרד הביטחון, מסר משרד הביטחון למבקשים בנובמבר 2005 ובאפריל 2009 נתונים בלתי מסווגים לגבי שימוש בבע"ח בניסויים בשנים 2008-2004; כמו כן משרד הביטחון כתב למשרד מבקר המדינה בינואר 2011 כי הוא מאשר העברת מידע בלתי מסווג ונתונים כלליים לגורמים חיצוניים. משרד מבקר המדינה מעיר כי ראוי שמשרד הבריאות, המועצה ומשרד הביטחון יבחנו קביעת הסדר ולפיו משרד הביטחון יעביר למועצה מדי שנה מידע בלתי מסווג בנוגע לשימוש שנעשה בבע"ח במשרד הביטחון, וזאת בין היתר על מנת שתוכל לכלול נתונים אלה בנתונים שהיא מפרסמת על היקף השימוש שנעשה בבע"ח לצורך ניסויים. בהקשר זה ראוי גם לבחון את האפשרות שמשרד הביטחון יעביר למועצה דיווח שנתי על מתכונת פעילותה של ועדת הניסויים הפועלת במסגרתו. פעולות אלו עשויות לשפר את ההליכים המקצועיים אשר הגורמים הממשלתיים מבצעים בתחום זה הנוגעים בדבר ולהגביר את שקיפותה של הפעילות שמקיים משרד הביטחון בתחום זה.

תגובה
7. 
המדען הראשי של המשרד ייפגש עם נציג משרד הביטחון על מנת לבחון את המלצת הביקורת. עם זאת יש לציין כי החוק מבדיל באופן מלא בין הפעילות במשרד הביטחון ומיתר הפעילויות בשאר המקומות בארץ. יתכן כי ביצוע פיקוח של המועצה על הניסויים המתקיימים במשרד הביטחון תצריך את שינוי לשון החוק.

תגובה
משרד הביטחון
7. 
מערכת הביטחון הינה אחד הגורמים המורשים לניסויים בבעלי-חיים על-פי חוק צער בעלי חיים 1994 סעיף 18. אף על-פי שהחוק אינו מחייב את מערכת הביטחון בדיווח פומבי בהקשר זה, לרבות דיווח למועצה הארצית, מערכת הביטחון תעביר למועצה, כנדרש, ובהתאמה לחוק חופש המידע , את הנתונים הלא מסווגים הנוגעים לניסויים בבעלי חיים במערכת הביטחון בשנת  2010, במהלך אפריל 2011. 
המועצה במערכת הביטחון כוללת נציגות של הגופים הרלוונטיים במערכת הביטחון, וכן משפטן מומחה ומוסמך. היישום בפועל של החוק במערכת הביטחון, מפוקח באורח תדיר על-ידי וטרינר בלתי תלוי, המופעל באמצעות מבקר מערכת הביטחון וכמוגדר בחוק צער בעלי חיים על-פי סעיף 21 א' לחוק זה. כל העברת מידע אחר, לרבות פיקוח חיצוני של המועצה הארצית על ניסויים שאינם סודיים, לא כל שכן פרוטוקולים וסדרי עבודתה הינם בכפוף למגבלות ביטחון המדינה, ואף בכל מקרה של ניסוי שאינו מסווג, טעונים גם הם שינויי חקיקה, שכן החקיקה הקיימת אינה מתירה זאת.
ליקוי
8. 
הפיקוח והדיווח של הווטרינרית של המועצה: בדוח מ-2004  צוין כי המועצה לא הגדירה במפורט את תפקידי הווטרינרית, ונמצא כי במועד סיום הביקורת הדבר עדיין לא נעשה; המועצה לא בדקה בתוך פרק זמן סביר אם הליקויים שמצאה הווטרינרית בסיוריה וכיצד תוקנו. בביקורת הנוכחית נמצא כי וטרינרית המועצה אינה מתעדת באופן שוטף את ממצאי ביקוריה בבתי החיות; הווטרינרית אינה עובדת על פי תכנית עבודה תקופתית.

תגובה
משרד הבריאות
8. 
תפקידה של הוטרינרית הוגדר במשרד. המועצה תגדיר את תפקידיה בפירוט עד ה- 30.03.11. בעקבות הביקורת, המועצה תגדיר לוטרינרית את אופן התיעוד המפורט וכן תכין לוטרינרית תוכנית עבודה שנתית עד 30.3.11.


המשרד הוסיף מינואר 2011 וטרינרית מפקחת נוספת בחצי משרה. הדבר יביא לשיפור ולעיבוי מערך הביקורים והבקרות במוסדות השונים.

ליקוי
9. 
היועץ המדעי של המועצה: המועצה לא הגדירה את סמכויותיו של המומחה המוגדר על ידה כיועץ המדעי על אף חשיבות תפקידו; נמצא כי בשל ההיקף הגדול של האישורים של הוועדות המוסדיות, היועץ המדעי בודק אותם באיחור של כשנה עד כשנה וחצי ולעתים אף נגרם עיכוב ממושך יותר. עוד נמצא שלעתים דרש היועץ לתקן את האישורים בעת שהניסויים היו בעיצומם או לאחר סיומם, כך שחלק מהמלצותיו לא היו רלוונטיות.

תגובה
9. 
היועץ המדעי משמש כאיש בקרת איכות אשר מפיק לקחים מניסויים שייערכו בעתיד. תפקידו של היועץ המדעי הוגדר במשרד. המועצה תגדיר את תפקידיו בפירוט עד ה- 30.3.11.

ליקוי
10. 
הכשרת העובדים בבתי החיות: המועצה אינה מחייבת את המוסדות לדאוג לכך שהחוקרים והסטודנטים העוסקים בניסויים בבע"ח יעברו קורסי רענון בנושא; כך, יכולות לעבור שנים רבות מאז שחוקר עבר את הקורס הנדרש; חלק מהוועדות המוסדיות מאשרות טופסי בקשה להיתרים לניסויים בלא שמבקש ההיתר הציג תעודת הרשאה המעידה על השתתפותו בקורס ההכשרה ואף בלי שציין בטופס הבקשה האלקטרוני, כנדרש, את פרטי הקורס.

תגובה
10. 
המועצה תקים מערך הדרכה לרענון לעוסקים במחקר בבעלי חיים עד סוף שנת 2011.

מאז הנהגת הטופס האלקטרוני לבקשה לעריכת מחקר בבעלי חיים (2006 תחילת 2007), לא ניתן לאשר בקשה לעריכת מחקר מבלי שתצוין הכשרת החוקר שיעבוד בפועל.

ליקוי
11. 
המערכת הממוחשבת של אישורים לניסויים: 1. המערכת הממוחשבת, האמורה לתת כלים למשתמשים בה ובהם היועץ המדעי של המועצה, אינה נוחה לתפעול, ועקב כך מקשה על הפיקוח של המועצה; 2. בטופס הבקשה האלקטרוני לקבלת היתר לניסויים בבע"ח לא נדרש מבקש ההיתר לכלול את כל המידע הרלוונטי לאישור השימוש בבע"ח בניסוי, ובכלל זה מידע על ניסויים דומים שנעשו בבני אדם ובבע"ח.

תגובה
11. 
הדוחות השנתיים מוגשים זה שנתיים במלואם בזמן. המועצה נמצאת בתהליך פיתוח גרסה נוספת, בשיתוף אגף המחשוב של המשרד, של מערכת דיווח מרכזית להגשת דוחות שנתיים שתהיה ידידותית יותר ותשפר את יכולת המעקב. פיתוח הגרסה אמור להסתיים עד סוף שנת 2011.

ליקוי
12. 
קביעת דרגת הסבל של בע"ח בניסוי: כדי למזער את הסבל של בע"ח נקבע סולם של חמש דרגות שעל פיו על החוקר לציין בטופס האלקטרוני הנזכר מהי דרגת הסבל של בעלי החיים שישמשו בניסוי. דרגה זו נועדה לשמש מדד לרמת ההשגחה ולרמת הטיפול הנדרשות בניסוי. הועלה מקרה במכללת בראודה שבו נקבעה לבע"ח בניסוי דרגת סבל נמוכה מהנדרש על פי הסולם.

תגובה
12. 
השימוש בקביעת דרגות חומרה לכל ניסוי נהוג במספר אוניברסיטאות בארצות הברית. על פי הדירקטיבה האירופאית שהתקבלה בפרלמנט האירופי בספטמבר 2010 צריך לקבוע סקאלה של ארבע דרגות חומרה עד ינואר 2013. המועצה בארץ קבעה סקאלה בת חמש דרגות אחרי עבודה מעמיקה של ועדה מיוחדת בראשות פרופ' מיכל נאמן ממכון ויצמן, סקאלה זו נמצאת  בשימוש מחייב כבר משנת 2006. סיווג דרגות החומרה מכסה את כל סוגי התנאים להם עשויים להיות חשופים בעלי החיים במסגרת השתתפותם בניסויים. 


בכל טופס למילוי יש הגדרות מפורטות והדרכות שאותם יכול ממלא הבקשה לקרוא (יש פירוט הסברים לכל דרגת חומרה), להבין ולהציע לוועדה המוסדית או הוועדה הארצית. הקובע היחיד והסופי באישור הניסוי לרמת הסבל הינה הוועדה המאשרת ולא החוקר.


זאת ועוד, קביעת דרגת הסבל אינה מחליפה את ניהול הניסוי מכל היבטיו והוועדה היא המחייבת את החוקר בשימוש באמצעים המקטינים את סבל בעלי החיים בניסוי. חוסר ההתאמה במקרה המתואר לא נבע מחוסר פירוט המועצה אלא מחוסר תשומת לב הוועדה המוסדית. למרות זאת, בעלי החיים קיבלו טיפול ההולם את הפרוצדורה הניסויית (שלכאורה ייצגה סיווג גבוה יותר) ולא נגרם להם סבל שניתן היה למונעו.

ליקוי
13. 
המתה של בע"ח שנעשו בהם ניסויים בשל סיבות כלכליות: על פי החוק וכללי הניסויים בבע"ח העילה היחידה להמתת בע"ח היא "המתת חסד", כלומר לשם הפסקת סבל שלא ניתן למנעו באמצעים אחרים, ולא מתוך שיקולים כלכליים. נמצא כי לאחר הניסויים מקצת מבעלי החיים נמסרים לפינות חי וכדומה, אך במקרים רבים בעלי החיים מומתים ולא תמיד יש לדבר הצדקה.

תגובה
13. 
המתת בעלי חיים בתום הניסוי מבוצעת בצורה מדויקת לפי כללי המועצה המפורטים  משנת 2001 ולפי כללי ה- NRC בגרסא המעודכנת ביותר מ- ינואר 2011. כל השיקולים לסיום הניסוי ולגורל בעלי החיים בו נעשים לפי כללים אלה. עם זאת, המועצה תיבחן שוב את ההנחיות לגבי גורל בעלי החיים שנעשו בהם ניסויים עד ה- 30.4.11.

ליקוי
14. 
הביקורת העלתה כי סולם דרגות הסבל נתון לפרשנותו האישית של מבקש האישור, ובשל כך יכול מבקש האישור להגדיר את דרגת הכאב והסבל של בעלי החיים כנמוכה ממה שהיא בפועל. כך, למשל, הועלה מקרה משנת 2007 במכללה האקדמית להנדסה אורט בראודה (להלן - מכללת בראודה), שבו ציינו מבקשי האישור כי יידרשו להשתמש במשככי כאבים לפני הניסוי, במהלכו ואף אחריו, אך קבעו כי הסבל שייגרם לבעלי החיים הוא בדרגה 3 בלבד. נמצא שהוועדה הפנימית במכללה לא הסבה את תשומת לבם של החוקרים לחוסר התאמה זה.

תגובה
המכללה האקדמית להנדסה אורט בראודה
14. 
בעקבות הביקורת בעניין ניסויים בבעלי חיים נערכה ביום 8 במרץ 2011 במשרדו של ראש המחלקה להנדסת ביוטכנולוגיה במכללה, רענון בנושא קביעת דרגת הסבל של בעלי החיים בניסויים לחברי הוועדה הפנימית. בסיכום הרענון נכתב פרוטוקול המתעד את הדיון. בדיון בראשותו של יו"ר הוועדה הפנימית לניסויים במכללה, הושם דגש על הערכה מדויקת ככל האפשר של רמת הסבל של בעלי חיים המשמשים לניסויים וקביעת הדרגה שהיא הבסיס לוודא שהניסוי מתבצע בהתאם להיתר שניתן. בדיון הונחו חברי הוועדה כי בכל מקרה שבו יש התלבטות בקביעת דרגת הסבל, תקבע הדרגה הגבוהה יותר (כלומר תתקבל החלטה לחומרה). הוועדה הונחתה להסב תשומת לבם של החוקרים במקרים של אי התאמה בין הבקשה בטופס  האלקטרוני, לבין  הנהלים של משרד הבריאות המנחים את הוועדה המוסדית.
 ליקוי
15. 
משנת 2004 המועצה בוחנת את האפשרות לממש את סמכותה לגבות אגרה ממגישי בקשות להיתרים לניסויים בבע"ח, אולם עד אוגוסט 2010 היא טרם התחילה בגביית האגרה ומשרד הבריאות והמועצה אף לא פעלו למיצוי בירור הנושא ובכלל זה במשרד האוצר.

תגובה
משרד הבריאות
15. 
מנכ"ל המשרד בתיאום עם יו"ר המועצה לניסויים בבעלי חיים יפנו למשרד האוצר לצורך כינון אגרות ובתנאי שתהיה התחייבות מראש שההכנסות ישמשו למטרות המועצה.

ליקוי
16. 
הביקורת העלתה כי ככלל לא דנה המועצה בנושא חלופות שונות לעריכת הניסויים, להוציא דיון אחד בו נשקלה שיטת ניסוי חלופית.

תגובה
16. 
נושא החלופות מטופל במועצה בצורה בולטת לאורך כל שנות קיומה. המועצה ערכה דיונים רבים בנושא החלופות ואף הוקמה ועדת משנה לנושא, אשר פעלה משנת 2008 והציגה את מסקנותיה למועצה. מסקנות אלה אושרו בשנת 2009. המועצה קבעה מסלולי החלטה בשני נושאים הקשורים במטרות החוק ושם יש אפשרות להגדיר בצורה מדויקת יותר את החלופות לניסויים: הרגולציה וההוראה.


החלטות המועצה הובאו לידיעת כלל הנוגעים בדבר ומיושמות בצורה מלאה. באתר המועצה מופיעות הפניות למקורות הידע בכל העולם בנושא. בנוסף, בטפסי הבקשות לאישור ניסויים יש הפניה בולטת לכך. 

ליקוי
17. 
הוועדה הפנימית לפיקוח על ניסויים בבע"ח: 1. לא תוקן הליקוי שהוזכר בדוח מ-2004, ולפיו חבר הוועדה שאינו מתחום מדעי החיים או הרפואה אינו משתתף בכל ישיבות הצוות המצומצם ולא מועברות אליו בקשות; 2. שניים מהחוקרים המשתתפים בוועדה מבצעים ניסויים בבע"ח בהיקף נרחב, ורבים מבעלי החיים המשמשים לניסויים שייכים למחקרים שלהם; 3. חברי הוועדה אינם נפגשים בפועל, אינם רואים את הערות עמיתיהם לגבי בקשות להיתרים לניסויים ואינם עוקבים אחר ביצוע החלטותיהם; 4. מיוני 2010 רשאי כל מי שמבקש לקבל היתר לניסויים בבע"ח לבחור מי מחברי הוועדה שידון בבקשתו; 5. חברי הוועדה אינם מבקרים מדי פעם כנדרש בבתי החיות שבקמפוס כדי להתרשם מהתנאים הפיזיים שבהם מוחזקים בע"ח המשמשים לניסויים ומדרכי הטיפול בהם.

תגובה
אוניברסיטת בר-אילן
17. 
על חברי הוועדה הפנימית לפיקוח על ניסויים בבעלי חים נמנים גם הווטרינר ומנהל בית החיות, שאינם עוסקים במחקרים בבעלי חיים ויכולים להיחשב איפוא כגורמים אובייקטיביים ומקצועיים לעניין זה. יחד עם זאת, ולאור המלצת הביקורת הוחלט ביום  28 בפברואר 2011 על-ידי הנהלת הפקולטה למדעי החיים שהינה בעלת הסמכות לעניין זה, להוסיף להרכב הוועדה חוקר מפקולטה אחרת, מהמחלקה לכלכלה (שבמסגרת הפקולטה למדעי החברה) או מהמחלקה לפיזיקה (שבמסגרת הפקולטה למדעים מדויקים). כך, שבתוספת לרב הקמפוס שיופיע מעתה בקביעות לישיבות הוועדה, יכלול הרכב הוועדה שני חברים שאינם בעלי עניין במחקרים, בנוסף לגורמים המקצועיים.


בנוגע לנוהל העבודה התקין של הוועדה הנדרש לצורך דיון בהחלטה על מתן היתר לעריכת ניסוי או לדחייתו, כולל הליכי הדיון ושותפות של כל חברי הוועדה בקבלת ההחלטה ובהליכים שקדמו לה שינתה האוניברסיטה את נהלי העבודה ומתנהלת עתה כדלקמן: 

1)
הבקשות לעריכת ניסוי נשלחות לכל חברי הוועדה.

2)
תגובותיהם של חברי הועדה מופצות לכל חברי הוועדה     בדואר אלקטרוני.

3)
תיקונים-אם נדרשים כאלה מן החוקר- מועברים לעיונם של כל חברי הוועדה.

4)
תכיפות ישיבות הוועדה הוגברה, והוועדה על כל חבריה תתכנס אחת לחודש לדון בבקשות העומדות על סדר היום ולשמיעת דיווחים בנושאים שונים.

הוועדה תקפיד לתעד את החלטותיה ולשקף בפרוטוקול את דעות החברים כפי שהושמעו בדיון. כמו כן, כל חילופי התכתובות השונים והחלטות הוועדה יישמרו בקובץ מחשב שיהיה פתוח לביקורת המועצה לפיקוח על ניסויים בבעלי חיים.

האוניברסיטה משוכנעת כי הפיקוח של הוועדה הפנימית הינו פיקוח ראוי ומספק ויובטח על-ידי ביקורת יומית קפדנית שעורך הווטרינר. יתר על כן, כדי להבטיח תיקון ליקויים באופן מיידי, הווטרינר האחראי יבדוק גם האם הניסוי עומד בתנאי האישור וידווח על כך בטופס ייעודי שהוא כבר שוקד על הכנתו, ויהיה מוכן עד ליום 31 במרץ 2011.
כל הדוחות וההתכתבויות קיימים ונשמרים בקובץ מחשב, העומד כולו לרשות המועצה ובדיקותיה. רשימה מרוכזת של האישורים מועברת למועצה על-פי דרישותיה וללא כל דיחוי. המועצה מוזמנת לקבל מידע שוטף על דרכי הפעולה של הוועדה הפנימית, כדי לוודא את קיום הנחיותיה בנושא.

ליקוי
18. 
נהלים: 1. הביקורת הנוכחית העלתה כי האוניברסיטה לא הפיצה בקרב כל החוקרים והסטודנטים העוסקים בניסויים בבע"ח את התקנון המעודכן שלה מ-2005 הנוגע לביצוע ניסויים בבע"ח, ולמותר לציין כי הם לא נדרשו לאשר בחתימתם שהם קראו אותו ומודעים לאמור בו; 2. הוראת הנהלה הנוגעת לבתי החיות ולוועדה הפנימית לא עודכנה מ-1998, גם למרות שהוקם מרכז נוסף ובו כמה בתי חיות למכרסמים ובית חיות של קופים.

תגובה
18. 
האוניברסיטה מאמצת את המלצת הביקורת ובכוונתה להסדיר בהתאם תקנון מעודכן לקובץ ההנחיות הכתובות והמעודכנות שאושרו על-ידי המועצה ומחייבות את העובדים בכל הנוגע להליכים הכרוכים בביצוע ניסויים בבעלי חיים. תקנון מעודכן זה יופץ באופן שוטף בקרב החוקרים והסטודנטים העוסקים בניסויים בבעלי חיים והאוניברסיטה תפיץ אותו פעמיים בשנה: בתחילת כל שנת לימודים, ובתום סמסטר א', כדי להבטיח שכל העוסקים בנושא יהיו מודעים לתקנון ולכלליו, וזאת כדי להתגבר על בעיות התחלופה התמידית בחוקרים וסטודנטים העוסקים בנושא. האוניברסיטה גם קבעה כי אחד התנאים הנדרשים למתן הרשאה לעריכת ניסוי הוא אישור החוקר בחתימתו בו הוא מודע לכללי התקנון ומחויב לעמוד באמור בו בניסוי שהוא יבצע. נוהל זה יחול על כל חוקר ולא רק על החוקר הראשי.


על אף העובדה כי "מספר החוקרים באוניברסיטת בר-אילן העוסקים בניסויים בקופים מהווה חלק מזערי ביחס לאלה העוסקים במכרסמים ובארנבות" (מדובר בסה"כ בשלושה חוקרים ראשיים, שלושה טכנאי מעבדה ועוד תלמידי מחקר העוסקים בניסויים האמורים), וגם לאחר שהדגישה האוניברסיטה כי הוראות ברורות לגבי הניסויים בקופים נמסרות על-ידי הווטרינר ועל-ידי ראש המרכז הרב- תחומי לחקר המוח שם נערכים הניסויים. 


האוניברסיטה מאמצת את המלצת הביקורת, והתקנון המעודכן שלה שעתה עמלים על הכנתו ואשר יופץ בהקדם, יכללו גם הנחיות לגבי ניסויים בקופים.


התקנון יעודכן והוא יתייחס להנחיות המעודכנות ביותר של המועצה ויחול על כל בתי החיות שבאחריות האוניברסיטה ועל הניסויים בכל סוגי בעלי החיים שבהם נעשה שימוש בתחומה ובאחריותה. גם הוראות הנהלה רלוונטיות יעודכנו בהתאם לכך והן התקנון והן הודעות ההנהלה ידגישו את אחריות האוניברסיטה לטיפול בבעלי החיים על סמך הרשאה שניתנה על-ידי הגורמים הרלוונטיים ובהתאם לתנאי ההרשאה המחייבים את כל העוסקים והקשורים לניסויים הכוללים האמורים.

ליקוי
19. 
היתרים לביצוע ניסויים: מקצת מהחוקרים באוניברסיטה ממלאים את טופסי הבקשות באופן חלקי ולא מדויק, והוועדה הפנימית אינה דורשת את תיקון הבקשות כתנאי לאישורן.

תגובה
19. 
בידי האוניברסיטה עדויות בכתב על הקפדה מלאה מצד הוועדה על מילוי מדויק של הפרטים. בכל מקרה, סוברת האוניברסיטה כי יש חשיבות רבה בהגשת טפסי בקשה מלאים ומדויקים, והוועדה הפנימית תקפיד הקפדה יתירה על כך, כדי למנוע גם מקרים בודדים שמקורם בטעות אנוש אקראית שנעשתה בתום לב. האוניברסיטה רואה בכך חלק חשוב מהתנהלות הוועדה ומהקפדה על הנהלים וכאמור האוניברסיטה נוהגת בהתאם.

לגבי השתתפותה של הטכנאית בניסוי, מציינת האוניברסיטה כי הטכנאי מהווה חלק בלתי חלק בלתי נפרד מן הצוות המבצע את המחקר. אין קשר בין התפקיד המהותי אותו ממלא אדם במסגרת העסקתו, לבין הגדרת התואר הפורמלי שלו בחוזה ההעסקה. חוק הניסויים קובע כי חוקר מוסמך הוא מי שקיבל הכשרה מידי הווטרינר המועסק במועצה ולאור זאת טכנאי המסייע בידי חוקר וקיבל הכשרה מידי הווטרינר נחשב כ"חוקר מוסמך" גם אם כאמור, הוא מוגדר כ"טכנאי" בחוזה העסקתו. במקרה האישי שהביקורת התרכזה בו, הוסבר כי לא זו בלבד ש"הטכנאית" בתוארה הפורמלי קיבלה הכשרה מידי הווטרינר, היא עצמה מנוסה בטיפול בבעלי חיים במשך שנים רבות ועברה קורסי השתלמויות שונים בבר-אילן ובאוניברסיטאות אחרות. לאור זאת, אין לדעת האוניברסיטה כל מניעה, וכאמור על פי הכללים וההנחיות שמותיהם של טכנאי מעבדה מסוג זה, אמורים להיות כלולים בטופס הבקשה כ"חוקר שותף" ומכאן שהם אמורים להיות מאושרים על-ידי הוועדה. לדעת האוניברסיטה, יש בכך אף הקפדה יתירה על הנהלים מתוך המגמה לפקח באופן יעיל ומקיף יותר על הניסוי והשותפים לו.

תהיה הקפדה על כך שהחוקר ייאשר בחתימתו כי הוא מודע לכללי התקנון ולמתחייב מהם. כמו כן, הדבר ייעשה גם לגבי הבקשות שאושרו והמועברות למועצה לאשרור. המועצה לא תדון כלל בבקשות שאינן חתומות על-ידי החוקרים.

ליקוי
20. 
הכשרת העוסקים בניסויים: 1. האוניברסיטה והמועצה לא הקפידו שבניסויים ישתתפו רק בעלי תעודת הרשאה לטיפול בבע"ח; 2. האוניברסיטה אינה נוהגת להעניק למסיימי קורס הכשרה מטעמה תעודת הרשאה המעידה על עמידה בתנאי הקורס, ופרטים על ההשתתפות בקורס נשמרים ברשימות ידניות בלבד.

תגובה
משרד הבריאות
20. 
האוניברסיטה מקבלת את המלצת הביקורת לבחון שילוב אלמנטים מעשיים בתכנית הקורס שמספרו במחשב הוא 80-934-01 "שימוש בבעלי חיים כחיות ניסוי" ואף תתקצב זאת, במידה וימצא שיש צורך בכך על פי מהות הקורס ואופיו. בשלב זה הוחלט לממש את ההיבט המעשי המומלץ בכך שחוקרים שעברו בהצלחה את מבחן הקורס יקבלו הדרכה מעשית מהווטרינר בטרם כניסתם למעבדה. מספר העורכים ניסויים בקופים הינו זעום, וכי הם אינם יודעים מראש שיעסקו בסוג ניסויים זה בעת קבלתם לעבוד במרכז לחקר המוח, ולכן מועברת להם סדנא מרוכזת שההשתתפות בה היא חובה אך ללא חובת בחינה בסיומה. עם זאת, האוניברסיטה רואה חשיבות לכך שקורס זה יהא זהה ככל שניתן לאופי ולדרישות הקורס "שימוש בבעלי חיים כחיות ניסוי", החליטה האוניברסיטה לרשום את קורס ההדרכה בניסויים בקופים כקורס לכל דבר במדור הבחינות ולקבוע שהחובות בו תהיינה דומות לאלה של קורס כללי. הוכן כבר "סילבוס" של הקורס, הוגדרה הדרישה לקיום בחינה, צוינה הביבליוגרפיה, נקבעו המרצים וגם ה"סילבוס" המלא של הקורס (מס' הקורס: 80-934-10 "שימוש בקופים כחיות מעבדה"). 


האוניברסיטה מבהירה את עמדתה בדבר חוסר התוחלת במתן תעודת הכשרה לכל תלמידי הקורס "שימוש בבעלי חיים כחיות מעבדה", בשל המציאות שלפיה רבים מבין התלמידים לתארים מתקדמים המחויבים לעבור קורס זה, אינם עוסקים בסופו של דבר בניסויים בבעלי חיים. גם אם הנחיצות במתן תעודה מתחייבת בנסיבות שתוארו, לא אירע ולו מקרה אחד שבו נערך ניסוי בחיות מעבדה באוניברסיטת בר-אילן ממי שלא הוכשר לכך. 


גם אם האוניברסיטה תקבל את הביקורת כי היא רואה חשיבות גם בהסדרת נהלים בירוקרטים המעידים על כשירותו של החוקר לעסוק בניסוי על-ידי תעודה הרשאה ממוחשבת, חשוב מאוד להסיר את הרושם המוטעה העלול להיווצר כאילו באוניברסיטת בר-אילן "איש הישר בעיניו יעשה", וניסויים מתבצעים גם על-ידי מי שלא הוכשרו לכך, ולא על-ידי מי שאין בידיהם תעודה המעידה על הכשרתם. לאחר דיון שנערך בקרב הגורמים הנוגעים בדבר, מקבלת האוניברסיטה את עמדת הביקורת ומודיעה כבר לבוגרי הקורס הקרוב שיסתיים בחודש יוני 2011, כי תעניק תעודות הכשרה עם מספר סידורי כמומלץ על-ידי הביקורת.

כדי למנוע כל ספקות פועלת האוניברסיטה על-פי המלצת הביקורת ולא תסביר למועצה בקשה לניסוי שלא צוין בה המספר הסידורי של תעודת ההרשאה המציינת את ההכשרה שניתנה למבקש על-ידי המוסד שהסמיך אותו. 


אוניברסיטת בר-אילן כבר מנהלת קובץ ממחושב של משתתפי קורס ההכשרה בו רשומים פרטיהם האישיים, קובץ זה יוכל לשמש הן את הוועדה באימות הבקשות המוגשות לה, והן את צרכי מאגר הנתונים של המועצה.

ליקוי
21. 
וטרינר האוניברסיטה: 1. נמצא כי בניגוד להסדרים שנקבעו, הווטרינר אינו מקיים ביקורים בבתי החיות שבפקולטה למדעי החיים מדי יום ביומו; 2. נוכח הליקויים שעדיין נמצאים בבתי החיות באוניברסיטה, יש ספק אם הפיקוח של הווטרינר עונה על דרישות המועצה ואם הוראות חוק הניסויים מקוימות כנדרש; 3. הווטרינר נמצא במצב של חשש לניגוד עניינים מובנה נוכח היותו מנהל של אחד מבתי החיות וגם מפקח על תפקוד בית החיות הזה כווטרינר האוניברסיטה.

תגובה
אוניברסיטת בר-אילן
21. 
לא קיים ניגוד עניינים מובנה בין תפקודו כווטרינר לבין תפקודו כמנהל בית החיות, וכקביעה מעין זו אינה משקפת מציאות קיימת בארץ ובעולם, שלפיה ניתן למלא את שני התפקידים במקביל. התפקיד הניהולי אינו פוגע כהוא זה במשימה להבטיח את רווחתן של החיות. יתר על כן, המבקר עצמו בהתייחסו להרכב הוועדה מציין כי "בשונה מאוניברסיטאות אחרות, וטרינר האוניברסיטה אינו מנהל את כל בתי החיות בקמפוס, אלא את בית החיות של המרכז לחקר המח בלבד". משמע, המבקר עצמו מכיר בכך שבכל האוניברסיטאות שנבדקו הייתה קיימת זהות תפקידים בין הווטרינר לבין מנהל בית החיות. מעבר לכך, האוניברסיטה מינתה "וטרינר נוסף, המועסק במשרה מלאה בפקולטה למדעי החיים כדי לסייע ולמלא את כל צרכי בתי החיות". לגבי תיעוד ביקורו של הווטרינר בבתי החיות הוא מגיש דוח בכתב לאחר שמצא חריגות. מעתה וכמענה להמלצת הביקורת, יכתוב הווטרינר דוח בעקבות כל ביקורת. יעילות הפיקוח השתפרה באופן ניכר מאז מונה וטרינר נוסף. 

ליקוי
22. 
רווחת בעלי החיים ותחזוקת בתי החיות: לאחר פרסום הדוח מ-2004 חל שיפור בתפקוד עובדי בתי החיות של האוניברסיטה; יחד עם זאת נמצא כי מקצת הליקויים שצוינו בדוח הקודם הנוגעים לעובדים ולחוקרים טרם תוקנו: 1. כיוון שלא הותקנה מערכת לבקרת כניסה למרבית בתי החיות  באוניברסיטה, שהו שם גם חוקרים שלא עברו הכשרה לטיפול בבע"ח; 2. האוניברסיטה לא הגדירה בנוהל את תפקידיהם של העובדים בבית החיות ולא חייבה אותם, כפי שהומלץ בדוח הקודם, לתעד את כל התהליכים החשובים הכרוכים בהחזקת בע"ח. נוסף על כך הועלו ליקויים בפעילותם של בתי החיות, ובהם, בין היתר: הרישומים על הכלובים שבכל בתי החיות שבאוניברסיטה אינם מפורטים דיים; במבנה של בית חיות הדרומי נמצאו ליקויים חמורים שגרמו לתמותת בע"ח ששהו בו ולסגירתו; הוועדה הפנימית לא וידאה שדיווחיה מועברים למועצה, בהתאם לחוק; בבית החיות שבבניין לחקר הסרטן, האמור לפעול בתנאי SPF (כלומר תנאי סטריליות מחמירים), נמצא כי לא נשמרים כנדרש תנאים מחמירים הנוגעים לחשיפת בע"ח לגורמים פתוגניים סביבתיים; אין פיקוח הדוק על האנשים הנכנסים לבתי החיות; בתי החיות במרכז לחקר המוח פעלו מיום הקמתם כיחידה נפרדת משני בתי החיות האחרים שבפקולטה למדעי החיים ופעולתם לא הוגדרה בנוהלי האוניברסיטה; מוסדות האוניברסיטה לא קיימו דיון בממצאי דוח בדיקה שבוצעה במרכז לחקר המוח, והמלצותיו לא יושמו.

תגובה
22. 
וטרינר האוניברסיטה ייזום במהלך החודשים הקרובים שורת השתלמויות לעובדי בית החיות. השתלמויות אלה תתועדנה במזכירות הוועדה ויתקיים רישום מדויק לגבי נושאי ההשתלמויות, שמות המשתתפים, מועדי ההשתלמויות ומשך הזמן שהוקדש לכל נושא.


כדי להשוות את המצב לזה הקיים בבית החיות במרכז לחקר המוח, תותקן בהקדם מערכת בקרת כניסה בבתי החיות של הפקולטה למדעי החיים. הכניסה באמצעות מערכת זו, תותר אך ורק למי שבידו אישור לביצוע ניסויים בחיות או למי שניתן לו אישור כניסה על-ידי הוועדה, בהתאם לצורך ולאפשרויות הקבועות בחוק.


האוניברסיטה מאמצת את הערת הביקורת בעניין רישום דרגות הסבל על גבי כלובי החיות, ועל כן תיקבע בהקדם בכל כלוב טבלה המגדירה את דרגת הסבל המירבית המותרת, וחומרת הניסוי, וזאת כדי לשפר הפיקוח על רווחת בעלי החיים והטיפול בהקטנת סבלם אם נדרש. כל אלה יתווספו למידע שכבר מופיע על גבי הכלובים והכולל את שם החוקר האחראי, מספר ההרשאה ומספר החיות המורשות בכל כלוב. 


בנושא בית החיות הדרומי מדגישה האוניברסיטה כי בעקבות האירועים הופסקו המחקרים השונים, והמתת החיות הנגועות מנעה התפשטות הנגע לחיות אחרות ומנעה ניסויים מיותרים. וטרינרית המועצה ביקרה במקום בעת המתת החיות, וקיבלה הסבר בנושא. באיתור הנגע ובגיבוש הצעדים ויישומם באו לידי ביטוי מהות הפיקוח הווטרינרי ושיתוף הפעולה על המוסד הנתון לפיקוח. בית החיות נסגר בהנחיית הווטרינר ויו"ר הוועדה, והאוניברסיטה פועלת להקמת בית חיות חדש בהתחשב בכל האילוצים התקציביים הכרוכים בכך. האוניברסיטה לא תשכן חיות בבית החיות בטרם הקמת מתקן חדש, והפעלתו בידי צוות עובדים מיומן. 


בדבר מניעת כניסת גורמים בלתי מורשים לבית החיות, והפחתת סבלן של החיות באמצעות ציון דרגת הסבל על גבי הכלובים. האוניברסיטה תפעל ברוח המלצות אלה על-ידי התקנת מערכת בקרה לבית החיות וציון דרגות הסבל וחומרת הניסוי על-גבי הכלובים.


לנושא כוח האדם הפועל בבית החיות - נערכה על-ידי הממונה על ארגון ושיטות ביחידה לתכנון, ארגון  וללוגיסטיקה, בדיקה ארגונית לגבי כוח האדם הפועל בבית החיות של הפקולטה למדעי החיים, ובמרכז הרב תחומי לחקר המוח. התקיים דיון פנימי בין שני ראשי יחידות אלה והוחלט מטעמים עניינים וכעולה מהיבטים מקצועיים כי עדיף להשאיר את המצב כפי שהוא, אף שאולי הוא עלול לעורר קשיים ארגוניים. דוח הבדיקה וחוות דעתם של דיקן הפקולטה למדעי החיים ושל ראש המרכז לחקר המח יובאו בהקדם להנהלת האוניברסיטה, ותתקבלנה החלטות סופיות.

ליקוי
23. 
נוהלי בטיחות בבית החיות לקופים: 1. ועדת הבטיחות של המרכז למחקר המוח לא נוהגת להתכנס כלל, אף לא לאחר אירועים בטיחותיים שקרו במשך השנים ודרשו הפקת לקחים ושיפור נהלים; 
2. מנהל בית החיות לא השתתף בשום ישיבה של מועצת הבטיחות, ואילו ראש מינהל המרכז לחקר המוח השתתפה בישיבה אחת בלבד; 3. מאז נובמבר 2007 לא אויש תפקיד נאמן הבטיחות.

תגובה
23. 
האוניברסיטה מאמצת את המלצת הביקורת בדבר כינוס תדיר של ועדת הבטיחות ורישום הפרוטוקולים מן הישיבות, ומעתה תוגבר תדירות כינוס הוועדה וירשם פרוטוקול שיתעד את רשימת המשתתפים, נושאי הדיון, והחלטות במידה ויתקבלו כאלה.


מונה נאמן בטיחות שיחליף את הנאמן הקיים וכי ביתר בתי החיות ישנם נאמני בטיחות. האוניברסיטה מודעת לחשיבות התפקיד של נאמן בטיחות, וכאמור כבר מינתה עובד אחר שיכהן בתפקיד זה, ויקבל את ההכשרה המתאימה לכך במהלך החודשים הקרובים.


להלן הצעדים שכבר ננקטו לגבי סיכונים אפשריים במעבדות בתי-המלאכה ובתי החיות שבמרכז לחקר המוח.
1)
נערכת ביקורת בכל אחת מן המעבדות, בתי המלאכה ובתי החיות, וגם נכתב דוח על הסיכונים האפשריים בכל אחת מן המעבדות.

2)
במרכז עצמו ישנם 4 נאמני בטיחות שעברו קורס נאמני בטיחות והשתלמויות בטיחות נוספות.

3)
בתאריך 16/01/2007 נערך ביקור של מפקח העבודה האזורי שהתרשם מן המבנה החדשני ומן ההיבטים הבטיחותיים בבניין.

בעקבות הביקורת החליטה האוניברסיטה להגביר את תדירות עריכת סקר הסיכונים. האוניברסיטה בטוחה כי הגברת תדירות עריכת הסקר, ביחד עם הפעילויות הבטיחותיות האחרות שנעשו (מינוי נאמן בטיחות, קורסים והשתלמויות) מייתרות למעשה את קביעת הביקורת.
במסגרת עבודתו השוטפת של ד"ר דרור הוא פועל בנושא הבטיחות הקשורה עם בית חיות של קופים כדלקמן:

1.
באי בתי החיות מקבלים אישור כניסה רק לאחר שרופא המשפחה אישר את בריאותם במסמך כתוב.

2.
כל מי שבא במגע עם הקופים בבית החיות מחויב לקבל חיסונים מתאימים.

3.
כל מי שבא במגע עם הקופים בבית החיות עומד בקשר 24 שעות עם ד"ר דרור בעת פגיעה בגוף או חשד לסכנה.

4.
קיים קשר הדוק בין ד"ר מוטי דרור לבין רופא בבית חולים איכילוב אשר התמחותו טיפול בנפגעים מחיות מעבדה.

5.
נערכות בדיקות תקופתיות בקופים, כולל שימוש במעבדות בחו"ל.

6.
תקנות ונהלים בטיפול בקופים ממוקמים במקום בולט בבית החיות ומוסברים בפירוט בקורס שניתן על ידי ד"ר דרור.

7.
מתוך 15 שעות הוראה בקורס "שימוש בקופים כחיות מעבדה" שעתיים מוקדשות אך ורק לנושא הבטיחות.  

נערך סקר סיכונים על-ידי הממונה על הבטיחות הביולוגית. חלק מהממצאים בסקר טופלו ב-2002 והוגשה תכנית לביצוע 
ב-2003 לסגן הנשיא לענייני מחקר.

בתכנית הבטיחות בשנת 2005 אכן צוין כי "יש להכין סקר סיכונים למעבדות ולבתי החיות ולבניין כולו". אולם בתכנית הבטיחות השנתית – 2010 צוין כי "אין סקר סיכונים כולל למרכז לחקר המוח", "יש להמשיך להכין סקר סיכונים למעבדות ולבתי החיות ולבניין כולו".

בכוונת האוניברסיטה להכין תכנית בטיחות ייחודית וכוללת למרכז לחקר המוח כולו אשר טרם הסתיימה. אתגר זה אינו דרוש על-פי חוק אלא מעבר לדרישות תקנות הבטיחות. להלן השלבים שבוצעו:  בשנת 2004 נכתב תיק שטח לבניין לחקר המוח ובו מוקדי סיכון במבנה, דרכי גישה, רחבות הערכות וברזי שריפה.

בשנת 2005 נכתב תיק שטח לבניין ובו נכתבו היבטי ביטחון ובטיחות הכוללים נתונים טכניים בבניין, מערכות בקרת כניסה, לוחות כיבוי אש בבניין ופתחי עשן, מערכת כריזה. כמו כן פורטו הסיכונים והתגובות הנדרשות לסוג הסיכון.

לתיק השטח מצורפות מפות, צילומים ורשימות חדרים, מעבדות ושמות מנהלי המעבדות.

בשנת 2005 נכתב נוהל בטיחות לעבודה עם קופים המבוסס על סקר סיכונים שנערך בייעוצו של ד"ר איתן ישראלי, המומחה בתחום בארץ ולפי נהלי הבטיחות ב-NIH. בכתיבת הנוהל שותפו מנהלי המעבדות ומנהל בית החיות והווטרינר המומחים בתחומם בעבודה עם קופים.

תכנית עבודה שנתית של המעבדות במרכז לחקר המוח (10 מעבדות בהן נעשים ניסויים מעבדתיים) נכתבת על-ידי מנהלי המעבדות בליווי ממונה הבטיחות הביולוגית במהלך השנים 2006-2010.

הדרכות ייחודיות בבטיחות לעבודה עם קופים הועברו על-ידי היועץ החיצוני המומחה בתחום, ד"ר איתן ישראלי ועל-ידי ממונה בטיחות ביולוגית גם באופן פרטני לכל חוקר לפני כניסתו לעבודה עם קופים. על-פי הנוהל נקבע גם מתן חיסון נגד טטנוס.

סקר סיכונים לבית המלאכה המכני הנמצא במרכז לחקר המוח נערך על-ידי ממונה הבטיחות הכללית אשר מטפל בנושאי הבטיחות הנוספים בבניין: בטיחות אש - מערכות גילוי וכיבוי אש, ציוד  הדורש על-פי תקנות הבטיחות בדיקות תקופתיות על-ידי בודק מוסמך (מנדפים, אוטוקלאבים וקומפרסור), בדיקת רעש ואספקת ציוד עזרה ראשונה.

מנהלי המעבדות העובדים עם קופים כותבים אחת לשנה תכנית עבודה שנתית כנדרש בתקנות הבטיחות בנושא מעבדות. מנהלי מעבדות אלה נעזרים בבית החיות לקופים כנותן שירות למעבדות. בית החיות לא הוגדר כמעבדה ולכן מנהל בית החיות לא כתב תוכנית בטיחות שנתית. יחד עם זאת, האוניברסיטה תפנה למנהל בית החיות, הווטרינר, למלא את תכנית העבודה השנתית החל משנת תשע"א.

האוניברסיטה מציינת שבפעולות שונות שבוצעו במהלך השנים האחרונות בבית החיות במרכז לחקר המוח כמו חיטוי ופומיגציה, היה שיתוף פעולה מלא של הנהלת המרכז לחקר המוח, מנהל בית החיות והווטרינר עם מחלקת הבטיחות. 

ליקוי
24. 
זיהומים בבתי החיות של המרכז לחקר המוח: בבדיקה רפואית של בעלי החיים בבתי החיות של המרכז התגלה בהם זיהום קשה שחייב את השמדת בעלי החיים והפסקת המחקרים.

תגובה
24. 
בעקבות המלצת הביקורת בנושא זיהומים בבתי החיות של המרכז לחקר המוח, האוניברסיטה תקים במהלך החודש הקרוב וועדה בלתי תלויה שתבדוק את המקרה, תסיק ותפיק לקחים למניעת אירועים דומים בעתיד. 

ליקוי
25. 
לדעת משרד מבקר המדינה, הפניות החוזרות והנשנות של הדקן ושל חוקרים בכירים מלמדות על חשש באשר לרווחת בעלי החיים בבתי החיות באוניברסיטה, וכי עולות שאלות לגבי איכות הטיפול בהם ולגבי אופן השימוש בהם בניסויים. על מוסדות האוניברסיטה לקיים בהקדם דיון עקרוני בנושא על היבטיו השונים כדי להציע פתרונות הולמים וחלופות ראויות למצב זה.

תגובה
25. 
האוניברסיטה מציינת כי בכוונתה להקים בית חיות דרומי חדש וכי כבר ניתנו לביצוע הנחיות אופרטיביות ומימון לביצוע תכנון ראשוני. לצורך שיפור רווחת בעלי החיים, הנהלת האוניברסיטה כבר הקציבה סכום של 6 מיליון ₪ מתוך תקציב נדרש של כ-10 מיליון ש"ח. 

ליקוי
26. 
הוועדה הפנימית לפיקוח על ניסויים בבע"ח: בתת-הוועדות שבאוניברסיטה עדיין לא שובץ חבר שאינו מתחום מדעי החיים או הרפואה. לעניין זה העיר משרד מבקר המדינה גם בדוח מ-2004.

ליקוי
27. 
פיקוח הוועדה הפנימית: חברי הוועדה הפנימית העליונה אינם מפקחים ביעילות על הניסויים בבע"ח; לעתים שני נציגי פקולטה בתת-ועדה הם חוקרים המבצעים ניסויים רבים בבע"ח, אשר רבות מהבקשות לאישור ניסויים הן שלהם, והדבר מעלה חשש לניגוד עניינים.

ליקוי
28. 
נהלים: עד אוקטובר 2010 לא עדכנה האוניברסיטה את ההנחיות לחוקרים; האוניברסיטה מאפשרת לסטודנטים ולחוקרים להיכנס לבתי החיות ללא בקרה ואף לבצע ניסויים בלי שהצהירו בחתימתם כי קראו והבינו את נוהלי העבודה והכללים הרלוונטיים.

ליקוי
29. 
הכשרת העוסקים בניסויים: 1. נמשך המצב שעליו הוער בדוח מ-2004 ולפיו סטודנטים העוברים קורס הכשרה באוניברסיטה אינם מקבלים תעודת הרשאה; 2. סטודנטים המשתתפים בניסויים בבע"ח אינם מציינים כנדרש את המספר הסידורי של התעודה שלהם בבקשות להיתרים המוגשות לוועדה הפנימית ולמועצה.

ליקוי
30. 
רווחת בע"ח ותחזוקת בתי החיות: 1. אין סימון אחיד על גבי הכלובים, וכל בית חיות באוניברסיטה נוקט שיטת סימון שונה; 2. לא נעשית בקרת כניסה לנכנסים לבתי החיות השונים וכך גדל החשש לזיהומים.

ליקוי
31. 
הוראות והנחיות: האוניברסיטה העברית היא אחד משני המוסדות האקדמיים שעדכנו את נוהליהם כנדרש. 
תגובה
האוניברסיטה העברית בירושלים
31. 
לנושא הוראות והנחיות - הוראות האוניברסיטה העברית והנחיותיה, בכל הנוגע לטיפול בבעלי החיים, משקפות את מדיניותה.  במסגרת מדיניות זו קבעה לעצמה האוניברסיטה, סטנדרטים גבוהים במיוחד, העולים בתובענותם, במובהק, על דרישות החוק, התקנות וכללי המועצה. האוניברסיטה תמשיך לעדכן את כלליה, בהתאם לכל התפתחות רלוונטית (בחקיקה, בתקנות, במדע ובמדיניותה) - בסמוך ככל הניתן, להתהוותה.

ליקוי
32. 
הוועדה הפנימית העליונה: הוועדה החליטה כי במקרים מסוימים כדאי לשקול את העברתם של בע"ח ששימשו לניסויים לחזקתו של גורם חוץ, אך התנתה זאת במציאת גורם חוץ המוכן לשאת בהוצאות הטיפול הנדרש.

תגובה
32. 
לנושא העברת  בעלי חיים לגורם חוץ - זוהי דוגמה למדיניותה האחראית של האוניברסיטה שבמקרה זה, לקחה על עצמה לדאוג ככל הניתן לבעלי החיים שאינם מיועדים עוד למחקר – מעבר למה שהחוק והתקנות דורשים. ייחוס התניית המסירה להיבט הכספי הינו שגוי. ההתניה שנקבעה היא בכך שגורם החוץ "מסוגל ומוכן, באופן רשמי לקבל על עצמו את האחריות לטיפול חוקי ומסור בבעל החיים" (ציטוט מההחלטה). האוניברסיטה הפעילה היבט זה במדיניותה, מייד עם ניסוח ההחלטה, ב- 29.4.2010.
ליקוי
33. 
הוועדות הפנימיות בקמפוסים של האוניברסיטה: קיימות תת-ועדות של הוועדה הפנימית של קמפוס עין כרם שמשתתפים בהן רק חוקרים העוסקים בניסויים בבע"ח.

תגובה
33. 
לנושא הרכב הוועדה הפנימית, בעין כרם - הרכב תת הוועדות בעין כרם אינו מחוייב בדרישות סעיף 13 (בו נדרשת בחוק השתתפות חוקר שאינו עוסק בניסויים בבע"ח) מפני שהוא תואם את כללי האוניברסיטה שאושרו על-ידי המועצה, בהתאם לסעיף 14 לחוק. הוועדה האוניברסיטאית בעין כרם (שתת-הוועדות האלה הן נגזרותיה) כוללת (כמו כל הוועדות הראשיות באוניברסיטה) חוקר שאינו עוסק בניסויים בבעלי חיים (יתרה מכך – הוא אדם מחוץ לאוניברסיטה) וכל הבקשות המוגשות לתת הוועדות נבדקות על ידו. אם המועצה לניסויים בבעלי חיים תדרוש זאת,  האוניברסיטה תמלא בשלמות את הדרישה, תוך חודשיים מיום קבלתה.

ליקוי
34. 
מנהל הרשות לבתי חיות: מנהל הרשות הוא גם מנהל בתי החיות וגם וטרינר האוניברסיטה, והוא עוסק בעצמו במחקר בבע"ח ויש בכך חשש לניגוד עניינים מובנה. הווטרינר גם מפקח בכובעו כווטרינר המוסד על פעילותו המחקרית ובזאת יש גם כדי לעורר חשש לניגוד עניינים; חשש זה קיים גם כאשר וטרינרים אחרים, הכפופים לו כמנהל הרשות, מפקחים על הניסויים שהוא מבצע בבע"ח.

תגובה
34. 
לנושא מנהל הרשות לבתי החיות - כדי להפיג כל שמץ של חשש לניגוד אינטרסים פוטנציאלי, במקרים הנדירים שבהם מנהל רשות בתי החיות מבצע בעצמו ניסויים בבעלי החיים, נקבע:

את בקשותיו, לאישורי ניסוי תבדוק מליאת הוועדה האוניברסיטאית, תוך דיווח לוועדה האוניברסיטאית (בכל אחת משתיהן, מכהן גם חבר שאינו עוסק בניסויים בבע"ח).

הפיקוח על הניסויים הנ"ל יערך גם על-ידי וטרינר בלתי תלוי שמחוץ למוסד.


ההסדר הנ"ל ייקבע בהוראות האוניברסיטה מייד לאחר אישורן בישיבה הקרובה (29/3/2011) של הוועדה האוניברסיטאית לאתיקה של טיפול וניסויים בבעלי חיים.


הסדר זה יובא גם לאישורה של הוועדה האוניברסיטאית למניעת ניגוד עניינים במחקר.

חברת החשמל לישראל בע"מ
 שכר עידוד
הגופים המבוקרים: חברת חשמל לישראל, משרד האוצר וברשות החברות הממשלתיות
ליקוי
 
1. 
רשות החברות אינה מקיימת מעקב סדיר על תהליך קבלתן ואישורן של ההחלטות בנושא שיטות שכר עידוד בחברה. 

תגובה
רשות החברות הממשלתיות


1.
רשות החברות הממשלתיות ("הרשות") פנתה בתחילת אוגוסט 2010 לקבלת ייעוץ מקיף בעניין תגמול עובדים בחברות הממשלתיות. במסגרת הייעוץ, ייבחנו בין היתר, שיטות שכר העידוד הקיימות  בחברות הממשלתיות ודרכי הפעלתן בדגש על נושא עמידה ביעדים, הגדרת יעדים, המנגנון המקשר בין עמידה ביעדים לתשלומי פרמיה, אפקטיביות השיטות והיקף התשלומים של שכר העידוד (סה"כ תשלומים ואחוז הפרמיה מהשכר). עם קבלת המסקנות וההמלצות בעניין שכר העידוד, תפעל הרשות בעניין זה בכל החברות הממשלתיות, ובכלל זה גם בהתייחס לשכר העידוד בחברת החשמל.

ליקוי

 
2. 
בדוח השנתי שחח"י מגישה לממונה על השכר נכלל רכיב שכר העידוד בסעיף "תוספות שכר", והממונה על השכר לא דרש מחח"י להציג את הרכיב גם כסעיף נפרד לצד סעיף "תוספות שכר" כדי לתת לו גילוי נאות.

תגובה
משרד האוצר
2.
המשרד בדעה כי הכללת תוספות השכר השונות תחת רכיב כללי הנקרא "תוספת שכר" בדוח, משרתת את קיומה של הצגה הומוגנית ואחידה של תנאי השכר בכלל הגופים, על אופיים ותנאי השכר השונים בהם ומאפשרת לממונה על השכר שהינו קורא הדוח העיקרי בשלב קבלתו מן הגופים המפוקחים - לקיים בחינה כוללת של מדיניות השכר בגוף המפוקח תוך בחינה השוואתית למול המדיניות הנהוגה בשירות המדינה כמתבקש מחוק יסודות התקציב, התשמ"ה-1985 (להלן - חוק יסודות התקציב). בהינתן כמות הגופים המבוקרים ומגוון רכיבי השכר השונים הנהוגים בכל גוף, הצגה נפרדת של רכיבים שונים עלולה לסרבל את מראה הדוח ובכך לפגוע הן ביעילות הכנתו והן בקורא המבקש לשאוב מידע מן הדוח. 

                     
יש לזכור כי מכוח סעיף 33א(ב) לחוק יסודות התקציב, מוסמך הממונה על השכר לדרוש מהגופים המפוקחים על ידו כי יימסר לידיו דין וחשבון ובו פירוט מלא על תנאי העסקתו של כל עובד שהם מעסיקים - ובכלל זאת, פירוט נוסף על הפרטים שמסר הגוף בדוח השנתי. 

                   
יודגש כי במסגרת עבודתו השוטפת של הממונה על השכר על יחידותיו השונות, מתקיימת בחינה של תנאי השכר בחברת חשמל לישראל ובכללם סוגיית שכר העידוד. יצוין כי בינואר 2011 נחתם הסכם שכר שמסדיר חלק מחריגות השכר שנמצאו בחברה בעבר. הממונה על השכר ימשיך בפועלו להסדרת תנאי השכר בחברת החשמל בהתאם לתכליתו של סעיף 29 לחוק יסודות התקציב להשגת ריסון תקציבי ולשם פיקוח אפקטיבי אחר קיומה של מסגרת עלות שכר מרוסנת.

ליקוי
 
3. 
באוגוסט 2005 החליט דירקטוריון החברה כי "אחת לתקופה" יקבל דיווח בנושא שכר עידוד, אבל מאז שנת 2007 הוא לא קיבל דיווח כאמור וגם לא עמד על קיום החלטתו.

תגובה
חברת חשמל לישראל 
3.
ועדת ארגון כח אדם ונהלים של דירקטוריון החברה קיימה דיון בנוגע לתשלום שכר העידוד בחברה ביום 20 בינואר 2011. בהמשך, ביום 24 בפברואר 2011, התקיים דיון בנדון במליאת הדירקטוריון. הדירקטוריון קיבל החלטה בדבר קיום דיון תקופתי בנושא. עוד קיבל הדירקטוריון, בישיבתו מיום 24 בפברואר 2011, החלטה לפיה במידה שיוחלט על שינוי בתשלום שכר העידוד בחברה, יובא שינוי זה לאישור הדירקטוריון, רשות החברות הממשלתיות והממונה על השכר במשרד האוצר, בהתאם להחלטות הממונה על השכר.

ליקוי
 
4. 
בין החברה ובין ארגון העובדים אין הסכמה בנוגע לקיום מנגנון להכרעה במקרה של אי-הסכמה במזכירות המועצה בנושא הנהגתן של שיטות שכר עידוד חדשות, וכך הנהגתן מתעכבת זה שנים רבות.

תגובה
4.
אנשי מגזר ארגון ושיטות, האמונים על פיתוח שיטות שכר העידוד לאוכלוסיות העובדים השונות בחברה, פיתחו שיטת שכר עידוד חדשה (תל"י - תמרוץ לפי יעדים). שיטה זו מבוססת על השגת יעדים ניהוליים הנגזרים מהמטרות המרכזיות של החברה. שיטה זו תעניק כלים מיטביים למנהלים, בכל הנוגע לקביעת היעדים ולתשלום שכר העידוד בהתאם. בהקשר זה יצוין, כי הנהלת החברה הנחתה את הגורמים במגזר ארגון ושיטות לבצע בדיקה, בשיתוף עם המנהלים הרלוונטיים ביחידות השונות, על מנת לעדכן את היעדים לגורמי האיכות עד סוף שנת 2011.

ליקוי
 
5. 
לכ-3,300 מעובדי חח"י בשנת 2009 (כ-26%) שילמה החברה שכר עידוד לפי שיטות שהוחלו לפני שנת 2000, והראשונות שבהן לא עודכנו זה 35 שנה. אין החברה מכינה תחשיב של העלות והתועלת הצפויות לה מהחלתן של שיטות שכר עידוד חדשות.

ליקוי
 
6. 
תוצאות דיונים בנושא הארכת תשלומי שכר עידוד המיועדים לתקופת הסבה, לתקופה ארוכה מ-12 חודשים בשל מעבר לעבודה עם מערכת ERP לא הובאו לאישורה של מזכירות המועצה לייעול וחיסכון כנדרש בנוהל של או"ש.

ליקוי
 
7. 
מספר העובדים הבכירים בחח"י בשנים 2008 ו-2009 היה 177 ו-170 בהתאמה. מערכת חישוב השכר לבכירים נפרדת מזו של שאר עובדי החברה, ושיעור שכר העידוד שלהם מחושב גם הוא במערכת חישוב שכר עידוד נפרדת מזו של שאר העובדים ומוזן למערכת השכר שלהם. מתוך קבוצת הבכירים, כ-100 בעלי הדרגות הגבוהות ביותר מקבלים תוספת חריגה לשכר העידוד, וזו לא קיבלה את אישור הדירקטוריון. התוספת הסתכמה בכ-355,000 ש"ח ובכ-373,000 ש"ח בשנים 2008 ו-2009 בהתאמה. המנכ"ל דאז הורה להוסיף ולשלם תוספת זו גם במקרים שבהם הקריטריון שנקבע לתשלום אינו מתקיים.

תגובה
7.
בעקבות הביקורת נקבע, כי מגזר ארגון ושיטות יעביר דיווח רבעוני בנוגע לתשלום שכר עידוד בהסבה, שיכלול את המידע המצוין בדוח הביקורת (פרקי הזמן בהן משולם שכר העידוד לצורך הסבה; הסכום הכולל של תשלום זה; ומספר העובדים להם משולם התשלום).
ליקוי
 
8. 
משרד מבקר המדינה מעיר לחברה כי עליה לקיים את החלטת המועצה המרכזית ולהפסיק את התשלום החריג לעובדים שהתקבלו לאחר מועד קבלת החלטה, דצמבר 2002, ולשייכם לקבוצת העובדים שתקרת שכר העידוד שלהם היא 30%. על החברה לתקן גם את גבול שיעורי הפרמיה של יתר 18 העובדים מקבוצה זו שהחלו לעבוד בחברה לאחר מועד קבלת ההחלטה. 

תגובה
8.
עם קבלת הטיוטה תוקנה טעות ביחס לסיווג ארבעה עובדים בכל הנוגע לתקרת תשלום שכר העידוד. מעבר לכך, 18 העובדים אליהם קיימת התייחסות בדוח הביקורת שויכו על ידי מגזר ארגון ושיטות לקבוצת העובדים אשר שיעור שכר העידוד המשולם לה מוגבל לשיעור של 30%. 
ליקוי
 
9. 
משרד מבקר המדינה מעיר כי למרות טענת ארגון העובדים שמנגנון הכרעה מוסכם כבר קיים, עינינו הרואות: יש מקרים שבהם לא נמצאה הדרך להסכמה, ומשום כך התעכבה הנהגתן של שיטות שכר עידוד חדשות. לדעת משרד מבקר המדינה, מן הראוי שהחברה וארגון העובדים יחליטו יחד מי הגוף שיכריע במקרה של מחלוקת: המועצה המרכזית או גוף אחר. כמו כן ראוי שייקבע בהסכם מהם פרקי הזמן המרביים לדיון ולאישור הצעות לשיטות שכר עידוד בערכאות השונות, ואילו צעדים יינקטו במקרים של אי-עמידה בלוחות הזמנים.
תגובה
9.
אגף משאבי אנוש בחברה הונחה לפעול לכינון מנגנון הכרעה, במקרים בהם לא מושגות הסכמות בגופים הפריטטיים האמונים על סוגיית תשלום שכר העידוד בחברה. בישיבת דירקטוריון החברה שהתקיימה ביום 24 בפברואר 2011 קיבלה הנחייה זו ביטוי, כאשר נקבע כי הנהלת החברה תפנה להסתדרות העובדים הכללית לקביעת מנגנון הכרעה מוסכם במקרים בהם מתגלעות מחלוקות בגופים הפריטטיים הנוגעים לתשלום שכר העידוד בחברה. 
ליקוי
 
10. 
לדעת משרד מבקר המדינה, על החברה לרכז את הנתונים האמורים למאגר מידע אחד. מאגר כזה יאפשר למקבלי ההחלטות - ההנהלה והדירקטוריון - לעקוב אחר נושא שכר העידוד בחברה ולקבל מידע זמין ועדכני בדבר התאמתן של שיטות שכר העידוד המונהגות בחברה להתחדשות תהליכי העבודה בה.
 
תגובה
10.
בחברה קיימת מערכת מידע המאפשרת קבלת מידע בזמן אמיתי בנוגע לשיטות שכר העידוד; גובה שכר העידוד; "גיל" שיטת שכר העידוד ומועד עדכונה; וסטטוס השיטות המעודכנות שלא הושגה הסכמה לגבי הפעלתן.
ליקוי
 
11. 
לדעת משרד מבקר המדינה, מן הראוי שאו"ש יציג אומדן של עלות הפעלת השיטה החדשה לעומת אומדן התקבולים ממנה - וכל זאת לעומת השיטה הקיימת. כשמקבלי ההחלטות בוחנים את הצפוי לחברה מן השיטה החדשה, תחשיב כזה אמור להיות התשומה המרכזית לקראת קבלת החלטותיהם.
תגובה
11.
בעקבות הביקורת קיבל מגזר ארגון ושיטות בחברה הנחייה, לפיה דוחות שכר העידוד יכללו אומדן של עלות הפעלת שיטה חדשה לעומת אומדן התקבולים.
ליקוי
 
12. 
משרד מבקר המדינה מעיר כי קיום ממשק בין מערכת שכר העידוד לבכירים ובין מערכת השכר שלהם חיוני משום שהנתונים לחישוב שכר העידוד הם חלק ממרכיבי השכר, ויש להציג תמונה שלמה ומלאה של תשלומי השכר. משרד מבקר המדינה סבור גם כי ראוי שתהיה מערכת שכר אחת לכל עובדי החברה, וכך יתאפשרו בקרה ומעקב באמצעות מערכת אחת על כלל תשלומי השכר בחברה.
תגובה
12.
קיים ממשק בין מערכת שכר העידוד לעובדים הבכירים בחברה לבין מערכת השכר של עובדים אלה. מעבר לכך, ההפרדה בטיפול בין שכר העובדים הבכירים בחברה לבין יתר העובדים נובע מצרכים שונים, צרכים אשר בין היתר קיבלו ביטוי בהקשרים שונים בדוחות עבר של הביקורת בהחלטות של הממונה על השכר במשרד האוצר, ועוד.  
ליקוי
 
13. 
לדעת משרד מבקר המדינה, הגורם שכונה "עמידה בתקציב החברה" ושנדון בשנת 1986 שונה מהקריטריון המוזכר בזיכרון הדברים מ-1999, והוא "שנה שבה מאזן החברה הסתיים ברווחים". יוצא אפוא כי בזיכרון הדברים הזה קבעה חח"י קריטריון שלא אושר, שכן לא חתמו עליו המנכ"ל, יו"ר הדירקטוריון ויו"ר ועדת ארגון וכוח אדם של הדירקטוריון, אף שנכתב בו כי הוא באישור המנכ"ל ועל דעתם של הדירקטורים האמורים, ותוכנו לא הובא לאישור מליאת הדירקטוריון. יש לציין, כי תשלום תוספת כספית זו התקיים עד למועד סיום הביקורת, ספטמבר 2010. 
תגובה
13.
בישיבת דירקטוריון החברה שנערכה ביום 24 בפברואר 2011 התקיים דיון בנוגע לתשלום גורם העמידה ביעדים כחלק משכר העידוד לעובדים הבכירים בחברה. במסגרת דיון זה התבקשה חוות דעת משפטית בנדון. חוות דעת זו תובא לדיון בפני ועדת ארגון כוח אדם ונהלים אשר תקיים דיון ממצה בנושא. דיון זה אמור להתקיים בתקופה הקרובה. 
חברת היכלי הספורט תל-אביב-יפו בע"מ

היכלי הספורט ביד-אליהו –שיפוץ, שדרוג וייעוד


הגופים המבוקרים: החברה להיכל הספורט ביד אליהו, עיריית ת"א. 

ליקוי
 
1. 
לפני שגוף ציבורי נוקט צעדים מעשיים לביצוע פרויקט בנייה, ובייחוד אם מדובר בפרויקט מורכב שעלותו גבוהה, הוא נדרש לבצע עבודת מטה יסודית ומקיפה שתוצאותיה ישמשו בסיס להחלטות בנושא. ממצאי הביקורת מלמדים כי לצורך קבלת ההחלטה על ביצוע הפרויקט לא עשו החברה והעירייה עבודת מטה נאותה, לא הגדירו את מהות הפרויקט והיקפו, ולא בחנו חלופות לפרויקט. 

בתקופת הפרויקט חלו שינויים רבים בתקציבו, ובעקבות כך נאלצה החברה לקחת הלוואות בסכומים ניכרים הגבוהים מאלה שתכננה מראש. דירקטוריון החברה לא קיים דיון יסודי בעניין השינויים שבוצעו בתכניות הפרויקט ובעניין השינויים הרבים באומדני העלות שבוצעו בעקבותיהם, והאישורים לתכניות ניתנו רק באמצעות אישור פרוטוקולים של ועדת הכספים. לא תמיד עדכנה הנהלת החברה את התכניות העסקיות לפני ביצוע השינויים, ולמותר לציין כי תכניות אלה לא אושרו מראש כנדרש על ידי הדירקטוריון. עדכון התכניות לא התבצע באופן קבוע ומסודר ועל פי לוח זמנים מתוכנן, ולעתים התכניות עודכנו רק בעקבות שאלות ובקשות של חברי דירקטוריון ונושאי תפקידים בעירייה. כמו כן לא תמיד עדכנה החברה את העירייה מראש על פרטי השינויים ועל השפעותיהם הצפויות על העלות הכוללת של הפרויקט, ולכן היא גם לא קיבלה את אישור העירייה לשינויים אלה כנדרש. מועצת העירייה לא דרשה שהחברה תגיש לה דיווחים ועדכונים שוטפים על היבטים שונים של התקדמות הפרויקט בכלל ועל היבטים כספיים ותקציביים בפרט.

לדעת משרד מבקר המדינה, אישור בדיעבד של התכניות העסקיות ושל תקציב הפרויקט אינו עולה בקנה אחד עם סדרי מינהל תקין. ראוי היה שקודם לנקיטת צעדים מעשיים לקידום הפרויקט יתקיים במועצת העירייה דיון בכל ההיבטים העקרוניים של הפרויקט, וכי בעקבותיו תתקבל החלטה עקרונית של המועצה שתעלה בקנה אחד עם האינטרסים של העירייה.
תגובה
עיריית תל-אביב-יפו
1.
בעקבות הנחיית מנכ"ל העירייה, בוצע "תחכים" (תחקיר למציאת פתרונות יישומיים) אודות תפיסת התכנון והביצוע של פרוייקטי דגל בתחום הבינוי והתשתית. הוגדרה מתודולוגיה עירונית לניהול פרוייקטים הנדסיים בינוי ותשתית, הוקמו פורומים רלבנטים (פורום ממונים ופורום מנהלי פרויקטים) בוצעה הכשרה לפורום מנהלים בכיר של העירייה והתאגידים העירוניים בתחום ניהול פרויקט ברוח ה- PMI (ארגון עולמי המוביל בתחום ניהול פרוייקטים). בימים אלה העירייה עובדת על עדכון הגרסה, כולל שילוב מערכות טכנולוגיות על בסיס ה- EMP (מערכת לניהול משימות/פרוייקטים), אשר יגבירו את יכולת הבקרה והניהול בסביבה מרובת פרוייקטים. כמו כן, החליטה הנהלת העירייה לבצע פיילוט ליווי צמוד של שישה פרויקטים מייצגים (בהתאם לקריטריונים שנקבעו מראש), בסיוע יועץ חיצוני מומחה בתחומו. שלב ההטמעה החל במרץ 2011 וצפוי להסתיים בסוף שנת 2011. במקביל, מבוצע ליווי לשאר הפרויקטים בתחום הבינוי והתשתית. בסוף התהליך תעודכן המתודולוגיה על בסיס לקחי הפיילוט, עם אישור המתודולוגיה מתוכננות הכשרות לרמות השונות בארגון, על מנת לייצר סטנדרטיזציה, מקצועיות ואפקטיביות בניהול פרוייקטים עירוניים.
ליקוי
 
2. 
העל פי תכנית עסקית מפורטת שהגישה החברה לעירייה במאי 2003, עלות הפרויקט מוערכת ב-24 מיליון דולר (כ-112.8 מיליון ש"ח ). במרס 2005 דיווחה החברה המפקחת על הפרויקט לוועדת הכספים של החברה כי "סה"כ החריגה מהתקציב על פי תחשיב האומדנים השונים הינה 5 מיליון ש"ח", אך גזבר העירייה הודיע לחברה כי "אין אישור לחריגה כל שהיא בתקציב הפרויקט". ואולם החריגות התקציביות בפרויקט לא פסקו ואף הגיעו לסכומים גבוהים הרבה יותר:

במרס 2006 דווח לוועדת הכספים של החברה על חריגות תקציביות בפרויקט שבגינן הגיע הגירעון ל-13.7 מיליון ש"ח; בדצמבר 2006 דנה ועדת הביקורת של החברה בדוח מבקר החברה מאוגוסט 2006 ובחריגה בסך כ-20 מיליון ש"ח מתקציב הפרויקט; לפי ניתוח מאפריל 2009, שביצעה הנהלת החברה, היה הגירעון 52.8 מיליון ש"ח. 

על פי נתונים שהעבירה החברה למשרד מבקר המדינה בדצמבר 2009 הייתה עלות הפרויקט כ-190 מיליון ש"ח, ובכלל זה הוצאות מימון בסך כ-855,000 ש"ח שהיו לחברה עד יולי 2005. בתוספת הוצאות המימון ששילמה החברה מיולי 2005 עד סוף 2009 (כ-26.8 מיליון ש"ח, על פי הדוחות הכספיים של החברה), הייתה עלות הפרויקט באותו מועד כ-216.8 מיליון ש"ח.
ליקוי
 
3. 
לצורך ביצוע הפרויקט והבטחת מימונו התקשרה החברה עם שלושה גופים: חברת יורוקום, תקשורת סלולרית בע"מ (להלן - יורוקום) - נותנת החסות להיכל; מועדון הכדורסל מכבי תל אביב (1995) בע"מ (להלן - מכבי ת"א או מכבי); והמועצה להסדר ההימורים בספורט (להלן - המועצה). את יתרת הסכומים הדרושים למימון הפרויקט התכוונה החברה לגייס בתחילת הפרויקט ממקורותיה העצמיים וכן מהלוואות בנקאיות אשר אמורות להיפרע מההכנסות שיהיו לחברה בעתיד, לרבות הכנסות מיורוקום וממכבי ומהשכרת שטחי מסחר בתחום ההיכל.
ליקוי
 
4. 
ההליכים לבחירת נותן החסות לא בוצעו על פי עקרונות דיני המכרזים וספק אם הם עלו בקנה אחד עם סדרי מינהל תקין: כבר בסוף שנת 2000 החלה החברה לחפש נותן חסות להיכל, אולם הגורמים המוסמכים בעירייה והמוסדות המנהלים של החברה (הדירקטוריון וועדת הכספים) לא קיימו כל דיון בעניין הדרך הראויה לבחירת נותן החסות, ולמותר לציין כי לא התקבלה כל החלטה שתנחה את הנהלת החברה כיצד לנהוג בעניין חשוב זה; לחברה חסרים מסמכים המתעדים את ההליך, ולכן אי-אפשר למצוא הסבר מתועד לחלק מהצעדים החריגים שננקטו (ראו להלן), הגם שמתבקש היה שיינתן הסבר כזה בזמן אמת.

בעלי התפקידים בעירייה, מועצת העירייה והמוסדות המנהלים של החברה לא קיימו כל דיון עקרוני בשינוי שמו של ההיכל ולא שקלו האם ראוי לתת לו שם של חברה זרה או מוצר לא מקומי, ולמותר לציין כי הם לא נתנו להנהלת החברה שום הנחיה בעניין זה.
ליקוי
 
5. 
הסכם ההרשאה התחייבה החברה לתת למכבי עם סיום הפרויקט, בגין התשלומים שמכבי התחייבה לשלם, זכויות שלא נתנה לה על פי הסכמים שנעשו לפני תחילת הפרויקט. ואולם לא נמצאו מסמכים המעידים כי החברה הכינה אומדן כספי של הזכויות האלו, ולמותר לציין שאומדן כזה לא הוצג למקבלי ההחלטות לפני שנחתם הסכם ההרשאה. עוד עולה כי בתקופת הסכם ההרשאה נתנה החברה למכבי זכות בלעדית לשימוש בחלקים מההיכל (תאי אירוח לצפייה) בכל האירועים שמתקיימים בו, אף שמדובר בנכס בבעלות עירונית האמור לעמוד לשימוש כלל הציבור.
תגובה
החברה להיכל הספורט ביד-אליהו
5.
ההסכם מול אגודת מכבי תל-אביב נחתם לאחר משא ומתן ממושך כאשר ברקע עמד ההסכם שהיה בתוקף באותה עת ואשר הקנה לקבוצת מכבי תל-אביב זכות שימוש בהיכל למספר שנים נוספות בתשלום נמוך. במסגרת המשא ומתן התבססה החברה על נתונים שהיו בידה ועל נסיון מנהליה, והשיגה את התוצאה העסקית המיטבית בנסיבות העניין. בעקבות הביקורת תקפיד מעתה החברה על מיסוד עבודת המטה והכנת אומדן כספי ככל שהדבר יתאפשר, במקרים דומים בעתיד.
ליקוי
 
6. 
כדי להבטיח את "רווחת האוכלוסייה וספורטאיה" התחייבה החברה בהסכם, בין היתר, "להעמיד את המתקן במחירי עלות ההפעלה והאחזקה בלבד, לשימושם של אגודות ספורט ומועדוני ספורט כהגדרתם בחוק הספורט תשמ"ח-1988, למטרות פעילות ספורט". למרות האמור לעיל, במועד סיום הביקורת לא דאגה החברה להכין תמחור מדויק ומעודכן שישקף את עלויות אירועי הספורט בפועל ויהיה מקובל גם על המועצה.

אף כי בהסכם בין החברה למועצה עוגנה מערכת של בקרות שבאמצעותן הייתה המועצה יכולה לוודא שהחברה עומדת בהתחייבויותיה, בפועל לא בוצעה בקרה ראויה: לא ניתנה מראש ובכתב הסכמת המועצה לשינויים בתכנית ולסטיות ממנה; לא נמצאו מסמכים המעידים כי הוקם צוות היגוי, וכי הוצע למועצה לשלוח משקיף לישיבותיו; לא נעשתה בחברה ביקורת פנימית לבדיקת עמידתה בהתחייבויותיה כלפי המועצה, והמועצה לא נעזרה בליווי מקצועי בתחום הבנייה על מנת לעקוב אחר שלבי ביצועו של הפרויקט.
ליקוי
 
7. 
לצורך מימון הפרויקט השתמשה החברה במקורות עצמיים בסך כ-8 מיליון ש"ח בלבד. אם בתחילה סברה החברה כי לא תזדקק לסיוע של העירייה, או לפחות לא ציינה זאת במפורש, הרי שלאחר סיום הפרויקט היא נזקקה לקבלת הלוואות בעלים בסכום כולל של כ-13 מיליון ש"ח, וסבלה מגירעונות כספיים ומקשיים בתזרים המזומנים. התחזיות של החברה והעירייה משנת 2002 בעניין עלות הפרויקט והתקדמותו לא התממשו, בין היתר עקב חריגות מהתכניות ותוספות לפרויקט ועקב הזמן הרב שנדרש לביצועו. עלות הפרויקט גדלה במידה ניכרת, והחברה נאלצה לקחת במהלכו שלוש הלוואות משני בנקים בסכום כולל של כ-154 מיליון ש"ח. 

מהדוחות הכספיים של החברה עולה כי בשנים 2009-2005 הלכו וגדלו ההפסדים השנתיים שלה (כולל הוצאות פחת) מ-4.6 מיליון ש"ח בשנת 2005 ל-16.7 מיליון ש"ח בשנת 2009. על פי תכנית עסקית שהוכנה בינואר 2008, תזרים המזומנים השנתי של החברה אמור להיות חיובי רק משנת 2013, והיא צפויה להתחיל להרוויח רק בשנת 2016.

למרות הסיוע הרב שנתנה העירייה לחברה לא נפתרו בעיותיה של החברה, וספק אם היא תוכל לעמוד בכל התחייבויותיה ללא סיוע נוסף של העירייה.
תגובה
7.
עיריית תל-אביב הזמינה דוח ממשרד רואי החשבון, במסגרתו נערך ניתוח מקיף על מצבה הכספי של החברה. התוכנית הוגשה למנכ"ל עיריית תל-אביב בחודש אוקטובר 2010, וביום 2 במרץ 2011 התקיים דיון מקצועי בראשות מנכ"ל עיריית תל-אביב בממצאי הדוח.
ליקוי
8. 
בתיקון לחוק חובת המכרזים (תיקון מספר 14), התשס"ג-2002 (להלן - התיקון לחוק), החיל המחוקק חובת פרסום מכרז גם על תאגידים מקומיים. בסעיף 5 לתיקון לחוק נקבעה תחולתו 30 יום מהיום שהתקנות הראשונות בעניין עסקאות של תאגיד מקומי ייכנסו לתוקפן. 

בדוח שפרסם מבקר המדינה בשנת 2005  צוין כי עד מאי 2005 לא התקין שר הפנים את התקנות בעניין עסקאות של תאגידים עירוניים (מקומיים) כנדרש. גם בביקורת הנוכחית נמצא כי למרות הערה בעניין זה בדוח מ-2005, עד מועד סיום הביקורת, יולי 2010, לא התקין שר הפנים את התקנות כנדרש בתיקון לחוק, ואף לא קבע בנוהל שהחובה לפעול על פי דיני המכרזים חלה על כל התאגידים העירוניים, אף שלגישתו "מן הראוי כי גם חברות עירוניות יקיימו התקשרויות במכרז". מן הראוי שמשרד הפנים יפעל ללא דיחוי וימצא את הדרך המתאימה להסדרת הנושא, כגון על ידי הנחיה לרשות המקומית, בעלת השליטה בתאגיד העירוני, לדרוש מהתאגיד לפעול על פי דיני המכרזים בשינויים המחויבים.
ליקוי
9. 
במאי 1995 החליטה מועצת העירייה "להורות לנציגיה בכל מועצות המנהלים [של התאגידים העירוניים], להעביר החלטה, כי יש להוציא מכרז לקבלת עבודות, זכיינות, ורכישות. תקנות המכרזים יגובשו עם לשכת החברות העירוניות[ ] והיועצת המשפטית של העירייה". עד מועד סיום הביקורת לא גובשו תקנות או נוהל כאמור, לא הועברו הנחיות כלשהן לתאגידים בעניין העקרונות שעליהם צריכים להיות מושתתים סדרי התקשרויותיהם, ואף לא הועברו להם קווים מנחים באשר לדרך שעליהם לנקוט בעת ביצוע ההתקשרויות. 

ללשכת התאגידים לא היה ידוע אם בידי החברה היה קיים נוהל מכרזים והתקשרויות לפני שהחלה לנקוט צעדים מעשיים בעניין הפרויקט.
ליקוי
10. 
ההכנות לפרויקט, ובכלל זה נקיטת צעדים מעשיים לביצוע התקשרויות, החלו עוד לפני שהעירייה אישרה את הפרויקט ובטרם היה בידי החברה נוהל מכרזים מסודר ואף לא כללים מחייבים וברורים שינחו את הגורמים הנוגעים בדבר בתהליך בחירת אנשי המקצוע, הקבלנים וספקי השירותים לביצוע הפרויקט. בדצמבר 2003 אישרה אמנם ועדת הכספים של החברה עקרונות לדרכי ההתקשרויות השונות עם ספקים ונותני שירותים הקובעים באילו מקרים יש לקיים מכרזים, אולם היא לא אישרה נוהל מפורט שיסדיר את כל הליכי ההתקשרויות. יודגש כי אישור העקרונות כאמור נעשה כאשר החברה כבר הייתה בעיצומו של תהליך הבחירה של קבלנים ונותני שירותים לפרויקט ולאחר שחלקם כבר נבחרו.
תגובה
10.
במסגרת קובץ נהלי החברה שאושר באוקטובר 2010 נכלל נוהל מפורט המסדיר התקשרות עם ספקים ונותני שירותים  המסדיר את כל הליכי ההתקשרות.
ליקוי
11. 
בהתקשרות עם הקבלן הראשי נפלו פגמים רבים, וספק רב אם היא עלתה בקנה אחד עם עקרונות דיני המכרזים, עם סדרי מינהל תקין ועם האינטרסים של החברה. נמצא כי החברה יצאה במכרז סגור לבחירתו של הקבלן ולא במכרז פומבי כנדרש לפני שקבעה אמות מידה לבחירת הזוכה במכרז; הליך הכנת רשימת הקבלנים לא היה מסודר, מנומק ומתועד כנדרש ולא ברור מי החליט שהחברה תפנה דווקא ל-15 הקבלנים שאליהם פנתה; בעלי תפקידים בחברה המליצו על כמה קבלנים, ובהם הקבלן שזכה בסופו של דבר במכרז, אף שספק אם לבעלי תפקידים אלה היה הידע הנדרש לכך.
תגובה
11.
בתקופה הרלוונטית, לא חל על החברה חוק חובת המכרזים, וחרף עובדה זו, פנתה החברה, באמצעות מנהל הפרויקט, ל- 15 קבלנים, שהיו למעשה הקבלנים בעלי הניסיון המקצועי והיכולת לבצע פרויקט בהיקף הנדרש. עם זאת, במסגרת קובץ הנהלים החדש של החברה שאושר בחודש אוקטובר 2010, עודכנו גם הכללים לקביעת היקף ההתקשרות המחייב יציאה למכרז פתוח.
ליקוי
 
12. 
ב"הסכם עבודה אישי" שחתמה החברה באוקטובר 2000 עם מנכ"ל החברה דאז, מר ניר פרצלינה  (להלן גם - המנכ"ל), התחייב המנכ"ל להודיע ליו"ר הדירקטוריון "מיד וללא דיחוי, על כל עניין או נושא אשר לגביהם יש לו עניין אישי במישרין או בעקיפין ו/או העלולים ליצור ניגוד אינטרסים עם תפקידו בחברה".
ליקוי
 
13. 
החברה לא דאגה שיהיה בידיה תכנון מפורט ומלא של הפרויקט טרם החלה לבצעו, אלא תכננה את הפרויקט בהדרגתיות, תוך כדי ביצועו, ובשל כך העבירה במהלכו לוועדה המקומית לתכנון ולבנייה תל-אביב-יפו (להלן - הוועדה המקומית) תשע בקשות להיתרי בנייה, והוועדה נעתרה לכולן. 

הביקורת העלתה כי היו אי-התאמות נוספות בין הביצוע לבין היתר הבנייה ואף חריגות בנייה שעליהן לא התריע האדריכל: חלק מהחנויות ואף משרדי החברה מוקמו במקום שהיה מיועד, על פי ההיתר, לשמש "מעבר לכלל הציבור"; החברה סיימה את כל העבודות על המרתף בחלק הצפוני של ההיכל, ואף השכירה חלק מהמחסנים שבו לשוכרי שטחים מסחריים בהיכל, אף שלא היה בידה היתר לעשות זאת ואף שלא קיבלה לכך, כנדרש, את אישורה של הוועדה המקומית. ההיתר שניתן לחברה בעניין זה בינואר 2009 הכשיר בדיעבד בנייה ושימוש בלתי חוקיים שהיא ביצעה.

ניתוח ובחינה של המקרים שבהם סטתה החברה מהיתרי הבנייה או בנתה ללא היתר ופנתה לקבלת ההיתר בדיעבד, מעלים ספק אם בפעולות אלו נשקלו השיקולים הציבוריים והתכנוניים הדרושים, לבד מאינטרסים כלכליים. תפקוד זה אינו עולה בקנה אחד עם המצופה מחברה עירונית האמורה לפעול על פי אמות מידה ציבוריות. בפועל הושתתה העבודה בפרויקט על הליכי תכנון וקבלת החלטות לא תקינים שאין להם מקום במערכות ניהול ציבוריות.
תגובה
13.
החברה מציינת כי הפרויקט נשוא הדוח הינו פרויקט רחב היקף ומבחינות מסוימות אף חסר תקדים. עבודות בנייה המבוצעות במבנה קיים טומנות בחובן "הפתעות" ואתגרים בלתי צפויים, וכמו בכל פרויקט בניה, מתגלים במהלך ביצועו של הפרויקט ליקויים שונים – הן מחמת אי הבנות, הן מחמת סתירות בין התוכניות השונות, והן מחמת שינויים אד-הוק הנדרשים מכורח הנסיבות. בתי המשפט הכירו באפשרות שבמקרים מסוימים יאושרו ויתוקנו בדיעבד ליקויים המתגלים במהלך הבניה, וראו לעניין זה רע"פ 4357/01 סבן נ' הוועדה המקומית לתכנון ולבניה 'אונו', פ"ד נו (3) 49; ע"פ (חיפה) 2339/01 הוועדה המקומית לתכנון ולבניה נ' איריס קזז, תק-מח 2001; עת"מ 1352/04 חיה קבסה ג'יאן נ' הוועדה המקומית לתכנון ולבנייה נתניה (פורסם באתר "נבו"); עת"מ (מחוזי – חי') 338/01 אל שייח נ' הוועדה המקומית תק-מח, 2001 (2) 7097. 

החברה מדגישה, כי במקרה דנן, שיעור הליקויים והיקפם ביחס להיקף הכולל של העבודות היה מצומצם ביותר, ואף הליקויים שנתגלו טופלו במהירות וכולם קיבלו את מלוא ההיתרים הנדרשים. 

ביחס לפעולותיה בעתיד, קבעה לעצמה החברה כמדיניות כי בכל מקרה של עבודות בעתיד, תקפיד הקפדה יתרה בנושאי הרישוי, ובהתאם תקיים בכל פרויקט עתידי הליך סדור שבמסגרתו תבוצע ביקורת הדוקה בנושא זה, על מנת לצמצם עד למינימום את התקלות ו/או אי ההבנות ו/או הליקויים אשר עלולים להתרחש במהלך הבניה.
ליקוי
 
14. 
חסימת אחד משערי ההיכל ושימוש בשטח מעבר ציבורי לצרכים מסחריים-פרטיים: במסגרת פרויקט השדרוג נוספה להיכל "טבעת מסחרית" המחולקת לעשר יחידות ששטח כל אחת מהן כ-250 מ"ר. בין היחידות מפרידים מעברים, שיועדו על פי היתר בנייה מנובמבר 2004 לשימוש הציבור, המובילים לשערי היציאה מההיכל. בנובמבר 2006 חתמה החברה על הסכם שכירות עם רשת חנויות (להלן - הרשת) שבמסגרתו הושכרו לרשת חנות ששטחה כ-500 מ"ר ומחסן ששטחו כ-80 מ"ר. על פי ההסכם, "השטח המושכר [כולל] שטח בגודל 125 מ"ר המשמש כמעבר, המחבר בין השטח הציבורי בהיכל לבין [שער 7 של ההיכל]". הרשת התחייבה כי בעת אירועים או משחקים המתקיימים בהיכל ייפתח שער 7, וכי שטח המעבר "יהיה ריק מכל אדם וחפץ, וזאת בהתאם להודעה שניתנה על ידי [החברה לרשת] מראש". כמו כן התחייבה הרשת "למלא ולא להפר ולא להרשות כל הפרה של חוקים, תקנות והוראות הרשויות המוסכמות". 

משרד מבקר המדינה מעיר כי המסמך היחידי שלפיו ניתן לקבוע אם הבנייה נעשתה באופן תקין או שקיימת חריגת בנייה הוא ההיתר שקיבלה החברה מהוועדה המקומית בנובמבר 2004 - ועל פי היתר זה חסימת שער 7 הייתה חריגת בנייה, ולכן נאלצה החברה להסיר את הקיר שהקימה.
תגובה
14.
שטח המעבר הציבורי לשער 7 אשר נסגר ללא היתר נהרס, ורק לאחר שהתקבל היתר מהוועדה המקומית לתכנון ולבניה נבנה שטח המעבר מחדש. בעניין זה מציינת החברה, כי האישור לבניית הקיר נעשה בשל חוסר הבנה בדבר מהות ההיתר הקיים, ולאחר שהובהר על ידי מחלקת הפיקוח כי מדובר בקיר שאינו עומד בתנאי ההיתר, נהרס הקיר עד למתן האישור.
ליקוי
 
15. 
תקרות שהוצבו בניגוד לתנאי ההיתר: במכתב ממרס 2008 התריע האדריכל על כך שבארבע חנויות שהושכרו הותקנו תקרות מונמכות בניגוד לתנאי ההיתר. לדוגמה, באחת החנויות הותקנה, לדבריו, תקרה מרשת, שלא ברור אם היא "עומדת בתקני הבטיחות".

מהאמור לעיל עולה כי במשך שנה לפחות שבה פעלה החנות הוצבה בה, בניגוד לתנאי ההיתר, תקרה מונמכת שהיוותה סיכון בטיחותי.
תגובה
15.
במהלך הביקורת התברר כי באחת מהחנויות שהושכרו הותקנה תקרה מונמכת באופן שאינו תואם את תנאי ההיתר. תקרה זו הוסרה במחצית השניה של שנת 2009.

החברה מעירה, כי התקרה הוסרה מאחר שהשוכר לא הציג אישור מכון התקנים, כפי שנדרש לעשות על ידי יועץ הבטיחות של ההיכל, ולא משום שהיוותה סיכון בטיחותי.
ליקוי
 
16. 
התקנת שלט בחזית ההיכל: בהסכם שנחתם באוגוסט 2003 בין נותנת החסות להיכל, חברת יורוקום, לבין החברה נקבע כי יורוקום תתקין על חשבונה בחזית ההיכל, במקום שיתואם עם אדריכל הפרויקט והנהלת החברה, שלט שיכלול את שמו החדש של ההיכל (להלן - שלט נוקיה). ואולם באוקטובר 2007 הותקן השלט ללא תיאום עם האדריכל. בנובמבר אותה שנה העביר האדריכל מידע בעניין השלט למינהל ההנדסה של העירייה וטען כי יש בהתקנת השלט "הפר[ה] בוט[ה] של הנחיות השילוט המופיעות בהיתר".

ביולי 2010 מסרה העירייה למשרד מבקר המדינה כי בישיבה שקיימה רשות הרישוי  ביולי 2009 היא נתנה את אישורה להוספת שלט ראשי בחזית ההיכל, וכי הוועדה המקומית אישרה במרס 2010 בהיתר בנייה את הצבתו של השלט. יצוין כי מאחר שהשלט מעולם לא הוסר, מדובר למעשה באישור בדיעבד.
תגובה
16.
התקנת שלט בחזית ההיכל – בהתאם להסכם בין נותנת החסות לבין החברה הותקן שלט הנושא את השם Nokia. לנוכח מחלוקת האם נדרש היתר בניה או שמא די בהיתר ועדת שילוט עירונית, הובא הנושא להכרעת היועץ המשפטי לעירייה, אשר קבע כי יש חובה לקבל היתר בניה להתקנת השלט. בהתאם לכך, פנתה החברה בבקשה לקבלת היתר. הוועדה אישרה בהחלטה עקרונית את הצבת השלט בחודש יולי 2009, ובמרץ 2010 התקבל היתר סופי. 

החברה מבהירה כי השלט הורכב על פי הנחיות יועץ הקונסטרוקציה של ההיכל ולפיכך היה ברור מלכתחילה כי אין בו כל סכנה בטיחותית.
ליקוי
 
17. 
החברה לא העבירה לוועדה המקומית הודעות מראש על מועד תחילת הבנייה לגבי רוב שלבי הבנייה של הפרויקט, כמתחייב. עד אוקטובר 2009 העבירה לה החברה הודעות על מינויו של מהנדס לאחראי לביקורת לעניין ביצוע עבודות על פי שני היתרי בנייה בלבד, אף שעד אותו מועד נתנה לה הוועדה שמונה היתרים. בדיווח שמסר לוועדה המקומית האחראי לביקורת, על ביקורת שביצע בהיכל בדצמבר 2007 לא פורטו סטיות כלשהן מההוראות שבהיתר, כנדרש בחוק התכנון והבניה, התשכ"ה-1965, או בתקנות שהוצאו מכוחו, וזאת למרות העובדה שבאותה עת כבר התגלו אי-התאמות להיתר ואף חריגות בנייה לכאורה.

פיקוח העירייה על הפרויקט שהתקיים בשנים 2008-2002 לא איתר חלק מחריגות הבנייה בסמוך למועד ביצוען, דבר המחייב בחינה באשר לאיכותו וליעילותו של הפיקוח מטעם העירייה.
ליקוי
 
18. 
עם הקמתו יועד היכל הספורט לשמש אכסניה הן לפעילויות ספורט והן לפעילויות תרבות ובידור, ולא נקבעה במפורש - לא במסמכי ההקמה ולא במסמכים מחייבים אחרים - עדיפות לקיום סוג פעילות כזה או אחר; נוסף על כך לא קבעו העירייה והחברה אילו סוגים של פעילויות תרבות ובידור נכללים בפעילויות שאפשר לקיים בהיכל כדי להבטיח שייעשה בו שימוש ראוי לנכס ציבורי.

בשנים האחרונות, לאור פרסומים בעיתונות בדבר כוונתה של החברה לקיים בהיכל גם אירועים פרטיים (חתונות, בר-מצוות וכד'), הועלו תהיות באשר לנאותות קיום אירועים סגורים בהיכל, דהיינו אירועים אשר אינם פתוחים לקהל הרחב. על כן על העירייה לקבוע מדיניות ברורה באשר לזכאותו של תאגיד עירוני בכלל והחברה בפרט לקיים במתקנים שבבעלות העירייה או התאגיד אירועים סגורים, ובייחוד אירועים פרטיים, וכן להגדיר במדויק, למען הסר כל ספק, את המושג "אירועים פרטיים".
תגובה
18.
דירקטוריון החברה החליט, בישיבתו מיום 25.3.2011, על אשרור הנוהג הקיים בחברה, בדבר מתן עדיפות לקיומם של אירועי ספורט בהיכל נוקיה.

במהלך השנים, ובפרט בשנים האחרונות, הקפידה החברה לקבל מהגורמים המקיימים בהיכל אירועי ספורט (מכבי תל-אביב, מינהלת ליגת העל בכדורסל) לוחות זמנים לקיום אירועי הספורט השונים, ולוחות זמנים אלה היוו בסיס להשכרת ההיכל לפעילויות אחרות. גם כאשר היו לוחות הזמנים טנטטיביים בלבד, שמרה החברה אופציה לגורמים הספורטיביים, גם במקרים שבהם, בסופו של דבר, לא התקיים אירוע ספורטיבי, והחברה איבדה הזדמנות להגדיל את הכנסותיה.
חלוקת כרטיסים למשחקים ומופעים בהיכל הספורט ביד-אליהו
הגופים המבוקרים: חברת היכל הספורט ביד אליהו, עיריית ת"א, משרד הפנים, רשות המסים בישראל.

ליקוי
 
1. 
משרד מבקר המדינה המליץ כבר בשנת 2003 לחדול מהנוהג הפסול שלפיו רשות מקומית מקבלת ממארגני אירועים כרטיסים ללא תמורה ומחלקת אותם לעובדיה, לנבחריה ולגורמים נוספים. בינואר 2009 פרסם משרד הפנים חוזר לצמצום נוהג זה, ובו התייחס גם לתאגידים עירוניים.
ליקוי
 
2. 
במהלך הביקורת התברר כי קיימת אי-בהירות באשר לכפיפות תאגידים עירוניים להנחיות משרד הפנים: בעוד שהמשרד מסר כי התאגידים כפופים להנחיותיו וכי בכל מקרה ההנחיות "יחולו עליהם על ידי הרשויות [המקומיות]", החברה טענה כי היא אינה כפופה להנחיות המשרד, ואילו העירייה הודיעה כי אין בכוונתה לכפות על התאגידים העירוניים לפעול לפיהן. 
ליקוי
 
3. 
בניגוד להנחיית משרד הפנים משנת 2004, שהתירה לרשויות מקומיות לחלק כרטיסים לעובדיהן ולחברי מועצה רק לאירועים רשמיים של הרשות המקומית, הועלה כי העירייה מחלקת לעובדיה הבכירים ולחברי מועצה גם כרטיסים למופעי ספורט מרכזיים ולמופעים שונים שאינם מאורגנים על ידה. עוד הועלה כי עד מועד סיום הביקורת לא אישרה מועצת העירייה תבחינים לחלוקת כרטיסים, אף שהמשרד דרש ממנה, כמו מיתר הרשויות המקומיות, לעשות זאת כבר בפברואר 2007.
ליקוי
 
4. 
החברה ממשיכה לדרוש ולקבל כרטיסים רבים ממארגני אירועים, ולחלק אותם לעובדיה, לחברי הדירקטוריון שלה, לעובדי העירייה, ליועצים, לספקים, לקבלנים, למנכ"לים של חברות מסחריות, לאמרגנים ולאנשי תקשורת, לנושאי תפקידים בגופים ציבוריים, לספורטאים ולעסקני ספורט - רובם ככולם אנשים שידם משגת לקנות כרטיסים בעצמם. רק כ-4% מהכרטיסים שהחברה קיבלה למשחקי כדורסל שהתקיימו בהיכל במהלך שנתיים שנבדקו, חולקו משיקולים הומניים. 
ליקוי
 
5. 
במקרים לא מעטים חילקה החברה לעובדים ולדירקטורים מספר כרטיסים גבוה מהמספר שנקבע בנוהל שלה (שני כרטיסים לאירוע): ברוב המקרים מדובר היה בארבעה עד שישה כרטיסים לעובד או דירקטור, אך היו גם מקרים שבהם חולקו שבעה, שמונה ואף 12 כרטיסים לאדם לאירוע. החברה העבירה כמה פעמים כרטיסים לבעלי תפקידים בגופים ציבוריים (המועצה להסדר ההימורים בספורט, ההתאחדות לכדורגל בישראל ואיגוד הכדורסל בישראל) ישירות ולא באמצעות הנהלות הגופים, כפי שראוי היה.
תגובה
היכל הספורט ביד-אליהו
5.
ליקוי זה נבע מפרשנות החברה ביחס לאפשרות להקצות כרטיסים לסדרה של אירועים (דוגמת מופעי ילדים בחופשת החנוכה). לאחר בחינה מחודשת של הנושא, ולאור הערות הביקורת, ובמסגרת טיוטת הנוהל המצויה כיום בבחינה של מוסדות החברה ועיריית תל-אביב, מקצה החברה לעובדיה ולדירקטורים בה זוג כרטיסים בלבד לכל אירוע - בין שמדובר באירוע יחידני ובין שמדובר באירוע אחד מתוך סדרה.
ליקוי
 
6. 
חלוקת הכרטיסים מבוצעת על ידי מנכ"ל החברה באופן בלעדי מכוח סמכות שהוענקה לו בנוהל שהחברה אישרה, ויש בכך טעם רב לפגם; לא התקיימו אמצעי בקרה נאותים בחברה על פעולותיו בעניין זה - לא נמצאו דוחות מרוכזים ומפורטים של מקבלי הכרטיסים, ובחלק מהמקרים לא היה אפשר לדעת מי האנשים שקיבלו כרטיסים, לפי אילו אמות מידה הם נבחרו, מה המספר הכולל של הכרטיסים שקיבל כל אחד מהם במהלך התקופה המדווחת ולאילו סוגי אירועים הם ניתנו; לדברי החברה, חלק מהכרטיסים הוחזרו לאמרגנים וחלק הושמדו על ידה, אך היא לא הציגה מסמכים המתעדים תהליכים אלו.
ליקוי
 
7. 
בשנת 2008 העבירה החברה לרשות המסים את רשימת הדירקטורים שקיבלו ממנה כרטיסים בשנים 2006-2004 בלי רשימות של יתר הגורמים שקיבלו כאמור כרטיסים בשנים אלה ובלי פירוט על הכרטיסים שקיבלו ומספרם. כפועל יוצא מכך נדרשה החברה לשלם לרשות המסים סכום נמוך בהרבה מהסכום שהייתה אמורה לשלם בגין טובת ההנאה שקיבלו מקבלי הכרטיסים האמורים. נמצא כי תעריפי הכרטיסים שלפיהם החברה זוקפת לשכר העובדים משנת 2008 את ההטבה הנובעת ממתן הכרטיסים אינם משקפים את שווי השוק של הכרטיסים, גם לא שווי שוק של כרטיסים הנקנים באופן מאורגן על ידי ועדי עובדים או מעבידים.
תגובה
היכל הספורט ביד-אליהו
7.
החברה החלה לפעול לזקיפת שווי לצורכי מס בגין הכרטיסים עוד בשנת 2007, והייתה החלוצה מבין החברות העירוניות בתחום זה, וזאת בטרם כניסתה של רשות המסים לעניין. בעקבות הביקורת, נערכה פנייה של רשות המסים אל החברה. החברה מצויה במשא ומתן עם רשות המסים לקביעת שווי שיתחשב בשווי הריאלי של הכרטיסים (גם בהתחשב בהנחות הקיימות בשוק).
ליקוי
 
8. 
לדעת משרד מבקר המדינה, על משרד הפנים, בתיאום עם משרד המשפטים, להידרש בהקדם לסוגיה זו ולנקוט את הצעדים המתחייבים כדי להסדירה, כגון הפניית הנחיה מתאימה לרשויות המקומיות, בעלות השליטה בחברות העירוניות, לדרוש מהחברות לפעול על פי ההנחיות והחוזרים שהוא מוציא, או קידום יזמת חקיקה שתבהיר את הדרוש הבהרה בנושא חשוב זה.
תגובה
משרד הפנים
8.
המשרד יפנה למשרד המשפטים על מנת לבחון הסוגיה שהועלתה בכל הנוגע ליחסי הכפיפות של התאגידים העירוניים להנחיות וחוזרי המנכ"ל לבחינת הצעדים הנדרשים להסדרת הנושא. 
ליקוי
 
9. 
ואולם מתשובות שהעבירה העירייה למשרד מבקר המדינה בדצמבר 2009, בינואר 2010 ובאוקטובר 2010 עולה כי אין בכוונתה לכפות על התאגידים העירוניים שלה, לרבות החברה, לפעול על פי חוזרי מנכ"ל משרד הפנים, שכן לדבריה תאגידים אלה הם "ישויות נפרדות אשר לכל אחת מהן דירקטוריון ונושאי משרה". עם זאת, העירייה הודיעה כי היא תנחה את לשכת התאגידים להעביר לידיעת התאגידים העירוניים את החוזרים האמורים של משרד הפנים.

בתשובתה למשרד מבקר המדינה מינואר 2010 הודיעה העירייה כי היא "מאמצת את המלצת המבקר ותנחה את לשכת התאגידים להעביר מידי רבעון חוזרי מנכ"ל משרד הפנים לידיעת התאגידים העירוניים".מן הראוי אפוא שהעירייה, באמצעות לשכת התאגידים, תקפיד כי חוזרי משרד הפנים, ובייחוד אלה הנוגעים ישירות לתאגידים העירוניים, יועברו ללא דיחוי לכל התאגידים שלה, ותעמוד על כך שכל אחד מהדירקטורים מטעמה בתאגידים העירוניים יפעל לקידום ויישום הוראות החוזרים בתאגידים העירוניים.
תגובה
עיריית תל-אביב-יפו
9.
בהתאם להנחיית העירייה, מעבירה לשכת התאגידים לידיעת התאגידים העירוניים את חוזרי מנכ"ל משרד הפנים באופן קבוע, החל ממאי 2010. העירייה בוחנת מול היועץ המשפטי לממשלה והתאגידים העירוניים, כתיבת נוהל חדש, אשר יקבע קריטריונים ברורים בנושא.
ליקוי
 
10. 
כאמור, לפי נוהל המשרד לחלוקת כרטיסים נדרשה העירייה, כמו יתר הרשויות המקומיות, להקים ועדה מקצועית לקביעת תבחינים לחלוקת כרטיסים. הועלה כי בעירייה הוקמה ועדה כזו, שאף הציעה תבחינים במסגרת נוהל לחלוקת כרטיסים והזמנות לחברי מועצה ועובדי עירייה, אולם עד מועד סיום הביקורת לא אושרו התבחינים על ידי מועצת העירייה, ולמותר לציין כי הם לא פורסמו כנדרש באתר האינטרנט של העירייה. משרד מבקר המדינה העלה כי אף שלא אושרו תבחינים כנדרש, המשיכה העירייה לדרוש ולקבל מהחברה כרטיסים למשחקי כדורסל ולחלקם לחברי המועצה ולעובדיה הבכירים: בשנת 2007 הקצתה החברה לעירייה 129 כרטיסים ל-13 משחקים שהתקיימו בהיכל באותה שנה; בשנת 2008 - 130 כרטיסים; ובשנת 2009 (עד תחילת נובמבר) - 60 כרטיסים.
תגובה
היכל הספורט ביד-אליהו
10.
החברה העבירה כרטיסים לעירייה רק על פי דרישה רשמית של מנכ"ל העירייה ושל היועץ המשפטי לעירייה. מתחילת עונת המשחקים 2009/10 ואילך, נמנעה העירייה מלהעביר דרישה כאמור, ועל כן החברה לא העבירה לעירייה כרטיסים לכל אירוע שהתקיים בהיכל.
ליקוי
 
11. 
מעיון במסמכי החברה עולה כי בשנים 2007 ו-2008 דיווח מנכ"ל החברה לוועדת הכספים של החברה פעם בשנה בלבד על הענקת הכרטיסים, ולא אחת לשישה חודשים כפי שנקבע בנוהל, וכי דיווחים אלה לקו בחסר: 

המנכ"ל העמיד לעיונם של חברי הוועדה "תיק מרוכז של חלוקת כרטיסים לפי מופעים/כדורגל/וכדורסל" ובו דוחות ידניים ובהם שמות מקבלי הכרטיסים לכל אירוע (להלן - הדוחות הידניים), אך הוא לא הכין עבורם דוח מרוכז לגבי כלל האירועים המפרט את הנתונים האלה: מי האנשים שקיבלו כרטיסים, לפי אילו אמות מידה הם נבחרו, כמה כרטיסים קיבל כל אחד מהם ולאילו אירועים. לא תמיד צורפו לדיווחים מסמכים המאשרים כי כל הגופים והאנשים הרשומים כמקבלי כרטיסים אכן קיבלו אותם; חלק ממקבלי הכרטיסים נרשמו בדוחות הידניים בשמם הפרטי בלבד, ואי-אפשר לדעת מי הם ועל סמך מה הם קיבלו את הכרטיסים.
תגובה
11.
החברה תקפיד על דיווח חצי-שנתי של המנכ"ל לדירקטוריון ולוועדותיו על חלוקת הכרטיסים, והמנכ"ל יעביר לעיון הדירקטוריון ולוועדותיו דוחות מקיפים, שיכללו את הפרטים הנדרשים. ככל שמדובר בכרטיסים אשר לא חולקו ושנמסרו למפיקים, החברה החלה במהלך שנת 2010 להחתים את המפיקים על אישור לפיו קיבלו את הכרטיסים, בצירוף מספר הכרטיסים שנמסרו.
ליקוי
 
12. 
בדוחות הידניים לא הסבירה החברה מה היא עשתה בכרטיסים שבהם לא השתמשה (למעט 16 כרטיסים למופעים של הזמר, שהוחזרו לאמרגן האירוע). הסברים אלו דרושים בייחוד נוכח העובדה שמדובר היה באירועים אטרקטיביים ומבוקשים מאוד.
תגובה
12.
בעקבות הביקורת, מוצמדים כרטיסים שנותרו בידי החברה לדוח הכרטיסים שחולקו, והדוח על הכרטיסים העודפים נשמר עד לביקורת שעורכים מבקר החברה ומזכירת החברה. רק לאחר שמבקר החברה ומזכירת החברה בודקים כי קיימת התאמה בין מספר הכרטיסים שהתקבלו, מספר הכרטיסים שחולקו והכרטיסים שנותרו ללא שימוש, נותנים הם את אישורם להשמדת הכרטיסים שלא חולקו.
ליקוי
 
13. 
מהאמור לעיל עולה כי בדומה לנוהל הקודם, גם הנוהל המעודכן אמנם הגביל את מספר הכרטיסים שיועדו לנבחרי הציבור ולעובדים בעירייה, אך מספר הכרטיסים שיועדו לעובדי החברה ולדירקטורים לא צומצם; בנוהל המעודכן לא הוגדר המונח "שימוש אישי", ולמעשה יכול כל אדם המקבל כרטיס להעבירו למי שהוא רוצה ללא הגבלה; בדומה לנוהל הקודם גם הנוהל המעודכן מקנה למנכ"ל החברה אפשרות לחלק כרטיסים כראות עיניו.
תגובה
13.
החברה גיבשה טיוטת נוהל חדש להקצאת כרטיסים, אשר נמצא בהליכי בחינה ואישור הדירקטוריון. נוהל זה קובע, כי אדם המקבל כרטיס לשימושו האישי יהיה רשאי לעשות בו שימוש בעצמו, או למסור אותו לשימושו של קרוב משפחתו מדרגה ראשונה (בן/בת זוג, הורה, ילד, אח) בלבד. אשר לשימוש אישי של עובד או דירקטור - נוהל הקצאת הכרטיסים מ- 2006 מחייב את נוכחותו האישית של העובד או של הדירקטור באירוע, ואף מתנה קבלת כרטיסים בחתימת העובד / הדירקטור  על התחייבות שלא להעביר את הכרטיס לאחר ו/או למכור אותו.
חברת כביש חוצה ישראל בע"מ
ניהול החברה ותפקודה
הגופים המבוקרים: חברת כביש חוצה ישראל – כביש 6, משרד התחבורה והבטיחות בדרכים, משרד האוצר, רשות החברות הממשלתיות.
ליקוי
 
1. 
הממשלה החליטה בפברואר 2010 כי החברה תהיה שותפה בתכנון ובביצוע של פרויקטים נוספים, לרבות המשך סלילתם של קטעי הכביש ותכנון מסילות רכבת, ואישרה לחברה להתחייב על סך של 5.75 מיליארד ש"ח בגין ביצוע עבודות אלה. לפני שהתקבלה החלטת הממשלה לא נעשתה עבודת מטה מקיפה כדי לבחון את היתרונות והחסרונות של ביצוע העבודה על ידי החברה ולוודא שביכולתה לבצע את הפרויקטים הנוספים. 
תגובה
משרד התחבורה והבטיחות בדרכים
1.
אכן לא בוצעה עבודת מטה, אולם הנושא נשקל והוחלט לחלק את המטלות של 'נתיבי ישראל' בין חברות הביצוע על בסיס ניסיון העבר וחוות דעת מקצועית במשרד על יכולות החברה.
ליקוי
 
2. 
הרשות הממונה בדקה את הנתונים של פיצוי והחזר הוצאות (קנסות) למי שלא שילם את האגרה לגבי השנים 2007-2006, ובפברואר 2009 המליצה להפחית את סכומי הפיצוי והחזר ההוצאות. הזכיין הסתייג מהבדיקה ומתוצאותיה, ומשרד התחבורה התקשר עם יועץ מטעמו לבדיקה נוספת. במועד סיום הביקורת עדיין לא הושלמה הבדיקה הנוספת, ועל כן לא הופחתו שוב סכומי הפיצוי והחזר ההוצאות. 

בדיקה שעשתה הרשות הממונה העלתה כי סכומי הכנסותיו המצטברות של הזכיין מהאכיפה היו גדולים מהסכומים שהוציא לצורך ביצוע האכיפה. הזכיין צובר כמיליון ש"ח עקב הפער בין ההכנסות מהאכיפה לעלויות ביצועה. 
תגובה
חברת כביש חוצה ישראל בע"מ
2.
המלצות החברה לעדכון בגין שנים 2007-2006 אומצו ויושמו בשיעור של 50% מההמלצה. על בסיס נתון זה האיצה החברה בסוף 2010 את הבחינה לגבי השנים 2009-2008.
ליקוי
 
3. 
לעתים חלף זמן רב, אפילו כמה שנים, בין המועד שבו הגישו נוסעים בכביש ערר על חשבון בגין נסיעות בכביש ובין מועד הזימון לדיון וקבלת ההחלטה. במערכת הממוחשבת לניהול הדיונים של ועדות הערר היה רישום של ההליכים ומועדיהם, אך היא לא אפשרה להפיק דוחות לשם בדיקת הגורמים לעיכובים. 
תגובה
3.
לאור התקלות שהצטברו במערכת המחשוב של וועדות הערר, ולאור הערות הביקורת, נעשה הליך קבלת הצעות לבחירת חברת מחשוב לצורך שדרוג מערכת התוכנה. עבודת השדרוג התחילה בתחילת מרץ 2011, תוך הערכה כי השדרוג יסתיים עד סוף 2011.
ליקוי
 
4. 
בחלק מהפרוטוקולים של ישיבות הדירקטוריון ושל ועדות הדירקטוריון שהוא מינה, שהתקיימו בשנים 2009-2008, לא נמצאו פרטים על נושאים שונים שנידונו בישיבות אלה, כגון פרטים על אישור תכניות עבודה.
תגובה
4.
הדירקטוריון בישיבתו מיום 10/02/11 החליט על עדכון מתכונת רישום הפרוטוקולים, בדגש של הבאת דברים בשם אומרם ברמה מפורטת יותר.
ליקוי
 
5. 
היקף כוח האדם המקצועי בחברה קטן, ועיקר פעילות החברה נעשית באמצעות יועצים ונותני שירותים חיצוניים, שחלקם מועסקים שנים רבות. בביקורת נמצאו ליקויים בהסדרי ההתקשרויות של החברה עם היועצים ונותני השירותים ובבקרה עליהם. עם הרחבת פעילות החברה, עליה לפעול לשימור שליטתה בידע שבליבת פעילותה, באמצעות היועצים.
תגובה
5.
מתחילת שנת 2011 החברה עוסקת בשיפור תהליך שימור הידע לרבות מכלול היועצים החיצוניים וכל זאת על מנת לשפר את השליטה הכוללת במאגרי הנתונים והניסיון המצטבר. כמעט כל ההתקשרויות על בסיס קבלני הינן על בסיס תשומות בפועל, בתהליך ייעוץ שגרתי, כאשר הדגש הוא על היעדר יחסי עובד - מעביד. החברה פועלת לוודא שאכן ההתקשרויות ייעשו בזמן אמיתי טרם הפעלת היועצים.
ליקוי
 
6. 
הביקורת העלתה כי בנובמבר 2009 החליט דירקטוריון החברה כי רק משכורותיהם ותנאי עבודתם של המנכ"ל והבכירים יובאו לאישורו, ואילו משכורותיהם ותנאי עבודתם של עובדים אחרים יובאו לאישורו רק במקרים חריגים.
תגובה
6.
הושלם המהלך המשותף לרשות החברות הממשלתיות ולחברה לקביעת מתווה רמות /טווחי השכר לרבות מסגרת להעלאה. המתווה אושר בישיבת דירקטוריון החברה ביום 10/3/2011.
חברת נמל אילת בע"מ
היבטים מנהליים
הגופים המבוקרים: חברת נמל אילת בע"מ
ליקוי
 
1. 
מפברואר 2005 מאז החל הנמל לפעול כחברה ממשלתית, נוהלה החברה בידי מנכ"ל קבוע. רק מפברואר 2007 עד יולי 2008. במשך השנים האחרות נוהלה החברה בידי ממלאי מקום או בידי ועדת ניהול. התחלופה הרבה של המנכ"לים בחברה לאורך זמן כה ממושך הביאה לכך שהניהול השוטף של החברה הופקד בידי אנשים שמעמדם היה זמני, על כל המשתמע מכך. בנסיבות שבהן נוהלה החברה נוצר מצב שבו נפגם קיומם של מנגנוני איזונים ובלמים, ונפגעה היכולת לערוך פיקוח ובקרה נאותים בחברה.
ליקוי
 
2. 
מאמצע שנת 2007 חלה ירידה ניכרת בפעילות הנמל, ומאז עובדי התפעול עוסקים כשמונה ימי עבודה בלבד בחודש בפריקת מכוניות ומכולות מעטות מאוד. החברה קלטה עובדים אף על פי שאין תעסוקה מלאה בנמל, ובייחוד במחלקת התפעול. נוסף על כך עולה מממצאי המבקר הפנימי כי תהליך מיון המועמדים לא היה תקין.
ליקוי
 
3. 
באפריל 2009 אישר דירקטוריון החברה את מינויו של מר מיכאל אילון לתפקיד סמנכ"ל משאבים של החברה. המינוי אושר אף על פי שהחברה לא שאלה במהלך הריאיון עם מר אילון אם תלויים ועומדים כנגדו הליכים פליליים; זאת למרות מועמדותו לשאת בתפקיד בכיר ומשפיע בחברה. מר אילון מצדו לא דיווח על חקירה פלילית אשר התנהלה נגדו בשנת 2005, ואשר בעקבותיה הוגש בסופו של דבר כתב אישום בשנת 2010. הביקורת העלתה כי הרשות לא הוציאה הנחיות לדירקטוריונים של חברות ממשלתיות בעניין ההחלטות שיש לקבל באשר לעובדים בכלל, ולעובדים בכירים בפרט, שהוגשו נגדם כתבי אישום. משרד מבקר המדינה המליץ בעבר  כי ראוי שהרשות תפרסם הנחיות או נהלים המחייבים מועמד למשרה בכירה לדווח על הליכים פליליים או משמעותיים שהתנהלו נגדו.
תגובה
רשות החברות הממשלתיות
3.
הרשות מקיימת דיונים עם משרד המשפטים במטרה לגבש מדיניות כוללת - בעניין הליכים פליליים של מועמדים – ולהנחות את כלל החברות הממשלתיות בהתאם.
ליקוי
 
4. 
בישיבת הדירקטוריון בסוף ינואר 2005 אישר הדירקטוריון, לבקשת יו"ר הדירקטוריון מר יאיר חזן, למנות את עובד א' לתפקיד עוזר ליו"ר ומזכיר הדירקטוריון לשלושה חודשים, כמועמד יחיד בלא שפורסם מכרז לתפקיד. בנובמבר 2008 הוחלט ע"י הדירקטוריון להעביר את המזכיר למעמד של עובד קבוע. אין זה תקין שעובד המועסק במשרת אמון יועבר למעמד של עובד קבוע. מעצם טבעה משרת אמון יכולה להימשך רק כל עוד שורר האמון בין הצדדים, ורק כל עוד יו"ר הדירקטוריון מכהן בתפקיד. בסוף נובמבר 2008, באישור הדירקטוריון הועבר המזכיר למעמד של עובד קבוע בדירוג בכירים. שכרו עלה בשנת 2009, פי 2.3 בהשוואה ל-2008.
תגובה
חברת נמל אילת בע"מ
4.
בעקבות המעבר להסכם הקיבוצי עלה שכרו של המזכיר פי 1.74 ב- 2009 לעומת 2008 מאחר ובשנה זו כשנת הבסיס - שכרו היה נמוך מאד.
ליקוי
 
5. 
מנתוני החברה לגבי המשמרות הנוספות שמבצעים עובדי החברה עולה כי יש עובדים בכל מחלקה שביצעו עשרות משמרות נוספות בשנה יותר מאשר עובדים אחרים. יצוין כי את רוב המשמרות הנוספות מבצעים עובדים ותיקים ששכרם גבוה. עובדה זו משפיעה מטבע הדברים על הוצאות החברה. משרד מבקר המדינה לא קיבל הסברים מספקים על הסיבות להבדלים בין העובדים בביצוע המשמרות הנוספות. 
ליקוי
 
6. 
בנובמבר 2009 סוכם בין נציגי הנהלת החברה לבין נציגי העובדים על הגדלת תקרת ההלוואות לחברים בקופה בסכום ניכר ועל הגדלת תקופת החזר ההלוואה עד שמונה שנים. סיכום זה לא קיבל את אישור דירקטוריון החברה, כמתחייב מסעיף 32(א) של חוק חברות הממשלתיות התשל"ה-1975.
ליקוי
 
7. 
ביולי 2008 החליטה ועדת הדיור של הדירקטוריון להעביר את משרדי הדירקטוריון מרמת גן לבאר שבע הן מטעמי חיסכון לחברה והן מטעמים אחרים. בדצמבר 2008 בוצע המעבר. החלטת ועדת הדיור לא כללה מסמכים מבססים אשר יסבירו כיצד התקבלה ההחלטה, מה היו השיקולים והחלופות שנשקלו ואילו בדיקות נערכו כדי לוודא שאכן יושג חיסכון.
ליקוי
 
8. 
על הרשות ועל דירקטוריון החברה לנקוט את כל הצעדים המתחייבים כדי לוודא שהחברה תתנהל בצורה תקינה, יעילה ושהליקויים שעליהם הצביעה הביקורת, בתחומי ניהול החברה והיבטים של כוח אדם, יתוקנו ללא דיחוי. אף שחלפו חמש שנים ממועד הנחיית הרשות בדבר קביעת נוהל לבחירת פקידים בכירים בהתאם לתקנות, לא הכינה החברה נוהל כאמור. על החברה לפעול ללא דיחוי לתיקון הנוהל בהתאם להנחיות רשות החברות הממשלתיות.
תגובה
רשות החברות הממשלתיות
8.
בכוונת רשות החברות הממשלתיות לפנות לחברת נמל אילת על מנת שנוהל מינוי פקידים בכירים, התואם את דרישת רשות החברות, יובא לאישור בדירקטוריון החברה.
תגובה
חברת נמל אילת
1-8.
בהתייחס לסעיפי הממצאים חברת נמל אילת מקבלת את סיכום דוח המבקר ותפעל על מנת ליישם המלצותיו.
חברת נמל חיפה בע"מ
מערכת לניהול מכולות
הגופים המבוקרים: נמל חיפה, חברת נמלי ישראל בע"מ, רשות החברות הממשלתיות
ליקוי
 
1. 
אף שבהסכם המקורי מאוגוסט 2003 נקבע כי נמל חיפה יקבל את המערכת לניהול מכולות (מערכת מחשוב אסטרטגית המנהלת את כל התפעול של הנמל) בפברואר 2005. במועד סיום הביקורת (יולי 2010), כחמש שנים וחצי לאחר המועד המקורי להפעלתה, היא עדיין לא הופעלה בו. הפרויקט המקורי תוכנן ל-19 חודשים, אך בפועל הוא ארך 84 חודשים, עד מועד סיום הביקורת. לפי נתוני חברת נמל חיפה, עד אוקטובר 2010 הושקעו במערכת כ-46 מיליון ש"ח, לעומת תקציב מקורי של 30 מיליון ש"ח, סכום זה אינו כולל את כל העלויות כמו עלויות הדרכה והוצאות שכר לעובדים ייעודיים למערכת. החריגה מהתקציב המקורי גדולה אפוא מ-50%. לנמל חיפה אין תחשיב עלויות מלא ומפורט על כל הוצאות הפרויקט ועל ההפסדים שנגרמו. 

תגובה
חברת נמל חיפה בע"מ
1.
במהלך התקופה בה דן הדוח חלו תמורות מהותיות בחברה ובמהלכה הוחלפה במלואה שדרת ההנהלה של החברה, כמו גם חברי דירקטוריון החברה והעומד בראשו. נכון למועד זה,  פועלת בהצלחה המערכת לניהול המכולות ברציף המערבי בנמל חיפה ובמסוף הכרמל, ובמהלך התקופה הקרובה תופעל המערכת בכל הנמל.
ליקוי
 
2. 
פעולתו של הדירקטוריון בעניין המחלוקת המתמשכת עם הוועדים בנוגע להפעלת מערכת ה-TOS לקתה בחסר: הוא נמנע מלדרוש מידע מפורט על טיפול הנהלת הנמל במחלוקת עם הוועדים ואף שהוצגו חלופות לפתרון כמו כן, לא דן בהן הדירקטוריון ודחה את החלטתו למועד מאוחר יותר, אולם החלטה בעניין לא התקבלה; פרט למינוי מנהל פרויקט יותר משנה לאחר שהמבקר הפנימי הגיש את הדוח - לא יושמו המלצותיו.

תגובה
2.
הדירקטוריון הנוכחי עוקב, אחר לוחות הזמנים בפרויקט, תוך קבלת דיווחים על עמידה ביעדים, הסברים על עיכובים ופירוט הצעדים לתיקון המצב. ההמלצה העיקרית והמשמעותית ביותר בדוח מבקר הפנים עסקה בסוגית היעדר של מנהל פרויקט למערכת והנחיצות במינויו. המלצה זו יושמה באופן מלא בפיקוח הדירקטוריון ביום 18.2.2009, עת מונה מנהל הפרויקט, שהינו מומחה בתחום מערכות המידע, כמפורט בדיווח מנכ"ל החברה לדירקטוריון מיום 11.2.2009. 

ליקוי
 
3. 
לאחר שמנכ"ל הנמל ומנהל אגף המחשוב סיכמו את עמדתם הסופית בנוגע לחלופה הזולה הנבחרת, דיווח סמנכ"ל כספים כי הצעת חברה א' זולה בכ-9% מהצעת חברה ב'; הנהלת הנמל לא נענתה להצעותיה של חברה א' לקיים עמה פגישה כדי להגיע לפתרון שישביע את רצון כל הצדדים. כמו כן, מחלוקת מהותית שהתגלעה בין הנהלת הנמל ובין חברת נמלי ישראל בעניין המחויבות של נמל חיפה כלפי חברה א' לא הוצגה לדירקטוריון הנמל. 
תגובה
3.
ממצאי הוועדה המקצועית אשר בחנה את ישימות המערכת מתוצרת חברה ב' גובשו במסמך מפורט מתאריך 5.7.2009, שבחן פרמטרים שונים, ומטרתו הייתה רק המחשת ישימות המערכת. מעבר לחשיבות אותה מייחסת החברה ליישום והטמעת המערכת, הרי שהעדפת מימד האיכות על פי המחיר, בולטת לנוכח כשלון המערכת בשנת 2007 – מטעמים הנוגעים לאיכות המערכת, היה חשש מכישלון נוסף בהטמעת המערכת בחברה. במהלך החודשים דצמבר 2008-פברואר 2009 קיימו נציגי החברה שש פגישות עם נציגי חברה א' בניסיון להגיע להסכמות, אשר בעניינן נמסר דיווח מפורט לוועדת המכרזים של החברה. לנוכח עמדה בלתי מתפשרת של חברה א' נעשתה הפנייה מטעם החברה לחברה ב'. מן הראוי להוסיף בהקשר זה גם כי המשא ומתן עם חברה א' נוהל כהלכה ובמסגרתו ניתנו לחברה זו באותו שלב, ומאוחר יותר גם במסגרת ההליך התחרותי שניהלה החברה, הזדמנות הוגנת וראויה, לשפר כראוי את הצעתה, אולם היא בחרה מסיבותיה היא, שלא לנהוג כך.  
חברת נמלי ישראל - פיתוח ונכסים בע"מ
הסדרת השימוש בנכס בחיפה

הגופים המבוקרים: מינהל הדיור הממשלתי שבאגף החשב הכללי במשרד האוצר, חברת רכבת ישראל בע"מ, חברת נמלי ישראל פיתוח ונכסים בע"מ 
ליקוי
 
1. 
עד מועד סיום הביקורת לא נחתם הסכם פיתוח בין המדינה ובין חברת נמלי ישראל פיתוח ונכסים בע"מ (חנ"י). לכן מחצית מזכויות הבעלות על הנכס לא הועברה על שם חנ"י אלא נותרה על שם רשות הנמלים והרכבות, ישות משפטית שאינה קיימת עוד. נוסף על כך לא הובהר, מעמדה של רכבת ישראל שהופרדה מרשות הנמלים והרכבות, בנוגע לחלקה בנכס .
 
הנכס הוא מקרה פרטי של תופעה רחבה יותר של נכסים רבים שרשות הנמלים והרכבות רשומה בהם כבעלים ושאלת הבעלות עליהם לא הוסדרה בהסכם, למרות דרישת חוק רשות הספנות והנמלים התשס"ד-2004. על בעיה זאת הצביע מבקר המדינה כבר בדוח 59ב בפרק על הרפורמה בנמלי הים.

תגובה
חברת נמלי ישראל – פיתוח ונכסים בע"מ
1.
חברת נמלי ישראל (חנ"י) פועלת מזה שנים להעביר מחצית הבעלות על הנכס ולקדם את שיקום הבניין ושיווקו. בתאריך ה-20/12/2010 הודיע עורך הדין המייצג את מינהל נכסי הדיור הממשלתי לחברת נמלי ישראל, שלא ניתן להתקדם במכירה כל עוד חברת נמלי ישראל לא חתמה על הסכם המקרקעין מול מינהל מקרקעי ישראל. עוד הוסיף כי לרכבת ישראל יש זכויות בקרקע ולא הועילו ההסברים המנומקים שלא כך הדבר.

ב-26/02/2011 פנתה החברה ליועץ המקצועי לשר התחבורה והבטיחות בדרכים בבקשה להתערבות השר על מנת לנסות ולקדם פיתרון להסדרת השימוש בנכס בחיפה, ללא תלות בחתימה על הסכם המקרקעין בין מינהל מקרקעי ישראל לחברת נמלי ישראל. חנ"י תמשיך לעשות כל מאמץ לסיים הפרשה תוך נכונות לשלם כמחצית מעלות המבנה, השייכת למינהל נכסי הדיור הממשלתי, בהתאם להערכת השמאי הממשלתי.
תגובה
רכבת ישראל בע"מ
1. עמדת רכבת ישראל הינה כי הזכויות הרשומות על שם המדינה, הן בפועל הזכויות של רכבת ישראל. זאת בהתאם לאמור בהסכם העקרונות למתן זכות שימוש ולהעברת זכויות במקרקעין בין ממשלת ישראל באמצעות החשב הכללי ומינהל מקרקעי ישראל, לבין רכבת ישראל, מיום 29 לאפריל 2004, אשר מטרתו הייתה לקבוע את ההסדרים בנוגע למקרקעי הרכבת ובכלל זה הזכויות שיינתנו על ידי המדינה לחברת רכבת ישראל. בסעיף 7 להסכם הנדון נקבע כי כל מקרקעי הרכבת יירשמו על שם מדינת ישראל ולא על שם הרכבת ולפיכך 50% מהזכויות בחלקה (למעט המבנה) שייכות לרכבת ישראל ורשומות על שם המדינה. מגרש החנייה בחלקה מהווה חלק ממקרקעי הרכבת והפעולות שמבצע נמל חיפה, לרבות המכרז להקמת חניון, בוצעו ללא שיתוף או אישור רכבת ישראל.
תגובה
משרד התחבורה והבטיחות בדרכים
1.
שר התחבורה הנחה את מנכ"ל משרדו לבחון את נושא הקרקעות ולהביא לידי פתרון את הסוגיה. בכוונת המנכ"ל לקיים דיון בעתיד הקרוב בנושא עם כלל הגורמים הרלוונטיים.
ליקוי
 
2. 
זה עשרות שנים עומד בחיפה מבנה ללא שימוש ובסמוך לו מגרש השייך למדינה. מחצית הנכס רשומה על שם רשות הנמלים והרכבות ומחציתו על שם מדינת ישראל.  לדעת משרד מבקר המדינה, על שר האוצר, שר התחבורה וחנ"י, לגבש הסכם ובו יוסדר רישום הבעלות והשימוש בנוגע לנכס בחיפה על מנת שייעשה בו שימוש לתועלת הציבור.
מפעל הפיס
הטיפול בשתי תביעות משפטיות הנוגעות לכמה 

בכירים לשעבר
הגופים המבוקרים: מפעל הפיס
ליקוי
 
1. 
לדעת משרד מבקר המדינה, ההמלצות המצוינות בדוח 57ב' תקפות גם בעניינם של ממצאי ביקורת זו לגבי תפקוד דירקטוריון המפעל ותפקודם האישי של יו"ר הדירקטוריון לשעבר, המנכ"ל ומזכיר המפעל בנוגע לתביעת חברת אקוטק (מערכות כלכליות בע"מ) נגד מפעל הפיס ולתביעה של המדינה ומפעל הפיס נגד גג"ג (גדעון גדות, רחל גואטה ואליצור גורן). הועלה כי מוסדות המפעל והגורמים הממשלתיים האמורים הנוגעים בדבר - ובראשם שר האוצר - עדיין לא נקטו את הפעולות המתחייבות מהמלצות מבקר המדינה בדוח 57ב, ומן הראוי ששר האוצר, בליווי שר המשפטים ומשרד המשפטים יעשו זאת ללא דיחוי נוסף. 

ממצאיו החמורים של דוח זה מלמדים שהנהלת המפעל ומוסדותיו כשלו בטיפולם בתביעת אקוטק ובתביעה נגד גג"ג וביצירת הקשר המתחייב ביניהן מבחינת שיתוף ראוי במידע ובקבלת ההחלטות ומצביעים על סטייה מנורמות ציבוריות ראויות. המנכ"ל, מר שאול סוטניק, המזכיר, עו"ד רוני כהן (וכן יו"ר הדירקטוריון לשעבר, מר שמעון כצנלסון, שפרש בינתיים) הם נושאי משרה החבים חובת נאמנות כלפי המפעל וכלפי הציבור, שכספיו מופקדים בנאמנות בידי המפעל. בעקבות הממצאים שהועלו בדוח זה מתעורר החשש כי נושאי משרה אלו לא מילאו את חובתם זו. לדעת משרד מבקר המדינה, ממצאי דוח זה מחייבים את מוסדות המפעל לבחון את מידת האחריות האישית של נושאי התפקידים המכהנים, כל אחד בהתאם להיקף תפקידו וסמכויותיו, להסיק את המסקנות ולנקוט צעדים ככל שיידרש.
על מוסדות המפעל לבחון את אופן טיפולה של הנהלת המפעל וקבלת ההחלטות בשתי התביעות המשפטיות וכן להידרש לאחריות האישית ולסוגיית היעדר השקיפות והגילוי הנאות בתביעות אלו. לדעת משרד מבקר המדינה, על רשויות המדינה הנוגעות בפעילותו של המפעל - משרד ראש הממשלה, משרד האוצר ומשרד המשפטים - כל אחד בתחומו הוא, לפעול בהקדם למינוי יו"ר דירקטוריון למפעל, לתיקון הליקויים החמורים שנמצאו בביקורת זו ולמיצוי הבירור הנדרש כעולה מממצאיו של דוח זה.
תגובה
משרד האוצר – החשב הכללי
1.
משרד האוצר יבחן את האפשרות להחיל על מפעל הפיס נורמות ראויות כדוגמת החלת נורמות השכר במגזר הציבורי, כחלק מעבודה על ההיתר החדש למפעל הפיס, החל משנת 2012.
פרק שביעי 

מערכת הביטחון

מערכת הביטחון

מחקר ההיסטוריה הצבאית והביטחונית - בצה"ל ובמשרד הביטחון

הגופים המבוקרים: משרד הביטחון, צבא הגנה לישראל

ליקוי

1. 
לא נקבעו מדיניות מחקרית ומטרות ארוכות טווח שעליהן התבססה פעילות המחקר הן בצה"ל והן במשרד הביטחון. עוד נמצא כי המחקר ההיסטורי בצה"ל, שאת עיקרו עושה מחלקת היסטוריה, אינו מקיף את כלל צה"ל ואינו מתבצע באמצעות שיתוף פעולה בין יחידות ההיסטוריה השונות.

תגובה 

משרד הביטחון

1.
מדיניות המחקר, ארוכת הטווח, מעוגנת בהוראות משרד הביטחון (בהמ"ב) של היחידה להיסטוריה שעודכנה לאחרונה בינואר 2011 כדלקמן:

היחידה להיסטוריה מופקדת על איסוף, ריכוז וניתוח של חומר בעל ערך היסטורי  למערכת הביטחון.
היחידה אמונה על מחקר תולדות משרד הביטחון והבטחת קיום הזיכרון ההיסטורי של המשרד.
ברוח זו, ולאור הערת הביקורת, בכוונת היחידה להיסטוריה לגבש תוכנית מחקר רב שנתית, אשר תשקף את כיווני המחקר העתידיים.
תגובה

צבא ההגנה לישראל

1.
אופי המחקר ההיסטורי בצה"ל ותוצרותיו – אחריות מחלקת היסטוריה בחטיבת תורה והדרכה (להלן: תוה"ד) כלפי יחידות ההיסטוריה הזרועיות ויחסי הגומלין בינה לבינן אינם מוגדרים בפקודות צה"ל ואין בסמכות מחלקת היסטוריה להחיל את מדיניותה, לרבות שיטות המחקר ואמות המידה לפרסום, על יחידות ההיסטוריה הזרועיות. חטיבת תוה"ד תבצע עבודת מטה להגדרת נוהלים ברורים ויציגה לאג"ת במהלך שנת 2011.

ליקוי

2.
לפי פקודת הארגון של מחלקת היסטוריה, עליה לבצע חלק מתפקידיה באמצעות המכון לחקר ההיסטוריה ובאמצעות ועדה אקדמית. נמצא ששני גופים אלה אינם קיימים, ויש בדבר הן אי-התאמה להוראות והן כדי לצמצם ביכולתה של מחלקת היסטוריה לבצע את התפקידים שההוראות מטילות עליה. 

תגובה 

משרד הביטחון

2.
הוראת המשרד הנדונה תוקנה בתחילת 2011.

תגובה 

צבא ההגנה לישראל

2.
המכון לחקר ההיסטוריה הצבאית נועד לאפשר את טיפוח עתודת חוקרי ההיסטוריה הצבאית, את העמקת מפת המחקר ההיסטורי ואת הרחבת המחקר הרב-שנתי. בהיעדר משאבים לא ניתן להקימו. 


הוועדה האקדמית הוקמה בפועל, בשנות ה – 2000 לצורכי עיצוב המחקר והבקרה עליו, אולם התפרקה כעבור מספר שנים בשל קשיים באיושה ובכינוסה. סמכויות הוועדה הועברו לרח"ט תוה"ד ולרמ"ח היסטוריה בהליך מסודר. אזכור הוועדה בפקודת הארגון (פק"א) יבוטל.

ליקוי

3. 
מחלקת היסטוריה אינה מממשת את אחריותה המקצועית ביחידות היסטוריה זרועיות. פעילותה מול היחידות הזרועיות ופעילותן של כל אחת מיחידות אלה זו מול זו נעשות באופן שונה ובנפרד, וחסר גורם מנחה, מוביל ומרכז אשר מתאם מטרות לטווח ארוך. 

תגובה 

3.
קיים צורך להסדיר את אחריות מחלקת היסטוריה כלפי יחידות ההיסטוריה הזרועיות – כפי שצוין בעבודת מטה שתבוצע במהלך שנת 2011.

יחידות המחקר ההיסטורי בצה"ל אינן קובעות את מטרות המחקר, אלא את הנושאים שיחקרו. נושאי המחקר ההיסטורי בחיל האוויר נקבעו בהתאם לסדר הכרונולוגי של מלחמות ישראל. באופן זה הסתיימו המחקרים אודות חיל האוויר עד למלחמת ששת הימים. בהתאם לתוכנית שהותוותה, נמשך העיסוק במחקר על חיל האוויר במלחמת ששת הימים. בנוסף, לצד המחקר המרכזי, נכתבו גם מחקרים משניים. העובדה שמדור מחקר לא היה מאויש משנת 2007, לא מנעה את המשך המחקר המרכזי, ולא את פרסומם של המחקרים המשניים.

ליקוי 

4.
הדרישות המקצועיות, שממלא תפקיד רמ"ח היסטוריה נדרש לעמוד בהן, אינן מוגדרות במסמך כלשהו.

תגובה 

4.
הנושא יוסדר על-ידי חטיבת תורה והדרכה עד חודש יוני 2011.

ליקוי

5.
תכניות העבודה של מחלקת היסטוריה אינן נקבעות על סמך תכנית מטכ"לית רב-שנתית שמגדירה מראש את הנושאים לבדיקה. 

תגובה 

5.
מחלקת היסטוריה פועלת על-פי תכנית מטכ"לית המאושרת ומתוקפת מידי שנה בנהלים המקובלים. מידי שנה מתוקפת התכנית לשנתיים הקרובות ומשלבת משימות ארוכות טווח רב-שנתיות ודו-שנתיות, זאת לצד משימות שנתיות קצרות טווח. במסגרת תכנית העבודה מתחייבות ומתאפשרות גמישות ורלוונטיות בהתאם למציאות המשתנה. הוועדה האקדמית אינה נחוצה לעיבוד תכניות רב-שנתיות בשיתוף עם ר' אמ"ץ.

ליקוי

6.
בהיעדר הוועדה האקדמית, אין כל גורם מקצועי נוסף שיכול להשתתף בתהליך קבלת החלטה בנוגע לפרסום מחקרים, ודי בהחלטה של ראש מחלקת היסטוריה וראש חטיבת תוה"ד כדי למנוע פרסום של מחקר שבוצע במחלקה. 

תגובה 

6.
הליך ערעור בנושא פרסום מחקרים אינו תואם לאי-פרסום מחקר לאור העובדה כי היותו של רמ"ח היסטוריה מזמין עבודת המחקר, בטיב ובאיכות מסוימת. בנוסף, לאור קיומו של מדרג הפיקוד בצה"ל ממילא ניתן לפנות למפקד בכיר יותר (כגון: רח"ט תוה"ד) על החלטה קודמת.

ליקוי

7.
קשרי יחידת היסטוריה של משרד הביטחון עם מחלקת היסטוריה ועם שאר יחידות ההיסטוריה הצבאיות הם רופפים. עקב כך, משנת 2000 עד שנת 2010 התקיים שיתוף פעולה מחקרי בין היחידה המשרדית ובין יחידות היסטוריה של צה"ל רק בנוגע לשני מחקרים. 

תגובה 

משרד הביטחון

7.

היחידה להיסטוריה במשרד ויחידות ההיסטוריה של צה"ל אחראיות על תחומי מחקר שונים, ומכאן שגם  מטרות ושיטות המחקר שלהן - שונות. יחד עם זאת, קיים ממשק מסויים בין היחידה להיסטוריה למחלקת היסטוריה של צה"ל. לפיכך, ולאור הערת ביקורת, גיבשו שני הגופים מספר עקרונות  למיסוד השיתוף פעולה ביניהם כדלקמן:

1. פגישה עיתית (אחת לחודשיים) בין ראשי שני הגופים. פגישת העבודה נועדה    לעדכון ותיאום משותף.
2. לקראת הכנת התוכנית השנתית, בחינת האפשרות לנושאי מחקר משותפים.
3. במהלך בניית תוכנית המחקר של היחידה להיסטוריה, פגישת התייעצות ותיאום עם ר' מחלקת היסטוריה של צה"ל. במהלך הפגישה הכוונה לשרטט, במידת הצורך, "גבולות גזרה" בין תחומי אחריותו של משרד הביטחון לתחומי האחריות של צה"ל.
4. הפצה הדדית של מחקרים ופרסומים שונים.
5. עריכה והשתתפות בכנסים וימי עיון משותפים.
תגובה 

צבא ההגנה לישראל

7.
מחלקת היסטוריה בצה"ל פועלת בשנים האחרונות לחיזוק קשרי העבודה עם יחידת ההיסטוריה במשרד הביטחון בהתאם למשאבים הקיימים. הדבר יקבל ביטוי בתוכניות העבודה השנתיות של חטיבת תורה והדרכה, החל מתוכנית העבודה לשנת 2012.

ליקוי

8.
חסר "רעיון מסדר", שלאורו מתקיים תהליך של בחירת הנושאים למחקר ביחידת היסטוריה של המשרד.

תגובה

משרד הביטחון

8.
נכתב נוהל  שיטתי ומחייב לבניית תכנית מחקר על-פי השלבים הבאים:


א. קבלת הנחיותיו הכלליות של מנכ"ל משרד הביטחון לרבות,כיוונים מרכזיים ודגשים מיוחדים לקראת בניית תוכנית המחקר.

ב.  רישום מצאי המחקר הקיים ביחידה להיסטוריה. הכנת רשימה הכוללת את כלל מחקרי היחידה מאז הקמתה. 

ג.
איתור פערי המחקר: מתוך רשימת המצאי, איתור פערי המחקר על-פי חתך אגפי/יחידתי וכרונולוגי. בתום שלב זה תתבהר שאלת כיווני המחקר הדרושים להשלמת תמונת המחקר הכוללת.

ד. 
במקביל, הכנת רשימת נושאי ליבה העומדים במרכז סדר היום של המשרד. לצורך הכנת הרשימה, תתקיים התייעצות עם ראשי האגפים במשרד וכן עם ראשי חטיבות/יחידות, על פי הצורך. בשלב זה יש מקום להתייעץ עם ראשי היחידה להיסטוריה בעבר וכן עם אנשי אקדמיה. זאת, כדי לצרף לרשימה, נושאי ליבה נוספים.
              ה.
הכנת רשימת מחקרים אפשריים המסתמכת על אינטגרציה בין שתי רשימות: רשימת פערי המחקר ורשימת נושאי הליבה. הכוונה, להגיע בסופו של דבר לרשימה הכוללת 5-6 נושאי מחקר.

ו. 
הצגת כלל הנושאים שגובשו בפני שני פורומים נפרדים (פורום ראשי המשרד ופורום אנשי אקדמיה). בתום ההתייעצות, גיבוש רשימה מצומצמת של נושאים על פי סדר עדיפות יורד.

ז.
פגישת התייעצות ותיאום עם ר' מחלקת היסטוריה של צה"ל. במהלך הפגישה יהיה ניסיון לתאם בין תחומי אחריותו של  משרד הביטחון לתחומי האחריות של צה"ל.
8. הצגת רשימת הנושאים בפני ע' המנכ"ל/המשנה למנכ"ל.
             
ט.
הצגת הנושאים לאישור מנכ"ל משרד הביטחון.

ליקוי

9.
ראוי כי הרמטכ"ל ומנכ"ל משרד הביטחון יקבעו את מדיניות המחקר ההיסטורי הנוגעת לצה"ל ולמשרד הביטחון, בהתאמה. על דרגי הביצוע - ראש אמ"ץ ורח"ט תוה"ד בצה"ל וכן המשנה למנכ"ל משהב"ט - מוטלת האחריות לנקוט, כל אחד בתחומו, את כל האמצעים הדרושים להוציא מדיניות מחקר זו לפועל, ובכלל זה עליהם לקבוע תכנית עבודה ארוכת טווח בהתאם למשאבים שבאפשרותם להקצות לכך.

תגובה

9.
לראשונה, מאז הקמת היחידה, תובא תוכנית המחקר לאישור המנכ"ל. היקף המחקר הוא פועל יוצא של המשאבים המוקצים. בפועל, מדובר בשלושה מחקרים לשנת העבודה  2011-2012.
מערכות השליטה והבקרה בפיקוד העורף

הגופים המבוקרים: משרד הביטחון, צבא הגנה לישראל, המשרד לביטחון הפנים

ליקוי

1. 
מממצאי הביקורת עולה כי קיימים ליקויים רבים במערכות השליטה ובקרה של פיקוד העורף בתפקודו: ליקויים בקישור בין מערכות מרכזיות; לרבות במישקים למערכות השו"ב של גורמי ההצלה האחרים והטמעה בלתי מספקת של המערכות הקיימות. ליקויים אלה פוגעים בהשגת ייעודן של מערכות השו"ב - קבלת דיווחים שוטפים מזירות אירוע רבות, כדי לשרטט תמונת מצב עדכנית שתסייע בתהליך הפיקוד והשליטה ובניהול האירועים, שעשויים להיות בהיקפים גדולים נוכח היקפו ועצמתו של האיום הצפוי לעורף מדינת ישראל.
תגובה

צבא ההגנה לישראל

1.
נוכח הקשיים שהתגלו בפתרון בעיות הקישוריות בין מערכות פיקוד העורף שהוקמו ברשתות שונות, מערכת השו"ב העתידית שתוקם תהיה מערכת אחת שתשמש הן את המפקדות והן את הכוחות הניידים. פרויקט המערכת החדשה נמצא לקראת סיום שלב הייזום. נכתבה ואושרה דרישה מבצעית למערכת והוקמו צוותי ההיגוי.

ליקוי

2.
על פקע"ר לשפר ככל הניתן את מערכות השו"ב שברשותו, כדי למצות מהן את המרב. עליו להסדיר בדחיפות את סוגיית הקישוריות ביניהן ובינן לבין מערכות השו"ב של משטרת ישראל וארגוני ההצלה האחרים הפועלים בעורף בעת חירום, וכן להכשיר את חייליו להשתמש בהן. כל זאת כדי שהמערכות יספקו למקבלי ההחלטות בפקע"ר תמונת מצב שלמה, שתאפשר להם לקבל החלטות מיטביות לצורך מילוי משימותיהם.
תגובה

2. 
לנושא עמדות לנציגי המשטרה במחוזות פקע"ר – לאחר עבודת מטה סדורה שהתקיימה על-יד ענף מערכות מידע להקמת עמדות שישמשו את נציגי המשטרה במחוזות פקע"ר, הוצגו שתי חלופות. טרם סוכם נושא המימון בפקע"ר למימוש החלופות.


לנושא תכנון ואפיון מערכות השו"ב בין פקע"ר למשטרה – מתנהלת עבודת מטה מול משטרת ישראל לקישור בין מערכות השו"ב הטקטי בעורף ושו"ב משטרת ישראל.


העבודה מתנהלת בשני מימדים: קישור למערכת הנוכחית וקישור למערכת העתידית.


פקע"ר החל בתיאום מול משטרת ישראל לגבי מימוש ממשק בין מערכות השו"ב של המשטרה ושל פקע"ר.


במהלך ינואר 2011 התקיים דיון בין המשטרה לבין פקע"ר, בו הוצג הרעיון המסדר של הפרויקט וסוכם על המשך שיתוף פעולה בין הצדדים. בוצעו מספר מפגשים על-ידי פקע"ר מול משטרת ישראל בהם סוכם על שיתוף פעולה למימוש ממשק בין מערכות השו"ב בין הארגונים וכן סוכם כי ייעשה מיסוי של תחומי העניין לשיתוף. הפתרון הטכנולוגי ליישום הממשק ייבחן ויסוכם במסגרת הפרויקט. צפי לסיום עבודת המטה לאפיון הממשק בין פקע"ר למשטרת ישראל – סוף שנת 2011.

לנושא קישור למערכת השו"ב של מד"א וכבאות אש – הממשק בין מערכת השו"ב של פיקוד העורף לבין המערכות של מד"א אופין ומומש, ההפעלה מותנית באישור מד"א ובאישור אגף התקשוב בצה"ל. בתהליך האפיון של המערכת יימשך שיתוף הפעולה מול מד"א.


ביום 17 בינואר 2011 התקיים דיון עם נציגי כבאות אש וסוכם על התנעת תהליך של שיתוף פעולה בכל התחומים התקשוביים.

ליקוי

3.
נדרש שלקחי הקמת מערכות השו"ב הקיימות יהיו נר לרגליו של פקע"ר בבואו לפתח את מערכת השו"ב החדשה. עליו לקבל את אישורם של כל דרגי הפיקוד וגורמי ההסדרה הנוגעים לפיתוח מערכות מידע בצה"ל, ולשתף באפיון המערכת את כל הגופים הפועלים בעורף בעת חירום, כדי שהליקויים במערכות הקיימות לא יישנו.

תגובה

3.
לנושא היערכות להקמת מערכת שו"ב חדשה לעורף – בסיום מבצע "עופרת יצוקה" הוקם צוות תחקור לתחום השו"ב. הצוות בחן את טיב המענה בתחום מערכות השו"ב והגיש את המלצתו להקמת מערכת שו"ב חדשה ואחודה לעורף, המלצה שאושרה על-ידי מפקד פקע"ר. כמו-כן נכתבה דרישה מבצעית ראשונית שהגדירה את הצורך במערכת אחת ובחיבור לשותפי העשייה האזרחיים בעקבות עבודת המטה ובעקבות תובנות נוספות שהתגבשו במרוצת הזמן שנכתבה הדרישה המבצעית. ביום 30 ביוני 2010 אושרו על-ידי פיקוד העורף עיקרי הדרישה המבצעית. במהלך שנת 2010 התקיימה עבודת מטה מול מחב"מ לאישור התכנים שתכלול המערכת. התקיימו מספר פגישות בנושא אשר בעקבותיהן ובעקבות ההבנות בין המפקדים, אושרו רוב הנתונים לפקע"ר למימוש התהליכים המבצעיים.


אחד מיעדיו המרכזיים של פרויקט המערכת החדשה הינו מימוש הממשקים עם שותפי העשייה האזרחיים. אפיון הממשקים יסוכם עד סוף שנת 2011. מתוך ראייה זו הותנעה עבודת המטה מול משטרת ישראל, כבאות אש וגופי הגנת הסביבה כדי להגדיר בשלב מוקדם את ישויות המידע הנדרשות לעבודה בממשק, מה תהייה תצורת הממשק, מהי התפיסה לשיתוף הפעולה המבצעי ועוד. עבודת מול מד"א, רשויות מקומיות, משרדי הממשלה וגופי התשתיות תותנע בקרוב. עבודת המטה לגיבוש הממשקים נמצאת בשלבים ראשונים והדברים יתגבשו במהלך הזמן. המערכות הקיימות, ישמשו את פקע"ר עד לכניסת המערכת החדשה. פקע"ר יחליט על האיזון הנכון בין הצורך לבצע שינויים הכרחיים, על-פי הצרכים המשתנים לבין הרצון שלא להשקיע משאבים רבים מידי במערכות שיפלטו בסופו של התהליך.

ליקוי

4.
מן הראוי כי רשות החירום הלאומית, האמונה על גיבוש תפיסת ההפעלה במצבי החירום השונים והסדרת התהליכים בעורף, תפעל למימוש הקישוריות בין המערכות של הגופים הפועלים בעורף בשעת חירום.

תגובה 

המשרד לביטחון פנים

4.
חשיבות קיומן של קישוריות בין מערכות הקשר, תקשורת ושליטה ובקרה של גופי החירום השונים בשגרה ובחירום, הועלתה בעת הדיונים לקראת החלטת הממשלה מספר 2699 מתאריך 9.1.2011 שדנה בשיפור היערכות העורף לחירום. במסגרת הדיונים הנ"ל העביר המשרד לביטחון הפנים טיוטת הצעה לניסוח סעיף בהחלטת הממשלה העוסק במערכות התקשורת. הצעה זו הכוללת התייחסות ליכולת קישוריות של מערכות הקשר, וכן להקמת מערכת תקשורת מתקדמת משותפת שנועדה לאפשר תשתית משותפת למערכות שליטה ובקרה ואפליקציות נוספות. הממשלה החליטה בהחלטתה  האמורה לעיל, להקים צוות בין-משרדי בראשות רח"ל לבחינת חלופות למערכת תקשורת ושליטה ארצית לחירום. בשלב זה קבע יו"ר הוועדה (נציג רח"ל) כי דיוני הוועדה יתמקדו בנושא רדיו לאומי בלבד.

תגובה 

משרד הביטחון

4.
במערכת הביטחון  בכלל וברח"ל בפרט, מדגישים את הצורך לקיים סדר בנושא, ופעילות מובנית אינטגרטיבית, בכדי להביא לידי מימוש מערכות שו"ב ותקשורת לצורכי העורף בשעת חירום, בראייה רב ארגונית וברמה הלאומית.


החלטת ממשלה 2699 מתאריך 09/01/2011 מנחה את רח"ל להקים וועדה בין משרדית אשר תבחן ותמליץ על מערכת תקשורת ושליטה רב ארגונית וברמה הלאומית.


לאור האמור לעיל, רח"ל מקיימת את הפעילויות הבאות:


ביום  10 בפברואר 2011 התקיים דיון בראשות השר להגנת העורף. במסגרת הדיון הציגה רח"ל את תוכניתה  למערכות התקשוב בגופי החרום וההצלה בעורף האזרחי", שעיקריה הקמת שתי מערכות נתונים כדלקמן:


א)
מערכת מידע לצורך יצירת תמונת מצב לאומית- מערכת  בסיווג בלמ"ס(בלתי מסווג) המבוססת על האינטרנט, באמצעותה יתאפשר לכלל הרשויות המקומיות של מדינת ישראל, משרדי ממשלה, גופי חרום והצלה ורח"ל, לייצר את תמונת המצב הלאומית.


ב)
מערכת שו"ב טקטית - לתקשורת נתונים בעת אסון לאומי, בין כלל גופי ההצלה והחרום של מדינת ישראל


בנוסף, ולאור הערות הביקרות יזומן מפקד קשר ואלקטרוניקה פיקודי בפיקוד העורף  להציג את המערכת החדשה אותה הם מפתחים כדי לאמוד את סטאטוס הפרויקט ואת הכיוונים לפיתוחה.


לאחר למידת הנושא, בכוונת רח"ל להציע לממשלת ישראל ו/או לשר להגנת העורף להטיל על אחד או יותר  מגופי החירום וההצלה של עורף מדינת ישראל את האחריות להקמת המערכות דלעיל.
עסקה לרכש, לאחזקה ולפיתוח של מכשירים

הגופים המבוקרים: משרד הביטחון, צבא הגנה לישראל

ליקוי

1. 
לפני שמנה"ר פנה לוועדת הפטור במשרד הביטחון וקיבל פטור מביצוע מכרז, הוא קיים משא ומתן עם החברה בנושא העסקה, והסמנכ"ל וראש מנה"ר אף סיכם  בינואר 2010 שהמו"מ הסתיים. כל זאת, שלא בהתאם להוראות המשרד שלפיהן הסמכות לאשר ניהול מו"מ ומתן פטור ממכרז נתונה לוועדת הפטור במשרד.

תגובה

משרד הביטחון

1.
הבסיס לקיום המשא ומתן בין החברה למנה"ר היה בבקשת צה"ל- מז"י, והוצאת "בקשה למידע"  RFI לחברה. הדיון אצל סמנכ"ל ור' מנה"ר נקבע מלכתחילה כדיון פנימי עם אגף התקציבים במשרד, ועם זרוע היבשה, במטרה לסכם את מסלול ההתקשרות המועדף, בהתאם לתמהיל התקציב שיעמוד לרשות הפרויקט. הנושאים שנדונו היו: חלוקת תקציב בין שקלים ודולרים, יכולת פריסת מימון לאורך שנים, ייצור במדינה זרה לעומת ייצור בארץ, גובה הנחה על רכש המכשירים בתוכנית רב שנתית וכו'.  נציג החברה הוזמן להצטרף למהלך הדיון, כדי שתוצג לו עמדת המשרד לגבי דרישותיו למהלך לקביעת מסגרת כספית להסכם, שהינה תנאי לסיכום מסגרת החוזה. במעמד זה ביקש נציג החברה לקבל מסמך הכולל את הנקודות שנדונו במפגש כ"מכתב כוונה" של המשרד לחוזה. סמנכ"ל ור' מנה"ר הבהיר, כי תהליך ההתקשרות מותנה בהעמדת אישור תקציבי ובאישור המטה הכללי, כמקובל לכל פרויקט והשגת כל האישורים הנדרשים לאופיו של פרויקט מסוג זה, כולל פטור ממכרז, ואישור ועדת השרים להצטיידות. נכון להיום העסקה המתגבשת בקוים מנחים, נצורה ולא תצא לפועל, אלא רק לאחר אישורה כחוק וכנדרש על-ידי כל הגורמים המוסמכים, במערכת הביטחון ומחוצה לה.


נכון להיום לא יצא "מכתב כוונה". המשרד מציין כי המכתב או הזמנה פורמלית, יופקו רק לאחר קבלת כל האישורים הנדרשים. הכדאיות הכלכלית של העסקה מבוססת על תהליך הכולל פיתוח ורכש, אחזקה וניהול לוגיסטי של משק המכשירים. בפרויקט, הכולל רכש מחזור חיים שלם, נמצא כי יש יתרון כלכלי המוריד את עלויות הקיום של משק המכשירים. לדעת המשרד אין  זה נכון להפריד בין האחזקה השוטפת לבין יתר מרכיבי העסקה, ולתמחר רק אותה מול המש"א, כי אז מאבד המשרד את היתרון הכלכלי היחסי של עלות מחזור חיים מלא של משק המכשירים.

ליקוי

2.
ראש מנה"ר סיכם כי ניתן לבצע התקשרות עם החברה ("מותנה בקבלת אישור המטה הכללי") ובכלל זה להעביר את אחזקת מרבית המכשירים מצה"ל לחברה, וכי מנה"ר יוציא לחברה מכתב כוונה  בנושא בתוך עשרה ימים. כל זאת שלא בהתאם לאמור בהמ"ב - בלי שמנה"ר ביצע הליך תחרותי בדרך של מכרז בין צה"ל ובין החברה לביצוע האחזקה.
ליקוי

3. 
ראש מנה"ר סיכם כי המו"מ עם החברה הסתיים, לרבות בנושא עלויות רכש המכשירים  והעברת האחזקה מצה"ל לחברה ואף סיכם כי "בהתאם לבדיקה שנערכה על-ידי המשרד  וצה"ל נמצא כי עלות האחזקה בצה"ל גבוהה יותר מהצעת [החברה]", לפני שצה"ל והמשרד השלימו את עבודת המטה לבחינת המשמעויות של הרכש לרבות מהבחינה הכלכלית והלוגיסטית ומבחינת מספר המכשירים מכל סוג שיירכשו, ולבחינת המשמעויות של פיתוח הרכיב  ושל העברת האחזקה לחברה.
תגובה

3-2.
המסמך המדובר, מינואר 2010 היה במתכונת של נייר עבודה ומותנה באישורים המתאימים, לרבות פטור ממכרז, אישור המטה הכללי, אישור מנכ"ל המשרד ואישור הקבינט מדיני-ביטחוני. מכיוון שעסקה בסדר גודל כספי שכזה מותנית באישור הקבינט, לא היה בכוחו של סיכום הדיון לשכלל את העסקה ולגרום להוצאתה לפועל. בפועל, עד היום, ננקטו כל הצעדים לקבלת האישורים הנדרשים.  נוסח סיכום הדיון לא פירט זאת, כפי שהיה ראוי שיעשה.  בעקבות הביקורת הופקו לקחים באשר לניסוח סיכום דיון מסוג זה.
תגובה

צבא ההגנה לישראל

3.
עם התקדמות עבודת המטה בתחום תהליכי טרום-רכש עודכנו תוצאות הניתוח הכלכלי מספר פעמים וזאת בשל התעמקות נוספת בתיאום מול הגופים, האפיון הטכני, מרכיבי התמחור והניתוח הכלכלי, לדוגמה: בעת ההצגה לרח"ט תכנון, עלות האחזקה במצב קיים הייתה יקרה במעט מהעלות האחזקה הצפויה של החברה.


תהליך זה מעיד על בחינה מדוקדקת של ההוצאות הצפויות תוך העלאת פערים וסיכונים לכל אורך המהלך.

ליקוי 

4.
לפני שהגדירה זרוע היבשה באפיון טכני את תכולות הפיתוח ואת המפרט של הרכיב, סיכם ראש מנה"ר כי ההיקף הכספי לפיתוחו ולהצטיידות בו יהיה עשרות רבות של מיליוני ש"ח. סיכום עלויות פיתוח והצטיידות לפני הגדרת תכולות הפיתוח ומפרט המוצר עלול להביא לאי-התאמה לדרישות המבצעיות של ז"י ולתוספת עלויות.
תגובה

משרד הביטחון

4. 
הנושא טרם סוכם, בדומה ליתר הנושאים, ונמצא כיום במשא ומתן עם החברה. בזמנו דובר על כך שהחברה תספוג את עלות הפיתוח, כאשר עלות ההצטיידות תיבדק בבדיקה הנדסית, מאחר וטרם סוכמה התצורה הסופית של המכשיר.

ליקוי

5.
מצגת זרוע היבשה בפברואר 2010 לראש חטיבת התכנון באגף התכנון של ההשוואה בין עלויות האחזקה ב"מצב קיים" ובין עלויות אחזקה ב"מצב עסקה" לתקופה של 20 שנה, כדי לקבל אישור עקרוני לעסקה, לא התבססה על מכנה משותף ועל נתונים השוואתיים נכונים לצה"ל ולחברה; היא כללה נתונים שאינם מבוססים על עלויות בפועל, ולא כללה עלויות מסוימות ב"מצב עסקה". נוסף על כך ז"י ואט"ל לא דנו בחלק מעלויות האחזקה כדי לסכמם עד מועד ההצגה לרח"ט התכנון. 

ליקוי

6.
במועד סיום הביקורת במאי 2010, כשנה לאחר המועד שקבע ראש מחלקת אמצעי לחימה בז"י לסיום ניתוח מערכת  לבחינת שיפור הזמינות המבצעית של משק המכשירים בהיבטים טכניים, כלכליים ותורתיים, טרם סיימה זרוע היבשה את הניתוח, כגון גיבוש תפיסת האחזקה בעת שגרה ובעת חירום בחברה, וניתוח כלכלי, לרבות בדיקת כדאיות העסקה. אף על פי כן המליצה ז"י לרח"ט התכנון באג"ת בפברואר ובמאי 2010 לאשר את ביצוע העסקה.
תגובה

צבא ההגנה לישראל

6-5.
הערכת העלות לרכש המכשירים "במצב קיים" שהוצגה בפברואר 2010 הייתה מבוססת על המידע העדכני ביותר שהיה באותה עת בנושא הרכש ולא עמדה בסתירה עם האמור בהוראת משרד הביטחון מס' 40.066 – הוראות כלכליות להתקשרויות המשרד – תמחור אחיד והשקעות במערכת הביטחון. כך גם נתוני השינוע והאחסנה, אשר תוקנו בעקבות הביקורת ולאחר עבודת מטה שבוצעה בשיתוף אט"ל. בהמשך עבודת המטה, עודכנו העלויות על בסיס המשא ומתן שסוכם בין מנה"ר במשרד 
הביטחון לבין החברה. עם סיכום המשא ומתן המחירים שסוכמו הם אלה ששימשו באופן עקבי בעת הצגת הפרויקט לגורמים בזרוע היבשה, לגורמי המטכ"ל, למנכ"ל משרד הביטחון, לחשב המשרד, לחשב הכללי, למטה לביטחון לאומי, ולועדת השרים להצטיידות. 
אכן בעת ההצגה לרח"ט התכנון בפברואר 2010, טרם הושלם התיאום מול הגופים השונים. עם התקדמות עבודה המטה וטרם ההמלצה לאישור עקרוני באישור רח"ט תכנון באג"ת, ביצעה זרוע היבשה תיאום נרחב מול כלל הגופים ועודכן הניתוח הכלכלי בהתאם להערות הביקורת, להנחיות היועץ הכלכלי ולהערות כלל הגופים המעורבים בעסקה. בהצגה העוקבת לרח"ט התכנון באוקטובר 2010 ובעבודת המטה שהובאה לאישור עקרוני בפני רח"ט התכנון נכללו עלויות האחזקה בהתאם להערות הביקורת ולהנחיות היועץ הכלכלי. ענף התקשרות טקטית בחט"ל אשר עתיד לטפל בנושא אחזקת המינהלה הצבאית בתום חמש השנים, יבצע זאת במתכונתו הנוכחית ועל בסיס כוח האדם הקיים כיום בענף (ללא תוספת תקינה). אי לכך, אין עלויות כרוכות במהלך זה. כיום האחריות לאחזקה בכל הדרגים היא צה"לית ותפיסת האחזקה הקיימת מבוססת על שיטת השיקום. בשיטה זו קיים תעדוף של שעות עבודה וחלפים לפי יעדי רמת כשירות, שנקבעו על-ידי המטכ"ל.


התוכנית מבוססת על מיקור חוץ של האחזקה בדרג ב' באופן חלקי ודרג ג' באופן מלא. לא ניתן להעריך את היקף החוזה עם החברה על-פי שיטת השיקום. לאור זאת, התוכנית תומחרה על-פי השיטה לה מחויבת החברה בחוזה – שיטת ההנצלה, המבוססת על אחוזי זמינות. צה"ל מדגיש כי לא בוצע תמחור לפי שיטת ההנצלה מכיוון שלא ניתן לממשה בצה"ל במסגרת המצב הקיים. בשני המצבים (עסקה/מצב קיים) המטרה הינה לשקף את העלות הצפויה למערכת הביטחון באופן מהימן ביותר על סמך הנתונים הקיימים, כמפורט בהוראת המשרד מס' 40.066 – הוראות כלכליות להתקשרויות המשרד – תמחור אחיד והשקעות במערכת הביטחון. אשר לעלויות החלפים, הנושא אכן לא הוצג, אך תוקן לאחר שסוכם מול החברה שתספק את המכשירים הדרושים ללא תוספת עלות.

ליקוי

7.
החברה אינה נמנית עם הגופים הנכללים בצווי שר הביטחון, שהוצאו על פי חוק שירות ביטחון [נוסח משולב], התשמ"ו-1986, שבהם ניתן לקיים שירות צבאי סדיר במסגרת "שירות מוכר ". למרות זאת, על פי העסקה המתוכננת באחריות החברה להפעיל ולהכשיר 18 חיילים שיועסקו באחזקת המכשירים במרכזי האחזקה המרחביים . מתעורר ספק רב באשר לתקינות ההסדר המסתמן ולפיו חיילים המשרתים בהתאם לחוק, ישתלבו בפעילות החברה, ובאשר לשאלת התשתית החוקית שלו.
תגובה

משרד הביטחון

7. 
הנושא נבחן על-ידי מטה התוכנית, אין מדובר בעבודת "חיילים" בחברה אלא נבחנה אפשרות להשארת חיילים/טכנאים לעבודה במתקן הצבאי, הנמצא במחנה צבאי, אשר יופעל על-ידי החברה, כדי לשמר ידע או להגדיל יכולות המענה. נבחנה גם אפשרות השארת קצין ושני נגדים, אשר יפעילו את חלון השירות ויאפשרו פתיחתו מעבר לשעות העבודה, הנושא אושר על-ידי היועץ המשפטי, אשר ליווה את ההליך ונתבקש לבחון שילוב הנושא בהסכם. 

נושא העסקת חיילים/נגדים הינו בעל שני היבטים, האחד עובדתי – היכן יוצבו החיילים, האם מדובר בהעסקתם על-ידי החברה במפעלה לצרכיה, דבר האסור על-פי דין, או מדובר במשהו אחר. הנושא העובדתי - מדובר בביצוע פעילויות אשר מבוצעים כיום על-ידי צה"ל, בתוך שטח הבסיס, אבל בפיקוח  החברה. השאלה השנייה - משפטית. האם הדבר מותר או אסור. מאחר ומדובר בשירות בשטח צבאי, במשימות עבור צה"ל ותחת פיקוד צבאי, רק בפיקוח והדרכת החברה, אין לכך מניעה מבחינה משפטית. גם אם היה מדובר בפעילות חיילים במסגרת פרויקט בתוך המפעל, אם מבצעים פעילות לטובת הפרויקט, אין מדובר בשירות מחוץ לסד"כ.

תגובה

צבא ההגנה לי שראל

7.
על-פי המתווה המתוכנן אין מדובר בשירות חיילים מחוץ לסד"כ צה"ל מהטעמים הבאים: 


  - 
 שירות החיילים נעשה בבצ"פים (בסיסי ציוד פיקודיים), כלומר בתוך בסיסים צבאיים, ולא במסגרת ארגונית-אזרחית אחרת.

-
אין כפיפות ארגונית של החיילים לחברה או לארגון אחר    מלבד צה"ל.


-  
המעטפת הארגונית הכוללת הניתנת לחיילים הפועלים במעבדה הינה המעטפת של הבסיס. בהתאם, הטיפול הארגוני, לרבות הטיפול בענייני כוח אדם בחיילים אלה נעשה על-ידי הגורמים הצבאיים המוסמכים בבסיס. בדומה, טיפול בהיבטי שירות נוספים של החיילים (כגון: אישור חופשות) ניתן על-ידי מפקד צבאי בבצ"פ.

 - 
אף אם קיימת הנחייה או הכוונה מקצועית של עובדי החברה את החיילים הפועלים במעבדה, אין החיילים כפופים פיקודית לעובדי החברה אלא למפקד הבצ"פ.
חלק ב'

החלטות

ועדת השרים לענייני ביקורת המדינה

פיקוח על מכוני הרישוי ועל המוסכים
החלטה מספר בק/24 מיום כ"ח בניסן התשע"א -‏02/05/2011

מחליטים:

1. משרד התחבורה והבטיחות בדרכים יבצע, בתוך 4 חודשים, את הפעולות הבאות כדי להבטיח, ככל האפשר, שכלי הרכב הנעים בכבישי הארץ יהיו תקינים ובכך להביא לידי הפחתה במספר תאונות הדרכים:
1. המשרד יקבע, עד סוף יולי 2011 נהלי עבודה בנושא סדרי הפיקוח על מכוני הרישוי והמוסכים.
2. תוגבר ותועמק תדירות הביקורות על המוסכים, בעיקר כאלה הפועלים בסופי שבוע ובחגים. תוכנית הביקורת תוגש לוועדת השרים לענייני ביקורת המדינה.
3. יוחל תהליך הפרדה פיזית ומינהלית בין מכוני הרישוי ובין המוסכים.
4. הציבור יוכל למלא טפסים באמצעות האינטרנט. צפי לביצוע- סוף שנת 2011.
5. משרד התחבורה והבטיחות בדרכים ומשטרת ישראל ישתפו פעולה באופן רציף והדוק בקיום פיקוח שוטף על מוסכים מורשים ובלתי מורשים. תוכנית הפיקוח תוגש לוועדת השרים לענייני ביקורת המדינה.
2. הערות מבקר המדינה בדוח 61ב' יילקחו בחשבון במהלך ביצוע ההחלטה.
3. המשרד ידווח לוועדת השרים לענייני ביקורת המדינה ולאגף המפקח הכללי לענייני ביקורת המדינה במשרד ראש הממשלה, בתוך חודשיים על הפעולות שנקט לביצוע ההחלטה.
4. האחריות למעקב אחר ביצוע החלטה זו מוטלת על אגף המפקח הכללי לענייני ביקורת המדינה במשרד ראש הממשלה.
גביית חובות מס
החלטה מספר בק/25 מיום כ"ח בניסן התשע"א -‏02/05/2011

מחליטים:

1. רשות המיסים תבצע את הפעולות הבאות לשיפור טיפולה בגביית חובות מס:
1. תגביר ותעמיק את גביית חובות המס בסמוך להיווצרותם. בד בבד תקיים בדיקות מקדמיות לפני פעולות לעיקול מיטלטלין כדי להבטיח שפעולות אלה ינחלו הצלחה מרבית. תכנית פעולה תוגש לוועדת השרים לענייני ביקורת המדינה. הרשות תמציא, תוך 3 חודשים, הוראת נוהל על-פיה בכל מקרה בו בוצעה הדבקה (אזהרה לפני ביצוע)  אצל חייב תבוצע פעילות אכיפתית.
2. הרשות תקים מערך כתובות מרכזי ממוחשב של כלל הנישומים, שיהיה משותף לכל מערכי המס ויעדכנם באופן שוטף. הרשות תשלים את הקמתו של מערך כתובות זה בתוך 3 חודשים, בכפוף להוראות החוק.
3. הרשות תעדכן את הנהלים שנקבעו לחלק ממערכי המס בנוגע לדרישות ביטחונות מחייבות שנעשה עמם הסדר גבייה.
2. הערות מבקר המדינה בדוח 61ב' יילקחו בחשבון במהלך ביצוע ההחלטה.
3. הרשות תדווח לוועדת השרים לענייני ביקורת המדינה ולאגף המפקח הכללי לענייני ביקורת המדינה, בתוך שלושה חודשים, על התקדמות הפעולות שנקטה לביצוע ההחלטה.
4. האחריות למעקב אחר ביצוע החלטה זו מוטלת על אגף המפקח הכללי לענייני ביקורת המדינה במשרד ראש הממשלה.
